
FØRSTE  BOG. 


Dronningens  Jomfruer. 


FØRSTE  KAPITEL. 

EN  VALFART. 

IVlidt  paa  Skaanes  Høislette  breder  Ringsø 
sin  vidtstrakte  Vandflade,  som  ved  en  Landtunge 
næsten  heelt  overskjæres  og  deles  i  Vester-  og 
Øster-Ringsø.  Landet  høiner  sig  skjønt  omkring 
Søen,  hvis  Bredder  endnu  tildeels  dækkes  af 
frodige  Skove;  men  disse  ere  kun  for  Lidt  at 
regne  mod  de  vældige  Skove,  som  i  gamle 
Dage  spændte  deres  Løvtag  over  Egnen,  hin- 
drede Solens  Straaler  i  at  vække  Jordens  slum- 
rende Kræfter  og  Menneskene  i  at  faae  Ploven 
i  Gang.  De  gamle  Træer  trængte  med  deres 
tætte  Kroner  hverandre,  gjødede  Aar  efter  Aar 
i  lange  Tider  Jorden  med  deres  Bladefald  og  ud- 
saaede  tillige  en  Sæd,  hvis  Fremvæxt  skulde 
give  Generationer  af  Skovhuggere  nok  at  bestille 
med  deres  Øxer. 

Henimod  Slutningen  af  det  fjortende  Aar- 
hundrede  vare  de  endnu  ikke  komne  synderligt 


vidt  dermed,  skjondt  der  naturligviis  fandtes 
Steder,  hvor  Menneskene  allerede  i  Hedenol- 
den havde  fæstet  Bo,  og  i  hvis  Fodspor  deres 
christnede  Efterkommere  havde  traadt. 

Et  saadant  Sted  var  den  omtalte  Landtunge. 
Der  kneiste  Bossio  Kloster  med  sine  rode  Mure 
og  høie  Tinder,  et  rigt  og  luunt  Bo  for  de 
sortkuttede  Benedictinernonner.  I  snart  tre 
Aarhundreder  havde  alt  da  Klosterkirkens  gamle 
Klokker  tidlig  og  silde  hver  Dag,  Sanct  Nicolaus 
og  Jomfru  Maria  til  Ære,  rørt  deres  Tunger  og 
ved  deres  snart  stærke,  snart  dæmpede  Klang 
vakt  Gjenlyd  i  Skovene. 

Thor,  en  Herre  af  den  rige  og  mægtige 
Æt,  som  til  sine  Tider  kaldte  sig  Thott,  havde 
stiftet  Klostret  og  doteret  det  rundeligt.  Som 
der  staaer  i  et  gammelt  Vers,  hvor  Thor  selv 
fører  Ordet: 

Kjelby  Mølle  og  Dalby  Vang. 
Bøge  Ore  og  Ringsø  Fang, 
Det  giver  jeg  Dig,  Bose  Kloster  ny, 
Og  selv  hviler  jeg  i  denne  Hy. 

Men  denne  Slægtens  første  christnede  og 
dog  høisatte  Mand  havde  efterladt  sig  talrigt 
Afkom,  til  hvilket  hans  et  Par  Mile  fra  Bossiø 
beliggende  Stamgaard  Næs,  foruden  andre  Eien- 
domme,  var  gaaet.  i  Arv.  Tusinder  af  Sjæle- 
messer vare  i  Tidernes  Løb  blevne  sjungne  i 
Bossiø  Klosterkirke  for  Thor  og  hans  Efterkom- 


mere,  og  deres  Døttre  vare  selvskrevne  til  at 
nyde  Oplæreise  i  Klostrets  Skole. 

Saaledes  var  ogsaa  nu  hans  Ætling,  unge 
Kirsten  Pedersdatter,  hvis  Forældre  begge  vare 
døde,  af  sin  og  sine  umyndige  Søskendes  Far- 
broder og  Formynder,  Hr.  Jakob  Axelsøn, 
bleven  sat  i  Klostret,  for  at  hendes  Opdragelse 
der  kunde  blive  fuldendt;  thi  han  var  Enkemand 
og  havde  ingen  Hustru ,  der  kunde  antage  sig 
hans  Broderdatter.  I  Bossiø  havde  Jomfru  Kir- 
sten godt  og  muntert  Selskab  af  flere  unge 
Jomfruer,  som  ogsaa  vare  satte  i  Klostret  for 
at  lære,  men  blandt  hvilke  hun  blev  regnet  for 
den  fornemste.  Abbedissen,  Fru  Ingefrid,  Erik 
Geeds  Enke,  havde  Ondt  nok  ved  at  magte 
hende ;  men  hvor  store  Friheder  end  den  stolte 
unge  Jomfru  tog  sig,  saa  maatte  hun  og  de 
andre  Jomfruer  dog  ufravigeligt  til  Tiderne  møde 
i  Kirken,  høre  paa  Messerne  og  de  gudelige 
Sange,  ja  selv  deeltage  i  de  sidste,  om  end 
deres  Tanker  imens  fiøi  vidt  omkring. 

Dette  var  netop  Tilfældet  med  Jomfru  Kir- 
sten en  smuk  Aften  sidst  i  August  Maaned,  da 
Vesperklokken  ringede,  og  hun  i  Flok  med  sine 
Læresøstre  vandrede  over  Klostergaarden  til 
Kirken.  Det  var  i  det  Herrens  Aar  1388,  det 
andet  Aar,  hun  havde  tilbragt  i  Bossiø.  Hun 
havde  fyldt  sit  femtende  Aar  og  var  fuldt  ud- 
voxen,   en  høi,    velskabt    Og    statelig  Jomfru    at 


see  til,  og  uagtet  hun  i  sit  Hjerte  endnu  kun 
var  et  Barn,  havde  hun  dog  en  levende  Følelse 
af  sin  personlige  Værdighed  og  kunde  føre  sig 
som  en  Matrone.  Hun  vidste  ogsaa  grant,  hvad 
Ære  der  tilkom  en  Jomfru  fra  Næs ,  og  derfor 
sukkede  hun  svarlig  under  den  klosterlige  Tvang, 
hun  var  undergiven,  og  spurgte  just  sig  selv, 
om  da  ikke  snart  Nogen  vilde  komme  og  tage 
hende  af  Klostret? 

Hun  havde  Grund  til  at  spørge  saa,  thi  alt 
for  to  Aar  siden,  kort  før  hendes  Faders  Død, 
var  hun  bleven  lovet  bort ;  men  saa  kom  Sor- 
gens Tid,  og  derefter  var  det  blevet  heelt  tyst 
med  den  Sag,  uden  at  hun  begreb  af  hvad 
Aarsag. 

Det  var  Hr.  Mogens  Pedersøn  Munk  af 
Holbækgaard  i  Jylland ,  Pantelehnsmand  paa 
Berritzholm  i  Skaane,  der  havde  faaet  Løvte  om 
hende,  og  hendes  unge  Hjerte  bankede  nu  af 
Harme  ved  at  tænke  paa,  hvor  lidet  denne  til 
hendes  Fæstemand  udsete  Herre  syntes  at  be- 
kymre sig  om  hende  —  af  Harme  men  ikke  af 
Elskov ;  thi  hun  havde  kun  seet  ham  to  Gange. 
Skjøndt  ung,  var  han  dog  alt  Enkemand  og  Fa- 
der til  en  Søn,  og  nu  gik  hun  og  var,  skjøndt 
meest  paa  Ærens  Vegne,  skinsyg  paa  hans  hen- 
sovede Hustru,  idet  hun  begyndte  at  troe,  at 
Enkemandens    Sorg    varede    længere,    end     det 


passede  sig  for  en  Herre,  der  havde  tænkt  paa 
at  tage  sig  en  ny  Hustru. 

Hendes  Hjerte  vilde  banket  af  Fryd,  i  det 
Mindste  ved  Udsigten  til  Udfrielse  af  Kloster- 
skolens Tvang,  om  hun  havde  vidst,  at  just  nu 
mens  Tonerne  af  den  hellige  Sang:  Ave  maris 
stella«*)  løde  gjennem  Kirken,  da  red  den  Herre, 
paa  hvem  hun  tænkte  med  saa  stor  Harme, 
over  de  sydlige  Høie  og  nærmede  sig  Ringsø. 

Der  var  Ungdomsfyrighed  nok  i  hans  brune 
Øine,  idet  han  drev  sin  stærke,  sorte  jydske 
Hingst  opad  en  steil  Bakke,  fra  hvis  Top  man 
havde  Udsigt  over  Søen.  Han  kom  derop  før 
sine  Ledsagere,  en  ung  Herre,  som  red  en  flint 
bygget  hallandsk  Skimmel,  og  to  Svende. 

Ridekappen  faldt  frit  om  Hr.  Mogens's  brede 
Skuldre  og  Hætten  var  slaaet  tilbage,  saa  at 
hans  runde,  kraftige,  mørklokkede  Hoved  og 
den  grønne  Filthat  tegnede  sig  skarpt  mod  den 
i  Aftenrøden  glødende  Himmel  da  han  naaede 
Bakkens  Top.  I  Hatten  sad  en  sort  Fjeder, 
fastholdt  af  en  rød  Emailles  Agraffe  med  en 
gylden  Tværstribe,  hans  Skjoldmærke,  som  var 
en  Guldbjelke  i  Rødt. 

Han  bar  Sværd  ved  Lænd,  og  i  hans  Bælte 
stak  en  Dolk  ved  Siden  af  en  liden  Lædertaske, 
men   iøvrigt  dølgede   Kappen   ingen   Brynietrøie 


*)  Hil  dig  Havets  Stjerne  o :  Jomfru  Maria. 

eller  Rustning,  thi  der  var  ingen  Feide  i  disse 
Egne,  skjøndt  rigtignok  en  Krig  stod  for  Døren. 
Sverrig  var  nemlig  i  fuldt  Oprør  mod  sin  mek- 
lenborgske  Herre,  Kong  Albrecht,  og  de  svenske 
Stormænd  havde  allerede  kastet  sig  for  Dan- 
marks og  Norges  Dronnings,  Fru  Margrethes, 
Fødder  og  paakaldt  hendes  Bistand,  den  hun 
var  saa  saare  villig  til  at  yde  dem.  Kong  Al- 
brecht var  imidlertid,  da  han  fornam  sin  Afmagt, 
draget  til  Meklenborg  for  at  vinde  Forbunds- 
fæller og  hverve  en  Hær  af  Leies vende,  og 
Dronning  Margrethe  sad  paa  Helsingborg,  mens 
Hærens  Udrustning  dreves  med  al  Kraft.  Dette 
var   altsaa  som   Vindstille   før   en  Storm. 

Da  Mogens  Munks  Ledsager  havde  naaet 
Bakkens  Top,  slog  han  op  med  Haanden  og  ud- 
brod: 

>Hvad  nu?  Det  er  Ringsø;  vi  ere  farne 
vild. 

Noget  spæd  lød  den  Talendes  Røst.  Han 
var  en  spinkel  Yngling  med  kantede  Former,  et 
smalt,  blegt  Ansigt,  en  stærkt  bøiet  Næse,  rød- 
ligt Haar  og  store,  blaae  Øine  med  et  usikkert 
Blik.  Uagtet  han  havde  naaet  Myndigheds- 
alderen, var  der  dog  et  Præg  af  Forkuelse  over 
ham,  som  om  han  endnu  fornam  Formynderens 
Jernaag  paa  sin  Nakke ;  og  det  var  intet  Under, 
thi  unge  Bengt  Ebbesøn,  saa  lød  hans  Navn, 
var  Stifsøn  af  Dronning  Margrethes  Yndling,  den 


mægtige  Hr.  Abraham  Brodersen;  og  sjelden 
slap  Nogen,  Mand  eller  Kvinde,  af  den  Herres 
Hænder,  uden  at  det  kjendtes  paa  dem,  at  de 
havde  været  der.  Dog  kunde  denne  Forsagthed 
hos  unge  Bengt  pludseligt  slaa  om  til  sin  Mod- 
sætning, opfarende  Hidsighed,  og  det  skete  nu; 
thi  da  Mogens  Munk  ikke  strax  gav  ham  Svar, 
udbrod  han  utaalmodigt: 

»Hr.  Mogens,  hvi  stirrer  I  saa  og  siger  Intet  r 

Da  vendte  Mogens  Munk  sig  imod  ham,  og 
et  Smil  oplivede  hans  djærve  Aasyn,  idet  han 
sagde : 

Hvad  tvkkes  I,  Bengt,  om  at  drage  til 
Ousbyholm  og  forblive  i  Nat  hos  gamle  Bjørn 
Skaldre  og  Else  Bølle  ? 

Bengt  kastede  et  Blik  ned  til  Ringsøens 
sydøstlige  Hjørne,  hvor  Ousbyholms  lave  Skor- 
stene pippede  frem  og  sendte  en  blaa  Røgsky 
mod  Himlen,   og  svarede: 

»Dette  kommer  sært  uventet. 

Mogens  Munk  gjorde  et  Strøg  med  den 
hoire  Haand  over  sit  korte,  mørke  Skjæg  og 
sagde  noget  barskt: 

»I  maa  finde  Eder  i  at  ride,  som  jeg  forer 
Eder,  Bengt,  al  den  Stund  jeg  ikke  bød  Eder, 
men  I  bod  Eder  selv  til  Gjest  hos  mig  paa 
Berritzholm. 

Bengt  blev  rød  og  saae  sky  og  forlegent  til 
sin    ridderlige    Vært,    i    hvis    dybe,    fuldtonende 

Røst  der  laae  en  særegen  Myndighed,  og  som 
altid  var  lige  saa  slagfærdig  med  sin  Tunge, 
som  med  sin  Klinge.  Bengt  kunde  imidlertid 
ikke  bestride  Kjendsgjerningen.  Han  havde  paa- 
trængt sig  Mogens  Munk,  eller  rettere  sagt,  han 
var  tyet  til  ham,  fordi  han,  skjøndt  meget  om 
over  sin  Værdighed  som  myndig  Mand,  dog  ikke 
havde  Kraft  til  at  staae  paa  egne  Been.  Mogens 
Munk  var  en  Ridder,  for  hvem  Bengt  med  sit 
lidenskabelige  Sind  strax,  da  han  nu  for  forste 
Gang  traf  sammen  med  ham  i  Helsingborg,  havde 
fattet  Beundring,  og  end  stærkere  droges  han 
til  den  Side  ved  den  Omstændighed,  at  Hr. 
Mogens  var  Hr.  Abrahams  erklærede  Modstander 
og  Uven.  Saa  laae  stakkels  Bengt  ogsaa  i  Strid 
med  sin  overmodige  og  haarde  Stiffader  og  tid- 
ligere Formynder  om  en  Deel  af  Fædrenearven, 
der  skulde  udleveres  til  ham,  men  paa  hvilken 
Hr.  Abraham  holdt  fast;  og  saaledes  var  Luften 
ved  Hove  bleven  Bengt  saa  tung,  at  han  havde 
tiltryglet  sig  Tilladelsen  til  at  ride  med  Hr.  Mogens. 
Imidlertid  havde  denne  Reise  ikke  været 
meget  oplivende  for  Bengt;  thi  Mogens  Munk 
havde  strax  ladet  ham  vide,  at  han  Intet  vilde 
have  at  skaffe  med  hans  Arvestridigheder  med 
Stiffuderen  ;  det  var  en  Sag,  i  hvilken  han  hverken 
kunde  eller  vilde  blande  sig;  og  dernæst  havde 
Hr.  Mogens  paa  Berritzholm  været  ganske  op- 
tagen af  Forretninger,    Især  Udrustningen    af  de 

væbnede  Ryttere,  han  skulde  stille  til  den  fore- 
staaende  Krig,  saa  at  Bengt  havde  været  meget 
overladt  til  sig  selv.  Han  onskede  derfor  nu 
Ende  paa  Reisen  og  blev  ikke  behageligt  over- 
rasket ved,  at  den  gik  mod  Øst  og  ikke  mod 
Vest,  tilbage  til  Helsingborg. 

Hr.  Mogens  syntes  imidlertid  selv  at  føle, 
at  han  havde  været  vel  frastødende  mod  sin 
Gjest,  thi  nu  sagde  han  venligt  og  med  Lune: 

-See  lidt  videre  mod  Nord,  Bengt!«  men 
i  det  Samme  lod  Vesperklokkens  Toner  over 
til  dem  fra  Bossiø,  hvorhen  han  havde  peget. 
Han  blottede  sit  Hoved  og  bad  i  Stilhed  et 
Ave,  mens  alle  hans  Ledsagere  fulgte  hans 
Exempel;  men  det  Smiil,  som  den  korte  Andagt 
havde  bortveiret,  kom  strax  igjen,  i  det  han 
sagde : 

Hør  en  glædelig  Tidende,  Bengt!  Jeg 
agter  at  gjøre  en  Valfart  til  Bossiø ;  det  er  en 
fortjenstlig  Gjerning,  som  giver  fyrgetyve  Dages 
Aflad.  —  Gud  forlade  mig  min  Synd!' 

'BossioU  udbrod  Bengt  og  blev  rød  heelt 
op  over  Øinene. 

Da  loe  Hr.  Mogens,  saa  Skoven  gav  Gjen- 
lyd  deraf;  thi  Bengt,  som  plapprede  Alting  ud, 
havde  paa  Veien  betroet  ham  sin  brændende 
Elskov  til  sin  Barndomsveninde,  unge  Karen 
Svendsdatter  Sture,  som  ogsaa  var  sat  i  Bossiø 
Kloster  for  at  lære. 

ia  bly  fødes  man  mellem  Fjeldene,«  sagde 
s. i.i  lir.  Mogens;  vi  Slettens  Born  ere  mere 
frække  alt  fra  Barnsbeen  af;  thi  viid,  unge  \'cn, 
at  min  Valfart  til  Bossiø  gjelder  den  Jomfru, 
hvis  Haand  er  mig  lovet,  nemlig  Kirsten  Peders- 
datter  af  Næs.  Jeg  har  mine  Aarsager  til  at 
onske  at  komme  hende  selv  til  Ords.« 

Dette  Sidste  sagde  han  heftigt,  idet  hans 
morkc  Øine  tindrede,  og  Bengt  fik  en  uklar  men 
stærk  Fornemmelse  af,  at  i  denne  strenge  Herres 
Hjerte  havde  en  Lidenskab  fæstet  Rod,  der  mu- 
ligt forholdt  sig  til  hans  egen,  som  en  Eg  til  en 
Ympe;  men  han  blev  glad  over  Opdagelsen  af 
dette  Tilknytningspunkt  til  hans  overlegne  Ven, 
og  med  Ympers  Lyst  til  at  ligne  store  Træer, 
kom  han  nu  med  en  Hjerteudgydelse,  som  fik 
lir.   Mogens  til  at  udbryde: 

Drag  Dig  til  Minde,  Bengt,  at  ikke  er  jeg 
Karen  Svendsdatter!  Nu  ride  vi  fort  og  see  at 
naa  Ousbyholm,  forinden  gamle  Fru  Elses  Nad- 

rød  vorder  heel  kold 


ANDET  KAPITEL. 


EN  SNILD  GUBBE. 

Vallet  flød  ned  ad  gamle  Bjørn  Skaldres 
Skjæg,  idet  han  satte  fra  sig  det  Kruus,  i  hvil- 
ket han  havde  drukket  Velkomst  med  sine 
Gjester;  thi  den  Gubbe  gjorde  Alt  med  Liv  og 
Fynd,  et  Beviis  paa,  at  de  syvti  Aar,  han  nu 
havde  paa  sin  Bag,  ikke  tyngede  ham  synderligt. 

»En  Ære  for  vor  ringe  Bo  og  en  Glæde  for 
vore  gamle  Hjerter,  sagde  han,  -at  skue  Eder, 
Hr.  Mogens,  under  vort  Tag.' 

»Ja,  ja«,  sagde  Fru  Else,  idet  hun  saae  mildt 
til  Mogens  Munk,  -af  Grydevenner  har  man  nok, 
men  faa  fuldtroe;«  og  saa  stønnede  hun,  thi  hun 
var  en  svær  Kvinde,  ubehjelpelig  af  Fedme  og 
drog  Veiret  tungt. 

»Og  vær  I  saa  og  velkommen,  unge  Bengt 
Ebbesøn,'  tilføiede  Bjørn,  idet  hans  skarpe,  graae 
Øine    mønstrede  Ynglingen,    og  Bengt    fik   For- 

nemmclsen    af,    at    han    blot    blev    taalt   som  et 
Paahæng. 

De  sade  ellers  ikke  bogstaveligt  under  Bjorn 
Sk. ildres  Tag,  men  paa  en  Bænk  og  ved  et 
jordfast  Steenbord  udenfor  Huset  under  en  mæg- 
tig Linds  Bladehang.  Sommeren  havde  været 
varm,  og  Hosten  tegnede  til  at  blive  glødende; 
men  under  de  Omstændigheder  dvælede  man  i 
hine  Tider  helst  den  ganske  Dag  i  det  Frie. 
Vaaningshusene  med  deres  oftest  smaa  Rum  til- 
bod ikke  store  Bekvemmeligheder,  og  Luften 
derinde  bag  de  fastspigrede  Vinduer  blev  let 
kvalm.  Ousbyholm  var  desuden,  vel  et  stærkt, 
men  lavt  Huus  paa  kun  eet  Stokværk.  Det 
havde  ingen  Taarne  eller  Befæstning.  Svære 
Egetræesdøre  med  stærke  Jernslaaer  for  og  nogle 
raske,  væbnede  Karle  indenfor  og  i  Udhusene, 
det  var  gamle  Bjørns  og  hans  Hustrues  Værn. 
Han  var  en  velstaaende  Mand  af  god,  gammel 
Æt,  men  levede  dog  meest  som  en  Bonde. 

Mens  Mogens  Munk  sad  og  stirrede  over 
Søens    blanke   Flade    til    Bossio,    hvis    Spiir    og 

e,  halvt  dulgte  af  Skoven,  lysnede  i  det 
svindende  Dagsskjær,  foer  hans  Vært  fort  og 
sagde  til  ham : 

Hvor  grant  mindes  jeg  ikke  endnu  Eders 
gode  Fader,  Gud  gjemme  hans  Sjæl  i  Himmerig! 
I  er  ham    saare    lig;   I    har   hans   hoie  Skikkelse 

og    brede  Skuldre,    og  af  Eders  Øine  lyser   det 
samme  Blik,  fuldt  af  Mandsmod  og  Retsind.« 

>Sig  helst  ikke  for  meget  Godt  om  mig,« 
svarede  Hr.  Mogens.  »Med  Kroppen  kan  det 
have  sin  Rigtighed;  men  min  Fader  var  ellers 
en  mere  sindig  og  viis  Mand,  end  jeg  er  eller 
nogen  Tid  bliver,  hvad  I  maaskee  vil  sande, 
inden  jeg  drager  herfra.« 

Hvi  saa?«    spurgte  Bjørn  og   saae  plirende 
op.      Ær  I  ude  paa  Hærværk?« 

»Nei,  ikke  det,  svarede  Mogens  Munk;  »vi 
spare  Alle  paa  Kræfterne  til  den  store  Dyst, 
som  staaer  for.« 

»Nu,«  sagde  Bjørn,  »i  Slaget,  der  var  ved 
Sancte  Christoffer  Eders  Fader  ei  sindig,  men 
gik  paa  som  den  Værste.  Viisdom  kommer 
ellers  gjerne  med  Alderen;  hvor  mange  Vintre 
har  I  nu  paa  Eders  Bag?« 

»Tredive,«   svarede  Mogens  Munk. 

»Ei,  da  er  I  jo  en  reen  Grønskolling  mod 
mig,«  udbrød  Bjørn;  .jeg  har  nu  levet  min  bedste 
Tid  og  tømt  mine  fleste  Glædens  Skaaler.« 

»Saa  vel  og  Eders  fleste  Smertens,«  faldt 
Bengt  Ebbesøn  ind. 

Bjorn  vendte  sig  brat  imod  ham  og  sagde: 

»Menneskene  vorde  ringere  og  ringere;  at 
høre  et  Barn  som  Eder  tale  sukkende  om  Smerte ! 
Da  jeg  var  paa  Eders  Alder,  Bengt  Ebbesøn, 
da  kjendte  jeg  ingen  anden  Pine,  end  den,  Knip- 

ier,    Sværdegge    og   Pilsodde   forvolde;    som   en 
Hjortekalv  sprang  jeg  over  alle  Led  paa  min  Vei. 

Men  I    havde    og    en    god    Fader,    Bjørn,« 
le  Mogens  Munk;    »Bengt  mistede  tidlig  sin 
og  faldt  i  en  Bøddel  af  en  Stiffaders  Hænder.« 

Nu,  nu,  svarede  Bjørn  i  en  mildere  Tone, 
»er  det  der,  Skoen  har  trykket  hamr  Visselig 
gjorde  Eders  Moder.  Fru  Martha,  ilde  deri, 
Bengt,  at  hun  gav  sig  hen  til  en  Skjelm,  som 
Hr.  Abraham.  Han,  Jep  Muus  og  Niels  Sorte- 
skaaning, de  ere  tre  Alen  af  et  Stykke  —  for- 
lad mig,  at  jeg  siger  det!  Nu  svømme  Skjel- 
merne  ovenpaa,  og  Aarsagen  er  den,  at  et  Skjørt 
breder  sig  i  Høisædet,  og  at  Kronen  sidder  paa 
et  Fruerliin. 

Ei    hvad,    Bjørn.*     udbrød    Mogens    Munk, 
laster  I  vor  gode  og  vise  Dronning,    der   styrer 
Land  og  Rige  med    sikker   Haand    trods    nogen 
Mand  af  hendes  Ætr 

De  sige,  at  hun  gjør  saa,«  svarede  gamle 
Bjørn  tvært,  »men  dog  er  Alt  ringere,  end 
det  var  i  hendes  Faders,  Kong  Volmers,  Dage; 
da  loe  de  Fleste,  nu  græde  de;  da  sloges  de, 
nu  pudse  og  snyde  de  hverandre.  Det  volder 
Fru  Margrethe,  fordi  hun  holder  til  med  de  sorte 
Klærke,  som  synge  og  bede  for  hende,  mens 
hun  fylder  deres  Pengeskriin.  Tre  Messer  hører 
hun  hver  Dag,    inden  hun  gaaer   til    Bords ;    det 

er  for  meget;  de  gode  Helgene  maa  vorde  lede 
ved  hende. 

Da  loe  Mogens  Munk  og  Bengt ;  men 
Bjørns  Hustru  oplod  sin  Røst  og  sagde: 

Vær  ærlig,  Bjørn,  og  tilstaa,  at  Du  er  hende 
gram,  fordi  hun  lod  os  de  to  Gaarde  i  Hørdum 
fradømme,  og  fordi  Jep  Muus  var  Manden,  der 
afsagde  Dommen ;  derfor  er  han  i  dine  Øine  saa 
stor  en  Skjelm. 

»Ved  den  øverste  Gud  nei!<  svarede  Bjørn 
hidsigt,  enddog  jeg  havde  de  Gaarde  fra  min 
Farfaders  Tid  og  med  Rette.« 

»Fra  Din  Farfaders  Tid,  men  maaskee  dog 
med  Urette,«  svarede  Fru  Else.  »Ak  Bjørn, 
lad  den  Sag  fare  og  betænk,  at  gamle  ere  nu 
vi  og  skulle  snart  stedes  til  Doms  der,  hvor  ei 
en  Tomme  Jord  eller  en  Pending  kan  følge  os. 

Nu,  kjære  Frue,«  sagde  Mogens  Munk, 
»hvorlunde  det  end  har  sig  med  dette,  saa  maa 
jeg  dog  ellers  give  Eders  Husbonde  Medhold. 
Jep  Muus  og  hans  Makkere  ere  store  Røvere 
og  Snydere,  og  nægtes  kan  det  ikke,  at  Fru 
Margrethe  stundom  lader  gyldne  Kjæder  hænge 
paa  Skjelmer  og  lønner  dem  med  Landets  Fed- 
me; men  hun  bruger  dem  vel.  Snildt  fører  hun 
Dansken  frem  til  Seier  og  Ære  og  til  at  herske 
over  det  ganske  Norden.  Hun  er  større  end 
sin  Fader,    og  vi   faae    da    ære,    lyde    og    følge 

Dronningens  Jomfruer.  2 


hende.  Hendes  tro  Tjener  er  jeg  og  vil  for- 
blive at  være,  selv  om  hun  skulde  blive  til 
Sinds  at  plukke  en  Fjeder  af  min  Ham.« 

»Og  det  vil  nok  skce,  sagde  Bjørn  bidsk; 
thi  hvad  hun  giver  med  den  ene  Haand,  det 
tager  hun  med  den  anden,  gridsk  som  hun  er, 
og  dertil  snedig.  Hun  seer  som  en  Trane  og 
hører  som  en  Ræv,  rastløs  er  hun  som  Vind  og 
Vove  og  vandrer  Krogveie  hid  og  did  som  en 
Bæk.  Mærk  mine  Ord,  Mogens  Pederson  — 
I  vil  komme  til  at  bande  Fru  Margrethe,  inden 
I  ligger  i  Eders  Grav!« 

Da  tog  Hosten  Veiret  fra  gamle  Bjørn,  thi 
Natten  faldt  paa,  og  det  begyndte  at  blive  svalt, 
hvorfor  de  Alle  søgte  Sengen;  men  den  næste 
Morgen,  da  de  havde  nydt  deres  Davre,  Else 
gik  og  syslede  i  Huset  og  Bengt  var  gaaet  ud 
for  at  see  til  Hestene,  saa  at  Bjørn  og  Mogens 
Munk  sade  alene  under  Linden,  da  aabenbarcik- 
den  Sidste  for  sin  gamle  Ven,  i  hvad  Ærinde 
han  egentlig  var  kommen. 

»Ei,  ei«,  udbrød  Bjørn,  »saa  det  er  Alvor 
dermed,  og  I  vil  nu  tage  Eder  en  Hustru  igjen ; 
men  af  hvad  Aarsag  vender  I  Eder  ikke  til 
Jakob  Axelsøn,  som  nu  er  Jomfruens  Værger« 

»Det  har  jeg  gjort,'    svarede  Mogens  Munk, 

thi  jeg  traf  ham  i  Helsingborg;    men   han  talte 

om  Udsættelse   og    vilde    snoe    sig  derfra.    Dog 

var  han  selv  tilstede   som  Vidne,    den   Dag  Hr. 

Peder  Axelsøn,  hvis  Sjæl  Gud  have,  gav  mig 
Løfte  om  sin  Datter  paa  Næs,  og  med  ham 
Jomfru  Kirstens  Frænder,  Niels  Svendsen  af 
Eliinge  og  Oluf  Geed  af  Rytzeholm, :;:)  og  de 
gave  alle  Tre  Løftet  deres  Bifald  og  Samtykke. 
Ved  Guds  Blod,  de  skulle  staae  ved  deres  Ord ! 
men  eftersom  det  lader  til,  at  der  er  Ulve  i 
Mosen,  da  mener  jeg  det  at  være  rettest,  at 
jeg  faaer  Jomfruen  selv  i  Tale.  Inden  jeg  fore- 
tager mig  Videre  i  Sagen,  vil  jeg  vide,  om 
hendes  Hu  staar  til  mig  nu,  som  da  vi  sidst 
taltes  ved;  og  forholder  det  sig  saa,  hvad  jeg 
troer  og  haaber,  da  skal  hun  ved  Guds  Moder 
vorde  min,  trods  Hr.  Jacob  og  den  ganske  Æt! 

»Det  vil  holde  haardt,«  svarede  Bjørn,  da 
han  et  Øieblik  havde  grundet  over,  hvad  Mogens 
Munk  der  havde  meddelt  ham:  »men  det  undrer 
mig  storligt,  af  hvad  Aarsag  Jakob  Axelsøn 
tænker  paa  at  bryde  sit  Ord  og  forholde  en 
Mand  af  Eders  gode  Byrd  og  Formue  sin  Bro- 
derdatter, og  eftersom  Jakob  er  født  dum  og 
siden  af  al  sin  Evne  har  stræbt  at  æde  og 
drikke  sig  fra  den  Smule  Forstand,  han  fik,  saa 
formoder  jeg,  at  større  Skjelmer  stikke  bagved 
dette.  De  ville  sagtens  give  Jomfruen  til  en 
Anden,  men  til  hvemr« 

»Forholder   det   sig   saa,«    svarede    Mogens 

*)  Rossiøholm. 

Munk,  »da  veed  hun  vel  selv  Noget  derom  og 
betroer  mig  det,  naar  jeg  nu  faaer  hende  i 
Tak 

Hm'/  udbrod  Bjørn.  *Lad  mig  dog  sige 
Eder,  hvad  I  ikke  synes  at  vide,  nemlig  at  baade 
Hr.  Abraham  og  Jep  Muus  kalde  Hr.  Jakob 
deres  gode  Ven.  Disse  to  Skjelmer  have  deres 
Næser  allevegne  og  stikke  deres  Fingre  i  hver 
Mands  Fad;  tag  Vare  paa  dem!« 
Mogens  Munk  studsede. 

Veed  I  Noget,  Bjørn/-    sagde   han    heftigt, 
da  dolg  det  ikke  for  mig!' 

Jeg  veed  Intet,  svarede  den  Gamle , 
iden  det,  at  skulde  en  af  disse  Xiddinge  have 
deres  Fingre  med  i  Spillet,  da  kan  det  blive  en 
haard  Dyst  for  Eder ,  og  gode  Hr.  Mogens , 
enddog  Intet  skulde  være  mig  kjærere,  end  om 
de  bleve  grebne  i  et  af  deres  Skjelmsstykker, 
saa  tænker  jeg  dog  i  denne  Sag  meest  paa  Eders 
Vel  og  Vee ;  og  derfor  siger  jeg  til  Eder :  om 
I  mærker  Modstand ,  da  sæt  ikke  Alt  ind  paa 
den  Sag!  Der  er  flere  fagre  og  velstaaende 
Jomfruer  i  Landet,  end  Kirsten  Pedersdatter.« 

Velstaaende?«  udbrød  Mogens  Munk;  »jeg 
kerer  mig  ikke  om  hendes  Mammon,  men  blot 
om  hendes  dyrebare  Person.  Den  vil  jeg  eie, 
gaaer  Veien  til  hende  end  igjennem  Blod. 

ids  Kors!'   svarede  Bjørn  med  en  Skalk 
i    Oienkrogene.        Eders    Kjærlighed    til    Jomfru 

Kirsten  maa  være  overvættes  stor;  men  det 
forundrer  mig,  at  en  forfaren  Mand  som  I  og 
alt  en  Gang  gift,  kan  brænde  som  en  Yngling 
og  sætte  Eders  ganske  Haab  til  en  Jomfru  paa 
femten  Aar.  Hvad  er  Elskov  for  et  sligt  Barn 
Andet  end  farende  Gods  ?  I  Dag  mig,  i  Morgen 
Dig,  en  Leg,  som  er  ude,  naar  Fader  eller  den 
rette  Værge  giver  hende  bort  til  hvem,  han  vil. 

>Siig  ikke  Mere,«  svarede  Mogens  Munk 
heftigt.  »Eders  Hjerte  er  skrumpet  ind  som  en 
overgjemt  Abild  og  mindes  ikke  mere  de  Dage, 
da  det  muligt  slog  saa  varmt  som  mit  nu. 

»Alle  ville  længe  leve,  men  Ingen  vil  gam- 
mel hedde«,  svarede  Bjørn  med  et  Smil  paa  sit 
rynkede  Ansigt;  >men  ingensinde  var  i  det 
Stykke  mit  Hjerte  som  en  Tot  Hør,  der  fænger 
ved  en  Gnist.  Jevnt  og  luunt  holdt  Ilden  i 
Elses  og  mit  Hjerte,  som  paa  vor  Arne,  indtil 
denne  Dag,  og  det  vilde  vel  gaaet  Eder  ligesaa, 
havde  ikke  Herren  taget  Eders  gode  Hustru. < 

;Der  feiler  I  vidt,  sagde  Mogens  Munk 
barskt.  »Ung  blev  jeg  gift  og  tog  den  Jomfru, 
Fader  og  Moder  udpegede  til  mig.  En  dydig 
og  retskaffen  Kvinde  var  Catharina  og  mig  tro; 
Gud  glæde  hende  i  Himlen  derfor;  men  dette, 
Bjørn,  var  dog  blot  som  en  Formæling  mellem 
et  Sværd  og  et  Nøgleknippe. 

Skam  faae    I   for   de    Ord!    udbrød    Bjørn. 
Eders    Hustru   vender   sig    i    sin    Grav    ved    at 


hore  dem.     Ikke  havde  jeg  tiltroet  Eder  et  sligt 
Letsind.« 

Letsind,«  svarede  Hr.  Mogens;  ->nei  Bjørn, 
dette  gaaer  dybt.  Nu  er  det  kommet  til  mig, 
som  bier  paa  hver  Mand  med  Hjerte  i  Brystet, 
han  være  nu  ung  eller  gammel,  Herre  eller 
Svend,  Ridder  eller  Stodder.  Kan  I  gribe  en 
Hvirvelvind  med  Hænderne  og  binde  den  med 
Bast  : 

Xei,  Mogens  Pedersøn,«  svarede  Bjørn, 
»men  jeg  kan  rebe  mine  Seil  og  bjerge  Skuden. 
Dog,  siden  I  nu  med  Vold  og  Magt  vil  ud  paa 
den  Seilads,  og  jeg  ikke  evner  at  forhindre 
Eder  deri,  da  vil  jeg  staae  Eder  bi  med  Raad 
og  Daad;  og  jeg  vil  da  sige  Eder,  at  det  neppe 
vil  falde  Eder  let  at  komme  Jomfru  Kirsten  til 
Ords  under  fire  Øine,  al  den  Stund  Fru  Ingefrid 
er  en  saare  skrap  og  paapasselig  Kvinde.« 

*Ved  alle  de   hellige   tre   Konger   i    Kølln, 
udbrød  Hr.  Mogens,    »det    maa    skee,    skal   jeg 
saa  sætte  Fru  Ingefrid  ud  af  hendes  egen  Tale- 
stue. 

Eia!«  sagde  Bjørn,  det  ender  vel  med,  at 
I  voldfører  Jomfruen,  og  naar  jeg  skal  være 
.erlig,  da  tænker  jeg,  at,  om  jeg  var  i  Eders 
Kaar  og  paa  ingen  Viis  vilde  give  Sagen  op, 
da  gik  jeg  bus  paa;  thi  den  lige  Vei  er  stedse 
den  korteste. 

»Gud  og  alle  Hellige   see   i    Naade    til  Dig, 

Bjørn,  for  Vildbasse  Du  er  end  paa  de  gamle 
Dage,  lød  det  pludseligt  bag  dem  med  Else 
Bølles  gispende  Røst,  »drag  ikke  til  Bossiø,  Hr. 
Mogens!  Lad  den  Fugl  flyve! 

Ja  vel, «  udbrød  gamle  Bjørn  muntert,  »jeg 
siger  som  min  Hustru  —  gak  ikke  til  Bossiø, 
Hr.  Mogens ;  jeg  skal  mage  det  saa ,  at  Bossiø 
kommer  til  Eder!« 

>  Hvad  Galskab  har  Du  nu  opfundet  ?«  spurgte 
Else  og  saae  paa  sin  Husbond,  idet  hun  satte 
begge  sine  Hænder  i  Siderne. 

Det  er  saa  ligefrem  og  vil  gaae  glat,«  sva- 
rede Bjørn.  Nogle  af  de  unge  Jomfruer  have 
nu  og  da  skibet  herover  og  gjestet  os,  under 
behørig  Ledsagelse,  kan  I  nok  vide.  Nu,  da 
agter  jeg ,  om  ikke  min  Husfrue  forbyder  mig 
det,  paa  Stand  at  skikke  Bud  til  Fru  Ingefrid  og 
bede  hende  tillade  Jomfru  Kirsten  og  et  Par  af 
de  andre  Jomfruer  at  drage  herover  i  Morgen 
og  smage  vore  Sommeræbler  — « 

Bjørn,«  raabte  Mogens  Munk  glad,  »I  er 
ved  Guds  Moder  en  snild  Gubbe!  Kjære  Fru 
Else,  I  tillader  vel,  at  det  skeer? 

Else  Bølle  betænkte  sig  lidt,  og  saa  kom 
Bengt  Ebbesøn,  tidsnok  til  at  høre  Svaret  og 
faae  at  vide,  hvad  der  var  paa  Tale. 

Dette  er  uviist  af  Bjørn,«  sagde  hun,  »thi 
man  kan  aldrig  vide,  hvad  Fortræd  der  kan 
komme  af  dette  for  os ;  men    kun    paa   det    Vil- 

kaar  kan  jeg  give  mit  Minde  dertil,  at  I,  Hr. 
Mogens,  giver  mig  Eders  Haand  paa,  at  I  vil 
lade  Jomfru  Kirsten  fare  uhindret  tilbage  til  sin 
Klosterbo  og  ikke  ride  herfra  med  hende  over 
Stok  og  Steen. 

Derpaa  kan  I  lide,'    sagde    Mogens   Munk 

og  rakte    Else    Bolle    sin    Haand    over    Bordet. 

Slig  Voldsdaad  har  ikke   været    i    min    Tanke. 

og   med  Guds   og   alle  Helliges   Bistand   vil    der 

ikke  behøves  Vold  i  denne  Sag.' 

Nu,«  svarede  Fru  Else,  »I  er  en  retskaffen 
Mand  og  var  ellers  ingen  Pigejæger;  derfor  vil 
jeg  troe  Eder  paa  Eders  Ord;  og  lad  saa,' 
sagde  hun  til  sin  Huusbond,  Karen  Svends- 
datter  komme  med;  hun  er  en  ærbar  jomfru  og 
blid  og  god. 

Bengt  gjorde  et  lille  Hop  og  dreiede  sig 
rundt  paa  Hælen. 

»Sanct  Karen  forbarme  sig  over  os,  ud- 
brød Else  Bølle  og  saae  til  ham  med  et  mis- 
troisk Blik,  jeg  forglemte  jo  ganske,  at  vi  have 
en  Springfyr,  som  ham,  til  Huse! 

Vor  tryg  for  ham,«  sagde  Bjørn  hviskende, 
den    Ellepind    daarer   ingen   Jomfruer!  Men   hør 
nu,   jeg    vil  have    een    for    min    egen    Mund 
Elseby  skal   med,    og   hun   er    ved    min    Faders 
Skjæg  den  lifligste  af  de  Tr< 

Da  loe  Mogens  Munk  og  sagde: 

»Gjør  nu  ikke  Eders  Husfrue  nidkjær,  Bjørn!« 

»Ak  ja,<  sagde  Else  Bølle,  for  Elseby 
slippe  vi  ikke;  hun  følger  jo  Kirsten  Peders- 
datter  som  hendes  Skygge. 

»Begribeligt,  sagde  Bjørn,  »eftersom  hun 
er  Jomfruens  Legesøster  eller  Kammerterne,  om 
Du  vil.  « 

»Bedst  vilde  det  være  for  Hr  Peder  Axel- 
søn, som  nu  ligger  i  sin  Grav,'  svarede  Else 
Bølle  med  en  stram  Mine,  >og  for  Slægtens 
Ære,  om  Elseby  ikke  var  Andet ! 

Dermed  sigtede  hun  til  det  Rygte,  at  Elseby 
Andersdatter  skulde  være  en  Halvsøster  til 
Jomfru  Kirsten  og  en  uægte  Datter  af  Peder 
Axelsøn. 

»Herren  gjorde  vel,  da  han  skabte  hende,« 
sagde  gamle  Bjørn,  mens  hans  Hustru  slog  Kors 
for  sig;  »af  ædel  Rod  er  hun  kommen  og  til 
Eryd  er  hun  skabt.  Saae  Du  nogen  Tid  Øine 
som  hendes,  Else  ?  De  kunne  varme  endogsaa  en 
gammel  Karl,  som  mig,  lige  ind  i  Sjælen. 

s- Ja,  ja,  sagde  Else,  slige  Øine  ere  fæn- 
gende Tønder;  de  stikke  de  Unges  Hjerte  i 
Brand  og  gjore  de  Gamle  til  Narre.  < 

»Vaer  Eder,  Bengt  Ebbesøn,'  sagde  Bjørn, 
»at  I  ikke  kommer  den  Ild  for  nær! 

De    brune    Øine,«     sagde    Mogens    Munk, 
de  bide  hverken  paa  Bengt   eller   mig;    fra   de 
blaae  kommer  Ilden  til  os. 


Men  Elsebys  Øine  ere  sorte,*  svarede 
Klse  Bolle,  og  et  gammelt  Ord  siger,  at  sorte 
i  Hne,  de  ere  Tyve-Øine  — 

Og  brune  Øine  Kjærlighedsøine,  men  blaae 
(hne  himmelske  Øine,  <  fuldførte  Bengt  Ebbesøn, 
idet  han  saae  over  til  Bossiø. 

Nu,«  sagde  Else  Bølle,  mine  ere  kun 
graae  og  vare  aldrig  Andet;  men  jeg  evnede 
stedse  at  bruge  dem  vel  og  saae,  hvad  man 
vilde  dølge  for  mig.  Saa  seer  jeg  da  og  nu, 
at  der  bag  Eders  Øre  sidder  en  Ræv  —  et 
Vidnesbyrd,   som  hoiligt  smigrede  Bengt. 

Saa  blev  der  ikke  talt  mere  om  Elskov  og 
fagre  Gines  Ild,  men  om  Stude  og  Heste, 
Skovhugst  og  landlig  Idræt,  indtil  gamle  Bjørn 
forlystede  sine  Gjester  med  en  Boldtleg,  i  hvilken 
han  selv  og  nogle  af  Svendene  toge  Deel;  men 
da  Solen  sank  bag  Bossiø,  sade  de  Alle  under 
Linden ,  hvor  en  stor  Kande  rhinsk  Viin  læd- 
skede  deres  Tunger  og  lokkede  nogle  Viser 
frem ,  hvis  Toner  de  rislende  Bølger  bare  saa 
langt  over  ad  Bossiø  til,  som  de  formaaede, 
mens  den  gyldne  Aftenhimmel  lovede  stille  Veir 
og  bliden  Bor  for  Jomfruerne  med  de  fagre 
( hne.  som  den  kommende  Dag  skulde  bringe 
til   <  »usbyholm. 


TREDIE  KAPITEL. 

EN    FRYDELIG    DAG. 

LJen  næste  Morgen  var  gamle  Bjørn,  som 
han  pleiede  van,  aarle  paa  Benene.  Han  saae 
helst  selv  efter  i  alle  Kroge,  og  hans  Karle  vidste 
aflang  Erfaring,  hvor  ræddeligt  han  kunde  komme 
bag  paa  dem,  naar  de  troede  ham  under  Dynen 
eller  langt  borte.  De  vare  da  ogsaa  alle  ved 
deres  Gjerning;  men  i  Stalden  sad  Mogens  Munks 
og  Bengt  Ebbesøns  Svende,  Kjeld  og  Henning, 
paa  et  Knippe  Halm  og  sladdrede. 

Kjeld,  en  høi,  velvoxen  Jyde  fra  Randers- 
Egnen,  med  et  snu  Blik  og  sindig  i  al  sin  Færd, 
var  en  stærk  Modsætning  til  den  slanke,  livlige 
Hallænder  Henning,  og  det  baade  i  Sind  og  i 
Skind,  hvorfor  de  ogsaa  havde  mundhuggedes 
paa  hele  Reisen.  Kjeld  lastede  Alt  i  Skaane, 
baade  Himmel  og  Jord,  Folk  og  Fæ;  men  nu 
vare  de  komne  høiere  op,  nemlig  til  deres  Helgene. 

»Jeg   giver    ikke    en  Styver   for   Sanct  Lau- 
rentius i  Lund,«  sagde  Kjeld;   *■  en  jammerlig  K 
som  lod  sig  stege   paa  en  Rist.     Nei,    da  lover 
jeg  Sancte  Kjeld,  som  dode  ærligt  i    sin  Seng.« 

»Da  var  det  dog  et  svært  Konststykke, 
Sancte  Lars  gjorde,-  svarede  Henning;  thi  da 
han  havde  siddet  noget  paa  Ilden,  mens  Keiser 
Valerianus  stod  hos  og  frydede  sig  ved  Lugten, 
da  vendte  den  gode  Helgen  sig  paa  Risten  og 
sagde  til  Keiseren:  nu  er  min  ene  Side  stegt 
nok;  æd  af  den,  mens  den  anden  steges!  Der- 
for have  og  hans  Klokker  i  Lund  Magt  til  at 
døde  og  udslukke  al  Kjødets  Lyst  hos  Enhver, 
der  horer  paa  dem  med  Andagt. 

»Nu,  udbrød  Kjeld,  da  vilde  jeg  onske, 
at  jeg  kunde  skikke  min  Herre  til  Lund  og  stille 
ham  under  Knevlen  af  den  største;  thi  han  er 
troldgjort  af  en  Jomfru  og  løber  Landet  rundt 
efter  hende  som  en  Nar;  og  nu  lader  Bjorn 
Skaldre,  den  gamle  Taabe,  hende  hente  hid  over 
Søen.  I  Dag  skal  Du  faae  see  et  Spil,  Henning! 
Nu,«    svarede    Henning    kry,     .min    Herre 

r  ikke  tilbage,  thi  viid,  at  til  den  anden 
Jomfru,  som  er  ventendes,  Karen  Svendsdatter, 
staaer  hans  Hu;  og  saa  tænker  jeg,  at  Din  Herre 
og  min,  de  ere  gaaede  i  Forbund  med  hinanden 
for  at  komme  deres  Jomfruer  til  Ords. 

Da  hørte  de  en  Prusten  i  Stalden,  som  fik 
Kjeld  til  at  see  op  og  sige: 

'Jeg  skulde  da  ikke  troe,  at  den  Sorte  har 
fanget  Krop  paa  Reisen  ? 

Men  da  han  reiste  sig  for  at  gaae  op  i 
Baasen  til  Dyret,  da  stod  gamle  Bjørn  for  ham 
som  et  Spøgelse ;  det  var  ham,  der  havde  kvalt 
sin  Latter  med  Hoste. 

»Har  Du  ei  seet  Din  Herre?«  spurgte  han 
Kjeld,  som  stod  og  saae  betuttet  paa  ham. 

Jh,«  svarede  Kjeld,  »han  staaer  paa  Post 
nede  ved  Broen  og  har  nu  staaet  der  og  stirret 
ud  saa  vide  fra  Daggry  af.« 

Bjørn  gik  derned,  og  ganske  rigtig,  der  stod 
han  som  en  Støtte  eller  som  en  Eg,  der  har 
fæstet  Rod  i  Jorden.  Han  hørte  Intet  og  syntes 
ikke  heller  at  see  Noget,  thi  hans  Øine  vare 
fæstede  mod  Jorden.  Svenden  har  Ret,  tænkte 
Bjørn;  hans  Herre  burde  til  Lund,  for  at  denne 
Galskab  kunde  blive  ringet  af  ham ;  men  idet 
han  gav  Mogens  Munk  et  Slag  paa  Skulderen, 
sagde  han : 

»Guds  Fred  og  Godmorgen!« 

Men  da  Mogens  Munk  brat  vendte  sig  imod 
den  Gamle,  da  sagde  denne: 

»Til  Speidertjeneste  duer  I  ikke,  Ven!  Der 
har  I  staaet  og  stirret  ned  i  Stenene,  men  sku 
nu  op!     og  saa  pegede  han  ud  over  Søen. 

Mogens  Munk  saae  derud  og  blev  en  Baad 
vaer,    som    nærmede    sig;    den    havde    allerede 

klaret  det  længste  Stykke  af  den  halve  Miil   fra 
Bossio  til  Ousbyholm. 

Der  have  vi  dem!  raabte  han  glad. 
»I  gjetter  det,  sagde  Bjørn,  men  jeg  veed, 
at  det  er  saa,  thi  jeg  har  Kjende  paa  Baaden ; 
og  seer  jeg  ret,  da  er  den  brede  Ryg  i  For- 
stavnen Broder  Lamberts;  det  er  en  stridig  Hund. 
om  jeg  tor  kalde  en  ærværdig  Klosterbroder  saa, 
og  dertil  pengegridsk.  I  maa  kaste  Noget  i 
Gabet  paa  ham,  Mogens,  om  I  vil  have  Frispas 

Skal  ikke  mangle  •  svarede  Mogens  Munk 
med  glad  Rost. 

I  det  Samme  kom  Bengt  Ebbesøn  med  Fart 
og  kort  efter  med  tunge  Skridt  Else  Bolle,  som 
strax  nedlod  sig  paa  Brobænken,  idet  hun  suk- 
kede og  stønnede. 

»Du  giver  Dig,  som  havde  vi  budet  Gjester 
til  Gravøl,  sagde  Bjørn  til  hende,  men  see  til 
Mogens  Munk,  han  ligner  en  Mand,  der  alt  har 
Fæstensøllet  paa  Tungen. 

Det  vil  blive  en  frydelig  Dag/  sagde  Mo- 
gens Munk,  »og  derfor  maa  jeg  takke  Eder, 
Bjørn  !t 

Saa  tog  han  den  Gamle  om  Skulderen  og 
snurrede  ham  rundt;  han  fornam,  da  Gubben 
tog  igjen,  hvilke  Kræfter  der  end  var  i  ham; 
men  nu  nærmede  Baaden  sig  hurtigt,  roet  af  fire 
kraftige  Lægbrødre,  og  i  Bagstavnen  saaes  fire 
i    1  l.Lttekaaber    indhyllede    Kvinder,     som    stak 

Hovederne  sammen.  Der  hørtes  et  Raab:  »O 
Kirsten!«  og  derefter  en  frisk  Latter  af  en  fuld, 
blød  Stemme. 

»Der  fornam  jeg  Elsebys  Rost, «  sagde  Bjørn, 
og  i  det  Samme  saaes  et  Glimt  af  hendes  Øine, 
der  tindrede  som  et  Par  Stjerner  og  viste  sig  at 
være  brune  Kjærlighedsøine  og  ikke  sorte  Tyve- 
oine,  som  Else  Bølle  havde  sagt.  Derpaa  kom 
de  blaae  og  himmelske  for  en  Dag,  Kirstens 
store  og  stolte,  dybe  i  deres  Grund  og  Karen 
Svendsdatters,  der  vare  mere  blye  og  lignede  et 
Par  Kjærminder. 

Dog  var  der  et  Par  sorte  Tyveøine  om 
Bord,  og  de  tilhørte  Søster  Justa,  en  høi,  knok- 
kelstærk Kvinde,  der  nu,  da  hun  saae,  hvilket 
Selskab  der  stod  paa  Broen,  reiste  sig,  som  om 
hun,  lig  en  stridbar  Høne,  vilde  værge  for  sine 
Kyllinger.  Hverken  hendes  eller  Broder  Lam- 
berts rødkindede,  sunde  Aasyn  meldte  om  Spæ- 
gelse •,  begges  Ydre  afgave  et  glimrende  Vidnes- 
byrd om  Klosterflæskets  Fedme  og  Øllets  Styrke 
i  Bossiø. 

»Hr.  Mogens,  I  her,  og  Bengt  Ebbesøn'« 
sagde  Broder  Lambert  med  et  hvast  Blik  fra 
sine  graae  Øine,  der  lyste  frem  under  Hætten, 
idet  Baaden  lagde  til.  »Ikke  meldte  Eders  Bud, 
Bjørn  Skaldre,  om,  at  I  havde  slige  ridderlige 
Gjester  til  Huse.« 

»Uventet    Møde    giver    størst    Behag    i    et 

Vennelag,«  svarede  Bjørn  med  et  luunt  Smiil, 
idet  han  rakte  Broder  Lambert  sin  Haand  og 
hjalp  ham  i  Land. 

Nu  traadte  Mogens  Munk  til  for  at  hjelpe 
:er  Justa,  men  hun  slog  afværgende  med 
Haanden,  idet  hun  mandhaftigt  skrævede  i  Land ; 
dernæst  kom  Elseby  med  et  Hop,  idet  hun  nik- 
kede og  smilede,  saa  Karen  Svendsdatter,  der 
takkede  med  et  yndefuldt  Knix,  da  hun  var 
kommen  op  og  med  Nysgjerrighed  betragtede 
Kirstens  Beiler,  hvem  hun  nu  for  første  Gang 
saae,  og  endelig  Kirsten  selv,  der  steg  i  Land 
som  en  Dronning,  for  hvem  Hr.  Mogens  bøjede 
sig  dybt,  idet  hun,  skjøndt  hendes  Kinder  blus- 
sede, dog  ikke  besvarede  hans  ridderlige  Hilsen 
synderlig  naadigt. 

Det  viste  sig  nu,  da  de  tre  Jomfruer  stode 
ved  Siden  af  hverandre,  at  Kirstens  Skikkelse 
var  den  hoieste  og  rankeste,  saa  kom  i  Størrelse 
Elseby,  men  hun  var  fyldigere  og  mere  udviklet, 
<>g  hun  var  ogsaa  den  ældste  af  de  tre;  men 
mindst  var  den  yndefulde  Karen  Sture. 

Mogens  Munk  skred  strax  til  Værket,  idet 
han  drog  Broder  Lambert  til  Side  og  sagde  til 
ham : 

Ærværdige  Fader,  Ærlighed  varer  længst, 
naar  den  slides  mindst,  og  derfor  vil  jeg  strax 
tilstaae,  at  min  Nærværelse  her  ikke  er  noget 
Træf.      Jeg    ønsker    en    Samtale    med    Jomfru 

Kirsten  og  beder  Eder  ikke  modsætte  Eder  dette 
mit  Ønske 

»Visselig  bør  jeg  gjøre  det,«,  svarede  Munken 
barskt;  »jeg  er  Jomfruens  Skriftefader  og  sat  til 
at  vaage  over  hendes  Sjælefred;  saa  troer  jeg 
og,  at  I,  Herre,  netop  er  den  Mand,  hvem  baade 
Hr.  Jakob  Axelson  og  Fru  Ingefrid  sidst  ønsker 
at  see  ved  Jomfru  Kirstens  Side 

»Hvad  jeg  formodede/  svarede  Mogens 
Munk;  »men  deri  handle  de  Uret  og  have 
nødsaget  mig  til  at  bruge  List.  Frygt  ellers 
Intet  for  Jomfruen;  jeg  begjærer  kun  at  vexle 
nogle  Ord  med  hende  i  Enrum  og  lader  hende 
derefter  fare  i  Fred.« 

»Og  er  hun  vidende  om  dette  Eders  An- 
slag?«  spurgte  Broder  Lambert. 

Ganske  uvidende,  <  svarede  Mogens  Munk, 
•og  saa  uskyldig  i  det,  I  behager  at  kalde  et 
Anslag,  som  Barn  i  Moders  Liv.« 

s^Nu,«  sagde  Munken  spydigt,  »da  forlyder 
der  jo  Intet  om,   at  hun  vil  til  Ords  med  Eder.« 

»Lad  mig  derom!«   svarede  Hr.  Mogens. 

»Men,«  sagde  Broder  Lambert,  det  er  at 
frygte,  at  I  let  kan  daare  et  Barn  som  hende, 
men  jeg  bærer  Ansvaret  for,  hvad  her  gaaer  for 
sig  og  siger  Eder,  at  om  I  paa  nogen  Viis  hand- 
ler uskikkeligt,  da  vil  vor  gode  Helgen,  Sanct 
Nicolaus,  som  værger  for  Alle,  der  leve  i  Bossiøs 
Helligdom,  straffe  Eder  derfor.« 

Dronningens  Jomfruer.  j 


34 

Nei,  sagde  Mogens  Munk  smilende,  »Sanct 
Nicolaus  er  klogere  end  som  saa!  Han  har 
f<  >rud  vidst,  at  dette  vilde  blive  hans  Fattige  til 
Gavn,  derfor  lod  han  det  skee. 

Saa  aabnede  han  sin  Bæltetaske,  tog  deraf 
en  Guldnobel,  en  meget  værdifuld  Mont,  af  hvilke 
han,  skjøndt  lian  var  en  velstaaende  Mand,  dog 
ikke  havde  overvættes  mange,  og  stak  den  i 
Haanden  paa  Broder  Lambert,  hvis  Ansigt  mær- 
keligt glattedes,  idet  han  sagde: 

Vi  ville  forblive  her  nogle  Stunder;  men 
jeg  tør  ikke  lade  de  unge  Jomfruer  komme  os 
af  Syne.  Søster  Justa  eller  jeg  maa  være  hos, 
naar  I  taler  med  Jomfru  Kirsten.« 

Derpaa  gik  han  op  mod  Gaarden,  hvor  Else 
Bolle  allerede  stod  med  Søster  Justa.  Hendes  livlige 
Fagter  tydede  paa  en  ivrig  Forhandling,  i  hvil- 
ken Broder  Lambert  nu  tog  Deel,  mens  Bjørn 
Skaldre  stod  nede  ved  Landingsbroen,  sladdrede 
med  de  unge  Jomfruer  og  kneb  Elseby  i  hendes 
runde  Kinder,  og  Bengt  Ebbesøn  gav  sig  i  Kast 
med  Jomfru  Karen,  der  strax  havde  rakt  ham 
sin  Haand  og  i  tilsyneladende  stor  Forundring 
udbrudt: 

Hvad,  Bengt,  Du  her  og  i  Ledtog  med 
lir.  Mogens? 

Saa  kom  Smilehullerne  frem  og  en  Skjelm 
loe  ud  af  hendes  lyseblaae  Øine,  idet  hun  strøg 
1  fætten  tilbage,    og   hendes    gule,    lokkede  Haar 

blev  glattet  af  hendes  smaa,  hvide  Hænder,  som 
rettede  paa  det  blaae  Pandebaand.  Der  var  i 
dette  Øieblik  noget  Overlegent  over  det  friske, 
runde  Ansigt,  den  kjække  lille  Næse  og  om  de 
smaa  røde  Læber,  og  Bengt  følte  sig  ydmyget. 
Han  fik  en  ubehagelig  Fornemmelse  af,  at  han  i 
hendes  Øine  ikke  var  Andet,  end  hendes  Lege- 
broder fra  fordum,  naar  hun  med  sine  Forældre 
var  Gjest  paa  hans  Faders  Gaard,  Pigsborg  ved 
Bolmen  Sø,  eller  han  med  sine  gjestede  Hr. 
Svend  Sture  paa  Egesø,  som  laae  nogle  Mile 
derfra,  og  hvor  Karen,  skjøndt  født  paa  Gammel- 
gaard paa  Als,  havde  tilbragt  Størsteparten  af 
sin  Barndom ;  thi  uagtet  Æten  var  tydsk  og  kun 
fjernt  beslægtet  med  de  gamle  svenske  Sturer, 
havde  den  dog  fæstet  Rod  i  Sverrig. 

Bengts  Forsøg  paa  at  lade  Jomfru  Karen 
fornemme,  at  han  ikke  længer  var  nogen  Dreng, 
blev  afbrudt  af  Mogens  Munk,  som  nu  kom 
til.  Med  en  Belevenhed  og  Munterhed,  som 
viste,  at  han  var  vant  til  at  færdes  blandt 
høviske  Mænd  og  dannede  Kvinder,  bukkede 
han  for  Jomfruerne  og  sagde: 

-Vel  veed  jeg,  at  Bjørn  Skaldres  fuldmodne 
Æbler  og  ikke  vort  ringe  Selskab  har  lokket 
Eder,  kjære  Jomfruer,  af  Eders  lune  Klosterbo 
og  ud  paa  denne  Fart;  men  eftersom  Æblerne 
sidde  høit  i  Bjørns  store  Træer,  dem  alt  hans 
Bedstefader    plantede,    og   I  kunne    behøve    vor 

md  til  at  faae  dem  ned,  haaber  jeg,  at  1 
ikke  fortryde  paa  vor  Nærværelse  og  — 

Hvortil  den  lange  Tale?  faldt  Bjorn  spør- 
gende ind,  Jomfruerne  ere  her,  og  det  tykkes 
mig,  at  ingen  Fortrydelse  mærkes  hos  dem  over, 
at  vi  listeligt  have  fanget  dem.< 

Kan  være,  svarede  Mogens  Munk,  »men 
desto  tydeligere  kjendes  den  paa  den  Guds 
Mand  og  den  hellige  Kvinde,  der  ere  satte  til 
at  vogte  paa  dem.  Synet  af  vore  Sporer  have 
forfærdet  dem,  thi  Broder  Lambert  har  ladet 
mig  vide,  at  Besoget,  som  skulde  varet  den 
ganske  Dag,  nu  skal  forkortes  til  et  Par  Stunder. 
Ere  I  enige  med  mig  i  at  forpurre  dette  hans 
grumme  Forsæt  ?< 

Kirstens  Øine  vare  ufravendt  fæstede  paa 
ham,  mens  han  talte,  og  det  kjendtes  paa  deres 
Glands,  at  hendes  Hjerte  begyndte  at  smelte; 
dog  holdt  hun  sig  tilbage,  mens  Karen  og  Elseby 
svarede:     Ja,  ja!     og  Elseby  sagde: 

Intet  er  lettere;  tag  Tavlbrædtet  frem  og 
fyld  Krusene,  og  Fader  Lambert  vil  glemme 
Himmel  og  Jord,  Tiden  og  os  med. 

I  )g    lad    Fru  Else    føre    Søster   Justa    ud  i 
Fadeburet  og  Hønsegaarden«,  sagde  Karen, 
jeg  indestaaer  for,  at  om  end  selve  Guds  Moder 
steg  ned  fra  Himlen  for  at  kalde  hende  ud  der- 
fra,  da  vilde  hun  finde  døve  Øren. 

Vell  sagde  Mogens  Munk.  >Og  nu  I, 
Jomfru  Kirsten,  hvad  Raad  giver  I : 

»Mig  tykkes  .  svarede  Kirsten  rødmende, 
->at  vi  ei  have  flere  Behov;  men  skulde  det 
glippe  med  Karens  og  Elsebys  Paafund,  da  veed 
jeg  intet  andet  Raad,  end  at  jeg  forkynder  Søster 
Justa  min  Villie,  at  jeg  agter  at  forblive  her, 
indtil  Aftenen  bliver  sval  og  Vesperklokken 
ringer,  og  vi  faae  da  see,  om  hun  tør  slæbe  os 
herfra. 

Da  lyste  Mogens  Munks  Øine  af  en  Glædes- 
ild, men  Bjørn  Skaldre  loe  og  sagde: 

>Stor  Skade,  at  saa  megen  Kvindelist  og 
saa  høit  et  Jomfrumod  er  bleven  anspændt  til 
ingen  Gavn.  Jeg  lader  Aarerne  tage  af  Baaden 
og  gjemme  paa  Høstænget:  dermed  er  Sagen 
klar. t 

Men  denne  Voldsgjerning  viste  sig  at  være 
ganske  overflodig;  thi  den  rigelige  Anretning 
paa  Steenbordet  oppe  under  Linden,  Dyrebrad, 
fersk  Fisk  og  Bagværk,  stærkt  01,  gammel 
Rhinsk  og  Mjød  mildnede  mærkeligt  Broder 
Lamberts  Sind,  og  da  saa  Tavlbrædtet  kom 
frem,  og  Søster  Justa  blev  fort  ud  til  Bistaderne, 
Fedekalvene  og  i  Hønsestien,  sade  de  gode 
Klosterfolk  saa  fast  paa  Landjorden,  som  om 
Bjørn  havde  gjemt  ikke  blot  Aarerne,  men  selve 
Baaden  paa  Høstænget. 

Saa    vandrede    da    snart    Hr.    Mogens    og 


Jomfru  Kirsten  uforstyrrede  med  hinanden  under 
de  gamle  Ege,  som  stode  Vagt  om  Ousbyholm, 
og  aldrig  havde  deres  knudrede,  løvrige  Grene 
yget  over  et  ædlere  Par.  Ridderligt  og  med 
Anstand  gik  Mogens  Munk  ved  Kirsten  Peders- 
datters  Side  og  tillod  sig  ikke  nogen  Tilnær- 
melse, som  kunde  krænket  hende:  stolt  og  til- 
lidsfuldt fulgte  hun  ham,  og  sindige  og  vel 
valgte  faldt  Ordene  i  Begyndelsen  imellem  dem. 

I  lun  havde  seet  skjonncre  Mænd  end  ham, 
men  ingen,  hvis  Skikkelse,  Færd  og  Tale  i  den 
Grad  var  præget  af  Mandighed ,  Fasthed 
Ærlighed.  Her  var  Noget,  det  fornam  hun 
mere  og  mere ,  for  hvilket  hendes  stolte  Sind 
bøiede  sig,  og  som  god  Varme  i  hendes  Blod; 
men  hun  var  i  hans  Oine  ubetinget  den  skjøn- 
neste  og  meest  fuldendte  Jomfru- Skikkelse,  han 
havde  truffet  paa  sin  Vei. 

Han  havde  meent,  at  han  grant  mindedes 
hende,  men  nu  viste  det  sig.  at  han  havde 
taget  feil,  skjondt  Tingen  var,  at  hun  i  det  Aar, 
der  var  forløben,  siden  han  saae  hende,  havde 
udviklet  sig  og  næsten  naaet  sin  Skjønheds 
fulde  Modenhed.  Hendes  mørkegule,  næsten 
lysebrune  Haar  havde  faaet  større  Fylde  og 
Glands,  hendes  høie  Pande,  den  lige  Næse,  de 
svulmende  Læber  og  den  noget  lange  Hage, 
kort  sagt,  alle  Trækkene    i   hendes   Aasyn 

blevne  finere  udmeislede  og  havde  antaget  en 
fastere  Form.  Ogsaa  forekom  det  ham,  at  Blikket 
fra  hendes  deilige  Øine  tydede  paa  større  Mo- 
denhed og  Selvbevidsthed ;  men  han  skulde  dog 
snart  faae  at  fornemme,  at  Sjælen  ikke  i  Udvik- 
ling var  fulgt  med  Legemet. 

Ingen  Pragt  hævede  hendes  Skjonhed  frem, 
thi  Overdaadighed  taaltes  ikke  i  Klosterskolen. 
Hendes  lysegraae  Kjortel  var  heel  simpel;  men 
der  skimtedes  dog  nogle  Guldknapper  og  Spæn- 
der paa  hendes  Korset  og  Livbælte,  og  hendes 
Haar  var  opfanget  i  et  Næt  af  Silke-  og  Guld- 
traade,  fastholdt  af  et  Perlebaand  over  Panden. 
Alle  disse  Enkeltheder,  paa  hvilke  han  i  Øie- 
blikket  ikke  tænkte,  mindedes  han  siden,  saa 
fast  prægede  sig  i  hans  Hukommelse  hendes 
Skikkelse,  som  han  saae  den  denne  Dag. 

Først  fremkom  fra  hans  Side  en  Redegjø- 
relse  for  Aarsagerne  til  hans  langvarige  Tilbage- 
holdenhed, og  den  væsentlige,  hans  Optagethed 
i  Dronningens  og  Rigernes  Tjeneste  i  andre 
Egne,  maatte  hun  tage  for  god;  men  derpaa 
sagde  han: 

»Dog  havde  I  sikkert  faaet  Bud  fra  mig, 
hvis  ikke  Eders  Farbroder  havde  begjæret  Hen- 
stand og  lagt  mig  paa  Sinde,  at  lade  Eder, 
hvem  han  kaldte  et  Barn,  uforstyrret  nyde  Fre- 
den i  Klosterskolen;  men  da  vi  nu  taltes  ved 
ude  i  Helsingborg,  da  sporede  jeg  Modvillie  hos 

ham,  som  om  han  vilde  gaae  fra  sit  Ord,  og  da 
begyndte  jeg  at  frygte,  at  I  selv  kunde  have 
skiftet  Sind.  Derfor  ønskede  jeg  dette  Møde 
med  Eder,  kjære  Jomfru  Kirsten  —  staaer 
Eders  Hu  til  mig  nu,  som  fer? 

Der  viste  sig  en  Skalk  paa  Bunden  af 
hendes  Øine,  som  om  hun  dog  folte  Lyst  til  at 
straffe  ham  for  hans  formentlige  Ligegyldighed 
i  det  Aar,  han  havde  spildt  i  Dronningens  og 
Rigernes  Tjeneste ;  men  Malmklangen  i  hans 
dybe  Rost  og  Ilden  i  hans  morke  Øine  skræm- 
mede hende,  saa  at  hun  fik  Bugt  dermed  fol- 
den Gang,  bøiede  sit  Hoved  og  svarede  hvi- 
skende:    ]a. 

Nu,  da  være  Guds  Moder  takket  og  priset!« 
udbrød  han  fyrigt,  greb  hendes  Haand,  men 
noiedes  med  at  trykke  et  ærbødigt  Kys  paa  den. 

Saa  gik  de  videre  i  Taushed ,  indtil  de 
naaede  en  grøn  Skrænt,  fra  hvilken  der  under 
Bladehanget  var  en  skjøn  Udsigt  over  Søen  til 
Bossiø.     Der  bad   han   hende   tage   Sæde,    satte 

ved  hendes  Side  og  talte  mere  frit  med 
hende.  Først  spurgte  han  hende,  om  hun  havde 
fornummet  Noget  til,  at  hendes  Farbroder  om- 
gikkes med  den  Tanke,  at  give  hende  til  nogen 
anden  Mand,  og  da  hun  benægtede  at  vide 
Noget  derom,  bad  han  hende  fortælle  om  Livet 
i  Bossiø,  og  hvorledes  Dagene  der  gik  for 
hende. 

Nu  fik  hun  Tungen  paa  Gled,  og  de  mange 
bidende  Bemærkninger  om  Abbedissen,  Fader 
Lambert,  Søster  Justa  og  de  andre  Nonner 
aabenbarede,  at  Blidhed  ikke  var  Grundtrækket 
i  Jomfru  Kirstens  Sind ;  men  hendes  Tilbeder 
glædede  sig  blot  over  hendes  Vid  og  det  skarpe 
Blik,  hendes  Skildringer  røbede.  Ikke  heller 
ønskede  han  sig  en  Due  til  Mage ;  hans  Hu 
stod  til  en  Falk,  som  kjækt  kunde  flyve  ved 
hans  Side  ad  Verdens  vildsomme  og  farefulde 
Veie,  og  staae  ham  bi  i  at  værge  for  Reden. 

>Jeg  er  led  ved  dette  Klosterliv,  som  kun 
er  Helligheds  Skin  ,  sagde  hun,  »og  ved  de 
dumme  Søstre.  Under  Messen  tænke  de  kun 
paa  Grødfadet,  og  naar  de  paa  Kjøddagene 
komme  til  Bords  i  Refektoriet,  da  slaaes  de  om 
Sulet ;  saa  bælle  de  sig  med  01  og  spise  sig 
Mavevee  til  i  Frugt.  Hvad  vi  kunne  lære  af 
Fru  Ingefrid  i  at  tyde  Skrift  og  bruge  Pennen, 
det  have  vi  forlængst  inde,  og  de  fleste  af  os  bal- 
dyre og  stikke  Perler  trods  Søster  Justa,  saa  jeg 
gad  vidst,  om  Farbroder  holder  mig  inde- 
spærret i  Klostret  af  anden  Aarsag  end  den, 
at  han  vil  være  mig  kvit.  Den  ene  Dag 
gaaer  som  den  anden  —  o,  kjære  Hr.  Mogens, 
det  er  et  fortærende  Liv;  stundom  er  jeg  i  Hu, 
som  var  jeg  levende  indemuret.« 

Mogens  Munk  tænkte  nu  rigtignok,  at  hans 
Hjærtenskjær  der  malede  vel  sort.     Det  forekom 

ham .  at  Livet  i  Klosterskolen  havde  virket 
gavnligt  paa  Jomfruens  Holdning  og  Væsen,  og 
at  hverken  hendes  eller  hendes  Læsesøsties 
Udseende  og  Færd  vidnede  om  Forkuelse ;  ja , 
Else  Bolle  havde  den  foregaaende  Aften  endog- 
saa  ladet  falde  et  Ord  om,  at  naar  Alt  kom  til 
Alt,  da  var  det  snarere  Jomfru  Kirsten,  der 
regjerede  Fru  Ingefrid  og  Klostret,  end  omvendt; 
og  saaledes  forholdt  det  sig  ogsaa  inden  Kl'  >- 
strets  Mure,  men  ikke  hvad  Samkvem  med 
Verden  udenfor  dem  angik.  I  saa  Henseende 
havde  Fru  Ingefrid  faaet  meget  strenge  Paalæg 
af  Jakob  Axelsøn,  og  Ousbyholm  var  det  eneste 
Sted,  hvorhen  det  var  blevet  Kirsten  Peders- 
datter  tilladt  at  drage;  thi  Ingen  anede,  at  der 
kunde  være  Fare  ved  et  Besøg  hos  gamle  Bjørn 
Skaldre  og  hans  Hustru,  hvis  Børn ,  tre  Døttre , 
forlængst  vare  bortgifte,  ol;  i  hvis  Huus  der 
aldrig  færdedes  Ungdom. 

Mogens  Munk  beholdt  imidlertid  sine  Tan- 
ker for  sig  selv.  Han  var  for  besindig  en 
Mand  til  at  ville  rage  i  Ordstrid  med  sin  u 
dommelige  Hjertenskjær,  og  desuden  holdt  han 
sig  sit  Formaal  for  Øie,  at  udforske,  hvad  Kir 
stens  Farbroder  egentlig  førte  i  sit  Skjold.  I  Ian 
spurgte  hende  derfor  nu,  om  Hr.  Jakob  viste 
hende  saa  stor  Ligegyldighed,  at  han  aldrig  be- 
søgte hende,  og  om  der  ikke  kom  andre  Gjester 
i  Klostret? 

»Jo,  svarede  hun  livligt,  »forgangen  Dag, 
da  kom  han  fra  Helsingborg  med  flere  Herrer 
og  Fruer.  < 

"Og  hvilke  vare  disse  Herrer?«  spurgte 
Mogens  Munk  skarpt. 

»O,«  svarede  Kirsten,  ikke  blot  var  min 
Frænde,  Jep  Muus,  iblandt  dem,  men  endogsaa 
selve  Hr.  Abraham.« 

»Frydede  disse  Herrers  Besøg  Eder?-  spurgte 
Hr.  Mogens  spydigt. 

Kirstens  kvindelige  Instinkt  sagde  hende 
strax,  at  hendes  Hjertensven  var  nidkjær,  og  da 
hun  mente,  at  dette  var  ganske  ubeføiet,  saa 
følte  hun  Lyst  til  nu  at  straffe  ham,  fordi  han 
havde  ladet  vente  paa  sig  i  et  helt  Aar. 

Overmaade,  svarede  hun  i  en  barnagtig 
Tone.  >En  Ære  var  det  da  ogsaa  for  mig,  at 
—  som  Fabroder  sagde  til  mig,  da  han  førte 
mig  ind  i  Talestuen  —  to  af  Rigets  bedste  og 
mægtigste  Mænd  umagede  sig  til  Bossiø  for  at 
kysse  mig  paa  Haanden.  Jep  Muus  lod  det 
dog  ikke  blive  derved,  thi  han  kneb  mig  i  Kin- 
den •  men  det  gik  Elseby,  som  var  med  ved 
det  Møde,  værre,  thi  Hr.  Abraham  tog  hende 
under  Hagen  og  gav  hende  et  Kys,  som  om 
hun  i  hans  Øine  kun  var  et  Barn. 

Mogens  Munks  friske  Kinder  bleve  blege, 
mens  de  muntre  Ord  løde  i  hans  Øren.  Jep 
Muus  var  Ungkarl,  skjøndt  noget  til  Aars,  Abra- 

ham  Brodersøn  Enkemand.  Det  laae  nær  at 
tænke,  at  en  skjon  og  rig  Brud,  som  Kirsten. 
var  et  Bytte,  der  kunde  friste  dem,  og  nu  min- 
dedes han,  hvad  Bjørn  Skaldre  havde  sagt  om 
Venskabet  mellem  dem  og  Jakob  Axelsøn. 

Kirsten  saae  ræd  til  ham.  Hans  Aasyn 
var  saa  mørkt  som  en  Tordensky,  og  hans 
Taushed  gjorde  hende  beklemt  om  Hjertet, 
hvorfor  hun  omsider  frygtsomt  spurgte: 

log  I  Anstod  af  det,  jeg  der  sagde?  det 
var  kun  Spøg,  det  med  Æren,  der  timedes 
mig,  og  — c 

Da  greb  han  hende  i  Armen  og  sagde: 
De  tvende  Herrer  ere  mig  en  Vederstygge- 
lighed. Jep  Muus  er  en  Rover  og  en  Volds- 
mand og  Abraham  Brodersøns  Nærværelse  er 
si  >m  en  Pest  for  enhver  ærbar  Jomfru.  Ingen- 
sinde blev  Guldkjeden  hængt  om  Halsen  paa 
en  værre  Skalk ! 

Jesus,      udbrod  Kirsten,    forskrækket    over 
hans  Heftighed  og  dertil    virkelig  forundret  i 
de    stærke    Ord,      taler   I    saa    forsmædelig    om 
disse  Mænd,  hvem  Farbroder  agter  og  Dronnin- 
gen ærer? 

Da  slap  han    hendes  Arm,    men    tog    1« 
hendes   Hænder,   drog  hende  til  si-,    saae   hende 
ind   i   Øinene,   kyssede   hende    forst    paa    Panden, 

paa  Munden   og  sagde: 

i  om  Hyrdehunden 

vogter  paa  Lammet  og,  om  Gud  og  alle  Hellige 
staa  mig  bi,  frie  Dig  af  disse  Ulves  Kloer!' 

Da  zittrede  hver  Nerve  i  hende,  idet  hun 
for  første  Gang  fornam  Kjærligheds  Vælde,  alt 
Overmod  veg  fra  hende,  hun  klyngede  sig  til 
ham  og  sagde: 

Herre,  mener  I  virkelig,  at  jeg  er  i  Fare?' 

Underlig  blod  lod  hendes  Stemme;  for 
første  Gang  laae  hendes  ganske  Sjæl  og  Hjerte 
i  dens  Toner;  men  trods  hendes  Ord  om  Fare, 
var  det  Kjærlighed  og  ikke  Frygt,  der  fik  hendes 
Røst  til  at  skjelve. 

Jeg  veed  Intet,  men  frygter  Meget,  mit 
Hjerte/  sagde  han,  idet  hun  blev  siddende  hos 
ham  med  sin  Arm  om  hans  Hals ;  »thi  det  veed  jeg, 
at  hvor  Jep  Muus  og  Abraham  Brodersøn  færdes, 
der  skeer  intet  Godt.  Siig  til  Elseby,  at  hun 
bør  skye  Hr.  Abraham  som  Satan  selv. < 

Kirsten  sad,  som  om  hun  grundede  over 
Noget,  hun  ikke  forstod.     Endelig  sagde  hun: 

»Kjære  Herre  —  men  han  af  brod  hende 
og  sagde: 

Kjære  Kirsten,  ved  Skjæbnens  Ugunst  og 
sære  Tilskikkelser  ere  vi  nu  blevne  mere  for- 
trolige med  hinanden,  end  det  ellers  er  Skik 
inden  Fæstensgildet.  Lad  det  Herre  fare  og  siig 
Du  til  mig.' 

Da  fornam  hun  ret,  hvor  stor  Ærefrygt, 
han    havde    indgydt    hende    ved    dette    Møde, 

hvortil  vel  ogsaa  den  store  Forskjel  i  deres  Al- 
tler bidrog  Sit.  Rødmende  og  usikkert  men 
dog  med  et   kjærligt  Smil  sagde  hun  nu : 

Kjære  Mogens,  jeg  beder  Dig,  gaa  til  Far- 
broder, det  snareste  Du  kan  og  begjær  mig  af 
ham   —  det  var  det,  jeg  før  vilde  sagt 

lian   sa.ie  paa  hende  med  Kjærlighedens  og 
!nis    Solskin  i  sit  Blik  og  svarede: 

Nu  har  mit  Hjertes  Dronning  godkjendt, 
hvad  jeg  alt  har  gjort,  men  jeg  blev  spiist  af 
med  Udflugter  og  tomme  Ord,  og  nu,  da  jeg 
veed  om  dette  Besøg  i  Klostret,  føler  jeg  mig 
ganske  forvisset  om,  at  I  Ir.  Jakob  omgaaes  med 
den  Tanke  at  give  Dig  til  en  Anden,  muligt  til 
den  gamle  Nidding,  hvem  Dronningen  ærer,  og 
som  kneb  Dig  i  Kinden. 

Det  skal  aldrig  skee !  udbrød  Kirsten,  idet 
hele  hendes  Stolthed  blussede  op:  for  skulde 
de  bære  mig  død  af  Klostret. 

Mogens  Munk  drog  et  Suk.  Han  tvivlede 
ikke  i  mindste  Maade  om  hendes  Kjærlighed 
og  Trofasthed,  men  han  betænkte  hendes  unge 
Alder,  Friendernes  Magt  og  Voldsmændenes 
Krækhed  Han  klappede  hende  blidt  paa  Kind 
og  sa  ^modigt: 

I  Hi    kjender    end    ikke    ret    Verden,    dens 

Styghed,   Rænker    og    Tyranni.      Give    Gud    og 

alle  1  [elgene,  at  Proven  ikke  maa   blive  Dig  for 

rdl   Jeg   veed,    hvad   der  bor   skee,    og  jeg  vil 

gjøre  det.  Den  Dag  i  Morgen  drager  jeg  til 
Helsingborg  og  gaaer  til  Dronningen.  Jeg  troer, 
at  hun  er  retfærdig,  og  af  hende  have  Skalkene 
al  deres  Magt;  vinder  jeg  hende,  da  fange  vi 
Seier,  men  hvis  ikke-  —  her  standsede  han 
brat,  og  hans  Blik  blev  morkt. 

Men  Kirsten  havde,  imens  han  talte,  siddet 
ganske  hensunken  i  Tanker,  saa  betagen  var 
hun  bleven  ved  hendes  Hjertensvens  Mistanke 
om,  at  hun  skulde  gives  til  Jep  Muus ;  thi  jo 
mere  hun  tænkte  over  hans  Besøg  i  Klostret  og 
hvad  der  forefaldt,  desto  fiere  Omstændigheder 
dukkede  der  op  i  hendes  Erindring,  som  maatte 
bestyrke  Mistanken. 

Saaledes  mindedes  hun  nu,  at  hendes  Far- 
broder havde  viist  hende  til  Rette,  da  hun  kaldte 
Jep  Muus  sin  nære  Frænde,  thi  nært  Frændskab 
var  jo  en  Hindring  for  Ægteskab,  skjøndt  rigtig- 
nok Datidens  Stormænd  under  Kirkens  Forfald 
i  det  Punkt  ofte  satte  sig  ud  over  den  kanoniske 
Rets  Bestemmelser.  Det  forholdt  sig  imidlertid 
saa,  at  hun  og  Jep  Muus  hørte  til  samme  Æt. 
Han  var,  som  det  i  senere  Tider  vilde  heddet, 
selv  en  Thott ;  thi  han  og  Kirsten  nedstammede 
fra  den  samme  Mand,  Hr.  Axel  Ketilsøn,  han  i 
tredie,  hun  i  fjerde  Led;  men  hans  Fader  havde 
efter  sin  Moder,  som  var  af  Æten  Muus,  taget 
hendes  Vaaben  og  Slægtnavn,  hvilket  ingenlunde 
var  noo-et  Uhørt. 

Altsaa  var  Jep  Muus,  tvertimod  hvad  Sagnet 
senere  derom  har  meldt,  hende  fuldkommen  jevn- 
byrdig  og  overgik  for  Tiden  langt  Mogens  Munk 
i  Rigdom  og  Magt.  Hun  skjonnede  da  Faren, 
og  den  Sladder,  hun  fer  var  kommen  med,  at 
hans  og  I  Ir.  Abrahams  Besøg  havde  været  en 
Ære  for  hende,  angrede  hende;  men  hun  rød- 
mede tillige  ved  Tanken  om,  at  Herrernes  Hyl- 
dest virkelig  i  Øieblikket  havde  smigret  hende; 
og  da  hun  nu  hørte,  at  hendes  Ven  vilde  gaae 
til  Dronningen,  da  greb  hun  hans  Haand  og 
raabte  i  stor  Angst: 

»O  ja,  o  ja,  gjør  det  paa  Stand.* 

Saa  reiste  de  sig  og  gik  tilbage  til  Gaarden 
mere  alvorsfulde,  end  da  de  gik  derfra;  vistnok 
begge  lykkeligere,  men  han  dog  meest;  thi  i 
hans  Hjerte  havde  alt  det  slaaet  dybe  Rødder, 
som  først  begyndte  at  spire  hos  hende,  i  hvis 
Hjerte  der  var  Gjæring.  Paa  denne  Vandring 
under  Ousbyholms  gamle  Ege  havde  hun  gjort 
det  første  Skridt  fra  den  sorgløse  Barndoms 
Skjul  ud  paa  Livets  Ødemark,  over  hvilken 
Stormene  fare  hen,  og  de  skarpe  Torne  hage 
sig  fast  og  give  blodige  Rifter. 

I  Nærheden  af  Gaarden  traf  de  Bengt  Ebbe- 
søn og  Karen  Sture,  som  gik  der  saa  fordybet 
i  Samtale,  at  de  forst  bleve  de  Kommende  vaer, 
da  disse  vare  lige  ved  dem,  og  da  taug  de  brat. 
Bengt    blussede   af  Vrede,    og    Karen    var    hvid 

som  en  Lillie ;  men  hverken  Hr.  Mogens  eller 
Kirsten  gave  Agt  derpaa,  saa  optagne  vare  de 
af  sig  selv. 

Da  de  nærmede  sig  Husets  Forside  og  den 
store  Lind,  saae  de  imidlertid  et  Syn,  som  vakte 
dem  til  fuld  Bevidsthed  om  det  Nærværende  og 
tillige  satte  dem  i  en  munter  Stemning.  Broder 
Lambert,  der  sad  og  spillede  Skak  med  Bjørn 
Skaldre,  sprang  pludseligt  op,  slog  til  Brædtet, 
saa  Brikkerne  væltede,  og  raabte  rasende: 

»Bjørn  Skaldre,  I  har  Satan  selv  til  Med- 
spiller og  Hjelper!« 

»Det  vilde  være  ilde,«  svarede  den  Gamle 
og  loe,  idet  han  samlede  Brikkerne;  »men  den 
blaae  Mand  havde  ingensinde,  det  jeg  veed  af, 
til  Huse  paa  Ousbyholm.  Gak  i  Eder  selv,  ær- 
værdige Fader!  I  er  min  Overmand  i  megen 
Vidskab,  men  ikke  i  denne  Leg.< 

I  det  Samme  kom  Søster  Justa  med  Fru 
Else  fra  Udhusene,  og  da  hun  saae  de  Unge 
komme  fra  Skoven,  foer  hun  lige  hen  imod  dem 
og  raabte: 

»Hvad  er  dette,  Jomfru  Kirsten,  og  I,  Karen, 
løber  I  til  Skovs  med  de  unge  Karle?« 

Derpaa  kom  Broder  Lambert  til  og  sagde: 

»Hr.  Mogens,  dette  er  ganske  mod  vor  Af- 
tale! Vi  maae  nu  strax  fort,  Søster  Justa,  fra 
dette  Sted,  som  før  var  en  Fredens  Paulun,  men 
hvor  nu  den  Onde  driver  sit  Spil.« 

Dronningens  Jomfruer.  a 

Da  maae  I  drage  bort  uden  mig,«  sagde 
Kirsten  koldsindigt  og  fast;  thi  det  siger  jeg 
Eder,  Fader  Lambert  og  Eder,  Søster  Justa,  at 
om  I  farer  fort  med  at  krænke,  ikke  blot  os, 
men  vor  gode  Vært  og  disse  Herrer,  hans  Gjester, 
da  forbliver  jeg  her,  under  Bjørn  Skaldres  og 
hans  Hustrues  Beskyttelse,  om  de  da  ville  antage 
sig  mig.« 

Da  mindedes  Mogens  Munk  gamle  Bjørns 
Ord  om  Voldførelse  og  den  lige  Vei,  som  var 
den  korteste,  og  nu  angrede  det  ham,  at  han 
havde  givet  Else  Bølle  sin  Haand  paa,  at  han 
vilde  lade  Jomfru  Kirsten  drage  uhindret  hjem 
til  sin  Klosterbo;  men  han  kom  ikke  i  den  Fri- 
stelse at  bryde  sit  Ord  og  fik  ikke  den  ønskede 
Leilighed  til  at  bjerge  sin  Lykke ;  thi  Broder 
Lambert,  som  kjendte  sit  Skriftebarns  Stivsind 
og  skjønnede  sin  Afmagt,  blev  hed  om  Ørerne, 
gav  gode  Ord  og  druknede  sin  Harme  ved  for 
Resten  af  Dagen,  mens  de  Andre  plukkede 
Æbler,  at  kigge  dybt  i  Bægeret. 

Først  da  Solen  dalende  nærmede  sig  Skovens 
Rand,  brøde  de  op.  Da  Baaden  gled  fra  Broen, 
og  Roerkarlenes  Aarer  blinkede  i  Aftenrøden, 
slog  Mogens  Munk  ud  med  Haanden  og  raabte  : 

»Paa  snarligt  Gjensyn,  Jomfru  Kirsten!« 
mens  hendes  Blik  hvilede  ufravendt  paa  ham,  og 
hun  viftede  med  sit  Lommetørklæde. 


Slippe  vi  vel  fra  dette?1'  hviskede  Broder 
Lambert  til  Søster  Justa. 

»Lad  mig  om  det,  svarede  hun;  »inden 
Fru  Ingefrid  gaaer  til  Sengs,  da  skal  hun  blive 
vidende  om  Alt,  og  hvor  stolt  end  Kirsten 
Pedersdatters  Nakke  kneiser,  saa  skal  den  blive 
bøiet. 

Men  da  Baaden  svandt  Mogens  Munk  af 
Syne,  og  han  vendte  sig  om,  saae  han  Bengt 
sidde  alene  paa  Bænken  med  sammenknugede 
Hænder  og  et  morkt  Blik. 

>Hvi  saa  mørk  i  Hu,  Bengt:     spurgte  han. 

.-Hun  har  viist  mig  af  og  vraget  mig,  sva- 
rede Bengt  idet  han  reiste  sig;  vvort  Venskab 
i  Barndommen  og  de  sode  Ord,  hun  gav  mig 
sidst,  det  er  nu  Alt  som  bortveiret;  falske  ere 
de  alle,  disse  Jomfruer  med  daarende  Ord  og 
Smiil  paa  Læben.« 

Xu,  sagde  Mogens  Munk  hensynsløst,  da 
kaar  Eder  en  med  barske  Miner  og  det  Beske 
paa  Tungen ;  men  siig  mig,  havde  Jomfru  Karen 
da  givet  Eder  sin  Tro? 

,Xei,  svarede  Bengt,  »ikke  just  det,  men 
jeg  maatte  troe,  at  hun  vilde  gjøre  det.  Da  saae 
hun  Bo  Stensons  glatte  Fjæs,  og  jeg  var  glemt.  < 

►Ei!<  udbrod  Mogens  Munk,  naar  hun  har 
lovet  sig  bort  til  en  Anden,  da  er  Spillet  ude 
for  Eder,  Bengt. 

See  blot  til,"  svarede  Bengt  hidsigt,  »at 
det  ikke  gaaer  Eder  ligesaa  med  Jomfru  Kirsten!' 

»Nu  bliver  I  ond,  Bengt,«  sagde  Mogens 
Munk  sindigt. 

»Forlad  mig  det,«  svarede  Bengt;  »jeg  er 
saa  mod  i  Hu,  at  jeg  neppe  evner  at  skjelne 
Ven  fra  Fjende;  men  naar  jeg  træffer  Bo,  som 
nu  mener  at  være  paa  Dagsiden,  da  skal  jeg 
ved  min  Helgen  drive  ham  over  Stregen  i  det 
sorte  Felt.« 

Hermed  sigtede  han  til  Bo  Stensøns  Skjold- 
mærke, som  var  halvt  Sølv,  halvt  Sort,  hvorfor 
denne  Æt  siden  kaldtes  Nat  og  Dag. 

Ret  saa!«  sagde  Mogens  Munk:  men  nu 
ere  vi  selv  snart  paa  Natsiden,  Bengt,  og  skulle 
færdes  i  Mørke ;  blot  et  Afskedsbæger  med  vor 
Vært  og  saa  i  Sadlen  og  fort  ad  Helsingborg  til!< 


FJERDE  KAPITEL. 


VALDEMAR  DANEKONGES  DATTER. 


1  Hallen  paa  Helsingborg  Slot  sad  en  Uge 
efter  Danmarks  og  Norges  Regentinde,  snart 
hele  Nordens  fuldmægtige  Frue,  Dronning  Mar- 
grethe, Valdemar  Danekonges  Datter,  som  hun 
yndede  at  kalde  sig  selv,  eller  Fru  Kongen, 
som  de  vrede  Hanser  spotvis  benævnede  hende. 

Hendes  kongelige  Person  sad  tilbagelænet 
i  en  svær  Egetræes  Stol,  som  stod  i  Hallens 
øverste  Ende  ved  Kaminen,  hvorfra  hun  kunde 
oversee  hele  det  store  Rum.  Ved  hendes  Side 
stod  et  lidet  Bord,  paa  hvilket  der  laae  en 
Sølvpibe,  der  dengang  gjorde  samme  Tjeneste 
som  en  Bordklokke  i  vore  Dage,  nogle  Papiirs- 
ruller  og  en  Bønnebog.  Dernæst  stod  der  et 
kostbart  Relikvieskrin  i  Form  af  en  sølvfor- 
gyldt  Drage,  hvilket  hun  stedse  førte  med  sig. 
Det  gjemte  nogle  af  de  Helgenbeen  og  andre 
Talismaner,    som  hendes   Hr.    Fader    i    sin    Tid 

paa  sin  Reise  til  Paven  i  Avignon  havde  med- 
taget fra  Kølln,  hvor  han  boiede  Knæ  for  de 
hellige  tre  Kongers  Billeder.  Vel  elskede  hun  som 
han,  denne  Verden,  af  hvilken  hun  eiede  en 
god  Part,  men  hun  fulgte  ogsaa  hans  Exempel 
i  det  Stykke,  at  holde  sig  Himmeriges  Porte 
aabne.  Dog  var  hun  endnu  klogere  end  han, 
baade  hvad  Regimentet  over  denne  Verden  og 
Himmeriges  Erobring  angik. 

Og  det  kunde  man  da  ogsaa  læse  i  hendes 
Aasyns  faste  Træk.  Uskjøn  var  hun  ikke,  tvert- 
imod;  thi  hendes  fiint  bøiede  Næse,  de  fyldige 
Læber  og  den  kløftede  Hage  vare  veldannede; 
men  hendes  Lød  var  noget  mørkladen,  og  det 
hvide  Enkeliin,  som  dækkede  hendes  Hoved  og 
faldt  ned  paa  begge  Sider  af  hendes  Ansigt,  lig 
et  Slør,  gjorde  det  end  mere  iøinefaldende,  at 
Lillier  og  Roser  ikke  blomstrede  paa  de  Kinder. 
Dog  var  Farven  sund,  og  da  hendes  middel- 
høie  Skikkelse  var  slank,  havde  hun  trods  sine 
fem  og  tredive  Aar  endnu  et  ungdommeligt 
Ydre.  En  gylden  Ring  med  nogle  smaa  Takker, 
ikke  ulig  en  Krone,  omfattede  Hovedlinet,  og 
hun  var  iført  en  siid  Kjortel  af  flint  lyseblaat 
Klæde,  bræmmet  med  Hermelin. 

Kong  Volmer  skal  have  sagt  om  sin  Datter, 
at  Naturen  var  faret  vild  med  hende;  hun  skulde 
været  en  Karl,  men  blev  et  Kvindfolk.  Dog 
bekræftede  hendes  Ydre  ikke  dette  Udsagn;  thi 

det  var  kvindeligt,  hendes  Lader  sindige  og  ikke 
uden  Ynde,  hendes  Stemme  kunde  være  blød 
og  indsmigrende  og  hendes  Smiil  saare  vindende  ; 
men  den  faste,  kløftede  Hage  havde  rigtignok 
et  Præg  af  Kraft,  som  modsagde  Blidheden,  og 
Blikket  fra  hendes  store,  mørkegraae  Øine  havde 
noget  Uudgrundeligt  ved  sig.  Det  fulgte  ikke 
rigtig  med,  naar  Læberne  smilede,  og  Smile- 
hullerne i  hendes  Kinder  dannede  sig.  Det 
blev  dog  som  Solens  blege  Skjær  paa  en  kold 
Vinterdag.  Kun  sjeldent  tændtes  en  varmere 
Glød  i  disse  Øines  Dyb;  men  det  var  just 
Tilfældet  i  dette  Øieblik. 

Alle  hendes  Omgivelser,  hendes  Jomfruer 
og  endogsaa  hendes  Smaadreng  Hakon  Peder- 
søn, Kirstens  Broder,  som  ellers  stod  bag  hen- 
des Stol,  vare  fjernede  og  befandt  sig  i  den 
anden  Ende  af  Hallen.  Hos  hende  stod  alene 
en  statelig  Herre  med  den  ene  Haand  støttet 
til  Bordet,  i  passende  Afstand,  men  dog  med 
et  Præg  af  Sorgløshed  og  Fortrolighed  i  sin 
Holdning. 

Han  var  høi,  bredskuldret  og  velskabt. 
Den  røde  Fløiels  Trøie  med  de  splidsede  Ær- 
mer og  de  hvide  Hals-  og  Haandlinninger,  de 
guldstukne  Handsker,  hvilke  han  holdt  i  den  ven- 
stre Haand,  den  gyldne  Ridderkjede  over  Bry- 
stet, Sværdbæltet,  der  funklede  af  Ædelstene  og 
gyldne  Bjelder,  de  stramme   graae  Klædes  Hoser 

og  de  gule,  spidse  Saffians  Skoe  —  Alt  i  hans 
Klædedragt  var  paa  den  høieste  Mode  og  efter 
Datidens  Smag  fuldendt. 

Hans  rødblonde  Haar,  glindsende  og  duf- 
tende af  Salve ,  var  strøget  tilbage,  saa  at  den 
høie  Pande  blev  fremtrædende.  De  lige,  kraf- 
tige Øienbryn,  den  krumme  Næse  og  det  korte 
studsede  Skjæg,  som  viste  Formen  af  en  vel- 
dannet Mund  og  Hage  —  det  var  ædle  Omrids, 
som,  skaarne  i  Træ  eller  meislede  i  Marmor, 
vilde  givet  et  fængslende  Billede  af  mandig  Skjøn- 
hed ;  men  nu  besjæledes  Formen  af  et  fyrigt 
Blik  fra  to  glandsfulde  Øine  og  et  Smiil,  som 
baade  var  vindende  og  indgød  Tillid. 

Det  var  intet  Under,  at  denne  Mand  beha- 
gede de  fleste  Kvinder-,  de  sagde  ikke  blot  om 
ham,  at  han  var  skjøn,  men  at  han  saae  saa 
god  ud,  og  dog  var  det  Hallænderen  Abraham 
Brodersøn,  hvis  Nærværelse  Mogens  Munk  havde 
kaldet  en  Pest  for  ærbare  Jomfruer,  og  hvem 
han  havde  lignet  ved  Satan  selv. 

Der  var  rigtignok  undertiden  noget  Flimrende 
og  Usikkert  i  hans  Blik,  og  det  var  Tilfældet 
netop  nu,  da  han  ivrigt  talte  Dronningen  til, 
mens  hun  sad  med  Haand  under  Kind  og  saae 
ned  til  Jomfruerne,  som  sladrede  og  legede  med 
unge  Hakon  i  den  anden  Ende  af  Hallen.  Hen- 
des Naade  havde  selv  givet  dem  Frihed  dertil, 
man  fristedes  til  at  troe,  for  at  fjerne  alle  Lurere, 

mens  hun  gav  Hr.  Abraham  Foretræde;  og  der- 
til havde  hun  desuden  valgt  Timen  efter  Middag, 
da  Hofmesterinden ,  gamle  Fru  Gisele,  stedse 
tog  sig  en  Hvile. 

Det    var    intet    Under,    at    Jomfruerne    vare 
saa  muntre  og  at  unge  Hakon  slog  sig   løs,    thi 
Kredsen  havde  for  et  Par  Dage   siden  faaet    en 
behagelig    Tilvæxt,    og    Hakon    kunde    nu    lege 
med  sin  egen  Søster.     Baade  Kirsten  og  Karen 
Sture  vare  pludseligt  blevne  taget  af  Klostret  og 
satte   i   Dronningens    Fruerstue,    den    Frugt    bar 
den  frydelige  Dag  paa  Ousbyholm.     Søster  Justa 
aflagde     strax     sin    Beretning    til    Fru     Ingefrid 
og    gjorde    Sagen    saa    sort    som    muligt,    Fru 
Ingefrid    satte    sig    den    næste    Dag    i   Klostrets 
Karm  og  agede  ud   til   Helsingborg,   hvor  i  An- 
ledning af  det  forestaaende  Tog  til  Sverrig  næ- 
sten hele  den  danske  og  norske  Adel  og  en  god 
Deel    svenske    Herrer    vare    samlede;    hun    lod 
Søster  Justas  Beretning  gaae  videre   til  Kirstens 
Farbroder    og    til     Karens     Fader,     Hr.    Svend 
Chistiernsøn ;    disse    tilkaldte    Slottets    Befalings- 
mand,    Hr.     Jakob     Muus      og     Hr.      Abraham 
Brodersøn  og  holdt  en  Raadslagning,  hvis  Følge 
blev,     at    Hr.    Abraham    forebragte    Dronningen 
Sagen    og    forstod     snildt    at    optænde    hendes 
Naades  Vrede  mod  Mogens  Munk,  der  beskyld- 
tes   for   saa   omtrent    at    have    forlokket    Jomfru 
Kirsten    og    krænket    Klosterfreden;    og  da   der 
netop  var    skeet    en  Afgang    ved  Giftermaal    fra 

Fruerstuen,  kom  det  Dronningen  godt  tilpas  at 
udfylde  Hullerne,  hvorfor  hun  strax  opfyldte  Hr. 
Jakobs  og  Hr.  Svends  Begjæring,  at  optage 
Kirsten  og  Karen  blandt  Jomfruerne*)  og  under 
sit  Værn. 

Begge  bleve  de  glade  over  at  udfries  af 
Klosterskolens  Tvang  og  komme  til  Hove;  thi 
de  ventede  der  at  finde  hver  sin  Hjertenskjær, 
og  i  saa  Henseende  gik  Karens  Haab  ogsaa  i 
Opfyldelse,  men  Kirsten  blev  sorgeligt  skuffet. 
Hr.  Mogens  lod  sig  ikke  see,  og  først  bagefter 
erfarede  hun  Aarsagen  til  hans  Fraværelse. 
Han  var  nemlig  paa  Veien  til  Helsingborg  bleven 
indhentet  af  et  ridende  Bud  fra  Berritzholm,  som 
meldte  ham,  at  der  var  udbrudt  Mytteri  blandt 
Karlene  paa  Gaarden,  og  han  var  da  til  sin 
store  Ærgrelse  nodsaget  til  at  vende  om  for  at 
holde  Dom  over  de  Skyldige  og  atter  bringe 
Orden  til  Veie. 

Saaledes  havde  Jep  Muus  og  hans  troe  Ven, 
Hr.  Abraham,  faaet  en  Uges  Forspring  og  be- 
nvttet  Tiden  vel  til  at  spinde  deres  Rænker; 
thi  det  havde  alt  i  nogen  Tid  været  en  mellem 
Jakob  Axelsan  og  Jep  Muus  aftalt  Sag,  at  Kir- 
sten skulde  gives  til  ham,  og  at  hendes  heden- 
gangne Faders  Lofte  til  Mogens  Munk  skulde 
betragtes  som  dødt  og  magtesløst.  De  vilde 
helst  smedet,  mens  Jernet  var    varmt,    og    strax 

*)  o:  Hofdamerne. 

fuldbyrdet  Trolovelsen;  men  Jakob  Axelsøn 
havde  dog  Betænkeligheder,  fordi  der  var  Vidner 
paa  hans  afdode  Broders  til  Mogens  Munk  givne 
Ord,  og  han  ønskede  at  dække  sig  med  Dron- 
ningens Samtykke.  Hun  var  ogsaa  saare  villig  til  at 
skaffe  sin  troe  Tjener,  Jep  Muus,  en  ung  og  rig 
Brud;  men  med  sin  sædvanlige  Betænksomhed 
fandt  hun  det  dog  raadeligt  først  at  høre  Mo- 
gens Munk,  og  den  ved  hans  Udeblivelse  op- 
staaede  Forhaling  havde  skaffet  Kirsten  en  Frist, 
i  hvilken  hun  med  Haab  i  sit  Hjerte  kunde  nyde 
Livets  Solskin  ved  Hove. 

Men  Jep  Muus's  Forbeder,  Hr.  Abraham 
havde  denne  Morgen  sat  sig  for  at  slaae  et  Slag 
og  drive  Dronningen  til  en  Beslutning. 

Eders  Xaade, <  sagde  han  nu,  »bør  gjore 
en  Ende  paa  Sagen  og  forkynde  Jomfru  Kirsten 
Eders  Villie.  Det  sømmer  sig  dog  ikke  for 
Eders  Naade  at  bie  den  ene  Dag  efter  den  an- 
den paa  Hr.  Mogens,  om  han  maatte  behage 
at  indfinde  sig,  og  selv  om  han  kom  i  al  sin 
Vælde,  vilde  det  Intet  forandre  i  Sagen ;  thi  et 
Ord,  udsagt  i  et  lystigt  Lag  ved  de  fulde  Bæ- 
gere, og  af  en  Mand,  som  nu  ligger  i  sin  Grav, 
har  ingen  Gyldighed.' 

Dronningen  vendte  sig  imod  ham  og  saae 
paa  ham,  mens  han  talte,  men  som  om  hun  ikke 
hørte,  hvad  han  sagde,  heel  fortabt  i  Beskuelsen 
af  hans   skjønne,    ridderlige    Skikkelse.     Hendes 

Blik    var    drømmende    og    blidt;    hun    lignede    i 
dette  Øieblik  ikke  sig  selv. 

Min  Villier  c  spurgte  hun  langsomt.  O, 
jeg  har  ingen  Villie  i  denne  Sag.  Hvad  Magt 
ligger  der  for  mig  paa,  om  Kirsten  Pedersdatter 
gaaer  til  Brudeskamlen  med  Mogens  Munk  eller 
med  Jep  Muus?« 

Men  Abraham  Brodersøn  vidste  det  bedre 
og  forstod  Dronningen  grant-,  thi  selv  at  holde 
sig  tilbage  og  listelig  at  styre  Dukkerne,  saa  de 
syntes  at  gaae  af  sig  selv,  det  var  Margrethe 
Valdemarsdatters  store  Konst  og  Hovednøglen 
til  hendes  Magt.  Det  var  netop  hendes  Ønske 
at  bøie  Kirsten  Pedersdatters  stolte  Nakke  og 
give  Jep  Muus  et  Bevis  paa  sin  Naade,  thi  hun 
yndede  ikke  den  myndige,  frimodige  Mogens 
Munk;  men  skjøndt  det  her  dreiede  sig  om  en 
tilsyneladende  ringe  Sag,  betænkte  hun  dog,  at 
Hr.  Mogens  havde  mange  Venner,  som  stod 
med  ham,  flere  end  Jep  Muus. 

•Jeg  vil  ikke  blande  mig  i  de  gode  Herrers 
Sager,"  føiede  hun  efter  et  kort  Ophold  til; 
►ved  Guds  Moder,  Rigernes  Anliggender  give 
mig  Hovedbrud  nok. 

Nu,  svarede  Hr.  Abraham  med  en  kræn- 
ket Mine,  >da  bør  jeg  lade  Hr.  Jakob  Nielsøn 
vide,  at  han  maa  give  Jomfruen  op  og  gaae 
brudeløs  derfra.  Det  vil  da  vorde  kundbart,  at 
hans  lange,  troe  Tjeneste   ikke   gjelder   meget  i 

Eders  Naades  Øine,  og  at  I  agter  høiere  en 
Mand,  som  aldrig  rørte  en  Finger  for  at  vinde 
Eders  Gunst.  Det  mindste  ved  Sagen,  men 
som  dog  skal  siges,  er  min  Bedrøvelse  over,  at 
jeg,  en  af  Eders  Naades  troeste  Tjenere,  ikke 
har  formaaet  Noget  i  en  Sag,  som  ligger  mig 
meget  paa  Sinde,  og  i  hvilken  jeg  dog  kun  bad 
for  en  Ven,  ikke  for  mig  selv.« 

Dronningen  saae  paa  ham  med  det  samme 
drømmende  Blik  og  spurgte: 

»Af  hvad  Aarsag  tager  I  Eder  den  Sag 
saa  nær?« 

»Nu,<  svarede  han,  »om  Eders  Naade  vil 
vide  det,  da  er  jeg  Manden,  som  satte  det  i 
Gang.  Jakob  Nielsøn  talte  en  Dag  om,  at  han 
nu  begyndte  at  blive  til  Aars,  og  at  det  var 
paa  høie  Tid  for  ham  at  see  sig  om  efter  en 
Hustru;  han  vilde  dog  nødig  gaae  barnløs  i 
sin  Grav,  men  der  var  Ingen,  til  hvem  hans  Hu 
stod,  uden  Kirsten  Pedersdatter,  hvem  han  havde 
seet  paa  Næs,  og  hun  tyktes  ham  at  være  for 
ung;  thi  han  er  jo,  som  Eders  Naade  veed,  en 
ligefrem  og  barsk  Herre,  lidet  skikket  til  at  vinde 
Kvinders  Gunst-,  men  jeg  satte  Mod  i  ham,  gik 
for  ham  til  Jakob  Axelsøn,  som  strax  var  villig, 
men  af  overdreven  Betænkelighed  henstillede 
Sagen  til  Eders  Naades  Afgjørelse;  og  da  tog 
jeg  det  paa  mig  at  vinde  Eders  Naades  Sam- 
tykke; men  jeg  skjønner  nu,    at  jeg   har   regnet 

med  for  hoit  et  Tal,  og  at  Hr.  Mogens  vil  vinde 
Spillet. 

Hr.  Abraham  fortaug  kun  Et;  nemlig  sit 
dybe  Nag  til  Mogens  Munk,  som  ved  flere  Lei- 
ligheder  var  traadt  djærvt  op  imod  ham.  Han 
hadede  ham  af  Hjertens  Grund,  og  Begjærlighed 
efter  at  tage  Hevn,  det  var  den  egentlige  Driv- 
fjeder, der  havde  sat  ham  i  Bevægelse  og  gjort 
ham  saa  ivrig  for  at  hjelpe  Jep  Muus  med  at 
berøve  Mogens  Munk  den  Jomfru,  der  var  ham 
lovet. 

Men  det  var  langt  fra,  at  den  ellers  saa 
skarpsynede  Dronning  var  naaet  til  at  see  til 
Bunds  i  den  Mands  Hjerte,  hvis  Person  var 
hende  kjærere  end  nogen  andens ;  eller  om  det 
alligevel  var  Tilfældet,  saa  lukkede  hun  Øinene  til. 
Nu,  <  sagde  hun,  >  siden  I  har  vovet  Eder 
saa  vidt  frem  i  den  Sag,  da  vil  jeg  ikke  lade 
Eder  i  Stikken.  Gak  til  Jakob  Axelsøn  og  Jep 
Muus  og  før  dem  hid  om  en  føie  Stund;  imens 
vil  jeg  tale  med  Jomfruen. 

'Jeg  takker  Eders  Naade  af  et  oprigtigt 
Hjerte/  sagde  Hr.  Abraham  med  sit  meest  ind- 
tagende Smiil.  Hun  rakte  ham  sin  Haand, 
han  kyssede  den  med  en  Inderlighed,  som 
drev  Blodet  op  i  hendes  Kinder,  bukkede  dybt 
og  gik  af  Hallen. 

Kort  efter  befandt  Dronningen  sig  i  det 
lille  Gemak,    som  stødte  op  til  Hallen,    og  hvor 

hun  ofte  gav  Foretræde.  Det  var  udstyret  med 
saa  megen  Hygge,  som  Datiden  evnede;  skjønne 
Gyldenlæders  Tapeter  dækkede  Væggene,  bløde 
uldne  Tæpper  vare  lagte  over  Gulvets  Steen- 
fliser,  paa  et  udskaaret  Ibenholts  Bord  stod  der 
et  kostbart  Smykkeskriin,  og  Dronningen  havde 
her  sin  store  himmelske  Patronesse  for  sig,  nem- 
lig et  skjønt  af  Elfenbeen  dannet  og  tildeels 
med  Farver  og  Guld  smykket  Billede  af  Guds 
Moder.  Det  stod  i  en  Fordybning  i  Væggen, 
og  lige  overfor  paa  et  lidet  Skab  stod  et  paa 
Træ  malet  Billede  af  Aarhundredets  mærkeligste 
og  hoiest  begavede  Kvinde,  Seersken  Birgitte 
Birgersdatter,  der  gjennem  sine  Fædre  nedstam- 
mede baade  fra  den  svenske  og  den  danske 
Kongeæt,  og  som  selv  blev  en  Dronning  i 
Aandens  Rige  og  svang  sit  Scepter  med  en 
saadan  Kraft,  at  endogsaa  Paverne  taalte  hendes 
Revselser  og  bøiede  sig  for  hende.  For  femten 
Aar  siden  var  hun  død  i  Italien ;  men  det  af 
hende  i  Vadstena  stiftede  navnkundige  Kloster 
blomstrede  og  blev  paa  enhver  Maade  begun- 
stiget af  Dronning  Margrethe,  der  allerede,  med 
mange  Andre,  i  sit  Hjerte  tilbad  Fru  Birgitte  som 
en  Helgeninde  og  virkede  ivrigt  for  hendes  Kano- 
nisation,  som  ogsaa  tre  Aar  senere  fuldbyrdedes. 
Dronningen  havde  aldrig  seet  Fru  Birgitte,  som 
fire  Aar,  før  hun  blev  født,  var  draget  til  Rom 
og  forblev   i  Syden  Resten   af  sine  Dage;    men 

desto  mere  havde  hun  hørt  om  hende;  thi  Bir- 
gittes Datter,  Fru  Martha,  havde  været  hendes 
Hofmesterinde  i  hendes  Ungdom,  og  hun  var 
langt  mere  fortrolig  med  Birgittes  mærkelige 
nedskrevne  Aabenbarelser  og  Bønner,  end  med 
den  hellige  Skrift. 

Dronningen  stod  hensunken  i  Betragtning 
af  Birgitte  Birgersdatters  Billede,  da  Kirsten, 
som  var  bleven  hidkaldt,  traadte  ind,  nu  ikke 
mere  i  graae  Klosterklæder,  men  kostbart  klædt ; 
og  nu  viste  det  sig  ret,  at  hendes  stolte  og 
statelige  Skikkelse  var  dannet  til  at  bære  det 
kosteligste  Skrud  som  en  Hverdagsdragt;  men 
idet  Dronningen  vendte  sig  imod  hende,  viste 
der  sig  et  ringeagtende  Smiil  paa  Hendes  Naades 
faste  Læber  og  et  Glimt  af  Grumhed  i  hendes 
staalgraae  Øine.  Synet  af  den  stolte,  skjønne 
unge  Jomfru  var  hende  aabenbart  ubehageligt, 
hun  mente  selv,  fordi  hun  var  bleven  forstyrret 
i  sin  Andagt;  men  der  var  maaskee  dog  iblandet 
en  Smule  Nid  over  Jomfruens  store  personlige 
Fortrin  og  den  Gave,  ved  sin  blotte  Tilsyne- 
komst at  blænde  og  vinde  Hjerter;  thi  dette 
var  hende  selv  negtet,  og  hun  havde  netop  nu, 
i  den  modnere  Alder,  faaet  at  fornemme  i  sit 
Indre,  at  hun  trods  sin  kongelige  Byrd,  sin  stærke 
Villie  og  sine  høie  Tanker,  dog  kun  var  en 
skrøbelig  Kvinde. 

Der   var  foruden  Dronningens  Stol   kun  en 

liden  Løibænk  i  Kammeret,  thi  kun  sjeldent  for- 
undtes det  Nogen  at  sidde,  naar  de  stededes 
for  Dronningen,  og  Hendes  Naade  viste  ikke 
Kirsten  denne  Gunst.  Selv  tog  hun  Sæde  i 
Stolen,  bød  Kirsten  at  træde  nærmere  og  be- 
tragtede hende  dernæst  i  Taushed  saa  længe 
og  vedholdende,  at  Kirsten  kom  ud  af  Fatning 
og  blev  rød. 

Da  viste  der  sig  et  Smiil  paa  Dronningens 
Læber,  og  hun  spurgte: 

»Nu,  Kirsten  Pedersdatter ,  hvorlunde  be- 
hager det  Dig  ved  vort  Hof?« 

Jeg  takker,  Eders  Naade,«   svarede  Kirsten, 
idet  hun  saae  sky  op,   »her  er  rosomt  at  være.« 

»Det  glæder  os  at  fornemme,«  svarede 
Dronningen,  som  nu  heelt  havde  iført  sig  sin 
Værdigheds  Pantser.  »Vi  glemme  ikke  Gud  og 
hans  Helgene  i  vort  Huus,  men  vi  vide  og,  at 
for  de  Unge  er  Livets  Lyst,  hvad  Solens  Skin 
er  for  Planten.« 

Kirsten  havde  ikke  fornummet  til  Andet. 
Dronningen  var  en  god  Huusfrue,  en  sand  Moder 
for  sine  Jomfruer  og  sit  Tyende,  og  hvad  Søm- 
melighed og  gode  Sæder  angik,  da  kunde  Ingen 
give  sin  Datter  i  bedre  Hænder,  end  hendes. 

..Har  Din  Farbroder  havt  Dig  i  Tale,  siden 
Du  kom  hid?«   spurgte  saa  Dronningen. 

»O  ja,  Eders  Naade,«  svarede  Kirsten,  idet 
hun  skiftede  Farve. 

Dronningens  Jomfruer.  c 

»Hvad  sagde  han  til  Dig?  spurgte  Dron- 
ningen videre. 

»O,*  svarede  Kirsten  nolende,  »han  bød 
mig  skikke  mig  vel  og  være  Eders  Naade  lydig 
og  hørig.« 

»Og  sagde  han  Intet  uden  dette?«  spurgte 
Dronningen  med  et  hvast  Blik. 

»Jo,'  svarede  Kirsten,  idet  hun  hævede  sit 
Hoved  og  saae  Dronningen  fast  ind  i  Øinene, 
»men  det  er  ikke  for  Eders  Naades  Øren.« 

»Og  dog  er  det  naaet  til  dem,«  sagde  Dron- 
ningen med  et  Smiil,  som  gjorde  det  koldt  om 
Kirstens  Hjerte.  »Jeg  vilde  blot  prøve,  om  Du 
havde  Tiltro  til  mig,  som  dog  nu  saa  at  sige  er 
Dig  i  Moders  Sted,  hvad  jeg  nu  skjønner,  at 
Du  ikke  har.     Han  talte  til  Dig  om  Giftermaal. 

Mens  Kirsten  med  et  spændt  Blik  saae  paa 
Dronningen,  vedblev  denne  og  sagde : 

»Han  har  udsøgt  en  god  Mand  til  Dig,  en 
af  de  bedste,  eller  rettere,  denne  Mand  har  be- 
gjæret  Dig  af  ham.  Det  er  Slotsbefalingsmanden, 
Hr.  Jakob  Nielson  Muus,  hvad  tykkes  Dig  om 
ham  r 

»Men  veed  Eders  Naade  da  ikke,';  udbrød 
Kirsten  i  stor  Sindsbevægelse,  »at  jeg  er  lovet 
bort  til  en  Anden?  Og  dertil  er  jo  Hr.  Jep  min 
nære  Frænde. 

»Men,«  svarede  Dronningen,  listeligt  smilende, 
»om  der  nu  havde  været   sligt   Frændskab    mel- 

lem  Dig  og  den  Mand,  til  hvem  Du  indbilder 
Dig  at  være  lovet  bort,  Hr.  Mogens  Munk, 
mon  da  det  vilde  besvære  Din  Samvittighed?« 

Da  Kirsten  taug,  sagde  Dronningen: 

»Neppe,  saa  sandt  Du  alt  for  denne  dum- 
dristige Herres  Skyld  har  sat  al  Ærbarhed  til 
Side;  Du  løb  jo  forgangen  Dag  gal  med  ham  i 
Skoven  ved  Ousbyholm;  men  viid,  at  til  denne 
Mand  giver  Din  Farbroder  Dig  ikke,  derpaa  har 
han  svoret  en  dyr  Ed.« 

Da  skjønnede  Kirsten,  hvorledes  Sagen  stod ; 
hun  opgav  klogeligt  enhver  Retfærdiggjørelse, 
kastede  sig  for  Dronningens  Fødder,  greb  fat  i 
hendes  Kjortelflig  og  sagde: 

»O,  Eders  Naade,  til  Eders  Retfærd  og 
Godhed  sætter  Hr.  Mogens  sin  Lid,  og  det  veed 
jeg,  at  I  har  ingen  mere  troe  Tjener,  end  ham. 
Drag  ikke  Eders  Haand  fra  ham  og  mig,  men 
staa  os  bi  i  vor  Nød!« 

Kun  lidet  bevæget  af  denne  inderlige  Bøn, 
reiste  Dronningen  Kirsten  op  og  bød  hende  nu 
tage  Sæde  paa  Løibænhen. 

»Jeg  fatter  godt  din  Modvillie,«  sagde  Dron- 
ningen sagtmodigt,  men  denne  Blidhed  var  som 
Strøg  af  en  Kats  Fløielspote,  under  hvilken  man 
fornemmer  de  skarpe  Kløer.  »Hr.  Mogens  er 
yngre  og  lidt  mere  fager,  end  Hr.  Jep ;  men 
hvad  har  det  at  sige?  Og  jeg  har  været  ung  og 
fornummet   til   mit    Hjertes    Gjenstridighed.     Min 

Fader  Kongen  spurgte  ikke  mig,  hvem  jeg  vilde 
have  til  Husbond,  eller  om  den,  han  havde  ud- 
seet  til  mig,  stod  mig  an.  Jeg  annammede  den 
Gemal ,  der  blev  udvalgt,  og  stod  mig  vel 
derved.« 

»Med  Eders  Naade,  en  Kongedatter,  er  det 
en  heel  anden  Sag,«  vovede  Kirsten  at  ind- 
vende.« 

»O  nei,«  svarede  Dronningen,  »Sagen  er 
ganske  den  samme.  Havde  jeg  faaet  en  ond 
Huusbond,  da  vilde  jeg  bleven  elendig,  men  jeg 
fik  en  god  og  from;  Gud  signe  ham,  min  kjære 
Huusbond,  i  Himmerige ;  og  er  Hr.  Jep  end  ikke 
blid,  da  er  han  desto  mere  forgabet  i  Dig,  og  de 
gamle  Elskere  ere  stedse  de  føieligste;  Du  vil 
kunne  vikle  ham  om  en  Finger.« 

Da  bleve  Kirstens  Kinder  blege,  og  hendes 
Øine  næsten  sorte,  idet  hun  harmfuldt  udbrød: 

»Eders  Naade,  jeg  væmmes  ved  ham; 
nævn  ikke  i  eet  Aandedræt  den  lede  Karl  og 
Eders  ædle  Gemal,  hvis  Eftermæle  er  som  en 
Æreskrands.« 

Da  studsede  Dronningen;  hun  havde  ikke 
ventet  at  finde  saa  megen  Aandsmodenhed 
og  saa  slagfærdig  en  Tunge  hos  en  Jomfru,  der 
endnu  ikke  havde  fyldt  sit  sextende  Aar;  men 
hun  blev  tillige  høilig  fortørnet  over  dette  — c 
den  lede  Karl«  — .  brugtomen  af  hendes  første 
Mænd  og  Raadgivere,   og  nu   blev   hendes   vak- 

lende  Villie  fast;  men  skjondt  hun  svor  ved  sig 
selv,  at  denne  fripostige  unge  Jomfru  skulde 
bøies,  tæmmede  hun  dog  sin  Vrede  og  sagde 
spydigt : 

»O,  Jomfru  Kirsten,  vi  fornemme,  at  I  er 
os  langt  overlegen  i  Veltalenhedens  store  Konst; 
I  har  lært  vel  i  Bossiø!  Vi  ville  derfor  ikke 
mere  strides  med  Eder,  men  hellere  fremstille 
Eder  for  Eders  tilkommende  Gemal.« 

Da  stødte  hun  i  sin  Sølvpibe,  unge  Hakon 
traadte  ind  med  et  dybt  Buk  og  fik  den  Befa- 
ling, at  om  Hr.  Abraham  og  de  andre  Herrer 
vare  i  Hallen,  da  skulde  han  flux  føre  dem  hid; 
og  de  vare  der  og  kom  saa  flux,  som  om  de 
havde  staaet  lige  udenfor  Døren;  men  Kirstens 
Hjerte  sank  i  hendes  Bryst  ved  Synet  af  dem, 
og  hun  angrede  de  skarpe  Ord,  der  havde  frem- 
skyndet Afgjørelsen. 

Der  kom  først  rokkende  Hr.  Jakob  Axelsøn, 
en  trivelig  Herre  i  en  sort  bræmmet  Fløiels  Kappe 
og  med  lignende  stramme  Hoser,  der  kjendeligt 
fremhævede  hans  tykke  Bugs  Omfang.  Hans 
røde  Aasyn  blussede  af  Vellevnet,  og  hans  Blik 
var  sløvt.  Det  faldt  ham  svært  at  bøie  sig 
over  Dronningens  Haand  og  faae  den  kysset 
nogenlunde  med  Anstand.  —  Saa  kom  tram- 
pende en  langbenet,  knokkelstærk  Mand  med 
en  krum  Næse,  en  graaskjægget  bidsk  Mund, 
nedbøiet  i  Krogene,  tæt,  kruset  graasprængt 
Haar  over  den  lave,    rynkede   Pande    og    smaa, 

skarpe,  graae  Øine,  ikke  ulig  en  Grib,  altid  rede 
til  at  slaae  ned  paa  et  Bytte.  Det  var  Hr.  Ja- 
kob Nielsøn,  oftest  kaldet  Jep  Muus;  thi,  som 
ved  et  Lune  af  Sædvanen,  nævnedes  nogle 
Slægter  ved  Tilnavne  og  benyttede  dem  selv, 
andre  ikke.  Hr.  Jeps  Klæder  hang  slet  nok  om 
hans  ranglede  Krop,  og  Farverne  vare  skrigende, 
Rødt,  Grønt  og  Hvidt,  hans  Skjoldmærkes  Far- 
ver, hvilke  han  yndede  at  bære  til  Skue,  saa  at 
han  efter  sin  Ham  nærmest  maatte  lignes  med 
en  Pappegøie.  Han  var  storladen  i  sine  Fagter 
og  i  sit  Væsen  nogenlunde  paa  Høide  med  en 
Søhane  eller  en  Landsknegthøvding;  men  dog 
havde  han  et  fiffigt  Hoved  og  en  snild  Tunge, 
hvad  Kirsten  fik  at  fornemme. 

Sidst  indtraadte  Hr.  Abraham,  som  holdt 
sig  tilbage;  men  da  Hr.  Jep  var  bleven  stedet 
til  Haandkys  og  dernæst  af  Dronningen  forestil- 
let den  blege  og  stumme  Kirsten  som  hendes 
Fæstemand,  hidkaldte  hendes  Naade  Hr.  Abra- 
ham, bød  ham  aabne  Døren  til  det  tilstødende 
Gemak  og  gik  derind,  efterfulgt  af  ham  og  Ja- 
kob Axelsøn. 

Saaledes  blev  Kirsten  alene  med  Jep  Muus, 
og  det  saa  es  paa  hendes  funklende  Øine,  at 
hun  rustede  sig  til  Kampen  med  sin  Lykkes 
Fjende;  men  han  bukkede  dybt  for  hende,  og 
idet  han  stræbte  at  gjøre  sin  skurrende  Stemme 
saa  blid,  som  muligt,  sagde  han: 

»Det  fryder  mig  overmaade,  Jomfru  Kirsten, 
at  det  nu  bliver  mig  forundt  at  vexle  et  Ord 
med  Eder  i  Enrum.  Dertil  har  min  Hu  staaet 
i  de  forløbne  Dage,  men  stedse  har  I  skyet 
mig  som  Pesten ;  af  hvad  Aarsag  ?  Af  mig  haver 
I  intet  Ondt  at  frygte,  men  kun  Godt  at  vente.  < 

>  Herre,  svarede  Kirsten,  idet  hun  traadte 
tilbage,  »ikke  frygter  jeg  Eder,  og  det  er  mit 
Haab,  at  hverken  Godt  eller  Ondt  vil  blive  mig 
tildeelt  af  Eders  Haand;  thi  aldrig  vorder  jeg 
med  min  frie  Villie  Eders  Hustru.« 

Tonen  var  isnende  og  Ordene  tydelige,  men 
begge  Dele  prellede  af  paa  Jep  Muus. 

»Dette  lyder  lidet  trøsteligt  for  mig,«  sva- 
rede han  med  et  barskt  Smiil,  .men  uventet  sagt- 
modigt; dog  har  jeg  den  Fortrøstning  til 
Eders  Fornuft,  at  I  vil  skifte  Sind,  naar  I  faaer 
Sagen  ret  betænkt.  Ikke  vil  jeg  paatrænge  mig 
Eder,  det  være  langt  fra  mig!  Ved  min  Helgen, 
den  gode  Jakob  af  Kompostella,  et  stort  Dum- 
merhoved  maatte  jeg  være,  om  jeg  indbildte 
mig,  at  I  strax  skulde  fatte  Elskov  til  en  gam- 
mel Huggebasse  som  mig,  hvis  Haand  stedse 
helst  tumlede  med  Sværd  og  Landse,  og  hvis 
Fod  aldrig  traadte  zirligt  og  let  paa  de  bonede 
Gulve;  men,  lille  Jomfru,  en  ærlig  Karl,  forfaren 
i  Livets  Prøvelser,  bliver  ofte  en  bedre  Huus- 
bonde,  end  en  ung  Springfyr  med  et  glat 
Ansigt  —  « 

iar  de  mange  Ord,  Herre!'  sagde  Kirsten 
og  løftede  afværgende  sin  Haand. 

I  faaer  dog  høre  mig  til  Ende,«  svarede 
han,  idet  hans  Stemme  rystede  lidt.  Jeg  mente 
og  som  saa,  at  det  vil  blive  taalelig  gode  Kaar 
for  Eder  at  sidde  som  Huusfrue  her  paa  Helsing- 
borg. Flere  Jomfruers  Hu  staaer  tænkelig  til 
det  — « 

>Da  vælg   en    af   dem/     faldt    Kirsten    ind, 
thi   ved    Guds    Moder,    min    Hu    staaer    til    alt 
Andet  og  allersidst  til  det. 

>Kjære  lille  Jomfru,«  svarede  han,  »I  er 
ved  min  Helgen  et  stort  Barn  og  skjønner  ikke 
Sagens  sande  Stilling.  Jeg  har  udkaaret  Eder, 
fordi  I  staaer  mig  bedre  an,  end  nogen  anden 
Jomfru,  jeg  i  mine  Dage  saae;  og  jeg  mener 
det  ærligt  med  min  Beilen ;  men  dog  er  det 
mine  Venner  og  Eders  Frænder,  der  have  op- 
ildnet mit  Mod  og  drevet  mig  frem,  og  vor 
gode  Dronning,  Gud  signe  hende,  under  mig 
en  fager  og  god  Hustru  og  er  fast  besluttet 
paa  snarest  at  faae  Baandet  knyttet  mellem 
Eder  og  mig.  Hvad  kunde  jeg  da  gjøre  Andet, 
end  at  prøve  min  Lykke  hos  Eder? 

Der  var  en  hyklet,  skuffende  Godmodighed 
i  Tonen,  som  ikke  forfeilede  at  gjøre  Indtryk 
paa  Kirsten. 

Jeg     bebreider    Eder    Intet,     Hr.    Jakob/ 
svarede  hun  i  en    mildere  Tone;      men    mener  I 

det  saa  godt  med  mig,  som  I  siger,  og  er  I 
saa  ærlig,  som  I  før  roste  Eder  af,  da  maa  I 
tilstaae,  at  det  er  stor  Uret  at  ville  tilsnige  sig 
en  Jomfru,  hvis  Hu  staaer  til  en  anden  Mand, 
fornemmelig  naar  hendes  Fader  gav  ham  Løfte 
om  hende.  Saaledes  staaer  Sagen  mellem  Hr. 
Mogens  Munk  og  mig,  hvorom  I  sikkert  er 
vidende.« 

»Men  ikke  vidste  jeg,«  svarede  Hr.  Jep  med 
en  troskyldig  Mine,  .-at  I  hang  saa  fast  ved 
ham.  Jeg  frygter  saare,  at  dette  vil  blive  til 
Ulykke  for  Eder,  kjære  Jomfru  Kirsten;  thi 
Eders  Farbroder  giver  sig  ikke.  Vil  I  trygt 
i  Havn  og  forblive  i  Dronningens  Gunst,  da  slaa 
til  og  bliv  min!  det  Andet  vil  blive  dyre- 
kjøbt  for  Eder,  om  det  kan  naaes,  hvad  jeg 
høilig  hetvivler  —  nu,  —  nu,«  udbrød  han,  da 
Kirsten  slog  op  med  Haanden  og  gjorde  Mine 
til  at  tale  —  »bruus  nu  ikke  op  og  siig  ikke 
flere  onde  Ord!  Jeg  vil  være  langmodig  og  give 
Tid,  indtil  I  faaer  beraadet  Eder  med  Eder  selv; 
jeg  ønsker  ikke  at  faae  en  voldført  Hustru ;  men 
eftersom  jeg,  som  I  saae,  er  rimelig,  da  bær 
ikke  Nag  til  mig.  Lad  os  være  Venner,  i  hvor 
det  saa  gaaer,  og  giv  mig  nu  Eders  Haand 
derpaa ! « 

Kirsten  begyndte  virkelig  at  troe,  at  Mo- 
gens Munk  havde  gjort  Jep  Muus  Uret  og  malet 
ham  sortere  end  han  var,    hvorfor  hun,    skjøndt 

tovende  rakte  ham  sin  Haand,  som  han  greb 
og  kyssede:  men  i  det  samme  gik  Døren  op, 
Jakob  Axelsøn  og  Abraham  Brodersøn  traadte 
brat  ind,  og  den  Første  sagde: 

»Nu,  det  maa  jeg  lide,  Kirsten!  Jeg  tænkte 
og,  at  Du  dog,  naar  det  kom  til  Stykket,  vilde 
føie  Dig.« 

Men  Kirsten  havde  strax  taget  Haanden 
til  sig  og  raabte  nu  i  stor  Harme: 

»Det  var  ikke  Meningen,  Farbroder!  Spørg 
Hr.  Jep  ad;  han  vil  bevidne  det!« 

Da  buldrede  Kirstens  Farbroder  til  stor 
Lettelse  for  Jep  Muus  strax  igjen  løs  og  sagde: 

»Vis  vas!  Vi  have  nu  Syn  for  Sagn,  at 
Du  og  Hr.  Jakob  ere  gode  Venner;  men  viid 
ellers,  min  Dukke,  at  dette  gjør  hverken  fra  eller 
til ;  thi  Hendes  Naade,  som  for  lidt  siden  gik  fra 
os,  har  i  Samraad  med  mig  berammet  Dagen; 
om  tvende  Dage  skal  Fæstensgildet  staae,  og 
derved  skal  det  have  sit  Forblivende. 

»Men  jeg  haaber  til  Gud,  at  Hr.  Mogens 
vil  være  her  forinden !«  raabte  Kirsten,  brast  i 
Graad  og  ilede  ud  af  Stuen. 


FEMTE  KAPITEL. 


ET    SKJØNT    FORLIG. 

n r.  Mogens  kom  og  det  endnu  samme  Dag 
henad  Aften.  Hurtigt  traadte  han  ind  i  Hallen; 
thi  af  Værten  i  sit  Herberge  nede  i  Byen  havde 
han  faaet  at  vide,  at  Kirsten  pludseligt  var  bleven 
ført  fra  Bossiø  til  Helsingborg  og  optagen  blandt 
Dronningens  Jomfruer,  saa  at  han  brændte  af 
Længsel  efter  at  erfare,  hvad  det  havde  at  be- 
tyde. Henneke  Dørsvend,  som  stod  ved  Ind- 
gangen og  aabnede  Døren  for  alle  Indtrædende, 
fik  ingen  Tak  af  den  ellers  saa  vennesæle  Herre, 
der  heller  ikke  syntes  at  bemærke  Hellebardisten, 
som  rettede  sig  med  sit  Vaaben  og  derved  gav 
ham  den  ham  som  Ridder  tilkommende  Æres- 
beviisning. 

Der  var  Trængsel  i  Hallen,  som  var  den 
eneste  Forsamlingsstue,  der  stod  til  Raadighed 
i     den     stærkt     belagte     Kongsbolig.       Bordene 

maatte  derfor  dækkes  i  Hoffolkenes  og  Gjester- 
nes  Nærværelse;  Dug-  og  Kjeldersvendene  kom 
i  Optog,  bærende  Fade  med  alle  Slags  Stege 
og  Bagværk  og  med  store  Stobe,  fyldte  med 
01  og  Viin.  Kjøgemesteren,  Hr.  Mikkel  Rud, 
som  ledede  den  hele  Anordning,  lod  just  Dron- 
ningens Stol  hensætte  for  Enden  af  det  øverste 
Bord  for  derefter  at  melde  Hendes  Naade,  som 
befandt  sig  i  de  indre  Gemakker,  at  Maaltidet 
var  rede,  da  Hr.  Mogens  traadte  ind. 

Han  gik  udenom  Bordene  og  kastede  et 
speidende  Blik  langs  Vægbænkene  og  Vindues- 
fordybningerne,  hvor  Alle  havde  trukket  sig  hen, 
for  ikke  at  hindre  Borddækkerne  i  deres  Gjer- 
ning,  indtil  han  blev  vaer,  at  øverst  i  Hallen 
befandt  sig  Hoffets  Damer,  og  omkring  dem 
havde  en  stor  Kreds  af  Herrer  samlet  sig.  Hr. 
Abrahams  glimrende  Skikkelse  faldt  ham  strax 
i  Øinene;  han  stod  og  talte  med  en  sværlemmet 
mørkladen  Herre ;  det  var  hans  Ven,  Niels  Sorte- 
skaaning, der  ikke  for  Intet  bar  sit  Tilnavn,  og 
Jep  Muus  maatte  ogsaa  være  der,  thi  Lyden  af 
hans  skurrende  Røst  hørtes  kjendeligt  gjennem 
de  Talendes  Summen.  Der  stod  saamænd  ogsaa 
Bengt  Ebbesøn,  som  ikke  var  iulgt  anden  Gang 
med  til  Berritzholm,  men  redet  tilbage  til  Hel- 
singborg. Han  blev  imidlertid  hverken  Mogens 
Munk  eller  nogen  Anden  vaer,  undtagen  en  slank, 
lyshaaret  Herre   med   et  Par  blaae,   livlige  Øine, 

hvem  han  sendte  glubende  Blikke,  thi  det  var 
hans  lykkelige  Medbejler,  Karen  Stures  Hjertens- 
ven, Svenskeren  Bo  Stensøn. 

Men  tvende  Herrer,  som  stode  yderst  i 
Kredsen,  havde  strax  bemærket  Mogens  Munks 
Indtrædelse  og  ved  Synet  af  ham  vexlet  et 
meget  sigende  Blik.  Det  var  Kirstens  Svoger, 
Niels  Svendsøn,  og  Oluf  Geed,  netop  de  to 
Mænd,  paa  hvis  Udsagn  som  Vidner  Mogens 
Munk  maatte  beraabe  sig  for  at  bevise,  at  heden- 
gangne Hr.  Peder  Axelsøn  havde  lovet  ham  sin 
Datter,  og  derfor  vare  de  nu  i  Klemme.  Niels 
Svendsøn  vaklede,  men  Forsigtigheden  fik  Over- 
haand,  han  vendte  Ryggen  til  og  blev  staaende, 
hvorimod  Hjertet  løb  af  med  Oluf  Geed,  en 
trivelig,  lyshaaret,  rødkindet  Herre  med  et  mildt 
Blik.  Han  gik  Mogens  Munk  i  Møde,  trykkede 
varmt  hans  Haand  og  sagde  i  en  beklagende 
Tone : 

»Ak,  kjære  Mogens,  var  Du  dog  blot  kom- 
men en  Dag  før!  Skjelmerne  have  faaet  Over- 
taget, Kirsten  er  lovet  til  Jep  Muus,  Hendes 
Naade  selv  gjør  Gildet  og  giver  Fæstensøllet — « 

Da  stoppede  Oluf  Geed,  thi  Mogens  Munk 
trykkede  hans  Haand,  saa  han  nær  havde  skreget 
derved  og  sagde  med  et  gnistrende  Blik: 

»Oluf,  jeg  sværger  Dig  til  ved  den  øverste 
Gud,  at  det  Fæstensøl  skal  ikke  blive  drukket! 
Men,-    tilføiede    han   med   stigende   Forbittrelse, 

hvorlunde  har  dette  kunnet  skee,  uden  at  Du 
eller  Niels  gjorde  Indsigelse  f 

»Ver  rimelig,  Mand,  vær  rimelig,«  svarede 
Oluf,  idet  han  trak  sin  Haand  til  sig.  »Vi  vidste 
jo  Intet  derom,  før  Alt  var  gjort  af;  men  det 
har  jeg  spurgt  og  vil  sige  Dig,  at  bag  dette 
staaer  Abraham  Brodersøn,  som  har  sat  al  sin 
Kraft  ind  paa  at  skaffe  sin  gode  Ven  Jep  en 
fager  og  r\^  Brud.« 

Ved  Guds  Moder,«  svarede  Mogens  Munk 
med  et  sygeligt  Smiil  paa  sit  blege  Ansigt,  »en 
slig  Uegennyttighed  er  et  Særsyn  paa  det  Sted ; 
hvi  tog  han  hende  ikke  selv?< 

O,«  svarede  Oluf  Geed,  idet  han  ængsteligt 
kiggede    op    til   sin  Ven    og    forsøgte    at    smile, 

hun  har  vel  ikke  Nok;  Hr.  Abraham  er  ude 
efter  de  rige  Enker,  som  have  paa  begge  Hæn- 
der; hans  første  Hustru  var  jo  en  saadan,  og 
den  anden  bliver  det  vel  og.« 

Mogens  Munk  skød  liden  Oluf  til  Side  og 
gik  frem  i  Hallen;  thi  han  havde  faaet  Øie  paa 
Kirsten,  hvis  Blik  fra  Fruernes  Kreds  lyste  ham 
i  Mode  med  en  saadan  Spænding,  Fryd  og 
Angst  tillige,  at  det  vilde  draget  ham  til  sig,  om 
end  Gulvet  havde  været  glødende  Jern;  men 
omkring  hende  gik  Sladderen,  og  advarende 
Roster  lode  sig  høre. 

Ki,  der  er  han!«  udbrød  Folmer  Lunges 
Hustru,  Fru  Elise  Henningsdatter,  en  rank  Kvinde 

med  de  Podebuskers  kneisende  Holdning  og 
skarpe  Træk;  »see  ikke  til  den  Side,  Jomfru 
Kirsten,  deraf  vil  blot  komme  Ulykke  for  Eder!« 

Samme  Tone  istemmede  Kirstens  Moster, 
Fru  Margrethe  Grubbe  og  Flere.  Kun  Oluf 
Geeds  Hustru,  Fru  Mette,  satte  Mod  i  hende, 
idet  hun  djærvt  udbrød: 

»Jeg  blues  ved  at  høre  paa  Eder  og  siger 
Eder,  at  om  saa  Hendes  Naade  og  det  ganske 
Kleresi  staae  paa  Jakob  Axelsøns  Side,  saa  er 
Retten  dog  hos  Kirsten  og  Hr.  Mogens.« 

Et  fuldtonende :  »Ja,  ja!  <  lød  omkring  hende 
og  viste,  at  om  end  Jep  Muus's  Venner  muligt 
vare  de  mægtigste,  saa  vare  de  dog  kun  et 
Mindretal  mod  Mogens  Munks. 

»Jesus,  han  skrider  lige  herhen!«  udbrød 
unge  Karen  Algotsdatter  Sture,  en  af  Dron- 
ningens Jomfruer,  en  trivelig,  blaaøiet  Pige. 
»Kirsten,  hvad  gjør  Du  nu?« 

Han  kom  sindigt,  uden  Iil  og  vexlede  Hil- 
sener og  Haandtryk  med  flere  Venner  paa  Veien; 
men  saa  brød  han  gjennem  Udenværket,  Herrer- 
nes Kreds,  og  lige  ind  i  Fæstningens  Centrum, 
bøjede  sig  ærbødigt  for  Fruerne,  og  mens  der 
herskede  Dødsstilhed  omkring  ham,  vendte  han 
sig  til  Kirsten  og  sagde: 

En  Hjertens  Glæde  er  det  mig  at  gjensee 
Eder,  Jomfru  Kirsten;  hvor  lider  I?« 

»O,«    svarede   hun   med    blussende   Kinder, 

>nu,  da  I  er  kommen  tilstede,  lider  jeg  vel;«  og 
saa  rakte  hun  ham  frimodigt  Haanden,  som  han 
tog  og  kyssede  ærbødigt. 

Men  nu  traadte  Jakob  Axelsøn  til,  stillede 
sig  foran  Kirsten  og  sagde  bidsk  til  Mogens 
Munk : 

»Om  I  saa  synes,  Hr.  Mogens,  da  befat 
Eder  ikke  med  denne  Jomfru,  som  er  lovet  bort 
til  en  Anden.« 

»Ei!«  udbrød  Mogens  Munk.  »Nu  sige  mine 
egne  Øren  mig,  hvad  jeg  nødigt  vilde  troe,  at 
Jakob  Axelsøn  er  en  Ordbryder  og  en  Nidding!« 

Da  opstod  der  en  øredøvende  Larm,  Mæn- 
dene raabte  i  Munden  paa  hverandre,  og  Kvin- 
derne skrege  op. 

»Nidding,  sagdel,  Nidding!«  stønnede  Jakob 
Axelsøn,  idet  hans  røde  Hængekinder  bleve  en 
Streg  blegere ;  men  nu  kom  Jep  Muus  farende, 
lagde  sin  Haand  paa  Mogens  Munks  Arm  og 
sagde : 

»Bryder  I  Dronningens  Fred,  Hr.  Mogens, 
da  faaer  I  vandre  i  Borgfængslet;  her  befaler 
jeg,  Slottets  Høvedsmand. 

Ha,  ha!«  lød  det  med  Mogens  Munks  dybe 
Røst,  idet  han  rev  sig  løs  og  lagde  Haanden 
paa  sit  Sværdfæste. 

Da  gled  en  høi  Skikkelse  ind  mellem  de 
Stridende,  mens  Alle  ærbødigt  vege  til  Side  for 
ham.     Lydløst  var  han  kommen  paa  sine  bløde 

Sandalia,  eller  Halvsko,  og  en  hvid  Dalmatika 
eller  Præstekaabe  af  den  fineste  Uld  hang  i  side 
Folder  lige  ned  til  hans  Fødder;  Tonsuren  var 
regelmæssig ,  den  rødbrune  Haarkrands  vel  pleiet 
og  Hagen  glatraget.  Det  var  en  Mand  i  sin 
feireste  Manddomskraft,  med  en  sund  Ansigts- 
farve og  med  et  livligt,  aandfuldt  Blik  fra  de 
lyse  Øine;  men  hans  værdige  Holdning  og  sin- 
dige Lader  dæmpede  det  første  Indtryk  af  Ung- 
dommelighed, man  fik  ved  Synet  af  ham;  hans 
lange,  bøiede  Næse  og  fyldige  Hage  gav  hans  Aa- 
syn  et  stærkt  Præg  af  Myndighed,  og  man  havde 
ikke  vexlet  mange  Ord  med  ham,  før  man  for- 
nam, at  man  havde  en  Mand  for  sig,  som  baade 
ved  sin  Begavelse,  Aandsdannelse  og  Villieskraft 
overgik  de  Fleste. 

Det  var  den  Aarhus  Bisp,  Hr.  Peder  Jen- 
søn  Lodehat,  saa  kaldet  formedelst  sit  Skjold- 
mærke, som  var  en  bred  Hat.  Han  havde  før 
været  Dronningens  Skriftefader  og  Almisseud- 
deler, men  fulgte  hende  nu  som  hendes  Kantsier 
og  var  hendes  høire  Haand  og  fortroligste  Raad- 
giver  i  Statsanliggender. 

»Lad  Sværdet  blive  i  Balgen,  kjære  Herre,« 
sagde  han  til  Mogens  Munk,   »og  gak  med  mig!« 

»I  har  Ret,  ærværdige  Herre,«  svarede  Mo- 
gens Munk  ærbødigt,  »dette  er  ikke  Stedet  til 
at  udfegte  vor  Strid;«  og  saa  fulgte  han  villigt 
Biskoppen,  der  førte  ham  over  til  den  modsatte 

Dronningens  Jomfruer.  6 

Side  af  Hallen,  hvor  Pladsen  var  tom,  og  sagde 
til  ham : 

»Vor  gode  Dronning,  som  nu  kom  af  sit 
Bedekammer,  er  strax  bleven  underrettet  om 
Eders  Nærværelse,  af  hvilken  hun,  som  det 
har  viist  sig  ikke  uden  Aarsag,  frygtede  Strid. 
Saa  bad  hun  mig  da  gaae  herind  og  føre  Eder 
ind  til  hende ;  hun  begjærer  Eder  i  Tale,  forinden 
hun  gaaer  til  Bords.« 

»Det  er  mig  i  Sandhed  et  kjært  Budskab,« 
svarede  Mogens  Munk.  »Jeg  skal  snart  faae 
Hendes  Naades  Øine  opladte,  saa  hun  seer,  at 
hun  i  denne  Sag  er  bleven  ført  bag  Lyset  af  et 
Par  store  Skjelmer.« 

»Jeg  beder  Eder,  kjære  Hr.  Mogens,«  sva- 
rede Biskoppen  sindigt  men  fast,  dæmp  Eders 
Harme  og  brug  ikke  saa  stærke  Ord!« 

Svært  er  det  at  finde  de  lempelige,«  sagde 
Mogens  Munk,  ><naar  der  er  vederfaret  En  saa 
stor  og  blodig  en  Uret,  at  det  kan  bringe  den 
sindigste  Mands  Blod  i  Kog.« 

»Og  naar  Blodet  koger,«  tilføiede  Bisp  Peder, 
»da  rives  man  hen  til  Selvtægt,  og  Ens  Ret  for- 
vandles til  Uret.  Lyt  til  mine  Ord  og  gjem  dem 
i  Eders  Hjerte!  Skal  jeg  drage  Eder  til  Minde, 
at  Eders  hedengangne  Fader  var  min  gode,  fuld- 
troe  Ven?  Mangen  varm  Bøn  har  jeg  bedet  til 
hans  Sjæls  Husvalelse  i  Skjærsilden;  og  jeg  veed 
om  Eder,    at  I  slægter  ham   paa;    I   er  en  ret- 

skaffen  og  sanddru  Mand;  jeg  tvivler  ikke 
om  Eders  Sags  Retfærdighed  og  jeg  vil  staae 
Eder  bi  — « 

»Da  have  I  Hjertens  Tak,  Hr.  Peder,«  ud- 
brød Mogens  Munk  glad ;  men  Biskoppen  løftede 
afværgende  Haanden  og  sagde: 

»Dæmp  Eders  Røst-,  thi  vorder  det  kund- 
bart,  at  jeg  staaer  paa  Eders  Side,  da  er  Alt 
tabt.  Dronningen  har  taget  sin  Beslutning  og 
forkyndt  sin  Villie,  og  naar  Fru  Margrethe  først 
er  naaet  saa  vidt,  da  er  det  lige  saa  svært  at 
rokke  hende,  som  at  flytte  Kjærnen*).  Eders 
Sag  staaer  da  slet;  men  endnu  er  Fæstensøllet 
ikke  drukket  og  Ringene  ikke  vexlede;  det  er 
muligt  at  opnaae  Henstand.  Jeg  har  alt  udskudt 
nogle  af  de  Pile,  jeg  har  i  mit  Kogger,  mod 
Hendes  Naades  Skjold,  og  hun  blev  aabenbart 
mere  betænkelig,  end  hun  vilde  tilstaae;  men  et 
ubesindigt  Ord  kan  atter  bringe  hende  i  Harnisk. 
Brug  derfor  ingen  Ukvemsord  om  Eders  Mod- 
standere og  husk,  at  Sagens  Henstand  vil  være 
det  Høieste,  I  kan  opnaae.« 

Saaledes  veiledet  og  dæmpet  gik  Mogens 
Munk  til  Dronningens  Dør,  hvor  Kirstens  Bro- 
der, unge  Hakon,  stod. 

»O,  hvor  frydeligt  for  Kirsten,  at  I  kom  Hr. 
Mogens !«  sagde  Hakon  med  et  Smiil,  der  mindede 

om  Kirsten.  Mogens  Munk  klappede  ham  paa 
Kind  og  svarede: 

»Du  er  en  god  Broder,  Hakon!  Lykkelig 
den  Brud,  Du  engang  hjemfører,  thi  Du  vil 
elske  hende.« 

Da  blev  Hakon  blussende  rød;  thi  uagtet 
han  kun  var  fjorten  Aar,  havde  han  alt  udseet 
sig  sin  Tilkommende,  som  var  den  Karen  Algots- 
datter,  der  stod  hos  Kirsten,  da  Mogens  Munk 
kom.  Han  aabnede  saa  Døren  for  Hr.  Mogens, 
som  traadte  ind  med  et  dybt  Buk. 

Han  saae  for  sig  Dronningen,  som  sad  i 
sin  Stol,  og  paa  Løibænken  sad  stiv  og  strunk 
gamle  Fru  Gisele,  Drostinden,  som  hun  meest 
yndede  at  kaldes;  thi  hun  var  Enke  efter  Drost 
Henning  Podebusk,  engang  Kong  Volmers  høire 
Haand  og  den  mægtigste  Mand  i  Riget.  Uden 
hans  kraftige  Bistand  vilde  det  neppe  være 
lykkedes  Fru  Margrethe  at  fortrænge  de  andre 
Prætendenter  og  vinde  Danmarks  Krone,  og  i 
Erkjendelse  af  denne  store  Taknemmeligheds- 
gjeld  til  Hr.  Henning  havde  Dronningen  sat 
gamle  Fru  Gisele  paa  den  øverste  Plads  ved  sit 
Hof,  hvor  Fruerstuen  og  Jomfruerne  vare  hendes 
Myndighed  underlagte ;  og  Dronningen  taalte 
hende,  uagtet  hun  var  en  bidsk  gammel  Kvinde, 
hende  ofte  til  Besvær.  Dog  havde  Fru  Gisele 
lært  at  vare  sig;  hun  stod  stedse  paa  deres 
Side,  som  vare  i  Gunst  hos  Dronningen,  hvorfor 

hun  da  heller  ikke  havde  undladt  at  støtte  Jep 
Muus,  og  hun  sendte  nu  Mogens  Munk  et  hvast 
Blik,  mens  hendes  smalle  Læber  krusede  sig  til  et 
ringeagtende  Smiil ;  men  Dronningen  modtog  ham 
saa  naadigt,  at  Fru  Gisele  vilde  bleven  høilig 
forundret,  hvis  hun  ikke  af  lang  Erfaring  havde 
kjendt  Fru  Margrethes  Selvbeherskelse  og  store 
Forstillelseskonst.  Da  Mogens  Munk  havde  kys- 
set Dronningens   Haand,    sagde  hun   spøgefuldt: 

»Nu,  Hr.  Mogens,  det  er  os  kjært  at  gjensee 
Eder,  og  vi  haabe,  at  I  kommer  med  det  For- 
sæt nu  at  føre  et  stadigt  Levnet;  thi  vi  have 
fornummet  Noget  om,  at  I  har  redet  Landet 
rundt  paa  galante  Eventyr,  lig  en  anden  Ulrik 
von  Lichtenstein.« 

Smigrende  var  nu  ganske  vist  ikke  den 
Sammenligning;  thi  denne  det  trettende  Aar- 
hundredes  navnkundige,  elskovsgale  og  omstrei- 
fende  tydske  Ridders  og  Minnesangers  Bedrifter 
vare  stærkt  dalede  i  Værdi  for  det  fjortende 
Aarhundredes  Forstandsmennesker;  men  Mogens 
Munk  gik  klogeligt  ind  paa  Spøgen  og  svarede 
smilende : 

»Eders  Naade  maa  forlade  mig,  her  er  For- 
skjel,  al  den  Stund  Hr.  Ulrik  red  fra  Venedig 
til  Prag,  brydende  hundrede  Landser  til  Ære  for 
sin  Dame,  mens  det  end  ikke  er  blevet  mig  for- 
undt at  drage  mit  Sværd;  hans  Hjertenskjær 
gjekkede  og  torterede  ham,   min  gav  mig  uden 

Tøven,  kjærligt  og  oprigtigt,  sin  Tro;  han  blev 
dreven  af  Gaarde  af  sin  Dame,  men  min  er  selv 
brat  bleven  bortført  fra  sit  Asyl,  og  Eders 
Naade  har  villigt  annammet  hende  og  gjemt 
hende  i  Eders  Jomfrubuur,  ja,  mig  til  stor  Kvide, 
gjort  hvad  værre  er,  om  det  ellers  virkelig  for- 
holder sig  saa,  at  — « 

»Nu,  nu,«  faldt  Dronningen  ind,  »jeg  tilstaaer, 
at  her  er  stor  Ulighed,  men  dog  Lighed  deri, 
at  I,  saa  vel  som  Hr.  Ulrik,  har  trukket  det 
korteste  Straa.« 

»Jeg  kan  ikke  troe  det,«  svarede  Mogens 
Munk  alvorsfuldt ;  »jeg  har  for  høie  Tanker  om 
Eders  Naades  Retfærdighed  til  at  tænke,  at  I 
skulde  ville  række  Haand  til  at  bryde  et  vidne- 
fast Løfte,  og  — « 

»Hvad  siger  I  der?«  udbrød  Dronningen. 
»Hr.  Jakob  —  eller  var  det  Hr.  Abraham 
paa  hans  Vegne  —  kalder  det,  I  der  sigter  til, 
et  Mundsveir,  et  Ord,  sagt  i  et  lystigt  Lag;  og 
vi  maa  da  troe,  at  det  blot  var  Skjemt.« 

Jakob  Axelsøn  har  ingensinde  vovet  at 
fremføre  Sligt  for  mig,  svarede  Mogens  Munk; 
»men  hvad  Hr.  Abraham  siger,  derpaa  ligger  del- 
ingen Magt;  jeg  skulde  mene,  at  denne  Sag  er 
ham  ganske  uvedkommende.  Jeg  beder  Eders 
Naade  at  adspørge  Niels  Svendsøn  af  Ellinge 
og  Oluf  Geed  af  Rytzeholm,  som  vare  nærvæ- 
rende,   da   Hr.    Peder    gav    mig    Løftet  om    sin 

Datter,  om  de  tør  fragaae,  at  Hr.  Peder  gjorde 
det  ædru  og  i  fuld  Alvor?« 

»Det  er  ved  Guds  Moder  svært  for  os  at 
udfinde  Sandheden,  enddog  vi  oprigtigt  søge 
den,«  svarede  Dronningen.  »Den  ene  Part  siger 
Et,  den  anden  et  Andet,  saa  her  staaer  Udsagn 
mod  Udsagn  af  to    gode  Dannemænd.« 

»Ak  ja,«  sukkede  Drostinden,  gamle  Fru  Gise- 
le,  »onde  ere  Tiderne,  og  værre  blive  Menneskene!« 

»Saamænd,  Frue,«  sagde  Mogens  Munk, 
»Skjelmernes  Tal  øges  mærkeligt;  men  vær  saa 
billig  ikke  at  regne  mig  blandt  dem,  eftersom 
jeg  har  Vidner  for  min  Sag,  og  let  skal  det 
være  for  mig  at  skaffe  tolv  Mands  Ed  for  min 
Sanddruhed,  hvad  sikkerlig  i  dette  Tilfælde  vil 
falde  Jakob  Axelsøn  svært,  saa  sandt  som  jeg 
nok  tør  sige,  at  af  ti  Riddere  og  gode  Mænd 
staae  de  ni  paa  min  Side;  og  for  Herredagen 
maa  denne  Sag,  om  ikke  noget  Værre  skal  skee. 

Dronningen  blev  ikke  overrasket  ved  disse 
næsten  truende  Ord,  og  hun  brusede  ikke  op; 
thi  en  af  de  Pile,  Bisp  Peder  havde  afskudt  imod 
hende,  var  følgende  Tiltale  : 

»Eders  Naade  er  gaaet  for  vidt.  I  nødsa- 
ges til  at  stille  Sagen  i  Bero,  om  I  ikke  vil  have 
Splid  i  Raadet,  ja  muligt  endogsaa  Fejde;  og  I, 
kan  dog  umuligt  for  en  saa  ringe  Sags  Skyld 
ville  sætte  Enigheden  paa  Spil  i  dette  Øieblik, 
da  vi  skulle  rykke  i  Marken  mod  en  vel  rustet 

Fjende,  da  det  gjelder  en  Krone,  og  I  skrider 
til  at  fuldbyrde  Eders  Livs  største  Gjerning.« 

Dronningen  erkjendte  strax  denne  Advarsels 
Berettigelse,  skjøndt  hun  ikke  tilstod  det.  Hun 
lod  her,  som  altid,  naar  det  kom  til  Stykket, 
Fornuften  raade,  og  allerede  inden  Mogens  Munk 
traadte  ind,  var  hun  paa  det  Rene  med,  hvor- 
ledes hun  skulde  tiltræde  Tilbagetoget;  derfor 
kunde  hun  modtage  ham  med  saa  stor  Sindsro; 
men  hun  havde  tillige,  siden  Bisp  Peder  forlod 
hende,  faaet  et  Vaaben  i  Hænde  mod  Mogens 
Munk,  thi  mens  denne  talte  med  Bispen  i  Hal- 
len, havde  en  tjenstfærdig  Aand  meddeelt  Dron- 
ningen, hvad  der  var  foregaaet,  og  at  Hr.  Mo- 
gens havde  skjeldt  Jakob  Axelsøn  for  en 
Nidding. 

»Det  er  os  kjært  at  fornemme,«  sagde  hun  da 
nu,  »at  I  dog  vil  søge  at  vinde  den  Fæstemø 
ad  lovlig  Vei;  men  I  maa  erkjende,  at  naar  vi 
tilstede  det  og  stille  Sagen  i  Bero  til  næste 
Herredag  —  thi  nu  have  vi  vigtigere  Anliggender 
for  —  da  vise  vi  stor  Overbærenhed  mod  Eder  i 
I  har  jo  viist  Eder  at  være  alt  Andet  end  en  lovly- 
dig Mand,  snarest  en  Herre,  der  ynder  Selvtægt,  saa 
sandt  I  ikke  blot  lokkede  Jomfru  Kirsten  af  Bossiø 
og  til  det  Eventyr  paa  Ousbyholm,  men  tillige 
nu  nys  kaldte  Jakob  Axelsøn  en  Nidding,  og 
havde  ei  Bisp  Peder  lagt  sig  imellem,  da  vilde 
der  vel  flydt  Blod  her  i  vor  egen  Hal.« 

Den  Pille  var  drøi  for  Mogens  Munk  at 
sluge,  og  havde  ikke  Bisp  Peders  Advarsel  væ- 
ret, da  vilde  han  efter  al  Sandsynlighed  forløbet 
sig;  men  det  forholdt  sig  dog  saa,  at  han  slæg- 
tede sin  Fader  paa  og  af  Naturen  var  en  sindig 
Mand,  sig  selv  mægtig,  hvorfor  han  ogsaa  nu 
roligt  svarede : 

»Hvad  det  første  angaaer,  da  beder  jeg 
Eders  Naade  betænke,  at  Bjørn  Skaldre  og  ikke 
jeg  indbød  de  kjære  Jomfruer  til  Bossiø,  efter- 
som han  vel  tænkte,  at  deres  Ære  og  Dyd  vare 
sikkre  i  min  Nærværelse;  og  hvad  Niddingen 
angaaer,  da  vil  Intet  være  mig  kjærere,  end  om 
Jakob  Axelsøn  vil  handle  saa,  at  jeg  kan  tage 
Beskyldningen  tilbage.« 

Men  saa  vanskeligt  er  det  forud  at  gjøre  et 
Bestik  for  sin  Handlemaade,  og  saa  uberegne- 
ligt er  det  menneskelige  Sind,  at  dette  rolige, 
beherskede  Svar  netop  opirrede  Dronningen; 
hun  vilde  lettere  tilgivet  Hr.  Mogens  og  bleven 
mildere  stemt  imod  ham,  om  han  havde  bruset 
op  og  havde  forivret  sig. 

»Nei,  Herre,«  svarede  hun  i  en  skarp  Tone, 
»saa  let  slipper  I  ikke!  Hør  nu  de  Vilkaar,  jeg 
byder  Eder:« 

Hun  taug  et  Øieblik,  som  om  hun  beraa- 
dede  sig  med  sig  selv;  men  Mogens  Munk  tænkte, 
at  hvad  der  nu  kom,  var  sikkert  vel  overlagt 
og  dernæst  ikke  at  rokke  ved ;    og  han   ventede 


ep 

intet  Godt,  thi  Dronningen  havde  jo  næsten 
gjort  sig  selv  til  Part  i  Sagen  og  var  saaledes 
ingen  upartisk  Dommerske.  Han  fornam  ogsaa 
den  Hidsighed,  som  dølgede  sig  under  den  ro- 
lige Overflade,  i  den  lille  Omstændighed,  at  hun 
glemte  at  benytte  sig  af  det  kongelige  Vi 
og  sagde  jeg. 

Nu  tog  hun  atter  Ordet  og  sagde: 

»I  maa  gjøre  Hr.  Jakob  Axelsøn  Afbigt: 
nu  strax,  inden  vi  gaae  til  Bords,  og  i  Alles 
Nærværelse  bede  ham  tilgive  Eder  det  Ukvems- 
ord, hvormed  I  krænkede  ham.  Dette  er  det 
Første;  men  det  Andet  er,  at  I  sætter  Eders 
Ridderære  i  Pant  og  giver  mig  Eders  Haand 
paa,  at  I,  indtil  Herredagen  har  dømt  Jakob 
Axelsøn  og  Eder  imellem,  ikke  befatter  Eder 
med  Kirsten  Pedersdatter,  som  forbliver  hos  os 
og  under  vor  Varetægt  og,  det  lover  vi  Eder, 
ikke  skal  blive  givet  bort  til  Nogen,  før  der  er 
fældet  Dom  i  Sagen,  og  det  bør  ikke  skee,  før 
den  Krig,  som  staaer  for,  er  ført  til  Ende.« 

Hr.  Mogens  rakte  hende  uden  Betænkning 
sin  Haand  og  sagde: 

»I  Tillid  til  Eders  Naades  kongelige  Tilsagn 
og  Løfte,  at  Jomfru  Kirsten  skal  forblive  ukræn- 
ket  under  Eders  Værn,  ufortrædiget  af  Hr.  Jep 
Muus,  lover  jeg  Eder,  at  heller  ikke  jeg  vil  fore- 
tage Noget  i  Sagen,  før  Krigen  er  til  Ende,  eller 
om  I  saa  synes,    til  næste  Herredag  holdes;    og 

skal  jeg  nu,  om  da  Hr.  Jakob  Axelsøn  slaaer 
sig  til  Taals  med  Eders  Naades  Afgjørelse  og 
gaaer  ind  paa  Henstanden,  gjøre  ham  saa  god 
en  Undskyldning,  som  den  kan  blive,  naar  den 
skal  forliges  med  min  egen  Ære.« 

Dronningen  skjønnede,  at  hun  maatte  lade 
sig  nøie  med  det  Tilsagn,  hvorfor  hun  nu  afske- 
digede Hr.  Mogens,  men  ikke  nær  saa  naadigt, 
som  hun  havde  modtaget  ham;  og  da  Døren 
havde  lukket  sig  efter  ham,  sagde  hun  til  Fru 
Gisele: 

»Saa,  Gisele,  nu  fik  vi  da  den  Bjørn  bastet 
og  bundet;  men  hvorlunde  skulle  vi  tæmme  de 
andre?« 

>0,«  svarede  Fru  Gisele  med  et  Smiil  paa 
sit  rynkede  Ansigt,  »Eders  Naade  forstaaer  den 
Konst  bedre  end  nogen  Kvinde,  som  hidtil  fød- 
tes paa  Guds  Jord;  dog  raader  jeg  Eder  til  at 
fare  med  Lempe  mod  Jep  Muus.' 

Men  hendes  Naade  kjendte  sine  Folk  bedre 
og  vidste,  at  mod  Mogens  Munk  var  Jep  Muus 
som  et  Siv  mellem  hendes  Hænder.  Saa  vel 
han  som  Jakob  Axelsøn  bleve  strax  hidkaldte 
og  indførte  til  Dronningen,  men  ikke  Abraham 
Brodersøn;  og  da  hun  nu  efter  en  kort  men  ty- 
delig Forklaring  udtalte  sit:  »det  skal  saa  være!« 
da  føiede  begge  Herrerne  sig  og  gik  betuttede 
derfra;  men  de  bleve  derefter  i  Hallen  overfu- 
sede af  Hr.  Abraham,    som  dog  snart  kom   paa 

det  rette  Spor ;  thi  idet  han  knyttede  sin  Haand, 
udbrød  han: 

»Jeg  tør  sværge  min  dyreste  Ed  paa,  at 
det  er  den  Fandens  Bisp,  som  her  har  været 
paa  Spil.« 

Kort  efter  traadte  Dronningen  med  sit  Følge 
ind  i  Hallen,  Alle  bøiede  sig  dybt  for  hende  og 
saa  indtraadte  der  Dødsstilhed;  thi  man  var 
spændt  paa  at  see,  hvad  der  nu  skulde  foregaae ; 
og  Nysgjerrigheden  blev  snart  tilfredsstillet-,  thi 
Hofmesteren,  Hr.  Erik  Bydelsbach,  opfordrede 
med  høi  og  myndig  Røst  Hr.  Jakob  Axelsøn  og 
Hr.  Mogens  Munk  til  at  træde  frem  for  Dronningen, 
og  da  de  stode  der,  i  Blik  og  Holdning  meest 
lig  to  Kamphaner,  rede  til  at  fare  løs  paa  hin- 
anden, tog  Hr.  Mogens  paa  et  Vink  af  Dron- 
ningen Ordet  og  sagde : 

»Hr.  Jakob,  jeg  beder  Eder  tilgive  og  for- 
glemme, at  jeg  før  kaldte  Eder  en  Nidding. 
Nu,  da  I  har  givet  Henstand,  og  I  vil  lade  uvil- 
lige Mænd  dømme  os  imellem,  nærer  jeg  den 
Tro,  at  I  kun  har  ladet  Eder  vildlede  og  op- 
hidse af  mine  Uvenner,  og  at  I  dog  slutteligt 
vil  handle  billigt  og  retfærdigt  imod  mig.  I 
denne  Tro  rækker  jeg  Eder  min  Haand  og  næ- 
rer det  oprigtige  Ønske,  at  vi  atter  skulle  vorde 
Venner.« 

Idet  Jakob  Axelsøn,  efter  at  have  kastet  et 
ynkeligt   Blik   til   Dronningen,    tvært    rakte    Mo- 

gens  Munk  sin  Haand,  raabte  en  Stemme:  »Vel 
talt,  Hr.  Mogens!«  og  der  paafulgte  et  temmelig 
lydeligt  og  næsten  almindeligt  bifaldende:  »Ja, 
ja!«  som  bragte  Dronningens  Kinder  til  at  blusse 
af  Harme,  men  som  lod  hende  fornemme,  at  hun 
denne  Gang,  som  næsten  altid,  havde  gjort  klogt 
i  at  lytte  til  Bisp  Peders  Advarsel  og  følge 
hans  Raad. 

Hr.  Folmer  Lunge,  en  lyshaaret,  statelig 
Herre  med  et  klogt  Blik,  vendte  sig  til  Bisp 
Peder,  der  stod  ved  hans  Side,  og  sagde: 

»Dette  blev  jo  næsten  til  et  skjønt  Forlig; 
er  I,  Hr.  Peder,  Manden,  der  bryggede  Mosten?« 

>Tal  ikke  derom,  kjæreVen,«  svarede  Bisp 
Peder  hviskende ;  »sku  om  Eder  og  skjøn,  at 
den  Most  har  ikke  afgjæret  og  vil,  frygter  jeg, 
sprænge  de  svage  Baand,  jeg  i  Hast  fik  lagt 
om  Træet.  Tykkes  Eder,  at  Hendes  Naades 
Mine  tyder  paa  Tilfredshed?  Og  see  der  Hr. 
Abraham  og  Hr.  Jep,  som  stikke  Hovederne 
sammen  og  fegte  med  Armene-,  men  sku  og 
til  den  anden  Side  og  see,  hvilke  glødende 
Elskovsblikke  der  fare  mellem  Hr.  Mogens  og 
Jomfru  Kirsten,  og  hvad  mener  I  saa?« 

Trompeterne  blæste  i  det  Samme  deres 
Fanfare,  og  Paukerne  buldrede ;  thi  Dronningen 
gik  til  Bords,  saa  at  Hr.  Folmer  ikke  fik  givet 
Svar. 


SJETTE  KAPITEL. 


VENNERØSTER. 

1  et  af  Slotstaarnet  Kjærnens  skumle  Ge- 
makker stak  Jep  Muus  den  næste  Morgen  lidt 
efter  Solopgang  sine  Been  ud  af  Sengerummet, 
for  at  hans  Svend  kunde  hjelpe  ham  i  de  snevre 
Hoser. 

Han  havde  taget  Bopæl  i  dette  Gemak,  der 
med  et  Par  tilstødende  smaa  Rum  var  tilstræk- 
keligt til  hans  Behov,  fordi  han,  en  Fribytter  og 
Voldsmand,  som  han  var  og  altid  havde  været, 
kun  sov  trygt  bag  saa  svære  Mure  og  med  saa 
stærke  Stænger  for  sin  Dør,  som  der  fandtes  i 
Kjærnen,  den  gamle  Borgs  egentlige  og  oprinde- 
lige Befæstning.  Dernæst  havde  han  fra  de 
smaa  Vinduer  eller  Glughuller  et  fortrinligt  Ud- 
kig til  alle  Sider;  men  paa  Grund  af  Murenes 
umaadelige  Tykkelse  og  Glughullernes  Snever- 
hed var  det  et   mørkt    Rum,    og    uagtet  Høiden 

fra  Gulv  til  Bjelkeloft  var  betydelig,  faldt  det 
dog  en  Sommerdag  tungt  at  drage  Veiret  i  det. 
Der  var  en  muggen  Lugt,  som  af  mange  Aars 
hengjemte  Smuds;  thi  det  var  Datidens  Brug 
mere  et  dække  over,  end  at  udrense  til  Bunds; 
men  dertil  kom,  at  ingen  Anden  end  Hr.  Jeps 
høit  betroede  Kammersvend  fik  Lov  til  at  rydde 
op  her,  hvor  han  i  Krogene  havde  hengjemt 
alle  sine  Skatte. 

Saa  snart  Hr.  Jep  var  kommen  i  Hoserne 
og  havde  faaet  Fødderne  stukne  i  et  Par  Slæ- 
ber, og  han  med  en  Paltsrok  kastet  om  sig  sad 
i  sin  Hyndestol,  da  tog  han  sin  Nathue  af,  fol- 
dede sine  Hænder  om  den,  og  saae  op  til  et 
Træbillede,  der  forestillede  Sanct  Jakob  af  Com- 
postella,  Hr.  Jeps  egen  Helgen.  Til  hans  Hel- 
ligdom i  Spanien  valfartede  jo  saa  mange  Nord- 
boere, og  Jep  Muus  havde  været  der.  Det  var 
en  Pilegrimsfart,  som  forslog  noget  og  kunde 
dække  næsten  over  et  heelt  Livs  Synder;  men 
han  havde  heller  ikke  ganske  forsømt  at  give 
til  Kirker  og  Klostre,  og  eftersom  Gud  Herren 
og  hans  Hellige  dengang  i  de  Flestes  Øine  ikke 
var  Andet  end  et  Herskab,  der  kunde  bestikkes, 
saa  mente  Jep  Muus,  som  saa  Mange  af  hans 
Lige,  at  han  havde  Ryggen  fri;  og  naar  han 
fornam  nogen  Uro  i  Sjælen,  saa  kom  den  meest 
af  Bevidstheden  om,  at  han  ikke  havde  været 
synderlig  rundhaandet  med  sine  Gaver;  men  nu 


kneb  det,  hvorfor  han  besluttede  at  fornøie 
Sanct  Jakob  med  et  stort  Løfte. 

»Min  gode  Helgen,«  sagde  han  med  sin 
skurrende  Røst,  mens  hans  Svend  stod  andæg- 
tigt og  hørte  til,  >nu  have  Du  Tak  for  denne 
Nats  Søvn  og  giv  mig  derefter  en  lykkelig  Dag, 
bedre  end  den  forgangne!  Slaa  mine  Fjender 
med  Pest  og  Død  og  giv  mig  den  gode,  fagre 
Brud,  som  er  mig  lovet  og  tilkommer  mig  med 
Rette.  Lad  Mogens  Munk,  den  Nidding,  blive 
paa  Valen  i  den  Fejde,  som  nu  snart  gaaer  løs, 
°g  Jeg  vil  bvgge  dig  et  Alter  i  Lund,  lægge 
Gods  til  og  stifte  Dig  en  evig  Messe.  Du  er 
mit  Vidne,  Niels,  <  sagde  han  til  Svenden,  at 
jeg  har  gjort  dette  Løfte.« 

Niels,  en  bomstærk  Karl  med  et  tvært  An- 
sigt og  lumske  Øine,  sagde: 

»Vel,  Herre;  men  om  I  nu  gjorde  det  forud, 
vilde  ikke  det  være  sikkrest?« 

»Hvilken  Snak,«  svarede  Hr.  Jep  barskt; 
de  gode  Helgene  blive  gladest  ved  Gaver, 
givne  af  taknemmelige  Hjerter  for  modtagne 
Velgjerninger.« 

Men  Niels,  som  kjendte  sin  Herre  til  Bunds 
og  havde  Frisprog  med  ham,  thi  han  var  ind- 
viet i  mange  af  hans  Hemmeligheder,  og  som, 
formedelst  deres  mange  fælleds  Misgjerninger, 
var  mere  bange  for  Sanct  Jakob  end  for  Hr. 
Jep,  sagde: 

»Herre,  forglemmer  I  det  Løfte,  da  vil  det 
gaae  Eder  ilde! 

I  det  Samme  gik  Døren  op,  og  Abraham 
Brodersøn  traadte  ind,  fulgt  af  Niels  Jonsøn 
Sorteskaaning.  Begge  vare  de,  ligesom  Jep  Muus, 
noget  rødøiede  af  den  foregaaende  Aftens  Poku- 
lering;  thi  de  havde  i  Selskab  med  Jakob  Axel- 
søn drukket  tæt  for  at  drukne  deres  Ærgrelse 
over  Forliget.  Hvad  Niels  Sorteskaaning  angik, 
da  var  han  mindst  medtagen.  Endnu  havde  al- 
drig nogen  Drikker  faaet  ham  under  Bordet ;  thi 
hverken  Viin  eller  01  bed  paa  hans  Tyrehoved 
og  skarpe  Vaaben  ikke  heller,  som  det  lod;  thi 
han  gik  nu  i  flere  Aar  med  en  Pilespids  i  sit 
Hoved,  uden  at  den  anfegtede  ham.  Drabelig 
var  han  i  Kamp,  men  faatalende  og  mut  i  et 
fredeligt  Lag,  hvorfor  han  nu  lod  sit  svære  Le- 
geme falde  ned  paa  en  Løibænk,  uden  saa  meget 
som  at  besvare  Jep  Muus's :  Guds  Fred  og  God- 
morgen ! 

Men  Hr.  Abraham  var  i  en  ophidset  Sinds- 
stemning, og  naar  hans  sande  Natur  brød  igjen- 
nem  den  Firnis  af  Høviskhed  og  Zirlighed,  som 
oftest  dækkede  den,  da  var  han  intet  lysteligt 
Skue. 

Hvor  gaaer  det,  Jep?«  spurgte  han  i  en 
raa  Tone.  »Har  Du  gjenfundet  Dit  Hoved,  det 
Du  tabte  i  Gaar  og  lod  Dig  pudse  af  Klærke- 
rænker  og  kyse  af  Dronningeluner?« 

Dronningens  Jomfruer.  J 

»Ved  min  gode  Helgen,«  svarede  Jep  Muus 
med  et  Suk,  »jeg  er  ellers  af  den  Mening,  at 
sidst  tabte  jeg  Hovedet  i  Ølkanden,  og  det 
værker  end  deraf. 

Et  Smiil,  som  krusede  Niels  Sorteskaanings 
Mundskjæg,  og  en  brummende  Lyd  fra  hans 
tykke  Mund  bekræftede  Rigtigheden  af  Jep  Muus's 
Ord  og  tilkjendegav  hans  Bifald  over  Vittig- 
heden. 

»Men  ikke  har  jeg  tabt  mit,«  svarede  Hr. 
Abraham,  der  gik  op  og  ned  ad  Gulvet,  saa 
hans  Sporer  klirrede  ved  de  faste  Trin.  »Det 
skal  tænke  for  Dig,  Jep,  saa  vi  dog  tilsidst 
faaer  Bugt  med  denne  Ræv  af  en  Bisp 
og  dette  Dummerhoved,  den  ridderlige  Hr. 
Mogens. 

>Lad  da  høre,«  sagde  Jep  Muus  spydigt, 
»hvad  Eders  Velviished  nu  har  spundet  for  et 
fiint  Væv,  som  skal  fange  tre  Fluer,  en  Bisp, 
en  Ridder  og  en  Dronning;  thi  ved  min  Helgen, 
paa  hende  er  Sagen  strandet;  men  muligt  kjen- 
der  Du  en  Lønvei  til  hendes  Hjerte : 

»Er  der  en  «  brummede  Niels  Sorteskaa- 
ning, »da  skal  Abraham  nok  vide  at  finde 
den;  alle  Skjorter  løbe  efter  ham;  men  dog, 
Abraham,  see  Dig  vel  for  med  denne  Nelde, 
som  bærer  Krone  og  Spiir,  at  Du  ikke  brænder 
Dine  Finere!« 

Abraham  Brodersøn  smilte  overlegent,  i  det 
han  sagde : 

Jeg  vil  gaae  i  Skole  hos  Dig,  Niels!  Du 
kan  tage  paa  Nelder,  saa  Du  knuser  baade 
Blomst  og  Blad.« 

»Ingensinde,  svarede  Niels,  »kunde  jeg  tee 
mig  saa  tosset  som  Du,  der  indbilder  Dig,  at 
Margrethe  Valdemarsdatters  Haand  skal  hjelpe 
Dig  op  paa  Thronen.« 

Da  blev  Hr.  Abraham  blussende  rød,  thi 
Ingen  havde  endnu  vovet  at  sige  ham,  hvad 
Mange  tiltroede  ham,  men  han  betvang  sin  Harme, 
loe  tvungent  og  sagde: 

»Du  er  ved  godt  Lune  i  Dag,  Niels,  som 
Du  skjemter!  Dog,  lad  os  helst  blive  ved  det, 
der  har  ført  mig  hid,  og  som  ved  min  Helgen 
er  en  Alvorssag  for  os;  thi  naar  Bisp  Peder  har 
Overhaand,  da  gaaer  det  til  Agters  for  os.« 

»Har  ingen  Nød  for  Tiden,«  svarede  Niels, 
nu,  da  Krigsbuldret  gaaer  løs,  har  Fru  Mar- 
grethe fornemmelig  os  behov,  og  vi  have  Over- 
taget over  Kiærkerne ;  og  det  vil  holde  længe 
ved  med  den  Fejde.  Giv  Stunder,  og  Jep  faaer 
sin  Brud,  derpaa  er  jeg  sikker.« 

»Om  da  ikke  Hr.  Mogens  napper  hende  for- 
inden, «  sagde  Hr.  Abraham.  »Hør  nu  —  jeg  kom 
Dronningen  til  Ords  i  Gaar  ved  Banketten,  og  hun 
aabenbarede  for  mig  Alt,  hvad  der  var  blevet- 
talet  mellem  hende    og  Mogens  Munk.     Jeg  for 

nam  da,    og  Hendes  Naade   maatte    ogsaa    selv 
tilstaae  det,  at  Hr.  Mogens's  Løfte  til  hende  ikke 
blev    fyldestgjørende.      Hun    fordrede,    at    han 
ikke    maatte    befatte    sig    med    Jomfru    Kirsten, 
mens  Sagen  er  stillet  i  Bero,    men  han  gav  kun 
Løfte  om,    at   han   ikke    vilde    foretage  Noget  i 
Sagen,  og  saa  vil  han  vel,  mens  der  er  stænget 
for  Dig,  Jep,   selv  fortsætte  sin  Beilen    og  holde 
Jomfru    Kirstens    Hjerte    som    i    en    Snor;    hvis 
Aarsag  jeg  nu  har   hvervet  en  Speider,    som  hi- 
ger efter  at  tjene  mig,  og  som  bedre  end  nogen 
Anden  formaaer  at  lure  Jomfru   Kirsten    hendes 
Hemmeligheder  af.     Snart,  derpaa  er  jeg  sikker, 
vil  det   komme    for    en    Dag,    at    hendes    ublue 
Elsker  befatter  sig  med  hende ;  Dronningen  skal 
underrettes  derom,  Akkorden  er  brudt,    Hendes 
Naade  faaer  frie  Hænder,  og  da,  Jep,  vil  sikkert 
Kirsten  Pedersdatter  paa  Stand  blive  givet  Dig, 
skulle  vi  end  slæbe  hende  til  Brudeskamlens 

Og    hvo    er    den    Speider?«    spurgte    Jep 
Muus,  idet  han  saae  plirende  op. 

»Det  er  en  Speiderske,«  svarede  Abraham 
Brodersøn  med  et  usikkert  Blik,  »Jomfru  Kirstens 
Legesøster,  liden  Elseby.- 

I  lo,   hol«     brummede    Niels;    »Jeg    tænkte 
strax,  at  det  maatte  være  et  Skjørt. 

Fri  mig  nu  fra  flere  Spottegloser!     svarede 
Hr.  Abraham  skarpt. 

Nei,f  sagde  Niels,     just  dem  har  Du  behov, 

saa  sandt  som  Du  har  flere  Kjærester,  end  det 
er  klogt;  tag  ei  en  til  I  Den  Ræv,  som  vil  have 
sin  Klo  i  alle  Gaasestier,  bliver  tilsidst  siddende 
i  Saxen.« 

»Faer  fort,  Niels, -<  svarede  Abraham  med 
paatagen  Sindsro,  idet  han  standsede  i  sin  Gang 
og  blev  staaende  med  krydslagte  Arme,  »og 
har  ikke  og  Du,  Jep,  lidet  af  den  Tønde  til 
mig?  Jeg  bør  med  Sagtmodighed  lytte  til,  hvad 
Vennerøster  sige  til  mig.« 

Visselig,«  sagde  Jep  Muus,  »er  Niels  og  jeg 
Dine  svorne  Venner;  vi  ville  staae  Last  og  Brast 
med  hinanden  til  det  Sidste,  og  før  det  Baand 
brister,  gaaer  Hallandsaas  midt  over.  Jeg  vil 
da  tvertimod  Niels  sige,  at  Intet  skulde  fryde 
mig  mere,  Abraham,  end  om  Du  kunde  vinde 
Fru  Margrethes  Haand  og  klyve  op  paa  Thro- 
nen;  thi  da  vilde  vi  have  vundet  Spil  og  herske 
med  Dig  over  det  ganske  Rige.« 

Abraham  Brodersøn  smilte  huldsaligt  til 
Jep  Muus;  men  Niels  Sorteskaaning,  der  var 
kommen  heelt  af  Lave  ved  at  tale  saa  meget  og 
derfor  havde  besluttet  ikke  at  sige  et  Mug  mere, 
fik  dog  Tungen  en  Gang  endnu  paa  Gled,  idet 
han  sagde: 

»Hallandsaas  —  drag  Dig  til  Minde,  Abra- 
ham, hvad  Hexen  sagde  til  Dig,  da  hun  læste  i 
Din  Haand!« 

Da  blev  Abraham  Brodersøn  bleg  og  sendte 

Niels  Sorteskaaning  et  giftigt  Blik.  Han  minde- 
des kun  altfor  godt,  hvad  Niels  sigtede  til,  nem- 
lig den  Dag  i  Skjærsommertiden,  da  de,  kom- 
mende Nord  fra,  paa  Veien  til  Helsingborg 
vare  redne  sammen  over  Hallandsaas,  og  de 
havde  forvildet  sig,  indtil  de  standsede  ved  en 
Hytte  eller  Hule  i  Skoven  for  at  spørge  om  Vei ; 
men  i  den  havde  en  berygtet  Hex  og  Spaa- 
kvinde,  gamle  Mari,  sit  Smuthul,  og  saa  skete 
det,  at  Hr.  Abraham  fik  det  Indfald  at  bede 
Mari  læse  i  hans  Haand  og  forudsige  ham  hans 
Skjebne.  Mari  hadede  ham  imidlertid  til  Døden, 
fordi  han  havde  lokket  og  krænket  en  fattig 
men  kjøn  Bondepige  af  hendes  Slægt,  og  nu 
fik  Forbittrelsen  Overhaand  over  al  Frygt;  thi 
efter  at  hun  et  Øieblik  havde  stirret  i  hans  af 
Ringe  funklende  Haand,  sagde  hun  med  et  ondt 
Smiil: 

>Jeg  seer  en  Blok  og  en  Øxe,  et  Hoved, 
som  falder,  og  Blodet,  som  udvælder!' 

Der  talte  Folkets  Røst  gjennem  gamle  Ma- 
ris Mund ;  thi  hvad  hun  der  spaaede,  det  ønskede 
Hallands  ganske  Almue  Abraham  Brodersøn; 
men  han,  som  mente,  at  naar  han  nedlod  sig  til 
en  Bondepige,  saa  var  det  en  Ære  for  hende, 
blev  saa  forbittret  over  den  gamle  Kvindes  Dum- 
dristighed, at  han  paa  Stand  lod  hende  gribe 
og  pidske;    og  endnu  mindedes    han    med    kild- 

rende  Glæde  hendes  Skrig  og  hvert  Slag,  som 
stribede  hendes  nøgne  Ryg  med  Blod. 

Niels  Sorteskaaning  blev  dog  lidt  betuttet 
ved  paa  Abraham  Brodersøns  Aasyn  at  see 
Virkningen  af  de  Ord,  der  vare  undslupne  ham, 
hvorfor  han  brummende  tilfoiede : 

»Nu,  nu,  Abraham,  jeg  sagde  det  blot  til 
Dit  eget  Gavn,  at  Du  skal  gjøre  den  lede  Hexes 
Spaadom  til  Løgn  og  vare  Dig  for  Kvindfolkene, 
saa  at  de  ikke  tilsidst  volde  Din  Undergang. 

»Jeg  takker  Dig,<  svarede  Abraham  med  et 
isnende  Smiil,  reiste  sig  og  gik  uden  flere  Ord 
af  Kamret. 

»Der  gjorde  Du  ilde,«  sagde  Jep  Muus ;  »han 
glemmer  Dig  aldrig  det.« 

»Aa  hvad,«  svarede  Niels,  »han  bliver  vel 
god  igjen!« 

Saa  drog  Jep  Muus  i  sin  Trøie,  fik  Sværdet 
spændt  om  sig  og  Kappen  paa,  og  de  fulgtes 
ad  til  Kirken  for  at  høre  Ottemesse;  thi  til 
Messen  maatte  de  møde,  om  de  ikke  vilde  have 
unaadige  Blikke  og  spidse  Ord  af  Dronningen ; 
men  de  kom  gjerne  af  Helligdommen,  som  de 
gik  derind,  ubodfærdige  og  fulde  af  Rænker. 

Abraham  Brodersøn  blev  da  heller  ikke  god 
igjen.  Vel  viste  han  snart  atter  Niels  Sorte- 
skaaning et  glat  Ansigt,  thi  han  var  for  klog 
til  aabenbart  at  bryde  med  ham ;  men  med 
Fortroligheden  mellem  dem  var  det  forbi,  saa  at 

Baandet  dog  egentlig  brast  mellem  de  to,    mens 
Hallandsaas  blev  heel. 

Derimod  sluttede  han  sig  nu  desto  fastere 
til  Jep  Muus,  og  det  Baand  holdt  til  det  Sidste. 
Paa  dem  Begge  passede  det  gamle  Ord:  Ulven 
er  aldrig  saa  graa,  han  har  jo  Venner,  dog  ere 
de  faa. 


SYVENDE   KAPITEL. 


HUUSTUGT. 


Først  i  Oktober  Maaned  brod  Hæren,  som 
havde  samlet  sig  ved  Helsingborg,  op  og  drog 
Nord  paa  for  at  fravriste  Kong  Albrecht  nogle 
af  de  Slotte,  bag  hvis  Mure  hans  Mænd  trods 
hans  Fraværelse  tappert  holdt  Stand,  og  Dron- 
ningen agtede  selv  om  føie  Tid  at  følge  efter  og 
opslaae  sin  Bopæl  paa  Varberg,  hvor  hun  var 
Krigsskuepladsen  nærmere. 

Saa  var  der  da  nu  bleven  stille  og  tomt 
paa  Helsingborg  mod  før.  Der  flød  Taarer  under 
mere  end  et  Fruerliin  og  bankede  urolige  Hjerter 
bag  mangen  Korset  af  Bekymring  for  de  bort- 
dragne Ægtefæller  og  Venner;  thi  det  var  Alles 
Mening,  at  denne  Feide  vilde  blive  usædvanlig 
blodig  og  haard. 

Der  fandtes  naturligviis  blandt  Kvinderne 
nogle,    der  ikke  toge   sig  Skilsmissen  nær,    men 

kun  En  var  saaledes  stillet,  at  hun  paa  een  Gang 
folte  sig  tynget  og  lettet,  og  det  var  Karen 
Svcndsdatter;  thi  paa  samme  Tid,  som  hun 
maatte  sige  sin  Hjertensven,  Bo  Stensøn,  Farvel, 
var  hun  bleven  sin  Plageaand,  Bengt  Ebbesøn,  kvit. 

Kirsten  derimod  havde  de  haardeste  Kaar; 
thi  hendes  Ven  var  draget  bort,  men  hendes 
Plageaander  blevne  tilbage.  Mogens  Munk  maatte 
med  sine  Ryttere  følge  Lænstropperne  under 
Øverstens,  Hr.  Iver  Lykkes,  Befaling,  hvorimod 
Jep  Muus  forblev  paa  Helsingborg  for  at  sikkre 
denne  vigtige  Plads,  og  Abraham  Brodersøn, 
hvem  Varbergs  Læn  nylig  var  bleven  overdraget, 
skulde  ledsage  Dronningen  derhen. 

Om  nogen  Afskedstagen  mellem  de  Elskende 
blev  der  ikke  Tale ;  men  dog  havde  Mogens 
Munk  ladet  høre  fra  sig,  idet  han  ved  Karen 
Svendsdatters  Hjelp  havde  faaet  Kirsten  til- 
stillet et  Brev,  eller  rettere  sagt  blot  en  Strim- 
mel Pergament  paa  hvilken  han  havde  kradset 
—  thi  han  skrev  kun  maadeligt  —  disse  Ord : 
Vær  ved  trøstigt  Mod,  som  jeg  er  det.  Det 
bæres  mig  for,  at  jeg  falder  ikke  i  den  Fejde, 
og  min  skal  og  maa  Du  blive,  i  hvor  det  saa 
ellers  gaaer. 

Et  Elskovsbrev  var  i  hine  Tider  saa  stol- 
en Sjcldenhed,  at  Kirstens  Fryd,  da  det  var 
kommet  hende  i  Hænde,  blev  overvættes  stor. 
Hun   gjemte   det  dyrebare   Pant  ved   sit  Bryst; 

men  ofte,  naar  hun  var  alene,  tog  hun  Brevet 
frem  og  læste  det  atter  og  atter.  Meest  frydede- 
hende  Navnet,  som  stod  under;  thi  hun  havde 
aldrig  før  seet  sin  Vens  Haandskrift,  saa  at  først 
Navnet  gjorde  det  Hele  troværdigt  for  hende. 

Saa  holdt  hun  da  Modet  oppe  og  var  mun- 
ter nok  en  Morgenstund,  da  der  var  saare  livligt 
i  Fruerstuen.  Gamle  Fru  Gisele  var  nemlig  gaaet 
ned  i  Staden  for  at  kjøbslaae  med  en  Klædc- 
kræmmer  i  en  af  Boderne,  og  naar  de  unge 
Jomfruer  en  sjelden  Gang  vare  sikkre  for  at  blive 
overrumplede  af  den  strenge  Drostinde,  sloge  de 
altid  Gjekken  løs. 

Kirsten  var  desuden  glad  ved  sine  Veninder, 
de  to  Jomfruer  Karen  Sture;  thi  ogsaa  Algots- 
datteren  var  en  Sture,  men  af  den  gamle,  mæg- 
tige svenske  Sture-Æt.  Til  Svendsdatteren  var 
Kirsten  knyttet  ved  et  toaarigt,  fortroligt  Samliv 
i  Klosterskolen,  men  Algotsdatteren  havde  først 
nylig  men  meget  varmt  sluttet  sig  til  hende,  og 
det  voldte  Jomfru  Karens  Kjærlighed  til  Kirstens 
Broder,  unge  Hakon.  Karen  Algotsdatter  var 
desuden  Kirsten  saare  velkommen  som  Veninde 
og  Forbundsfælle,  thi  hun  formaaede  meget  hos 
Dronningen,  der  strax  havde  seet  paa  hende 
med  gunstige  Øine,  fordi  hendes  Fader,  Hr.  Al- 
got  Magnussøn,  havde  været  den  første  svenske 
Stormand,  der  brød  med  Kong  Albrecht,  og  han 
var  nu  med   hele  sin  Magt   rykket  i  Marken  og 

fegtede  for  sin  ny  Herskerindes,  den  danske 
Dronnings,  Sag. 

løvrigt  offrede  de  unge  Jomfruer  ikke  mange 
Tanker  paa  det  storslaaede  politiske  Drama,  der 
foregik  for  deres  Øine,  og  i  hvilket  deres  Fædre 
og  Frænder  toge  saa  kraftigt  Deel.  De  naaede 
neppe  høiere,  end  til  en  levende  Forbittrelse  paa 
Kong  Albrecht,  der,  som  bekjendt,  havde  haanet 
Dronning  Margrethe  ved  at  kalde  hende  en 
Munkedeie  og  sende  hende  en  Slibesteen  til  at 
hvæsse  sine  Saxe  paa  —  en  Vittighed,  der  kom 
den  storpralende  meklenborgske  Herre  dyrt  at 
staae,  thi  den  opildnede  i  høi  Grad  Hevnlysten 
og  Blodtørsten  hos  Dronning  Margrethes  Krigere. 

Nei,  Pigerne  vare  Børn  endnu  i  Sind  og 
Tanke,  skjøndt  de  fleste  af  dem  i  legemlig  Hen- 
seende havde  den  tidlige  Udvikling,  som  Da- 
tidens haardføre  Liv  fremkaldte.  Trods  al  Skole- 
gang førte  de  dog  en  Falk  paa  Jagten  bedre, 
end  Griffel,  Pen  og  Naal;  de  vare  ligesaa  godt 
hjemme  paa  en  Hesteryg  som  paa  en  Bænke- 
dyne, og  deres  Hænder  kunde  været  finere  og 
hvidere,  ja  nogle  af  dem  vel  endogsaa  renere. 

I  dette  Øieblik  vare  de  Alle  løbne  fra  deres 
Tene  og  Baldyrerammer  og  havde  spredt  sig  i 
Stuen.  Drengeagtigt  tumlede  de  sig  nu  i  deres 
Ubevogtethed  og  vare  mere  høirøstede  og  min- 
dre spagfærdige  og  yndefulde,  end  naar  Mænde- 
nes Øine  hvilede  paa  dem. 

Karen  Algotsdatters  fyldige,  kraftige  Skik- 
kelse laae  henstrakt  paa  en  Løibænk,  saa  hendes 
Fødder  hang  udenfor;  Karen  Svendsdatter  sad 
paa  Gu'.vet  og  legede  med  en  af  Dronningens 
Mynder,  som  gjerne  holdt  til  i  Fruerstuen,  og 
skjøndt  Kirsten,  som  stod  lænet  til  Vindues- 
karmen, bedre  bevarede  Anstanden ,  sladdrede 
og  loe  hun  dog  med  de  Andre;  og  de  vare 
ingen  lille  Flok,  tolv  i  Tallet,  saa  at  Larmen  blev 
øredøvende. 

Kun  En  holdt  sig  afsides  og  sad  med  sin 
Teen  i  en  Krog  som  en  Askepot,  og  det  var 
Elseby.  Hun  blev  kun  taalt  af  de  Andre,  thi 
hendes  Stilling  hos  Kirsten  var  af  tvivlsom  Art 
og  hendes  Herkomst  ringe,  naar  den  skulde 
regnes  efter  Loven.  Den  Mand,  hun  havde  kaldt 
sin  Fader  og  som  tilligemed  hendes  Moder  for- 
længst var  død,  var  af  oprindelig  god  og  fri  Æt, 
men  som  dog  var  sunken  ned  til  at  være  Selv- 
eierbønder;  og  at  hendes  Broder,  Olaf  Andersøn, 
var  Præst  i  Vadstena  og  en  anseet  geistlig  Mand, 
hævede  hende  ikke  i  de  stolte  unge  jomfruers 
Øine,  men  maaskee  i  Dronningens ;  thi  Hendes 
Naade  havde  strax  taget  Elseby  under  sin  sær- 
lige Beskyttelse,  og  det  lod  næsten  til,  at  hun 
vilde  gjøre  hende  til  en  af  sine  Jomfruer,  skjøndt 
det  endnu  ikke  var  skeet.  Maaskee  var  Elseby, 
med  dette  Formaal  for  Øie,  saa  dydig  og  møn- 

sterværdig,  at  hun  nu  blev  ved  sin  Haandteen, 
mens  de  Andre  legede. 

Kirsten  havde  hende  kjær  og  havde  før  be- 
handlet hende  saa  temmelig  som  sin  Lige;  thi 
Elseby  var  allerede  som  Barn,  efter  sin  Faders, 
Bonden  Anders  Persons  Død,  kommen  til  Næs 
og  bleven  optaget  i  Hr.  Peder  Axelsøns  Huus, 
saa  at  hun  og  Kirsten  havde  levet  sammen  næ- 
sten som  Søstre ;  men  ved  Hove  havde  For- 
holdet forandret  sig,  tildeels  fordi  Kirsten  her 
stærkere  følte  sig  draget  til  sine  Lige,  men  væ- 
sentligt fordi  Elseby  selv  trak  sig  tilbage  med 
et  Hovmod,  hvis  Aarsag  Kirsten  ikke  havde 
kunnet  komme  efter.  Kun  lidet  anede  det  Kir- 
sten, at  Elseby  var  bleven  en  Forræderske  imod 
hende,  en  Speiderske,  vistnok  vunden  ved 
Abraham  Brodersøn,  men  dog  i  Dronningens 
Sold;  thi  Fru  Margrethe  var  ikke  meget  kræsen 
med  de  Midler,  hun  valgte,  naar  det  gjaldt  at 
fremme  sin  Villie,  deri  slægtede  hun  ganske  sin 
Hr.  Fader  paa;  kun  laae  List  bedre  for  hende, 
end  Vold. 

Ubekymret  og  uden  at  ane,  at  der  sad  en 
Lurer.ske  iblandt  dem,  sladdrede  de  unge  Jomfruer 
fort,  og  Talen  dreiede  sig  udelukkende  om 
Kjærlighed  og  Giftermaal;  thi  Giftermaalstanker 
havde  de  Alle. 

>Du    kan    sagtens    sætte    Næsen    i    Sky, 

sagde     Karen    Algotsdatter    til    Kirsten,     3  som 
Mændene  rives  om  Dig. « 

»Bi,  indtil  Din  Tid  kommer,«  svarede  Kir- 
sten ;  »jeg  har  næsten  to  Aar  forud  for  Dig,  og 
see  saa,  om  mine  Kaar  ere  lystelige. 

»Da  vilde  jeg  dog,«  vedblev  Karen  Algots- 
datter i  en  overgiven  Tone,  fryde  mig,  om 
tvende  Riddere  som  Hr.  Mogens  og  Hr.  Jep 
ragede  i  Feide  for  min  Skyld;  men  ak,  Kirsten, 
jeg  er  for  bred  om  mit  Liv,  og  min  Næse  er 
ikke  skaaren  saa  fiint,  som  Din.  Ikke  er  jeg 
nogen  Helena,  om  hvem  Pater  Olaf  fortalte  os 
saa  skjont,  da  jeg  var  i  Vadstena  for  at  lære; 
ingen  Riddere  ville  for  min  Skyld  hente  sig 
braadne  Pander .« 

»Bi,  indtil  Hakon  faaer   Guldsporerne   paa, 
svarede  Kirsten  smilende,    mens    de   andre   Jom- 
fruer loe;  men  Karen   blev  rød,    sprang    op    og 
holdt  sin  Haand  for  Kirstens  Mund. 

»Det  er  og  Noget  at  misunde  Kirsten,« 
sagde  Karen  Svendsdatter,  idet  hun  drog  Hun- 
den i  Øret  og  saae  op,  >at  hun  bliver  efterstræbt 
af  den  lede,  ugleøiede  gamle  Karl.  Jep  Muus.« 

Men  om  det  havde  været  Hr.  Abraham, « 
udbrød  Mette  Grubbe,  en  af  de  andre  Jom- 
fruer og  en  Frænke  af  Kirsten,  da  vilde  Du 
kommen  i  Vaande,  Kirsten!  Han  er  fager,  fører 
sig  som  en  Konge  og  triner   stedse  som    til    en 

Dands,    mens    hans    Guldkjeder    skinne,    og    de 
smaa  Bjelder  ringe  ved  hans  Bælte 

Han  er  mig  led  fremfor  Alle,«  udbrød  Kir- 
sten heftigt,  »Falskhed  lyser  af  hans  Øine;  og 
siger  Hr.  Mogens,  at  Dronningen  har  ingen 
værre  Skalk  i  sit  Brød  end  ham.« 

Ja/<  svarede  Mette  Grubbe,  »om  det  er 
saa,  som  Talen  gaaer  om  ham,  at  han  har 
lige  saa  mange  Kjærester,  som  Knapper  i  sin 
Trøie,  da  maa  han  være  en  stor  Skalk;  men 
jeg  troer  det  ikke ;  thi  det  mærkes  grant,  at 
Dronningen  er  ham  god,  og  han  kan  da  ikke 
sætte  nogen  anden  Kvinde  over  Hendes  Naade 
selv. « 

»O,  der  gaaer  hank  raabte  en  af  de  andre 
Jomfruer,  som  stod  og  saae  ud-,  og  ganske  rig- 
tig, der  kom  Hr.  Abraham  over  Slotsgaarden, 
ivrigt  samtalende  med  Jep  Muus. 

Da  fløi  de  Alle  til  Vinduet,  ogsaa  Elseby, 
idet  hun  kastede  sin  Haandteen  fra  sig;  men 
hun  holdt  sig  bag  de  Andre,  hævede  sig  paa 
Tæerne  og  stirrede  med  blussende  Kinder  og 
et  glødende  Blik  ud  i  Gaarden ,  og  det  Syn 
saae  Kirsten,  da  hun  vendte  sig  og  gik  fra 
Vinduet.  Hun  greb  da  Elseby  i  Armen  og 
sgade : 

>  Hvad  skader  Dig,  Elseby?  Er  Du  trold- 
gjort ?  Du  stirrer  jo,  som  skulde  Øinene  springe 
ud  af  Dit  Hoved.« 

Da  blev  Elseby  heel  forvirret  og  som  ude 
af  sig  selv ,  langede  Kirsten  En  paa  Øret  og  løb 
af  Stuen.  Det  var  kun  et  lidet  Klaps,  og  Kirsten 
tog  sig  ikke  det  nær;  men  hun  blev  saa  forun- 
dret over  Elsebys  lunefulde  Opførsel,  at  hun 
vendte  sig  til  Karen  Svendsdatter,  der  havde 
været  Vidne  til  Optrinet,  og  sagde: 

»Har  Du  kjendt  Magen?  Hvad  mon  der  dog 
er  løs  med  hende?« 

»Dette  tyder  neppe  paa  noget  Godt,«  sva- 
rede Karen  usikkert  og  føiede  rødmende  til : 
»Ja,  jeg  veed  Intet;  men  det  bæres  mig  for,  at 
saa  har  Elseby  været  fra  den  Dag  af  paa  Bos- 
siø,  da  hun  saae  Hr.  Abraham,  og  han  gav 
hende  det  Kys. 

»O,  den  Taabe,  hun  er,«  udbrød  Kirsten, 
gjør  hun  sig  Indbildninger  af  det?« 

Som  hun  sagde  dette,  blev  en  Dør,  der  gik 
let  paa  sine  Hængsler,  aabnet.  I  den  udmun- 
dede en  Gang,  der  førte  fra  Dronningens  eget 
Sengekammer  til  Fruerstuen,  og  Karen  vilde  lige 
til  at  gjøre  Anskrig,  da  hun  saae,  at  den  Ind- 
trædende blot  var  Dronningens  Kammerpige, 
Rigborg;  men  strax  efter  slog  det  om  til  Skræk 
igjen,  thi  Rigborg  traadte  til  Side  og  neiede 
dybt,  idet  Dronningen  selv  viste  sig  i  Døraabnin- 
gen  og  langsomt  skred  ind  i  Stuen,  og  Karen 
raabte:  Dronningen! 

Som  en  Flok   Kyllinger,   blandt  hvilke   Hø- 

Dronningens  Jomfruer.  g 

gen  slaaer  ned,  fløi  Jomfruerne  fra  hinanden. 
Nogle  fore  hen  til  Bænkene,  hvor  deres  forladte 
Tene  og  Baldyrerammer  laae;  men  Nogle  be- 
tænkte sig,  bleve  staaende  og  neiede,'Og  blandt 
de  Sidste  var  Kirsten. 

Dronningen  standsede  og  saae  sig  om  med 
etSmiil.  At  fare  paa  og  skjelde  var  ikke  hen- 
des Maade ;  men  Alle,  der  kjendte  hende,  vidste, 
at  naar  man  satte  Lid  til  den  glatte  Overflade, 
da  traadte  man  lige  saa  usikkert,  som  paa  skjør 
Natiis;  etter  lemfældige  Ord  kom  ofte  desto 
haardere  Straf;  kort  sagt,  man  vidste  aldrig  ret, 
hvor  man  havde  hende. 

»EiBørn,«  sagde  hun  sindigt,«  det  mærkes, 
at  Fru  Fru  Gisele  ikke  er  til  Huse.  Naar  I  ere 
sikkre  for  hende,  da  lege  og  fjase  I  og  forsøm- 
me Eders  Gjerning.  See  her,  hvor  mager  er 
ikke  denne  Teen;  hvis  er  det?  Og  Ridderen  paa 
dette  Klæde,  hvilket  jeg  forgangen  Dag  saae, 
er  nu  som  da,  uden  Næse;  det  maa  vorde  an- 
derledes!« 

Men  der  var  noget  Aandsfraværende  over 
Dronningen,  som  hos  de  af  Jomfruerne,  der  vare 
ældst  i  Gaarde,  og  som  kjendte  hende  bedst, 
vakte  en  Formodning  om,  at  Lyst  til  at  revse 
dem  ikke  var  den  egentlige  Aarsag  til  hendes 
Nærværelse,  men  at  der  stak  noget  Andet  bag- 
ved; og  det  viste  sig  da  ogsaa  at  være  Tilfældet; 
thi  med  Et  vendte  hun  sig  til  Kirsten  og  sagde: 

Gak  med  os,  Jomfru;    vi   have   et    Ord    at 
sige  Dig! 

Det  foer  i  Kirsten;  men  hun  fattede  sig 
hurtigt,  og  da  Dronningen  pegede  paa  den  end- 
nu aabne  Dør,  skred  Kirsten  stolt  nok  ind  i 
Gangen,  og  Dronningen  fulgte  efter,  mens  Rig- 
borg lukkede  Døren  og  forblev  i  Fruerstuen. 

Døren  til  Dronningens  Kammer  stod  aaben, 
og  da  Kirsten  naaede  den,  havde  hun  Besindelse 
nok  til  at  blive  staaende  og  lade  Dronningen 
gaae  ind  først,  i  det  hun  neiede  dybt  for  hende ; 
men,  som  det  lod,  opirrede  ethvert  Beviis  paa 
Fatning  og  Omtanke,  som  Kirsten  under  dette 
Møde  gav,  kun  yderligere  Hendes  Naade. 

Kammeret  var  temmelig  lille.  Da  Dronnin- 
gen havde  sat  sig  i  den  Stol,  som  stod  ved  den 
store,  med  svære  Forhæng  forsynede  Alko- 
veseng, og  Kirsten  havde  lukket  Døren,  var  der 
ingen  stor  Afstand  mellem  hende  og  Hendes 
Naade,  som  fæstede  sit  skarpe  Blik  paa  hende 
og  saa  længe  og  vedholdende  saae  paa  hende, 
uden  at  tale,  at  det  tilsidst  næsten  blev  hende 
uudholdeligt.     Endelig  sagde  Dronningen  : 

;Siig  mig,  men  tal  Sandhed  —  har  Du  havt 
Samkvem  med  Hr.  Mogens  i  Smug? 

-  Hvorlunde  skulde  det  gaae  til,  her,  hvor 
jeg  aldrig  er  ubevogtet,«  svarede  Kirsten  og  til _ 
føiede  i  en  krænket  Tone;    »jeg  haaber  saa  og, 

at    Eders    Naade    ikke    tiltroer    mig    noget    saa 
Ublu,  som  at  løbe  til  Stevne  med  en  Mand., 

»Du  gjorde  det  paa  Ousbyholm,«  svarede 
Dronningen  skarpt. 

>Nei,«  sagde  Kirsten,  »thi  jeg  var  jo  uvi- 
dende om  Hr.  Mogens's  Nærværelse  der.  Jeg 
kom  med  Ledsagelse-,  kun  en  halv  Stund  og  i 
Tugt  og  Ære  var  jeg  alene  med  ham.« 

Dronningen  taug  igjen,  men  spurgte  saa: 

»Og    Du    har    ikke    heller .  faaet    Bud    eller 

Hilsen  fra  ham?    Han  burde  ikke  gjøre  det,    thi 

det  var  Meningen  med  vor  Aftale,    at  han  ikke 

maatte  befatte  sig  med  Dig,  eftersom  jeg  tilsagde 

D^  Fred  for  Hr.  Jep;  Kaarene  skulde  være  Uge.« 

&  Da  blev  Kirsten  rød  og  tøvede  med  Svaret; 

men  Dronningen  sagde  i  en  mildere  Tone: 

»Frygt  ikke,   men  siig   Sandheden;  det   tje- 
ner Dig  bedst.« 

Men  Kirsten  stolede,  ikke  paa  Mildheden,   i 
hvilken   hun  blot    saae    en    Snare,    hvorfor    hun 

kjekt  svarede: 

»Nei,   Eders   Naade,    heller    ikke    Noget    af 

den  Sort!' 

Da  smilte  Dronningen  paa    en    Maade,    dei 
vakte  bange  Anelser  hos  Kirsten,  drog  en  liden 
Papirstrimmel  frem,  holdt  den  op  og  sagde: 
»Saa  see  da  dette!« 

, Jesus!«  raabte  Kirsten  og  greb  i  sin  Barm. 
Der  forraadte  Du  Dig  selv,«    sagde   Dron- 

ningen;  >det  var  vel  Stedet,  hvor  Skatten  laae 
gjemt.  Du  tabte  dette  lidet  Elskovsbrev  i  denne 
Morgenstund,  og  det  blev  mig  bragt.« 

»Og  hvo,  udbrød  Kirsten  ude  af  sig  selv 
af  Harme,  »har  begaaet  den  Niddingsstreg  at 
forraade  og  angive  mig: 

Da  foer  Dronningen  op  og  gav,  hvad  der 
sjeldent  skete,  sin  Vrede  Tøilen. 

»Fræk  og  forstokket  er  Du,«  sagde  hun, 
og  hendes  ellers  bløde  Røst  blev  skjærende  og 
skarp.  >Vi  forsøgte  det  med  det  Gode.  men 
dog  løi  Du,  og  nu,  da  Du  er  greben  i  Løgnen 
og  overbeviist,  bruger  Du  fosse  Ord  mod  os! 
En  af  Ternerne  fandt  dette  Dit  Elskovspant, 
lige  meget  hvo  det  var-,  men  ikke  skal  den 
skjeldes  for  en  Forræderske,  som  viste  sin  Dron- 
ning Troskab  og  gjorde  sin  Pligt.« 

Da  indsaae  Kirsten,  at  hun  havde  forløbet 
sig  og  var  gaaet  for  vidt.  Taarerne  brød  frem, 
hun  kastede  sig  paa  Knæ  for  Dronningen  og 
sagde : 

»O,  Eders  Naade,  vær  dog  ikke  saa  haard! 
Hvad  Ondt  er  der  i  disse  Trøstens  Ord,  hvilke 
Hr.  Mogens  sendte  mig  til  Afsked?« 

Hvi  dulgte  Du  dem  da?«  spurgte  Dron- 
ningen uformildet.  «Jeg  føler  mig  forvisset  om, 
at  der  stikker  mere  bag  dette. 

>Ved    Guds   Moder    nei,«    svarede    Kirsten. 

O,  Eders  Naade,   hvad  Glæde   eller   Gavn    kan 
I  dog  have  af  at  skille  Hr.  Mogens  og  mig  ad r 

Hvad  ikke  har  været  sammenføiet,  kan 
ikke  heller  adskilles/  lød  Dronningens  barske 
Svar.  »Reis  Dig!  Knæfald  nytte  Dig  intet.  Vi 
maa  have  Dig  under  Forvaring.  Forbliv  her,  og 
Du  skal  strax  erfare  vor  Villie. 

Saa  gik  Dronningen,  og  et  Øieblik  efter  vi- 
ste Rigborg  sig  i  Døren.  Hun  var  en  Jomfru 
til  Aars  med  et  strængt  Aasyn  og  lignede  i  sin 
sorte  Kjortel  og  med  det  hvide,  tæt  sammen- 
dragne Hovedliin  meest  en  Nonne.  Ingen  yndede 
hende,  og  Kirsten  blev  nu  ilde  til  Mode  ved  at 
see  hende.  Dog  lagde  hun  ingen  Barskhed 
eller  Uhøviskhed  for  Dagen,  men  sagde  heel 
sindigt: 

»Gak  med  med  mig,  Jomfru  Kirsten!« 
Hvad  har  dette  at  siger«    udbrød    Kirsten 

heftigt. 

»Intet,  som  bør  forfærde  Eder/  svarede  Rig- 
borg med  et  knapt  Smiil.  »I  skal  blot  sove  i 
det  blaae  Kammer  i  Nat,  saa  er  det  Dronningens 

Villie.« 

-Er   jeg    da    en    Fanger«     udbrød    Kirsten 

blegnende. 

»O  nei,«  svarede  Rigborg,«  det  ville  vi  ikke 
haabe;«  og  saa  førte  hun  Kirsten  uden  flere 
Ord  til  det  blaae  Kammer,  der  brugtes  til  Stue- 

arrest  for  Jomfruerne,  naar  de  havde  forseet  sig, 
gik  strax  derfra  og  skød  Slaaen  for  Døren. 

Der  var  intet  andet  Bohave  i  Kammeret, 
end  en  Brix,  og  over  den  hang  paa  Væggen  et 
Crucifix;  der  var  ganske  som  i  en  Klostercelle. 
Kirsten  vandrede  længe  frem  og  tilbage  i  sit 
Buur,  først  forsagt  og  fældede  mange  Taarer, 
men  saa  vaagnede  hendes  Stolthed,  som  steg  til 
Forbittrelse ,  saa  at  hun  tilsidst  ude  af  sig  selv 
foer  hen  til  Døren,  ruskede  i  den  og  sparkede 
til  den,  idet  hun  raabte,  at  man  skulde  lukke 
hende  ud ;  men  Ingen  hørte  hende  eller  bekym- 
rede sig  om  hendes  Raab,  saa  det  endte  med 
at  hun  fortvivlet  sank  om  paa  Brixen,  og  da 
Rigborg  kom  med  hendes  Nadvere,  fandt  hun 
hende  liggende  i  dyb  Søvn. 


OTTENDE  KAPITEL. 


DEN    ENESTE    UDVEI. 

Uet  rygtedes  snart,  at  Kirsten  var  sat  i 
Straffecellen,  og  strax  da  Bisp  Peder  havde  faaet 
det  at  vide,  gik  han  til  Dronningen  for  at  erfare 
Aarsagen;  men  han  kunde  tydeligt  læse  det  i 
sit  kongelige  Skriftebarns  Aasyn,  at  han  denne 
Gang  ikke  var  velkommen.  Uden  at  vide  det, 
spillede  han  her  Jep  Muus  og  Abraham  Broder- 
søn en  slem  Streg;  thi  Dronningen  havde  just 
skikket  Bud  efter  dem,  og  de  vilde  jo  sikkert 
benyttet  Mogens  Munks  formentlige  Brud  paa 
Tro  og  Love  og  tilraadet  Dronningen  at  sætte 
alle  Hensyn  til  Side  og  lade  Trolovelsen  mel- 
lem Jep  Muus  og  Kirsten  fuldbyrde;  men  nu 
kom  Bispen  først  til  Mølle  og  fik  først  malet, 
mens  de  andre  To  maatte  blive  udenfor,  fulde 
af  Frygt  for,  at  Bispens  Indgriben  anden  Gang 
skulde  spolere  Sagen  for  dem.     De  kjendte  kun 

altfor  godt  Dronningens  efter  deres  Mening  næsten 
enfoldige  Ærefrygt  for  Kirkens  Tjenere,  men  især 
for  denne  Prælat,  der  som  Skriftefader  havde 
havt  Tag  i  hende;  og  deres  Opfattelse  af  For- 
holdet var  heller  ikke  heel  feil;  men  dog 
gik  de  over  Stregen ;  thi  udenfor  ligefremme 
Samvittighedssager  stod  Dronningen  fuldkommen 
frit  i  sit  Forhold  til  sin  Kantsier,  og  naar  hun 
bøiede  sig  for  hans  Mening,  da  var  det  ikke  af 
Aandssvaghed,  men  fordi  hun  erkjendte  Vægten 
af  de  Grunde,  han  fremførte,  og  fordi  hun  havde 
faaet  saa  mange  Beviser  paa  hans  oprigtige  Hen- 
givenhed og  fuldkomne  Uegennyttighed. 

»En  fortrædelig  Sag  er  dette,«  sagde  Dron- 
ningen nu  til  ham,  da  hun  havde  fortalt  ham, 
hvad  der  var  foregaaet;  men  Bispen  saae  igjen- 
nem  Masken  og  skjønnede,  at  denne  Fortræde- 
lighed ikke  var  Hendes  Naade  uvelkommen. 

»Nu,«  svarede  han  med  et  Smiil,  der  ikke 
behagede  Dronningen,  »her  er  jo  Intet  skeet, 
der  kan  volde  Vanskeligheder.  At  Hr.  Mogens 
har  Jomfru  Kirsten  kjær,  mener  at  have  Retten 
paa  sin  Side  og  vil  sætte  Alt  ind  for  at  vinde 
hende,  det  vide  vi  jo,  og  Jomfruen  var  selv  vi- 
dende derom.  Her  foreligger  ingen  Sammenrot- 
teise eller  noget  Brud  paa  den  trufne  Aftale. 
Det  lidet  Hjertesuk  paa  Prent  faaer  Eders  Naade 
tilgive  Hr.  Mogens.« 

»Paa  ingen  Viis.«  svarede  Dronningen  skarpt. 

Kirsten  Pedersdatters  Falskhed  og  Fripostighed 
skal  revses.  Ilde  maatte  det  staae  til  med  Huus- 
tugten  ved  mit  Hof,  om  jeg  lod  dette  gaa  ustraf- 
fet hen.  Bedst  vilde  det  vel  være,  om  jeg  nu 
gav  hende  til  Jep  Muus  og  derved  gjorde  Ende 
paa  Sagen.' 

»Kjære  Frue,«  sagde  Bisp  Peder  med  en 
Ligefremhed,  som  han  undertiden  tillod  sig  og 
Dronningen  taalte,  »det  kan  ikke  være  Eders 
Alvorsmening.  Hr.  Mogens  er  vel  en  skjønsom 
og  fornuftig  Mand,  men  ikke  i  denne  Sag.  Han 
vil  ved  den  Tidende,  at  Aftalen  er  brudt  og 
Jomfru  Kirsten  givet  til  Hr.  Jep,  paa  Stand  vende 
om  med  sine  Ryttere  og  muligt  drage  en  heel 
Hob  Frænder  og  Venner  med  sig;  og  selv  om 
de  ikke  gjøre  Andet,  end  drage  hjem  — <> 

Ved  vor  Frue,«    udbrød  Dronningen,     »det 
vove  de  ikke! 

»Nu,«  svarede  Bisp  Peder  sindigt,  »Eders 
Naade  bør  helst  ikke  føre  dem  i  denne  Fristelse, 
vække  Splid  i  Hæren  og  lamme  saa  mange  gode 
Sværd,  af  hvilke  ikke  eet  kan  undværes.« 

Men    hvad    raader    I    mig    da    at    gjøre  r 
spurgte  Dronningen,    idet  hun    utaalmodigt   flyt- 
tede sig  i  sin  Stol. 

Bispen  grundede  et  Øieblik  og  sagde  saa : 

»Tillader  I  mig  at  tale  i  Enrum  med  Jomfru 
Kirsten  : 

»For  at  bestyrke  hende  i  hendes  Stivsind:« 

spurgte  Dronningen  i  en  spodsk  Tone.  I  staaer 
paa  Hr.  Mogens's  Side  i  den  Sag,  det  er  aaben- 
bart  « 

Eders  Xaade  faaer  troe  det,  om  I  endelig 
vil,  svarede  Bisp  Peder.  »Dog  er  det  saa,  at 
jeg  blot  ønsker,  at  det  skal  skee,  som  Ret  er; 
men  fornemmelig  staaer  jeg  paa  Eders  Naades 
Side  og  ønsker  at  afværge  Alt,  som  i  saa  alvor- 
lige Tider  kunde  virke  skadeligt  paa  Rigets  An- 
liggender og  gjøre  et  Skaar  i  Kronens  Værdig- 
hed, blev  det  end  kun  et  Gran. 

»Nu,  laddet  da  skee!'  svarede  Dronningen, 
idet  hun  lænede  sig  tilbage  i  Stolen  med  et  Suk. 

»Jeg  takker  Eders  Naade  for  dette  Beviis 
paa  Tillid,  som  ikke  er  ringe,  dreier  det  sig  end 
om  en  ringe  Sag.«  svarede  Bisp  Peder:  >det 
skal  være  min  Bestræbelse  at  faae  den  ganske 
Sandhed  frem  og  tale  Jomfruen  til  Fornuft.« 

Derpaa  gik  han  og  vexlede  i  Hallen  Hilsener 
med  de  tvende  vrede  Riddere,  som  nu  bleve 
indladte,  og  hvem  Dronningen  maatte  tæmme 
med  naadige  Ord.  paa  hvilke  hun  aldrig  havde 
Mangel,  naar  der  var  Brug  for  dem;  og  mens 
hun  snildt  tumlede  med  dem  og  beroligede  dem, 
blev  Bisp  Peder  indladt  til  Kirsten. 

Hun  sad  paa  Brixen,  men  reiste  sig  brat, 
da  Bispen  traadte  ind.  Han  rakte  hende  sin 
Haand,  som  hun  ærbødigt  kyssede,  og  derpaa 
sagde  han  mildt: 


124 

Bliv  siddende,  kjære  lille  Jomfru,  og  lad 
mig  tage  Sæde  ved  Din  Side.  For  mig,  Guds 
ydmyge  Tjener,  er  vel,  naar  Alt  kommer  til  Alt, 
denne  ringe  Brix  et  mere  bekvemt  Sæde,  end 
for  en  ung  Jomfru,  der  er  vant  til  bløde  Hynder. 
Det  har  bedrøvet  mig  saare,  at  denne  Modgang 
er  kommen  over  Dig-,  men  hvem  Gud  Herren 
elsker,  den  revser  han. 

Kirsten  var  vel  kjendt  med  Bisp  Peder;  hun 
havde  seet  ham  alt  som  Barn  og  engang,  da 
han  paa  en  Reise  i  Skaane  kom  til  Bossiø 
Kloster  og  overnattede  der,  havde  han  talt 
længe  med  hende,  opfordret  dertil  af  Abbedissen, 
prøvet  hendes  Kundskaber  og  glædet  sig  over 
hendes  kvikke  Svar;  men  hun  vidste  Intet  om 
hans  Bestræbelser  til  Bedste  for  Mogens  Munk 
og  hende,  og  hendes  Hjerte  var  ikke  meget 
modtageligt  for  den  Trøst,  han  der  gav  hende, 
at  Revselse  skulde  være  et  Tegn  paa  Guds 
Kjærlighed,  hvorfor  hun  saae  op  med  et  mis- 
trøstigt Blik;  men  nu  sagde  den  værdige  Herre: 

Jeg  er  kommen  med  Dronningens  Minde, 
men  efter  mit  eget  Ønske.  Jeg  agter  Hr.  Mo- 
gens høit  og  har  ham  kjær;  saa  vidt  det  staaer 
til  mig,  da  skal  der  hverken  skee  ham  eller  Dig 
nogen  Uret.« 

^O,  ærværdige  Fader!  udbrød  Kirsten  be- 
væget,   ;hav  Tak  for  de  gode,  venlige  Ord ! 

Tak  mig   ikke  for   hastigt,    Barn/     udbrød 

Bisp  Peder  i  en  streng  Tone,  som  om  han  fryg- 
tede, at  han  havde  sagt  for  Meget.  Jeg  har 
ikke  nogen  Myndighed  i  denne  Sag;  Selv  om 
jeg  vilde,  formaaede  jeg  ikke  at  lægge  Din  Haand 
i  Mogens  Munks  og  gjøre  Dig  til  hans  Hustru ; 
thi  Din  egen  Slægt  staaer  imod,  og  Dronningen 
har  bestemt  heelt  andre  Kaar  for  Dig.  Saa 
tjener  jeg  og  en  Herre,  hvis  Rige  ikke  er  af 
denne  Verden,  og  jeg  bør  see  paa  Dit  evige  Vel. 
Nei,  blot  for  at  veilede  Dig  og  staae  Dig  bi  med 
mit  Raad,  derfor  er  jeg  kommen. 

Kirsten  saae  paa  ham  med  Skuffelse  i  sit 
sorgfulde  Aasyn,  og  da  han  nu  gav  sig  til  at 
udfritte  hende  angaaende  det,  der  var  foregaaet 
mellem  hende  og  Mogens  Munk,  gav  hun  uvillige 
og  knappe  Svar. 

»Nu,  'sagde  han  derpaa,  »jeg  skjønner  dog, 
at  under  dette  stikker  ingen  Argelist;  men  lad 
os  nu,  mit  Barn,  betænke  Din  Stilling,  som  den 
i  Sandhed  er.  Tvende  Herrer  beile  til  Dig, 
begge  i  stor  Anseelse  og  rige  paa  Gods,  den 
ene  ung,  fager  og  gjev,  og  ham  har  Du  kjær, 
den  anden  til  Aars  og  mindre  lystelig,  og  han 
staaer  Dig  ikke  an,  men  — « 

»Herre,«  faldt  Kirsten  ind,  »I  forglemmer 
ganske  det  Løfte,  min  hedengangne  Fader  gav 
Hr.  Mogens.  Jep  Muus's  Beilen  er  en  Krænkelse 
af  Hr.  Mogens's  Ret,  et  Forsøg  paa  en  ublu 
Voldsdaad.' 

»Ak  ja!      udbrød  Bispen,    -vare  vi   blot  saa 
vidt,  at  det  var  beviist;   men  der  vil  løbe  noget 
Vand  i  f  lavet,  forinden  det  skeer,  og  imens  veier 
Din   Farbroders  Samtykke    og  Ja  til   Jep    Muus 
til  Fulde  op    mod   Din  Faders  Løfte  til  Mogens 
Munk,  ja  det  tynger  Skaalen  ned,  saa  sandt  som 
en  levende  Mand  stedse  formaaer  mere,  end  en 
død,    naar  der   ikke  er  Brev  og  Sigil  for  Sagen, 
og    endda    kunde   det   knibe.     Men   lad   mig  nu 
faae   sagt    det,    hvorpaa    det    kommer    an!     Jep 
Muus    er   i   alle  Maader    den    stærkeste  Part  og 
har  Overtaget;  thi   ikke  blot  staaer  næsten  Din 
ganske  Slægt  med  ham,  og  Hr.  Abraham  støtter 
ham,  men,  hvad  værre  er,  Dronningen  har  taget 
Parti   for  dem.     Vel    har   jeg  ved    min  Mellem- 
komst   opnaaet  Henstand    for  Hr.  Mogens,    men 
det  holdt  haardt,  og  nys  har  jeg  hos  Dronningen 
sporet  en  saa  stærk  Modvillie   mod  Dig,    at  det 
spaaer  ilde.    Hendes  Naades  Villie  trænger  stedse 
tilsidst  igjennem,  naar  hun  for  Alvor  har  sat  sig 
Noget  for;   tro  mig,  det  veed  Ingen  bedre,    end 
jeg!     Det  vil  blive  en  haard  Dyst,  og  saa  spørger 
jeg  da  Dig,  Kirsten  Pedersdatter  —  har  Du  Kraft 
og  Mod  til  at    tage    den  Kamp  op,    døie  Ondt 
og  Haardheds  Tyranni,    mens   der   er  al  Udsigt 
til,  at  Enden  dog  bliver,  at  Du  maa  give  Dig?« 

Hvad,«   udbrød  Kirsten  i  stor  Harme,   »raa- 
der  I  mig  til  at  svige  den  Herre,  hvem  jeg  gav 

min  Tro,  og  som  sætter  al  sin  Lid  til  mig  ?    Før 
vil  jeg  lide  Døden! 

O  ja  «  svarede  Bisp  Peder  og  klappede 
hende  paa  Haand,  »Dit  Hjerte  er  tro  som  Guld, 
og  kom  Sagen  til  en  hastig  Afgjørelse,  da  vilde 
Du  vel  kunne  støde  en  Dolk  i  Dit  Hjerte,  eller 
løbe  i  et  Sværd,  Alt  for  Hr.  Mogens's  Skyld; 
men  saa  vil  det  neppe  gaae;  det  vil  blive  en 
lang,  seig  Pine,  og  intet  Menneske  kjender  sine 
Kræfter,  førend  de  ere  blevne  prøvede ;  og  dertil 
er  Du  blot  et  Barn,  en  ung  værgelos  Jomfru. 
Meget  kan  desuden  skee  imens,  og  enddog  jeg 
tilstaaer,  at  et  Menneskes  Elende  i  denne  Jammer- 
dal kan  blive  saa  stor,  at  det  er  værre  at  leve, 
end  at  døe,  saa  kan  det  dog,  naar  det  kommer 
til  Stykket,  gaae  Dig,  som  det  er  gaaet  saa 
mange  Andre,  at  de  lade  Dolken  ligge,  bøie  sig 
for  de  himmelske  Magters  Villie  og  skikke  sig 
i  det  Uundgaaelige.« 

»Ærværdige  Herre, «  svarede  Kirsten  nær 
ved  Graad,  »jeg  ventede  Trøst  og  Opreisning  af 
Eder,  og  nu  sætter  I  mig  i  Knæ  og  knuser  alt 
mit  Haab.« 

»Nei,«  svarede  Bispen,  idet  hans  Øine  lyste, 
og  han  greb  Kirstens  Haand,  der  gives  en  Ud- 
vei  til  Frelse,  men  ogsaa  kun  en  eneste.  Jeg 
frygter  saare,  at  Du  bliver  ikke  Mogens  Munks 
Hustru,  om  Du  lever,  men  Jep  Muus's.     Nu,  saa 

dø  da,  men  vælg  den  Død,  som  giver  det  sande 
Liv;  tag  Sløret  og  bliv  Herrens  Brud!' 

Da  studsede  Kirsten  og  udblød: 

»Herre,  det  kan  ikke  være  Eders  Alvors- 
mening! 

Tilvisse  er  dette,  hvad  jeg  helst  ønsker 
Dig,  svarede  Bisp  Peder,  '  og  det  maa  Du  til- 
staae,  at  det  vil  være  bedre,  end  at  vorde  Jep 
Muus's  Hustru.  Du  bevarer  da  Din  Jomfruære 
ukrænket,  og  hvad  Hr.  Mogens  angaaer,  da  vil 
det  vel  volde  ham  Sorg,  men  denne  bliver  dog 
ringere  end  den  anden.  Saa  kommer  jo  og 
forst  Prøveaaret  som  Ungsøster,  i  hvilket  Du 
kan  besinde  Dig,  inden  Du  aflægger  Løftet. 

»Nei,  ærværdige  Fader,  nei,«  svarede  Kirsten, 
.Jeg  er  et  Verdensbarn;  min  Hu  staaer  ikke  til 
Klostret;  jeg  har  seet  det  Liv  paa  for  nært 
Hold;  det  er  blot  Helligheds  Skin  uden  sand 
Opbyggelse. « 

>Ei,  hvor  strengt  Du  dømmer!«  udbrød  Bisp 
Peder.  Fru  Ingefrid  skulde  høre  det!  Du 
kjender  nu  og  blot  denne  ene  Klosterbo  af  mange 
hundrede  og  derefter  dømmer  Du,  et  Barn,  som 
Du  er !  Dog,  lad  os  blive  ved  Bossiø ;  thi  rime- 
ligt vilde  det  dog  være,  om  Du  indgav  Dig  i 
det  Kloster,  hvilket  Din  egen  Stamfader  har 
stiftet.  Nu  sætter  jeg  da,  at  Du  har  Ret,  og  at 
Søstersamfundet  der  er  i  Forfald  og  bør  bringes 
til  Observants,    og  siig  mig  da,   hvo  er  vel  nær- 

mere  til  den  Gjerning,  end  Du,  gamle  Thors 
Ætling?  Ikke  skal  Du  længe  gaae  og  tjene 
som  Nonne;  til  Abbedissens  høie  Stilling  er  Du 
selvskreven  i  Bossiø,  og  Fru  Ingefrid  er  jo  alt 
en  Kvinde  til  Aars.  Dog  under  jeg  den  gode 
Frue  at  leve  og  ønsker  Dig  Tid  til  at  modnes 
i  Forstand  og  Erfaring;  men  naar  saa  Timen  er 
der  og  Kaldet  kommer  til  Dig,  da  grib  Tøilerne 
og  bring  Din  Farfaders  herlige  Kloster  atter  paa 
Fode.  Fjernt  fra  Verdens  Strid  og  Larm  og  fri 
for  alle  de  Sorger  og  Angester,  som  plage  og 
tynge  gifte  Kvinder  og  Mødre,  selv  om  Lykken 
har  været  dem  god  og  en  trofast  og  kjærlig 
Husbonde  er  falden  i  deres  Lod,  vil  Du  kunne 
leve  et  skjønt  Liv,  rigt  paa  Aandens  Frugter  og 
dog  virksomt ;  thi  Du  vil  paa  Dit  Omraade  have 
en  Dronnings  Myndighed  og  Magt.  Da  tugt  de 
lade  Søstre,  væk  dem  af  deres  Sløvhed,  hold 
dem  til  deres  Gjerning  og  lær  dem  at  bede  og 
sjunge,  ei  blot  med  Læberne,  men  med  Hjerterne ; 
og  naar  Du  har  bragt  det  dertil,  at  Guds  Moder 
dyrkes  og  tilbedes  i  Aand  og  Sandhed  i  Bossiø, 
da  vil  Dronningen  og  jeg,  om  vi  da  ere  i  Live, 
en  skjøn  Dag  komme  til  Bossiø,  gjeste  Dig  og 
see  det  Under,  Du  har  gjort.« 

Kirsten  lyttede  til  Bisp  Peders  bevingede 
Ord  og  fulgte  med.  Han  fik  hende  et  Øieblik 
fat,  dog  ikke  saa  meget  ved  det,  han  sagde  om 
Aandens  Gjerning  og  Frugt,    som  ved    sin  Tale 

ningens  Jomfruer.  n 

om  hendes  Forpligtelse  som  Thors  Ætling,  hen- 
des Adkomst  til  at  blive  Abbedisse  og  Udsigten 
til  at  føre  Tøilerne  og  tugte  de  lade  Søstre. 
Denne  sidste  Tanke  kildrede  hende  et  Øieblik 
paa  en  barnagtig  Maade,  idet  hun  mindedes 
Søster  Justa,  der  saa  ofte  havde  plaget  hende, 
og  paa  hvem  hun  kunde  ønske  at  øve  Gjengjeld 
—  men  alle  disse  blandede  Indtryk  vege,  og 
hun  vaktes  af  sin  Drøm  som  ved  et  Stød  i  en 
Luur,  da  Bisp  Peder  nævnede  Dronningen,  der 
skulde  komme  og  gjeste  hende  i  Bossiø.  Hun 
sprang  op  og  udbrød: 

1  )et  er  Hendes  Naade,  der  har  hittet  paa 
dette.  Hun  kan  ikke  drive  sin  Krig  igjennem 
med  Jep  Muus,  men  under  mig  dog  ikke  Hi . 
Mogens,  og  nu  vil  hun  til  Straf  gjemme  mig  i 
et  Kloster!' 

Men  nu  fik  hun  paa  den  troværdigste  Maade 
at  vide,  at  hun  tog  feil,  og  skjønnede,  at  naar  Alt 
kom  til  Alt,  da  vilde  Bisp  Peder  dog  hellere  lade 
Haaret  skjære  af  hende  og  ifore  hende  en  Nonnes 
Ligsærk,  end  han  vilde  see  hende  som  en  smykket 
Brud  for  Altret  og  føie  Mogens  Munks  og  hendes 
I  [ænder  tilsammen.  Dog  værgede  hun  sig  mod 
denne  ængstende  Tanke,  idet  hun  med  et  ind- 
tagende Smiil  paa  sine  Læber,  men  men  Angst 
i  Hjertet,  udbrød: 

Vær  nu  ærlig,  kjærc    lir.   Peder  og  tilstaa. 

at  hvad  I  der  har  udtænkt  og  hvad  I  fremdeles 
vil  gjøre,  det  skeer  for  Hr.  Mogens's  Skyld  og 
til  hans  Bedste.  Siig  det  helst  reent  ud,  at  I  er 
hans  og  min  Ven,  og  at  I  vil  bjerge  vor  Lykke! 
Ved  Guds  Moder,  det  er  trøsteligt  for  mig  i  min 
Nød  at  vide,  at  jeg  har  en  Ven  som  Eder,  saa 
trofast,  saa  viis,  saa  mægtig! 

Da  blev  den  stærke  Bisp  og  snilde  Stats- 
mand mere  blod  om  Hjertet,  end  han  havde 
været  i  mange  Aar;  maaskee  ogsaa  lidt  skam- 
fuld; thi  han  havde  dog  benyttet  sig  af  Omstæn- 
dighederne til  at  udøve  et  saa  stærkt  Tryk  paa 
Kirstens  frie  Beslutning,  at  det  vanskeligt  kunde 
forenes  med  hans  Tilsagn  om  Bistand  til  Mogens 
Munk.  Hvor  ædelsindet  og  retskaffen  han  end 
var  af  Naturen,  saa  var  han  dog  tillige  et  Barn 
af  sin  Tid  og  holdt  sig  ikke  ganske  fri  for 
Rænker,  ligesom  han,  den  hellige  romerske  Kir- 
kes tro  og  nidkjære  Tjener,  maatte  mene,  at 
Øiemedet  i  det  Mindste  til  en  vis  Grad  helligede 
Midlet.  Henstanden  med  Prøveaaret  forligte  jo 
ogsaa  det  Ene  med  det  Andet,  bandt  ikke  Jom- 
fruen men  gav  dog  Haab  om  den  efter  hans 
Mening  bedste  Udgang  paa  Sagen  \  men  han 
maatte  tilstaae  for  sig  selv,  at  Klostermuren  var 
et  tvivlsomt  Værn,  for  en  Ungsøster  i  det 
Mindste.  En  Ridder  kunde  vel  springe  over  det 
Hegn,  Jep  Muus  saa  godt  som  Mogens  Munk, 
eller  bedre,  da  han  var  ledig  og  i  Nærheden. 

9* 

Visselig  er  jeg  Dig  god,  mit  Barn,  sagde 
han  usikkert  og  klappede  hende  paa  Kind,  -men 
jeg  veed  ingen  anden  Udvei  for  Dig  nu,  end 
Klostret. 

Da  skal  jeg  være  ærlig  mod  Eder,  svarede 
Kirsten  djærvt;  -vent  ikke,  at  jeg  tager  Sløret; 
aldrig  skeer  det! 

Bisp  Peder  rystede  paa  Hovedet  og  sagde 
i  en  medlidende  Tone: 

»Sig  ikke  det  til  Andre,  mit  Barn,  thi  gjør 
Du  det,  da  er  det  ude  med  Dig.  Dronningen 
maa  troe,  at  det  er  Alvor  med  Sagen,  og  jeg 
nærer  det  Haab,  at  er  det  end  ikke  ganske  saa 
nu,  saa  vil  det  dog  blive  til  Alvor. 

Kirsten  saae  paa  Bispen  med  et  usikkert, 
tvivlende  Blik.  Der  havde  hun  faaet  en  smuk 
Anviisning  paa  at  hykle  og  forstille  sig;  hun 
var  ikke  seen  til  at  fatte,  at  Sligt  maatte  der 
til,  om  Dronningen  skulde  slippe  Taget  og 
lade  hende  gaae;  men  svært  faldt  det  hendes 
aabne,  stolte  Sind  at  gaae  Krogveie. 

.-Ærværdige  Fader,«  sagde  hun,  om  jeg 
nu  lyver  og  hykler,  da  faaer  den  Synd  gaae 
paa  Eders  Kappe. 

Nu  blev  den  ærlige  Hr.  Peder  dog  en  Smule 
betænkelig  og  sagde : 

Gjør  ikke  mere  af  den  Sort,  end  høist  for- 
nødent. Jeg  skal  klare  den  Sag  for  Dig  og, 
det  Meste  jeg  kan,  frie  Dig  for  at  staae  Skrifte. 

Da  fik  Kirsten  slutteligt  en  Fornemmelse 
af,  at  den  mægtige  Prælat  dog  var  hendes  Be- 
skytter og  Ven,  og  da  han  nu  til  Afsked  rakte 
hende  Haanden,  og  hun  havde  kysset  den,  tak- 
kede hun  ham  varmt  for  hans  Godhed.  Saa 
velsignede  han  hende  og  sagde: 

Give  Gud  Herren,  at  Du  engang  maa  takke 
mig  for  det,  jeg  ønsker  Dig,  men  som  Du  endnu 
er  langt  fra  at  attraae.     — 

Dronningen  studsede,  da  Bisp  Peder  under- 
rettede hende  om  Jomfru  Kirstens  Beslutning, 
at  tage  Sløret. 

Det  er  blot  et  Fif, <  udbrød  hun;  men  det 
skal  ikke  lykkes  den  snilde  Jomfru  at  pudse  os. « 

Men  Bisp  Peder  kjendte  Dronningens  store 
Forkjærlighed  fra  Klostrene  og  vidste,  at  en 
Nonnes  Indvielse  var  for  hende  et  af  de  kjære- 
ste  Skuespil  paa  Jorden.  Paa  den  Streng  slog 
han  da  og  tilføiede: 

Lige  meget,  hvad  Jomfruen  nu  tænker;  det 
kan  dog  ende  dermed,  at  hun  forsager  Verden 
og  bliver  en  Himlens  Brud.« 

Men  hendes  Farbroder  vil  ikke  give  sit 
Minde  dertil,  og  Jep  Muus  vil  gjøre  Larm.« 

»O,«  svarede  Bisp  Peder  med  et  meget 
sigende  Smiil,  den  Part  af  Sagen  kan  jeg  trygt 
lægge  i  Eders  Naades  Hænder;  og  siig  mig,  vil 
det  dog  ikke  blive  en  Lettelse  for  Eder,  at  være 

den  Jomfru  kvit  og  lægge  Byrden,  at  bevogte 
iicnde,  paa  Andre  ? 

Denne  sidste  Bemærkning  syntes  at  gjore 
Udslaget.  Dronningen  indvilgede,  og  stor  var 
Alles  Forundring,  da  det  blev  kundbart,  at  Jom- 
fru Kirsten  skulde  tilbage  til  Bossiø  for  at  blive 
Ungsøster.  Hendes  Veninders  Bedrøvelse  var 
stor,  og  de  trængte  heftigt  ind  paa  hende;  men 
hendes  Svar  lød  undvigende,  saa  de  begyndte 
at  troe,  at  dette  dog  blot  var  som  en  Forviis- 
ning  og  Straf,  hvorfor  Karen  Algotsdatter  lob 
til  Dronningen  og  bad  om  Naade  for  Kirsten, 
men  blev  afviist  med  de  Ord: 

»Nævn  ikke  mere  den  Jomfru;  hun  maa  nu 
være  som  død  for  Verden  og  os 

Men  Jep  Muus  syntes  at  have  faaet  en 
ganske  anden  Opfattelse  af  Sagen ;  thi  han  sagde 
til  en  af  sine  Venner: 

>Aa  hvad,  Jomfruen  er  blot  sat  i  Klostret 
for  at  lære  mere;  inden  Aaret  er  omme,  da 
komme  vi  og  hente  hende.«   — 

Mogens  Munk  fik  ikke  at  vide,  hvad  der 
var  skeet,  før  Krigen  var  til  Ende;  thi  han  fær- 
dedes den  ganske  Vinter  langt  oppe  i  Sverrig, 
og  der  kom  i  Maaneder  ingen  Efterretninger 
Sønder  fra  til  ham;  og  Kirsten  forblev  ganske 
holdt  i  Uvidenhed  om,  hvad  der  foregik  udenfor 
den    lille  Verden,    i    hvilken    hun    levede.     Suk- 

kende  under  Klostrets  Tugt  og  længe  berøvet 
al  Deeltagelse  og  Trøst,  sandede  hun  Bisp  Peders 
Ord,  at  det  kan  være  tungere  at  leve  end  at 
døe;  men  dog  hang  hun  ved  Livet  og  ved 
ilaabet,  blev  end  det  sidste,  mens  Dagene  hen- 
randt i  trøstesløs  Ensformighed,    stedse  svagere. 


ANDEN  BOG. 


FORSTE  KAPITEL. 

UÆGTE. 

Uet  blev  en  ustadig  Vinter;  Slud  vexlede 
med  Frost,  Isen  byggede  Broer  over  Søer  og 
Moser,  som  lumskeligt  svigtede,  naar  man  vo- 
vede sig  ud  paa  dem,  og  mangen  Kriger  ban- 
dede Fru  Kongen,  der  var  saa  gridsk  efter  den 
svenske  Krone,  at  hun  ikke,  som  det  ellers  var 
Sædvane,  smukt  kunde  oppebie  Vaaren,  men 
jog  sine  Krigere  i  Marken  ved  Vintertide.  Det 
anede  Ingen,  at  ved  Veirligets  Lunefuldhed  be- 
rededes bedst  det  Bad,  som  ventede  Kong  Al- 
brecht og  hans  Mænd  i  Aasle  Mose  ved  Fal- 
kjøping. 

Men  endnu,  i  Februar  1389,  var  han  kun 
paa  Oprykning  fra  Kalmar,  hvor  han  var  landet 
med  sine  tydske  Leiesvende  og  alle  de  meklen- 
borgske  Junkere  og  Riddere,  som  fulgte  ham, 
gridske  efter  Bytte  og  fede  Læn,  mens  den 
danske     Hær    laae    for    Axevalla    Slot,    og    den 

svenske  nærmede  sig  Nord  fra  for  at   lægge    sit 
Lod  i  Vægtskaalen  til  Fordel  for  Fru  Margrethe. 

Medens  Krigerskarerne  saaledes  fylkedes  og 
langsomt  fra  alle  Sider  nærmede  sig  den  Val- 
plads, hvor  de  nordiske  Rigers  Skjebne  skulde 
afgjøres  for  mere  end  et  Aarhundrede ,  sad 
Dronning  Margrethe  paa  Varberg  Slot  og  af- 
ventede med  Spænding  Udfaldet  af  den  fore- 
staaende  Kamp.  Dog  fattedes  det  hende  ikke 
paa  Tidkort ;  thi  uagtet  hendes  Hofstat  ved  flere 
Herrers  Fraværelse  under  Krigen  var  betydeligt 
indskrænket,  havde  hun  dog  hos  sig  Bisp  Peder 
med  Cancelliet  og  alle  dets  Skrivere,  og  Slots- 
befalingsmanden, Abraham  Brodersøn,  var,  til 
større  Betryggelse  for  Hendes  Naades  personlige 
Sikkerhed,  forbleven  paa  Varberg.  At  dette 
var  Dronningens  Ønske,  forstaaes  af  sig  selv: 
thi  ellers  var  det  ikke  skeet.  Med  sin  kloge 
Raadgiver  og  sin  Sjælefreds  Vogter  paa  den  ene 
Side  og  sin  verdslige  Yndling  paa  den  anden 
var  Dronningen  godt  holden  og  befandt  sig  saa 
vel,  som  Omstændighederne  tillode  det. 

Varberg  Slot  laae  og  ligger  endnu  paa  en 
Klippe,  som  hæver  sig  brat  paa  Hallands  Kyst, 
og  mod  hvis  Fod  Kattegats  Bølger  bryde  sig. 
Det  var  som  de  fleste  gamle  Borge  oprindeligt 
intet  sammenbygget  Huus,  men  en  Samling  af 
Bygninger,  hver  til  sit  Brug.  Fruerstuen  eller 
Kongsboligen,  en  Bygning  paa  to  Stokværk   og 

med  et  anseeligt  Taarn  paa  den  indvendige  Side, 
flankeredes  paa  den  ene  Fløi  af  Kirken  og  Rid- 
der- eller  Kavalleerbygningen  og  paa  den  anden 
af  Eskildssalen,  Slottets  ældste  Huus  og  Spiren 
til  det  Hele.  Det  var  oprindeligt  en  Kloster- 
bygning, opført  1 1 50  af  Erkebiskop  Eskild,  han 
som  kronede  Valdemar  den  Store  og  hans  Søn 
og  Efterfølger,  og  Absalons  Formand  paa  Erke- 
bispesædet;  iøvrigt  en  drabelig  Herre,  der  feg- 
tede  i  Plade  og  Staal  og  havde  baade  Hustru 
og  Børn,  saa  det  er  sandsynligt,  at  allerede  han 
lagde  Grunden  til  den  Befæstning,  der  senere 
gjorde  Varberg  næsten  uindtagelig;  men  han  var 
alligevel  i  sin  Tids  Stiil  en  from  Herre,  saa  det 
maa  antages,  at  Murene  i  Eskildssalens  hvæl- 
vede Kamre  have  gjenlydt  af  hans  Bønner,  og 
at  det  stærke  Huus  har  været  et  Asyl,  til  hvil- 
ket han  undertiden  trak  sig  tilbage,  og  hvor  han 
i  Tryghed  kunde  granske  Skrifterne.  Derfor 
maatte  det  kaldes  en  Profanation  af  det  hellige 
Huus,  at  Slottets  Besætning,  Skytterne  og 
Landseknegtene,  nu  havde  deres  Kvarteer  der, 
og  at  Refektoriet  var  blevet  deres  Borgstue, 
hvor  de  ikke  blot  indtoge  deres  Maaltider,  men 
tilbragte  deres  ledige  Timer,  pokulerede,  sang, 
og  lod  Tærningerne  rasle. 

Dog  var  den  ene  Ende  af  Eskildssalen  fred- 
lyst; thi  der  fandtes  et  Par  Celler  eller  Kamre, 
i  hvilke  gamle  Hr.    Eskild    sagdes  selv    at    have 

sin  navnkundige  hedengangne  Embedsbrodur- 
Minde  opslaaet  sin  Paulun.  I  gamle  Eskilds 
Bedekammer  befandt  han  sig  bedst,  og  en  mel- 
lemliggende Gang  samt  de  svære  Kampesteens- 
murc  sikkrede  ham  mod  Forstyrrelse  af  Kriger- 
nes urolige  Naboskab. 

Naturligviis  indfandt  Slotsbefalingsmanden 
sig  nu  og  da  i  Eskildssalen  for  at  see  sine  Folk 
efter  i  Sømmene,  og  en  mørk,  regnfuld  Morgen 
var  Hr.  Abraham  paa  Veien  derhen  fra  Ridder- 
bygningen, hvor  han  havde  Bopæl;  men  paa 
Grund  af  Regnen,  som  styrtede  ned,  gik  han 
ikke  den  korteste  Vei  over  Gaarden ,  thi  der  var 
i  den  mellemliggende  Kongsboligs  Kjelder  en 
Gjcn  nemgang  til  almindelig  Afbenyttelse  for  Slot- 
tets Beboere,  og  der  kom  han  just  gaaende,  da 
han  ved  en  Omdreining  nær  havde  løbet  paa  en 
Jomfru,  som  kom  fra  den  modsatte  Side,  og  det 
viste  sig,  at  det  var  Elseby  Andersdatter. 

Vel  mødt,  Jomfru  Elisabeth,  sagde  Hr. 
AbrahaVn  muntert;  »hvor  lider  I?  Jeg  saae  Eder 
ikke  den  ganske  Dag  i  Gaar,  og  derfor  blev 
den  dobbelt  kjedsom  og  mørk  for  mig.« 

Elsebys  friske  Kinder  blussede,  og  hendes 
brune  Øine  lyste  som  et  Par  Stjerner  i  Kjelder- 
gangens  Halvmørke.  Allerede  det,  at  Ridderen  ud- 
talte hendes  Navn  fuldt  ud  i  dets  skjønne  Form, 

smigrede  hende,  thi  det    var    et    Galanteri,    som 
tydede  paa  Agtelse. 

O,  Hr.  Abraham/  svarede  hun  med  et 
skjelmsk  Smiil  og  et  lidet  Knix,  ikke  faaer  I, 
der  har  større  Ting  at  bekymre  sig  for,  mig  til 
at  troe,  at  min  ringe  Persons  Fraværelse  skulde 
være  saa  stort  et  Savn  for  Eder. 

1 1  veed  det  bedre,«    svarede  Hr.  Abraham, 
men  hvor  agter  I  Eder  hen?«   spurgte  han,    da 
hun  vilde  gaae  forbi  ham,    men    dog   standsede, 
tryllet  fast  af  hans  fyrige  Blik. 

Jeg  har  været  med  Bud  fra  Fru  Gisele  til 
Fadebuurskvinderne/  svarede  Elseby,  idet  hun 
saae  ned  og  samlede  sin  Hættekaabes  Folder. 
»I  lade  mig  nu  helst  fare;  jeg  tør  ikke  tøve 
med  at  bringe  Svaret. 

»Nu/  udbrød  Hr.  Abraham,  >  takket  være 
hun,  vor  ærværdige  Drostinde,  at  hun  ikke  gik 
selv ;  hun  er  ellers  Pottekigerske  nok  dertil,  men 
sendte  Eder,  den  Jomfru,  hvem  jeg  allerhelst 
møder  paa  min  Vei. 

»O  ja/:  sukkede  Elseby,  »naar  I  har  Brug 
for  min  Tjeneste,  den  jeg  kun  har  været  altfor 
villig  til  at  yde  Eder,  saa  jeg  blues  ved  at 
tænke  derpaa.  I  har  gjort  mig  til  Forræderske 
mod  min  Legesøster,  Herre,  husk  det!  Mange 
sovnløse  Nætter  har  den  Streg  voldet  mig.« 

Nu,«  svarede  Hr.  Abraham  smilende  og 
strøg    sit    blanke    Mundskjæg,     »ikke    har    den 

Xnttevaagen  bleget  Eders  fagre  Kinders  Karmin. 
Ikke  heller  bør  I  angre,  hvad  der  er  skeet  til 
Jomfru  Kirstens  sande  Gavn;  hun  vil  engang 
takke  Eder  derfor. 

Jeg  frygter  saare,«  svarede  Elseby,  at 
Takken  vil  komme  fra  Hr.  Jep  og  ikke  fra 
hende;  med  mindre  det  skulde  være  hendes  Al- 
vorsmening  at  tage  Sløret;  men  det  kan  jeg 
ikke  troe. 

Nei,  svarede  Hr.  Abraham,  den  Jomfru 
har  ei  Nonnekjød;  i  Brudeseng  med  Jep  Muus. 
det  skal  hun,  naar  Tidens  Fylde  er  der,  og  saa 
med  Ære  sidde  som  Huusfrue  paa  Helsingborg.  < 

Det  bæres  mig  for,"  sagde  Elseby  og  blev 
bleg,     at  Hr.  Mogens  engang   vil  hevne   dette 

Vær  ubekymret.  svarede  Hr.  Abraham, 
j'eg  skal  vide  at  beskjærme  Eder,  som  er  mig 
saa  dyrebar. 

Da  saae  Elseby  ham  ind  i  Øinene  og  sagde : 

Eder  saa  dyrebar?  Det  var  stærke  og 
varme  Ord,   de ! 

om  de  lød,  saa  vare  de  mente,«  sagde 
han  og  greb  hendes  Haand.  Hun  lod  ham  tage 
den,  men  sagde  med  usikker  Røst: 

Herre,  man  siger  om  Eder,  at  I  er  saare 
ustadig  i  Elskov;  saa  og,  at  I  stiler  høiere,  end 
de  Fleste;  er  det  da  ret  at  tale  saa  til  en 
stakkels  Jomfru,  som  mig: 

Jeg  taler,  som  jeg  maa,     svarede  han  med 

et  tindrende  Blik.  »Gjennem  Øinene  kom  Du 
ind  i  mit  Hjerte,  Elseby.  og  det  raser  nu  i  mit 
Bryst,  som  et  Sviin  i  en  Sæk,  nei  som  en  ild- 
sprudende Drage  og  vil  ud  til  Dig.« 

Disse  kraftige  Elskovsord  viste,  at  Hr.  Abra- 
ham ikke  var  ubekjendt  med  de  tydske  Minne- 
sangeres Viser,  som  naaede  vidt  omkring,  og 
som  overbød  hinanden  baade  i  Ubluhed  og 
Svulst;  men  det  var  saare  langt  fra,  at  denne 
Prøve  paa  den  svundne  Riddertids  Elskovsgal- 
skab*)  saarede  Jomfruens  Øren  ved  sin  Ufiinhed; 
Ordene  overvældede  hende  ganske,  saa  at  hun 
sank  i  hans  Favn  og  slog  Armene  om  hans 
Hals,  mens  han  bedækkede  hendes  Ansigt  med 
Kys  —  da  der  pludselig  i  deres  Øren  lød  en 
dyb  Røst,  som  sagde: 

»Nu  see  Gud  Herren  i  Naade  til  os?« 
De  fløi  fra  hinanden,  Elseby  udstødte  et 
Skrig,  og  Hr.  Abraham  saae  til  sin  Overraskelse 
en  Mand  i  en  graa  Kutte  og  paa  Skulderen  et 
rødt  Kors,  omgivet  af  en  hvid  Cirkel,  der  be- 
tegnede ham  som  en  Munkepræst  af  Frelserens 
Orden  i  Vadstena.  Det  var  en  ung,  rank,  kraf- 
tigt bygget  Mand,  men  hans  smalle  Ansigt  var 
blegt  og  de  store,  lyse  Øine  dybtliggende,  som 
om  Kjødets  Spægelse  og  aandelig  Granskning 
havde  ældet  ham  før   Tiden;  og   nu   lyste   disse 


*)  Ridderen  Steinmars  Viser. 
Dronningens  Jomfruer. 

udtryksfulde  Dine  af  Harme  og  usigelig  Ringe- 
agt, idet  de  fæstede  Blikket  paa  Hr.  Abrahams 
glimrende  Skikkelse.  Hr.  Abraham  kjendte  vel 
Dragten,  men  ikke  Manden,  gjenvandt  hurtigt 
sin  Fatning  og  spurgte  i  en  bydende  Tone: 

»Hvo  er  I,  som  lister  om  her,  lig  en 
Speider? 

Men  Præsten  vendte  sig  til  Elseby,  løftede 
Haanden  og  sagde  sorgfuldt: 

»Ak,  Elseby,  at  vi  efter  lang  Adskillelse 
skulde  mødes  saa!  Paa  Syndens  skjulte  Veie 
vandrer  Du;  uægte  er  Du    og  al  Din  Gjerning! 

Da  brast  Elseby  i  Graad  og  flyede  derfra, 
men  Præsten  vendte  sig  nu  til  Hr.  Abraham  og 
sagde : 

Jeg  er  Olaf  Anderson,  denne  Jomfrues 
Halvbroder  og  beskikkede  Værge.  Jeg  vil  nu 
gjøre  min  Pligt  og  forklage  Eder  for  Dronningen, 
fordi  I  saa  skammeligt  leger  med  et  troskyldigt 
Pigehjerte.  Jeg  skjønner,  Herre,  at  I  ikke  er 
bedre  end  Eders  Rygte,  er  dette  end  sort  nok. « 

Hr.  Abraham  smilte  koldsindigt,  idet  han 
svarede : 

Ærv  e  rdige  Herre,  bliv  ikke  saa  nidkjær! 
Eftersom  I,  som  jeg  seer,  kjendcr  mig,  maa  I 
og  vide,  at  jeg  byder  og  befaler  paa  dette  Sted 
og  kan  lade  Eder  gribe  og  sætte  derned,  hvor 
Eders  Klager  visselig  ikke   skulle  naae  Dronnin- 

gens  Øre ;  men  nødigt  bruger  jeg  Vold  mod  en 
saa  hellig  Mand.' 

;Det  vilde  bekomme  Eder  ilde,  Herre, « 
svarede  Olaf  uforskrækket,  »om  I  gjorde  det,  I 
der  truede  med,  al  den  Stund  Fru  Ingegjerd 
selv  skikkede  mig  hid  med  Bud  og  Brev  til 
Hendes  Naade.'< 

Fru  Ingegjerd  Knudsdatter,  Abbedissen  i 
Vadstena,  havde  været  Dronning  Margrethes 
Legesøster  og  Barndomsveninde ;  thi  hun  var  en 
Datter  af  Fru  Martha,  Dronningens  Hofmester- 
inde  og  altsaa  tillige  den  hellige  Birgittes  Datter- 
datter. Det  var  da  begribeligt,  at  Hr.  Abraham 
nu  blev  betænkelig;  men  han  spurgte  dog  i  en 
myndig  Tone: 

»Hvor  gik  det  til,  at  I  uanmeldt  slap  ind 
ad  Borgporten?« 

»Vagtens  Høvedsmand,«  svarede  Olaf,  »ag- 
tede det  hellige  Tegn  paa  min  Kappe  og  troede 
mig  paa  mit  Ord,  da  jeg  sagde,  i  hvis  Ærinde 
jeg  kom.  Saa  indlod  han  og,«  tilføiede  han  i  en 
spodsk  Tone,  »tilligemed  mig  en  Kvinde,  som 
begjærede  Eder  i  Tale ;  men  eftersom  hun  var 
gammel  og  hæslig,  har  hun  vist  kun  ringe  Haab 
om  at  faae  sin  Begjæring  opfyldt.  O,  Abraham 
Brodersøn,  betænk  Eders  Levnets  store  Letfær- 
dighed og  Forvorpenhed  og  vend  om,  mens  det 
er  Tid!': 

Da  skiftede  Hr.  Abraham  med  Et  Rolle  og 
sagde  med  et  Suk: 

» Visselig  er  jeg  en  stor  Synder;  dette  er 
mit  Skriftemaal  til  Eder,  og  vil  I  nu  give  mig 
Absolution,  da  skjenker  jeg  en  Rosenobel  til 
Eders  Fattige.« 

»Nei,«  svarede  Olaf  med  et  mistroisk  Blik, 
»ikke  er  Syndernes  Forladelse  til  Fals  hos  mig, 
i  det  Stykke  skiller  jeg  mig  fra  mange  af  mine 
Brødre.  Oprigtig  Anger  og  Ruelse  gjelder  mere 
i  Himlen,  end  et  Bjerg  af  Guld,  det  er  min  Tro, 
have  end  Gaver,  givne  af  et  ærligt  Hjerte, 
visselig  deres  Fortjeneste.' 

Jeg  faaer  at  fornemme,'1'  svarede  Hr.  Abra- 
ham med  et  Smiil,  *at  jeg  er  falden  i  Hænderne 
paa  en  af  Fru  Birgittes  Hellige;  de  ere  nøiese- 
ende;  ikke  mange  Sjæle  slippe  gjennem  deres 
Sigte!  Men  hor  da  nu  et  Fornuftcnsord :  den 
Daarskab,  I  blev  Vidne  til,  var  ikke  saa  ilde 
meent,  og  Jomfru  Elseby's  Jomfruære  er  uden 
Skaar-,  men  løber  I  til  Dronningen  og  sladdrer 
om  dette,  da  kommer  hun  i  Folkemunde,  og  I 
handler  imod  hende  ikke  som  en  Broder,  men 
som  hendes  argeste  Fjende.« 

Han  skjønnede  af  Munkens  Blik,  at  det 
Argument  havde  gjort  sin  Virkning,  hilste  ham 
med  spydig  Ærbødighed  og  gik  derfra-,  men 
Elsebys  Broder  slog  Kors  for  sig,  og  mens 
Klangen    af  Ridderens    faste    og    klirrende    Trin 

hendøde  i  Kjeldergangen,  lod  han  sin  Rosen- 
krandses  Perler  løbe  gjennem  Fingrene  og  bad 
nogle  Bønner  til  sit  oprørte  Sinds  Beroligelse. 

Hvor  kjækt  han  end  i  sin  Harme  var  traadt 
op  imod  Hr.  Abraham,  saa  var  han  dog  nu,  da 
han  kom  til  Besindelse,  ilde  til  Mode  over  dette 
Sammenstød  med  Slottets  mægtige  Befalings- 
mand. Han  levede  i  en  Tid,  da  Kirkens  Tje- 
nere ofte  led  Overlast  af  de  verdslige  Stormænd, 
og  det  turde  være  et  Spørgsmaal,  om  selv 
Dronningens  Arm  var  stærk  nok  til  at  beskjærme 
ham  mod  Abraham  Brodersøns  Hevn.  Derfor 
besluttede  han  nu,  da  han  begav  sig  op  til  Bisp 
Peder  for  at  melde  sin  Ankomst,  ganske  at 
betroe  sig  til  denne  sin  Velynder  og  udbede  sig 
hans  Raad. 

Imidlertid  var  Hr.  Abraham  gaaet  op  i 
Eskildssalens  Refektorium,  og  hvad  han  der 
foretog  sig,  vilde  i  høi  Grad  have  næret  Olaf 
Andersons  Frygt,  om  han  havde  kunnet  være 
Vidne  dertil. 

Ved  det  lange  Bord  midt  i  det  store  hvæl- 
vede Rum  sad  Grupper  af  Skytter  og  Landse- 
knægte  og  forkortede  sig  Tiden  med  at  drikke, 
sladdre  og  lade  Tærningerne  rasle.  Dog  vare 
de  temmelig  stilfærdige,  thi  deres  Befalings- 
mænd, Hr.  Stopatz  og  Henrik  Raspe,  befandt 
sig  i  Stuen;   de    stode    oppe    ved    Kaminen    og 

toge  Varmen   fra    den   blussende  Ild   paa    første 
1  laand. 

Hr.  Stopatz,  der  fjorde  Fordring  paa  For- 
rangen, havde  valgt  sig  den  bedste  Plads  og 
stod  midt  for  Kaminen,  saa  at  Ilden  skinnede 
mellem  hans  lange,  skrævende  Been,  der  vare 
beklædte  med  et  Par  stramme,  høirøde  Hoser, 
til  hvilke  sluttede  sig  et  Par  brune,  høiskaftede 
Støvler.  Kjortlen  med  de  guulsplidsede  Ærmer 
var  grøn,  og  over  Brystet  bar  han  en  gylden 
Kjede,  noget  kort  —  et  Par  af  dens  Led  be- 
fandt sig  i  Henrik  Raspes  Taske,  vundne  ærligt 
i  Brædtspil;  og  dog  var  det  en  Ridderkjede, 
som  burde  været  dens  Bærer  hellig.  Hr.  Sto- 
patz  paastod  nemlig,  at  han  var  bleven  slaget 
til  Ridder  af  Kong  Peter  af  Aragonien,  da  han 
tjente  denne  berømmelige  Fyrste-,  men  onde 
Tunger  sagde,  at  Guldkjeden  blot  var  et  Bytte, 
gjort  paa  Valpladsen.  Denne  Beskyldning  havde 
imidlertid  kostet  en  af  Hr.  Stopatz's  Venner  Li- 
vet; et  Dolkestød  havde  været  hans  korte,  fyn- 
dige Svar  ;  thi  uagtet  hans  lange,  smalle  Ansigt  og 
de  lyse  Øine  havde  et  smægtende  Udtryk,  og 
et  sødligt  Smiil  gjerne  krusede  hans  røde  Mund- 
skjæg,  boede  der  dog  en  blodtørstig  Sjæl  i  ham 
og  hans  spinkle  Lemmer  vare  senestærke  og 
smidige,  saa  at  han  var  en  farligere  Modstander, 
end  man  ved  et  flygtigt  Øiekast  ansaae  ham  for 
at  være. 

Mut  og  tvær  stod  ved  hans  Side  den  mørk- 
ladne, nirskaarne  Henrik  Raspe.  Hans  svære, 
brune,  arrede  Ansigt  med  det  sorte,  tykke 
Skjæg,  var  et  Skilt,  som  ikke  bedrog.  Man  saae 
strax,  hvad  der  boede  indenfor,  et  vildt  Mod, 
Blodtørst  og  Rovgridskhed ;  og  dog  havde  han 
et  Præg  af  Paalidelighed  over  sig,  som  fattedes 
den  zirlige  Hr.  Stopatz;  og  det  forholdt  sig 
ogsaa  saaledes  med  ham,  at  omendskjondt  han 
var  til  Fals,  svigtede  han  dog  sjeldent  den 
Herre,  der  betalte  ham  punktligt  og  godt;  men 
hvad  der  gjorde  hans  Ydre  særligt  afskrækkende, 
var  den  Omstændighed,  at  han  kun  havde  eet 
Øie,  sort  som  Kul,  skarptseende  og  gjennem- 
trængende,  som  om  det  ved  Forliset  af  sin 
Tvillingbroder  havde  taget  dennes  Seekraft  i 
Arv  og  føiet  den  til  sin  egen.  Hans  fidtede 
Læderkøllert,  vide,  sorte  Plydses  Hoser  og 
øvrige  Paaklædning  viste,  at  han  var  ganske 
uden  sin  Fælles  naragtige  Forfængelighed,  og  at 
hans  sande  Hjem,  det  var  Leiren  og  Slag- 
marken. 

Mens  Hr.  Stopatz  stirrede  op  i  Loftet,  var 
Henrik  Raspes  Øie  ved  Knegtene  og  havde 
Ærinde  i  alle  Kroge,  hvorfor  han  strax  bemær- 
kede, at  Dørklinken  blev  løftet,  og  da  han  saae, 
at  det  var  Slotsbefalingsmanden,  der  traadte  ind, 
gik  han  ham  i  Møde,    langsomt  efterfulgt  af  Hr. 

Stopatz.  De  bleve  strax  tiltalte  i  en  skarp 
Tone. 

*I  ere  ikke  agtpaagivende  nok,«  sagde  Hr. 
Abraham  barskt.  »I  lade  Folk  komme  og  gaae, 
som  levede  vi  i  den  dybeste  Fred,  mens  Sand- 
heden dog  er,  at  en  blodig  Feide  staaer  for,  og 
at  Landet  er  usikkert  paa  hver  en  Kant.  Jeg 
bærer  Ansvaret  for  Hendes  Naades  Sikkerhed, 
og  skeer  der  noget  Uformodet,  da  vil  det  gaae 
paa  min  Kappe.« 

Hr.  Stopatz  saae  op  med  en  forbauset 
Mine  og  glattede  sit  Skjæg,  som  om  han  vilde 
stryge  alle  nærgaaende  Beskyldninger  af  sig; 
men  Henrik  Raspe  svarede  koldblodigt: 

»Lad  høre,  Herre,  hvori  vi  efter  Eders 
Mening  have  forseet  os,  og  det  skal  blive 
rettet. « 

»I  have,«  sagde  Hr.  Abraham,  >uden  mind- 
ste Forhør  og  uden  Melding  til  mig  indladt 
tvende  ukjendte  Personer,  en  Præst  og  en 
Kvinde.« 

»Det  er  mig,  som  bærer  Ansvaret  derfor,« 
svarede  Hr.  Stopatz,  idet  han  bukkede  sig  stolt. 
»Præsten  var  en  Vadstena-Broder  med  Brev  til 
Hendes  Naade  og  — « 

»Men  han  kunde  været  en  formummet  Spei- 
der,  og  hvad  Borgen  har  I  for,  at  han  ikke  er 
det?«  spurgte  Hr.  Abraham. 

»Og  Kvinden,«  vedblev  Hr.  Stopatz  med  et 
lille  Smiil,     »nævnede    sig   som    Eders  Ridderlig- 
heds Fostermoder,  Ellen  Povelsdatter  — « 
Ei  saa!*   udbrød  Hr.  Abraham. 

»Og, «  vedblev  Hr.  Stopatz,  »jeg  formente, 
at  det  vilde  blevet  lagt  mig  til  Last,  om  jeg 
ikke  — 

»Nu,  nu,«  faldt  Hr.  Abraham  ind,  >lad  det 
være  godt;  men  viid,  Hr.  Stopatz,  at  for  Frem- 
tiden ingen  ukjendt  Vandringsmand,  for  hvad 
han  end  udgiver  sig,  maa  indlades,  uden  at  det 
forud  er  meldt  til  mig;  saa  ikke  heller  Nogen 
uden  mit  Minde  slippe  herfra  over  Vindebroen.« 

Hr.  Stopatz  saae  det  paa  Hr.  Abrahams 
funklende  Øine,  at  dette  var  Alvor,  hvorfor  han 
bøiede  sig  og  ærbødigt  svarede: 

Det  skal  skee,  som  I  befaler,  Hr.  Abraham! - 

Derpaa  dreiede  Hr.  Abraham  sig  om  paa 
Hælen  og  gik;  men  neppe  var  han  ude  af  Døren, 
førend  Hr.  Stopatz  vendte  sig  mod  Henrik  Raspe, 
slog  ud  med  Armene  og  udbrød : 

»Begriber  I  dette,  Henrik?  Der  maa  stikke 
Noget  bagved.« 

Da  aabnede  Døren  sig  igjen,  og  det  gav  et 
Sæt  i  den  forlorne  Ridder,  thi  han  stod  ikke 
langt  fra  den.  Det  var  Hr.  Abraham,  der  kom 
igjen,  vinkede  med  Haanden  og  sagde: 

»Henrik,  kom!  jeg  har  et  Ord  at  sige  Eder.- 

Henrik  Raspe    fulgte  Opfordringen    med    et 

tilfredst  Smiil,  mens  Hr.  Stopatz  med  en  krænket 
Mine  gik  tilbage  til  Kaminen. 

Henrik,«  sagde  Hr.  Abraham,  da  de  vare 
komne  udenfor  i  Gangen;  »til  Eder  sætter  jeg 
min  Lid  og  ikke  til  den  Gjek  derinde.' 

»Siig,  hvad  I  ønsker,  Herre,  og  det  skal 
skee, «  svarede  Henrik,  idet  han  fæstede  sit  sorte 
funklende  Øie  paa  sin  Befalingsmands  ophidsede 
Ansigt. 

»No,«  vedblev  Hr.  Abraham  i  en  roligere 
Tone,  »det  er  blot  en  Smaating.  Tag  Vare 
paa  denne  Vadstena  Præst,  hav  Øie  med  ham 
og  lad  mig  vide,  hvor  han  færdes.« 

Det  kan  jeg  strax,«  svarede  Henrik;  »da 
I  stod  hos  os  i  Hallen,  blev  jeg  vaer,  at  han 
smuttede  ind  ad  den  østre  Dør,  og  han  maa  da 
vel  nu  være  hos  Bisp  Peder.« 

Hr.  Abraham  beundrede  Leiesvendens  Aar- 
vaagenhed ;  thi  vel  havde  de  staaet  ikke  langt 
fra  Vinduet,  men  han  havde  ikke  bemærket,  at 
Henrik  Raspe  saae  ud. 

»Eders  ene  Øie,  Henrik,«  sagde  han,  »er 
mere  værd  end  andre  Folks  tvende;';  og  saa 
klappede  han  Henrik  paa  Skulderen,  mens  denne 
med  et  barskt  Smiil  takkede  for  Lovtalen ;  »men 
hør  nu,«  vedblev  Hr.  Abraham,  »denne  Vadstena- 
Præst  er  Jomfru  Elsebys  Broder  og  Værge.  I 
kjender  da  hende?« 

Henrik  nikkede,  og  et  Glimt  i  hans  sorte 
Øie  viste,  at  nu  begyndte  han  at  forstaae  Sagen. 

»Denne  unge  Jomfru,«  vedblev  Hr.  Abra- 
ham, »staaer  under  min  særdeles  Beskyttelse ; 
jeg  taaler  ikke,  at  Noget  foretages  med  hende 
uden  mit  Minde-,  skulde  I  fornemme  til  Sligt,  da 
lad  mig  det  vide ;  I  holder  jo  til  i  Fadeburet  og 
hos  Ternerne,  Henrik  — « 

»Nu,  Herre,  sagde  Henrik,  »I  tænker  vel, 
at  dette  er  under  min  Værdighed  som  Høveds- 
mand; maaskee;  men  i  mine  Øine  skabte  Gud 
alle  Kvinder  eens,  blot  Klæderne  gjøre  Forskjel, 
og  I  maa  troe,  at  der  er  mere  rosomt  i  Fade- 
buret end  i  Hallen,  og  at  man  lever  der  fuldt 
saa  godt.« 

Hr.  Abraham  havde  ikke  tænkt  det,  Henrik 
meente.  Han  var  derimod  ved  at  betragte  hans 
glubske,  hæslige  Ansigt  henfalden  i  Forundring 
over,  at  nogen  Kvinde,  hun  være  nok  saa  ringe, 
turde  indlade  sig  med  ham.  og  nu  væmmedes  han 
ved  Leiesvendens  Raahed ;  thi  selv  var  han  endnu 
en  Herre  af  fine  Sæder.  Raaheden  skulde  forst 
komme  med  Aarene,  efterhaanden  som  hans 
Lidenskaber  droge  ham  dybere  ned  i  Sølet. 
Dog  dulgte  han  sit  Mishag  og  sagde : 

»I  er  en  stor  Skalk,  Henrik!  Har  Fru  Gisele 
aldrig  forrasket  Eder  paa  Eders  Smutveier« 

»Jo,  een  Gang,  Herre«,  svarede  Henrik,  »men 

da  hun  blev   mig   vaer,    vendte   hun    strax   Ryg 
til  og  flyede.« 

vHold  til  med  hendes  Terne,«  sagde  Hr. 
Abraham,  »hun  er  meest  vidende;  og  hør  nu, 
Henrik,«  vedblev  han,  »hvad  der  fornemmelig 
ligger  mig  paa  Sinde;  jeg  har  en  liden  Regning 
at  afgjøre  med  denne  Karl,  Præsten.« 

Saa  taug  han,  men  Henrik,  som  saae  Hevn- 
glimtet  i  hans  Øine,  løftede  Haanden  og  sagde: 

»Min  Haand  og  min  Dolk  er  ellers  ganske 
til  Eders  Tjeneste,  Hr.  Abraham,  men  her,  i 
Dronningens  Nærværelse  at  røre  ved  en  Kutte  — « 

»Intet  af  den  Sort/;  svarede  Hr.  Abraham; 
»men  jeg  vil  have  et  Tag  i  den  Karl,  inden  han 
drager  herfra,  saa  han  skal  mindes,  at  han  har 
været  her.  Det  gjelder  da,  at  han  ikke  slipper 
ubemærket  bort.  Han  dvæler  her  neppe  længe, 
og  rimeligt  er  det,  at  han  vil  forsøge  at  liste  sig 
herfra.  Bevogt  ethvert  af  hans  Skridt,  men  uden 
at  han  mærker  det,  og  kommer  han  til  Porten, 
da  maa  den  ikke  oplades  for  ham,  selv  om  han 
paaskyder  Dronningens  Befaling.  Skik  da  strax 
Bud  til  mig,  og  kommer  han  alene  og  det  kan 
ske  uden  Aliarm,  da  grib  ham,  sæt  ham  i  Port- 
gjemmerens  Kammer  og  lad  ham  forblive  der, 
indtil  jeg  kommer  til  Stede;  men  lad  ham  være 
uanfegtet  indtil  da  —   har  I  forstaaet  mig?' 

Grant,    Herre,«    svarede  Henrik;      jeg  skal 
lege  med  ham,  som  Katten  med  Musen,    og  er 


157 

han  ikke  Fanden  selv  og  kan  fare  gjennem 
Nøglehullet,  da  skal  han  blive  nappet  og  leveret 
i  Eders  Hænder.« 

Hr.  Abraham  nikkede,  tog  et  Guldstykke 
af  sin  Bæltetaske  og  stak  det  i  Haanden  paa 
Henrik,  idet  han  sagde : 

»Dette  er  blot  en  liden  Mundsmag  paa, 
hvad  der  vil  komme,  Henrik,  om  I  tjener  mig 
tro. 

»Tak,  Herre,«  svarede  Henrik,  idet  han  stak 
Mønten  til  sig.  »Skam  faae  den,  der  sviger  Eder ! 
I  har  en  aaben  og  rund  Haand,  naar  det  gjel- 
der;  I  er  ikke  som  Hendes  karrige  Naade,  der 
blot  giver  til  Klærke  og  Munke;  og,«  tilføiede 
Henrik  med  Noget,  der  lignede  et  Suk,  »Pengene 
fige  til  Eders  Skriin,  som  Vandet  til  Stranden. 
En  Lykke  for  en  fattig  Karl,  som  mig,  at  tjene 
Eder,  en  Herre,  hos  hvem  til  den  gode  Villie 
kommer  den  store  Evne.« 

»Hvad  siger  I  der,«  udbrød  Hr.  Abraham 
med  opspilede  Øine,  »en  fattig  Mand  er  jeg  efter 
mine  Kaar;  men  jeg  skal  lønne  Eder  efter  ringe 
Evne.« 

Saa  gik  han,  mens  Henrik  blev  staaende, 
og  hans  sorte  Øie  fulgte  ham  som  en  rovlysten 
Gribs,  indtil  den  hvide  Fjeder  i  Ridderens  guld- 
bræmmede  Hat  forsvandt  bag  Vindeltrappens  Pille. 


ANDET  KAPITEL. 

VERDSLIG    VIISDOM. 

Ijisp  Peder  sad  i  Eskilds  gamle  Stol,  da 
Olaf  Andersøn  traadte  ind  til  ham.  Det  var 
som  en  heel  lille  Bygning  med  en  høi  Bagvæg 
og  en  Himmel  over,  fastnaglet  i  Væggen,  Alt  af 
Egetræ  og  plumpt  udskaaret,  men  dog  ikke 
uskjønt.  Ormstukket  var  dette  nu  mere  end  to 
hundrede  Aar  gamle  Sæde,  og  af  Fryndserne 
paa  Himlens  Kant  var  kun  nogle  Trevler  blevne 
til  Rest;  men  dog  havde  Stolen  ikke  givet  sig  i 
sine  Fuger.  Bisp  Peder  sad  trygt  i  den  med 
en  svær  Læsepult  paa  Fod  foran  sig,  og  paa 
Pulten  laae  en  liden  Bog  med  tæt  Skrift,  over 
hvilken  han  sad  bøiet,  fordybet  i  Læsning. 

Olaf  Andersøn  havde  ikke  seet  Bispen  i  et  Par 
Aar,  men  han  var  vel  kjendt  og  yndet  af  Hr. 
Peder  fra  den  Tid  af,  da  denne  var  Biskop  i  Vexiø, 
og  det  uagtet  den  skarptseende  Prælat  vel  havde 

bemærket,  at  nogle  Gnister  fra  den  Brand,  som 
den  hellige  Birgitte  havde  udkastet,  havde  fænget 
i  Munkepræstens  Sjæl.  Han  saae,  at  der  i  den 
hellige  Kvindes  Aabenbarelser  laae  Spirer  til  et 
Oprør,  som  kunde  ryste  Kirken  i  dens  Grund- 
vold, og  det  kom  jo  ogsaa  til  sin  Tid;  men  da 
Sligt  i  hans  Øine  blot  var  menneskelig  Skrøbe- 
lighed og  Forvildelse  hos  en  ellers  stærk  og 
klartskuende  Aand,  modarbeidede  han  Virkningen, 
hvor  han  sporede  den,  og  saaledes  havde  han 
ogsaa  gjort  Sit  til  at  dæmpe  Olaf  Andersons 
Nidkjærhed.  løvrigt  var  han  en  varm  Beundrer 
af  den  hellige  Birgittes  store  Aandsgaver,  Seer- 
skens mægtige  Veltalenhed  udøvede  en  dragende 
Magt  paa  ham,  og  det  var  netop  en  Afskrift  af 
hendes  Revelationes,  han  sad  og  læste  i. 

Olaf  Anderson  paa  sin  Side  havde  vel  stor 
Agtelse  for  Bisp  Peder,  hvis  overlegne  Begavelse 
og  hæderlige  Vandel  indgød  ham  Ærbødighed ; 
men  han  saae  dog  i  ham  en  Kirkehyrde,  der 
var  stærkt  befængt  med  verdslig  Viisdom  og 
ved  sin  Stilling  som  Kantsier  inddraget  i  Stats- 
konstens  Rænker.  Dog  maatte  han  tilstaae  for 
sig  selv,  at  det  netop  var  den  af  ham  selv  lastede 
verdslige  Klogskab  hos  Bispen,  til  hvilken  han 
nu  i  sin  mislige  Stilling  tyede. 

»Ei  Olaf,  er  det  Eder!«  udbrød  Bisp  Peder, 
vækket  af  sin  Gransken  ved  Dørens  Knirken. 

Tilgiv,  at  jeg  indtræder  uanmeldt,«  svarede 
Olaf  ærbødigt;  »men  Forkammeret  var  tomt.« 

>Ei,«  sagde  Bispen  med  Lune,  »da  maa 
Broder  Jonas  sikkert  være  gaaet  i  Kjelderen  for 
at  faae  sig  en  Slurk  01;  en  lidt  tørstig  Sjæl  er 
han,  men  ellers  tro  som  Guld.  Nu,  I  er  stedse 
velkommen,  Broder  Olaf!  Træd  hid  og  tag 
Plads  paa  Løibænken  der.« 

Olaf,  som  beskedent  var  bleven  staaende 
ved  Døren,  gik  nu  hen  til  Bispen,  der  rakte 
ham  sin  Haand,  og  da  Olaf  derefter  var  kommen 
til  Sæde,  sagde  Hr.  Peder: 

.»Kommer  I  fra  Eders  Helligheds  Paulun? 
I  et  vigtigt  Ærinde  maa  det  være,  at  I  har  vovet 
Reisen  hid  i  disse  Ufredens  Dage.« 

»Just  formedelst  Ufreden,  ærværdige  Herre, 
kommer  jeg,«  svarede  Olaf.  »Jeg  medbringer 
Brev  fra  Fru  Ingegjerd  med  Bøn  om  Beskjermelse 
for  Klostret  mod  Gjesteri  og  anden  Undertryk- 
kelse af  Hendes  Naades  Krigsfolk;  men  hvad 
Faren  for  min  Person  angaaer,  da  er  jeg  sluppen 
hid  uden  at  lide  Overlast,  jeg  tænker,  netop  fordi 
jeg  vragede  Ledsagelse  af  Klostrets  væbnede 
Karle  og  et  mageligt  Ridt  paa  et  af  Klostrets 
Øg.  Jeg  gik  herhid  som  en  fattig  Pilegrim  med 
Stav  i  Haand,  stolende  paa  Guds  og  vor  Frues 
Beskyttelse.  Saalunde  var  jeg  vel  ledsaget  og 
fristede  ikke  Verdens  Børn  ved  at  bære  til  Skue 

den  Velstand  og  det  herreagtige  Hovmod,  som 
gjøre  Guds  Tjenere  forhadte  i  Almuens  Øine.« 

»Ih  nu,<-  svarede  Bisp  Peder  med  et  fiint 
Smiil,  »den  Velstand,  hvorved  Vadstena  glæder 
sig,  har  det  ganske  Folk  fra  Fyrsten  indtil 
Stodderen  baaret  sammen,  saa  det  bør  ikke 
hade  sit  eget  Værk-,  og  hvad  Rideøget  og  Led- 
sagelsen af  væbnede  Karle  angaaer,  da  kan  man 
ride  ydmyg  paa  det  fedeste  Øg  og  med  et  stort 
Følge,  men  gaae  fuld  af  Hovmod  paa  de  bare 
Fødder  og  med  Aske  paa  sit  Hoved.  Dog  siger 
jeg  ikke,  at  I  gjør  saa;  men  giv  nu  hid  Skrivel- 
sen, med  mindre  I  ønsker  at  lægge  den  i  Dron- 
ningens egne  Hænder?« 

»Nei,  «  svarede  Olaf,  idet  han  fremtog  Skri- 
velsen og  overrakte  Bispen  den,  »jeg  begjærer 
ikke  Foretræde  hos  Hendes  Naade  •,  thi  hvis  jeg 
stededes  for  hende  og  kom  for  hendes  Aasyn, 
da  kunde  let  Aanden  henrive  mig  til  at  sige 
Ting,  som  vilde  fortorne  hende,  og  det  kunde 
blive  til  vort  Klostersamfunds  Skade.« 

»Hvad?«  udbrød  Bispen.  »Er  I  til  Sinds  at 
prædike  Bod  for  Fru  Margrethe  ?< 

> Noget  af  den  Sort  maatte  det  blive,«  sva- 
rede Olaf,  idet  han  stirrede  hen  for  sig. 

»Nu,  nu,  gjør  det  kun!«  svarede  Bisp  Peder 
og  nikkede  smilende.  »Hendes  Naade  ynder 
streng  Prædiken,  og  haard  maatte  den  Tale 
være,  der  formaaede  at  bringe  hende  i  Harnisk 

mod  det  kjære  Vadstena,  i  hvis  Søsterlaug  hun 
med  Længsel  begjærer  at  optages,  dog  selv- 
følgelig blot  ab  extra*).  En  from  og  dydig 
Kvinde  er  hun;  see  her!« 

Saa  tog  Bispen  den  Bog,  der  laae  for  ham 
og  sagde: 

»Dette  er  Fru  Birgittes  Revelationcs  •,  jeg 
har  i  denne  Morgenstund  gransket  i  dette  mærke- 
lige Skrift  og  havt  et  Møde  i  Aanden  med  den 
hellige  Kvinde.  Just  nu  var  jeg  kommen  til 
dette  Sted,  hvor  I  seer,  at  der  staaer  et  Mærke. 
Nu,  det  har  Dronningen,  som  er  Skriftets  Eier- 
inde,  sat  der  med  sin  egen  Haand,  og  hun  sagde 
forgangen  Dag  til  mig,  at  Ordene,  ved  hvilke 
Mærket  staaer,  ere  som  talte  ud  af  hendes  eget 
Hjerte.  De  lyde  saalunde:  > Dronningens  Kjød 
er  ikke  mere  værd,  end  Tjenestepigens;  vi  ere 
Alle  fødte  i  et  Fattighuus;  Alt  er  Muld.« 

»Men  naar  hun  tænker  saa  ydmygt,«  ud- 
brød Olaf  heftigt,  og  hun  er  saa  from  og  reen 
af  Hjertet,  hvorlunde  gaaer  det  da  til,  at  Hof- 
færdighed trives  saa  vel  i  hendes  Nærhed,  og 
at  hun  sætter  sin  Lid  til  Niddinge,  der  forpeste 
Luften  om  Thronen  og  gjøre  hendes  Huus  til 
en  Lasternes  Huler 


*)  udenfor  o:  ikke  i  Nonnernes  Samfund,  men  som  en  Slags 
Lægsøster  og  ved  denne  Forbindelse  deelagtig  i  Klo- 
strets gode  Gjerninger. 

Bisp  Peder  lod  forbauset  Bogen  synke  ned 
i  sit  Skjød  og  udbrød: 

»Var  det  dette,  Mand,  I  agtede  at  sige  til 
Hendes  Naade: 

»Ja,«  svarede  Olaf  djærvt,  »og  nu  skal  I, 
ærværdige  Herre,  erfare  Aarsagen,  og  I  vil  skjønne, 
at  den  er  gyldig  og  god.« 

Saa  gav  han  Bispen  en  Beretning  om  Mødet 
med  Elseby  og  Hr.  Abraham  i  Kjeldergangen, 
og  alt  mens  han  talte,  bleve  hans  fordømmende 
Ord  skarpere  og  hans  Blik  mere  gnistrende;  thi 
det  forekom  ham,  at  Bispen  hørte  paa  ham  med 
forargelig  Sindsro.  Endelig  løftede  Bisp  Peder 
Haanden  og  sagde: 

»Det  er  Nok,  Olaf  Anderson;  I  behøver 
ikke  at  male  det  sortere!  Eders  Harme  er  for- 
klarlig og  berettiget,  eftersom  den  unge  Jomfru 
er  under  Eders  Værgemaal,  og  I  kalder  hende 
Søster,  enddog  hun  ikke  er  det  efter  Blodet. 
Jeg  kjender  denne  Sag  og  veed,  at  Jomfru  Else- 
bys Moder,  Eders  Faders  anden  Hustru,  ikke 
var  Eders  Moder,  og  hvo  der  var  Jomfruens 
rette  Fader,  derom  bør  vi  helst  ikke  tale ;  men 
lige  meget,  enddog  Syndens  Mørke  hviler  over 
hendes  Fødsel  i  dobbelt  Forstand,  baade  efter 
Guds  og  Menneskenes  Lov,  saa  er  hun  uskyldig 
deri,  og  vi  ville  gjøre,  hvad  vi  formaae,  for  at 
redde  hende  af  Forførerens  Garn  —  om  hun  da 
vil  reddes;    thi  vil   hun  det  ikke,    da   kan   ingen 

Magt,  hverken  paa  Jorden  eller  i  Himlen,  bjerge 
hende. 

Forlad  mig  det,  Hr.  Peder,«  sagde  Olaf 
i  en  skarp  Tone,  men  det  tykkes  mig,  at  I 
tager  den  Sag  saare  koldsindigt.  Vel  kan  min 
stakkels  vildfarende  Søster  ikke  forlange  Be- 
skyttelse af  Eder,  der  intet  Ansvar  har  i  den 
Sag,  men  det  har  forundret  mig,  at  I  lastede 
hendes  Fødsel,  og  ikke  den  Nidding,  som  efter- 
stræber hendes  Dyd  og  vil  styrte  hende,  som 
saa  mange  andre  Kvinder  før  hende,  i  Elendig- 
hed. 

Visselig  er  han  en  letfærdig  Herre  og  en 
stor  Synder,  om  det  kan  stille  Eder  tilfreds,  at 
jeg  siger  det,«  svarede  Bisp  Peder  sindigt;  »men 
I  sagde  det  selv  skarpt  nok,  og  jeg  mener  Eder 
det  for  godt  til  at  ville  yderligere  ophidse  Eder, 
saa  at  I  begaaer  nogen  Ubesindighed.  I  maa 
saa  og  betænke  min  Stilling  hos  Dronningen  og 
mine  Pligter,  der  ere  vidtrækkende  og  gjelde  det 
Heles  Vel.  Tiderne  ere  onde  og  Menneskene 
fordærvede,  det  vide  vi ;  men  vor  gode  Dronning 
kjæmper  mod  Fordærvelsen  af  al  sin  Evne.  Ikke 
er  Luften  om  hende  forpestet,  derom  kan  jeg 
forsikkre  Eder,  og  en  Lasternes  Hule,  som  I 
sagde  før,  det  er  hendes  Huus  ved  Guds  Moder 
ikke  ;  thi  forholdt  det  sig  saa,  da  vilde  I  ei  fun- 
det mig  her;    men  syndes  i  Smug,    det  kan  der 

overalt;    det  kan   ingen   menneskelig  Magt,    end 
ikke  Dronningens,  forhindre.« 

»Vel,  Hr.  Peder/    sagde  Olaf,  som  kun  med 
Møie  havde  betvunget  sig    og    tiet    saa    længe, 
men  Abraham  Brodersøn   er  Dronning   Margre- 
thes høire  Haand,  hendes  udvalgte  Yndling,  det 
veed  Gud  og  hver  Mand.« 

»Nu,»  svarede  Bispen,  vkun  Gud  Herren  veed 
til  Fulde,  hvorlunde  det  forholder  sig  dermed,  men 
af  Mennesker  veed  jeg  mere  derom  end  de  Fleste, 
og  jeg  kan  da  sige  Eder,  at  om  Hjertets  Til- 
bøielighed  eller  Elskov  er  der  ikke  Tale  her  og 
har  ikke  viist  sig  Spor  deraf.« 

Da  Olaf  smilte  med  en  vantro  Mine,  vedblev 
Bispen  ivrigere: 

Jeg  skal  overtyde  Eder  med  et  Argument, 
som  har  Vægt  —  Margrethe  Valdemarsdatter  er 
født  kold;  Elskovs  Gnist  har  neppe  nogensinde 
fænget  i  hendes  Hjerte  og  vil  det  ei  heller.  Den 
skjønne,  belevne  Ridder  er  en  Prydelse  for  hen- 
des Hof  og  behager  hende;  men  han  er  tillige 
en  tapper,  klog  og  i  Statssager  forfaren  Herre 
og  hende  en  saare  hengiven  og  nyttig  Tjener.* 
Det  var  mange  gode  Ord  om  ham!«  ud- 
brød Olaf  spodsk. 

»Og  sjeldne  i  min  Mund,<  tilføiede  Bispen, 
»thi  jeg  lider  ham  ei,  og  det  er  min  stadige  og 
byrdefulde  Gjerning  at  holde  ham  Stangen.  Det 
gjaldt    for    mig  nu   blot   at   retfærdiggjøre  Dron- 

ningen  og  give  Eder  ret  Forstand  paa  Sagernes 
Stilling.« 

»Nu,  ærværdige  Herre,«  svarede  Olaf  roli- 
gere, »ikke  bør  jeg  strides  med  Eder  om  den 
Sag;  men  viis  mig  nu  den  Villighed  at  give  mig 
Eders  gode  Raad  i  det  Anliggende,  som  har 
reist  denne  Ordstrid  imellem  Eder  og  mig.  Tyk- 
kes Eder  ikke,  det  er  min  Pligt  at  tage  min 
Søster  herfra,  helst  den  Dag  i  Morgen?« 

Bisp  Peder  var  ganske  uvidende  om,  at  det 
var  Elseby,  der  havde  snappet  Mogens  Munks 
Brev  og  givet  det  til  Dronningen,  og  at  Abra- 
ham Brodersøn  havde  forledet  hende  dertil.  Han 
troede  virkelig,  at  det  kun  dreiede  sig  om  en 
letsindig  Streg,  begaaet  ved  et  tilfældigt  Møde, 
og  derfor  sagde  han : 

»I  Eders  Sted  vilde  jeg  besinde  mig  derpaa. 
I  kan  være  sikker  paa,  at  efter  dette  varer  Hr. 
Abraham  sig  nok,  og  om  Jomfru  Elseby  vil  jeg 
helst  troe,  at  hun  blot  har  givet  efter  for  et 
Øiebliks  Svaghed,  og  at  hun  lader  sig  advare. 
Det  vil  desuden  ikke  blive  Eder  let  at  skaffe  hende 
herfra  af  den  Aarsag,  at  Dronningen  har  faaet 
hende  kjær  og  viser  hende  en  iøjnefaldende 
Gunst.  Hendes  Naade  vil  udbede  sig  Forklaring, 
og  siger  I,  hvad  I  veed  og  underretter  hende 
om  Aarsagen  til  Eders  Forlangende,  da  vil  det 
ende  med,  at  Jomfru  Elseby  bliver  jaget  af  Gaarde 
med  Spot  og  Skam ;  og  hvor  vil  I  saa  hen  med 

hende  ?  Naar  vi  tage  vore  Forholdsregler,  da  er 
hun  vel  dog  mere  sikker  her,  under  Dronningens 
Værn,  end  noget  Sted,  hvor  I  kan  anbringe 
hende,  t 

»Og  hvilke  ere  de  Forholdsregler,  I  sigter 
til,  Hr.  Peder?-    spurgte  Olaf. 

Jeg  vil  hviske  Drostinden,  gamle  Fru  Gisele, 
et  Ord  i  Øret  om  Sagen  og  bede  hende  tage 
Jomfru  Elseby  for.  Hun  er  en  forstandig  Kvinde 
og  streng  Haandhævderske  af  Huustugten ;  vær 
vis  paa,  at  naar  hendes  Øine  ere  blevne  aabnede, 
da  vil  Jomfruen  være  vel  vogtet-  men  I  bør  jo 
og  selv  sige  Eders  Søster  et  Alvorsord.  Slaa 
Vand  i  Blodet,  kjære  Olaf  Andersøn,  og  forbliv 
her  nogle  Dage.  Vi  ville  saa  forinden  Eders 
Afreise  atter  tales  ved  om  denne  fortrædelige  Sag. « 

Olaf  skjønnede  ikke  rettere,  end  at  der  var 
Forstand  i  den  Tale,  takkede  Bisp  Peder  for 
hans  gode  Raad  og  tilsagte  Bistand  og  slog  sig 
saa  til  Taals  derved.  Fru  Gisele  blev  endnu 
samme  Dag  underrettet  om  Hr.  Abrahams  og 
Elsebys  Eventyr,  hun  korsede  sig,  slog  Øinene 
mod  Loftet  og  udbrød: 

»O,  hvilken  uforbederlig  Skalk  er  han  dog 
ikke,  denne  Hr.  Abraham  1  Dog  laster  jeg  meest 
Elseby  Andersdatter,  den  Tøite  hun  er,  som 
indlader  sig  med  en  Herre,  om  hvem  hun  maa 
vide,  at  han  umuligt   kan   tænke   paa  Ægteskab 

med  en  Jomfru   af  ufri  Stand  og  i  hendes  ringe 
Kaar. 

Saa  kom  hun  over  Elseby  som  en  Domme- 
dag, varmede  hendes  Øren  og  lod  hende  vide, 
at  vel  vilde  hun  denne  Gang  fortie  Sagen,  men 
det  blot  for  Hr.  Abrahams  og  Huusfredens  Skyld. 
Befattede  Elseby  sig  oftere  med  Ridderen,  da 
vilde  det  ufortøvet  blive  meldt  til  Dronningen; 
og  Elseby  græd  og  lovede  Bod  og  Bedring,  men 
i  hendes  Hjerte  luede  Forbittrelse,  og  hun  fat- 
Nag  til  Olaf,  thi  det  maatte  jo  være  ham,  der 
havde  angivet  hende. 

Men  Drostinden  tog  saare  lempeligt  paa  sin 
gode  Ven,  den  meget  formaaende  Hr.  Abraham. 
Kjære  Herre,«  hviskede  hun  til  ham,  da 
de  mødtes  ved  Nadveren  i  Hallen,  ^nu  bliver  I 
lovlig  ublu;  kan  1  ikke  holde  Eders  Fingre  fra 
Dronningens  egne  Jomfruer: 

»Hvortil    sigter    I,     kjære    Fru    Drostinder 
spurgte  han  med  paatagen  Forundring;  men  saa 
fik  han  fuld  Besked,  hvilket  dog  ikke    berøvede 
ham  Fatningen. 

/O/  svarede  han  smilende,  ^det  var  blot 
Spas.  En  stor  Skjelm  er  hun,  Jomfru  Elseby; 
hun  ynder  at  gantes  med  Karlfolk,  men  det  er 
blot  som  en  Leg  og  har  intet  Videre  paa  sig.' 
En  farlig  Leg,  Hr.  Abraham,«  svarede  Fru 
Gisele  med  Alvor,  » først  for  den  letfærdige  Jom- 
fru  selv,    men    saa   og    for    Eder.     For    et   Kys 

sætter  I  Dronningens  Gunst  paa  Spil,  —  ved 
Guds  Moder,  jeg  troede  dog  om  Eder,  at  I  var 
klogere!     Vaer  Eder!« 

Og  Hr.  Abraham  lagde  sig  Drostindens  Ad- 
varsel paa  Sinde.  For  en  Stund  blev  han  et 
Dydens  Mønster,  og  Elseby  havde  et  drøit  Lir 
under  Fru  Giseles  aarvaagne  Øine. 


TREDIE  KAPITEL. 


GJØGEUNGEN  OG  GJÆRDESMUTTEN. 


D; 


'a  Hr.  Abraham  forlod  Henrik  Raspe,  gik 
han  lige  tilbage  til  Ridderbygningen,  og  som 
han  satte  sin  Fod  paa  det  første  Trin  af  Vindel- 
trappen, der  førte  op  til  hans  Bolig  i  andet 
Stokværk,  kom  hans  Smaadreng,  unge  Jens  Ha- 
konson,  ilende  ned  og  raabte: 

»Herre,  Ellen  Povelsdatter  er  her;  hun 
kom  nys.« 

»Jeg  veed  det,  Jens."  svarede  Hr.  Abraham, 
hvor  stikker  hun?« 

Jeg  førte  hende  over  i  Køgerset,  *    svarede 
Jens,    »og  der  bliver  hun  bespiist- 

»Vel, «  svarede  Hr.  Abraham,  »gak  derover, 
og  naar  hun  har  afspiist,  da  før  hende  hid.« 

Drengens  Væsen  var  frimodigt,  og  Herren 
svarede  venligt ;  man  skulde  ikke  troet,  at  saa 
godt  et  Forhold  fandt  Sted  i    den  Mands  Huus, 

der  paa  saa  mange  Maader  havde  gjort  sig 
forhadt ;  men  der  findes  sjeldent  et  Hjerte  saa 
sort,  at  det  ikke  har  lyse  Pletter,  og  en  saadan  var 
for  Abraham  Brodersøn  Forholdet  til  hans  Tyende, 
som  hang  ved  ham  med  Troskab.  Han  styr- 
kede dermed  sit  Huus  og  muligt,  at  hans  Klog- 
skab havde  nogen  Deel  deri,  men  han  vilde  dog 
aldrig  i  Længden  kunnet  holde  Freden,  hvis 
alle  mildere  og  ædlere  Følelser  havde  været 
uddøde  i  hans  Hjerte.  Skjøndt  herskesyg,  ræn- 
kefuld, vellystig  og  pengegridsk,  var  han  dog 
ikke  af  Naturen  grum.  Han  yndede  ikke  Volds- 
handlinger og  Blodsudgydelse;  Intet  af  den  Art 
kunde  siges  ham  paa,  og  der  maatte  Sligt  til, 
som  Hexen  Maris  Udfordring,  før  han  lod  det 
komme  til  legemlig  Mishandling.  Han  brasede 
ikke  paa  og  brugte  Vold,  som  hans  Ven,  Jep 
Muus,  i  mange  Tilfælde  havde  gjort,  men  frem- 
mede helst  sin  Villie  med  List  og  Lempe, 
skjøndt  Folk  dog  sluttelig  fik  at  fornemme,  at 
der  bag  Underfundigheden  stak  en  Villie,  haard 
og  fast  som  Staal. 

Han  var  da,  hvor  hans  Lidenskaber  ikke 
kom  med  i  Spillet,  medgjørlig  og  kunde  endog- 
saa,  hvor  modsigende  det  end  lyder,  i  enkelte 
Forhold  vise  Troskab  og  nære  Hengivenhed; 
saaledes  i  sit  Forhold  til  Dronningen,  hvem  han 
aldrig  sveg;  men  varmere  og  mere  uegennyttigt 

traadte  dette  frem  i  den  Kjærlighed,  han  nærede 
til  sin  Fostermoder  eller  Amme,  Ellen. 

Hun  havde  i  sin  Ungdom  været  Terne  hos 
Dronning  Helvig,  Dronning  Margrethes  Moder, 
og  havde  ful^t  Frøken  Margrethe  som  Kammer- 
pige, indtil  denne  blev  formælet  med  Kong  Ha- 
kon, forlod  Danmark  og  drog  til  Norge.  Saa 
var  hun  draget  tilbage  til  sin  Hjemstavn,  en 
Bondegaard  ikke  langt  fra  Halmstad;  hun  var 
nemlig  en  Hallænderinde,  og  der  var  hun  bleven 
gift  og  nogle  Aar  efter  Enke;  men  hendes  Huus- 
bondes  Gaard  hørte  under  Skedal,  Abraham  Bro- 
dersøns Faders,  Broder  Simonsøns  Herresæde,  og 
hvor  Abraham  blev  født.  Hans  Moder  døde  imid- 
lertid kort  efter,  og  da  Ellen  Povelsdatter  den- 
gang sad  som  Enke  med  et  lidet  Barn  ved  Bry- 
stet, var  hun  bleven  taget  til  Amme  for  den  Ny- 
fødte, havde  opammet  ham,  og  siden,  da  hendes 
eget  Barn  døde,  ganske  været  ham  i  Moders  Sted. 

Under  sit  Ophold  ved  Hove  havde  hun  er- 
hvervet sig  nogen  Dannelse  og  et  tækkeligt 
Væsen,  og  da  hun  var  en  retskaffen  Kvinde  og 
sit  Herskab  oprigtigt  hengiven,  saa  havde  Hr. 
Abraham  belønnet  hende  ved  at  give  hende 
Bopæl  paa  Skedal  og  der  lade  hende  styre 
hans  Huus.  Kun  sjeldent  kom  han  der,  uagtet 
det  var  hans  Fødested  og  yndigt  beliggende  i 
Fylla- Aas  frugtbare  Dal ;  men  dels  færdedes  han 
stedse    om   i  Dronningens    og    Rigets    Tjeneste, 

deels  forøgedes  hans  Ejendomme  og  Læn  efter- 
haanden  saa  betydeligt,  at  han  af  bare  Overflod 
paa  Eiendomme  ikke  havde  blivende  Sted,  ind- 
til han  nu  var  havnet  paa  Varberg.  Til  at  tage 
fast  Stade  paa  denne  stærke  Borg  stod  hans 
Hu,  og  det  lykkedes  ham  ogsaa  at  holde  sig 
paa  denne  Klipperede  lige  til  sit  Livs  Ende  og 
der  opdynge  sine  Skatte. 

Ellen  sad  imidlertid  paa  Skedal  næsten  som 
en  Frue,  misundt  af  sine  Jevnlige;  men  hendes 
største  Stolthed  og  Fryd  var  hendes  Fostersøns 
stigende  Magt.  Dog  indgød  hans  Lykke  hende 
tillige  Ængstelse,  thi  fra  høie  Steder  er  der 
Fald ;  og  nu  havde  en  af  hans  Svende,  der  var 
kommen  i  et  Ærinde  til  Skedal,  broutet  saa 
meget  af  den  Gunst,  hvori  hans  Herre  stod  hos 
Dronningen,  ja  endogsaa  sagt,  at  det  var  de 
Flestes  Tro,  at  Dronningen  vilde  gjøre  ham  til 
sin  Gemal,  at  Ellen  mente,  det  var  paa  Tiden 
at  sige  sin  Fostersøn  et  advarende  Alvorsord. 
Saa  havde  hun  da  ladet  sit  Øg  sadle  og  var 
reden  de  ni  Mile  til  Varberg,  ledsaget  af  en  af 
Gaardens  Karle.  Hun  havde  ladet  Karlen 
og  Hesten  forblive  nede  i  Byen,  om  ellers  den 
lille  Samling  Huse,  som  laae  ved  Slottets  Fod, 
fortjente  Navn  af  By,  og  var  gaaet  op  paa 
Slottet. 

Hr.  Abraham  var  imidlertid  langt  fra  at  ane, 
i  hvilket  Ærinde  hun  kom-,   han  tænkte,    at   det 

gjaldt  en  eller  anden  Gjenvordighed  i  Huussty- 
relsen  paa  Skedal,  over  hvilken  han  ved  sin 
Myndighed  skulde  hjelpe  hende,  hvorfor  han  loe 
fornøieligt,  da  Ellens  svære,  i  meget  og  graat 
Vadmel  indhyllede  Skikkelse  viste  sig  i  Døraab- 
ningen,  og  hendes  runde  Ansigt  med  de  tykke, 
rødbrune  Kinder  kom  for  en  Dag.  Dog  forekom 
det  ham,  at  hendes  lyse  Øine  saae  udsædvanligt 
alvorligt  frem  under  de  mørke,  buskede  Øien- 
bryn.  Hun  var  ellers  af  Naturen  en  munter 
Sjæl,  det  vidste  ingen  bedre  end  han,  der  endnu 
mindedes  de  mange  glade  Timer,  hun  havde 
forskaffet  ham  som  Barn  ved  sine  snilde  Paafund 
til  Tidkort;  det  var  som  et  fredhelligt  Sted  i 
hans  Hjerte,  Mindet  om  disse  glade  Dage  i  hans 
Barndom,  og  han  kunde  endnu  have  Øieblikke, 
da  der  midt  i  hans  syndige  Livs  Uro  og  Spænding 
gjennem  hans  Sjæl  gik  et  Længselssuk  efter  Barn- 
domstidens Fred  og  Legetimerne  fordum  paa  det 
skjønne  Skedal.  I  hendes  Øine  var  han  endnu  et 
Barn,  hvorfor  hun,  da  han  havde  ladet  sig  om- 
favne og  kysse  paa  begge  Kinder  af  hende,  og 
hun  var  kommen  til  Sæde  paa  en  Løibænk,  til- 
talte ham  i  den  vante  moderlige  Tone  og  sagde : 
»Ak,  Abraham,  stedse  gaaer  det  fremad 
med  Dig  til  større  Rigdom  og  Ære;  at  tænke 
sig  at  Du,  der  dog  kun  begyndte  med  Lidet, 
nu  sidder  her  paa  Bjerget  og  hersker  som  en 
Konge  over  ganske   Halland!  Om   Sligt   drømte 

Du  ikke  Søn,  da  Du  paa  Skedal  red  paa  Kjæp 
og  legede  med  Træsværd.« 

»Jo,  Ellen,«  svarede  han  og  nikkede  alvors- 
fuldt, »visseligt  stod  Sligt  for  min  Tanke,  alt 
mens  jeg  var  Dreng;  men  ikke  er  det  gaaet, 
som  jeg  dengang  i  min  Enfoldighed  forestillede 
mig  det;  jeg  har  ikke  taget  Veien  i  eet  Spring; 
Trin  for  Trin  er  jeg  klyvet  op,  indtil  jeg  nu, 
som  Du  siger,  sidder  paa  Bjerget  og  regjerer 
over  ganske  Halland,  dog  ikke  som  en  Konge, 
men  som  Fru  Margrethes  Lænsmand  og  troe 
Tjener. « 

»Gud  og  alle  Hellige  være  priset,  at  det 
blot  er  saa,  og  gid  det  aldrig  maa  vorde  ander- 
ledes!« udbrød  Ellen,  idet  hun  foldede  sine 
Hænder  og  udstødte  et  Suk. 

»Hvad  er  Din  Mening  med  den  Tale?« 
spurgte  han  forundret. 

»Hvo  højt  vil  klyve,  falder  ofte  ned,« 
svarede  Ellen;  »stands,  mens  det  er  Tid!« 

»Ei,  hvad  er  det  for  Snak!«  udbrød  Hr. 
Abraham  og  loe.  »Sidder  Du  paa  Skedal  og 
ruger  over  mørke  Tanker?  Og  jeg,  som  mente, 
at  Du  blot  frydede  Dig  over  min  Lykke ;  hver 
Gang  jeg  vandt  frem,  da  tænkte  jeg  som  saa: 
Fader  og  Moder  er  gangne  heden  og  mærke 
intet  dertil,  men  Ellen  fryder  sig  og  siger:  jeg 
gav  ham  Die,  mens  han  laae  ved  mit  Bryst  og 
see  nu,  hvilken  Karl  han  er  bleven!« 

Vel  tænkte  )eg  stundom  saa,  Abraham/ 
svarede  Ellen  og  sukkede  atter,  »men  stundom 
og  anderledes;  thi  hvo  kjender  Dig  som  jeg? 
En  gridsk  Dier  var  Du  fra  den  første  Time  af, 
da  Du  lagdes  til  mit  Bryst,  ganske  umættelig, 
tog  Næringen  fra  mit  eget  Barn,  saa  det  syg- 
nede hen  og  døde;  men  derfor  niaatte  Du  og 
ofte  skrige  af  Mavevee.  Derfor  tænker  jeg  nu 
som  saa:  han  kan  ikke  faa  Nok,  den  Abraham; 
han  vil  sluge  det  ganske  Land.  Betænk,  Søn, 
at  al  overvættes  Ting  gjerne  faaer  en  ond  Ende l* 

»Nu,  Ellen,"  svarede  Abraham  med  Lune, 
»Borg  og  Fæste,  Guld  og  grønne  Skove  gaae 
ei  gjennem  Struben  og  giver  ingen  Mand  Mave- 
vee. Yiis  mig  den,  der  blev  mæt  af  den  Kost! 
Evnede  jeg  end  at  gabe  saa  høit  som  Bo  Grip, 
der  slugte  det  halve  Sverrig,  jeg  skulde  vel  for- 
døie  det.« 

Bo  Jonsøn  Grip ,  Sverrigs  hedengangne 
mægtige  Drost  og  Kong  Albrechts  svorne  Mod- 
stander, havde  samlet  omtrent  Halvparten  af 
Sverrigs  Borge  og  Læn  paa  sin  Haand  og  inden 
sin  Død  ved  sit  navnkundige  Testamente  lukket 
for  Posen,  saa  at  Kong  Albrecht  ikke  kunde 
stikke  sin  Haand  i  den.  Testamentets  Fuldbyr- 
dere  dannede  en  sluttet  Magt,  en  formelig 
Sammensværgelse  mod  Kongen  og  havde  Ri- 
gets Skjæbne  i  sin  Haand.  Først  da  en  af  de 
mægtigste  af  dem,   Karen   Algotsdatters   Fader, 

Algot  Magnussøn,  gik  over  til  Dronning  Mar- 
grethe, havde  hun  Spillet  vundet;  men  Bo  Grip 
havde  tillige  været  en  voldsom  Herre  og  be- 
smittet sine  Hænder  med  Blod,  hvorfor  Ellen 
forfærdet  udbrød: 

»Gud  Herren  see  i  Naade  til  os,  vil  Du 
gjøre  ham  efter,  den  onde  Karl,  som  ihjelslog 
Hr.  Carl  Ferle  for  Guds  Alter  og  tog  hans 
Gods?« 

»O  nei,  Mo'erlille, «  svarede  Abraham  smi- 
lende, »hvi  skulde  jeg  være  saa  grum  og  bruge 
Vold?  Fru  Margrethes  Haand  er  stedse  opladt, 
og  hvi  skulde  jeg  da  brække  Grenene  og  øde 
Abilden,  naar  Frugterne  af  sig  selv  falde  i  min 
Kurv?'< 

Ellen  sad  og  stirrede  paa  ham,  idet  hun 
overveiede,  hvorledes  hun  bedst  skulde  komme 
frem  med  det,  hun  havde  paa  Hjerte.  Hun 
kjendte  grant  hans  Skjødesynd,  hans  Letfær- 
dighed i  Omgang  med  Kvinder-,  hun  havde  før 
berørt  den  Streng,  men  faaet  at  fornemme,  at 
Tilretteviisning  i  det  Punkt  taalte  han  ikke. 
Den  moralske  Følelse  var  ogsaa  i  saa  Hense- 
ende temmelig  slap  hos  hende,  som  hos  saa 
mange  Almueskvinder  i  de  Tider  og  vel  langt 
senere.  Hun  mente,  at  en  stor  og  fribaaren 
Herre,  som  Abraham  Brodersøn,  kunde  tillade 
sig  Adskilligt,  som  burde  være  ringere  Folk  for- 
meent,  og  det  var  hende  ikke  saa  meget  om  Dyden 

Dronningens  Jomfruer.  I  2 

og  Moralen  som  om  Bevarelsen  af  hans  jordiske 
Lykke  at  gjøre ;  men  den  kunde  strande  paa 
det  Skjær,  og  det  vilde  efter  hendes  Mening 
ufeilbarligt  skee,  hvis  han  var  dumstristig  nok  til 
at  løfte  sine  Øine  til  Dronningen  og  prøve  sine 
Kræfter  paa  selve  Kronens  Bærerske;  og  hun 
tiltroede  ham  Sligt. 

»Fru  Margrethes  Haand  er  stedse  opladt, 
sagde  Du,«  begyndte  hun  endelig.  »Der  melder 
Du  mig  noget  Nyt.  Hvo  kjender  hende  bedre 
end  jeg,  der  saae  hende  opvoxe  fra  Liden  af 
og  tog  Vare  paa  hende  i  hendes  Barndom?  og 
jeg  siger,  at  hun  er  født  med  en  lukket  Haand. 
Hun  aabner  den  kun,  naar  det  tjener  hendes 
Hensigter  og  fremmer  hendes  Planer;  og  jeg 
frygter  da  saare,  at  Du  for  hende  blot  er  et 
Redskab,  hvilket  hun,  naar  hun  ikke  mere  har 
det  nødigt,  vil  kaste  til  Side.« 

»Nei,  Ellen  nei!«  svarede  Abraham  og  saae 
paa  sin  Fostermoder  med  et  overlegent  Smiil. 
»Du  er  der  heel  feil  paa  det.  Hendes 
Naade  nærer  oprigtig  Godhed  for  mig  i  sit 
Hjerte,  og  det  bæres  mig  for,  at  det  Baand  vil 
holde,  mens  vi  ere  oven  Jorden.« 

Ellen  var  langt  fra  at  ane,  at  hendes  Foster- 
søns skarpe  Blik  der  havde  seet  rigtigt,  og  at 
den  Spaadom,  han  der  udtalte,  virkelig  skulde 
gaae  i  Opfyldelse.  Hun  tænkte,  at  han  var  for- 
blindet   af    Hovmod,     hvorfor    hun    nu    busede 

frem  med  det,  der  hele  Tiden  havde  brændt 
hende  paa  Tungen. 

»Abraham  !<  udbrød  hun.  »Nu  skjønner  jeg, 
at  den  Tale,  der  gaaer  om  Dig  blandt  Folket, 
dog  er  sand.  Du  har  løftet  Dine  Øine  til  Fru 
Margrethe  selv  og  tragter  efter  at  blive  hendes 
Gemal. 

Mod  Ellens  Forventning  blev  Abraham  ikke 
fortørnet  over  denne  hendes  Indblanding ;  han 
svarede  koldsindigt : 

»Saa  der  gaaer  Snak  om  det!  Da  vær  vis 
paa,  Fostermoder,  at  fra  mig  selv  kommer  ikke 
det  Sagn,  enddog  jeg  vel  har  fornummet  til  det ; 
men  til  Dig  kan  jeg  tale  frit,  thi  Du  er  taus  og 
tro,  og  vil  jeg  da  nu  sige  Dig,  hvad  dette  har 
paa  sig.  Ikke  har  jeg  hidtil  eftertragtet  det,  du 
mener;  men  Hendes  Naades  store  Bevaagenhed 
imod  mig,  som  vel  og  er  Rygternes  sande  Op- 
hav, har  indgivet  mig  den  Tanke,  at  hendes 
Hu  staaer  til  mig,  og  om  saa  var,  hvad  vilde 
der  da  være  at  ræddes  for?  Til  at  styre  Riger 
og  Lande,  dertil  føler  jeg  Kraft  og  Evne  og  vil  vel 
kunne  det  bedre,  end  Fru  Margrethes  Gemal, 
Kong  Hakon  —  Gud  have  hans  Sjæl,  det 
Skrog!  Dog  er  Fru  Margrethe  ingen  Sisgen,  der 
lader  sig  fange  paa  en  Limpind,  det  veed  Ingen 
bedre  end  jeg.  Skal  det  saa  være,  at  hendes 
Hjerte  og  Haand  blive  mine,    da  maa   det   gaae 

dermed,  som  med  det  Andet,  de  maa  falde  som 
fuldmodne  Frugter  af  sig  selv  i  mit  Skjød.« 

Men  Ellen  Povelsdatter  lod  sig  ikke  berolige 
ved  den  Tale;  hun  kjendte  sin  Abraham  og 
vidste,  at  Sanddruhed  ikke  hørte  til  hans  Dyder. 
Dog  var  hun  for  klog  til  at  yttre  nogen  Tvivl  i 
saa  Henseende ;  hun  gik  lige  løs  paa  Sagen. 

»Aldrig  skeer  det,«  svarede  hun  djærvt,  og 
forblindet  er  Du,  som  tiltroer  Margrethe  Valde- 
marsdatter  en  slig  Svaghed.  Krone  og  Scepter 
elsker  hun  over  alle  Ting;  aldrig  giver  hun 
Magten  fra  sig;  hun  vil  lege  med  Dig  som  Kat- 
ten med  Musen  og  tilsidst,  naar  hun  slipper 
Dig,  tage  med  den  ene  Haand,  hvad  hun  gav 
med  den  anden,  og  plyndre  Dig  ud.  Saa  gjorde 
hun  som  Barn  ved  sine  Legesøstre,  og  derfor 
fik  hun  af  Riset.« 

»Nu,  Ellen,«  svarede  Abraham,  »jeg  veed, 
at  Du  aldrig  led  Hendes  Naade  og  hun  ikke 
Dig.  Et  Lam  var  aldrig  hun ;  fornam  strax,  da 
hun  kom  til  Skjels  Aar  og  Alder,  at  hun  var 
af  Ørneæt,  med  Kraft  i  Vinger  og  Klo.  Jeg 
kan  vel  stille  mig  for,  at  Fru  Margrethe,  da  hun 
var  ung  og  Blodet  varmere,  maa  have  været 
snar  til  Vrede  og  have  havt  en  løs  Haand.« 

»O,  udbrød  Ellen  hidsigt,  »det  er  ikke  for  den 
Kindhests  Skyld,  Hendes  Naade  gav  mig  paa  sin 
Bryllupsdag,  fordi  jeg  tabte  en  af  hendes  Perler, 

da  jeg  hjalp  med  at  rede  hende  til  Brud,  at  jeg 
taler,  som  jeg  gjor.  Fem  og  tyve  Aar  ere  hen- 
rundne siden,  og  den  Svie  længst  forsvunden. 

Kan  og  være,«  sagde  Abraham  og  loe, 
i  at  det  Øredask  var  som  Tilbagebetaling  under  Et 
for  alle  de  Knubs,  Du  gav  hende,  mens  hun 
var  liden.« 

Lee  Du  kun  og  spil  Gjek  med  mig,  sva- 
rede Ellen,  som  var  nær  ved  at  stikke  i  Graad, 
»enddog  jeg  ikke  havde  ventet  mig  det  af  Dig, 
jeg  som  red  de  mange  Mile  herhid  for  at  sige 
Dig  et  Ah  orsord  til  Dit  eget  Gavn.  Fru  Mar- 
grethes Hjerte  er  koldt  som  Is,  det  er  min  Tro ; 
ingen  Ridder,  var  han  end  den  fagreste  Mand 
paa  Jorden,   vil  formaae  at  smelte  det.« 

Saa    tang   hun,    snøftede   lidt.    tørrede    sine 
Øine  og  sagde: 

Jeg  veed  det  vel,  at  jeg  lige  saa  godt 
kunde  bleven  til  Huse.  Hvad  gjelder  et  Ord, 
er  det  end  nok  saa  viist,  for  Dig,  naar  det  kom- 
fra  en  stakkels  Kvinde,  som  migr  og  dog  har 
Du  ligget  ved  mit  Bryst,  Abraham,  og  draget 
Næring  af  det;  og  jeg  elskede  Dig  høiere  end 
mit  eget  Barn.  Som  Gjøgeungen  i  Gjerdesmut- 
tens  Rede,  saa  laae  Du  i  min  Favn,  indtil  Dine 
Vinger  vare  udvoxede;  saa  fiøi  Du  fra  mig;  og 
naar  nu  den  liden  Gjogemoder  hopper  efter  Dig, 
da  vil  Du  ikke  høre  hendes  advarende  Kvidder; 
saa  er  det  gaaet  før,  og  saa  gik  det  nu.« 

Du  have  lige  fuld  Tak,  Ellen,«  svarede 
han  og  klappede  hende  trøstende  paa  Kind. 
»Du  mener  mig  det  godt,  om  ellers  Nogen,  og 
dum  er  ikke  Du ;  men  Du  har  ikke  Forstand 
paa  det,  Du  i  Dag  har  ført  saa  megen  Tale  om, 
og  for  hvilken  Sags  Skyld  Du  har  redet  de 
mange  Mile. 

Deri  havde  han  vel  Ret ;  men  dog  saae  hun 
rigtigt  paa  ham,  naar  hun  frygtede,  at  hans 
Umættelighed  vilde  berede  ham  hans  Undergang, 
kom  det  end  paa  en  heel  anden  Maade,  end 
hun  havde  forestillet  sig. 

Saa  skiltes  de,  og  da  de  næste  Gang  mød- 
tes, var,  som  det  siden  vil  vise  sig,  Gjøgeungen 
voxet  end  mere  og  bleven  end  myndigere.  Da 
blev  der  ikke  Tale  for  Ellen  Povelsdatter  om 
at  kviddre  for  ham,  men  blot  om  blindt  at  lystre 
og  bøie  sig  for  hans  Villie. 


FJERDE  KAPITEL. 


I    FRU    INGEBORGS    KAMMER. 

1  Kongeboligens  Taarn  var  der  et  Kammer, 
der  stedse,  saa  langt  man  kunde  huske  tilbage, 
havde  været  Borgfruens.  Det  laae  i  øverste  Stok- 
værk, saa  at  man  fra  det  havde  en  viid  Udsigt 
ind  over  Landet,  og  det  var  udstyret  i  en  for 
hine  Tider  usædvanlig  rig  og  blødagtig  Stiil. 
Væggene  vare  heelt  dragne  med  kostbare  uldne 
Tapeter,  i  hvilke  Jagt-  og  Elskovsscener  vare 
indvævede,  tykke  Tepper  vare  lagte  over  Gul- 
vets Steenfliser,  Løibænkene  belagte  med  skjønt 
baldyrede,  bløde  Hynder,  hvis  Farver  dog  nu 
vare  noget  afblegede  af  Tiden,  og  de  smaa 
Borde  og  Skriin,  som  fandtes  der,  vare  af  flint 
Arbeide  og  indlagte  med  Sølv  og  Elfenbeen. 
Nogle  af  disse  Skatte  hørte  til  Slottets  Inven- 
tarium, andre  vare  tilføiede  af  Abraham  Broder- 
søn,   som    greb   enhver  Leilighed   til   at  vise  sit 

Galanteri  mod  Dronningen;  og  han  vidste,  at 
dette  Kammer  var  hendes  Yndlingsopholdssted, 
naar  hun  dvælede  paa  Varberg;  her  gik  hun 
ofte  op  og  kunde  sidde  der  længe,  helst  alene 
og  sysselsat  med  Læsning,  mens  der  stod  Vagt 
udenfor  Døren.  Hun  led  ikke  at  forstyrres  her, 
og  maatte  det  skee,  da  blev  det  hende  tilkjende- 
givet  ved  en  sagte  Banken  paa  Døren. 

Dette  Taarnkammer  var  blevet  indrettet  og 
udstyret  af  den  norske  Dronning  Ingeborg,  og 
efter  hende  bar  det  sit  Navn.  Denne  Kong 
Hakon  den  Femtes  skjønne  Datter  henlevede 
nogle  af  sit  eventyrlige  Livs  feiieste  Dage  paa 
Varberg,  nemlig  da  hun  som  tyveaarig  Enke 
efter  den  svenske  Hertug  Erik  Magnussøn  og 
som  Norges  Regentinde  med  sin  liden  Søn,  siden 
Kong  Magnus  Smek,  holdt  Hof  her,  hvor  den 
skjønne,  ridderlige  og  ærgjerrige  Knud  Porse 
var  Høvedsmand.  Han  vandt  hendes  Hjerte, 
hun  ophøiede  ham  i  Fyrstestanden,  idet  hun 
gjorde  ham  til  Hertug  og  formælede  sig  tilsidst 
med  ham;  men  Magnus  Smeks  Søn,  Kong  Ha- 
kon, havde  jo  været  Dronning  Margrethes  Gemal, 
og  altsaa  maatte  den  nu  for  henved  tredive  Aar 
siden  hensovede  Fru  Ingeborg  regnes  for  hendes 
Fraenke.  Hun  havde  ogsaa  seet  hende,  thi  Fru 
Ingeborg  endte  sine  Dage  i  Danmark,  hvor  hen- 
des Gemal  havde  faaet  store  Forlæninger;    men 


i8< 


det  var  i  de  tidlige  Barndomsdage,  saa  at  Mindet 
om  dette  Møde  næsten  var  udvisket. 

Hun  offrede  da  ikke  Fru  Ingeborgs  Minde 
en  Tanke,  og  allermindst  faldt  det  hende  ind, 
hvilken  mærkelig  Lighed  der  var  mellem  hendes 
og  hendes  hensovede  Forgængerindes  Kaar;  thi 
som  Ingeborg  Hakonsdatter,  saa  sad  nu  Mar- 
grethe Valdemarsdatter  som  Enke  paa  Varberg, 
og  Borgen  havde  en  Høvedsmand,  som  hverken 
i  Fagerhed,  Ærgjerrighed  eller  Dristighed  gav 
Knud  Porse  synderligt  efter;  men  dermed  hørte 
rigtignok  Ligheden  op;  thi  Fru  Margrethe  var 
langt  ud  over  de  tyve  Aar,  og  hendes  Hjerte  var 
ikke  af  Vox,  som  Fru  Ingeborgs,  havde  hun  end 
faaet  at  fornemme,  at  det  som  saa  mangen  an- 
den stærk  Fæstning  havde  sit  svage  Punkt, 
hvilket  dog  efter  hendes  Formening  var  skjult 
for  Verden  og  uopdaget  af  Beleireren  selv. 

Hendes  Tanker  syslede  da  heller  ikke  med 
denne  hendes  Hjertes  Hemmelighed,  da  hun  et 
Par  Dage  efter  Olaf  Andersons  Ankomst  til  Var- 
berg var  gaaet  op  i  sit  Lønkammer  for  at  til- 
bringe en  Stund  der  i  uforstyrret  Ensomhed; 
ikke  heller  læste  hun  i  den  Helgenbog,  hun 
havde  medtaget.  Den  laae  paa  Bordet  ved 
hendes  Side,  og  selv  sad  hun  i  sin  Hyndestol 
ved  Kammerets  eneste  Glarvindue  med  Hænderne 
fast  sammenknugede  og  stirrede  ud  saa  vide; 
hendes    Læber    vare    sammenpressede,     hendes 

Blik  spændt.  Saaledes  havde  hun  siddet  her 
næsten  hver  Morgen,  siden  hun  kom  til  Varberg, 
og  det,  som  drog  hende  herop,  det  var  hendes 
brændende  Længsel  efter  Tidender  fra  Krigs- 
skuepladsen; thi  fra  Vinduet  i  Fru  Ingeborgs 
høit  liggende  Kammer  kunde  hun  oversee  alle 
Veie  og  Adgange  til  Slottet  lige  fra  Skovbrynet 
i  Horizonten,  og  da  det  havde  frosset  om  Natten, 
Jorden  var  sneedækt  og  Luften  klar,  maatte  en- 
hver Rytter  eller  Vandringsmand,  der  viste  sig, 
strax  blive  synlig  for  hende. 

Længe  havde  hun  siddet  med  Øinene  fæ- 
stede paa  den  Ve  i,  som  over  Boraas  førte  fra 
Falkjoping  til  Varberg,  men  forgjeves  havde  hun 
stirret  sig  blind ;  den  hvide  Sneeflade  blev  ikke 
afbrudt  af  noget    mørkt  Punkt,    som   bevægede 

O  'O 

sig.  Alt  i  Landskabet  var  fortvivlet  uforandret 
og  som  fastnaglet.  Havde  hun  dog  ikke  befalet 
sine  to  Hærførere,  Meklenborgeren  Hr.  Henrik 
Parov  og  Hr.  Iver  Lykke  flittigt  at  skikke  hende 
Bud  og  ikke  spare  paa  Hestene,  for  at  hun  be- 
standig kunde  være  underrettet  om  Krigens  Gang; 
°g  dog  havde  hun  nu  i  to  Uger  været  ganske 
uden  Efterretninger.  Det  anede  hende,  at  denne 
Taushed  var  Forløber  for  vigtige,  afgjørende  Be- 
givenheder, som  et  Vindstille  før  Stormen,  og 
hendes  Spænding  voxede  med  hver  Dag,  der  gik. 
Dog  havde  hun  jo  ogsaa  denne  Morgen 
siddet  her  forgjeves,  og  hun  vilde  just  reise  sig 

og  gaae  derfra,  da  Døren  aabnede  sig,  og  Abra- 
ham Brodersøn  traadte  ind.  Saa  ganske  mod 
al  Hofskik  og  desuden  stridende  mod  hendes  i 
dette  Tilfælde  bestemte  Befaling  var  Ridderens 
uanmeldte  Indtræden,  at  hun  under  sædvanlige 
Omstændigheder  vilde  bleven  fortørnet  derover; 
men  nu  var  hendes  første  Tanke,  at  muligt  de 
Tidender,  efter  hvilke  hun  længtes  saa  saare, 
dog  vare  indtrufne,  og  at  det  var  dette,  der 
havde  ført  ham  saa  raskt  ind  til  hende,  hvorfor 
hun  reiste  sig  brat;  og  hendes  Anelse  synes 
ogsaa  at  skulle  blive  bekræftet;  thi  efter  at  Hr. 
Abraham  havde  hilset  hende  med  et  dybt  Buk, 
mens  hun  raabte  til  ham:  »Hvad  nu,  Hr.  Abra- 
ham? Nyt  fra  Hæren  ?«  —  traadte  han  hen  til 
hende  og  sagde: 

»Noget  af  den  Sort,  Eders  Naade!  En 
Bonde,  som  var  her  i  Morges  med  et  Læs  Hø, 
meldte  mig,  hvad  der  gaaer  som  et  Rygte  over 
det  ganske  Land,  at  nu  drages  Hærene  sammen 
ved  Falkjøbing.  En  Hovedfegtning  staaer  for; 
hver  Dag,  ja  hver  Time  paa  Dagen  kunne  vi 
vente  at  spørge  afgjørende  Nyt,  og  dette  mente 
jeg  uden  Forhaling  at  burde  meddele  Eders 
Naade.« 

Dronningen  sank  ned  i  sin  Stol  og  drog  et 
Suk.  Den  usikkre  Tidende  forøgede  kun  hendes 
Spænding,  som  var  saa  stor,  at  hun  slet  ikke 
tænkte  paa,  hvor  lidet  Foranledningen  retfærdig- 

gjorde  Ridderens  Dristighed,  at  træde  uanmeldt 
ind.  1  Ian  kunde  vel  givet  sig  Stunder  til  at 
lade  unge  Hakon,  som  stod  paa  Vagt  udenfor 
Døren,  melde  ham;  men  han  havde  ikke  ind- 
skrænket sig  til  at  undlade  dette ;  thi  han  havde 
skikket  Hakon  bort,  idet  han  sagde  til  ham,  at 
nu  vilde  han  selv  ledsage  Dronningen  ned,  og 
derved  var  han  bleven  en  Lurer  kvit.  En  saa- 
dan,  hos  ham  usædvanlig  Uforsigtighed  straffede 
sig  naturligvis  og  bar  sine  Følger;  men  Dron- 
ningen blev  glad  ved  at  see  ham  og  over  at 
kunne  udøse  sit  Hjerte  for  ham. 

Dette  er  som  at  være  i  Torturkammeret 
°g  l'gge  Paa  Pinebænken,«  sagde  hun,  »naar 
skal  dette  faae  Ende  og  hvad  bliver  Udgangen 
paa  det  Heler« 

»Seier,  Frue,  Seier!<  svarede  han  med  sit 
lyseste  Smil.  Hun  saae  paa  ham  med  stort 
Velbehag;  saa  oplivende  lød  Klangen  af  hans 
fuldtonende  Røst  i  hendes  Øren,  at  hun  ikke 
lod  til  at  bemærke  Undladelsen  af  den  sædvan- 
lige underdanige  Tiltale:  Eders  Naade. 

»Tag  Sæde,  Hr.  Abraham,«  sagde  hun  og 
pegede  paa  en  Løibænk,  som  stod  lige  overfor 
hendes  Stol.  »Mænd  med  fast  Tro  paa  Lykken, 
de  ere  mig  meest  velkomne. 

»Men  sømmer  det  sig  for  Eders  Naade  at 
tvivle,«  spurgte  han,  »I  som  har  forberedet  Alt 
saa  vel,  og  som  i  denne  Sag  mere  end  i  nogen 

anden  har  viist,  at  I  er  Verdens  viseste  Kvinde, 
os  Mænd  langt  overlegen  i  Fremsynethed  og 
Sjælskraft.« 

»Bliv  fra  mig  med  den  Smiger,«  svarede 
Dronningen,  skjøndt  i  en  saare  blid  Tone.  Hen- 
des udtryksfulde  Øines  Glands  og  et  svagt 
Rodmesblus  paa  hendes  Kinder  viste,  at  Smi- 
geren dog  behagede  hende.  »Gud  Herren  raa- 
der  for  Seiren,  ikke  jeg,  der  blot  er  et  skrøbe- 
ligt, kortsynet  Menneskebarn.  O,  Hr.  Abraham, 
Dag  °g  Nat  stige  mine  Bønner  til  Himlen  om 
den  Seier,  I  har  let  ved  at  spaae;  men  den  er 
ikke  som  en  Abild,  I  kan  plukke  af  Grenene  og 
række  mig.  < 

»Nei,  deri  har  Eders  Naade  Ret, «  svarede 
han ,  »fornemmelig  siden  Omsorgen  for  Eders 
kongelige  Persons  Sikkerhed  holder  mig  bunden 
her,  og  jeg  ikke  kan  svinge  mit  Sværd  i  Slag- 
marken.« 

Dronningen  sad  og  saae  hen  for  sig,  idet  hun 
tænkte,  at  hun  muligt  havde  gjort  uklogt  i  at 
holde  ham  hjemme;  thi  han  var  tapper  og  en 
dygtig  Hærfører;  men  idet  hun  overveiede  dette, 
fik  hun  en  klarere  Fornemmelse  af  Aarsagen  til, 
at  hun  ikke  havde  villet  slippe  ham,  hvorfor  det 
var  hende  godt  tilpas,  at  han  vedblev  at  tale, 
saa  at  hun  slap  for  at  svare. 

»Men  Eders  Naade  har  givet  Befalingen  i 
dygtige  og  krigserfarne  Mænds  Hænder,«  tilføiede 

han  beskedent;  »Mere  kunde  I  ikke  gjøre,  og 
hvad  Lykken  angaaer,  for  hvilken  Gud  Herren 
raader  i  Krig  som  i  Fred,  da  har  jeg  en  sikker 
Fornemmelse  af,  at  Eders  Bønner  ville  blive  hørte. 
Hvad  gavner  desuden  Utaalmodighed?  Eders 
Naades  Længsel  og  stirrende  Blikke  fremskynde 
ikke  med  et  Hanefjed  den  Budbringers  Ridt,  som 
muligt  er  paa  Veien  herhid  fra  Falkjøping,  ikke 
heller  iler  Solen  derfor  hastigere  frem  paa  sin 
Bane.  Vend  da  hellere  Eders  Tanke  imens 
til  andre  Ting.  See,  her  har  jeg  fundet  Noget, 
som  vil  kunne  give  Eder  Tidkort.« 

Saa  tog  han  frem  en  liden  Bog  i  Pergament- 
bind og  overrakte  hende  den.  Hun  tog  den 
forundret  og  aabnede  den  hurtigt,  thi  en  Bog 
var  dengang  en  stor  Skat. 

»Ei!«  udbrød  hun  ved  det  hun  saae,  thi 
foran  i  Bogen  stod  skrevet: 

Mig  eier  en  ædel,  velbyrdig  Frue,  Fru  Inge- 
borg, Hertuginde  til  Sverrig  og  Halland. 

løvrigt  var  det  et  Bind  Prædikener  og  en 
Beskrivelse  af  Kanaans  Land*). 

»Hvor  fik  I  dog  den?«  spurgte  Dronningen, 
idet  hun  gav  sig  til  at  blade  i  den. 

»Den  blev  forgangen  Dag  funden  mellem 
noget  gammelt  Skrammel  paa  Eskildsalens  Loft, 


*)  Denne  Bog  existerer   endnu   og    opbevares    paa    Biblio- 
thekct  i  Stokholm. 


191 

svarede  Hi\  Abraham  »salig  Fru  Ingeborg  maa 
have  forglemt  den  her  engang,  da  hun  drog  her- 
fra i  Hast;  uroligt  og  fuldt  af  farefulde  Omvex- 
linger  var  jo,  efter  hvad  der  siges,  hendes  Liv. 
Hr.  Peder,  som  er  at  ligne  ved  en  prentet 
Krønike,  saa  meget  veed  han,  og  saa  fast  staaer 
det  i  hans  Hukommelse,  har  fortalt  mig  Et  og 
Andet  om  Fru  Ingeborg  og  hendes  Gemal,  Hr. 
Knud  Porse,  som  jo  levede,  elskede  og  tilsidst 
bleve  formælede  her  paa  Varberg.« 

»Ja  vel,  det  vide  vi,«  svarede  Dronningen, 
som  vedblev  at  blade  i  Bogen  og  ikke  løftede 
sine  Øine  fra  dens  Blade. 

»Dette  Rum  var  jo  hendes  Lønkammer, 
som  det  nu  er  Eders  Naades,«  vedblev  Hr. 
Abraham  dristigt.  »Her  har  sikkert  hun  og  hendes 
Ridder  tilbragt  lyksalige  Timer  med  hinanden, 
og  dertil  er  dette  lidet  Kammer  med  al  sin 
Hygge  og  sin  kostelige  Dragning  som  skabt. 
Kast  dog  et  Blik  paa  de  sære  Billeder,  der  med 
saa  stor  Konst  er  indvævede  i  Vægtepperne; 
skjønt  er  især  det  med  Ynglingen  og  Jomfruen.« 
.  Saa  pegede  han  paa  Tapetet,  paa  hvilket 
saaes  en  ung  Mand  og  en  Jomfru,  knælende 
paa  hver  sin  Side  af  et  lidet  Træ  med  over- 
maade  store  Blade,  han  i  en  rød  Kappe  og  med 
en  Falk  paa  den  ene  Haand,  hun  i  en  blaa 
Kaabe  og  med  løftede  Hænder  skuende  op  i 
Træets  Krone,  hvor  der  sad  en   vinget,    kvinde- 

lig  Skikkelse  med  en  Guldring  om  Hovedet,  og 
med  en  Piil  i  hver  af  de  nedstrakte  Hænder  pe- 
gede paa  de  Elskende. 

Dronningen  kastede  et  flygtigt  Blik  op  paa 
Tapetet  med  den  Elskovsscene,  der  behagede 
Hr.  Abraham  saa  meget,  men  hun  sænkede  atter 
sine  Øine  i  Bogen  og  fortsatte,  uden  at  give 
ham  Svar,  med  fordobblet  Iver  sin  Læsning; 
men  et  Blik  paa  hendes  bevægede  Aasyn  sagde 
ham,  at  denne  Iver  var  forstilt  og  hendes  For- 
dybning i  Bogen  blot  som  et  Skjold,  bag  hvilket 
hun  søgte  Dækning. 

Denne  hans  Formodning  var  fuldkommen 
rigtig,  og  havde  han  kunnet  lægge  sin  Haand 
paa  Dronningens  Korset,  da  vilde  han  have  for- 
nummet, at  hendes  ellers  saa  rolige  Hjerte 
slog  hurtigt.  Hun  gjennemskuede  ham  nu 
ganske  og  forstod  grant  Hensigten  med  hans 
dristige  Besøg  og  med  Overrækkelsen  af  den 
lille  Bog,  som  laae  i  hendes  Hænder. 

Hun  havde  hidtil  ikke  vidst,  hvad  Elskov  var; 
som  Barn  blev  hun  knyttet  til  sin  gode  Huus- 
bonde,  Kong  Hakon,  der  alle  sine  Dage  mere 
var  hendes  lydige  Tjener,  end  en  Gemal,  til 
hvem  hun  kunde  see  op,  og  for  hvem  hun  bøiede 
sig;  men  nu  i  den  modnere  Alder  slog  hendes 
Time,  og  just  fordi  den  kom,  da  hun  mente 
sig  sikker,  blev  Virkningen  desto  stærkere.  Om- 
sider var  hun  truffen  paa   en   Mand,    hvis    Skik- 

kelse,  Blik  og  Tale  brød  igjennem  den  Muur, 
bag  hvilken  hun  hidtil  havde  siddet  tryg;  en  af 
dem,  i  hvem  der  var  nedlagt  en  dæmonisk  Magt 
til  at  bøie  enhver  Kvindes  Villie,  selv  den  stær- 
kestes. Dog  saae  hun  ham  ingenlunde  i  det 
Lys ;  hendes  Tanke  var  stedse  mindst  klar  i  hans 
Nærværelse ;  hun  fornam  blot  Overtaget,  og  Fø- 
lelsen af  hendes  Svaghed  havde  været  en  daa- 
rende  Lyst  for  hende,  saa  længe  han  ikke  over- 
skred den  Linie,  der  var  dragen  mellem  Dron- 
ningen og  Undersaatten;  men  nu,  da  han  havde 
gjort  det  første  Skridt  over  den,  vaagnede  hun 
af  sin  Dvale,  og  hun  blev  til  sin  Skræk  vaer, 
hvor  dybe  Rødder  hendes  Tilbøielighed  for  den 
tappre  og  snilde  Ridder  havde  slaaet  i  hende 
Hjerte.  Mon  han  havde  opdaget  det  og  var 
bleven  klar  derpaa,  maaskee  endogsaa  før  hun 
selv?  Hun  frygtede,  at  det  forholdt  sig  saa,  og 
at  hans  Fingerpeg  paa  Tapetbilledet  ikke  var 
en  Opfordring  til  at  elske,  men  en  Hentydning 
til,  at  deres  indbyrdes  Stilling  i  Virkeligheden 
var  som  det  afbildede  elskende  Pars;  Kjærlig- 
hedsgudinden  sad  ogsaa  i  Livstræets  Krone 
over  Margrethe  Valdemarsdatter  og  Abraham 
Brodersøn  og  havde  afskudt  sine  Pile  i  deres 
Hjerter.  Saa  stod  der  jo  kun  tilbage  at  gjøre, 
som  Fru  Ingeborg  havde  gjort  med  Knud  Porse, 
ophøie  Abraham  Brodersøn  til  Hertug  og  føre 
ham  op  ad  Thronens  Trin  og  lade  ham  indtage 

Dronningens  Jomfruer.  I  ■> 

sin  Plads  i  Høisædet  ved  hendes  Side  og  som 
hendes  Huusbonde.  Til  intet  mindre  end  dette 
havde  han  nu,  vel  paa  en  nin,  men  dog  fuld- 
kommen forstaaelig  Maade  opfordret  hende. 

Men  nu  reiste  sig  det,  som  dog  laae  dybt  i 
hendes  Hjerte,  og  som  var  stærkest,  Følelsen 
af  hendes  høie  Byrd  og  personlige  Værdighed 
og  hendes  Kjærlighed  til  Magten.  Hun  spurgte 
sig  selv,  om  Ridderen  attraaede  hende  for  hen- 
des egen  Skyld,  eller  blot  for  den  Krones  Skyld, 
hun  bar.  Svaret  fra  hendes  Indre  lød  ikke  fuldt 
beroligende,  og  nu,  da  hun  havde  begyndt  at 
overveie,  gjenvandt  hun  Herredømmet  over  sig 
selv.  Tryllekredsen  var  brudt  for  den  Gang, 
men  den  Kuldegysning,  hun  fornam  ved  Tanken 
om,  hvor  stor  Faren  havde  været,  var  et  Tegn 
paa,  at  den  ikke  heelt  var  fjernet,  og  at  Seiren 
dog  muligt  vilde  bleven  hans,  om  han  havde 
været  en  bedre  Mand,  end  han  var. 

»Hvorom  talte  I,  Hr.  Abraham?«  spurgte 
hun,  idet  hun  løftede  Øinene  fra  Bogen  og  saae 
paa  ham  med  dette  underlig  kolde,  faste  og 
lukkede  Blik,  som  var  hende  eiendommeligt, 
men  som  i  den  sidste  Tid  kun  sjeldent  havde 
tilsløret  hendes  Øines  Glands,  naar  de  hvilede 
paa  ham. 

»Om  Fru  Ingeborg  og  Knud  Porse,«  svarede 
han  med  en  pinlig  Fornemmelse  af,  at  han  var 
gaaet  for  raskt   og    dristigt    til    Værks.     »Eders 

Naade  har  jo  Foranledningen    til  den  Tale,    Fru 
Ingeborgs  Prædikenbog,  i  P2ders  Hænder.' 

»O  ja,  det  er  sandt!«  udbrød  hun,  lukkede 
Bogen  og  lagde  den  fra  sig;  »og  I  priste  det 
skjønne  Billede  der  og  saae  i  det  som  et  Kjen- 
detegn  paa  Fru  Ingeborgs  og  hendes  Ridders 
Elskov ;  vel  muligt,  at  det  har  været  det  Buur, 
i  hvilket  de  kurrede  som  to  Duer-,  men  Prisen 
for  den  Morskab  var  høi;  thi  hun  blev  sat  fra  Re- 
gimentet og  mistede  Land  og  Rige;  hendes 
Fjender  tog  hendes  Gemals  Liv,  og  selv  endte 
hun  sine  Dage  paa  Søborg  i  Vanmagt  og  Ube- 
mærkethed.« 

»Ja,  Hr.  Knud  spillede  sit  Spil  slet,«  sva- 
rede Hr.  Abraham  og  saae  Dronningen  kjækt 
ind  i  Øinene;  men  hun  reiste.  sig  uden  at  svare 
og  sagde  i  en  bydende  Tone: 

»Kald  paa  Hakon;  jeg  maa  nu  ned.« 
Hr.  Abraham  reiste  sig,  gik  til  Døren,  aab- 
nede  den,  saae  ud  og  sagde : 

»Han  er  her  ikke;  skal  jeg  henfe  ham  hid?« 
»O  nei,  det  gjøres  ei  nødigt,«  svarede 
Dronningen,  tilfreds  med,  at  der  Ingen  havde 
været  til  at  forundre  sig  over  og  sladdre  om 
hendes  og  Abraham  Brodersøns  langvarige 
Samværen  paa  et  saa  ensomt  Sted.  Hun  gik 
ned  ad  Vindeltrappen,  aabnede  selv  en  Løn- 
dør, som  førte  til  hendes  Gemakker,  og  for- 
svandt gjennem  den. 

. 13* 


FEMTE  KAPITEL. 

OLAF  ANDERSØN  FAAER  LEDSAGELSE 
PAA  VEIEN. 

vJlaf  Andersøn  havde  faaet  sit  Kvarteer  i 
en  af  Eskildssalens  Celler,  i  Nærheden  af  Bisp 
Peder.  Han  havde  derfra  Udgang  til  Borg- 
volden eller  rettere  Klippefladen  udenfor,  som 
var  Fjeldets  høieste  Punkt.  Der  yndede  han  at 
vandre  og  skue  ud  over  det  brusende  Hav,  thi 
der  var  ensomt,  og  kun  der  havde  han  Fred 
for  de  Speidere,  som,  det  mærkede  han  snart, 
overalt  var  i  Hælene  paa  ham,  saa  snart  han 
forlod  Eskildssalen  og  dens  nærmeste  Omraade. 
Ofte,  naar  han  paa  sine  Vandringer  gjennem 
Slotsbygningernes  vidtløftige  Omraade  troede 
sig  ubemærket,  havde  han  pludseligt  hørt  Vaa- 
benklirren  og  faaet  Øie  paa  en  Leiesvend,  som 
enten  uventet  kom  imod  ham  eller  listede  sig 
efter  ham,  og  det  paa  Steder,  hvor  Krigsfolkene 

Intet  havde  at  gjøre  •  thi  eftersom  den  steile 
Borgklippe  paa  den  ene  Side  beskylledes  af 
Havet,  og  paa  de  to  andre  Sider  var  omgiven 
af  en  bred  og  dyb  Vandgrav,  var  der,  naar 
ingen  Fjende  laa  udenfor,  ingen  Foranledning  til 
Vagthold,  undtagen  ved  den  eneste  Indgang  fra 
Nord,  hvor  en  Dæmning,  som  var  gjennemskaa- 
ren  og  forsynet  med  en  Vindelbro,  førte  over 
Borggraven.  Dog  følte  han  sig  meest  foruro- 
liget, naar  Henrik  Raspe  selv  krydsede  hans 
Vei,  og  Høvedsmandens  sorte  Øie  lyste  ham  i 
Møde  som  en  skummel  Brand. 

Dog  havde  han  paa  dette  Lurende  nær,  der 
laae  i  Luften  og  bebudede  Fare,  havt  det  fuld- 
kommen fredeligt,  og  de  Par  Gange,  han  var 
stødt  paa  Slotsbefalingsmanden ,  havde  denne 
hilst  ham  høviskt  og  ærbødigt,  som  Kirkens 
Tjenere  gjerne  bleve  hilsede  af  Lægfolk,  og 
som  om  der  Intet  var  foregaaet  mellem  Hr. 
Abraham  og  ham.  Herlige  Hviledage  kunde 
den  \Jge,  Olaf  Anderson  tilbragte  paa  Varberg, 
have  forskaffet  ham,  naar  ikke  Elsebys  Syndig- 
hed havde  løftet  Sløret  og  ladet  ham  see  det 
Mørke,  der  her  dulgte  sig  under  den  glimrende 
Overflade. 

Imidlertid  var  hans  Nidkjærhed  i  den  An- 
ledning efterhaanden  bleven  betydeligt  afdæmpet, 
og  hans  Tankers  vilde  Strøm  bleven  ført  tilbage 
til  den  romerske  Kirkes  moderlige  Leie ;  thi  uagtet 

han  i  Nidkjærhed  var  en  værdig  Discipel  af  Fru 
Birgitte,  der  endogsaa  havde  vovet  at  tordne 
mod  Paven  selv,  saa  var  han  dog,  ligesom  hun, 
endnu  kun  naaet  til  spredte  Sandhedsglimt,  og 
et  saadant  havde  viist  sig  for  ham ,  da  han  af- 
viste Abraham  Brodersøns  Rosenobel  og  besva- 
rede Ridderens  Begjæring  om  Absolution  med 
den  i  hine  Tider  mærkelige  Erklæring,  at  Synds- 
forladelse ikke  var  til  Fals  hos  ham.  Ikke  desto 
mindre  var  han,  ligesom  Fru  Birgitte  selv,  bleven 
stikkende  i  Værkhellighed  og  Retfærdiggjørelse, 
ikke  ved  Troen,  men  ved  Gjerninger,  og  det 
kom  afgjørende  for  Dagen,  da  han  blev  stedet 
for  Dronningen,  som  begjærede  at  see  ham. 
Han  kunde  ikke  slippe,  og  da  han  stod  for 
Dronningens  Aasyn,  hendes  kloge,  faste  Blik 
hvilede  paa  ham,  og  hun  tiltalte  ham  baade  med 
Værdighed  og  Mildhed,  da  forgik  ham  al  Lyst 
og  Mod  til  at  prædike  Bod  for  hende;  det  blev 
tvertimod  hende,  der  fik  Tag  i  ham. 

Først  talte  hun  om  det  kjære  Vadstena  og 
spurgte  Nyt  fra  Klostret;  men  da  hun  i  saa 
Henseende  var  bleven  tilfredsstillet,  begyndte  hun 
at  tale  om  Fru  Birgittes  Kanonisation  og  klagede 
bitterligt  over,  at  det  trak  saa  længe  ud  med 
den  Sag,  der  laae  hende  stærkt  paa  Sinde;  den 
skulde  drives  igjennem,  det  koste,  hvad  det 
vilde.  Det  havde  nu  Ilendes  Naade  let  ved  at 
sige,   thi  Klostret   maatte   selv   betale   den   Her- 

lighed,  og  at  faae  Stifterinden  ophøiet  blandt 
Himlens  Hellige  kostede  det  slutteligt  ikke  min- 
dre end  fem  tusinde  Dukater,  for  de  Tider  en 
meget  stor  Sum  Penge,  som  gled  i  Pavens  og 
Kardinalernes  Lommer  og  gav  Klostrets  Kasse 
en  Aareladning,  som  den  i  lang  Tid  ikke  for- 
vandt.    Tilsidst  sagde  hun: 

»Klostret  bør  skikke  en  Udsending  til  Rom 
for  at  drive  paa  Sagen ;«  og  efterat  hun  i  nogle 
Øieblikke  havde  fæstet  sit  skarpe  Blik  paa  ham, 
udbrød  hun:  »det  tykkes  mig,  at  just  I,  Broder 
Olaf,  maatte  være  Manden  dertil!« 

Og  den  Gnist  fængede  strax  i  hans  Sjæl. 
Det  var  og  havde  længe  været  hans  brændende 
Ønske  at  faae  sin  Afgud,  den  store  Seerinde, 
hvis  Tanker  og  Syner  vare  hans  daglige,  aande- 
lige  Næring,  gjort  til  Helgeninde,  og  nu  bares 
det  ham  for,  at  gjennem  Dronningens  Mund  var 
Kaldet  fra  Himlen  kommet  til  ha  m. 

Herover  gik  han  og  grublede  den  sidste 
Morgen,  han  tilbragte  paa  Varberg;  thi  Bisp 
Peder  havde  nu  udfærdiget  Dronningens  Svar- 
skrivelse; den  vilde  inden  Middag  blive  ham 
overleveret,  og  saa  agtede  han  at  tage  Stav  i 
Haand  og  vandre  derfra. 

Mens  han,  ventende  paa  den  af  Bispen  be- 
rammede Tid,  nu  gik  frem  og  tilbage  paa  Klip- 
pen udenfor  Eskildssalen,  drog  store  Syner  forbi 
hans  indre  Øie.     Han  tænkte  sig  alt  paa  Veien 

til  den  hellige  Stad  med  de  syv  Høie,  ja,  han 
var  der  og  udmalede  for  sig  selv  den  Hæder, 
han  vilde  vinde,  om  det  lykkedes  ham  at  drive 
igjennem,  hvad  der  hidtil  var  glippet  for  alle 
Andre,  og  det  af  den  gode  Grund,  at  Fru  Bir- 
gitte i  levende  Live  i  den  Grad  havde  taget 
Hans  Hellighed,  Paven,  i  Skole  og  foreholdt 
ham  og  Cardinalcollegiet  dets  Synder,  at  hendes 
Ophøielse  blandt  de  Helliges  Tal  faldt  de  fromme 
Herrer  stærkt  for  Brystet;  men  nu  holdt  Olaf  i 
Aanden  en  Straffeprædiken  for  dem,  og  de  faldt 
til  Føie. 

Hans  Indbildningskraft  spillede  denne  Mor- 
gen desto  friere,  fordi  den  foregaaende  Dag  en 
stor  Byrde  var  bleven  taget  af  hans  Skuldre. 
Han  havde  nemlig  havt  en  Samtale  med  Elseby 
og  derefter  en  Forhandling  med  Bisp  Peder, 
som  førte  til,  at  han  opgav  sit  Værgemaal  for 
sin  Søster,  idet  han  skjønnede,  at  han  nu  i  For- 
holdet til  hende  var  ganske  magtesløs.  Hun 
var  døv  for  hans  Formaninger  og  bød  ham  Trods, 
saa  at  de  vare  skiltes  uvenligt  fra  hinanden.  Da 
havde  Olaf  sagt  til  Bisp  Peder: 

»Lad  dem  tage  hende  og  drage  Omsorg  for 
hende,  hvem  hun  hører  nærmere  til  end  mig!« 

Bisp  Peder  havde  da  lovet  at  tage  sig  af 
Elseby  og  ved  Leilighed  lægge  et  godt  Ord  ind 
for  hende  hos  Hr.  Jakob  Axelsøn,  som  neppe 
vilde  vægre  sig  ved  at  unde  hende,  der  jo  havde 

været  optagen  næsten  som  Barn  i  hans  heden- 
gangne Broders  Huus,  sin  Beskyttelse;  og  for 
dette  Beviis  paa  Velvillie  havde  Olaf  ydet  Bispen 
sin  hjerteligste  Tak. 

Nu  var  da  Elseby  ikke  blot  udenfor  hans 
Værgemaal,  men  ganske  ude  af  hans  Tanke,  og 
han  var  saa  henreven  i  Aanden,  at  han  var  i 
Færd  med  at  tilbede  Fru  Birgitte,  som  om  hun 
alt  var  kanoniseret ;  thi  da  han  paa  sin  Vandring 
kom  til  Eskildssalens  vestlige  Ende  standsede 
han,  og  idet  han  stirrede  ud  over  Havet,  oplod 
han  sin  Røst  og  sang  med  sine  Lungers  fulde 
Kraft: 

»Ora  pro  nobis,  sancta  Birgitta,  Halleluja!« 
—  da  han,  idet  han  derefter  vendte  sig  om, 
pludseligt  saae,  at  hans  Jubelsang  havde  havt 
Tilhørere,  eller  rettere  sagt  Tilhørerinder.  To 
Jomfruer  i  Hættekaaber  nærmede  sig  ham  Arm 
i  Arm,  bøiede  sig  ærbødigt  for  ham  og  bade 
ham  om  hans  Velsignelse,  hvilken  han  da  ogsaa 
strax  villigt  gav  dem,  idet  han  lagde  sine  Hænder 
paa  deres  Hoveder;  den  mindste  af  Jomfruerne, 
hun  med  de  skjelmske  Smilehuller  i  de  runde 
Kinder  og  de  milde,  lyse  Øine,  kom  under  den 
høire  Haand,  den  anden,  som  var  af  en  kraftigere 
Bygning  og  havde  et  sundt,  djærvt  Aasyn  og 
som  saae  ud  til  at  være  den  ældste,  uagtet  hun 
var  den  yngste,  kom  under  den  venstre ;  men 
saa    tog    han  Hænderne    til    sig    og    vilde    gaae 

forbi  dem,  da  den  djærve  Jomfru  standsede  ham 
og  sagde: 

»Fader  Olaf,  vil  I  forunde  os  et  Øiebliks 
Samtale?«  og  den  blide  føiede  til  et  vellydende: 
»o  ja!« 

Saa  kunde  han  ikke  slippe,  men  forlangte, 
som  rimeligt  var,  først  at  vide,  hvem  han  havde 
for  sig,  og  han  fik  da  strax  den  Besked  af  den 
djærve  Jomfru,  at  hendes  Ledsagerske  var  Karen 
Svendsdatter  og  hun  selv  Karen  Algotsdatter, 
begge  i  Dronningens  Brød.  Han  vidste  saa,  at 
han  havde  to  Jomfruer  af  stor  Æt  for  sig,  mæg- 
tige Mænds  Døttre,  hvorfor  han  med  større  Ær- 
bødighed, end  han  hidtil  havde  lagt  for  Dagen, 
spurgte  dem,  hvad  de  havde  paa  Hjerte,  og  om 
han  i  Noget  kunde  være  dem  til  Tjeneste? 

»Ja,  det  kan  I,  ærværdige  Herre,«  svarede 
Karen  Svendsdatter,  som  nu,  da  hendes  dristi- 
gere Navnesøster  havde  brudt  Isen,  fattede  Mod 
og  tog  Ordet;  »dog  er  det  ikke  nogen  af  os, 
men  vor  kjære  Veninde,  Kirsten  Pedersdatter  af 
Næs,  hvem  det  gjelder,  og  vi  vide  af  Eders 
Søster,  Elseby,  at  Jomfru  Kirsten  er  Eder  vel 
bekjendt  fra  hendes  Barndom  af.« 

Da  formørkedes  Broder  Olafs  Blik,  først 
fordi  Elseby  blev  nævnet,  og  dernæst  fordi  Kir- 
sten Pedersdatter  stod  for  hans  Erindring  som 
et  Verdensbarn,  fuld  af  Hovmodsnykker  fra  det 
af,  at  hun  kunde  skjønne ;  men  han  taug  og  lod 

Jomfruerne  tale.  De  satte  ham,  idet  de  begge 
afvexlende  førte  Ordet,  grundigt  ind  i  Kirstens 
ulykkelige  Stilling,  en  Sag,  som  var  ham  ganske 
ubekjendt,  og  han  fik  tilsidst  at  vide,  at  Hvervet, 
de  ønskede  at  overdrage  ham,  var  Overbringel- 
sen af  en  Hilsen,  som  Kirsten  havde  fundet  Lei- 
lighed  til  at  sende  dem,  med  Bøn  om  at  lade 
den  gaae  videre  til  Hr.  Mogens  Munk,  og  den 
Hilsen  lød  saaledes: 

»Lad  Hr.  Mogens  snarest  vide,  hvor  jeg  er, 
og  at  jeg  er  i  Fare;  thi  Jep  Muus  snuser  om- 
kring Klostret  og  har  alt  een  Gang  været  inden 
Muren  og  havt  Fru  Ingefrid  i  Tale;  bed  ham 
komme,  det  snareste  skee  kan,  og  føre  mig  her- 
fra, maa  det  end  skee  med  Vold.« 

»Eders  Hjemreise,«  sagde  Karen  Svends- 
datter,  »gaaer  jo  gjennem  de  Egne,  hvor  Hærene 
færdes.  Det  er  dog  tænkeligt,  at  I  kan  støde 
paa  Hr.  Mogens ;  o,  overbring  ham  da,  af  Barm- 
hjertighed med  stakkels  Kirsten,  denne  Hilsen,  der 
er  som  et  Nødraab ;  og  skjøndt  den  er  overbragt 
os  ved  en  Mellemmand,  ere  vi  dog  i  Hu,  som 
om  vi  havde  hørt  den  fremsiges  med  hendes 
egen  klagende  Røst,  og  vi  have  fældet  Taarer 
derover,  c 

Men  Olaf  løftede  afværgende  Haanden  og 
svarede  med  stor  Kulde: 

Paa    ingen   Viis   vil   jeg   befatte    mig   med 
den  Sag;    ikke    vil   jeg   vanhellige    mit   Embede 

som  Guds  Tjener  ved  at  gaae  Elskovsærinder 
for  viltre  Jomfruer,  som  ere  deres  Frænder  og 
Værger  ulydige-,  og  allermindst  vil  jeg  række 
Haand  til  at  bryde  Klosterfreden.  Hyr  Eder  et 
Bud  til  det  Hverv,  om  I  vil;  I  have  vel  Guld 
nok  til  at  lønne  ti  Haandlangere,  som  kunne 
hjelpe  Jomfru  Kirsten  ned  i  Helvedes  Pøl.« 

»O,  Hr.  Olaf,«  udbrød  Karen  Svendsdatter, 
»vær  dog  ei  saa  ubarmhjertig!  Skulde  det  da 
være  en  Dødssynd  at  elske  i  Tugt  og  Ære,  som 
Kirsten  gjør,  og  at  begjære  Bistand  i  sin  Nød 
af  den  Mand,  til  hvem  hun  er  lovet?« 

»Nu,  jeg  ønsker  hende  intet  Ondt,«  svarede 
Olaf,  skamfuld  over  sin  egen  Heftighed,  men 
Karen  Algotsdatter  afbrød  ham  og  sagde  for- 
bittret : 

»Jo,  I  gjør!  Nu  skjønner  jeg,  at  Elseby 
dog  har  Ret  i  det,  hun  sagde  om  Eder.« 

»Og  hvad  var  det,  lille  Jomfru?«  spurgte 
Olaf  med  et  spodsk  Smiil. 

»Hun  sagde,  at  ikke  er  I  'en  from  og  ydmyg 
Guds  Tjener,  men  en  ond  og  haard  Mand,  besat 
af  en  Hovmods  Djævel.« 

»Nu,«  udbrød  Olaf  rasende,  »da  bring  hende 
Hilsen  fra  mig  og  siig  hende,  at  en  Skjøges  Lod 
venter  hende,  hun  som  har  givet  sig  i  Satans 
Vold-,  thi  Satan  er  inden  dette  Slots  Mure,  har 
han  end  paataget  sig  SkikkeLe  af  en  Lysets 
Engel,    vider  det!     Jeg  har  seet  ham;   jeg  kom 

ham  paa  Tvers  og  satte  en  Bom  for  hans  Bukke- 
spring, jeg  —  « 

Men  da  greb  Karen  Svendsdatter  sin  Ven- 
indes Haand  og  drog  hende  med  sig.  De  flyede 
forfærdede  derfra  i  den  Tro,  at  den  Vadstena- 
Præst  var  bleven  forrykt,  og  strax  efter  kom 
Broder  Jonas  vraltende  for  at  hente  Olaf  ind  til 
Bisp  Peder;  thi  han  havde  over  dette  Møde 
med  Jomfruerne  glemt  Tiden. 

I  en  oprørt  Sindsstemning  traadte  han  ind 
i  Eskilds  Kammer,  hvor  Bisp  Peder  ikke,  som 
ellers,  modtog  ham  med  den  ham  eiendommelige 
Værdighed  og  Ro;  han  gik  heftigt  op  og  ned 
ad  Gulvet  og  saae  ophidset  ud.  Dette  uvante 
Syn  gjengav  Olaf  Besindelsen,  saa  at  han,  i 
Stedet  for  at  udøse  sit  Hjerte  for  sin  Velynder, 
spurgte  ham,  om  han  havde  havt  Fortrædelig- 
heder. 

*  Aldrig  er  jeg  uden  slige,«  svarede  Bispen, 
idet  han  standsede  brat  foran  Olaf;  »men  nu 
troer  jeg,  at  Satan  selv  er  paa  Spil.« 

Det  forundrede  ikke  Olaf  at  høre;  han  var 
jo  selv  af  samme  Mening;  men  det  gjorde  ham 
ikke  mindre  begjærlig  efter  at  faae  nærmere 
Forklaring.  Hans  Forsøg  derpaa  strandede  imid- 
lertid, thi  Bispen  brød  ham  kort  af  og  sagde: 

»Det  er  ikke  for  Eders  Øren,  Olafl  Tak  I 
Eders  Helgen  for  den  stille  Klosterbo,  i  hvilken 
I  kan  dølge  Eder,  og  at  I  ikke  skal  færdes  paa 


206 


de  høie  Steder,  hvor  Foden  glider  og  Vinden 
blæser  snart  fra  den  ene  Kant,  snart  fra  den 
anden.« 

»Nu,  Hr.  Peder,«  svarede  Olaf  med  et  Smiil, 
»den  Lignelse  er  ikke  svær  at  tyde;  thi  og  i 
vor  Klosterbo  regjerer  en  Kvinde,  i  hvis  Aarer 
rinder  Fyrsteblod,  er  det  end  tyndt*),  saa  vi  og 
have  fornummet  til  de  Kastevinde,  hvis  rette 
Navn  er  Kvindeluner;  traf  jeg  det  ikke?« 

»I  faaer  troe  det,  om  det  kan  fornøie  Eder,« 
svarede  Bisp  Peder  forbeholdent ;  »men  en  Daare 
er  jeg,  der  klynker  som  et  Barn;  jeg  bør  ikke 
spilde  Tiden  og  opholde  Eder,  som  længes  efter 
at  fare  herfra.« 

Derpaa  gik  han  hen  til  sin  Pult,  tog  Svar- 
skrivelsen til  Fru  Ingegjerd,  som  laae  der,  og 
gav  ham  det  med  en  Silkesnor  omvundne  og 
med  Dronningens  Segl  forsynede  Brev,  om  hvis 
Indhold  han  korteligt  gav  ham  Underretning ; 
men  derpaa  aabnede  han  et  laaset  Gjemme  i 
Pulten  og  fremdrog  et  Brev  af  langt  mindre  For- 
mat og  uden  Segl  for,  blot  omvundet  af  en  Snor. 
Han  blev  staaende  med  det  i  Haanden,  dreiede 
det  mellem  Fingrene  og  sagde: 

»Olaf,  I  sagde  forgangen  Dag,  at  jeg  havde 


*)  Abbedissen  i  Vadstena,  Fru  Ingegjerd,  nedstammede 
gjennem  sine  Bedsteforældre,  Ulf  Gudmarsøn  og  den 
hellige  Birgitte  fra  den  svenske  Kongeæt  Folkungerne. 

viist  Eder  en  stor  Tjeneste  ved  at  antage  mig 
Eders  Søster,  og  at  I  gjerne  gjorde  mig  Gjen- 
gjeld  og  viste  mig  Eders  Taknemmelighed  i 
Gjerningen,  om  det  maatte  blive  Eder  forundt. 
Snarere,  end  baade  I  og  jeg  formodede,  er  Lei- 
ligheden  til  at  indfrie  Eders  Løfte  kommen.  See 
her  denne  liden  Skrivelse ;  tag  den  med,  læg 
Hjemveien  over  Falkjøping,  i  hvilken  Bys  Nær- 
hed den  danske  Hær  efter  Sigende  befinder  sig, 
opsøg  Hr.  Folmer  Jakobsøn  Lunge  og  giv  det  i 
hans  egne  Hænder,  om  Sagerne  deroppe  da 
staae  saa,  at  I  kan  udrette  dette  Ærinde  uden 
Fare  for  Eders  Liv.  Sagen  er  af  Vigtighed, 
Olaf,  og  maa  holdes  dulgt;  derfor  har  jeg  ikke 
sat  mit  Navn  under  og  intet  Sigil  for;  og  selve 
Brevet  er  affattet  i  forblommede  Udtryk,  saa  at 
kun  de,  der  kjende  Sagen  og  Forholdene,  vil 
kunne  fatte  Meningen;  men  for  Hr.  Folmer  vil 
den  strax  være  klar,  fornemmelig  naar  han  er- 
farer, hvo  der  er  Brevskriveren.  Kun  faa  ere 
desuden  de,  der  kunne  tyde  Skrift,  hvis  Aarsag 
der  ikke  er  stor  Fare  ved  dette  Ærinde,  naar  I 
først  er  vel  udenfor  disse  Mure.« 

Olaf  havde  opmærksomt  lyttet  til  Bispens 
Ord,  men  det  stod  tydeligt  at  læse  i  hans  ær- 
lige Ansigt,  at  han  ikke  var  glad  ved  det  Hverv. 

»Kjære  Hr.  Peder,«  sagde  han,  »der  gives 
Ingen,  hvem  jeg  hellere  vil  være  til  Tjeneste  end 
Eder,    tvivl   ikke  derom;    men  min  Samvittighed 

byder  mig  oprigtigt  at  sige  Eder,  at  jeg  kun. 
ugjerne  gaaer  Krogveie  og  befatter  mig  med 
Ærinder,  om  hvis  Beskaffenhed  jeg  holdes  i 
Uvidenhed ;  og  nu  bør  jeg  lade  Eder  vide,  hvad 
der  er  forunderligt,  at  dette  er  anden  Gang  i 
denne  Morgenstund,  at  der  er  blevet  rettet  en 
Begjæring  til  mig  om  at  gaae  til  Hæren  med  et 
Budskab,  skjøndt  til  en  anden  Ridder.« 

»Ei  saa!«  udbrød  Bispen  forundret. 

»Men  jeg  sagde  nei,«  foer  Olaf  fort,  »thi  der 
blev  givet  mig  fuld  Besked,  og  jeg  skjønnede 
da,  at  Sagen  var  af  mislig  Art,  enddog  Meningen 
fra  de  Paagjeldendes  Side  var  god.  Saalunde 
kan  det  ogsaa  forholde  sig  med  det  Brev,  I, 
kjære  Hr.  Peder,  der  holder  i  Eders  Haand  — 
men  nu  har  jeg  sikkert  for  Alvor  fortørnet  Eder?« 

»Paa  ingen  Viis,«  svarede  Hr.  Peder  smilende. 
»Eders  Ærlighed  og  Oprigtighed  gjør  Eder  dob- 
belt kjær  for  mig,  al  den  Stund  disse  Egen- 
skaber stedse  have  været  og  endnu  ere  Kardinal- 
dyder i  mine  Øine,  enddog  I  synes  at  mene,  at 
Peder  Lodehat  ikke  har  kunnet  taale  Hofluften 
og  er  bleven  en  Rænkesmed?« 

»O  nei,  ikke  saa!«  udbrød  Olaf  ivrigt,  mens 
Bisp  Peder  løftede  Haanden  og  sagde: 

»Vist  saa!  Viig  nu  ikke,  men  staa  fast  paa 
Sanddruhedens  Klippe!  Dog  ville  vi  nu  ikke 
strides  derom.     Siig   mig    hellere,    hvo   det  var, 

for  hvem  I  skulde  gaae  til  Hæren  med  det  mis- 
lige Budskab,  om  I  da  tør  meddele  mig  det?« 

»Jeg  seer  ikke  nogen  Aarsag  til  at  holde 
det  skjult  for  Eder,«    svarede  Olaf,   »tvertimod!« 

Saa  fortalte  han,  hvad  der  var  forefaldet 
mellem  ham  og  de  to  Jomfruer  ude  paa  Klippen, 
men  da  han  var  færdig  med  sin  Beretning,  sagde 
Bisp  Peder  blot: 

»Nu,  ikke  Andet!«  hvorpaa  han  faldt  i 
Tanker  og  tilføiede :  »Jeg  mener  dog,  at  I  gjorde 
Uret  i  at  vise  de  unge  Piger  saa  barskt  af;  men 
I  kjender  ikke  denne  Sags  Sammenhæng,  som 
jeg.  Dog  veed  I  vel,  at  Mogens  Munk  er  en 
Dannemand,  Jep  Muus  derimod  en  fræk  og  ond 
Karl?  Nu,  da  maa  I  kunne  begribe  mig,  som 
siger,  at  kan  Jomfru  Kirsten  ikke  faae  Fred  i 
Klostret  og  skal  hun  slæbes  derfra,  da  maa 
Manden  hellere  være  Hr.  Mogens  end  Hr.  Jep ; 
det  mindste  Onde  bør  foretrækkes  —  ak,  Olaf, 
hvor  ofte  nødsages  vi  ikke  i  denne  onde  Verden 
til  at  nøies  med  et  Lod,  naar  vi  begjærede  et 
Pund!  Dertil  kommer,  at  Hr.  Abraham  og  har 
sine  Fingre  i  denne  Sag  og  staaer  paa  Jep 
Muus' s  Side.  Jeg  beder  Eder  da:  læg  Jomfruer- 
nes Ærinde  til  mit  og  udret  dem  begge ;  de  ere, 
naar  Alt  kommer  til  Alt,  dog  af  samme  Tønde.« 
Da  Bispen  nævnede  Hr.  Abraham,  gav  det 
et  lille  Sæt  i  Olaf,  og  nu  spurgte  han: 

»Siig  mig  blot  Et,  Hr.  Peder  —  gjelder  det, 

Dronningens  Jomfruer.  j* 

I  har  i  Sinde  med  Eders  hemmelige  Skrivelse, 
Hr.  Abrahams  Fingre?« 

»Ja,  saa  er  det, «  svarede  Bispen,  »saa  Meget 
tør  jeg  sige  Eder.« 

»Nu/  udbrød  Olaf,  idet  hans  Øine  fik  Liv, 
^da  er  jeg  Eders  Mand  og  skal  bringe  Hr.  Folmer 
Brevet,  om  da  Gud  Herren  vil  føre  mig  lykke- 
ligt gjennem  alle  Farer;  men  hvad  Jomfruernes 
Ærinde  angaaer,  da  lover  jeg  Intet.  Dog  beder 
jeg  Eder,  om  I  vil,  at  bringe  dem  min  Hilsen 
og  siig  dem,  at  min  ubillige  Vrede  angrer  mig.« 

»Saa  have  I  Tak,  Olaf,«  svarede  Bisp  Peder 
og  gav  ham  Brevet;  »I  tjener  en  god  Sag  ved 
at  gaae  denne  Gang  for  mig,  enddog  det  er  at 
befrygte,  at  Hr.  Abraham  nu,  som  saa  ofte  før, 
vil  vide  at  trække  Fingrene  til  sig  og  slippe 
uskadt  derfra;  men  brug  nu  Forsigtighed!  Læg 
Dronningens  Brev  i  Eders  Taske,  men  gjem  mit 
i  Eders  Kuttes  inderste  Lomme,  og  I  maa  hellere 
rive  det  sønder,  end  give  det  til  nogen  anden 
Mand,  end  min  fuldtro  Ven,  Hr.  Folmer  Jakob- 
søn. Dog  tøv,  jeg  vil  selv  ledsage  Eder  til  den 
yderste  Port  og  med  mine  egne  Øine  see  Eder 
vel  paa  Vei.«  — 

Kort  efter  gik  de  ned  i  Borggaarden,  men 
da  de  naaede  Ridderbygningen,  traadte  Hr.  Abra- 
ham ud  af  Taarndøren  og  sluttede  sig  til  dem. 

»Saa  I  vil  nu  fort.«  sagde  Ridderen  venligt 
til  Olaf;    >T    faaer    godt   tørt  Veir  og   fast   Føre 

til  Eders  Vandring  ;  det  vil  sikkert  nu  staae  paa 
at  fryse.« 

Olaf  bøiede  i  Taushed  sit  Hoved,  men  Bisp 
Peder  standsede  og  sagde: 

»En  lang  Vei  har  I  for  Eder,  Olaf,  og  en 
møisommelig  Gang ;  er  det  dog  ikke  bedre,  at 
I  faaer  et  Øg  at  ride  paa  og  et  Par  Svende  til 
Ledsagelse?« 

»Nei,«  svarede  Olaf,  »lad  mig  gaae,  som 
jeg  kom;  det  huer  mig  bedst  og  er  dog  tryg- 
gest-, thi  et  Par  Svende,  ere  de  end  væbnede 
til  Tænderne,  ere  dog  intet  tilstrækkeligt  Værn, 
men  lokke  blot  Røvere  hid.« 

Da  de  kom  til  Borgportens  Taarn,  standsede 
Bisp  Peder ;  thi,  som  han  havde  sagt,  at  ledsage 
Olaf  til  den  yderste  Port  ved  Udenværkerne, 
vilde  dog  nu,  i  Abraham  Brodersøns  Nærværelse, 
været  altfor  paafaldende.  Han  bød  derfor  her 
Olaf  Farvel  og  gav  ham  sin  Velsignelse,  hvorpaa 
han  vendte  om,  og  Hr.  Abraham  til  hans  Be- 
roligelse, venligt  samtalende  med  ham,  ledsagede 
ham  tilbage  heelt  op  til  Eskildssalens  Dør.  Dog, 
hvad  var  der  egentlig  at  frygte  for?  Ridderen 
kunde  umuligt  vide  Noget  om  den  hemmelige 
Skrivelse,  Olaf  bar  inderst  ved  sin  Brystdug;  men 
alligevel  begav  han  sig  op  i  Eskildssalens  Taarn, 
hvorfra  der  var  en  viid  Udsigt;  og  da  han  efter 
nogen  Tids  Forløb  skimtede  en  enlig  Skikkelse, 
der  som  en  mørk  Streg    aftegnede   sig  paa  den 

hvide  Snee,  vandre  Nord  paa  ad  Veien  til  Bor- 
aas,  tvivlede  han  ikke  om,  at  det  var  Olaf  An- 
derson, og  at  Alt  var  vel.  Dog,  lige  saa  rigtig 
den  første  Formodning  var,  lige  saa  feilagtig 
den  anden;  thi  fra  Taarnet  kunde  han  ikke  see 
Udenværksporten  ved  Klippens  Fod,  og  derfor 
blev  han  uvidende  om,  hvad  der  var  overgaaet 
Olaf  i  Mellemtiden,  inden  han  fik  Øie  paa  ham. 
Ved  Borgporten  opdagede  Olaf  intet  Mis- 
tænkeligt, uden  det  skulde  være  Henrik  Raspes 
Nærværelse.  Hans  sorte  Øie  lyste  ham  lidet 
hyggeligt  i  Møde,  og  nu  blev  det  levende  i 
Olafs  Erindring,  at  han  under  sine  Vandringer 
paa  Slottet  stedse  havde  havt  Speidere  i  Hælene 
paa  sig.  Han  havde  talt  med  Bisp  Peder 
derom,  men  denne  havde  svaret,  at  dette  sik- 
kert ikke  var  Andet  end  tilfældige  Møder  med 
Krigsfolkene,  som  i  deres  Ledighed  streifede  om 
overalt.  Han  kunde  være  vis  paa,  at  Hr.  Abra- 
ham ikke  her,  i  Dronningens  Nærværelse,  vilde 
vove  at  krumme  et  Haar  paa  hans,  en  Vadstena- 
Broders,  Hoved.  Dog,  nu,  ved  Synet  af  Henrik 
Raspe,  kom  der  en  lille  Kuldegysning  over  Olaf, 
og  hans  Frygt  formindskedes  ikke  derved,  at 
Høvedsmanden  selv  ledsagede  ham  over  Dæm- 
ningen til  Udenværkets  Porttaarn,  især  ikke 
da  Henrik  Raspe  gik  ved  hans  Side  uden  at 
mæle  et  Ord,  indtil  de  havde  naaet  Porten.  Da 
sprang    en  halv  Snes  væbnede  Knegte  frem  og 

omringede  Olaf,  idet  Henrik  Raspe  lod  sin  dybe 
Røst  høre  og  sagde : 

»Ind  i  Portgjemmerens  Hul  med  ham,  men 
tilføi  ham  ingen  Overlast;  Hr.  Abraham  vil  strax 
være  her.« 

Olaf  gjorde  ingen  Modstand  og  mælede  ikke 
et  Ord,  saa  stor  var  hans  Skræk  i  Overrump- 
lingens Øieblik.  Saa  kom  han  i  Tanke  om  Bisp 
Peders  Brev  og  overveiede,  om  han  skulde  til- 
intetgjøre  det;  men  inden  han  kom  til  en  Beslut- 
ning, gik  Døren  op,  Henrik  Raspe  traadte  ind, 
satte  sig  paa  Steenbænken  og  vendte  ikke  sit 
skumle  Øie  fra  ham. 

»Af  hvad  Aarsag,«  spurgte  Olaf,  »har  I  lagt 
Haand  paa  mig,  en  Guds  Tjener  og  Fredens 
Mand  ?  I  maa  da  vide,  at  dette  er  en  formaste- 
lig Gjerning  og  dertil  kommer,  at  Dronningen 
vil  straffe  Eder  derfor,  naar  hun  erfarer,  hvad  I 
har  gjort.« 

»Nu,«  svarede  Henrik  efter  et  Øiebliks  fort- 
sat Stirren,  »Hr.  Abraham  maa  staae  til  Ansvar 
for  Hendes  Naade,  om  ellers  dette  nogensinde 
kommer  til  hendes  Kundskab.  Han  byder  over 
os,  og  vi  have  kun  at  lyde;  men  jeg  maa  troe, 
at  han  har  en  liden  Afregning  med  Eder,  som 
han  nu  vil  bringe  i  Rigtighed;  han  er  ei  glem- 
som, den  Herre!« 

Da  blev  Olaf  mod  i  Hu.  Han  tvivlede  ikke 
om,  at  han  jo  nu  skulde  lide  legemlig  Mishand- 

ling,  ja  maaskee  endogsaa  Døden,  hvorfor  han 
foldede  sine  Hænder  og  ved  stille  Bøn  beredede 
sig  til  at  gaae  det  i  Møde,  som  det  lod  til,  at 
Gud  Herren  vilde  lade  skee. 

Hans  Frygt  var  imidlertid  ugrundet;  thi 
ihvorvel  Hr.  Abraham  i  det  første  Øieblik  havde 
følt  stor  Lyst  til  at  revse  den  dristige  Munk, 
saa  var  han  dog  ved  nærmere  Overveielse  kom- 
men til  den  Erkjendelse,  at  det  vilde  være  klo- 
gere, om  han  tog  sin  Vrede  fangen.  Den 
egentlige  Hensigt  med  det  Speidersystem,  han 
havde  sat  i  Værk,  var  at  komme  efter,  hvad  en 
mod  ham  saa  fjendtligt  sindet  Person,  som  den 
Vadstena  Præst,  tog  sig  for,  mens  han  var  paa 
Varberg;  men  det  havde  jo  viist  sig,  at  han  dog 
ikke  havde  vovet  at  gaae  til  Dronningen  med 
nogen  Klage,  havde  han  end  fundet  Veien  til 
Fru  Gisele.  Derved  var  dog  ingen  Ulykke  skeet, 
og  sandsynligviis  vilde  Olaf  faaet  Lov  til  at 
drage  bort  i  Fred,  hvis  Hr.  Abraham  ikke  var 
kommen  efter,  at  det  var  Bisp  Peder,  der  var 
gaaet  Olaf  Anderson  til  Haande  i  denne  Sag;  og 
naar  denne  hans  gamle  Modstander  havde  faaet  et 
Vaaben  imod  ham  i  Hænde,  undlod  han  sjeldent 
før  eller  senere  at  benytte  sig  af  det  og  gjøre 
ham  al  den  Skade,  han  kunde,  om  det  ikke 
allerede  var  skeet;  thi  han  havde  faaet  at  vide, 
at  Bispen  den  foregaaende  Aften  havde  havt  en 
lang  Samtale    i    Enrum    med    Dronningen.     Det 

gjaldt  da  for  ham  at  komme  efter,  hvad  Bispen 
førte  i  sit  Skjold,  og  da  denne  meget  skrivende 
Herre,  som  Hr.  Abraham  vel  vidste,  hver  Gang 
der  gik  Bud  til  Hæren,  sendte  Breve  just  til  de 
Herrer,  som  vare  hans,  Abraham  Brodersøns, 
erklærede  Modstandere,  saa  fik  han  Lyst  til  at 
see  efter,  om  der  ikke  muligt  hos  den  bortdra- 
gende Præst,  med  hvem  Bispen  havde  holdt 
saa  mange  fortrolige  Raadslagninger,  dølgede 
sig  et  sligt  Brev,  der  skulde  smugles  ud,  og 
derfor  lod  han  den  een  Gang  givne  Befaling,  at 
Olaf  Anderson  skulde  anholdes  ved  Yderporten, 
staae  ved  Magt.  — 

Olaf  foer  sammen,  da  Døren  fløi  op,  og 
Hr.  Abraham  traadte  ind,  men  Ridderens  Tale 
lød  strax  beroligende. 

»Vær  uden  Frygt,«  sagde  han;  »enddog  I 
ikke  har  gjort  Eder  fortjent  til  nogen  blid  Med- 
fart af  mig,  agter  jeg  dog  den  Kjortel,  I  bærer, 
og  der  skal  ikke  blive  Eders  Person  tilføiet  no- 
gen Overlast;  men  i  disse  Ufredens  Tider  tør 
jeg  ikke  lade  nogen  Fremmed  slippe  herfra  uden 
Ransagelse.« 

»Fremmed,«  udbrød  Olaf,  »jeg  er  af  Fødsel 
en  Skaaning.« 

>Men  I  har  til  Huse  iSverrig,«  svarede  Hr. 
Abraham,  »og  hvo  borger  mig  for,  at  ikke  I 
kan  være  en  Speider,  hvem  Kong  Albrecht  har 
udskikket?« 

»Nei,«  svarede  Olaf,  »da  vilde  jeg  vel  gaaet 
til  Hæren  for  at  speide  og  ikke  til  ingen  Gavn 
vovet  mig  hid,  lige  ind  i  Løvens  Hule.« 

»I  mener  vel  Løvindens,«  svarede  Hr.  Abra- 
ham med  et  Smiil,  »eftersom  det  er  en  Frue, 
der  bærer  Kronen  og  fører  Spiret,  og  just  i 
hendes  Hule,  om  dette  skjønne  Slot  skal  kaldes 
saa,  kunde  der  være  Ting  af  Vigtighed  at  lure 
efter;  men  nu  vil  jeg  ikke  spilde t flere  Ord  paa 
Eder;  giv  hid  først  Eders  Taske!« 

Da  han  havde  faaet  den  i  Hænde,  aabnede 
han  den,  men  fandt  kun  der  Dronningens  af 
Kantsleren  udfærdigede  Brev  og  nogle  Sølvpenge. 
Ved  Synet  af  dem  tindrede  Henrik  Raspes  sorte 
Øie,  men  til  hans  store  Skuffelse  lagde  Hr. 
Abraham  baade  Brevet  og  Pengene  igjen  i  Ta- 
sken, lukkede  den  og  sagde: 

»En  lang  Kappe  kan  meget  dølge;  drag 
Kutten  af,  at  vi  kunne  ransage  den  i  Fol- 
derne.« 

Da  greb  Olaf  hurtigt  i  sin  Barm  for  at  tage 
Bisp  Peders  Brev  og  rive  det  sønder;  men  i  et 
Nu  var  Henrik  Raspe  over  ham,  tog  ham  om 
Degge  Haandled,  dreiede  Armene  om  paa  hans 
Ryg  og  holdt  dem  fast  der,  mens  Hr.  Abraham 
traadte  til,  løsnede  Kjortelen,  stak  Haanden  i 
Inderlommen,  fandt  Brevet  og  drog  det  frem. 

»See  vi  det  I«  udbrød  han  saa  med  et  hove- 
rende Smiil.     »Nu,  det  er  ikke  den  første  Gang 

og  bliver  ikke  heller  den  sidste,  at  Helligheds 
Kaabe  dækker  over  Skjelmsstreger ;  men  her  er 
ingen  Udskrift  og  intet  Sigil.  Hvo  gav  Eder 
Brevet  og  til  hvem  skulde  I  bringe  det?« 

»Derom  siger  jeg  Eder  Intet,«  svarede  Olaf 
fast,   »gjør  saa  med  mig,  hvad  I  vil.« 

»Lad  mig  hente  Tommeskruen,  Herre,« 
sagde  Henrik,  »da  vil  han  snart  faae  Tungen 
paa  Gled.« 

Men  Hr.  Abraham  aabnede  Brevet,  gik  hen 
til  Glughullet  med  det,  kastede  et  Blik  i  det, 
puttede  det  saa  i  sin  Taske  og  sagde: 

»Gjøres  ikke  nødigt,  Henrik!  Nu  veed  jeg 
Besked,  og  jeg  skal  vel  vide  at  ramme  den 
Herre  paa  Hatten,  som  skrev  Brevet.  I  for- 
staaer  mig  vel,  ærværdige  Herrer«  spurgte  han 
saa  Olaf  med  et  spydigt  Smiil. 

Jo,  Olaf  forstod ;  thi  Bisp  Peders  Vaaben- 
mærke  var  jo  en  Hat;  og  nu  vrededes  han  i 
Hjertet  paa  sin  Velynder,  som  spandt  Rænker 
og  havde  lokket  ham  til  at  befatte  sig  med  slig 
Mørkets  Gjerning.  Endnu  omspændte  Henriks 
stærke  Næver  hans  Haandled  som  en  Skrue- 
stikke, og  det  anede  ham,  at  han  dog  ikke 
vilde  slippe  derfra  uden  Mishandling.  Denne 
Frygt  viste  sig  ogsaa  at  have  været  vel  grundet; 
thi  efterat  Hr.  Abraham  havde  befalet  Henrik 
Raspe  at  lade  Præsten  føre  et  godt  Stykke  frem 
paa  Veien,  før  de  slap  ham,  gik  han  derfra,    og 

nu  var  Olaf  ganske  i  de  raae  Landseknegtes 
Vold.  De  haanede  ham,  puffede  og  sloge  ham, 
saa  han  længe  efter  bar  Mærke  deraf;  og  da  de 
endelig  lod  ham  fare,  og  Bisp  Peder  saae  ham 
vandre  ad  Skoven  til,  da  værkede  hans  Lemmer, 
og  Smertens  og  Forbitrelsens  Taarer  flød  ned 
ad  hans  Kinder. 

Imens  sad  Hr.  Abraham  i  sit  Kammer  og 
studerede  Bisp  Peders  Brev.  Han  var  bedre 
oplært,  end  de  fleste  af  hans  Lige,  men  dog 
tog  det  Tid  at  tyde  den  gniddrede  Skrift.  Om- 
sider kom  han  til  Ende  dermed,  og  et  hevn- 
gjerrigt  Smiil  gled  over  hans  Aasyn,  idet  han 
foldede  Skrivelsen  sammen  og  derpaa  gjemte 
den  i  sin  vellaasede  Brevkiste.  Brevet  lod  saa- 
lunde : 

Kjære  Ven!  Ilde  gaaer  det  nu  til  her  paa 
Borgen 5  thi  Tyren*)  regjerer,  og  Huusfruen 
dandser  efter  hans  Pibe,  enddog  han  lober  efter 
hendes  Terner,  hvad  jeg  haver  sagt  hende,  men 
hun  vilde  ikke  troe  mig.  Kun  han  haver  hendes 
Oren,  og  af  ham  taaler  hun  Alt;  ja,  forgangen 
Dag  var  han  dumdristig  nok  til  at  gaae  op  til 
hende,  mens  hun  sad  i  sit  Lønkammer,  jog 
hendes  Smaadreng  bort  fra  Døren  og  forblev 
hos  hende  en  ganske  Stund.  Sandelig,  var  hun 
ikke  den  dydige  og  villiestærke  Kvinde,  hun  er, 


*)  Abraham  Brodersøns  Vaabenmærke   var  et  Tyrehoved. 

da  maatte  jeg  gjore  mig  sære  Tanker  om  hendes 
Færd ;  men  og  hun  er  kun  et  Menneske,  og 
han  er  fræk  nok  til  at  eftertragte  det  Høieste; 
og  foler  jeg  mig  end  forvisset  om,  at  han  naaer 
det  ei,  saa  voxer  dog  imens  han  Magt  utilbør- 
ligt. °g  det  kan  ende  med  at  sætte  Klik  paa 
hendes  blanke  Skjold,  endnu  værre,  end  da  al 
den  Sladder  gik  gjennem  Landet  om  hende  og 
Broder  Niels*).  Derfor  beder  jeg  Dig,  kjære 
Ven,  pas  Leiligheden  og  kom  hid,  det  snareste 
skee  kan.  Du  kan  bedre  end  jeg  tage  Tyren 
ved  Hornene ;  thi  høit  staaer  Din  Stjerne  hos 
Fruen:  til  Faa  sætter  hun  saa  ganske  sin  Lid 
og  er  Dig  evig  Tak  skyldig  for  det,  Du  var  for 
hendes  Søn**)  paa  det  Sidste,  give  Gud,  at  vi 
havde  ham  end  her  i  Jorderigs  Dal,  den 
fromme  unge  Herre,  som  var  vort  Fremtidshaab 
og  vilde  bundet  hans  Moders  Hjerte  og  Hu, 
saa  at  ingen  Skalke  vilde  kunnet  liste  sig  der- 
ind; men  Du  skal  jage  dem  ud  og  bringe  hende 
til  Besindelse.c 


')  Abbeden  i  Soer.  en  Tid  Dronningens  Skriftefader. 
Svenskerne  beskyldte  hende  endogsaa  for  at  have  avlet 
et  Barn  med  denne  Munk. 
**)  Folmer  Lunge  ledsagede  Kong  Olaf  paa  hans  sidste 
Reise  fra  Ystad  til  Falsterbro,  hvor  den  unge  Fyrste, 
som  var  bleven  syg.   døde  i  hans  Arme. 


SJETTE  KAPITEL. 


HVO  DER  RAADEDE  FOR  BORGEN. 

LJen  næste  Morgen  sad  Dronningen  i  Hallen, 
indsvøbt  i  sin  Foerværks  Kaabe  og  tæt  ved 
Kaminen,  i  hvilken  der  brændte  et  knittrende 
Baal,  thi  Natten  havde  været  kold.  I  hendes 
Nærhed  sad  Fru  Gisele  og  krøb  sammen  og 
noget  derfra  alle  Jomfruerne  paa  Rad  paa  to 
Bænke;  Elseby  var  iblandt  dem,  statelig  klædt 
og  uden  Tegn  til,  at  den  Revselse,  Fi'u  Gisele 
havde  tildeelt  hende,  havde  knækket  hendes 
Mod.  Davren  var  spiist,  og  Alle  ventede  paa, 
at  Dronningen  skulde  give  Tegnet  til  at  bryde 
op,  for  at  Jomfruerne  kunde  gaa  tilbage  til  Fruer- 
stuen og  tage  fat  paa  deres  Dagsgjerning; 
men  Hendes  Naade  blev  siddende,  hensunken  i 
dybe  Tanker. 

Elsebys  Øine  søgte  stadigt  hen  til  Dronnin- 
gen; hendes  Kinder  blussede,  og  der  var  noget 

Beaandet  over  hendes  Aasyn  og  yppige  Skik- 
kelse, noget  Gaadefuldt,  Dulgt,  Uroligt  i  hendes 
Væsen.  Hendes  Hjertes  Ridder  havde  den  fore- 
gaaende  Aften  faaet  Held  til  at  nærme  sig  hende 
og  hviske  hende  nogle  Ord  i  Øret,  nyt  Tønder 
til  Ilden  i  hendes  Barm. 

»Tænk  ikke«,  havde  han  sagt  til  hende,  »at 
jeg  har  skiftet  Sind,  eller  at  jeg  lader  mig  kyse 
af  en  Præst.« 

»Vaer  Eder,  Hr.  Abraham,«  svarede  Elseby 
hviskende,   »Dronningen  seer  herhen.« 

»O  Elseby,  <  sagde  han  da,  »ei  heller  Hen- 
des Naades  straffende  Blikke  gjøre  mig  ræd ;  og 
naar  Alt  kommer  til  Alt,  da  er  Du  mig  mere 
værd,  end  ti  Dronninger;  uden  Skjonhed,  Ynde 
og  Ømhed  er  en  Kvinde  Intet  for  mig.« 

Der  gik  den  fyrige  Ridder  dog  over  Stregen  ; 
thi  Dronningen  kunde  ikke  frakjendes  Skjonhed 
og  Ynde,  og  han  gjorde  sig  selv  Uret.  Fru 
Margrethes  Person  havde  udøvet  en  dragende 
Magt  over  ham,  om  end  hendes  Aandsoverlegen- 
hed  havde  havt  sin  store  Part  deri.  At  over- 
vinde den  klogeste  og  meest  villiestærke  Kvinde, 
han  havde  kjendt,  det  Maal  havde  i  og  for  sig 
syntes  ham  at  være  en  Kamp  værd,  uden  Hen- 
syn til,  at  hun  bar  en  Krone,  og  han  havde  selv 
Aand  nok  til  i  bedre  Øieblikke  af  hende  at  lade 
sig  løfte  op  til  en  hoiere  og  renere  Sfære.    Uden 

dette    vilde  al  hans  Fagerhed  og  ridderlige  Væ- 
sen dog  ikke  hiulpet  ham. 

Men  Elseby  troede  ham  paa  Ordet,  og  hen- 
des Hoved  blev  svimmelt.  Saa  sad  da  nu  liden 
Elseby  og  ynkede  den  store  Dronning,  der  syn- 
tes hende  at  være  ganske  blottet  for  Ynde  og 
kvindelig  Blidhed,  saa  at  det  var  hende  negtet 
at  faae  Mænds  Hjerter  til  at  banke.  Blot  Ære- 
frygt eller  Angst  indgød  de  faste,  strenge  Træk 
og  de  store,  kolde  Øine;  men  i  dette  Øieblik 
var  ogsaa  Udtrykket  i  Dronningens  Øine  ual- 
mindelig strengt  og  hendes  Træk  skærpede, 
som  af  en  angribende  Overveielse  eller  Sinds- 
lidelse. Det  kjendtes  paa  hende,  at  Bisp  Peder 
havde  været  hos  hende.  Opskræmmet  af  Sladde- 
ren om  Hr.  Abrahams  dristige  Besøg  hos  Dron- 
ningen i  Fru  Ingeborgs  Kammer,  havde  han 
taget  Bladet  fra  Munden,  dog  ikke  saaledes,  at 
han  nævnede  hiin  Kjendsgjerning  med  et  Ord, 
eller  tillod  sig  at  udtale  nogen  ligefrem  Daddel 
over  Dronningens  Gjøren  og  Laden,  men  idet 
han  som  Kirkens  Tjener  og  en  berettiget  censor 
morum  klagede  over  den  Letfærdighed,  der  be- 
gyndte at  indsnige  sig  ved  Hove,  fordi  de,  der 
vare  høit  stillede  og  burde  foregaae  de  Andre 
med  et  godt  Exempel,  ikke  tæmmede  deres 
Lidenskaber  eller  vogtede  paa  deres  Handlinger 
—  af  det  Hib  kunde  saa,  tænkte  Bispen,  Fru 
Margrethe  tage  sin  Part;    og  Blodet,    som   skød 

op  i  hendes  Kinder,  syntes  at  tyde  paa,  at  hun 
gjorde  det;  men  nu  fik  hun  Beretningen  om  Hr. 
Abrahams  og  Elsebys  Møde  i  Kjeldergangen, 
saaledes  som  Hr.  Peder  havde  den  af  Olaf  An- 
dersons Mund;  og  hun  studsede  ved  at  erfare 
dette  Beviis  paa  sin  Yndlings  Letfærdighed;  thi 
Ingen  havde  hidtil  vovet  at  blotte  ham. 

»For  at  skaane,  ikke  Hr.  Abraham,«  sagde 
Bisp  Peder  saa,  »men  den  unge  Jomfru,  nøiedes 
jeg  med  at  give  Fru  Gisele  Kundskab  om  de 
Efterstræbelser,  for  hvilke  Elseby  Andersdatter 
er  udsat;  men  sluttelig  har  jeg  dog  fundet  det 
raadeligst  og  meest  betryggende,  at  Sagen  kom 
til  Eders  Naades  egen  Kundskab;  thi  jeg  har 
lovet  Jomfruens  Broder  at  antage  mig  hende. 
Om  Hr.  Abraham  faaer  hende  i  sin  Vold  og 
fordærver  hende,  som  han  har  gjort  ved  andre 
Jomfruer  før,  da  kunde  det  lægges  mig  til  Last, 
om  jeg  havde  tiet.« 

Vel,  Hr.  Bisp,«  svarede  Dronningen  unaa- 
digt  og  barskt,  »den  Sag  skal  vorde  undersøgt; 
og  vi  haabe,  at  det  da  vil  vise  sig,  at  dette  blot 
er  Bagvadskelse  eller  grov  Misforstaaelse.« 

»Vent  ikke  det,«  svarede  Bispen  djærvt; 
»men  jeg  veed  vel,  at  Eders  Naade,  hvad  Hr. 
Abraham  angaaer,  har  et  Bind  for  Øinene.  Dog 
skal  det  nu  siges  Eder,  Frue,  at  han  er  en  Herre 
af  løse  Sæder,  ganske  utugtig  og  samvittigheds- 

løs  i  det  Punkt  og  ikke  nogen  dydig  Kvindes 
Venskab  værd.« 

»Siig  det  til  de  dydige  Kvinder,  som  be- 
gjære  hans  Venskab!«  svarede  Dronningen,  idet 
hun  brusede  op.  »For  os  er  han  blot  en  tro 
og  nyttig  Tjener.« 

»Vel,  Eders  Naade, «  sagde  Hr.  Peder;  »men 
der  er  dog  Noget,  som  staaer  over  Brugbar- 
heden og  Nytten,  det  veed  I,  og  et  slet  Red- 
skab vil  tilsidst  saare  den  Haand,  der  bruger 
det.« 

»Man  skulde  tænke,«  udbrød  Dronningen 
spydigt,  »at  et  Barn  der  talte  og  ikke  vor  kloge 
Kantsier;  thi  det  veed  I,  at  om  vi  vilde  lade 
hver  os  nyttig  og  hengiven  Tjener  staae  Skrifte 
og  sigte  vort  Raad  saa  skarpt,  hvor  mange  vilde 
der  da  blive  til  Rest?« 

Da  frygtede  Bisp  Peder,  at  han  til  ingen 
Nytte  havde  rettet  det  Slag  mod  Hr.  Abraham, 
og  at  Lynet  vilde  komme  til  at  ramme  blot 
Jomfruen  og  ikke  Ridderen ;  men  alligevel  havde 
hans  Ord  trods  Dronningens  afvisende  Holdning 
gjort  et  stærkt  Indtryk  paa  hende-,  thi  hun  havde 
dog  hørt  Noget  om  Abraham  Brodersøns  løse 
Sæder;  men  hun  havde  viist  det  af  som  Bag- 
vadskelse.  Nu  var  imidlertid  hendes  gode  Me- 
ning om  ham  bleven  heelt  rokket,  og  hun  var 
en  ærbar  Kvinde    og  en  stærk  Aand  med  Lede 

til  alt  Dyrisk,  høiere  end  de  Fleste  hævet  over 
Kjødets  Anfegtelser. 

Saa  maatte  da  nu  den  fagre  og  snilde  Rid- 
der, paa  hvem  hun  havde  ødslet  sin  Gunst,  synke 
dybt  i  hendes  Øine,  var  end  for  hans  Vedkom- 
mende Bedrøvelsen  over  hans  Uværdighed  nok 
saa  stærk,  som  hendes  Harme;  men  det  var 
allerede  farligt  nok  for  ham,  at  hun,  skjøndt  hun 
ikke  tænkte  paa  at  forskyde  ham,  dog  tog  Af- 
stand fra  ham  i  sit  Hjerte;  det  kunde  dog  ende 
med  hans  Fald. 

Men  hendes  Forbittrelse  paa  Elseby  var 
stor  og  ublandet,  og  den  skjærpedes  vel,  uden 
at  hun  var  sig  det  klart  bevidst,  af  Skinsyge; 
og  saaledes  sad  hun  nu,  fuld  af  modstridende 
og  pinlige  Følelser  og  stirrede  ind  i  Ilden,  glem- 
mende Tid  og  Sted,  da  Hallens  Dør  gik  op,  og 
hun  hørte  de  hurtige,  lette  Trin,  som  hun  kun 
altfor  godt  kjendte.  Hun  vendte  sig  brat  og 
fangede  i  Flugten  et  Blik,  som  fra  Elsebys  Øine 
søgte  til  Hr.  Abraham,  idet  han  gik  forbi  hende ; 
og  saa  elskovsvarmt  og  dæmonisk  glødende  var 
dette  Blik,  at  dermed  var  Jomfruen  i  hendes 
Gine  røbet  og  fældet. 

Hr.  Abraham  kom  for  som  Slottets  Befalings- 
mand at  melde,  at  Natten  var  forløbet  roligt, 
og  at  der  ikke  var  indtruffet  nogen  Tidende  fra 
Falkjoping.  Dronningen  saae  paa  ham  med  et 
forskende    men    dog    sky  Blik,    rakte    ham  ikke 

Dronningens  Jomfruer.  I  - 

som  ellers  til  Morgenhilsen  sin  Haand,  men  sagde 
blot:  »I  have  Tak!«  hvorpaa  hun  vendte  sig 
fra  ham.  Han  studsede  og  tøvede  et  Øieblik; 
men  da  Dronningen  vedblev  ufravendt  at  stirre 
ind  i  Ilden,  bukkede  han,  dreiede  sig  om  paa 
Hælen  og  gik  saa  derfra  uden  at  see  hverken 
til  Hoire  eller  Venstre.  Han  traadte  nu  saa 
haardt,  at  Hallen  gav  Gjenlyd  af  hans  Sporers 
Klirren ;  men  da  Døren  var  lukket  efter  ham, 
reiste  Dronningen  sig  langsomt,  mens  Jomfruerne 
selvfølgeligt  strax  stod  op  fra  deres  Sæder.  Der- 
paa  hviskede  Hendes  Naade  et  Par  Ord  til  Fru 
Gisele,  som  saa  med  sin  skurrende  Røst  for- 
kyndte, at  de  nu  alle  kunde  begive  sig  til  Fruer- 
stuen paa  Jomfru  Elseby  nær;  hun  skulde  blive; 
og  da  de  andre  havde  fjernet  sig,  gik  Fru  Gi- 
sele  efter  Dronningen,  som  alt  var  paa  Veien 
til  sit  Kammer,  og  bød  Elseby  at  følge  med. 

Et  Blik,  hvast  som  et  Sværd,  ramte  den 
blegnende  Elseby,  da  hun  traadte  ind  til  Dron- 
ningen, og  nu  paafulgte  et  skrapt  Forhør,  som 
hurtigt  bragte  Synderinden  til  Bekjendelse.  Hen- 
des Forsikkring,  at  hun  elskede  Hr.  Abraham  i 
Tugt  og  Ære,  ophidsede  kun  yderligere  Dron- 
ningen, som  sagde: 

»Hidtil  har  vor  Fruerstue  været  en  Ærbar- 
hedens Skole ;  løse  Jomfruer  skulde  Ingen  søge 
der;  nu  skal  den,  som  vi  mærke,  gjøres 
til    et    Fru  Venus's  Tempel,    hvor  Letfærdighed 

trives;  men  deraf  vorder  Intet;  hver  syg  Plante 
i  min  Urtegaard  skal  rykkes  op  med  Rode  og 
kastes  ud,  at  ikke  de  sunde  skulle  vorde  smit- 
tede ;  saa  gjorde  jeg  med  Kirsten  Pedersdatter, 
og  saa  skal  nu  gjøres  med  Dig.  Du  skal  skik- 
kes efter  hende  og  sættes  i  Klostret;  der  kunne 
I  gjøre  Bod  i  hinandens  Selskab  og  begræde 
Eders  Daarskab.« 

Da  Dronningen  nævnede  Kirsten,  saae  Elseby 
op  med  et  bønligt,  bebrejdende  Blik. 

»Eders  Naade,«  vovede  hun  at  sige,  »for- 
glemmer ganske,  at  i  den  Sag  med  Kirsten 
tjente  jeg  Eder  tro;  er  denne  min-  Fortjeneste 
nu  ganske  udslettet?« 

Da  taug  Dronningen  og  faldt  i  Tanker;  en 
Række  pinlige  Erindringer,  som  Led  i  en  sam- 
menhængende Kjede,  gled  forbi  hendes  nu  skær- 
pede Blik  —  at  Abraham  Brodersøn  havde  hen- 
ledet hendes  Opmærksomhed  paa  Elseby,  anbe- 
falet hende  som  brugelig  til  Vogterske  for  Kir- 
sten Pedersdatter  og  tilskyndet  hende,  Dronnin- 
gen, til  at  gjøre  Elseby  til  en  af  sine  Jomfruer. 
Det  lod  næsten  til,  at  Hr.  Abraham  havde  al- 
vorlige Hensigter  med  Elseby,  eller  vilde  ind- 
bilde hende  Sligt;  men  hvad  Elseby  selv  angik, 
da  tvivlede  hun  ikke  om,  at  en  saa  listig  og 
fripostig  Jomfru,  som  hun,  jo  kunde  falde  paa 
at  tragte  efter  slig  Høihed;  thi  det  kjendtes  paa 
hele     hendes     Færd,      at     hun     betragtede    sig 

som  Kirsten  Pedersdatters  Søster  efter  Blodet. 
Deri  tog  Dronningen  ikke  feil;  thi  Elseby  stilede 
efter  at  blive  Hr.  Abrahams  Hustru  og  mente  i 
hvert  Fald,  at  hendes  Navnefaders,  Bonden  An- 
ders Persøns,  Nedstammen  fra  god  gammel  Æt, 
i  saa  Henseende  kunde  gjøre  Fyldest.  Paa  dette 
skrøbelige  Grundlag  havde  stakkels  Elseby  byg- 
get et  Luftkastel,  og  i  Haab  om  dets  Virkelig- 
gjørelse  havde  hun,  paa  den  ene  Selvforglem- 
melse ved  det  uventede  Møde  i  Kjeldergangen 
nær,    forstaaet  at  holde  Hr.  Abraham  i  Afstand. 

»Jeg  viser  Dig  min  Naade  deri,«  svarede 
Dronningen,  »at  Du  slipper  for  Straf;  men  her- 
fra skal  Du  den  Dag  i  Morgen.« 

Dermed  var  Sagen  afgjort;  men  Elseby  lod 
strax  ved  en  af  Ternerne  sin  ridderlige  Ven 
underrette  om,  hvad  der  var  forefaldet,  og  hvad 
der  ventede  hende.  Nu  forstod  han  Dronnin- 
gens Kulde  imod  ham  og  tvivlede  intet  Øieblik 
om,  hvo  det  var,  der  havde  spillet  ham  den 
Streg.  Han  tog  da  den  Beslutning  dristigt  at 
see  Faren  under  Øinene  og  bytte  Rollerne  om, 
saa  at  han  selv  blev  den  angribende  Part;  Bisp 
Peder  skulde  slaaes  med  sit  eget  Vaaben. 

Endnu  samme  Aften  begjærede  han  Fore- 
træde hos  Dronningen  og  blev  indladt;  men 
Fru  Gisele  var  til  Stede,  hvilket  i  dette  Tilfælde 
netop  var  ham  vel  tilpas.  Han  tog  strax  Ordet 
og  sagde  med  en  Uskyldigs  krænkede  Mine: 

»Eders  Naade  har  hidtil  undet  mig  stor 
Gunst,  og  jeg  tør  vel  mene,  at  jeg  heller  ikke 
har  viist  mig  ganske  uværdig  dertil;  men  det 
har  skaffet  mig  Misundere,  som  hidse  Klaffere 
paa  Eders  Naade,  om  de  derved  kunde  forvolde 
min  Undergang.  Jeg  er  vidende  om  den  Be- 
skyldning, der  nu  reises  imod  mig,  at  jeg  skulde 
have  indladt  mig  i  utilladelig  Elskovshandel  med 
Jomfru  Elseby;  men  jeg  haaber,  at  Eders  Naade 
vil  tro  mig,  naar  jeg  nu  siger  og  sværger  Eder 
til  ved  min  Ridderære,  at  dette  er  en  skamme- 
lig Bagvadskelse.  Jomfru  Elseby  gaaer  herfra, 
som  hun  kom,  ukrænket  af  mig,  en  Jomfru  med 
uplettet  Dyd.« 

Gamle  Fru  Gisele  sad  og  gumlede  med  sin 
tandløse  Mund,  som  det  var  hendes  Vane,  og 
saae  paa  den  veltalende  Ridder  med  et  fiffigt 
Blik.  I  Aanden  sagde  hun  til  ham :  det  kan 
forholde  sig  saa  og  dog  ikke  være  Din  For- 
tjeneste; men  hun  sagde  til  Dronningen,  som 
blev  siddende  taus  og  saae  ned  for  sig: 

»Eders  Naade  bør  troe  Hr.  Abraham;  han 
værger  for  sig  som  en  ærlig  Mand.« 

»Dog, «  svarede  Dronningen,  »tykkes  det 
mig,  at  I,  Hr.  Abraham,  kunde  biet  med  at  ret- 
færdiggjøre  Eder,  indtil  I  var  bleven  anklaget; 
en  god  Samvittighed  gjør  tryg. 

»Og,«  udbrød  han,  »imens  jeg  holdt  mig 
stille,  da  at  blive  snigmyrdet  bagfra  af  Stimænd! 

Eders  Naade  har  Raadgivere.  der  ikke  fortjene 
noget  bedre  Navn,  og  for  hvem  alle  Midler  til 
at  naae  Ærgjerrighedens  Maal  ere  lige  gode; 
ja,  enddog  de  hykle  Ærbødighed  for  Eders  Naade, 
skaane  de  Eder  ikke  og  undsee  sig  ikke  for  at 
sværte  Eder  bag  Eders  Ryg.« 

»Til  hvem  sigter  I?«  spurgte  Dronningen, 
idet  hun  brusede  op. 

Det  er  kun  for  Eders  Naades  Øren,«  sva- 
rede Hr.  Abraham;  »hvis  I  vil  forunde  mig  en 
Samtale  i  Enrum,  da  skal  jeg  nævne  Manden  og 
fremlægge  Beviis  for  mit  Udsagn.« 

Dronningen  gjettede  strax,  at  omendskjøndt 
Hr.  Abraham  talte  i  Fleertallet,  sigtede  han  dog 
kun  til  en  enkelt,  bestemt  Mand,  og  hun  kunde 
ikke  være  i  Tvivl  om,  hvem  han  mente;  men 
ved  at  høre,  at  Hr.  Abraham  havde  Beviser  at 
fremlægge,  studsede  hun  og  følte  en  levende 
Begjærlighed  efter  at  see  dem.  Saa  bad  hun 
da  den  gode  Fru  Gisele  at  fjerne  sig,  men  for- 
blive i  det  tilstødende  Kammer,  hvilket  Drost- 
inden  maatte  lade  sig  behage,  men  aabenbart 
gjorde  meget  nødigt.  Dog  forsvandt  omsider 
den  sidste  Flig  af  hendes  Hovedliin,  Døren  lukke- 
des, og  Hr.  Abraham  traadte  nærmere  hen  til 
Dronningen,  idet  han  med  dæmpet  Stemme 
sagde : 

Jeg  har  længe  havt  en  Formodning  om, 
at    Eders    Naades    Kantsier    handler    bag  Eders 

Ryg.  Han  skikker  mange  Breve  under  sit  eget 
Sigil  til  Hæren,  og  det  faldt  mig  derfor  ind  for- 
gangen Dag,  da  den  Vadstena  Præst,  Olaf  An- 
dersøn,  drog  af,  at  lade  ham  anholde  ved  Yder- 
porten og  hans  Lommer  ransage,  dog  uden  at 
der  ellers  blev  tilfoiet  hans  Person  nogen  Over- 
last. Jeg  fandt  da  i  hans  Inderlomme  denne 
Skrivelse.  : 

Derpaa  tog  han  Bisp  Peders  Brev  frem  og 
rakte  Dronningen  det,  idet  han  sagde : 

»Vel  vilde  den  Guds  Mand  ikke  bekjende, 
hvo  der  havde  givet  ham  Brevet,  som  er  uden 
Underskrift,  til  Besørgelse,  eller  til  hvem  det 
skulde  bringes ;  men  Haandskriften,  som  er  kjende- 
lig  nok,  vil  strax  sige  Eders  Naade,  at  Bisp  Pe- 
der skrev  det,  og  selve  Skrivelsens  Indhold  gjor 
os  klog  paa,  at  den  er  stilet  til  Hr.  Folmer  Ja- 
kobsøn, hvorom  Præsten  da  maa  have  faaet 
mundtlig  Besked.« 

Dronningen  greb  Brevet  og  var  allerede  i 
fuld  Læsning  af  det,  inden  Hr.  Abraham  havde 
udtalt.  Hun  slugte  det  først  i  Hast  og  læste 
det  derpaa  end  en  Gang  langsommere;  hendes 
Kinder  glødede,  hendes  Øine  luede  af  Forbittrelse, 
og  Hr.  Abraham  frydede  sig  ved  at  see  det. 
Hun  drog  Veiret  dybt,  da  hun  var  færdig  med 
Læsningen,  foldede  Brevet  langsomt  sammen  og 
sagde : 

s  Vel,  jeg  skal  drage  mig  dette  til  Nytte.    I 

have  Tak,  Hr.  Abraham,  for  Eders  Aarvaagen- 
hed  og  Troskab!« 

Tonen  var  mildere,  end  for  i  Hallen,  men 
dog  rakte  hun  ham  ikke  sin  Haand. 

»Den  bedste  Tak,«  svarede  han  stolt,  »som 
Eders  Naade  kan  yde  mig,  det  vil  være  at  give 
mig  Opreisning  og  vise  Jomfru  Elseby  Retfær- 
dighed.« 

Da  saae  Dronningen  ham  stift  i  Øinene ; 
det  var  et  af  hendes  skarpe,  isnende  Blikke,  der 
sænkede  sig  som  en  Sonde  i  dens  Hjerte,  hvem 
de  ramte.  Hr.  Abraham  holdt  da  heller  ikke 
Stand  for  det,    men  slog  sine  Øine  mod  Gulvet. 

»Eders  Samvittighed,«  sagde  hun,  >maa 
sige  Eder,  hvorledes  det  forholder  sig  med  den 
Sag.« 

Saa  taug  hun  et  Øieblik,  men  føiede  der- 
paa  til: 

»Man  siger  om  Kvinden,  at  hun  er  fuld  af 
Luner  og  staaer  let  for  Fald;  men  der  gives 
Mænd,  som  ere  mere  at  ynke,  fordi  de  ere  en 
Boldt  for  deres  Lidenskaber  og  derved  miste  al 
Mandighed.  Slige  Mænds  Hjerter  maa,  tænker 
jeg,  være  som  et  Vildtnis,  i  hvilket  de  tilsidst 
neppe  selv  evne  at  finde  Vei  eller  Sti.« 

x  Sigter  Eders  Naade  dermed  til  mig?« 
udbrød  Hr.  Abraham,  idet  han  blev  rød  heelt 
op  i  Tindingerne. 

■-Herre,«  svarede  Dronningen  alvorsfuldt,   »I 

jør  vel,  om  I  sørger  for  Eders  Synder;  og  det 
Bedste,  jeg  dernæst  kan  ønske  Eder,  det  er  en 
god  Hustru. c 

Da  var  Hr.  Abraham  til  Mode,  som  om  han 
havde  faaet  et  Stød  og  tumlede  ned  fra  den 
Fjeldtinde,  hvorpaa  han  var  klavret  op.  Han 
saae  sig  alt  i  Aanden  forskudt,  alle  sine  Læn 
berøvede  og  sunken  tilbage  i  Vanmagt  og  Ube- 
mærkethed ;  men  han  var  ikke  den  Mand,  der 
let  gav  Slip,  hvor  man  havde  ladet  ham  faae 
fat,  og  hvor  stolt  han  end  var,  saa  faldt  det 
ham  dog  ikke  svært  at  trygle  en  Kvinde  om 
Naade.  Saa  faldt  han  da  paa  Knæ  for  Dron- 
ningen, greb  hendes  Haand  og  saae  bønligt  op 
til  hende  og  sagde: 

»Kjære  Frue,  forstød  ikke  mig,  den  meest 
tro  og  hengivne  Tjener,  I  nogen  Tid  har  havt 
eller  faaer!« 

Da  bankede  hendes  Hjerte,  og  hun  drog 
et  Suk.  Grant  fornam  hun  i  dette  Øieblik,  at 
det  dog  hverken  var  hans  troe  Tjeneste  eller 
den  Klogskab  og  Ihærdighed,  hvormed  han 
havde  fremmet  hendes  Planer,  der  havde  sat 
ham  saa  fast  i  hendes  Gunst.  Nei,  Kilden  til  den 
laae  dybere;  hans  Person  var  hende  kjær,  hans 
Nærværelse  hende  til  større  Behag,  end  nogen 
anden  Mands.  Hun  drog  sin  Haand  blidt  til 
sig  og  sagde  med  usikker  Røst: 

»Stat  op!     Saa  var  ikke  vor  Mening;    men 

drag    nu  Lære    af  den  Advarsel,    vi    have    givet 
Eder ! « 

Da  reiste  Hr.  Abraham  sig  glad,  thi  han 
skjønnede,  at  det  Knæfald  havde  reddet  ham. 

»Eders  Naade  have  Tak,  fordi  I  ikke  til- 
lukker Eders  Hjerte  for  mig;  jeg  skal  lønne 
Eder  derfor  og  tjene  Eder  tro  til  mine  Dages 
Ende. « 

Skjøn  var  han,  som  han  stod  der  med 
Haanden  paa  sit  Hjerte  og  tiisvoer  hende  Tro- 
skab ;  baade  Blikket  og  Stemmens  Klang  tydede 
paa  Oprigtighed.  Saa  viste  der  sig  da  et  Smiil 
om  Dronningens  Læber,  i  hvilket  der  laae  fuld 
Tilgivelse-,  og  til  Bekræftelse  af  den  gjenopret- 
tede  Fred  rakte  hun  ham  sin  Haand,  hvilken 
han  ærbødigt  og  varmt  kyssede.  Dog  svøbte 
hun  sig  derpaa  atter  i  sin  kongelige  Værdigheds 
Kaabe  og  sagde: 

»Læg  Eder  Et  paa  Sinde,  Hr.  Abraham  ; 
Jeg  har  flere  troe  Tjenere  end  Eder,  paa  hvem 
jeg  sætter  stor  Priis,  og  hvis  Bistand  jeg  nødigt 
savner.  Bisp  Peder  er  en  saadan;  I  maa  tæmme 
Eders  Vrede  og  holde  Fred  med  ham.« 

»Jeg  skal  være  saa  from  som  et  Lam,« 
svarede  Bisp  Peders  argeste  Modstander  med  et 
Smiil,  »og  holde  mig  stille,  indtil  den  ærværdige 
Herre  næste  Gang  falder  over  mig;  men  da  maa 
det    vel    dog    være    mig     tilladt    at     værge     for 

migr?.;: 

»Hold  Eders  Skjold  blankt  og  giv  ingen 
Blottelse,«  svarede  Dronningen,  »da  vil  Ingen 
vove  at  falde  over  Eder.? 

Hr.  Abraham  tog  det  Hib  uden  at  ømme 
sig,  ikke  fordi  han  lagde  sig  Advarslen  paa 
Sinde,  men  af  Klogskab.  Han  sagde  Intet  mere 
om  at  faae  Opreisning  og  vovede  ikke  at  nævne 
Elsebys  Navn  eller  gaae  i  Forbøn  for  hende; 
men  han  kunde  dog  ikke  lade  være  at  føre  et 
lille  Stød  mod  Bisp  Peder. 

>Det  tykkes  mig  ellers,«  sagde  han,  »at  om 
Nogen  har  givet  sig  blot  i  den  Sag,  da  er  det 
Eders  Kantsier.  Skal  han  slippe  urevset  derfra, 
da  — « 

»O,«  sagde  Dronningen  med  et  hoverende 
Smiil,  »lad  mig  om  det!« 

Hun  nød  alt  i  Aanden  Hevnens  Sødme  og 
glædede  sig  til  at  straffe  den  myndige  Bisp  for 
hans  Nærgaaenhed;  men  hun  føiede  til: 

»Dog  bliver  det  en  Sag  ganske  mellem  ham 
og  mig;  ligesom  jeg  og  ønsker,  at  hvad  her  i 
denne  Stund  er  foregaaet,  skal  være  fortiet,  ikke 
bringes  ud  og  give  Klafferne  Næring.« 

Dette  Ønske  gik  imidlertid  ikke  i  Opfyldelse ; 
thi  Fru  Gisele  havde  ikke  lukket  Døren  forsvar- 
ligt. °b  saaledes  vidste  den  næste  Dag  Alle,  at 
Bisp  Peder  havde  forsøgt  et  Træk  mod  Hr. 
Abraham    men    var    bleven    slaaet    og    sat  Mat. 

Derved  var  imidlertid  Ligevægten  atter  bragt 
til  Veie,  det  mærkede  man  snart.  Ingen  af 
Parterne  fik  heelt  Overtaget  hos  den  kloge  og 
sjælsstærke  Dronning,  som  ved  sin  Aandsover- 
legenhed  ragede  op  over  alle  sine  Omgivelser 
og  selv  var  Sjælen  i  Styrelsen. 

Bisp  Peder  fik  det  at  fornemme ;  thi  da  han 
efter  Nadveren  stod  i  en  Vinduesfordybning  i 
Hallen,  hensunken  i  Tanker,  da  gik  Dronningen 
hen  til  ham,  tog  hans  Brev  til  Folmer  Lunge 
frem,  holdt  det  for  hans  Øine  og  sagde: 

»See,  dette  er  ved  en  god  Vens  Agtpaa- 
givenhed  kommen  os  i  Hænde!  Læs  den  un- 
derlige Snak  og  siig  os,  om  I  kan  gjette,  hvo 
Autor  er?« 

Bisp  Peder  studsede,  men  fattede  sig  hur- 
tigt, tog  Brevet  og  saae  Dronningen  fast  i  Øi- 
nene,  idet  han  svarede: 

»Autor  er  mig  vel  bekjendt;  han  gjorde 
saa  og  skrev  dette,  fordi  Borgfruen  ikke  vilde 
høre  ham,  og  han  gjorde  det  fordækt  af  den 
Aarsag,  at  en  Skalk  befaler  paa  Borgen,  hvad 
nu  er  beviist,  thi  ellers  vilde  denne  Skrivelse 
aldrig  være  kommen  i  Eders  Naades  Hænder, 
og  det  vilde  været  bedre,  ikke  blot  for  mig,  men 
for  Eders  Naade  selv.« 

»Mener  I?«  udbrød  Dronningen,  mens  Bisp 
Peder  stak  Brevet  til  sig.    »O,  siig  dog  til  Brev- 

skriveren  og  bed  ham  lade  sir.  Ven  det  vide,  at 
for  Varberg  saa  og  for  alle  Borge  i  disse  Riger 
og  Lande  raadcr  Margrethe  Valdemarsdatter, 
Rigernes  fuldmægtige  Frue  og  Dronning,  og 
hverken  Tyren  eller  de  gyldne  Lillier*),  ikke 
heller  den  brede  Hat! 

Der  skød  et  Lyn  fra  hendes  Øine,  og  i 
hendes  Stemmes  Klang  laae  der,  uagtet  hun 
dæmpede  Røsten,  en  sammentrængt  Kraft,  som 
lod  Bisp  Peder  fornemme,  at  det  var  ikke  tomme 
Ord.  Han  bøiede  sit  Hoved,  dog  ikke  meget 
dybt,  og  svarede: 

Nu,  Eders  Naade,  saaledes  ønsker  just  jeg, 
at  Sagen  skal  staae;«  men  hart  tænkte,  at  naar 
Dronningen  nu  igjen  ganske  var  bleven  sig  selv, 
da  skyldtes  det  væsentligt  ham.  — 

Elseby  blev  saa  den  næste  Dag  under  be- 
hørig Ledsagelse  skikket  Sønder  paa  og  ført  til 
Bossiø  Kloster,  hvor  Kirsten  bød  hende  et  var- 
mere Velkommen,  end  hun  havde  gjort  sig  for- 
tjent til  af  hende;  men  Dronningens  andre  Jom- 
fruer glædede  sig  over,  at  de  vare  blevne  hende 
kvit. 

Selv  bar  hun  med  freidigt  Mod  sin  Unaade, 
thi  Hr.  Abraham  havde  faaet  hende  i  Tale,  for- 


')  Folmer  Lunges  Vaabentnærke. 

inden    hun    drog    bort    og  blandt  Andet  sagt  til 
hende: 

»Vær  ved  trøstigt  Mod!  Den  Dag  vil  vel 
komme,  da  Hr.  Jep  og  jeg,  vi  faae  Ærinde  i 
Bossiø,  og  da  tage  vi  baade  Jomfru  Kirsten  og 
Dig  af  Klostret  og  føre  Eder  derfra.« 


SYVENDE  KAPITEL. 


HÆRENS    RETTE   UDSENDINGE. 

tLt  Par  Dage  efter,  den  27de  Februar  henad 
Aften,  standsede  to  Ryttere  deres  svedige  Heste 
ved  Kroen  i  Kinna,  en  Landsby  oppe  i  Vest- 
gothland,  paa  Veien  mellem  Falkjøping  og  Var- 
berg. 

Det  var  en  forrygende  Blæst  med  jagende 
Sneebyger,  saa  at  baade  Krohusets  og  Ladens 
eller  Reisestaldens  Straatage  gyngede  ved  Vind- 
stødene som  Lagener;  men  i  Krogen  mellem 
Husets  og  Ladens  fremspringende  Gavl  var  der 
Ly.  Selve  Krohuset  var  en  brøstfældig  Leer- 
hytte  med  en  lav  Dør,  et  Par  Glughuller  med 
Hornruder  og  langt  nedhængende  Tagskjæg, 
ikke  ulig  en  vranten  Gubbe,  som  for  at  hytte 
sit  Hoved  har  trukket  Huen  ned  over  Ørerne 
og  ikke  er  at  faae  i  Tale.  Værten  var  da  og- 
saa  i  Færd  med  at  lukke  og  stænge  for  Natten, 

da  de  to  Ryttere  kom  farende  om  Ladens 
Hjørne,  saa  Isstumperne  fra  Veiens  nys  tilfrosne 
Vandpytter  fløi  raslende  omkring,  og  Kroværten 
i  sin  Forskrækkelse  lod  Træstangen  falde. 

•Hellig  Erik  staae  os  bi,  hvad  er  der  nu 
løs?«  raabte  han. 

»Nu,  her  er  da  Ly,«  sagde  i  det  Samme 
den  ene  Rytter,   »og  vi  kunne  trække  Veiret.« 

Saa  sprang  han  af  Hesten,  en  hint  bygget 
Skimmel,  som  prustede  og  rystede  sig;  det 
var  en  forstaaelig  Protest  mod  det  rasende  Ridt. 

»Ei,  er  det  Eder,  Bengt  Ebbesøn,«  udbrød 
Kroværten.  »I  kyste  mig  ved  at  komme  i  saa 
djævelsk  en  Fart :  det  er  dog  ellers  Sæd  at 
ride  sindigt  for  Døren.  Jeg  tog  Eder  for  tyd- 
ske Leiesvende,  det  Djævelspaki« 

»Rædde  Hunde  gjøe  meest,  Niklas,«  svarede 
Bengt  og  gav  sin  Hests  Tøile  til  Henning. 

»Rædde  Hunde,  Bengt!«  udbrød  Niklas 
krænket;  »nu,  ikke  kaldte  I  mig  ræd,  dengang 
jeg  trak  Eder  af  Lygnern,  og  I  var  saa  blaa  i 
Ansigtet  som  et  Galgenbær,«  hvormed  han 
mente  en  hængt  Tyv. 

Denne  nærgaaende  Tiltale  viste,  at  Bengt 
og  Kromanden  vare  gamle  Bekjendte.  Niklas 
havde  tjent  paa  Bengt  Ebbesøns  Moders,  Fru 
Marthas,  skjønne  Gaard  Rossaryd  ved  Steensø 
nogle  Mile  Vester  paa,  og  paa  en  Fiskefart  over 
den  i   Forbindelse   med   Steensø   staaende   store 

Lygnern  Sø  havde  han  reddet  Bengt  fra  at  drukne ; 
men  Bengt  havde  desuden  aldrig  forstaaet  at 
indgyde  sine  Undergivne  Agtelse ;  det  endte 
altid  med ,  at  de  bleve  nærgaaende  imod  ham. 

»Ikke  fortjener  Du  bedre  Svar  paa  den 
Velkomst,  Du  gav  os,«  svarede  Bengt. 

»Nu,«  sagde  den  krænkede  Niklas,  »ingen 
Tid  var  jeg  ræd;;  og  det  kunde  han  med  Sand- 
hed sige,  thi  han  havde,  inden  han  blev  gift  og 
kom  under  Moe'r  Sidsels  Tøffel,  været  en  stor 
Slagsbroder  og  ikke  langt  fra  at  ende  i  Galgen 
som  en  Røver;  —  »men,«  føiede  han  til,  »den 
ræddes  for  at  komme  i  Sæk,  som  har  været 
der  før,  og  enten  Meklenborgerens  eller  Munke- 
deiens  Svende  komme  over  os,  saa  er  det  lige 
Et;  vi  blive  dog  flaaede.« 

»Vaer  Din  skidne  Mund,«  svarede  Bengt, 
»og  skjeld  ikke  for  en  Munkefrille  Fru  Margrethe, 
som  nu  snart  vil  være  Dronning  i  Sverrig  ogsaa 
og  svinge  sin  Svøbe  over  Dit  Hoved  og  over 
alle  andre  Skjelmers  Hoveder  i  dette  Land.« 

»Kong  Albrecht  gav  hende  det  Tilnavn, 
ikke  jeg,«  sagde  Niklas;  men  nu  gik  Bengt  ind, 
mens  Niklas  fulgte  med  Henning  og  viste  ham 
til  Rette  med  Hestene  i  Laden. 

»Kort  for  Hovedet  var  han,  Bengt,  stedse,« 
sagde  han  til  Henning,  »men  mere  end  ellers  i 
Aften.  I  ere  da  ikke  paa  Flugt  og  Tydskerne 
efter  Eder?« 

Dronningens  Jomfruer.  10 

»Paa  det  Lav  nei, «  svarede  Henning;  »Tyd- 
sken er  slagen  og  heelt  andre  Folk  i  Hælene 
paa  os ;  det  gaaer  ad  Varberg  til ;  over  Stok  og 
Steen  have  vi  redet  i  den  susende  Vind,  og 
min  Herre  fører  store  Tidender;  alt  det  kan  vel 
gjøre  en  Mand  hed  i  Hovedet.« 

»Tydsken  slagen?«  spurgte  Niklas.  »Hvor 
og  naar  stod  da  Træfningen?« 

»Ved  Aasle,  Østen  om  Falkjøping,«  svarede 
Henning,  som  stod  og  gned  sin  Herres  Hest 
med  en  Vidsk  Halm,  saa  Beretningen  kom  stø- 
deviis;  »og  Sanct  Matthiæ  Dag  var  det.  Fangen 
blev  Kong  Albrecht  selv,  saa  og  hans  Søn, 
unge  Hertug  Erik,  Junker  Ulrik  af  Stargaard, 
Grev  Albert  af  Holsteen  og  flere  andre  Fyrster 
og  Riddere  med  dem.  Nu  ride  de,  tænker  jeg, 
i  Hob,  alle  med  Lænke  om  Haand  og  Fod,  ad 
Bohus  til.  Det  vil  give  dyre  Løsepenge, 
Niklas!« 

»Ei  saa!«  svarede  Niklas  med  temmelig 
Sindsro.  »Saa  er  det  da  ude  med  ham;  nu, 
en  Stakkarl  var  Kong  Albrecht  alle  sine  Dage, 
saa  det  maatte  ende  ilde.  Skete  der  stort  Man- 
defald i  den  Dræbning?« 

»Ja,  derpaa  kan  Du  sværge,«  svarede  Henning; 
»haardt  ble  ve  vi  trængte,  men  saa  sank  Tyd- 
skerne i  Mosen  og  ligge  nu  der  som  døde  Sild 
i  en  Tønde.  Kong  Albrechts  bedste  Mand, 
gamle    Hr.    Fikke    von    Vitzen,     han    blev     paa 

Pladsen;  men  paa  vor  Side  lode  man^e  og 
deres  Liv  og  deriblandt  selve  Feltøversten,  Hr. 
Henrik  Parov.  Saa  ligger  og  Hr.  Mogens  Munk 
haardt  saaret  og  ilde  tilredt  i  Falkjøping.« 

>Hr.  Mogens,«  udbrød  Niklas,  »det  var 
Skade;  han  var  her  paa  Oprykningen;  en  mild 
Herre  er  han  og  har  en  rund  Haand.« 

»Og  han  er  min  Herres  fuldtro  Ven,«  sagde 
Henning. 

»Ei  saa/<  svarede  Niklas.  »Det  tykkes  mig 
ellers  sært,  at  Hr.  Erik  Kitilsøn *)  og  de  andre 
Herrer  af  Raadet  ville  staae  med  de  Danske  og  for- 
hjelpe  Fru  Margrethe  til  Regimentet;  før  tydske 
Herrer,  nu  danske,  det  er  jo  som  af  Dynen 
og  i  Halmen.« 

Henning  regnede  sig,  ligesom  andre  Hal- 
lændere,  for  at  være  Dansker,  hvorfor  han  loe 
og  sagde : 

»Naar  der  er  Ild  i  Huset,  og  man  ikke 
magter  at  slukke  den,  da  kalder  man  Naboen 
til.  Saa  er  dette  gaaet,  Niklas!  De  svenske 
Herrer  faldt  vor  Dronning  til  Fode  og  raabte: 
kjære  Frue,  kom  snarest  og  hjelp  os  mod  Tyd- 
skerne !  Gjerne,  svarede  hun ;  ville  I  hellere  være 
Danskere,  da  er  dette  mig  godt  tilpas!« 

»Der  laver  Du  enKrønnike,«   svarede  Niklas; 
de  Herrer  af  Raadet  skulle  vel  vide    at    værne 

om  deres  Rettigheder,  hvordan  det  end  gaaer 
os  Smaafolk;  paa  os  kommer  al  Tynge  til  at 
hvile,  i  hvo  der  saa  raader  for  Riget,  Svensker, 
Dansker  eller  Tydsker;  og  ihvorvel  jeg  er  en 
svensk  Mand  og  aldrig  bliver  Andet,  saa  kan 
det  da  for  saa  vidt  være  mig  og  mine  Lige  eens 
godt  eller  ilde,  hvo  der  fører  Regimentet;  men 
siges  skal  det  dog,  at  saa  argt  som  under  Kong 
Albrecht  har  det  aldrig  været  før,  og  vil  jeg  da 
haabe,  at  dette  Herreskifte  vil  vende  Sagen  til 
det  Bedre.« 

Niklas  dømte  ikke  der  det  tydske  Regi- 
mente for  strengt.  Sørgeligt  kvæder  en  samtidig 
Sanger  om  Tilstanden  i  Sverrig  under  Kong 
Albrecht,  idet  han  ligner  Landet  ved  en  deilig 
Lund,  rig  paa  Blomster  og  Frugter  som  Ædel- 
stene; men  Haugens  Eier  og  Høvding  slap  alle- 
haande  vilde  Dyr  ind,  Panthere,  Ulve  og  Bjørne ; 
og  tilsidst  kom  den  lumske  Ræv  — 

Som  havde  baade  Hule  og  Grav. 
Der  var  i  den  aldrig  saa  ærlig  en  Kvist, 
Han  har  den  fordærvet  ved  sin  List; 
Der  var  i  den  aldrig  saa  dyb  en  Rod. 
Han  har  den  oprevet  med  sin  Fod. 

Det  gik  dengang  Svenskerne,  som  siden 
andre  Folk: 

De  svenske  Herrer  og  velbaarne  Mænd. 

De  faae  deres  Ord  nu  intet  trem 

Alt  for  den  stærke  tydske  Tunge, 

Den  vil  fortrykke  baade   Gamle  og  Unge.   — 

Niklas  fortalte  nu  Henning,  hvad  han  i  den 
forløbne  Vinter  havde  maattet  døie  af  Overlast 
og  Plyndring ;  men  Henning  sagde : 

»Ei  hvad,  Faer  Nik!  Du  og  Dine  bjergede 
dog  Livet,  Eders  Tag  blev  heelt,  I  have  Suul  i 
Fadeburet,  01  i  Tonden  og  Foder  i  Laden  — 
og  hør,  der  skriger  en  af  Mo'er  Sidsels  Høns! 
Det  skulde  da  ikke  være  saa  vel,  at  den  maa 
lade  sit  Liv  til  Ære  for  min  Herre  og  mig?« 

Men  da  Henning  kom  ind  i  Stuen,  saae  han 
til  sin  Bedrøvelse,  at  Hønen  blot  skreg  for  sine 
Æg.  Dog  fik  de  et  godt  Maaltid,  som  blev 
fremsat  for  dem  paa  det  jordfaste  Bord  midt  i 
Stuen,  om  ellers  Hyttens  Indre,  som  udgjorde 
et  eneste  Rum,  kunde  kaldes  saa.  Det 
tjente  baade  til  Kogers,  Dagligværelse  og  Sen- 
gekammer; her  var  tillige  Honsesti  og  Gaase- 
bænk,  saa  at  Mennesker  og  Dyr  levede  fortro- 
ligt med  hverandre,  som  i  Noæ  Ark.  Der  var 
ingen  Skorsteen ;  Røgen,  som  maatte  søge 
op  gjennem  Hullet  i  det  sodede  Tag,  stod  over 
hele  Rummet,  og  hverken  Baalet  paa  Ildstedet 
eller  den  lille  Tranlampe  paa  Bordet  lyste  syn- 
derlig vidt  omkring  sig.  Dog  skimtede  man 
gjennem  Røgtaagen  Huusfolkenes  Alkovesenge 
med  deres  smudsige  Forhæng,  nogle  Leerfade 
og  Tinkruus  paa  Rækkerne  og  nogle  Buer, 
Oxer  og  Fiskeredskaber,  som  hang  paa  Væggen. 

Niklas  sendte  sin^Søn  ud  for  at   passe   He- 

stene  og  tog  selv  Plads  ved  Bordet  hos  sine 
Gjester,  hvem  hans  Hustru  vartede  op. 

»I  maa  have  redet  skrapt,  Bengt,«  sagde 
han;  »Eders  Heste  ere  haardt  medtagne;  men 
jeg  hører,  at  I  bringer  Bud  om  Seier,  og  godt 
Budskab  giver  Fart.« 

»Det  gjør  saa,«  svarede  Bengt,  da  han 
havde  faaet  en  Skive  Flæsk  ned;  thi  baade 
Henning  og  han  vare  hungrige  som  Ulve  og 
slugte  Maden,  som  om  de  kun  vilde  holde  en 
kort  Rast.  »Aarle  om  Morgenen  efter  Slagdagen 
rede  vi  af  Falkjøping  og  klarede  de  g  Mile  til 
Boraas  den  Dag;  men  i  Dag  blev  Føret  saa 
trøgt,  at  vore  Heste  ikke  orkede  mere  end  de 
fire  Mile  herhid.  Bedager  Veiret  sig,  da  maae 
vi  i  Sadlen  og  fort  igjen,  saa  saare  Maanen  er 
oppe. « 

»Da  styrke  alle  Helgene  Knoklerne  i  Eders 
Ganger,«  svarede  Niklas;  »I  har  otte  Mile  her- 
fra til  Varberg.  Jeg  spaaer,  at  I  bliver  liggende 
paa  Veien ;  hold  hellere  Rast  her  i  Nat,  da  ville 
Hestene  være  friske  i  Morgen.« 

»Jeg  skal  sige  Dig,  hvad  der  driver  mig 
saa  haardt  frem,«  sagde  Bengt,  der  fra  Barn- 
dommen af  var  vant  til  at  vise  Niklas  Fortrolig- 
hed. »Der  er  nogle  Herrer  i  Hælene  paa  os, 
som  ville  tage  Seiersbudskabets  Ære  fra  mig, 
om  de  kunne  faae  Held  dertil.« 

»Ei,  saa  dette  er  som  et  Vædderidt,«  udbrød 

Niklas  med  et  bredt  Smiil  paa  sit  rødtblussende 
Ansigt,  og  idet  hans  vandblaae  Øine  fik  Liv; 
thi  han  havde  i  sine  Dage  været  en  stor  Ynder 
af  Alt,  hvad  der  var  halsbrækkende.  »Med  For- 
lov, Bengt,  hvilke  ere  de  Herrer,  som  trænge 
Eder  saa  haardt?« 

Bengt  betænkte  sig,  men  sagde  saa: 
Kan  jeg  lide  paa  Dig,  Niklas  ?« 
Til  hvem  vil  I  ellers  sætte  Eders  Lid,   om 
I  har  en  Haandsrækning  nødig?«   spurgte  Niklas 
med  et  Griin;  »her  er  ingen  Anden  end  mig  og 
min  Søn,  den  Hvalp.« 

»I  var  dog  stedse  en  spodsk  Hund,  Niklas,« 
sagde  Bengt  vredt. 

»Der  løb  en  Hund  anden  Gang  over  Eders 
Tunge,  Bengt,«  svarede  Niklas,  »saa  nu  veed  I, 
hvor  jeg  mener,  at  I  fornemmelig  har  Eders 
Skade;  men  ræd  Hund  eller  spodsk  Hund,  saa 
sviger  jeg  dog  ikke  Eders  Moders  Søn,  thi  hun 
gav  mig  Brødet  og  hjalp  mig  til  at  sætte  Bo ; 
o;?  var  hun  det  eneste  Herskab,  som  nogen  Tid 

o  'o 

gjorde  mig  nog^t  Godt,  Gud  lønne  hende  i 
Himmerige  derfor!  Lad  da  nu  høre,  hvilket 
Skjelmsstykke  det  er,  I  nu  har  for!« 

■  Skjelmsstykke?«  udbrød  Bengt.  »Nei,  Intet 
af  den  Sort;  det  er  en  ærlig  Sag;  men  vil  Du 
for  min  Skyld  gjøre  Dig  til  Skjelm,  da  maa  det 
blive  Din  Sag.« 

»Nu,  den,  der  holder,  er  saa  god  som  den. 

der  flaaer,«  svarede  Niklas;  »og  jeg  haaber  da 
og  for  Eders  Skyld,  Bengt,  at  det  ikke  gjelder 
at  prikke  nogen  af  de  Herrer  mellem  Ribbenene 
og  paa  den  Viis  forsinke  deres  Fremfart.« 

»Paa  det  Lav  nei,«  svarede  Bengt ;  »et  lidet 
Snit  i  en  Hestehase  eller  en  afbrækket  Hestesko 
kan  muligt  gjøre  det,  om  de  skulde  komme  saa 
hastigt  efter  mig,  at  Du  skjønner,  at  jeg  kunde 
blive  indhentet.  Og  viid  nu,  Niklas,  at  det  er 
unge  Bent  Bilde  og  Bo  Stensøn,  udskikkede  af 
Hr.  Iver  Lykke  og  Hr.  Erik  Ketilsøn  for  paa 
begge  Hæres  Vegne  at  overbringe  Fru  Mar- 
grethe Seiersbudskabet;  men  jeg  red  ud  i  et 
andet  Ærinde,  enddog  jeg  fik  Paalæg  om  at 
følge  med  de  Andre;  men  det  huede  mig  bedre 
at  ride  alene,  og  saa  brød  jeg  op  en  Stund 
før  de.« 

»Jeg  forstaaer,«  svarede  Niklas,  »I  red  med 
Forlov  men  tog  Forspringet  uden  Forlov;  mon 
I  kommer  vel  fra  det?« 

Bengt  saae  paa  Niklas  med  et  tilsløret  Blik 
og  sagde: 

»Lad  mig  derom!  Gid  jeg  blot  maa  holde 
Forspringet  og  slippe  vel  til  Varberg,  saa  giver 
Resten  sig  nok.« 

I  det  Samme  hørtes  der  Bulder  udenfor  og 
en  skingrende  Tone  af  et  Horn. 

»Der  have  vi  dem!«  raabte  Henning  og 
sprang  op. 

»Fanden  tage  dem!«  sagde  Bengt  og  hug- 
gede Kniven,  hvormed  han  havde  spiist,  i  Bordet. 
»Hvad  gavner  mig  nu  alt  mit  Jag  og  mine  skam- 
ridte  Heste?« 

Niklas  skyndte  sig  ud  for  at  tage  mod  sine 
nye  Gjester,  og  snart  efter  ramlede  Døren  op, 
saa  det  knagede  i  den.  Ind  traadte  med  faste 
Trin  en  lavstammet,  trivelig  Herre  med  et  rundt, 
rødtblussende  Ansigt,  Haar  og  Skjæg  puddret 
med  Snee  og  Øinene  vidt  opspærrede  og  luende 
af  Forbittrelse ;  det  var  Bent  Bilde.  Efter  ham 
gik  Bo  Stensøn,  hvis  slanke  Skikkelse  ragede 
op  over  ham;  men  der  saaes  et  Smiil  under 
hans  mørke  Mundskjæg,  og  Udtrykket  i  hans 
kloge  Øine  viste,  at  han  i  Modsætning  til  sin 
Ledsager,  fuldkomment  havde  bevaret  sin  Sinds- 
ligevægt. Begge  bare  de  Ridekapper,  hvis 
Hætter  vare  tilbageslagne,  og  under  hvilke  skim- 
tedes deres  Brynietrøier  og  Sværdbælter.  Bent 
Bilde  gik  lige  hen  til  Bordet,  stillede  sig  med 
skrævende  Been  og  korslagte  Arme  foran  Bengt 
og  sagde: 

Ei,  saa  nappede  vi  Eder  dog!  Som  en 
Tyv  stjal  I  Eder  af  Falkjøping  for  at  tage  Æren 
fra  os,  Hærens  rette  Udsendinge;  men  hvo  der 
stjæler  fra  Andre,  maa  hænge  for  sig  selv;  og 
vi  ville  da  nu  tage  Eder  i  Forvaring  og  føre 
Eder  til  Varberg  som  en  opfanget  Rømningsmand.« 

;  Ja,  prøv  derpaa!«   raabte  Bengt  og  sprang 

op ;  men  da  han  saae  de  væbnede  Ryttere,  som 
udgjorde    hans  Modstanderes   Følge,    en    for   en 
træde   ind,    skjønnede   han,    at  Overmagten    var 
for  stor,    satte  sig    atter   og   tilføiede  i   en    mere 
spagfærdig    Tone:     »Kom    til    Besindelse,    Bent 
Torbensøn!     I   gjør   ikke    det,    I  sagde   der,    og 
vilde  I  blot  derved  blive  til  Latter  paa  Varberg. « 
»Bengt  Ebbeson  har  for  saa  vidt  Ret,«  sagde 
Bo  Stensøn,    idet   han,    saavel    som    Bent  Bilde, 
befriede  sig  for  den  svære  Kappe,  og  de  begge 
toge  Sæde  ved  Bordet.     »Denne   liden  Skjelms- 
streg,  som  nu  er  strandet,  bør  helst  forties ;  men 
i  Nat   skal   I    ligge    mellem  Bent  Torbensøn    og 
mig,  Bengt;  vi  ville  vogte  paa  Eder  som  paa  et 
kjært  Barn,    at  I  ikke   skal  løbe  ud  i  den  kolde 
Nat   og   hente  Eder  Snue,    og  i  Morgen  ride  vi 
som  gode  Venner  ad  Varberg  til.« 

»Nei,  Bo  Stensøn,«  raabte  Bengt  med  et 
gnistrende  Blik,  »aldrig  vorder  jeg  Eders  Ven, 
og  Eders  Spot,  den  skal  I  faae  betalt,  naar  vi 
engang  mødes  under  lige  Kaar.  Nu  ere  I  Sexten 
mod  To,  og  jeg  faaer  finde  mig  i  Meget,  men 
Regnskabens  Time  vil  engang  komme.' 

Bo  Stensøn  vidste  godt,  hvad  der  stak  bag 
dette  dødelige  Had,  det  havde  Karen  Svends- 
datter  betroet  ham;  men  Bengt  Ebbesøn  var  i 
hans  Øine  ikke  stort  Andet  end  en  Dreng,  uag- 
tet han  selv  kun  var  faa  Aar  ældre ;  og  da  Bengt 
dernæst  var  paa  Kant  med  sin  mægtige  Stiffader 

og  uden  Beskyttelse  af  ham,  hvis  Vrede  vel 
havde  Noget  at  betyde,  saa  tog  Bo  Stensøn  sig 
Trudselen  meget  let  og  svarede: 

»Nu,  Bengt  Ebbesøn.  gid  den  Time  maa 
komme  seent!  Imens  naaer  I  Skjels  Aar  og 
Alder,  og  da  driver  det  vel  over  med  Vreden.' 

Bengt  slugte  i  Taushed  den  Pille ;  men  det 
saaes  paa  hans  røde  Øine,  hvorledes  det  kogte 
i  ham;  thi  naar  hans  Forbittrelse  var  paa  sit 
Høieste,  bleve  hans  Øine  altid  underløbne  med 
Blod.  Saa  blev  der  ikke  sagt  mange  flere  Ord, 
inden  de  efter  endt  Maaltid  lagde  sig  til  at  sove 
i  den  paa  Jordgulvet  henlagte  Halm,  som  var 
det  eneste  Leie,  Moer  Sidsel  havde  at  bvde 
Herrerne,  naar  de  ikke  vilde  ligge  i  Alkove- 
sengene, hvorfor  de  betakkede  sig.  De  vilde 
ikke  heller  af  Klæderne;  og  paa  Gulvet  var  der 
god  Plads  til  deres  kjære  Barn,  Bengt  Ebbesøn, 
hvem  de  dog  ikke  lagde  imellem  sig,  men  inderst 
i  Hytten  og  længst  fra  Døren,  udenfor  hvilken 
der  desuden  stod  Vagt. 

Dog  fik  Bengt,  inden  han  lagde  sig,  Leilig- 
hed  til  at  tale  med  Henning,  som  kom  for  at 
melde,  hvorledes  det  stod  til  med  Hestene;  og 
hvor  faa  Ord  det  end  var,  de  vexlede  med  hin- 
anden, saa  blev  Samtalen  dog  saare  følgerig;  thi 
da  Herrerne  om  Morgenen  vaagnede  og  sloge 
Øinene  op,  bleve  de  vaer,  at  Bengt  Ebbesøns 
Soveplads  var  tom;  og  da  de  saa  i  stor  Harme 

foer  af  Halmen  for  at  faae  Rede  paa  Tingen, 
viste  det  sig  til  deres  Forbauselse,  at  ikke  blot 
var  Bengt  og  hans  Svend  væk,  men  ogsaa  af 
deres  egne  rustede  Karle  de  fire,  som  havde 
holdt  Nattevagt  ved  Krodøren  og  i  Stalden,  iøv- 
rigt  en  Omstændighed,  som  forklarede,  at  Flugten 
havde  kunnet  lade  sig  sætte  i  Værk. 

»I  have  sovet  som  Sviin,«  raabte  Bent  Bilde 
rasende  til  sine  Svende,  da  de  vare  komne  paa 
Benene. 

»Nødigt  vilde  jeg  sige  Eder  det  paa,  Bent 
Torbensøn,«  svarede  den  Kjækkeste  af  dem, 
»og  dog  har  I  selv  sovet  saa  fast,  at  Manden 
har  kunnet  skride  hen  over  Eder,  uden  at  I 
mærkede  det.« 

»Karlen  har  Ret,«  sagde  Bo  Stensøn;  »men 
de  Forrædere,  som  hjalp  ham  bort,  de  skulle 
faae  Svien  at  føle.« 

I  det  Samme  foer  Bent  Bilde  hen  til  Alkove- 
sengen og  tog  et  Tag  i  Niklas,  som  laae  der 
og  snorkede,  tilsyneladende  i  dyb  Søvn,  og  han 
blev  da  ogsaa  udskjeldt  og  beskyldt  for  at  have 
været  i  Ledtog  med  Rømningsmændene;  men 
han  lagde  saa  stor  Forundring  over,  hvad  der 
var  skeet,  for  Dagen,  at  de  ikke  fattede  Mis- 
tanke til  ham. 

»Hellere,«  sagde  han,  »maatte  Tydsken 
svedet  Taget  af  over  Hovedet  paa  mig,    end  at 


253 

Sligt   skulde   skee  i  mit  Huus,    saa    gode  Mænd 
og  Fru  Margrethes  troe  Tjenere  til  Forklejnelse.« 

»Vi  burde  bundet  den  Skalk  med  Reb  og 
surret  ham  til  Bordstolpen,«  sagde  Bent  Bilde, 
som  i  sin  Forbittrelse  gik  og  sparkede  til  Halmen, 
saa  den  raslede  om  Fødderne  paa  ham. 

»Havde  vi  blot  ikke  ladet  Tranlampen  brænde 
i  Xat,«  sagde  Bo  Stensøn;  »nu  kunde  han  see 
at  liste  sig  væk;  i  Mørke  vi!de  han  ikke  vovet 
at  røre  sig.« 

»Og  dog,«  udbrød  Bent  Bilde,  »var  det  Eder 
selv,  Bo,  som  stod  paa,  at  Lampen  til  større 
Sikkerhed  skulde  brænde.« 

Ja,  ja,«  sagde  Niklas  og  rystede  paa  Ho- 
vedet, »hvo  der  vil  narre  en  Skjelm,  maa  selv 
være  halvanden!« 

Det  var  et  sandt  Ord;  men  den  egentlige 
Skjelm,  som  havde  lagt  Planen  til  Flugt  og  sat 
den  i  Værk,  det  var  Henning.  Hans  Herre 
havde  blot  givet  ham  Fuldmagt  til  at  love  Sven- 
dene en  rundelig  Belønning,  om  de  vilde  hjelpe 
ham  til  Flugt,  og  da  de  vare  tyske  Leiesvende, 
som  ikke  havde  svoret  Bent  Bilde  eller  Bo  Sten- 
søn nogen  Troskabsed,  men  blot  deres  egen 
Høvedsmand,  saa  gjorde  de  sig  færre  Skrupler 
ved  at  modtage  Hennings  fristende  Tilbud.  De 
kunde  desuden  gjøre  sig  Haab  om  Budløn,  som 
stedse  blev  givet  til  Overbringeren  af  lykkelige 
Tidender;    og  da  Henning  tillige   mindede    dem 

om,  hvilken  mægtig  Mand  Bengts  Stiffader,  Hr. 
Abraham,  var,  og  at  han  sikkert  kunde  frie  dem 
for  Straf,  saa  fik  han  Bugt  med  deres  sidste 
Betænkeligheder. 

Gramme  i  Hu  red  Bent  Bilde  og  Bo  Stensøn 
saa  af  Kinna,  og  Hornblæserne  glemte  at  støde 
i  Hornet;  men  Niklas  og  hans  Hustru  bleve 
staaende  og  saae  efter  de  Bortdragende.  Niklas 
loe,  saa  det  klukkede  i  ham,  og  sagde: 

»Den  Spas  er  hundrede  Mark  værd!« 

»Du  vil  komme  ilde  fra  dette,  Niklas,«  sagde 
Mo'er  Sidsel;  »de  ville  tage  Hevn,  naar  de  ride 
tilbage;  thi  Sandheden  vil  komme  for  en  Dag, 
og  Bengt  vil  lade  Dig  i  Stikken.« 

»Nu,«  svarede  Niklas,  »jeg  er  sluppen  af 
værre  Klemmer  end  denne.  Ikke  heller  er  jeg 
Mester  for  den  Streg,  men  Henning.  Jeg  gik 
ham  blot  en  Kjende  til  Haande,  gav  ham 
nogle  af  vore  gamle  Klude  og  hjalp  ham  og 
Leiesvendene  med  at  binde  dem  om  Hestenes 
Hove,  saa  at  de  kunde  ride  tyst  herfra.  Du 
skulde  blot  seet,  hvor  fort  og  snildt  det  gik; 
de  svøbte  og  bandt  saa  sikkert,  at  ingen  Barsel- 
kvinde eller  Amme  kunde  gjort  det  bedre.« 

»Saa,<=  udbrød  Mo'er  Sidsel  fortrydeligt,  »nu 
have  vi  Intet  at  lappe  med,  og  dog  ere  Klæderne 
nær  ved  at  falde  af  Dig  og  Lasse!  Niklas, 
Niklas,   naar  vorder  Du  klogerer« 

»Ei,  Moerlille,    svarede  Niklas,    »det  er  just 

Feilen  ved  mig,  at  Gud  Herren  gav  mig  for 
stor  Forstand. 

»Saamænd,«  svarede  Sidsel;  »Du  vil  ende 
i  Galgen  og  gjøre  mig  til  Enke.«  — 

Imidlertid  rede  Bent  Bilde  og  Bo  Stensøn 
med  deres  Følge  sindigt  ad  Varberg  til;  thi  de 
indsaae  det  Unyttige  i  nu  at  jage.  Bengt  var 
ogsaa  allerede  da  naaet  halvveis  frem  og  holdt 
Rast  i  Widdige,  hvor  han  forud  nød  sin  Triumf 
over  Bo  Stensøn;  thi  det  var  hans  rasende  Skin- 
syge og  Higen  efter  at  stikke  sin  lykkeligere 
Medbeiler  ud  hos  Karen  Sture,  der  havde  fristet 
ham  til  denne  Streg  og  fremdeles  blev  Driv- 
fjedren  i  Værket  og  bestemmende  for  alle  hans 
Handlinger. 


OTTENDE  KAPITEL. 


HVAD  KAREN  SVENDSDATTER 
VAR  VÆRD. 

lVl essen  var  læst  og  Nadveren  frerabaaren. 
Dronningen  skred  just,  ledsaget  af  Fru  Gisele 
og  alle  Jomfruerne,  hen  til  sit  Sæde  for  Enden 
af  det  øverste  Bord,  idet  Tydskeren  Hans  Krø- 
pelin,  som  for  Tiden  gjorde  det  ud  baade  for 
Kjøgemester  og  Skjenk,  bøiede  sig  for  hende, 
og  Bisp  Peder  og  Hr.  Abraham,  tilsyneladende 
i  den  bedste  Forstaaelse,  fulgte  efter  —  da  en 
Tone  fra  Portvægterens  Horn  drønede  over 
Borggaarden  saa  stærkt,  gjennemtrængende  og 
vedholdende,  at  det  tydede  paa  Fare  eller  dog 
paa  noget  Usædvanligt.  Der  blev  tyst  i  Hallen ; 
Alle  standsede  som  fasttryllede,  da  Dronningen 
udbrød : 

»Det  maa  være    Tidende    fra    Hæren;    Hr. 

Abraham,  begiv  Eder  helst  selv  derned  og  for- 
hør, hvad  det  er!« 

Hendes  Aasyn  var  blegt,  hendes  Blik  spændt ; 
og  neppe  var  Ridderen  ude  af  Døren,  førend 
hun  raabte  efter  sin  Hættekaabe,  som  hurtigt 
blev  hende  bragt;  og  da  den  var  bleven  hængt 
om  hende,  gik  hun  hastigt  til  Døren  og  ned  ad 
Taarntrappen,  uden  at  beordre  noget  Følge,  et 
Brud  paa  Hofskikken,  som  hun  aldrig  før,  det 
Nogen  mindedes,  havde  tilladt  sig.  Al  Orden 
hørte  da  op;  Kvinder  og  Mænd,  Jomfruer  og 
Svende  ilede  efter  hende,  saa  at  gamle  Fru 
Gisele  nær  var  bleven  løbet  over  Ende.  Kun 
Bisp  Peder  gav  sig  Tid,  og  Hans  Krøpelin  for- 
blev paa  sin  Post  med  et  Par  af  Kjeldersvendene, 
hvilke  han  til  deres  store  Fortrydelse  stoppede 
i  Farten. 

Da  Dronningen  var  kommen  ned  i  Gaarden, 
standsede  hun,  men  flere  af  hendes  Ledsagere 
ilede  forbi  hende.  Hun  saae  sex  Ryttere  paa 
udmattede  Heste,  som  slæbte  sig  frem,  en  for 
en  komme  frem  af  Portgabet ;  den  forreste  Rytter 
sprang  af  Hesten  og  ilede  Abraham  Brodersøn  i 
Møde,  idet  han  svingede  med  Hatten  og  raabte : 
Seier!  De  mødtes  midt  paa  Gaardspladsen,  hvor 
de  bleve  omringede  af  de  Tililende,  og  snart 
gjenlød  Borggaarden  af  et  mangestemmigt  Raab, 
saa  det  gav  Gjenlyd  fra  alle  Mure.  Alle  vidste 
nu,    at    Bengt    Ebbesøn    var    Budbringeren,    og 

Dronnirgens  Jomfruer.  1 7 

man  saae  det  Særsyn,  at  Hr.  Abraham  omfav- 
nede sin  Stifsøn,  hvorpaa  de,  efterfulgte  af  den 
hele  Skare,  ilede  hen  til  Dronningen,  som  nu  af 
Bengt  selv  med  faa  og  fyndige  Ord  blev  under- 
rettet om,  hvilken  stor  Seier  der  var  vunden,  og 
at  hendes  argeste  Fjende  og  Forhaaner  var 
falden  i  hendes  Hænder.  Da  blussede  hendes 
Kinder,  hendes  Øine  stode  fulde  af  Taarer ;  med 
foldede  Hænder  saae  hun  opad  og  udbrød: 

»Nu  have  Du  Tak,  Jomfru  Maria,  og  alle  I 
andre  kjære  Helgene,  som  hørte  vore  brændende 
Bønner  og  frembåre  dem  for  Guds  Throne,  saa 
den  Almægtige  bønhørte  os  og   lod    det    skee!« 

Saa  udspurgte  hun  strax  Bengt  om  de  vig- 
tigste Omstændigheder  ved  Slaget  og  udtalte 
sin  Sorg  over  det  store  Mandefald  og  Feltøver- 
stens, Henrik  Parovs  Død;  men  derpaa  brød 
hun  af  og  gik  op  i  Hallen,  hvor  hun  satte  sig 
til  Bords,  efter  at  hun  havde  givet  Befaling  til 
at  sørge  vel  for  Bengt  Ebbesøn ;  og  da  Maal- 
tidet  var  til  Ende  og  Taflet  hævet,  tog  hun 
Plads  i  sin  Stol  ved  Kaminen ;  og  som  hun  sad 
der,  omgivet  af  sine  Jomfruer,  bød  hun  alle  de 
tilstedeværende  Herrer  træde  nærmere  og  sagde 
til  Abraham  Brodersøn: 

»I  har  i  Bengt  Ebbesøn  en  gjev  Søn;  og 
ville  vi  nu  strax  lønne  ham,  som  en  Budbringer 
af  en  stor  og  lykkelig  Tidende  har  det  for- 
tjent. « 

Da  fandt  Bengt  det  raadeligst  at  tage  Bladet 
fra  Munden  og  forebygge  Eftertale. 

»Eders  Naade,«  sagde  han,  »Budlønnen  til- 
kommer ikke  med  Rette  mig;  thi  ikke  jeg,  men 
to  andre  Mænd  ere  blevne  udsendte  for  at  over- 
bringe Eders  Naade  Seiersbudskabet ;  og  er  det 
Bent  Bille  og  Bo  Stensøn,  som  sikkert  snart 
ville  være  her.« 

»Ei!«  udbrød  Bisp  Peder,  som  i  sit  stille 
Sind  havde  forundret  sig  over,  at  just  denne 
meget  unge  og  lidet  ansete  Svend  var  bleven 
valgt  til  Overbringer  af  Seiersbudskabet.  Jom- 
fruerne stak  Hovederne  sammen,  og  fra  Karen 
Svendsdatters  ellers  blide  Øine  udfoer  et  Vre- 
deslyn,  som  ramte  Bengt  og  gjorde  ham  lidt 
usikker,  dog  fattede  han  sig  og  tilføiede: 

»Det  skyldes  et  Tilfælde,  at  jeg,  som  red 
i  et  andet  Ærinde,  kom  først,  og  jeg  kunde  da 
umuligt  og  burde  ikke  forholde  Eders  Naade 
Kundskab  om  Seiren. « 

Dronningen,  som  ved  Bisp  Peders  Udraab 
og  den  iblandt  Jomfruerne  opstaaede  Uro  havde 
ladet  et  strengt  Blik  glide  over  Forsamlingen, 
svarede  med  et  naadigt  Smiil  til  Bengt: 

»I  have  Tak,  Bengt  Ebbesøn,  at  I  ikke 
gjorde  det!  Ved  Guds  Moder,  vi  have  stundom 
været  i  Hu,  som  om  hver  Times  længere  Ven- 
ten paa  Afgjørelsen  vilde  gjøre  os  et  Aar  ældre. 
I  bragte  os  saa  dog   Budskabet,    og    den    Løn, 

vi  agte  at  give  Eder,  kan  ikke  gjøre  noget 
Skaar  i  den  Ære,  der  tilkommer  Hærens  Ud- 
sen dige.  Hr.  Abraham,  drag  Eders  Sværd  og 
gjør  en  Ridder  af  Eders  Søn!« 

Kun  en  Ridder  kunde  give  Ridderslaget;  selv 
Fyrster  maatte,  naar  ingen  af  deres  Lige  vare 
hos  og  kunde  gjøre  det,  lade  sig  Ridderværdig- 
heden tildele  af  en  Undersaat.  Altsaa  var  det 
en  Kvinde,  selv  om  hun  var  Dronning,  formeent 
at  udføre  denne  hædrende  Handling;  men  Æren 
kom  dog  fra  Dronningen,  hvo  hun  saa  lod  fuld- 
føre sin  Villie,  og  i  dette  Tilfælde  kastede  den 
nok  saa  megen  Glands  paa  Uddeleren,  som  paa 
Modtageren  af  Naadesbeviisningen. 

Bisp  Peder  skjønnede  dette  og  drog  et  Suk. 
Abraham  Brodersøn  syntes  at  staae  lige  saa  fast 
i  Dronningens  Gunst,  som  Varberg  Klippe  i 
Havets  Bund;  og  denne  hans  Stillings  Urokke- 
lighed skjærpede  betydeligt  den  ærværdige 
Herres  Forargelse,  mens  han  nu  overværede 
Handlingen;  thi  selv  naar  den,  som  i  dette  Til- 
fælde, udførtes  paa  staaende  Fod,  uden  høitide- 
lige  Forberedelser  med  Faste,  Skriftemaal  og 
Messe,  havde  den  dog  et  helligt  Præg  og  inde- 
holdt Formaninger,  af  hvilke  nogle  visselig  løde 
som  Spot  i  Abraham  Brodersøns  Mund. 

Med  et  stolt  Smiil  drog  han  sit  Sværd,  hvis 
gyldne,  juveelbesatte  Fæste  funklede  i  hans 
Haand,  idet  han  ærbødigt  sænkede  det  for  Dron- 

ningen,  hvorpaa  han  vendte  sig  til  den  knælende 
Bengt  og  korteligt  foreholdt  ham  en  Ridders  vig- 
tigste Pligter  —  at  elske  Gud  og  alle  Hellige, 
ære  og  beskjærme  Kirken,  være  sit  Herskab, 
Dronningen,  huld  og  tro  og  tjene  hende  og  sit 
Fædreneland  af  al  Formue;  føre  et  christeligt 
Levnet,  være  tapper,  sanddru,  retfærdig  og  En- 
kers og  Fader-  og  Moderløses  Beskytter.  Alt 
dette  svoer  Bengt,  den  Skalk,  at  ville  holde, 
hvorpa'a  Hr.  Abraham  tre  Gange  sænkede  Svær- 
det paa  hans  venstre  Skulder  og  i  Guds,  den 
hellige  Michaels  og  den  hellige  Georgs  Navne 
udraabte  ham  til  Ridder. 

»Stat  op  Bengt  Ebbesøn,  vær  tapper  og 
tro!«  sagde  Dronningen,  hvorpaa  Bengt  reiste 
sig,  takkede  Hendes  Naade  og  saa  stededes  til 
Haandkys. 

Men  nu  ihukom  Bengt  Henning  og  de  fire 
Ryttere,  hvem  han  egentlig  skyldte  sit  Held,  og 
da  det  var  en  gammel  Skik,  at  enhver  ny  Rid- 
der maatte  fremkomme  med  en  Begjæring,  som 
gjerne  blev  opfyldt,  udbad  han  sig  nu  en  Be- 
lønning til  sine  Ledsagere  og  anbefalede  dem  til 
Dronningens  Beskjærmelse,  om  de  skulde  komme 
under  Tiltale,  fordi  de  havde  fulgt  ham,  uagtet 
de  ikke  stode  under  hans  Befaling,  en  Sag,  hvilken 
Hr.  Abraham  paa  sin  Viis  nærmere  forklarede 
/ Dronningen ;  thi  Bengt  havde  foitroet  sig  til  ham, 
saa   at    han    vidste,    af   hvad    Beskaffenhed    det 

Tilfælde  var,  som  havde  gjort  Bengt  til  Over- 
bringer af  Seiersbudskabet;  og  det  var  saare 
langt  fra,  at  han  dadlede  sin  Stifsøn  for  denne 
Streg,  som  ganske  faldt  i  hans  Smag.  Desuden 
var  han  vel  tilfreds  med,  at  Bengt  i  sin  Knibe 
maatte  tye  til  ham ;  thi  Bruddet  mellem  ham  og 
hans  Stifsøn  havde  givet  Anledning  til  megen 
Omtale  og  var  desuden  alt  Andet  end  fordeelag- 
tigt  for  ham.  Han  tog  altsaa  nu  strax  Bengt 
under  sine  Vinger  og  magede  det  saa,  af  Dron- 
ningen lovede  Rytterne  sin  Beskyttelse  og  gav 
saavel  dem  som  Henning  en  rigelig  Belønning. 

Saa  ventede  man  en  Stund  paa  Ankomsten 
af  Hærens  Udsendinge ;  men  da  Mørket  faldt 
paa,  uden  at  de  kom,  begav  Alle  sig  til  Ro, 
Bengt  kry  af  sin  nye  Værdighed,  men  dog  med 
Nag  i  Hjertet;  thi  Lykønskningerne  vare  faldne 
meget  sparsomt,  og  da  han  i  Løbet  af  Aftenen 
havde  gjort  et  Forsøg  paa  at  nærme  sig  Karen 
Svendsdatter,  havde  hun  uden  Omstændigheder 
vendt  ham  Ryggen,  mens  de  andre  Jomfruer 
smaaloe ,  saa  at  han  maatte  gaae  slukøret  derfra. 

Dog  var  det  saare  langt  fra,  at  han  derfor 
opgav  at  vinde  hende,  enten  med  det  Gode 
eller  med  det  Onde;  thi  skjøndt  han  i  Ungdom- 
men var  bleven  kuet  af  en  stærkere  Haand,  saa 
var  der  dog  Staal  i  ham;  men  hans  Mod  var 
blindt;  han  saae  ikke  langt  frem  for  sig.  Derfor 
gik  han    nu    rask    videre    ad    den    slibrige    Vei 

hans  Lidenskab  havde  fort  ham  ind  paa.  Han 
vaagnede  nemlig  den  næste  Morgen  med  den 
Beslutning  at  gaae  til  Hr.  Ahraham  og  ganske 
aabne  sit  Hjerte  for  ham.  Ved  hans  og,  hvad 
han  mente  var  Et,  Dronningens  Bistand  vilde 
det  maaskee  dog  lykkes  ham  at  vinde  den  Brud, 
efter  hvis  Besiddelse  han  tørstede;  men  det 
kunde  blive  et  vidtrækkende  Skridt,  thi  derved 
bøiede  han  igjen  Nakken  under  det  Aag,  han 
nylig  var  undsluppen. 

Han  var  saare  velkommen  og  blev  modtaget 
paa  det  Faderligste.  Hr.  Abraham  længtes  selv 
efter  en  fortrolig  Samtale  med  sin  Stifson  5  thi 
de  havde  et  Mellemværende,  som  det  var  meget  øn- 
skeligt for  Hr.  Abraham  at  faae  jevnet  uden  Andres 
Indblanding.  Han  skulde  nemlig  nu,  da  Bengt 
var  bleven  myndig,  udleveret  ham  hans  Mødre- 
nearv;  men  han  havde  vægret  sig  derved,  fordi 
han  paastod,  at  hans  Stifsøn  var  ham  en  stor 
Sum  Penge  skyldig,  og  som  Pant  tilbageholdt 
han  Gaarden  Rossaryd.  Det  var  blot  en  af  de 
mange  Voldshandlinger,  hvilke  denne  pengegrid- 
ske  Herre  tillod  sig,  og  som  tilsidst  skulde  reise 
en  skjebnesvanger  Forbittrelsens  Storm  imod  ham. 

Han  var  imidlertid  meget  for  klog  til  strax 
at  røre  ved  det  ømme  Sted;  han  taug  og  lod 
Bengt  tale,  og  saaledes  kom  han  uden  Uleilighed 
paa  det  Rene  med  Sagernes  Stilling.  Elskov 
havde    gjort  Bengt  til  en  Nar,  hans  stridige  Stif- 

søn  var  bleven  myg,    og    han   kunde  gjore  med 
ham,  hvad  han  vilde. 

»Ei,  Bengt,«  sagde  han  og  klappede  ham 
paa  Skulderen,  »det  er  mig  saare  kjært  at  høre, 
at  Du  tænker  paa  at  fæste  Dig  en  Brud  og 
sætte  Bo-,  Jomfruen  er  ikke  ilde,  hun  er  dertil 
vel  lært,  og  Gammelgaard  paa  Als  bliver  nok 
hendes  gode  Medgift.  Vel  er  Ætten  ikke  stor, 
men  dog  god,  og  Svend  Christiernsøn  er  i 
Fremgang,  hvad  han  for  en  ikke  ringe  Part 
skylder  Jep  Muus  og  mig,  som  sagde  god  for 
ham  hos  Dronningen.  Vi  ville  ikke  blive  plat 
viste  af,  naar  vi  begjære  Jomfru  Karen  til  Dig, 
og  hvor  meget  end  Bos  Fader,  Hr.  Steen,  kroer 
sig,  evne  vi  vel  at  vinde  ham  over;  thi  mellem 
ham  og  mig  kommer  Dysten  til  at  staae,  om 
det  da  er  Alvor  med  hans  Søns  Beilen.« 

»I  have  Hjertens  Tak,  Fader,  fordi  I  vil 
antage  Eder  min  Sag!«  udbrød  Bengt  glad. 
»Karen  Svendsdatter  maa  det  blive,  om  jeg  skal 
indtræde  i  Ægtestanden,  og  satte  jeg  gjerne  mit 
Liv  i  Vove  for  at  vinde  hende.« 

»Ja,«  svarede  Hr.  Abraham,  »der  er  ingen 
Uvei  for  Kjærlighed.  Nu  fatter  jeg  Meningen 
med  Dit  Ord  til  Dronningen,  at  Du  red  i  et 
andet  Ærinde,  som  var  at  vinde  de  gyldne 
Sporer  og  stikke  Bo  Stensøn  ud.« 

»Saa  blev  det/  svarede  Bengt,  »men  det  var 
ikke  saaledes  fra  første  Færd  af  udtænkt  af  mig. 

En  god  Ven  bad  mig  ride  i  hans  Ærinde  og 
skaffede  mig  Orlov  til  Varberg;  jeg  skulde  re- 
den med  Bent  Bilde  og  Bo  Stensøn,  men  saa 
kom  jeg  i  Tanker  om  at  ride  forud  og  tage 
Æren  fra  de  Andre.  Hvorlunde  det  siden  gik, 
det  veed  I.« 

»Hvilken  god  Ven  var  det?'  spurgte  Hr. 
Abraham  i  en  paatagen  ligegyldig  Tone. 

»Nu,«  svarede  Bengt  usikkert,  »dette  er 
ikke  for  Eders  Øren;  bedst  at  tie  derom.« 

»Bengt/  sagde  Hr.  Abraham  i  sin  skarpeste 
Tone,  vvil  Du  have  min  Bistand,  og  skal  jeg 
kunne  være  Dig  til  Gavn,  da  maa  Du  vise  mig 
fuld  Fortrolighed.« 

Bengt  saae  ned  for  sig  og  blev  lidt  bleg 
om  Næsen.  Det  faldt  ham  dog  ikke  let  at 
gaae  til  det  Forræderi,  som  nu  paafulgte;  men 
han  skjønnede,  at  enten  maatte  han  gjøre  Skrid- 
tet fuldt  ud  eller  gaae  hjelpeløs  derfra,  og  saa 
sprang  han  da  lige  i  det. 

Det  var  Hr.  Mogens,  sagde  han  og  saae 
op  med  et  sky  Blik;  »han  bad  mig  blot  besørge 
en  Hilsen  til  Jomfru  Kirsten,  om  hvem  han 
mente,  at  hun  var  her;  men  som  jeg  hører,  er 
hun  paa  Bossiø,  og  da  — « 

»Hr.  Mogens!'  udbrød  Hr.  Abraham;  »men 
forstod  jeg  Dig  ret  i  Gaar,  da  er  han  jo  en 
halv  død  Mand. 

»Nei,    ikke   ganske,«    svarede    Bengt;    »han 

fik  et  Sværdhug  i  den  høire  Skulder  og  en 
Piilsodde  i  Knæet,  og  det  kan  holde  ham  paa 
Leiet  i  Maaneder,  men  det  bliver  neppe  Døden; 
han  var  ganske  ved  sin  Samling.« 

»Og  hvad  sagde  han  da  til  Dig?«  spurgte 
Hr.  Abraham.  »Meld  mig  det  Ord  til  andet, 
Bengt!  Betænk  Din  Stillings  sande  Beskaffenhed; 
Du  gik  fra  mig  og  søgte  til  mine  argeste  Fjender; 
nu  vender  Du  tilbage  til  mig,  men  ikke  kan  jeg 
efter  dette  Frafald  sætte  min  Lid  til  Dig,  naar 
Du  stikker  Noget  under  Stolen.  Vil  Du  være 
min  Ven,  da  maaDu  være  Mogens  Munks  Uven; 
der  gives  ingen  Mellemvei.« 

Da  blev  Erindringen  om  Slagdagens  Aften 
levende  for  Bengt.  Han  sad  atter  i  det  snevre 
Kammer  i  Herberget  i  Falkjøping,  som  kun  op- 
lystes af  en  liden  osende  Lampe,  hvis  røde 
Skjær  faldt  paa  Mogens  Munks  blege  Aasyn  og 
hans  blodplettede  Leie.  Han  var  strax  ilet  til 
sin  saarede  Ven,  thi  han  havde  under  Felttoget 
ganske  sluttet  sig  til  Mogens  Munk,  og  da  han 
ved  enhver  Leilighed  viste  sig  uforsagt  og  ofte 
var  Hr.  Mogens  til  Tjeneste,  saa  havde  denne 
efterhaanden  fattet  Tillid  til  ham.  Han  blev  da 
glad  over  Bengts  Komme  og  sagde  til  ham: 

»Kjære  Bengt,  bed  om  Orlov  og  drag  sna- 
rest til  Varberg!  Stor  er  min  Hjertekvide,  større 
end  mine  Saars  Svie,  nu  da  jeg  ligger  vanmæg- 
tig   hen,    og  min  Hjertenskjær    er    uden    Værn. 

Jeg  frygter,  at  vore  Fjender  ville  benytte  Leilig- 
heden,  og  at  de  kunne  faae  Overtaget;  de  ville 
indbilde  Jomfru  Kirsten,  at  jeg  er  død.  Siig 
hende,  at  jeg  grant  fornemmer,  at  jeg  vil  gaae 
dette  igjennem  og  atter  vorde  en  heel  Mand; 
forman  hende  til  at  være  ved  godt  Mod  og  ikke 
give  sig;  men  fremfor  Alt,  da  gaa  til  Bisp 
Peder,  giv-  ham  sandfærdig  Besked  om,  hvor- 
lunde det  staaer  til  med  mig,  og  bed  ham  an- 
tage sig  Jomfru  Kirsten  og  skaffe  hende  Dron- 
ningens Beskjærmelse,  om  Jep  Muus  skulde  pønse 
paa  Vold  —  o,  Herre  Christ,  see  i  Naade  til  os 
begge  i  vor  store  Nød!« 

Langsomt  og  afbrudt  vare  disse  Ord  blevne 
udtalte,  men  havde  desto  sikkrere  sænket  sig 
i  Bengts  Øren  og  fæstnet  sig  i  hans  Hukom- 
melse. Nu  gjenløde  de  i  hans  Indre  og  ankla- 
gede ham;  gjentage  dem,  det  formaaede  han 
dog  ikke;  det  vægrede  hans  Tunge  sig  ved; 
men  han  meddelte  Hr.  Abraham  korteligt  Ind- 
holdet, og  da  udbrød  denne  strax: 

/Du  har  da  ikke  været  hos  Bisp  Peder?« 
►Nei,«  svarede  Bengt,  .-endnu  ikke. 
Hold  Dig  fra  ham,  sagde  saa  Hr.  Abra- 
ham, »enddog  dette  for  saa  vidt  har  mindre  at 
sige;  thi  Hr.  Peder  er  en  lunken  Ven.  Skjonner 
jeg  ret,  da  seer  han  hellere  Kirsten  Pedersdatter 
i  Nonnesærk  og  med  afklippet  Haar,  end  i  Brude- 
kjortel   og    med   Hovedguld,    blev    det    end  Hr. 

Mogens,  der  skulde  hjemføre  hende.  Men  hvad 
der  ligger  Magt  paa,  det  er,  at  Jomfru  Kirsten 
ikke  faaer  nogen  Hilsen  fra  Hr.  Mogens  eller 
nogen  Tidende  om  ham,  som  kunde  egge  hende 
til  Modstand.  Vi  ville  lyve  ham  død,  sagde  han  ? 
Det  gjøres  neppe  nødigt;  thi  mister  han  end 
ikke  Livet,  hvad  dog  endnu  kan  skee,  saa 
bliver  han  neppe  mere,  som  han  maa  være  til- 
redet, en  ganske  Mand,  og  til  en  Krøbling  er 
en  Brud  som  Kirsten  Pedersdatter  ved  min  Hel- 
gen for  god;  vi  unde  hende  en  bedre  Mand.« 

»Men  er  det  dog  ikke  for  haardt,  Fader,« 
indvendte  Bengt,  »at  forholde  Jomfru  Kirsten, 
hvad  der  vel  blot  er  en  døende  Vens  sidste 
Hilsen?« 

Men  dette  Bengts  Forsøg  paa  at  bjerge  sig 
strandede  ganske,     Hr.  Abraham  loe  og  sagde: 

»Skjørhovedet  er  Du  og  dum  dertil  1  Du 
ynker  Jomfru  Kirsten  og  skjønner  ikke,  at  som 
Jep  Muus  staaer  til  hende,  saa  staaer  Du  selv 
til  Karen  Svendsdatter.  Vilde  Du  ynke  hende, 
om  Bo  Stensøn  laae  tilredet  som  nu  Mogens 
Munk?  Du  er  hendes  Hr.  Jep;  gjør  som  han, 
og  Du  vil  vinde  Din  Brud!« 

Det  var  følgerigtigt  og  bragte  Bengt  til 
Taushed;  men  nu  begyndte  Hr.  Abraham  at 
tale  om  deres  eget  Mellemværende,  og  Bengt 
spidsede  Øren.  Det  blev  ham  saa  lempeligt 
men  dog  tydeligt  nok  lagt  for,  at  vilde  han  staae 

sig  godt  med  sin  Stiftader  og  skulde  Forbundet 
mellem  dem  holde,  da  maatte  han  vedkjende  sig 
den  Gjeld,  der  var  ham  paaduttet  og  betale  den 
eller  lade  Rossaryd  blive  i  Hr.  Abrahams  Kløer. 

Det  dreiede  sig  om  200  lødige  Mark*);  det 
var  just  ikke  Smaating  for  Bengt;  men  han 
tænkte  høisindet:  Karen  er  de  Penge  mange 
Gange  værdi  Dog  havde  han  ikke  for  Intet 
gaaet  i  Skole  hos  sin  Stiffader,  thi  han  sagde: 

»Noget  for  Noget,  om  I  saa  synes,  Hr. 
Fader!  Nu  lade  vi  helst  Sagen  hvile,  men  den 
Dag,  da  jeg  har  sat  Fæstensringen  paa  Karen 
Svendsdatters  Finger,  da  tilskjøder  jeg  Eder 
Rossaryd.« 

»Jeg  er  godtroende,«  svarede  Hr.  Abraham, 
som  vel  vidste,  at  Bengt  ikke  vilde  vove  at 
bryde  det  Løfte;  »jeg  vil  stole  paa  Dit  blotte 
Ord;  men  Du  kan  gjøre  det,  Bengt,  og  staae 
Dig  derved,  al  den  Stund  Gammelgaard,  som 
Karen  Svendsdatter  vil  tilføre  Dig,  er  Rossaryd 
nogle  Gange  værd.«   — 

Op  ad  Dagen  indtraf  Hærens  Udsendinge, 
og  Hr.  Abraham  sørgede  for,  at  de  bleve  mod- 
tagne med  saa  stor  Glands,  at  Bent  Bildes  Vrede 
over  Bengts  Skjelmsstreg  satte  sig. 

»Det  var  vel,«  sagde  Hr.  Abraham  til  ham, 
»at  min  Søn  forud  meldte  Eders  Ankomst;  uden 

det  vilde  vi  ikke  været  beredte  til  at  vise  Hærens 
Udsendinge  den  Ære,  som  tilkommer  dem.« 

Begge  bleve  de  gjorte  til  Riddere  paa  samme 
Viis  som  Bengt,  og  om  Aftenen  gav  Dronningen 
til  deres  Ære  en  Banket,  ved  hvilken  Leilighed 
de  tre  nybagte  Riddere  lode  sig  see  i  Ridder- 
skrud, med  de  gyldne  Kjeder  om  Halsen  og 
Guldsporer  paa  Hælene.  Det  gik  muntert  til, 
og  Dronningens  Jomfruer  fik  en  liden  Dands  sat 
i  Gang.  Dronningen  sad  og  saae  derpaa,  og 
Hr.  Abraham  stod  hos,  da  Bengt  dandsede  forbi 
med  Karen  Algotsdatter. 

»Eders  Søn  er  en  rap  Dandser,«  sagde 
Dronningen  til  Hr.  Abraham. 

»Saamænd,  Eders  Naade,«  svarede  han; 
»de  gyldne  Sporer  give  Fødderne  Vinger.  Bengt 
er  godt  holden,  velstaaende  og  alt  smykket 
med  Ærens  Krands;  der  fattes  ham  nu  kun  Et, 
en  god  Hustru.« 

»Nu,«  svarede  Dronningen,  »hun  vil  vel  ei 
blive  svær  at  finde.  Det  skulde  da  ikke  være 
hende,  han  dandser  med,  til  hvem  hans  Hu 
staaer?« 

»Nei,«  svarede  Hr.  Abraham,  »det  er  en 
Karen,  men  ikke  denne.« 

Da  maa  det  være  Karen  Svendsdatter,  om 
Jomfruen  da  skal  søges  her  i  Hallen,«  svarede 
Dronningen. 

»Just  hende/    sagde  Hr.  Abraham. 

»Hvi  har  han  da  ikke  budet  hende  op  til 
Dandsr«   spurgte  Dronningen. 

»Han  gjorde  saa,«  svarede  Hr.  Abraham, 
»men  hun  er  knibsk;  hun  gjorde  sure  Miner, 
som  om  min  Søn  ikke  var  god  nok  til  hende, 
og  saa  kom  Bo  Stensøn  farende  og  tog  hende 
bort  lige  for  Bengts  Næse.« 

»Nei,  see  til  den  Taske!«  udbrød  Dron- 
ningen og  loe;  thi  Seiersbudskabet  havde  sat 
hende  i  det  lykkeligste  Lune,  saa  hun  viste  sig 
mere  munter,  end  Nogen  kunde  mindes ;  »Vi 
skulle  lære  hende  Andet!« 

^Ja,  om  Eders  Naade  vilde,«  svarede  Hr. 
Abraham;  »ellers  faae  vi  fortrædelige  Eventyr 
her,  som  med  Kirsten  Pedersdatter;  Exemplet 
smitter.  < 

Kirsten,«  sagde  Dronningen  mere  alvors- 
fuldt, »er  af  en  anden  Støbning,  end  den  blide 
Karen,  som  neppe  vil  vise  sig  stridig,  naar  det 
kommer  til  Stykket.« 

»Men  i  Bo  Stensøn,«  sagde  Hr.  Abraham, 
>have  vi  en  anden  Hr.  Mogens.« 

»Ei  saa,«  udbrød  Dronningen;  »men  hvad 
siger  Jomfruens  Fader  ?» 

»Jeg  veed  Intet  derom,«  svarede  Hr.  Abra- 
ham, »men  jeg  maatte  kjende  Svend  Christiern- 
søn  daarligt,  om  han  ikke  i  dette,  som  i  Alt, 
helst  vil  det  Samme,  som  Eders  Naade.« 

»Betænk,  kjære   Herre,  «  sagde  Dronningen, 

»at  vi  brændte  vore  Fingre  paa  Mogens  Munk; 
vi  ere  ikke  lystne  efter  at  gjøre  det  om  igjen 
med  Bo  Stensøn-,  hans  Fader  har  en  af  de  stive- 
ste Nakker  i  Sverrige.« 

»O,  hvad  Hr.  Mogens  angaaer,«  svarede  Hr. 
Abraham,  »da  har  han  nu  tabt  sin  Sag;  henter 
Døden  ham  ikke,  da  vorder  han  Krøbling;  han 
er  falden  for  en  Gudsdom.« 

»Det  smerter  mig  at  høre,  at  det  staaer  saa 
ilde  til  med  ham,  han  var  dog  en  gjev  Herre,« 
sagde  Dronningen,  men  hverken  Blikket  eller 
Tonen  vidnede  om  stor  Sorg.  Hun  antog  strax 
igjen  sin  forrige  oprømte  Mine  og  sagde:  »Nu 
ville  vi  slutte  Gildet  med  en  liden  Spas.« 

Saa  gav  hun  Tegn  til,  at  Spillemændene 
skulde  holde  inde  og  stevnede  hele  Selskabet  op 
til  sig: 

»I  kjære  Herrer  og  Jomfruer, «  sagde  hun 
til  dem,  »nu  have  I  dandset  og  hoppet  af  Hjer- 
tens Lyst  og  det  jo  længere  desto  mere  mun- 
tert; men  nu  stunder  det  mod  Natten,  og  I  faae 
slutte.  Dog  ønske  vi,  at  Dandsen  skal  ende, 
som  den  begyndte,  med  en  sindig  Paduane;  det 
giver  Ro  i  Blodet,  forinden  I  søge  Sengen;  og 
syng  os  saa  en  god  Vise  dertil;  men  vi  kjedes 
nu  ved  at  see  Alt  i  den  samme  Skik,  den  samme 
Ridder  med  den  samme  Jomfru.  Vor  Hu  staaer 
til  Forandring,  og  saa  ville  vi  da  nu  parre  Eder 
efter  vor  egen  Hu,    skille  Nogle   ad,    som  have 

været  for  længe  sammen,  og  føie  Andre  tilsam- 
men, som  ved  Skjebnens  Ugunst  bleve  adskilte.« 

Jomfruerne  saae  forundrede  til  hverandre  og 
grundede  over,  hvad  dette  vel  havde  at  betyde  \ 
thi  de  kjendte  Dronningen  for  vel  til  ikke  at 
vide,  at  hun  sjeldent  foretog  sig  Noget  uden  i 
en  bestemt  Hensigt. 

Hun  bød  nu  Herrerne,  en  for  en,  at  træde 
frem  og  tildelte  dem  hver  en  Jomfru,  idet  hun 
nævnede  Navnet.  Da  Bo  Stensøn  kom  og  buk- 
kede med  en  Anstand,  hvori  de  Færreste  kunde 
maale  sig  med  ham,  sagde  Dronningen: 

>Nu  ville  vi  see  lidet  paa  Danmarks  Bedste 
og  unde  en  dansk  Jomfru  en  af  Sverriges  fagre- 
ste og  meest  ridderlige  Mænd.  I  træder  en 
Dands,  Hr.  Bo,  som  havde  I  Vinger  paa  Hælene ; 
tag  Margrethe  Grubbe  og  gjør  hende  glad!« 

Saa  kom  Bengt. 

>Ei,  Hr.  Bengt/  udbrød  Dronningen,  »hvad 
Eder  angaaer,  da  er  Sagen  ligefrem.  Vi  kunne 
ikke  gjøre  bedre,  end  at  give  Eder  Eders  gode 
Legesøster,  Karen  Svendsdatter.  Træd  hid, 
Karen,  og  giv  Din  Ridder  Haanden!« 

Da  bukkede  Bengt,  blussende  af  Glæde, 
dybt  for  Dronningen  og  sendte  Hr.  Abraham  et 
taknemmeligt  Blik;  han  var  ikke  i  Tvivl  om, 
hvor  det  kom  fra;  men  Karen  bevægede  Fød- 
derne saare  langsomt,  saa  at  Bengt  fandt  det 
klogest   at   gaae  hende  i  Møde,    og   da  han  tog 

hendes  Haand,  som  hun  ingenlunde  rakte  ham, 
bøiede  hendes  fine  Læber  sig  til  et  trodsigt 
Smiil.  Det  var  ikke  muligt  at  vise  sin  Modvillie 
tydeligere,  men  dog  gjorde  hun  det  saaledes,  at 
hverken  hendes  personlige  Værdighed  eller  hen- 
des kvindelige  Ynde  led  noget  Skaar. 

Saa  traadte  de  da  Dandsen  med  hinanden; 
men  i  den  første  Pause  talede  Bengt  hende  til 
og  sagde: 

Karen,  hvi  er  Du  mig  saa  gram  og  seer 
saa  suurt?« 

s  Om  I  saa  synes,  Hr.  Bengt,'  svarede  Karen, 
idet  hun  fjernede  sig  lidt  fra  ham,  »saa  træde 
vi  helst  Dandsen  til  Ende  i  Taushed;  det  vil 
tjene  Eder  som  mig  bedst.« 

Det  »I«  og  »Hr.<  kom  trods  Alt  Bengt 
uventet  og  bragte  ham  i  Harnisk. 

»Din  Knibskhed  nytter  Dig  Intet,«  sagde 
han,  rød  af  Vrede;  »Du  skal  faae  at  fornemme, 
at  jeg  ikke  lader  mig  spille  paa  Næsen  af  en 
svensk  Vindhas,  som  Bo  Stensøn ;  jeg  kan  tænke 
mig,  at  han  har  sværtet  mig  for  Dig.« 

»Eftersom  Du  trænger  mig  saa  haardt,« 
svarede  Karen,  »da  faaer  Du  høre,  hvad  han 
har  sagt  om  Dig  —  at  Du  listede  Dig  som  en 
Tyv  af  Falkjøbing  og  red  forud  for  at  bringe 
Dronningen  Seiersbudskabet  og  stjæle  Æren  fra 
ham  og  Bent  Bilde ;  Sligt  gjør  ingen  Dannemand. « 

»Dronningen  har  godkjendt,  hvad  jeg  gjorde 

og  hædret  mig  derfor,«  svarede  Bengt;  »jeg 
kerer  mig  ikke  for  en  Pending  om,  hvad  Bo 
tænker  eller  siger. 

Da  vendte  Karen   sig  imod  ham    og  sagde: 

»Da  faaer  Du  dog  lægge  Dig  paa  Sinde, 
hvad  jeg  nu  siger  Dig:  jeg  vil  Intet  have  med 
Dig  at  skaffe!  Paa  Dronningens  Bud  er  jeg 
gaaet  til  denne  Dands  med  Dig,  men  jeg  gjør 
ei  Sligt  tiere,  skulde  hun  end  vise  mig  af  Gaarde 
derfor.  Jeg  skal,  om  fornødent,  sige  det  til 
Hendes  Naade  selv;  og  bring  Din  Hr.  Fader 
den  Hilsen  fra  mig,  at  han  kan  spare  sig  al 
Umage ;  det  er  ikke  svært  at  gjette,  at  han  stik- 
ker bag  dette.  Siig  ham,  at  ikke  er  jeg  stillet 
som  stakkels  Kirsten.  End  lever  min  Fader,  og 
han  er  Mand  for  at  værge  for  mig.« 

Saa  gik  hun  fra  ham,  medens  han  blev  staaende 
og  stirrede  efter  hende,  forbauset  over  den  ellers 
saa  blide  Karens  stolte  Mod ;  men  Harmen  fik 
snart  Overtaget,  saa  at  han  strax,  da  Dandsen 
var  til  Ende,  og  Alle  brøde  op,  løb  efter  Bo 
Stensøn,  greb  ham  i  Armen  og  sagde: 

>Hr.  Bo,  jeg  har  en  stor  Regning  at  afgjøre 
med  Eder.  I  krænkede  mig  ved  at  holde  mig 
fangen  i  Kinna,  og  nu  har  I  sat  Ondt  for  mig 
hos  min  gode  Legesøster,  Karen  Svendsdatter.« 

»O,  Hr.  Bengt,«  svarede  Bo  smilende,  »Legen 
med  hende  er  ude  for  Eder ;  men  vil  I  lege  med 
mig,  da  vil  jeg  ikke  undslaae  mig  derfor.« 

»Jeg  undsiger  Eder  herved,«  sagde  Bengt 
rasende.  »Fra  nu  af  vil  jeg,  hvor  jeg  træffer 
Eder  udenfor  Dronningens  Gaard,  falde  over 
Eder  og  støde  Eder  ned  som  en  Hund.« 

»Ei,  da  faaer  jeg  see  at  vogte  mig!«  svarede 
Bo  med  samme  tirrende  Rolighed;  »dog,  sov 
først  derpaa,  Bengt  Ebbesøn-,  og  saa  have  I 
mange  gode  Nætter!« 

»Saalunde  skal  I  ikke  snige  Eder  derfra,« 
raabte  Bengt  efter  ham:  »inden  Sol  i  Morgen 
gaaer  ned,  da  skal  Undsigelsen  blive  Eder  rette- 
ligt  forkyndt. « 

Saaledes  tegnede  det  til,  at  der  skulde  ud- 
bryde Krig  mellem  Slægterne  Pyk  og  Nat  og 
Dag;  thi  dette  var  Maaden  at  udfegte  en  Strid 
paa.  Udæskning  til  ridderlig  Tvekamp  var  ganske 
gaaet  af  Brug  og  kom  først  igjen  i  langt  senere 
Tider.  Overfald  uden  anden  Skranke  end  Und- 
sigelsen, det  var  Sædvanen,  og  heller  ikke  den 
holdt  man  sig  altid  efterrettelig. 

Der  blev  imidlertid  for  denne  Sinde  Intet 
af  denne  Krig,  thi  da  Bengt  den  næste  Morgen 
underrettede  sin  Stififader  om,  hvad  der  var 
skeet,  satte  Hr.  Abraham  ham  alvorligt  i  Rette 
for  hans  Fremfusenhed  og  lod  ham  vide,  at  hvis 
han  ikke  afholdt  sig  fra  Voldsgjerninger ,  da 
vilde  Alt,  hvad  der  var  gjort  for  ham  og  frem- 
deles vilde  blive  gjort,  være  ganske  forgjeves 
og  hans  Sag  uopretteligt  tabt. 

Saa  stak  Bengt  da  Piben  ind;  men  han 
gjetnte  Naget  og  Hevntankerne  i  sit  Hjerte,  fast 
bestemt  paa  ved  første  gunstige  Leilighed  at 
sætte  dem  i  Værk;  thi  det  anede  ham  nu,  at 
Hr.  Abraham  trods  al  sin  Magt  og  Snildhed 
vilde  komme  til  Kort  i  denne  Sag,  og  han  selv 
aldrig  hjemføre  Karen  Svendsdatter  som  sin 
Hustru. 

Dronningen  havde,  inden  hun  den  foregaa- 
ende  Aften  forlod  Hallen  for  at  gaae  til  Hvile, 
forkyndt,  at  hun  den  næste  Dag  vilde  bryde  op 
og  drage  ad  Bohus  til;  og  saaledes  skete  det. 
Inden  Solen  stod  ret  høit  paa  Himlen,  gjenlød 
Varberg  af  Bulder,  Trompeters  Skrald  og  Heste- 
nes Vrinsken.  Margrethe  Valdemarsdatter  drog 
nu  ud  for  at  høste  Seirens  Løn  og  nyde  den 
største  Triumf,  der  blev  hende  forundt  paa  hen- 
des glimrende  Bane. 


NIENDE  KAPITEL. 


HEVNENS    BÆRME. 

.Langsomt  bevægede  Dronningens  Reisetog 
sig  Nord  paa.  Et  gammelt  Ord  siger  om  al 
Reisen,  at  det  høieste  Bjerg  at  komme  over,  er 
Dørtærskelen ;  men  her  forholdt  det  sig  omvendt ; 
thi  aldrig  var  det  faldet  Fru  Margrethe  lettere 
at  bryde  op,  men  Reisens  Langsomhed  og  Be- 
sværligheder satte  hendes  Taalmodighed  paa  en 
haard  Prøve. 

Hun  sad  helst  i  Sadlen  paa  sin  Gangers 
Ryg,  og  det  havde  egentlig  været  hendes  Hen- 
sigt at  fare  af  Varberg  til  Hest  og  med  et  lidet 
Følge-,  men  Forkyndelsen  af  denne  Beslutning 
havde  reist  et  sandt  Oprør  imod  hende,  og  i 
Spidsen  for  dette  stod  Fru  Gisele.  Drostinden 
vilde  aldrig  tilgivet  sin  Herskerinde,  om  det  var 
blevet  hende  formeent  at  være  med  paa  denne 
Fart  og  nyde    det  mærkelige  Skue,    en  Konge 

og  hans  Vasaller  i  Lænker ;  og  da  hendes  Fore- 
stillinger til  Dronningen  om,  hvad  Kronens  Vær- 
dighed og  den  kongelige  Anstand  ved  en  saa 
vigtig  Leilighed  krævede,  ikke  vare  ugrundede 
og  støttedes  fra  alle  Sider,  saa  maatte  Hendes 
Naade  give  sig. 

Hun  tog  da  hele  sit  Hof  med  og  reiste  i 
den  kongelige  Karm,  en  svær  Maskine,  stadselig 
nok  ved  det  udskaarne  Træværk  paa  Stolperne, 
den  forgyldte  Krone  paa  Himlen  og  Forhængene 
med  det  indvirkede  Rigsvaaben;  men  som  med 
et  Forspand  af  sex  Heste  møisommeligt,  Fod 
for  Fod,  maatte  slæbes  henad  de  bundløse  og 
stenede  Veie,  mens  det  knagede  i  dens  Tømmer, 
og  de,  der  sade  i  den,  ofte  bleve  skumplede, 
saa  de  maatte  vogte  sig  for  ikke  at  tørne  sammen. 

I  dette  Paulun  befandt  sig  Dronningen,  Fru 
Gisele,  alle  Jomfruerne  og  et  Par  Terner,  alle 
indhyllede  i  Hættekaaber  og  Peltsværk;  thi  de 
i  Vinden  daskende  Forhæng  gave  kun  maadelig 
Beskyttelse  mod  Kulden.  Paa  Karmens  venstre 
Side  red  Hr.  Abraham,  der  stedse  var  ved 
Haanden  for  at  besvare  Dronningens  Spørgsmaal 
og  udføre  hendes  Befalinger,  og  paa  den  høire 
Side  Bisp  Peder,  hvem  det  et  Par  Gange  for- 
undtes at  stige  af  Hesten  og  tage  Plads  i  Karmen 
for  at  forkorte  Dronningen  Tiden  ved  Samtale, 
løvrigt  styredes  Forspandet  af  tre  Stalddrenge,  som 
rede  paa  de  nærmere  Heste,  medens  Dronningens 

Hellebardister  og  Skytter  rede  i  sluttet  Trop 
umiddelbart  foran  og  efter  den  kongelige  Karm. 
Bent  Bilde  og  Bo  Stensøn  rede  i  Spidsen  med 
deres  Ryttere  og  førte  Toget,  mens  nogle  andre 
Herrer  og  en  Ryttertrop  dannede  Halen,  og  her 
befandt  sig  Bengt  Ebbesøn.  Hans  Fader  fandt  det 
nemlig  klogest  at  lægge  den  størst  mulige  Afstand 
mellem  ham  og  Bo  Stensøn ;  og  for  at  give  ham 
Noget  at  tage  Vare  paa,  vare  Dronningens  og 
Jomfruernes  Rideheste  og  alle  Haandhestene  med 
Stalddrengene,  som  førte  dem,  satte  under  hans 
Opsyn. 

Saaledes  gik  det  i  Sneglegang  Nord  paa 
under  en  skydækket  Himmel  og  i  en  bidende 
Vind ;  men  nu  og  da  brød  Solen  igjennem,  og 
da  saaes  der  Blink  af  Landsespidser  og  Staal- 
huer, og  de  vaiende  Fjederbuske  lysnede,  et 
glimrende  og  eventyrligt  Syn  for  Bønderne,  som 
hist  og  her  ilede  ud  af  deres  Huse  og  stod  i 
Hobe,  idet  de  i  Taushed  og  med  blottede  Ho- 
veder hilste  den  forbidragende  Dronning.  Kun 
ved  at  tage  nogle  Timer  af  den  maanelyse  Nat 
til  Hjelp  lykkedes  det  i  een  Dagsreise  at  klare 
de  første  otte  Mile  til  Kongsbakke,  hvor  der 
overnattedes;  men  den  næste  Dagsreise  var  kun 
halv  saa  lang,  og  Føret  havde  ved  den  tiltagende 
Frost  bedret  sig,  saa  at  man  allerede  inden  Mør- 
kets Frembrud  naaede  Gøthaelv.  Dronningen 
drog  ind  i  Landsbyen  Ny-Lødøse,    der  hvor   nu 

Gøtheborg  ligger,  og  hvor  hun  agtede  at  holde 
Rast  den  anden  Nat,  for  den  næste  Morgen  med 
friske  Kræfter  at  drage  til  Bohus  og  holde  sit 
Indtog  der. 

Vel  maatte  en  rastløs  Aand,  som  Dronning 
Margrethe,  lide  ved  en  saadan  Sneglefart;  men 
da  hun  nærmede  sig  Lødøse,  fik  hun  dog  nogen 
Lise;  thi  hun  havde  ved  et  Par  forudskikkede 
Ryttere  meldt  Befalingsmanden  paa  Bohus  sin 
forestaaende  Ankomst,  hvorfor  Feltøversterne  og 
en  stor  Skare  Herrer  vare  redne  hende  i  Møde 
og  ledsagede  hende  nu  tilbage  til  Lødøse,  hvor 
der  ved  det  talrige  Besøg  vilde  opstaaet  stor 
Nød,  hvis  man  ikke  fra  Bohus  havde  sendt  en 
rigelig  Forsyning  af  Fetalje  og  Hestefoder. 

Her,  i  et  ringe  Herberge,  ikke  stort  stadse- 
ligere, skjøndt  noget  rummeligere,  end  Krostuen 
i  Kinna,  og  siddende  i  en  Træstol,  hvis  Tarve- 
lighed skjultes  af  hendes  Hermelins  Kaabe,  gav 
Dronningen  ved  et  rygende  Kaminbaals  og  osende 
Tranlampers  Skin  Rigernes  Stormænd  og  Seier- 
herrerne  fra  Aasle  Foretræde  og  stedede  dem 
til  Haandkys.  Hun  samlede  dem  nogle  Aar 
senere  i  mere  glimrende  Omgivelser  i  Kalmar; 
men  dette  første  Møde  af  de  tre  Rigers  Sted- 
fortrædere blev  et  Forbillede  paa  alle  senere. 
Den  indbyrdes  Skinsyge,  Danskernes  Higen  efter 
Forrangen  og  Svenskernes  Ømhed  over  deres 
Selvstændighed  gav  sig  strax  Vidnesbyrd,  mens 

Dronningen  stræbte  at  bevare  Ligevægten  mellem 
de  rivaliserende  Parter  og  befæste  Kronens 
Magt;  thi  udover  dette  og  til  en  virkelig  Sam- 
mensmeltning af  de  tre  Rigers  Folkeslag  gik 
neppe  hendes  Tanke. 

Der  stod  Side  om  Side  den  danske  Felt- 
øverste, Hr.  Iver  Lykke,  en  svær  Herre  med 
rødligt  Haar  og  Skjæg  og  lyse  Øine,  prægtig  i 
Klæder  og  Vaaben  og  hovmodigt  kneisende,  og 
Sverrigs  Marsk,  den  mørkladne,  knokkelstærke 
Hr.  Erik  Puke,  som  stod  tilbage  for  Hr.  Iver  i 
Pragt,  men  ikke  i  Stolthed.  Begge  veiede  de 
hvert  Ord,  der  udgik  fra  Dronningens  Mund,  for 
at  skjønne,  om  der  var  nogen  Forskjel  i  Graden 
af  Naade  og  Bevaagenhed.  Der  trængte  sig 
frem  den  mægtige  Hr.  Algot  Magnussøn  og  den 
snilde,  kjække  Hr.  Svend  Christiernsøn,  de  tvende 
Kareners  Fædre.  Af  disse  mente  den  første  sig 
selvskreven  til  Dronningens  Gunst,  fordi  han 
havde  faaet  Forspringet  og  førend  nogen  af  de 
andre  svenske  Herrer  hyldet  Hendes  Naade  som 
Sverrigs  Dronning;  mens  Hr.  Svend  higede  efter 
at  naae  ham,  uagtet  han  trods  al  sin  Smidighed 
dog  ikke  ganske  syntes  at  svare  til  det  Skuds- 
maal,  Abraham  Brodersøn  havde  givet  ham,  at 
han  ikke  havde  nogen  anden  Villie,  end  Dron- 
ningens. Han  bar  dog  Præget  af  det,  han  en- 
gang havde  været,  en  forvoven  Søhane  og  Fri- 
bytter,   og   noget    af  det  Staal,    der   var  i  ham, 

havde  hans  Datter,  den  blide  Karen,  arvet. 
Dog  holdt  Flere  sig  tilbage  og  deriblandt  Bos 
Fader,  Hr.  Steen,  han,  hvem  Dronningen  havde 
tillagt  saa  stiv  en  Nakke. 

Han  var  en  rank  og  statelig  Herre,  fra  hvem 
Sønnen  havde  taget  baade  sin  fagre  Skikkelse,  sin 
Klogskab  og  Koldblodighed  i  Arv.  Han  stod 
og  saae  med  dyb  Ringeagt  paa  Abraham  Bro- 
dersøn, der  stedse  holdt  sig  i  Dronningens  Nær- 
hed, og  hvem  det  var  overdraget  at  forestille 
de  Herrer,  der  vare  hende  ukjendte.  Saa  sagde 
Hr.  Steen  til  Bisp  Peder,  som  stod  hos,  og  som 
var  ham  vel  bekjendt  fra  forhen,  da  Hr.  Peder 
var  Biskop  i  Vexiø : 

»Hr.  Abraham  har  hyttet  sig  vel  i  Vinter 
for  Hoste  og  Snue;  men  mulig viis  har  han  dog 
inden  Varbergs  lune  Mure  paa  sin  Viis  fegtet 
tappert  nok;  mon  det  ender  med  Seir  for  ham?« 

Bisp  Peder  forstod  grant  Meningen  af  den 
Tale. 

»Nei,  Hr.  Steen,«  svarede  han,  »tro  aldrig 
det !  Dog  er  han  som  en  Mand  med  mange  Liv,  der 
skjøndt  slagen,  dog  stedse  reiser  sig  paa  Ny; 
og  selv  om  Tordenen  den  ene  Dag  har  rullet 
over  hans  Hoved,  vorder  det  dog  lifligt  Solskin 
for  ham  den  næste.« 

»I  vort  Land  vilde  vi  ikke  taale  ham,«  hvi- 
skede Hr.  Steen;  >vi  vilde  gjøre  med  ham,  som 
Carl  Ulfsøn  og  Erengisle  Jarl  gjorde  med  Bengt 

Algotsøn;  og  ved  min  Helgen,  jeg  laante  gjerne 
min  gode  Daggert  til  den  Daad,  saa  led  er  den 
Karl  mig.« 

Han  sigtede  dermed  til  Magnus  Smeks  og 
Dronning  Biancas  almægtige  Yndling,  som  af  sin 
kongelige  Velynder  blev  ophøiet  til  Hertug,  men 
hvem  Sverrigs  øvrige  Stormænd  ikke  vilde  bøie 
sig  for;  og  det  endte  da  med,  at  de  to  nævnte 
Herrer  myrdede  ham,  en  Daad,  som  var  i  frisk 
Minde  i  Sverrig,  uagtet  der  var  hengaaet  otte 
og  tyve  Aar,  siden  den  blev  udøvet :  ja  den  ene 
af  Drabsmændene,  gamle  Hr.  Carl  Ulfsøn,  var 
ikke  blot  TLive,  men  nærværende  og  stod  ikke 
mange  Skridt  derfra.  Bisp  Peder  slog  da  med 
Hovedet  ad  den  Kant,  hvor  Hr.  Carls  anseelige 
Skikkelse  ragede  op,  og  sagde: 

»Tys!  Siig  ikke  slige  onde  og  farlige  Ord! 
Tak  Gud  Herren  for,  at  Eders  Hænder  ikke  paa 
den  Viis  ere  besmittede  med  Blod;  men  hvad 
den  Herre  angaaer,  om  hvem  vi  før  talede,  da 
vil  han  aldrig  naae  saa  høit  op,  som  Hertug 
Bengt,  og  derfor  ikke  heller  ende'  saa  blodig 
og  brat.« 

»Muligt,«  svarede  Hr.  Steen,  »men  det 
staaer  skrevet  paa  hans  Pande,  at  han  ikke  for- 
tjener bedre. « 

Og  saa  mødtes  Hr.  Peder  med  sin  gode 
Ven,  Folmer  Jakobsøn,  og  fik  udøst  sit  Hjerte 
for  ham  med  Hensyn   til   det  opsnappede   Brev 

og  det  Nederlag,  Hr.  Abraham  havde  tilføiet 
ham ;  men  oppe  hos  Dronningen  der  gik  Talen 
kun  om  det  vundne  Slag  og  de  fyrstelige 
Fanger. 

Der  blev  talet  mange  pralende  Ord  om  ud- 
førte Bedrifter;  men  Sverrigs  djerve  Marsk  Hr. 
Erik    Puke,  sagde: 

>Nu,  naar  Sandheden  skal  siges,  da  maae 
vi  dog  love  Mosen,  som  slugte  vore  Modstan- 
dere. Havde  Kong  'Albrecht  været  en  visere 
Herre,  da  vilde  det  blevet  en  haard  Dyst  og 
Seiren  uvis ;  men  at  fare  blindt  paa,  det  var  jo 
stedse  den  Herres  Vane,  saa  og  her,  enddog  han 
blev  advaret  af  sin  gamle  tro  Tjener,  Frederik 
von  Witzen,  som  fraraadede  det  hovedkulds  An- 
greb; men  han  høstede  kun  Haan  til  Tak;  thi 
Kongen  sagde  til  ham:  Er  Du  ræd  for  de  dan- 
ske Mænd,  da  rid  til  en  Side,  mens  vi  fegte, 
men  da  foer  den  gamle  Herre  paa  som  en 
Løve  og  lod  sit  Liv  strax  i  det  første  Anløb.« 

>En  sørgelig  Lod  at  lade  sit  Liv  i  saa  us- 
sel en  Herres  Tjeneste,  <  svarede  Dronningen ; 
»men  siig  os,  hvorlunde  teer  han  sig  nu  i  sit 
Fangenskab,  Hertug  Albrecht,  mener  jeg,  «  føiede 
hun  til,  idet  hun  lagde  Eftertryk  paa  Ordet 
Hertug  og  derved  lod  alle  fornemme  sit  dybe 
Xag  til  sin  Forhaaner,  hvem  hun  i  hans  Fald 
end  ikke  ,  undte  den  tabte  Kongeværdigheds 
Titul. 

Herrerne  saae  til  hverandre ;  de  skjønnede, 
hvad  der  dulgte  sig"  bag  det  henkastede  Ord, 
og  at  Hevnen  vilde  blive  grum. 

»Som  han  kan  bedst,  Eders  Naade, «  svarede 
Hr.  Iver  Lykke.  Snart  raser  og  skjelder  han 
som  en  Afsindig,  snart  klynker  han  som  et 
Barn ;  og  naar  han  er  meest  mod  i  Hu,  da 
raaber  han:  o  Du  Graa,  Du  Graa!  Havde  jeg 
dog  lyttet  til  Din  Advarsel!  og  dermed  maa 
han  mene  gamle  Hr.  Frederik.« 

»Nu,«  sagde  Dronningen  med  et  Blik  som 
Glimt  af  Staal,  »vi  skulle  mage  det  saa,  at  den 
Klynken  vorder  til  Graad  med  blodige  Taarerl«  — 

Den  næste  Morgen  ved  Solopgang  sad 
Dronningen  i  Sadlen.  I  hendes  Øine  var  der 
Ungdomsglands,  paa  hendes  Kinder  Rosenglød. 
Hendes  Kaabehætte  var  slaaet  tilbage;  det  hvide 
Hovedklædes  Flige  flagrede  for  Vinden,  og  Guld- 
ringen om  hendes  Hoved  lysnede  i  Morgensolens 
Straaler.  Saaledes  red  hun  af  Lødøse,  og  Ingen 
mindedes  at  have  seet  et  stoltere  Syn;  men 
først  da  den  besværlige  Færgefart  over  Gøthaelv 
var  overstaaet,  kunde  hun  give  sin  Hest  Tøilen. 
Paa  hendes  venstre  Side  red  Hr.  Iver  Lykke, 
men  paa  den  høire  Hr.  Erik  Puke,  thi  for  Øie- 
blikket  fandt  hun  det  klogest  at  kjæle  for  sine 
nye  Børn,  Svenskerne.  Efter  hende  red  tre  af 
hendes  Jomfruer,  Karen  Algotsdatter ,  Karen 
Svendsdatter  og   Margrethe    Grubbe;    saa   fulgte 

Bisp  Peder,  Hr.  Abraham  og  hele  det  øvrige 
Følge  af  Herrer.  Tilsidst  kom  den  kongelige 
Karm  med  Fru  Gisele  og  de  andre  Jomfruer. 
Toget  anførtes  af  to  kongelige  Herolder  med 
Hornblæsere  og  sluttedes  af  en  Trop  Ryttere. 

Saaledes  gik  det  raskt  henad  den  jevne 
Vei  gjennem  Gøthaelv-Dalen,  mens  Bohus's  gamle 
graae  Slot  med  sine  fire  runde  Taarne  og 
stærke  Mure,  kneisende  paa  sit  Fjeld,  fortonede 
sig  stedse  klarere,  indtil  det,  da  alle  Taager 
spredtes,  laae  for  dem  i  Morgensolens  Glands 
som  et  Guldslot;  og  den  samme  Glands  faldt 
paa  Dronningen  og  hele  hendes  Følge,  som 
ikke  mindre  end  det  gamle  veirslagne  Slot 
trængte  til  den ;  thi  naar  et  Par  af  de  fornemste 
Herrer  undtoges,  bares  der  kun  ringe  Pragt  til 
Skue.  Slidte  af  Veirliget  efter  det  haarde  Vin- 
terfelttog vare  mange  af  Herrernes  Kapper  og 
Trøier,  bulet  mangen  Hjelm  og  Jernhat;  men 
Solen  lagde  Guld  over  hver  Tomme  synligt 
Staal  og  gav  de  afblegede  Klæder  Farve.  Den 
aandfulde  Bisp  Peder,  som  skjønnede  det,  udbrød : 

»Hvor  skjøn  er  ikke  Guds  Morgeni  Alt 
straaler  som  paa  den  første  Morgen,  da  der 
blev  Lys.  Himlen,  som  gav  os  Seier,  skjenker 
os  og  nu  Pestklædningen.« 

Da  vendte  Dronningen  sig  paa  Hesten  og 
lod  see  et  Smiil,    om   hvilket   de  Gamle  tænkte, 

at  det  mindede  om  Kong  Volmer   i   hans  lykke- 
ligste Dage. 

Endelig  naaede  de  den  Sidearm  af  Gøtha- 
elv,  som  omflyder  Bohus,  og  vare  saaledes  ved 
Klippeborgens  Fod.  Hornblæserne  lode  sig 
høre,  en  skingrende  Fanfare  svarede  fra  Slottets 
sydvestlige  Taarn ;  de  satte  over  Elven  og  be- 
traadte  den  gamle  Jordbund ,  hvor  Noræner, 
Sveer  og  Daner  ligefra  Hedenolden  havde  ud- 
fegtet  saa  mangen  blodig  Kamp,  og  hvor  selve 
den  faldne  Konge,  der  nu  sad  deroppe  sukkende 
i  Lænker,  i  sine  Velmagtsdage  havde  raset, 
hærjet  og  ladet  Alt  udenfor  Slottets  Mure  af- 
brænde ,  baade  Staden  Konghella  og  gamle 
Lødøse.  Den  stærke  Borg  mægtede  han  dog 
ikke  at  tage;  den  blev  aldrig,  saalænge  den 
stod,  indtagen  med  stormende  Haand ;  men  til- 
sidst  fældet  af  Tidens  Tand.  Alt  var  der  be- 
regnet paa  Modstandsevne  og  Sikkerhed,  og 
næsten  intet  Hensyn  taget  til  Bekvemmelighed 
og  Skjønhed.  Derfor  var  ogsaa  Indgangsporten 
i  Udenværksmuren  trang,  og  Opfaiten,  der  gik  ad 
en  steil  og  krum  Bjergsti  til  selve  Borgporten 
ved  det  nordvestlige  Taarn,  var  ikke  høiere 
og  bredere,  end  at  en  enkelt  Rytter  kunde 
komme  igjennem.  Dog  red  Dronningen  derop, 
og  strax  da  hun,  førende  sin  kulsorte  Ganger 
med  sikker  Haand,  viste  sig  indenfor  Udenværks- 
porten, lød  et  tusindstemmigt  Jubelraab  hende  i 

Møde  fra  de  paa  Borgvolden  opstillede  Krigere, 
som  mens  de  raabte,  sloge  paa  deres  Skjolde, 
saa  det  blev  til  et  vældigt  Bulder,  hvis  Lyd 
trængte  gjennem  de  tykke  Mure  ind  i  Fængslets 
Gjemme  og  skar  de  fangne  Herrer  i  Ørerne. 

Midt  i  Borggaarden  var  en  Brønd  og  foran 
den  et  Steentrug,  fyldt  med  Vand;  og  strax  da 
Dronningen  kom  indenfor  Porten,  vrinskede 
hendes  Ganger,  som  var  tørstig,  og  søgte  hen 
til  Brønden.  Da  lod  dens  kongelige  Rytterske 
den  faae  sin  Villie,  idet  hun  klappede  den  paa 
dens  slanke  Hals  og  sagde: 

»Mormand,  Du  har  baaret  mig  paa  det 
skjønneste  Ridt  i  mit  Liv,  Du  skal  strax  have 
at  drikke!«  og  mens  Hesten  drak,  og  Herrerne 
stode  omkring  hende  med  blottede  Hoveder  og 
i  ærbødig  Taushed,  sad  hun  tilbagebøiet  i  Sad- 
len og  stirrede  med  halvt  aabne  Læber  op  til 
det  Taarn,  hvor  hun  vidste,  at  Kong  Albrecht 
sad.  Der  var  noget  Beaandet  over  hendes  Aa- 
syn ;  naar  man  ikke  vidste  bedre,  kunde  man 
tænkt,  at  det  var  en  Jomfru,  der  stirrede  op 
efter  sin  Elskede  og  ikke  en  Kvinde,  der  havde 
Hjertet  fuldt  af  Hevn,  og  hvis  Læber  med  Vellyst 
nærmede  sig  Bægerets  Rand,  fast  besluttet  paa 
at  tømme  dets  Indhold  lige  til  Bærmen. 

Hallen  paa  Bohus  var  skummel  og  trang; 
den  kunde  langt  fra  ikke  rumme  alle  dem,  som 
havde  Adkomst   til   at   overvære,    hvad    der    nu 

Dronningens  Jomfruer.  To 

skulde  foregaae  inden  dens  Vægge.  Da  Dron- 
ningen en  halv  Time  efter  Ankomsten  traadte 
ind  med  sit  Følge,  viste  det  sparsomme  Lys  fra 
de  snevre  Vinduesaabninger,  som  alle  sade  paa 
den  ene  Side  og  vendte  ind  mod  Borggaarden, 
at  Rummet  var  fuldt  pakket.  Hoved  ved  Ho- 
ved stode  Herrerne,  saa  at  der  kun  i  Midten 
var  levnet  Plads  til  en  snever  Gang,  som  fra 
Indgangsdøren  førte  gjennem  Hallens  hele 
Længde  op  til  Thronstolen. 

Da  Dronningen  havde  taget  Sæde  der,  og 
Alle,  baade  Jomfruer  og  Herrer,  havde  opstillet 
sig  omkring  Thronen  og  bleve  staaende,  alene 
undtagen  gamle  Fru  Gisele,  til  hvem  der  var 
hensat  en  Stol,  indtraadte  der  dyb  Stilhed.  Al- 
les Øine  vare  vendte  mod  Døren,  som  endelig 
aabnedes  med  et  Brag,  Borgfogeden  viste  sig  i 
Døraabningen,  men  traadte  til  Side  og  lode 
Fangerne  gaae  forbi,  en  for  en. 

Først  kom  Kong  Albrecht,  standsede  et 
Øieblik  og  saae  sig  om;  drog  Veiret  dybt  og 
gik  saa  frem  med  usikkre  Skridt,  mens  Lænken, 
som  gik  fra  Haand-  til  Fodbøilen,  raslede.  Han 
alene  var  lænket;  de  Andre  gik  frit.  Han  var 
lille  af  Væxt,  men  skulderbred;  hans  brune, 
veirslagne  Aasyn  blussede,  og  fra  hans  smaa 
sorte  Øine  glimtede  snart  Forbittrelse ,  snart 
Frygt,  lig  en  Kjertes  usikkre  Flagren  for  Vinden. 
Filtret    var    hans    mørke,     krusede     Skjæg    og 

lokkede  Haar,  der  ellers  pleiede  at  være  zirligt 
kæmmet  og  at  dufte  af  Salve ;  og  det  var  maa- 
skee  ikke  hans  mindste  Pine  i  dette  Øieblik,  at 
han  maatte  fremtræde  for  denne  store  Forsam- 
ling i  saa  ynkværdig  en  Skikkelse.  Det  fattedes 
ham  paa  indre  Høihed  til  at  bøde  paa  det  ilde 
Syn  af  de  rakkede  Klæder.  Der  var  Rifter  i 
hans  pragtfulde  røde  Trøie,  i  hvilken  den  mek- 
lenborgske  Grif  saa  skjønt  var  indvirket  med 
Guld ;  Mosedyndets  Pletter  kjendtes  baade  paa 
den  og  paa  hans  gule  Hoser. 

Efter  ham  fulgte  hans  Søn,  Hertug  Erik,  en 
slank  Yngling  med  blide,  sygelige  Træk  og 
Øine,  der  vare  rode  af  Graad;  og  derpaa  viste 
sig  Grev  Albrecht  af  Holsteens  kraftige  Skikkelse ; 
han  bar  Hovedet  høit,  og  hans  lyse  Øine  under 
de  buskede,  mørke  Bryn  sendte  hovmodige  og 
udfordrende  Blikke  til  alle  Sider.  Uagtet  han 
var  Kong  Albrechts  Søstersøn,  sporedes  der 
ingen  Slægtlighed  imellem  dem ;  snarere  mindede 
han  om  sin  Farfader,  den  kullede  Greve,  ligesom 
han  ogsaa  i  dristigt  Mod  ganske  slægtede  sin 
Fader,  Jern-Henrik,  paa.  Den  sidste  af  Fyrsterne 
var  den  meklenborgske  Junker  Ulrik  af  Stargaard, 
en  zirlig  Herre  af  slank  Skikkelse  og  ridderlig 
Holdning.  Han  hilste  høviskt  til  alle  Sider  og 
blev  ikke  bragt  ud  af  Fatning  ved  de  mørke, 
fjendtlige  Blikke,  som  mødte  ham  overalt,  mens 
ikke  En  af  Forsamlingen  besvarede  hans  Hilsener. 

Det  bedrøvelige  Optog  sluttedes  af  en  Skare 
tydske  Herrer,  Eventyrere  og  Fribyttere  af  ædelt 
Blod,  og  et  Par  Svenskere,  som  vare  blevne 
Kong  Albrecht  tro  og  nu  maatte  dele  Fangen- 
skabets bittre  Lod  med  ham. 

Men  baade  de  og  deres  fyrstelige  Lidelses- 
fæller bleve  kun  lidet  paaagtede.  Alles  Blikke 
hvilede  skadefro  paa  Kongen,  mens  han  gik  sin 
Korsegang  fra  Døren  op  til  Thronen.  Der  stod 
ikke  Medfølelse  at  læse  i  noget  Aasyn,  aller- 
mindst i  hans  forhenværende  Undersaatters,  de 
svenske  Herrers.  Da  han  var  kommen  Dronnin- 
gen paa  faa  Skridt  nær,  og  han  standsede,  saae 
op  og  blev  Algot  Magnussøn  og  Marsken,  Erik 
Puke,  vaer,  undslap  der  ham  et  forbittret 
o!  men  han  fattede  sig  strax  og  bøiede  sig  for 
Dronningen,  ikke  ydmygt,  men  som  Lige  hilser 
paa  Lige.  Derpaa  saae  han  sky  op  til  hende, 
hvis  Aasyn  var  koldt  og  fast  som  en  Muur.  I 
nogle  Øieblikke  stirrede  hun  i  Taushed  paa  ham, 
mens  hans  urolige  Holdning  røbede  hans  indre 
Kval.  Derpaa  gik  der  et  isnende  Smiil  over 
hendes  Læber  og  hun  sagde: 

»Vel  mødt,  Hr.  Hertug!  Nu  faae  vi  takke 
Eder  for  al  Høviskhed,  I  har  beviist  os;  dog 
fornemmelig  for  den  skjønne  Gave,  Slibestenen. 
I  haver  faaet  at  fornemme,  at  jeg  fik  slebet  mine 
Saxe  og  mine   Naale  vel!« 

»Frue,«    svarede    han,    »nu,    da    jeg    er    en 

slagen  Mand  og  staaer  i  Lænker  for  Eder,  bør 
I  være  tilfreds  og  vise  Naade.  Regn  mig  ikke 
den  Spøg  til  Last:  men  betænk,  at  jeg  dog  er 
Eders  Frænde  og  handel  imod  mig,  som  det 
sømmer  sig  en  Fyrstedatter.« 

Med  Frændskabet  havde  det  sin  Rigtighed, 
thi  han  var  en  Broder  til  Hertug  Henrik  af  Mek- 
lenborg,  som  var  gift  med  Dronning  Margrethes 
ældre  Søster,  Ingeborg  Valdemarsdatter;  men 
ved  det  Nødraab  forbedrede  han  ikke  sin  Sag. 

»Handlede  I  da  mod  mig  som  en  Frænde, 
svarede  Dronningen,  idet  hun  blussede  af  For- 
bittrelse,  »og  som  det  sømmer  sig  en  Ridder,  da 
I  skjeldte  mig  for  en  Munkedeie?  Men  o,«  føiede 
hun  til  med  et  spodsk  Smiil,  »I  kommer  vel 
dog  nu  som  Frænde  og  vil  staae  Fadder  til  det 
Barn,  I  siger,  at  jeg  avlede  med  Broder  Niels 
af  Soer?« 

Da  lød  en  rungende  Latter  gjennem  Hallen, 
og  den  syntes  ikke  at  vilde  faae  Ende,  da  Hr. 
Abraham  i  det  Samme  sprang  frem,  holdende  i 
Haanden  en  Hætte  med  en  lang  Hale,  som  han 
trykkede  paa  Kongens  Hoved  og  raabte: 

Saa  faaer  I  dog  bære  Hætten,  Herre,  trods 
Eders  dyre  Ed!« 

Det  var  kundbart  for  Alle,  at  Kong  Albrecht 
engang  i  Fuldskab  havde  sagt  over  Borde,  at 
han  ikke  vilde  bære  Hætte ,  førend  han  havde 
overvundet  Fru  Margrethe  og  sovet  ved  hendes 

Side,  og  derfor  blev  den  grove  Spøg  strax  for- 
staaet;  men  nu  blev  Kongens  Forbittrelse  stær- 
kere end  hans  Frygt.  Han  tog  Hætten  af,  ka- 
stede den  fra  sig  og  raabte: 

»Skaden  er  min,  men  Skammen  bliver 
Eders,  Frue,  saa  ublu  I  lader  en  slagen  og 
lænkebunden  Mand  og  dertil  en  kronet  Konge 
og  Herrens  Salvede  som  mig  forhaane.« 

»O  ja,  Fru  Margrethe  lad  det  nu  være 
Nok!«  føiede  Grev  Albrecht  til.  »Vel  har  min 
Frænde  Kongen  krænket  Eder  groveligt,  og 
Eders  Harme  har  havt  skjellig  Grund,  men  nu 
bliver  Straffen  næsten  større  end  hans  Brøde.« 

»Vent  med  at  tale,  indtil  I  bliver  spurgt, 
»Herre,«  svarede  Dronningen  skarpt.  »Dette  er 
kun  ringe  Straf  over  Jordens  uridderligste  Fyrste 
og  giftigste  Spotter,  en  Stodderkonge,  som  ei 
har  evnet  at  styre  det  Land,  Gud  Herren  be- 
troede i  hans  Hænder,  men  bragte  en  saadan 
Elende  over  det,  at  hans  Undersaatter  i  deres 
Nød  maatte  tye  til  os.  Men  nu  skal  det  med 
Gud  Herrens  Bistand  vorde  anderledes  og  bedre 
for  Sverrigs  gjeve  Mænd  og  fromme  Kvinder; 
Retfærd  og  Fred  skal  fra  nu  af  boe  mellem 
Sverrigs  Fjelde.« 

Alle,  hvis  Øine  i  dette  Øieblik  hvilede  paa 
Dronningens  ædle  og  strenge  Aasyn,  og  som 
fornam  den  faste  Klang  af  hendes  Stemme, 
skjønnede,  at  det  Løfte  ikke  var  noget  Mundsveir. 

Det  blev  ogsaa,  saa  vidt  det  stod  til  Dronningen, 
ærligt  holdt  og  bar  sin  Frugt;  men  ganske  vist 
vare  adskillige  af  de  Herrer,  som  hørte  Ordene, 
og  som  skulde  være  Dronningens  Redskaber  til 
at  gjøre  dem  til  Sandhed,  ingenlunde  Venner, 
hverken  af  Retfærd  eller  Fred.  Dog  var  Ind- 
trykket af  hendes  sjælsstore  og  villiestærke  Per- 
sonlighed i  dette  Øieblik  saa  stærkt,  at  Alle 
bleve  revne  med  og  istemmede  det:  Hil  Dron- 
ningen, hil  Fru  Margrethe,  som  rungede  gjennem 
Hallen. 

Da  det  atter  var  blevet  tyst,  traadte  Junker 
Ulrik  frem  og  bad  om  Tilladelse  at  sige  et  Ord. 
Den  blev  ham  given,  dog  med  Tilhold  om  at 
fatte  sig  kort;  men  det  barske  Svar  gjorde  intet 
Afbræk  i  hans  Anstand.  Han  bukkede  ærbødigt 
for  Dronningen  og  sagde: 

»Maa  det  være  mig  tilladt  at  spørge  Eders 
Naade,  om  den  Lænke,  hvormed  min  stakkels 
Frænde,  Kongen,  er  belagt  — « 

»Hertugen,  Hertugen,«  afbrød  Dronningen 
ham  skarpt. 

»Nu,«  svarede  Junker  Ulrik  mindre  sagt- 
modigt, »det  ender  vel  dermed,  at  han  maa  fra- 
sige sig  Kronen ;  men  end  har  han  ikke  gjort 
det,  og  Kongenavnet  tilkommer  ham  da  med 
Rette.  Dog,«  føiede  han  formildende  til,  »ønsker 
han  sikkert  nu  intet  Bedre,  end  at  drage  i  Fred 
tilbage  til  sit  Stamland  og  derfor  — « 

»Vi  ønske  ham  Lykke  paa  Reisen«,  raabte 
en  Stemme,  »og  give  ham  gjerne  nogle  Tønder 
Nødder  med  til  Tidkort  paa  VeienI« 

Da  rungede  Hallen  atter  af  en  øredøvende 
Latter;  thi  det  var  vel  bekjendt,  at  Kong  Al- 
brecht, hvis  Hjerte  altid  forblev  hos  hans  kjære 
Landsmænd,  og  især  hos  hans  Landsmandinder, 
ødslede  mange  Penge  paa  Gaver  til  dem  og  for- 
nøiede  sig  med  endogsaa  at  sende  dem  Mund- 
godt og  Nødder;  men  nu  løftede  Dronningen 
Haanden  og  paabød  Taushed. 

»Siden  vi  have  forundt  denne  veltalende 
Herre  Ordet,«  sagde  hun,  »faae  vi  vel  høre  ham 
til  Ende.     Far  fort,  Junker  Ulrik!« 

»Jeg  skal  gjøre  det  kort,«  svarede  Junkeren, 
og  tilføiede,  idet  han  saae  sig  om  og  hævede 
Hovedet,  >og  jeg  skal  see  at  mage  det  saa,  at  jeg 
ikke  tiere  frister  disse  Herrers  store  Vid.  Mit 
Spørgsmaal  er  dette  —  betyder  den  Lænke, 
hvormed  min  Frænde  Kongen  er  betynget,  og 
den  haarde  Behandling,  han  har  lidt,  at  han  skal 
holdes  i  varigt  Fangenskab?  Vil  det  ikke  blive 
ham  forundt,  som  Sæd  og  Skik  er,  at  kjøbe  sig 
fri  ?  Hans  Frænder  og  Underdaner  i  Meklenborg 
ville  sikkert  stræbe  at  skyde  Summen  sammen, 
bliver  den  end  stor ;  og  med  dette  for  Øie  beder 
jeg  nu  Eders  Naade  at  lade  hans  Fangenskab 
formilde  og  unde  ham  sømmelig  Behandling.  Vi 
Andre,  hans  Ulykkesfæller,  forvente  det  Samme 

af  Eders  Naades  Retfærdighed ;  vi  ville  under- 
kaste os  og  tilsige  Eders  Naade  ingensinde  mere 
at  føre  Vaaben  imod  Eder.« 

»Nei,  Junker  Ulrik,«  svarede  Dronningen 
uformildet,  »ingen  ydmyge  Ord,  ingen  løiet  Un- 
derkastelse skal  lokke  Pantet,  den  Herre,  hvem 
I  kalder  Konge,  af  vore  Hænder,  før  han  har 
frafaldet  alt  Krav  paa  Sverrigs  Krone  og  over- 
givet til  os  hver  Borg  og  hver  Stad  i  Riget, 
som  endnu  er  lukket  for  os ;  og  hans  Søn,  Her- 
tug Erik,  maa  dele  Kaar  med  ham;  men  Grev 
Albrecht  og  Eder  selv,  Junker  Ulrik,  staaer  det 
frit  for  at  kjøbe  Eder  løs  og, «  føiede  Dronningen 
til,  idet  hun  hævede  Stemmen  og  saae  op,  »det 
Samme  skal  være  de  andre  Herrer  forundt,  med 
mindre  nogle  af  dem  skulde  foretrække  at  gaae 
i  vort  Brød;  de  skulde  slippe  omsonst.« 

Efter  et  Øiebliks  Taushed  lød  der  et  hørligt 
Ja  fra  flere  af  Herrerne,  der  altsaa  paa  Leie- 
svendes  Viis  vare  rede  til  at  gaae  over. 

»Nu,«  sagde  derpaa  Dronningen,  »derom 
skal  vorde  forhandlet  siden;  vi  agte  at  forblive 
en  Stund  her  paa  Bohus  og  selv  bringe  Alt  i 
Rigtighed.  Dog  ønsker  Ingen  hellere  end  vi  at 
faae  hastig  Ende  derpaa,  saa  at  der  kan  blive 
Fred  i  Rigerne,  og  derfor  ville  vi  nu  strax  i 
alle  disse  gode  og  troe  Herrers  og  flere  af  vore 
Raaders  Nærværelse  adspørge  Eder,  Hertug  Al- 
brecht,   I  som  end  kalder  Eder  Sverrigs  Konge 

—  vil  I  ganske  og  for  bestandig  give  Afkald  paa 
den  svenske  Krone  og  oplade  for  os  Stokholm, 
Kalmar,  Axeval  og  Rumlaborg,  hvilke  Stæder 
og  Borge  Eders  Mænd  endnu  holde  til  Eders 
Haand,  da  er  Løsesummen  betalt,  og  I  kan  drage 
fri  og  frank  herfra.« 

Da  løftede  Kong  Albrecht  stolt  sit  Hoved, 
og  Følelsen  af  den  kongelige  Værdighed,  der 
ellers  oftest  fattedes  ham,  blussede  op  i  ham. 

»Nei,  Frue,  nei!«  svarede  han  med  fast  og 
høi  Røst.  »Jeg  gjør  det  ei!  Mit  Krav  paa 
Sverrigs  Krone  opgiver  jeg  aldrig;  det  skal  i 
hvert  Fald  efterlades  som  en  hellig  Arv  til  min 
Søn;  og  hvad  de  Stæder  og  Borge  angaaer,  som 
I  nævnede,  da  evner  jeg  ikke  engang  at  give 
dem  op,  selv  om  jeg  vilde ;  mine  troe  Mænd 
ville  ikke  adlyde  en  Befaling,  om  hvilken  de  maa 
vide,  at  den  er  mig  aftvungen.« 

»Nu,«  svarede  Dronningen,  »I  skulde  dog 
forsøge  det!  Det  kunde  dog  hænde,  at  Eders 
troe  Mænd  ere  forstandigere,  end  I  selv.  Dog 
viid,  at  de  Kaar,  jeg  nu  har  budet  Eder,  ikke 
blive  til  at  rokke,  og  i  Lænker  skal  I  sukke  til 
Eders  sidste  Time,  om  I  ikke  falder  til  Føie.« 

»Det  faaer  ei  hjelpe,«  svarede  Kongen  med 
uventet  Fasthed.  »Saa  er  det  og  lettere  at  true 
end  at  holde  det  i  Gjerningen.  Ikke  er  jeg, 
skjøndt  overvunden  i  Marken  og  lænkebunden, 
en    heel    vanmægtig    Fyrste.      Keiseren    er    min 

Ven,  og  Stæderne  staae  med  mig;  I  skal  faae 
det  at  fornemme,  Frue,  om  I  spænder  Buen  for 
stramt ! « 

»Saa  fort  med  ham!«  raabte  Dronningen  i 
største  Ophidselse.  »Giv  ham  en  Lænke  til  og 
fæst  den  i  Muren!  Da  har  han  let  ved  at  maale 
sit  Riges  Grændser,  til  hvilke  der  ikke  skal  vorde 
lagt  en  Alen,  om  saa  alle  Stæderne  og  det 
ganske  hellige  romerske  Rige  faae  til  Sinds  at 
true  os.«  — 

Dermed  endte  dette  mærkelige  Møde ;  men 
Dronningen  forblev  i  længere  Tid  paa  Bohus  og 
lod  sin  ulykkelige  Fange  lide  en  saa  haard  Be- 
handling, at  han  tilsidst  for  saa  vidt  gav  efter, 
at  han  afstod  de  to  omtalte  stærke  Borge.  Der- 
paa  blev  han  ført  ned  til  Lindholm  Slot  i  Skaane 
og  maatte  sidde  der  og  sukke  i  Fængsel  i  syv 
Aar,  indtil  med  Stokholm  den  sidste  Fodbred 
svensk  Jord  var  overgivet  til  Nordens  Dronning, 
og  Fængselsdøren  endelig  aabnede  sig  for  ham ; 
som  der  staaer  i  Folkevisen: 

Paa  Lindholm  han  sad  i  Vintre  syv, 
Da  lod  Fru  Margret  sig  miskunde. 
Saa  drog  han  hjem  baade  fro  og  glad 
Og  døde  paa  Meklenborgs  Grunde. 

Kongenavnet  bjergede  han  dog,  det  fik  Fru 
Margrethe  ham  ikke  fravristet;  men  det  gik 
ikke  i  Arv  til  hans  Søn,  som  døde  før  ham.  Nu 
skulde  man  troet,    at  der   ikke   vilde  blevet  for- 

skrevet  flere  Konger  fra  de  »Grunde«,  aller- 
mindst af  Fru  Margrethe ;  og  dog  var  hun  netop 
i  Færd  med  Sligt  og  forkyndte  Raadenes  Herrer, 
inden  de  brøde  op,  at  hun  til  Sommeren  haabsde 
at  fremstille  for  dem  den  unge  Fyrste,  som  hun 
havde  udkaaret  til  sin  Efterfølger  og  allerede, 
mens  hun  levede,  vilde  overlade  Regimentet, 
nemlig  hendes  kjære  Søsterdattersøn,  unge  Her- 
tug Henrik  af  Pommern,  som  siden  blev  omdøbt 
til  Erik.  Han  var  imidlertid  tillige  Kong  Albrechts 
Broderdattersøn,  og  det  viste  sig,  at  det  meklen- 
borgske  ukongelige  Blod  havde  Overtaget  hos 
ham.  Han  og  Kong  Albrecht,  de  lignede  hin- 
anden som  to  Æbler,  der  ere  faldne  fra  den 
samme  Stamme;  men  uagtet  de  danske,  norske 
og  svenske  Herrer  yttrede  stor  Glæde  ved  den 
Tidende,  at  de  skulde  have  en  Konge,  og  de 
Intet  havde  imod  de  store  Festligheder,  som  i 
den  Anledning  ventede  dem  ved  Sanct  Hans 
Tide  paa  Helsingborg,  saa  brøde,  de  dog  ikke 
deres  Hoveder  meget  med  den  Sag ;  thi  de  følte 
sig  forvissede  om,  at  saa  længe  Fru  Margrethe 
var  oven  Jorden,  vilde  ung  Erik  aldrig  blive 
Andet,  end  hvad  hans  Morfaders  Broder  nu  var, 
en  Konge  af  Navn. 


TIENDE  KAPITEL. 


HR.  MOGENS    GJØR  ET  LØFTE. 

Jamme  Dag,  som  Bohus's  Borggaard  gjen- 
lød  af  Jubelraab  for  Nordens  seirende  Dronning, 
og  Kong  Albrecht  maatte  drikke  den  beske 
Most,  han  selv  havde  brygget,  vandrede  en 
kutteklædt  Mand  paa  den  Vei,  som  fra  Falkjø- 
ping  førte  op  til  Gudhem  Kloster.  Han  gik 
med  hurtige,  faste  Trin;  Pilegrimsstaven  i  hans 
Haand  blev  ikke  benyttet  som  Støtte;  men  nu 
og  da  fegtede  han  med  den  i  Luften,  som  om 
han  kjæmpede  med  en  usynlig  Fjende;  og  ofte 
standsede  han,  som  hensunken  i  Grublen  og 
Bøn,  indtil  han  slog  Kors  for  sig  og  atter  van- 
drede videre. 

Det  var  Vadstena-Præsten  Olaf,  som  var 
kommen  paa  den  forkerte  Side  af  Vettern,  den 
vestlige ;  thi  Vadstena  Kloster  laae,  som  bekjendt, 
paa   denne    skjønne    Søes    østlige    Bred,    og    da 

hans  Lomme  alt  paa  Varberg  var  bleven  lænset 
for  Bisp  Peders  hemmelige  Skrivelse,  havde  han 
jo  intet  Ærinde  til  Hæren,  hvor  Folmer  Lunge 
var;  men  Forbittrelsen  over  Abraham  Broder- 
søns Voldshandling  imod  ham  var  saa  stor,  at 
han  alligevel  styrede  Kaasen  ad  Falkjøping  til. 
Han  vilde  i  det  Mindste  give  Hr.  Folmer  Under- 
retning om,  at  Bisp  Peder  havde  givet  ham  Bre- 
vet til  Besørgelse,  og  at  det  var  blevet  ham 
frataget  med  Magt;  men  da  han  naaede  Falkjø- 
ping, var  Krigen  til  Ende,  Hæren  til  deels  bort- 
dragen og  Hr.  Folmer  alt  paa  Bohus. 

Saa  var  det  først  hans  Agt  at  drage  videre ; 
men  da  han  erfarede,  at  der  laae  mange  saarede 
og  døende  Krigere  i  Staden,  og  han,  som  saa 
mange  af  hans  Stand  dengang,  ikke  blot  havde 
lært  at  sørge  for  Sjælene  men  ogsaa  at  helbrede 
Legemerne,  saa  sagde  han  til  sig  selv: 

Endskjøndt  blot  Nidkjærhed  i  denne  Verdens 
Anliggender  og  syndig  Hevnlyst  drog  mig  herop, 
styrede  dog  Herren  og  hans  Hellige  mine  Fjed; 
thi  nu  kan  jeg  bringe  mine  lidende  Brødre  Hjelp 
i  deres  Vaande  og,  hvad  der  er  end  vigtigere, 
bringe  Trøst  og  Opreisning  til  døende  Syndere. 

Og  hans  Bistand  gjordes  nødig  og  var  vel- 
kommen ;  thi  der  var  kun  een  Badskjær  i  Staden, 
og  de  Brødre,  som  fra  et  omliggende  Kloster 
vare  blevne  skikkede  hid,  forsloge  ikke.  Saa 
blev  han  der  i  to  Uger,  indtil  Døden  havde  for- 

mindsket  de  Lidendes  Antal,  og  de  levende  vare 
uden  Fare;  men  imidlertid  havde  han  i  Falkjø- 
ping  faaet  at  vide,  at  Mogens  Munk  var  bleven 
haardt  saaret  i  Slaget  og  ført  til  Gudhem  Klo- 
ster, hvor  han  blev  pleiet  af  en  Cistercienser- 
broder,  der  var  saare  navnkundig  for  sin  Dyg- 
tighed som  Saarlæge. 

Da  kom  han  i  Hu  det  Ærinde,  Karen 
Svendsdatter  saa  bønligt  havde  bedet  ham  om 
at  røgte,  en  Bøn,  som  han  med  saa  stor  Haard- 
hed  havde  afslaaet,  og  han  besluttede  at  see 
ind  paa  Gudhem,  hvilket  han  saa  meget  lettere 
kunde  gjøre,  som  det  ikke  var  stort  af  hans 
Vei.  Han  skulde  dog  op  i  den  Retning  ad 
Skøfde  til,  for  derfra  at  vinde  ned  til  Færge- 
stedet og  blive  skibet  over  til  Vadstena. 

Imidlertid  havde  han  alligevel  nær  opgivet 
sit  Forsæt,  thi  han  kom  i  Tanker  om,  at  det 
Budskab,  han  havde  at  bringe,  den  i  Fare  ste- 
dede Jomfru  Kirstens  Raab  om  Hjelp,  vilde 
være  ilde  anbragt  hos  hendes  Ven,  der  henlaae 
vanmægtig,  ude  af  Stand  til  at  følge  Kaldet,  ja 
maaskee  endogsaa  med  Døden  for  Øie ;  men 
han  kunde  jo  lempe  sin  Handlemaade  efter  Om- 
stændighederne, fortie  Budskabet,  hvis  Ridderens 
Tilstand  var  haabløs,  meddele  det,  hvis  der  var 
Haab  om  Helbredelse,  og  i  hvert  Fald  var  Sam- 
talen med  Bisp  Peder,  Hr.  Mogens  Ven,  tilstræk- 
kelig Anledning  til  Besøget.  —  Desuden  kunde 

der  muligt  blive  Leilighed  til  at  yde  den  lidende 
Herre,  hvad  han  sikkert  led  Mangel  paa  i  Gud- 
hem, nemlig  aandelig  Trøst;  thi  Brødrene  i 
Gudhem  vare  nedsunkne  i  Kjødelighed  og  Vel- 
levnet, nok  dygtige  til  al  verdslig  Gjerning,  men 
døde  i  Aanden.  Man  forargede  sig  høilig  over 
dem  i  Vadstena,  og  Olaf  selv  havde  ikke  gjort 
nogen  Hemmelighed  af  sit  Hjertes  Mening,  mens 
man  i  gamle  Gudhem  Klosterbo  var  yderst  for- 
bittret  over  den  store  Anseelse,  den  af  Fru  Birgitte 
stiftede  Frelsersorden  havde  opnaaet,  og  over 
det  .nye  Kloster,  der  var  bygget  paa  den  anden 
Side  af  Søen.  Det  var  vel  for  begge  Parter,  at 
Søen  laae  imellem  dem ;  men  dog  naaede  Rygter 
med  vidunderlig  Hurtighed  fra  Vadstena  til  Gud- 
hem og  omvendt,  og  netop  nu  levede  man  høit 
hos  Cistercienserne  af  den  megen  Tale  om  Abbe- 
dissen, Fru  Ingegjerd  Knudsdatter,  som  nylig 
var  bleven  valgt  for  at  behage  Dronning  Mar- 
grethe, hvis  Legesøster  hun  jo  havde  været. 
Hun  syntes  at  betragte  Klostret  mere  som  et 
verdsligt  Læn,  hun  kunde  gjøre  sig  nyttigt,  end 
som  en  hellig  Arv  efter  Stifterinden,  hendes 
Mormoder,  mens  hun  stræbte  at  forvandle  Non- 
nerne til  Hofjomfruer  og  gjerne  modtog  Opvart- 
ning af  Munkepræsterne  —  en  Sagernes  Stilling, 
hvertil  Broder  Olaf  svagt  havde  hentydet  i 
Samtalen  med  Bisp  Peder. 

Det  var  altsaa  en   mislig    Sag    for    Olaf    at 

vove  sig  til  Gudhem;  men  Abbeden  var  ham 
personlig  bekjendt,  og  han  havde  tidligere  staaet 
i  et  venligt  Forhold  til  denne  kloge  og  ingen- 
lunde ulærde  Herre.  Ikke  heller  havde  han  no- 
gen Forestilling  om,  i  hvilken  Grad  Fru  Ingegjerd 
allerede  var  Gjenstand  for  Folkesnak-  og  derfor 
vandrede  han  ubekymret  ad  Klostret  til,  men 
ogsaa  uden  klar  Erkjendelse  af,  at  det,  der  drev 
ham  stærkest  frem,  dog  var,  hvad  han  selv 
havde  stemplet  som  syndig  Hevnfølelse.  Endnu 
fornam  han  Taget  af  Henrik  Raspes  haarde 
Hænder,  og  hans  Legeme  bar  Mærker  af  Land- 
seknegtenes  Slag.  Ikke  heller  havde  han  glemt 
Bisp  Peders  Ord  om  Mogens  Munks  og  Kirsten 
Pedersdatters  Ulykke,  at  ogsaa  i  den  Sag  havde 
Abraham  Brodersøn  'havt  sine  Fingre,  saa  at 
begge  Ærinder,  baadeBispens  og  Jomfruernes,  vare 
Slag,  rettede  mod  denne  mægtige  Voldsmand. 

Da  han  nærmede  sig  Gudhem,  glødede  det 
gamle  Klosters  graae  Mure  og  de  omstaaende 
mægtige  Graner  og  Hængebirke  i  Aftenrøden. 
Han  standsede  for  at  nyde  det  skjønne  Syn. 
Han  troede  sig  ubemærket;  men  det  var  ingen- 
lunde Tilfældet;  thi  Portnerbrodercn,  den  tykke 
Laurentius,  stod  veJ  Portlaagens  Hul  og  kiggede 
ud.  Han  skjønnede  strax  af  Dragten,  hvorfra 
Manden  med  Pilegrimsstaven  skrev  sig,  og 
vendte  sig  derfor  til  en  Lægbroder,  som  var  hos 
ham,  og  udbrød: 

Dronningens  Jomfruer.  20 

»Der  have  vi  ved  Sanct  Benedict,  en  af 
Fru  Birgittes  tretten  Hellige!« 

Præsternes  Antal  i  Vadstena  var  nemlig 
sat  til  tretten  som  Stedfortrædere  for  de  tolv 
Apostle  og  Paulus. 

»Det  er  Olaf  Anderson,«  sagde  Lægbroderen, 
som  nu  ogsaa  kiggede  ud,  mens  Olaf  raskt  nær- 
mede sig. 

Ei  saa,«  svarede  Broder  Laurentius,  »Fru 
Birgitte  maa  vide,  hvad  der  fører  ham  hid !  Han 
er  en  af  de  Nidkjæreste,  siges  der,  hvis  Aarsag 
han  kan  have  Gavn  af  at  øves  eii  Kjende  i 
Taalmodighed. « 

Saa  skød  han  Brædtet  for  Hullet,  lod  sig 
synke  ned  paa  Steenbænken  og  fortsatte  den 
Gjerning,  i  hvilken  han  var  bleven  afbrudt,  nem- 
lig at  tomme  et  stort  Kruus  01.  Olaf  maatte  en 
Stund  forgjeves  trække  i  Klokken  og  banke 
paa  Porten,  indtil  den  stærke  Larm  lokkede 
nogle  af  de  andre  Brødre  til,  og  Broder  Lau- 
rentius omsider  rnaatte  aabne  Lemmen  og  laane 
Øre  til  Olaf,  som  i  en  utaalmodig  Tone  sagde, 
hvo  han  var,  og  at  han  begjærede  Abbeden, 
Hr.  Erik,  i  Tale. 

»Ei,  ei!«  udbrød  Broder  Laurentius.«  Ikke 
troede  jeg,  at  en  af  de  Vadstena-Herrer  vilde 
værdiges  at  see  ind  i  vor  ringe  Klosterbo;  men 
maaskee  er  I  kommen  for  at  prædike  for  os  ? 
Dog  viid,    at  det  ikke  gjøres  nødigt ;    vi  kjende 

den  Mosts  Brygning  og  ønske  Intet  af  den 
Tønde.« 

»Spar  Eders  Vid,  Broder,«  svarede  Olaf, 
»og  gjør  Eders  Pligt,  som  er  at  melde  min  An- 
komst til  Hr.  Erik.« 

»Et,  seer  man  det,«  udbrød  Broder  Lauren- 
tius, idet  hans  brede,  blussende  Aasyn  blev 
endnu  rødere,  og  hans  graagrønne  Øine  stir- 
rede arrigt  ud  fra  Dørhullet.  »Saa  I  vil  belære 
mig  om,  hvad  min  Pligt  er?  Onde  Tider  disse; 
før  havde  vi  kun  een  Pave,  og  han  var  langt 
borte,  men  nu  have  vi  fjorten,  en  i  Rom  og 
tretten,  som  er  os  nær  paa  Livet.« 

»I  forglemmer  dog  en,«  svarede  Olaf  med 
et  muntert  Smiil,  som  sjeldent  saaes  paa  hans 
alvorsfulde  Aasyn,  »ham  i  Avignon,  saa  det 
bliver  femten!« 

Da  hørtes  en  skraldende  Latter  fra  Cister- 
cienserbrødrene,  som  usete  hørte  paa  Samtalen; 
thi  de  fleste  af  dem  havde  et  Horn  i  Siden  paa 
tykke  Broder  Laurentius,  som  var  i  stor  Gunst 
hos  Abbeden,  og  de  frydede  sig  nu  over  For- 
virringen i  hans  af  Øldunster  omtaagede  Hjerne, 
saa  at  han  forglemte  Schismaet  i  Kirken,  og 
at  der  var  to  Paver,  Bonifacius  i  Rom,  Clemens 
i  Avignon. 

s  Nu,  lad  saa  være,«  sagde  Broder  Lauren- 
tius uanfegtet;  »og  dog  tog  jeg  Munden  vel 
fuld,    al  den  Stund  de  tretten  komme    paa    een 

Haand,  eller  under  eet  Skjørt.  I  sige  mig  dog, 
Broder  Olaf,  hvor  lider  Hendes  muntre  Naade, 
Fru  Ingegjerd?  Beder  hun  Hjort  og  Hind  med  sin 
Skriftefader,  Hr.  Anders,  og  pokulerer  derefter 
med  ham  i  sin  Celle,  som  hun  gjorde  sidste 
Juul ? « 

Da  forsvandt  Smilet  fra  Olafs  Læber  og 
han  raabte  forbittret: 

»I  skal  staae  mig  til  Ansvar  for  de  onde, 
løgnagtige  Ord;  de  skulle  nu  strax  blive  Eders 
Foresatte  meldte,  og  I  vil  blive  straffet.« 

»Nu,  da  skrid  strax  til  Værket,«  svarede 
Broder  Laurentius  og  aabnede  Portdøren,  gjen- 
nem  hvilken  Olaf  kjækt  skred  ind,  men  saae  sig 
strax  omringet  af  en  Flok  Cistercienserbrø- 
dre,  der  stirrede  nysgjerrigt  og  lidet  venligt 
paa  ham;  og  da  de  nu  begyndte  at  skrige  op 
og  udspørge  ham  om  Fru  Ingegjerd,  lignede  de 
i  deres  hvide  Kutter  med  de  sorte  Hætter  og 
Belter  i  hans  Øine  skrigende  Maager  eller  andre 
Uveirsfugle;  men  han  valgte  det  fornuftige  Parti 
ikke  at  unde  dem  noget  Svar,  dog  rigtignok 
ikke  med  den  trøstende  Bevidsthed,  at  Fru 
Ingegjerds  Sag  stod  godt;  tvertimod  betoges 
han  af  en  uhyggelig  Anelse  om  det  Modsatte, 
hvad  Fremtiden  ogsaa  bekræftede.  Han  holdt 
sig  Formaalet  for  sin  Reise  til  Gudhem  for  Øie, 
begjærede  strax  at   blive    ført    ind   til  Abbeden, 

og  omsider  blev  da  hans  Begjæring  opfyldt,  og 
han  stod  for  Hr.  Erik. 

Den  reenlivede  Herre  befandt  sig  i  en  rum- 
melig Celle,  hvis  Vægge  vare  behængte  med 
skjønne  Tapeter,  og  som  var  forsynet  med 
flere  Løibænke ,  belagte  med  bløde  Hynder. 
Selv  sad  han  i  en  magelig  Hyndestol,  og  paa 
Bordet  ved  hans  Side  stod  en  Kande  Viin,  et 
Par  Sølvbægere  og  en  Bakke  med  Bagværk,  og 
al  denne  Overdaadighed  forargede  i  den  Grad 
den  asketiske  og  strenge  Birgittinermunk,  at 
Mælet  i  det  første  Øieblik  forgik  ham.  Vel 
var  han  vidende  om  det  løse  Levnet,  der  havde 
indsneget  sig  hos  Munkene,  men  han  havde  dog 
aldrig  seet  det  saa  aldeles  uden  Sky  baaret  til 
Skue;  og  dog  paabød  denne  Ordens  Regel  i 
ganske  særlig  Grad  streng  Afholdenhed  og 
forkastede  al  Pragt,  endogsaa  i  Kirkerne. 

Hr.  Erik  selv  var  en  kraftig,  vel  næret 
Herre  i  sine  bedste  Aar  med  et  bydende 
Aasyn  og  et  tykt  Mæle.  Han  modtog  den 
lidet  velkomne  Gjest  med  en  Velsignelse  og 
indbød  ham  derpaa  til  at  tage  Sæde,  idet  han 
skjenkede  et  Bæger  fuldt  til  Randen,  kredent- 
sede  det,  rakte  ham  det  og  sagde  : 

»Drik,  Broder  Olaf,  og  kvæg  Eder  efter 
den  møisomme  Gang  I  At  I  lader  Eder  det  byde, 
at  vandre  saa  mange  Mile  paa  Eders  Fod ;  men 
Fru  Ingegjerd  har  vel  andet   Brug   for  Klostrets 

Heste,  kanjegtroe,  hm!  Hvad,  I  vil  ikke  smage 
min  gode  Viin?  I  maa  dog  vel  have  Indulgents 
for  Reisen  og  har  ei  nødigt  at  plage  Eder  med 
streng  Faste. 

Olaf  tog  nølende  Bægeret,  drak  en  Slurk 
og  sagde  derpaa: 

»Sandelig,  Hr.  Erik,  den  Most  har  Kræfter 
og  giver  Varme  i  Blodet;  den  gjør  mig  vel; 
men  farligt  er  det  at  lade  for  meget  af  den  glide 
over  Tungen,  og  vil  jeg  da  helst  lade  det  blive 
ved  dette  ene  Maal.« 

»Nu,«  svarede  Abbeden  med  et  Smiil,  »det 
første  maa  tømmes,  forinden  I  kan  skride  til  det 
andet.  Hver  Ting  til  sin  Tid  og  i  det  rette 
Maal,  baade  Styrkelse  og  Faste.  For  stor  Af- 
holdenhed er  og  en  Fristelse,  det  siger  selve 
Fru  Birgitte,  som  I  veed,  saa  det  Ord  maa  I 
vel  lade  staae  ved  Magt.« 

Men  Olaf  gik  ikke  i  Fælden  og  indlod  sig 
ikke  i  en  Ordstrid.  Fru  Birgitte  havde  skrevet 
Ord,  som  stod  i  Modstrid  med  hinanden,  og 
han  vidste  af  Erfaring,  hvor  svært  det  var  at 
bringe  Samklang  deri.  Heller  ikke  hørte  han 
til  dem,  der  blindt  forgudede  den  fromme  Kvinde 
eller  satte  hendes  Aabenbaringer  over  den  hel- 
lige Skrift.  Der  stak  en  dobbelt  Kjætter  i  ham, 
men  han  var  endnu  uklar  paa  sig  selv.  Dog 
skjønnede  han  grant  den  store  Fare  ved  at  give 
sig  blot  for  en  Mand,   som  Abbeden  i  Gudhem, 

hvorfor  han  lod  den  tilkastede  Handske  ligge 
og  gav  sig  til  at  forklare  Hr.  Erik,  i  hvilket 
Ærinde  han  var  kommen. 

Jeg  begjærer  at  blive  indfort  til  Hr.  Mo- 
gens,« sagde  han,  »og  bringe  ham  venlige  Hil- 
sener fra  gode  Venner;  saa  og  muligt  sige  ham 
et  Trøstens  Ord.« 

Abbeden  tog  en  Slurk  af  sit  Bæger,  fæstede 
sit  skarpe  Blik  paa  Olaf  og  sagde: 

Ei,  jeg  forstaaer!  I  agter  den  Sjælesorg, 
vi  yde  ham,  ringe  og  vil  forbedre  den  efter  Fru 
Birgittes  Opskrift?« 

»Det  siger  I,  Hr.  Erik,«  svarede  Olaf,  ikke 
jeg.  Ikke  heller  er  jeg  saa  hovmodig  at  mene, 
at  om  I  har  skriftet  Hr.  Mogens  efter  Eders 
Pligt,  og  Eders  Ordens  hellige  Patroners,  Sanct 
Benedicts  og  Sanct  Bernhards  Aand  har  været 
over  Eder  ved  den  Gjerning,  der  da  skulde  være 
Noget  at  forbedre.« 

Det  Hib  ramte;  Hr.  Erik  dreiede  det  nys 
tomte  Bæger  mellem  sine  Fingre  og  saae  ned  i 
det.  De  hellige  Skytspatroners  Ord  havde  han 
i  sin  Hjerne,  men  deres  Aand  havde  aldrig  boet 
i  ham.  En  jevn  stigende  Rødme  bredte  sig 
over  hans  fyldige  Aasyn,  idet  han  saae  op  og 
sagde : 

»Den  saarede  og  lidende  Herre  er  ikke  i 
en  Tilstand,  som  taaler  ophidsende  Tale.  Ikke 
er  han  kommen  til  os    i    Sjælenød,    men    for    at 

faae  sit  saarede  Legeme  helet.  Vi  have  paataget 
os  med  Guds  og  alle  Helliges  Bistand  at  hel- 
brede ham  og  bør  fornemmelig  have  det  for 
Øie.  Jeg  tør  ikke  tilstede  Eder  Adgang 
til  ham.« 

-Jeg  begjærer  kun  at  dvæle  hos  ham  en 
liden  Stund,«  svarede  Olaf.  »Jeg  drager  atter 
af  ved  Morgengry;  jeg  kommer  fra  Varberg  og 
har  her  i  min  Taske  en  vigtig  Skrivelse  fra  Fru 
Margrethe,  vor  naadige  Dronning  —  nu  bør  vi 
kalde  hende  saa  —  til  Fru  Ingegjerd,  og  jeg 
har  kun  tøvet  altfor  længe  paa  Veien  herop.« 

Men  da  Abbeden  hørte,  at  Olaf  kom  fra 
Varberg  og  havde  Brev  med  fra  Dronningen, 
stemte  han  Tonen  ned  og  sagde  tilsidst: 

»Eders  Begjæring  skal  blive  opfyldt,  om  da 
Broder  Martin,  som  pleier  Hr.  Mogens,  tilsteder 
det;  og  han  raader  for,  hvorlænge  I  tør  dvæle 
i  Syge-Cellen.« 

Saa  blev  da  Olaf  omsider  ført  til  Maalet  for 
sinVandring.  Han  fik  imidlertid  en  saare  ublid  Mod- 
tagelse af  Broder  Martin,  som  dog  maatte  give 
sig ;  men  han  vilde  ikke  vige  af  sin  Post.  Han 
blev  siddende  i  en  Krog  af  Cellen  paa  sin 
Brix  og  rørte  i  en  Salvekrukke. 

Med  dødblegt  Aasyn  og  lukkede  Øine  laae 
Mogens  Munk  paa  sit  Smertensleie.  Da  Olaf 
traadte  hen  til  Sengen,  slog  Hr.  Mogens  Øinene 
op  og  stirrede  paa   ham    med    et    spændt    Blik. 

De  vare  ikke  ganske  ukjendte  med  hinanden; 
Hr.  Mogens  havde  engang  seet  Olaf  paa  Næs 
og  vidste,  at  han  var  Elsebys  Broder.  Han 
gjenkjendte  ham  da  ogsaa,  og  saa  ganske  og 
bestandig  vare  hans  Tanker  fæstede  paa  Et  og 
det  Samme,  at  Elseby's  Forhold  til  Kirsten  strax 
vakte  det  Haab  hos  ham,  at  Elseby's  Broder 
muligt  bragte  ham  Tidender  fra  hans  Hjertens- 
kjær. To  røde  Pletter  viste  sig  paa  hans  blege 
Kinder,  hans  Øine  fik  Glands,  og  han  gjorde  en 
Bevægelse,  som  om  han  vilde  reise  sig  i  Sengen ; 
men  Broder  Martin,  hvis  Øine  ikke  vege  fra  ham, 
lod  strax  sin  brummende  Røst  høre. 

»Rør  Eder  ikke,  Hr.  Mogens,'  sagde  han; 
»springer  Saaret  op,  da  er  I  en  Dødsens  Mand. « 

Hr.  Mogens  lod  Hovedet  atter  falde  ned 
paa  Puden,  drog  et  Suk,  saae  mildt  til  Olaf  og 
spurgte  med  svag  skjøndt  tydelig  Røst: 

»Kommer  I  med  Bud  fra  Jomfru  Kirsten  ? 
Hvor  lider  hun?« 

»Ak,  kjære  Herre,«  svarede  Olaf,  idet  han 
satte  sig  paa  en  liden  Træbænk,  som  stod  ved 
Sengen;  tænker  I  blot  paa  hende?  I  har  dog 
været  ved  Gravens  Rand  og  skuet  ind  i  Evig- 
heden.« 

»Veed  I  Intet  om  hende?«  spurgte  Hr.  Mo- 
gens heftigt.  »Hvorfra  kommer  I  og  hvad  er 
Eders  Ærinde?« 

Da  sagde  Olaf  ham,  hvorfra  han  kom,  men 

slap  for  den  Gang  at  sige  Noget  om  sit  Ærinde; 
thi  Hr.  Mogens  afbrød  ham  strax  og  sagde: 

»Fra  Varberg?  Da  maa  I  jo  have  seet 
hende.  Fornam  I  Intet  til  Bengt  Ebbesøn?  Jeg 
gav  ham  Bud  og  Hilsen  med  til  hende;  tal, 
Mand,  eller  — « 

»O,  kjære  Hr.  Mogens,  <  sagde  Olaf,  »baader 
det  Eder  i  Eders  nuværende  store  Svaghed  at 
tale  om,  hvad  der  gaaer  Eder  saa  nær  til  Hjertet 
og  dog  ikke  bringer  Trøst?  Vend  Eders  ganske 
Hu  derhen,  hvor  Trøsten  og  Kraften  er  at  finde.« 

»Ha!«  udbrød  Hr.  Mogens,  »I  bringer  onde 
Tidender?  Siig,  hvad  det  er;  bedre  at  vide  det 
Værste,  end  at  leve  i  Uvished,  som  er  værre 
end  Helvedes  Pine.  Ikke  er  jeg  en  døende 
Mand;  tal  frit  og  skaan  mig  ikke!  Er  hun  død 
eller  — «   her  svigtede  Mælet  ham. 

Da  skjønnede  Olaf,  at  han  maatte  ud  med 
Sproget ;  han  var  tillige  en  Mand,  der  ikke  kunde 
faae  en  Usandhed  over  sine  Læber;  men  han 
vilde  dog  meddele  de  onde  Tidender  saa  skaan- 
somt,  som  muligt,  og  derfor  tøvede  han  og  over- 
veiede,  hvorledes  han  skulde  gribe  Tingen  an, 
da  Broder  Martins  Røst  pludseligt  lød  i  hans 
Øren;  thi  han  havde  listet  sig  hen  til  ham. 

»Er  I  kommen  for  at  tage  Livet  af  Manden?« 
hviskede  han.  vVær  ham  til  Villie  i  Alt,  anden 
Udvei  er  der  nu  ikke,  enddog  jeg  vilde  ønske, 
at  Satan  — « 

Alen  Broder  Martin  fik  ikke  sit  fromme  Øn- 
ske, som  formodentlig  gik  ud  paa  en  hurtig 
Fjernelse  af  Olaf  ved  dæmoniske  Kræfter,  udtalt; 
thi  Hr.  Mogens,  som  havde  lukket  sine  Øine, 
slog  dem  nu  op,  og  Olaf  gav  sig  da  strax  til 
med  faa  Ord  og  ligefrem  at  fortælle,  hvad  han 
havde  erfaret  paa  Varberg.  Saaledes  fik  Mogens 
Munk  at  vide,  at  Kirsten  paa  Grund  af  den 
skriftlige  Hilsen,  han  havde  sendt  hende,  var 
falden  i  Dronningens  Unaade  og  forviist  til  Bos- 
siø,  hvor  hun  nu  befandt  sig  og,  for  at  slippe 
for  Jep  Muus's  Overhæng,  gav  sig  Mine  af  at 
ville  tage  Sløret  —  saaledes  omtrent  havde  Ka- 
ren Svendsdatters  Beretning  lydt;  men  Olaf 
nævnede  hende  ikke,  og  Hr.  Mogens's  første 
Spørgsmaal  blev  da,  fra  hvem  han  havde  den 
Tidende.  Olaf  maatte  saa  nævne  sin  Kilde,  og 
saaledes  tog  det  Ene  det  Andet,  indtil  Spørgeren 
havde  faaet  Kirstens  Hilsen  til  ham,  først  korte- 
ligt gjengiven,  men  derpaa  Ord  til  Andet,  saa- 
ledes som  Olaf  grant  erindrede  den ;  thi  i  hine 
Tider,  da  saa  Lidet  blev  skrevet,  bevaredes 
mundtlige  Budskaber  stedse  tro  i  Hukommelsen. 

»Lad  Hr.  Mogens  snarest  vide,  hvor  jeg  er, 
og  at  jeg  er  i  Fare;  thi  Jep  Muus  snuser  om- 
kring Klostret  og  har  alt  een  Gang  været  inden 
Muren  og  havt  Fru  Ingefrid  i  Tale;  bed  ham 
komme,  det  snareste  skee  kan  og  føre  mig  her- 
fra, maa  det  end  skee  med  Vold.< 

Saaledes  havde  Kirsten  sagt  til  sit  Bud,  en 
Lægbroder  i  Klostret,  som  var  barnefødt  paa 
Næs  og  hende  og  hendes  Slægt  tro  hengiven; 
saaledes  var  Hilsenen  kommen  til  Karen  Svends- 
datter  og  naaede  nu  saa  godt  som  uforandret 
gjennem  Olaf  Andersons  Mund  sit  Maal. 

Der  gik  en  Skjelven  gjennem  den  lidende 
Herres  Legeme,  hans  Hænder  knyttede  sig  kramp- 
agtigt, og  Blodet  strømmede  ham  til  Hovedet, 
mens  hans  Øine  lyste  med  Feberglands.  Da 
kom  Broder  Martin  hastigt  til  med  en  Svaledrik, 
som  den  Syge  drak  med  Begjærlighed  og  drog 
derpaa  Veiret  friere  •,   men  Broder  Martin  sagde : 

»I  kom  over  det,  Herre;  men  lad  det  nu 
være  Nok  og  bryd  af!  Skik  fra  Eder  denne 
Dødbringer;  ved  Sankt  Benedikt,  hans  Ord 
ramme  dybere  og  bide  haardere,  end  baade 
Sværdseg  og  Piilsodde.« 

»Nei,«  svarede  Hr.  Mogens  og  nu  med 
fastere  Røst;  »han  har  bragt  mig  Liv;  nu  veed 
jeg,  at  Jomfru  Kirsten  kommer  mig  i  Hu  og  er 
mig  tro;  nu  skal  al  min  Tragten  gaae  ud  paa 
dette  Ene,  at  vorde  karsk  og  ile  hende  til  Hjelp 
—  Sankte  Knud  og  Sankte  Kjeld  staae  os  bi, 
at  jeg  ikke  kommer  for  silde!« 

»Kjære  Hr.  Mogens,^;  sagde  da  Olaf  alvors- 
fuldt men  blidt,  »fæst  ikke  Eders  Hu  saa  ganske 
til  denne  Verdens  Ting.  Eders  Haab  kan  vorde 
bedraget   og   Broder    Martins   Konst,    han    være 

end  den  lægekyndigste  Mand  under  Solen,  kan 
blive  til  Skamme.  Eders  Liv  er  i  Gud  Herrens 
Haand,  og  hvad  hans  Villie  er,  det  skeer,  muligt 
at  I  ikke  skal  leve,  og  at  Jomfru  Kirsten  skal 
vorde  en  Andens  Brud,  jeg  haaber  Herrens  Brud ; 
og  da  vil  hun  være  bedst  faren.  Bered  Eder  til 
at  bøie  Eder  for  den  Almægtiges  Villie ;  vær 
ydmyg  af  Hjertet  og  sagtmodig,  og  Saligheds 
Løn  er  Eder  vis!  O,«  vedblev  han,  idet  han 
pegede  paa  et  Krucifix,  som  hang  paa  Væggen 
ved  Sengen,  vtag  Lære  af  Ham,  Sagtmodighedens 
Fyrste!  Hvad  er  Eders  Smerte  mod  hans,  som 
for  vore  Synders  Skyld  lod  sig  nagle  til  Korset, 
og  som  bar  al  Verdens  Synd  ?  Hvad  er  al  denne 
Verdens  Lyst  mod  Himmeriges  Glæde  —  som 
en  kort  Feberdrøm  mod  en  salig  Opvaagnen  til 
evig  Klarhed  og  Fred!  Lad  fare  Alt,  som 
tynger  Eders  Sjæl  mod  Jorden,  ja  Alt,  siger  jeg, 
selv  hende,  den  Jomfru,  I  har  saa  kjær!  Vel- 
signelse skal  komme  deraf,  om  I  gjør  Eders 
Regnskab  op  og  er  beredt  til  at  fare  herfra. 
Lever  I  endda,  da  vil  I  reise  Eder  fra  Eders 
Smertensleie  som  en  visere  og  bedre  Mand ;  men 
hvad  jeg  allersidst  ønsker  Eder,  det  er  Held  til 
at  krænke  et  Klosters  Hellighed  og  føre  Eders 
Brud  derfra  med  Vold;  thi  deraf  vil  blot  komme 
Forbandelse  i  Tid  og  Evighed.«; 

Hr.    Mogens    hørte    fuldkommen    roligt    paa 
Olaf,  men  Smilet   om   hans  Læber  viste,    at  om 

hans  Hjerte  var  der  et  Pantser,  mod  hvilket  alle 
Stød  gled  af. 

»I  mener  mig  det  vel,  Fader  Olaf,«  sagde 
han;  »I  er  en  hellig  Mand  og  jeg  en  Synder. 
Visselig  vilde  jeg  lytte  til  Eders  Formaning,  om 
jeg  havde  Dødens  Frygt  i  mine  Aarer,  og  jeg 
skjønnede,  at  min  sidste  Time  stod  for;  men 
jeg  fornemmer  det  grant,  at  jeg  vil  vorde  karsk 
og  leve;  og  mens  jeg  er  paa  denne  Jord,  da  vil 
jeg  gjøre  min  Pligt  som  en  ærlig  og  tro  Ridder, 
hvem  det  er  paalagt,  og  som  har  svoret  at  be- 
skjærme  Fader-  og  Moderløse.  Jomfru  Kirsten 
har  hverken  Fader  eller  Moder ;  hun  er  i  onde 
Frænders  Vold,  og  da  maa  vel  jeg,  den  Mand, 
hvem  hun  gav  sin  Tro  og  til  hvem  hendes  Fader 
lovede  hende,  være  hendes  rette  Værn.« 

>  Det  lyder  skjønt,  Herre,«  svarede  Olaf, 
»men  er  dog  forfængelig  Tale  — 

Men  da  brød  Hr.  Mogens  ham  kort  af  og 
sagde : 

»Munk,  hør  mine  Ord:  Kirsten  Pedersdatter 
skal  vorde  min!  Sidder  hun  endnu  i  Bossiø  som 
Jomfru,  naar  jeg  kommer,  da  tager  jeg  hende 
derfra,  skal  jeg  end  sprænge  baade  Porte  og 
Døre ;  men  kommer  jeg,  hvad  Gud  og  alle  Hellige 
forbyde,  for  seent,  have  de  taget  hende  med 
Vold  og  er  hun  Jep  Muus's,  den  Niddings,  Hu- 
stru, da  gjør  jeg  hende  til  Enke,  inden  Aaret  er 
omme!« 

»Elskovs  og  Sygdoms  Febsrglød  forvilder 
Eders  Hjerne  og  taler  af  Eders  Mund,'  udbrød 
Olaf;  men  Broder  Martin  sagde  henne  fra  sin 
Krog: 

»Ret  saa,  Herre,  det  maa  jeg  lide!  Jeg 
lover  Eder,  at  inden  Sankt  Hansdag,  da  skal  I 
atter  være  en  ganske  Mand,  saa  sandt  hjelpe  os 
Sankte  Salvador  og  den  hellige  Georg!  I  skal 
vinde  Eders  Hjertenskjær,  vorder  det  nu  som 
Jomfru  eller  Enke,   det  seer  jeg  grant  i  Aanden.« 

Ilr.  Mogens  drog  Veiret  dybt  og  saae  et 
Øieblik  opad;  derpaa  sagde  han: 

"Broder  Martin,  bring  mig  mit  Sværd! 

Da  gik  Munken  hen  til  Krogen,  hvor  Mo- 
gens Munks  Rustning  laae  hengjemt,  omhygge- 
ligt pudset  af  Kjeld,  som  var  fulgt  med  sin  Herre 
til  Klostret  og  Dag  og  Nat  afløste  Broder  Mar- 
tin i  Sygepleien,  naar  denne  trængte  til  Hvile. 
Der  stod  ogsaa  det  store  Slagsværd,  som  var 
til  at  føre  med  begge  Hænder,  en  Arv  fra  Mo- 
gens Munks  kjække  Fader,  Hr.  Peder.  Det  var 
et  vældigt  Værge,  næsten  sex  Fod  langt,  af 
hvilke  den  haandbrede  Klinge  udgjorde  de  fire, 
det  korsdannede  Haandfæste  de  to;  og  paa 
Enden  af  Fæstet  var  der  en  stor,  flad  sølvfor- 
gyldt  Knap.  Broder  Martin  saae  til  det  farlige 
Vaaben  og  sagde: 

Men  Hr.  Mogens,  hvad  vil  I  dermed?' 

»Ikke   undlive    Eder,«    svarede   Hr.  Mogens 


320 

med  et  svagt  Smiil;  »før  det  hid  og  ræk  mig 
Fæstet ! « 

Det  gjorde  da  Broder  Martin,  og  da  Hr. 
Mogens  kunde  naae  Fæstet,  berørte  han  Knap- 
pen med  sin  høire  Haand  og  sagde  med  fast 
Røst: 

»Ved  de  hellige  Been,  som  ere  indlagte  i 
dette  Gjemme,  ved  mine  gode  Helgene,  hvem 
jeg  stedse  ærede,  Sankte  Magnus,  Sankte  Kjeld 
og  Sankte  Knud,  sværger  og  lover  jeg  herved, 
at  naar  det  er  fuldbragt,  hvortil  min  ganske  Hu 
staaer  og  hvoraf  mit  Livs  Lykke  hænger,  naar 
jeg  har  hjemført  Kirsten  Pedersdatter  som  min 
Hustru,  da  vil  jeg  reise  Altre  i  Holbeks*)  Kirke 
for  disse  mine  kjære  Helgene,  pryde  dem  skjønt 
°g  lægge  Gods  dertil,  Guds  Fattige  til  Nytte; 
og  vil  jeg  ihukomme  dette  Kloster,  hvor  jeg 
fandt  Ly  og  Pleie  for  mit  saarede  Legeme,  og 
om  Gud  Herren  lader  mig  drage  karsk  herfra, 
skjenke  en  sølvgylden  Kalk  og  et  Purpurklæde, 
baldyret  med  Guld,  til  Sankt  Nicodemi  Alter 
her  i  Gudhem  Kirke.« 

Langsomt  og  med  Afbrydelser,  men  tyde- 
ligt fremsagde  han  Ordene,  og  da  han  taug,  ud- 
talte Broder  Martin  et  tydeligt  Amen  og  føiede  til : 


)  Landsby  ved  Randers,  i  hvis  Sogn  Mogens  Munks  Slam 
gaard,  Holbekgaard,  laae. 

»Uskjø usomme  maae  de  gode  Helgene  være, 
om  de  ikke  nu  staae  Eder  bi!« 

Men  Olaf  Anderson  rystede  paa  Hovedet 
og  lod  see  et  medlidende  Smiil.  Han  efterfulgte 
sit  store  Forbillede,  Fru  Birgitte,  ogsaa  deri,  at 
han  sjeldent  anraabte  Helgene,  alene  Jomfru  Maria 
undtagen.    Derpaa  reiste  han  sig  brat  og  sagde: 

»Den  Herre  Christus  være  med  Eder,  Hr. 
Mogens!  Han  bringe  Eder  til  Besindelse  og 
fore  Eder  paa  ret  Vei!« 

Saa  udtalte  han  Velsignelsen,  gjorde  Korsets 
Tegn  og  skiltes  venligt  fra  Ridderen,  men  dog 
sørgmodig  i  Hu  over,  at  han  havde  afviist  hans 
Formaning  og  vraget  den  Sjæletrøst,  han  bød  ham. 

Den  næste  Morgen  drog  han  af  Gudhem 
og  skibede  tilbage  til  Vadstena,  hvor  han  i  nogen 
Tid  holdt  sig  stille  men  gjennemgik  svære  Kampe 
baade  med  indre  Anfegtelser  og  ydre  Vanske- 
ligheder, indtil  han,  anden  Gang  paamindet  derom 
af  Dronningen,  paatog  sig  at  drage  til  Rom  som 
Klostrets  Udsending  og  der  virke  for  den  af 
Mange  saa  længselsfuldt  attraaede  Kanonisation 
af  Birgitte  Birgersdatter.  Saaledes  slap  han  af 
Klostrets  snevre  Baand  og  ud  i  den  vide  Verden, 
hvor  han  i  fremmede  Lande  traf  paa  Aands- 
frænder,  som  bestyrkede  ham  i  hans  kjætterske 
Meninger,  saa  at  han  ikke  fik  store  Fortjenester 
af  den  Helgenglorie,  man  omsider  fravristede 
Hans  Hellighed,    Pave   Bonifacius.     Dog   naaede 

Drcnnir.gens  Jomfruer.  2i 

han  til  Rom;  men  der  forsvandt  hans  Spor. 
Det  ene  Aar  gik  efter  det  andet,  uden  at  han 
vendte  tilbage,  eller  man  fik  Tidender  om  ham, 
saa  at  man  tilsidst  troede,  at  han  var  død,  mu- 
ligt omkommen  paa  Hjemreisen.   — 

Imidlertid  var  Jep  Muus,  da  Efterretningen 
om  Seiren  havde  naaet  ham,  strax  brudt  op  fra 
Helsingborg  og  draget  Nord  paa.  Han  ankom 
til  Bohus  to  Dage  efter  Dronningen  og  traf  saa- 
ledes  alle  Herrerne  endnu  forsamlede  der. 
Han  fik  sin  Videbegjærlighed  angaaende  den 
vundne  Seir  tilfredsstillet,  nød  den  Øjenslyst  at 
skue  Kong  Albrecht  i  sin  Fornedrelse  og  gav 
med  Hensyn  til  den  fyrstelige  Fanges  Behandling 
Raad,  som  viste,  at  han  var  dybt  indviet  i  Tor- 
turens Hemmeligheder;  men  til  hans  store  Mis- 
fornøielse  bleve  de  ikke  fulgte. 

Saa  drog  han  Sønder  paa  med  sin  Ven, 
Hr.  Abraham,  og  var  i  nogen  Tid  hans  Gjest 
paa  Varberg.  Dog  vare  de  ikke  alene,  thi  Bengt 
Ebbesøn  fulgte  nu  sin  Hr.  Fader  som  hans  Skygge, 
og  Hr.  Abraham  havde  desuden,  som  det  viste 
sig,  sin  Hensigt  med  at  tage  ham  med  til  Var- 
berg. 

Det  var  nemlig  hans  Agt  at  drage  med  Jep 
Muus  til  Helsingborg  og  forblive  der  en  Stund. 
Bengt  mærkede  af  de  to  Herrers  mange  fortro- 
lige Samtaler,  at  de  lagde  Raad  op  om  Et  eller 
Andet  og  formodede,  at  det  gjaldt  Jomfru  Kirsten ; 

men  han  var  nu  ganske  ligegyldig  ved  den  Sag, 
opfyldt  af  sit  Eget  og  fuld  af  Bitterhed  og  mørke 
Hevntanker. 

Han  erfarede  derfor  med  Tilfredshed,  at 
hans  Fader  og  Hr.  Jep  agtede  at  forlade  Var- 
berg; og  nu  blev  ham  den  behagelige  Over- 
raskelse til  Deel,  at  Hr.  Abraham  viste  ham  den 
Tillid  under  sin  Fraværelse  at  indsætte  ham  som 
Borgfoged  paa  Varberg.  Saa  høstede  han  dog 
nogen  Ære  og  Gavn  af  sin  Stiffaders  Venskab 
og  sad  nu  og  kroede  sig  paa  Klippeborgen, 
mens  Hr.  Abraham  og  Hr.  Jep  gladeligt  rede 
Sønder  paa,  som  to  Ynglinge,  der  hige  efter  at 
plukke  Glædens  Roser  og  smage  Livets  Sødme. 


TREDIE  BOG. 


FØRSTE  KAPITEL. 

EN  FANGEN  FUGL. 

.L/et  var  sidst  i  April;  Valborgsdagen  nær- 
mede sig.  Vaaren  var  varm,  Urter  og  Blomster 
myldrede  frem  i  Bossiø  Klosters  Hauge,  ja  nogle 
stode  alt  i  fuld  Flor,  og  h'st  og  her  lysnede  i 
de  vidtstrakte  Skove  omkring  Ringsø  enkelte  ud- 
sprungne Bøgegrene,  som  de  første  Silkesting 
paa  et  Klæde,  hvis  brune  Bund  snart  skulde 
baldyres  over  det  Hele  og  blænde  ved  sin 
Pragt. 

Grønnest  var  der  omkring  Bossiø,  hvor  Ka- 
stanietræerne allerede  halvt  havde  udbredt  deres 
Bladskjærme.  Paaskelillier  og  Hanekamme  pran- 
gede i  Haugens  af  lave,  klippede  Buxbomhække 
indfattede  Bede,  Bierne  summede  i  det  klare 
Solskin  over  dem,  og  den  nærliggende  Skov 
gav  Gjenlyd  af  Bogfinkens  Kviddren  og  Solsor- 
tens Fløiten. 

Abbedissen  undede  Nonnerne  at  nyde  den 
skjønne,  friske  Morgen,  hvorfor  de  nu,  efter  endt 
Gudstjeneste,  vandrede  om  i  Haugen,  sladdrende, 
eller  sysselsatte  med  at  plante  og  vande  i  det 
lille  Stykke  Jord,  som  var  overladt  enhver  af 
dem  til  eget  Brug;  men  to  Jomfruer  havde 
fjernet  sig  fra  de  andre  og  vandrede  sammen 
ned  ad  Kastaniegangen,  som  langs  Hegnet  og  i 
hele  Haugens  Længde  fra  Nonnehuset  førte  ned 
til  den  steile  Brink  ved  Søen. 

Selv  paa  langt  Hold  vare  de  kjendelige, 
disse  to  Jomfruer,  Kirsten  med  den  ranke  Skik- 
kelse, det  stolt  løftede  Hoved  og  de  hurtige, 
faste  Trin;  Elseby  med  sin  lavere  Statur,  den 
fulde  Barm,  den  smalle  Midie,  den  spændstige 
Gang  og  de  livlige  Bevægelser.  Begge  vare  de 
verdsligt  og  stadseligt  klædte ;  thi  da  det  kom 
til  Stykket,  havde  Kirsten  bestemt  vægret  sig 
ved  at  lade  sig  iføre  Ungsøstrenes  hvide  Kjortel. 
Hendes  Farbroder,  som  selv  havde  ledsaget 
hende  til  Klostret,  havde  desuden  betydet  Ab- 
bedissen ,  at  det  var  bedst  at  lade  Jomfruen 
nyde  fuld  Frihed  inden  Klostermuren ;  men  uden- 
for den  maatte  hun  ikke  komme,  og  selv  paa 
dette  begrændsede  Omraade  maatte  hun  aldrig 
lades  af  Syne.  Søster  Justa  sad  da  ogsaa  med 
et  Strikketøi  mellem  Hænderne  paa  en  Bænk 
oppe    for    Enden     af   Kastaniegangen    og    holdt 

stadigt  Øie  med  de  to  frem  og  tilbage  van- 
drende Jomfruer. 

Rigtignok  havde  Fru  Ingefrid  fra  Bisp  Peder 
faaet  en  Skrivelse  med  en  heel  anden  Besked 
angaaende  den  Maade,  hvorpaa  hun  skulde  om- 
gaaes  Jomfru  Kirsten  ;  men  paa  det  Brev  erholdt 
Hr.  Peder  følgende  trøstesløse  Svar: 

Jeg  siger  Eder,  ærværdige  Herre ,  at  denne 
hoffærdige  Jomfru  elsker  Verden  saa  høit,  at 
hun  aldrig  bliver  en  af  Vore ;  ja,  hun  vil  maaskee 
gjøre  det,  man  mindst  skulde  tro  hende  til,  blot 
for  at  slippe  herfra  og  svælge  i  Ære  og  Lyst. 
Ved  Guds  Moder,  jeg  er  alt  led  ved  at  vogte 
paa  hende  og  vil  takke  alle  gode  Helgene  den 
Dag,  da  en  Ridder  kommer  og  fører  hende 
herfra,  han  hedde  nu  Jep  eller  Mogens.  — 

Denne  Svarskrivelse  modtog  Bisp  Peder 
paa  Varberg  og  ved  det  samme  Bud,  som  bragte 
Kirstens  mundtlige  Hilsen  og  Nødraab  til  Karen 
Svendsdatter.  Han  undlod  ikke  i  sit  Gjensvar 
at  formane  Fru  Ingefrid  til  Taalmodighed  og  til 
ikke  at  tabe  af  Syne  det  hellige  Formaal, 
han  havde  havt  for  Øie,  da  han  formaaede  Dron- 
ningen til  at  sende  Jomfru  Kirsten  til  Bossiø; 
men  det  var  saare  langt  fra,  at  denne  Forma- 
ning gjorde  noget  Indtryk  paa  den  myndige 
Abbedisse.  Tvertimod  henvendte  hun  sig  nu  i 
en  Skrivelse  til  Dronningen  selv  og  bad  Hendes 
Naade   snarest   at   fritage    hende    for    det    bryd- 

somme  Hverv,  at  vogte  paa  Jomfru  Kirsten,  og 
befrie  Klostret  fra  en  Gjest,  som  hverken  hørte 
til  Søsterlauget  eller  til  Skolen,  og  som  ved  sin 
Særstilling  og  den  Frihed,  der  var  hende  for- 
undt, indvirkede  skadeligt  paa  Klostertugten.  — 

Det  varede  noget,  inden  Dronningens  Svar 
kom ;  men  da  det  endelig  indtraf,  fulgte  med  i 
Tilgift  —  Elseby,  som  ingenlunde  fik  nogen  blid 
Modtagelse;  men  da  Fru  Ingefrid  havde  læst 
Dronningens  Brev,  vendte  Bladet  sig.  Det  var 
en  med  megen  Klogskab  affattet  Skrivelse,  hvori 
der  ikke  stod  et  Ord  om  Elsebys  Brøde,  eller 
at  hun  var  viist  at  Gaarde  i  Unaade.  Sagen 
blev  givet  det  Udseende,  at  Elseby  blot  var 
sendt  til  Bossiø  for  at  holde  Jomfru  Kirsten  med 
Selskab  og  lette  Fru  Ingefrid  Tilsynet.  Dernæst 
var  der  tilføiet  en  Forsikkring  om,  at  Abbe- 
dissen trygt  kunde  sætte  sin  Lid  til  Elseby  An- 
dersdatter og  stole  paa  hendes  Agtpaagivenhed. 

Dette  var  kun  altfor  sandt.  Gamle  Fru 
Gisele  havde  forvisset  sig  derom,  da  hun  inden 
Afreisen  tog  Elseby  for  og  lagde  hende  paa 
Sinde,  at  gjøre  Sit  til  at  pille  Elskovsnykkerne 
ud  af  Kirstens  Hoved  og  tale  Jep  Muus's  Sag. 
Dette,  sagde  Drostinden,  var  Veien  til  at  gjen- 
vinde  Dronningens  Naade ;  og  dernæst  havde 
hun  havt  en  Samtale  med  Dronningen,  som  fik 
en  afgjørende  Indflydelse  paa  Affattelsen  af  Bre- 
vet til   Fru  Ingefrid ;    men   hvad    Drostinden   der 

stilede  efter  uden  ganske  at  naae  det,  var  nu 
fuldbyrdet.  Efterretningen  om  Mogens  Munks 
Ulykke  og,  som  Dronningen  troede,  Umulighed 
som  Beiler,  havde  ført  hende  til  den  Beslutning 
ganske  at  trække  sig  ud  af  Sagen,  og  lade  Kir- 
stens Formynder  og  Frænder  raade  for  hende  og 
gjøre  med  hende,  hvad  de  vilde. 

Elseby  medbragte  imidlertid  en  Skrivelse 
til  Abbedissen  fra  Bisp  Peder,  som  gjorde  den 
værdige  Kvinde  noget  mere  klog  paa  Sagens 
Sammenhæng.  Hun  blev  deri  underrettet  om,  at 
Hr.  Peder  foreløbigt  havde  paataget  sig  Værge- 
maalet  for  Jomfru  Elseby  og  anbefalede  hende 
nu  paa  det  bedste  til  Fru  Ingefrids  Omhu,  idet 
han  slog  paa,  at  Jomfruens  Forhold  ved  Hove 
ikke  ganske  havde  været  som  det  burde.  Dette 
overraskede  dog  ikke  Fru  Ingefrid,  som  kjendte 
Elseby  ud  og  ind,  og  som  havde  gjort  fiere 
forgjeves  Forsøg  paa  at  vække  Alvor  i  den  let- 
sindige Jomfrues  Hjerte.  Abbedissen  var  til- 
strækkeligt inde  i  Forholdene  og  klog  nok  til 
at  forstaae  Meningen,  hvad  Dronningens  Brev 
angik.  Derimod  drog  hun  af  Bisp  Peders  Skri- 
velse den  feilagtige  Slutning,  at  denne  ellers  saa 
kloge  Herre  i  denne  Sag  havde  ladet  sig  sætte 
en  Voxnæse  paa.  Slutteligt  var  hun  tilfreds 
med  Elsebys  Nærværelse,  lod  hende  og  Kirsten 
saa  vidt  muligt  skjøtte  sig  selv  og  levede  i 
Haabet  om,  at  det,  som  Sagerne  nu  stod,  snart 

vilde  ende  med,  at  Jomfru  Kirsten  anden  Gang- 
og  for  stedse  blev  ført  af  Klostret  for  at  gaae 
til  Brudeskamlen. 

Men  Kirsten  selv  modtog  sin  Legesøster 
og  Barndomsveninde  med  aabne  Arme  og  tryk- 
kede saa  varmt  et  Kys  paa  Elsebys  Mund,  at 
Skamrødmen  kom  op  i  Forræderskens  Kinder 
derved;  og  den  hjertelige  Modtagelse  rev  hende 
med  og  afvæbnede  hende,  saa  at  hun  i  de  første 
Dage  glemte  sit  Hverv  og  ikke  sagde  et  Ord 
om  Jep  Muus. 

Frydefulde  bleve  for  Kirsten  disse  Dage, 
inden  Efterretningen  om  det  blodige  Slag  og 
hendes  Hjertensvens  Ulykke  naaede  til  Bossiø; 
men  de  vare  kun  faa.  Et  sympathetisk  Baand 
knyttede  hendes  og  Elsebys  Hjerter  til  hinanden 
og  gav  Forstaaelse;  thi  de  elskede  begge:  o<* 
nu  i  sin  Nød  var  Kirsten  mindre  overlegen  og 
mere  overbærende.  Vistnok  dreiede  Samtalerne 
sig  næsten  udelukkende  om  hendes  Kjærligheds 
Fryd  og  Kvaler,  og  Elseby  indlod  sig  ikke  paa 
vidtgaaendeTilstaaelser;  men  der  undslap  hende 
dog  Yttringer,  som  gjorde  Kirsten  klog  paa, 
hvorledes  det  stod  til  med  hendes  Veninde,  og 
som  nu  ikke  bleve  tilbageviste  eller  revsede. 
Naar  de  talte  om  Kjærlighed  og  sang  Elskovs- 
viser med  hinanden,  da  førtes  deres  Tanker 
langt  bort  fra  den  Plet  af  Jord,  paa  hvilke  deres 
Fødder    traadte,     og     deres    Hjerter     mødtes    i 

Haabets  Elysium.  Dog  var  Kirsten  langt  fra  at 
ane,  at  Elseby  ligesom  hun  selv,  kunde  lytte  og 
længselsfuldt  vente  efter  at  høre  Hestes  Vrinsken, 
Sværds  Raslen  og  Sporers  Klirren,  Varsler  om 
hendes  Elskers  befriende  Nærmelse  —  som  vilde 
give  Kirstens  egen  Lykke  Dødsstødet ;  thi  kom 
han,  Hr.  Abraham,  da  blev  det  i  Ledtog  med 
Jep  Muus. 

Men  nu  var  det  blevet  anderledes  ;  nu  var 
Budskabet  om  den  blodige  Seier  forlængst  naaet 
til  Bossiø,  og  Kirsten  vidste,  at  Mogens  Munk 
laae  blødende  af  sine  Saar  i  Falkjøping;  men 
hvor  stærkt  rystet  hun  end  blev,  saa  tabte  hun 
dog  ikke  Modet.  Krampagtigt  holdt  hun  fast 
ved  Haabet  og  vilde  neppe  sluppet  det,  hvis 
ikke  Elseby  havde  svigtet  hende ;  men  Elseby 
vaagnede  nu  af  sin  Drøm,  og  ihukom  det  Hverv, 
hun  havde  paataget  sig.  Hun  mente  nu  med  god 
Samvittighed  at  kunne  arbeide  paa  at  drage  sin 
Søsters  Hu  fra  en  Mand,  der,  som  Abraham 
Brodersøn  sagde  til  Dronningen,  var  falden  for 
en  Gudsdom,  og  som,  hvis  Døden  ikke  tog  ham, 
vilde  reise  sig  fra  sit  Smertensleie  som  en  Krøbling. 
Der  kunde  efter  Elsebys  Mening  nu  ikke  times 
Kirsten  noget  bedre  end  at  blive  hjemført  af  Jep 
Muus;  og  hun  tvivlede  heller  ikke  om,  at  det 
jo  vilde  blive  Enden  paa  Sagen ;  men  det  for- 
undrede hende  meget,  at  Jep  tøvede  saa  længe 
med  at  komme.     Denne  Forhaling  havde  imidlertid 

sine  gode  Grunde-,  thi  Jep  Muus  havde  havt 
fuldt  op  at  gjøre  paa  Helsingborg,  blandt  Andet 
i  Anledning  af  Dronningens  forventede  Tilbage- 
komst og  det  forestaaende  Besøg  af  Hertug 
Vratislav  af  Pommern  og  Hertuginde  Marie,  som 
selv  agtede  at  ledsage  deres  unge  Søn,  Hertug 
Erik,  til  Danmark. 

Saaledes  fik  Kirsten  en  Frist;  men  paa 
Grund  af  den  fuldkomne  Mangel  paa  Efterret- 
ninger fra  Mogens  Munk  selv  blev  den  hende 
kun  til  Pine.  Hun  kunde  ikke  mere  tvivle  om, 
at  Efterretningen  om  hans  Ulykke  væsentligt 
maatte  være  sand;  men  hvorledes  stod  det 
egsntlig  til  med  ham?  Var  han  i  Færd  med  at 
gjenvinde  sin  Helsen  og  Førlighed,  eller  havde 
han  Døden  for  Øie?  Kun  Et  var  vist,  nemlig 
at  nogen  Efterretning  om  hans  Død  kunde  der 
ikke  være  indløben ;  thi  i  saa  Fald  vilde  Fru 
Ingefrid  neppe  undladt  strax  at  meddele  hende 
den.  Hun  vidste  kun  altfor  godt,  hvorledes 
Abbedissen  var  sindet  imod  hende,  og  at  hun 
ønskede  at  blive  hende  kvit. 

Alt  dette  veiede  Kirsten  atter  og  atter  i 
sine  Tanker,  saaledes  ogsaa  denne  Morgenstund. 
Hun  stod  nu  med  Elseby  nede  ved  Søen  og 
stirrede  ud  over  den  blanke  Vandflade,  da  en 
Vildand  skræppende  fiøi  op  af  Sivene  nedenfor 
og  foer  susende  hen  over  Søen. 

»Hvo  der  havde  slige  .Vinger!«   udbrød  hun 

med  klagende  Røst.  »Ak,  jeg  er  som  en  fangen 
Fugl ! 

Elseby  sendte  hende  et  af  sine  Straaleblikke  ; 
der  laae  mere  Ringeagt  end  Medlidenhed  i  det. 
Elseby  var  nu,  som  før,  med  Sundhedens  Glød 
paa  de  runde  Kinder  og  Ilden  i  de  mørke  Øine, 
et  Billede  paa  svulmende  Liv,  mens  Kirsten  med 
sine  fine,  ædle  Træk,  nu  skarpere  udmeislede 
af  Sorgen  og  Anfegtelserne,  syntes  at  være  æl- 
det og  trods  sine  sexten  Aar  meest  lignede  en 
sørgende  Enke. 

Elseby  forstod  ikke  sin  Søsters  ørkesløse 
Sorg;  havde  hun  været  i  Kirstens  Sted,  da  vilde 
hun  ikke  nøiedes  med  at  sige:  hvo  der  havde 
slige  Vinger!  Hun  vilde  handlet,  pønset  paa 
Flugt  af  Klostret  og  søgt  Beskyttelse  hos  en  af 
Mogens  Munks  Venner.  Hun  tvivlede  om  Dyb- 
den og  Varmen  af  Kirstens  Kjærlighed,  og  denne 
Tvivl  var  ikke  ugrundet.  Kirstens  stolte  Sjæl 
var  mere  koldsindig  end  hendes,  og  hendes 
Hjerte  at  ligne  ved  en  stærkt  befæstet  Borg, 
som  ikke  toges  i  eet  Stormløb ;  hvorimod  Elsebys 
lignede  et  ubefæstet  Huus,  hvis  Port  springer 
op  paa  viid  Gab,  naar  den  rette  Mand  kommer 
og  banker  paa.  Kirstens  Moder  med  Mogens 
Munk  havde  jo  kun  været  korte  og  flygtige, 
hvorfor  hun,  uagtet  hendes  Hjerte  ikke  var  blevet 
uberørt  og  hun  selv  havde  det  Forsæt  at  holde  sit 
Lofte,  dog  ikke  endnu  var   naaet  til  den  Liden- 

skabens  Høide,  som  fik  Elsebys  Hjerte  til  at 
banke.  Den  ædle,  ridderlige  Mogens  Munk  blev 
elsket  renere,  men  ikke  saa  varmt,  som  Synde- 
ren Abraham  Brodersøn. 

Elseby  taug  en  Stund;  først  da  Vildandens 
Vingesuus  var  hendøet  i  det  Fjerne,  spurgte  hun: 

»Og  hvis  Du  nu  havde  slige  Vinger,  Kirsten, 
hvortil  vilde  Du  da  bruge  dem?« 

»Kan  Du  spørge  derom?«  svarede  Kirsten, 
idet  hun  vendte  sig  blege,  alvorsfulde  Aasyn 
imod  Elseby.  »Jeg  vilde  paa  Stand  ile  til  Fal- 
kjøping,  til  min  Vens  Smertensleie.« 

»For  at  skue  en  vanheldet  Mand,«  spurgte 
Elseby,   »maaskee  et  Lig?« 

»For  at  skue  ham,  hvordan  han  saa  er,« 
svarede  Kirsten,  »og  blev  det  end  for  sidste 
Gang. « 

»O  ja,  om  saa  var,«  sagde  Elseby,  »da  vilde 
jeg  Intet  sige  derimod;  thi  da  vilde  Baandet 
blive  overskaaret,  og  Du  atter  være  fri.  Men 
holder  Du  fast  ved  en  Krøbling,  Kirsten,  uskik- 
ket til  at  føre  nogen  Jomfru  med  Ære  til  Brude- 
skamlen, da  vil  Du  lægge  Lænker  paa  Dig, 
hvilke  Du  dog  ikke  evner  at  bære.« 

Kirstens  Kinder  bleve  end  blegere,  og  der 
gik  en  Skjelven  over  hendes  Læber,  som  om 
hun  vilde  tale;  men  det  blev  ikke  til  Ord. 

»Dog,  vedblev  Elseby,  »er  det  tænkeligt, 
at  Du  trygt  kunde   gjøre   det;    thi  staaer  det  til 

med  Hr.  Mogens,  som  de  sige,  og  vi  have  ingen 
Aarsag  til  at  tvivle  derom  — « 

»Vi  have  ikke  Vished,«  udbrød  Kirsten. 
Jeg  skulde  dog  næsten  troe  det,«  svarede 
Elseby;  »men  Et  er  vist,  Kirsten,  og  det  er,  at 
der  den  ganske  Vinter  og  heller  ikke  nu,  tvende 
Maaneder  efter  Slaget,  er  kommet  noget  Bud 
eller  Hilsen  fra  ham  til  Dig.  Sikkert  maa  det 
da  staae  ilde  til  med  ham,  med  mindre  han 
skulde  være  en  koldsindig  Elsker  — « 

Ælseby,  Du  lyver!«  raabte  Kirsten. 

»Nu,  forstaa  mig  ret,«  vedblev  Elseby. 
Han  er  en  ædelsindet  Herre,  og  nu  forestiller 
jeg  mig,  at  om  Du  kom  til  ham  i  hans  nuværende 
Vanmagt,  da  vilde  han  sige  til  Dig:  opgiv  mig! 
Ikke  skal  min  Elende  drage  Dig,  Du  unge  Blod, 
ned  i  et  sorgfuldt  Levnet.« 

Kirsten  blev  rød  og  atter  bleg-,  det  bares 
hende  for,  at  hun  saae  Mogens  Munks  alvors- 
fulde Aasyn,  nu  blegt  af  Lidelse,  for  sig  og 
hørte  ham  tale  saa;  men  hun  foer  op  og  sagde: 

»Frist  mig  ikke,  Dit  hjerteløse  Kryb!« 

Altsaa  indrømmede  hun,  at  Fristelsen  var 
der,  og  at  hun  et  Øieblik  havde  fornummet 
dens  Magt;  men  Elseby  foer  ufortrødent  fort  og 
sagde : 

»Betænk  Din  Stilling,  som  den  i  Sandhed 
er!  Vil  Du  ikke  i  Klostercellen,  da  maa  Du 
gjøre  Springet  i  Jep  Muus's  Arme.« 

Dronningens  Jomfruer.  22 

» Tal  ikke  om  ham, «  svarede  Kirsten  heftigt ; 
>;han  er  en  led  Karl-  jeg  taaler  ikke  Synet  af 
ham. « 

»Ja/  svarede  Elseby,  »bedre,  om  han  var 
nogle  Aar  yngre,  og  om  han  havde  et  glattere 
Ansigt;  men  han  er  dog  en  ganske  Mand  og 
ikke  saa  ilde  endda.  Ære  og  Magt  og  Dron- 
ningens Naade,  det  kan  vel  dog  dække  over  en 
grim  Næse  og  stride  Haar.  Og  Du  vil  kunne 
vinde  ham  om  en  Finger;  sidder  Du  først  som 
Huusfrue  paa  Helsingborg,  da  vil  Du  faae  fæstet 
ikke  blot  Fadeburets  og  Krydderskrinets,  men 
selve  Borgportens  Nøgle  til  Dit  Bælte;  Du  vil 
blive  den  sande  Befalingsmand  paa  Helsingborg. « 

»Jeg  gjør  det  ikke,  Elseby,«  svarede  Kirsten 
med  fast  Røst;  »jeg  har  givet  Hr.  Mogens  min 
Tro  og  vil  blive  ved  ham,  mens  han  er  oven 
Jorden,  han  være  nu  sund  eller  syg,  en  ganske 
Mand  eller  en  Krøbling.« 

»Det  er  let  at  sige,  men  svært  at  gjøre, 
svarede  Elseby;  »Nød  bryder  Tro  og  Ed.  Jeg 
har  givet  Dig  mit  bedste  Raad  og  tænkte  som 
saa,  at  eftersom  Du  er  fast  besluttet  paa  at  for- 
lade Klostret,  og  Du  ikke  vil  drage  Dig  ud  af 
Klemmen  ved  at  svøbe  Dig  i  Helligheds  Kaabe, 
da  bliver  der  kun  een  Udvei  tilbage  for  Dig; 
og  saa  tykkes  det  mig,  at  Du  bedst  vil  bjerge 
Din  Værdighed  ved    at    gaae    frivilligt    dertil   og 

ikke  lade  Dig  drage  ved  Haarene  som  et  flæbende 
Barn,  man  truer  med  Riset.« 

Mon  de  ville  bruge  Vold?«  udbrød  Kirsten; 
det  kom  næsten  som  et  Skrig.  Elseby  havde 
der  ramt  et  ømt  Punkt;  thi  Kirsten  var  et  for- 
kjælet  Barn,  der  aldrig  havde  smagt  legemlig 
Tugtelse,  og  som  lige  fra  Lille  af  havde  været 
øm  over  sin  Værdighed.  Tidligt  var  hendes 
Moder  død  fra  hende,  og  i  Klostret  havde  man 
aldrig  vovet  at  røre  den  stolte  Jomfru  fra  Næs; 
men  Elseby,  som  trods  Kirstens  Godhed  for 
hende  dog  ikke  sjeldent  havde  faaet  at  fornemme, 
at  hun  i  sin  stolte  Halvsøsters  Øine  blot  var  et 
Kryb,  bemærkede  med  Skadefryd  Virkningen  af 
sine  Ord  og  tænkte:  der  fik  Hr.  Mogens  Døds- 
stødet! — 

Ventetiden  blev  ikke  lang;  allerede  den 
næste  Morgen  blev  Kirsten  kaldet  ind  til  Fru 
Ingefrid,  som  lod  hende  vide,  at  hun  den  fore- 
gaaende  Aften  havde  faaet  Bud  fra  Næs,  hvor 
hendes  Farbroder  for  Tiden  opholdt  sig,  med 
den  Besked,  at  han  en  af  de  første  Dage  vilde 
komme  og  hente  sin  Broderdatter. 

Fru  Ingefrid  sad  ved  dette  Møde  i  sin 
Hyndestol  og  holdt  sig  endnu  rankere  og  stivere 
end  sædvanligt.  Benediktinerordenens  sorte  Ho- 
vedklæde,  som  omfattede  hendes  smalle  Aasyn, 
gjorde  de  skarpe  Træk  end  barskere,  og  hendes 
hvasse,  graae  Øine  stirrede  ufravendt  paa  Kirsten, 

der  stod  for  hende,  bleg  som  Døden  og  saae 
ned  for  sig. 

»Hvad  Dine  Frænder  ville  gjøre  med  Dig,« 
sagde  Fru  Ingefrid,  »naar  de  nu  føre  Dig  herfra, 
den  Sag  vedkommer  ikke  mig;  og  er  det  mig 
lige  godt,  til  hvilken  Mand  de  give  Dig;  men 
Du  har  været  under  min  Varetægt  alt  som  Barn 
og  inden  Du  var  en  fuldvoxen  Jomfru,  hvis  Aar- 
sag  )eS  mener  at  have  et  Ansvar,  hvad  Dig- 
angaaer.  Desuden  bør  jeg  betænke,  i  hvilken 
Hensigt  min  fromme,  ærværdige  Ven,  Hr.  Peder, 
fik  Dig  skikket  hid,  hvorfor  jeg  da  nu  end 
een  Gang  adspørger  Dig,  om  Du  ikke  vil  for- 
sage Verden,  tage  Sløret  og  blive  en  Søster  af 
Bossiø?« 

»Nei,«  svarede  Kirsten,  idet  hun  saae  op 
og  hendes  store  blaae  Øine  funklede  og  bleve 
næsten  sorte.  »Jeg  kan  det  ikke,  jeg  vil  det 
ikke  1 « 

»Nu,«  svarede  Fru  Ingefrid  koldsindigt,  »jeg 
havde  ikke  ventet  andet  Svar  af  Dig,  men  dog 
maatte  Spørgsmaalet  gjøres.  Du  har  stedse  som 
en  uværdig  Ætling  af  Din  ædle  Farfader  Thor 
agtet  hans  Klosterbo  ringe;  gak  da  nu  herfra 
og  tag  den  Løn,  som  Verden  vil  give  Dig!« 

Men  da  Kirsten  efter  dette  kom  ind  til 
Elseby  i  deres  fælleds  Kammer,  og  Elseby  lyk- 
ønskede hende  til,  at  hun  nu  sluttelig  havde 
viist  Nonnekronen    fra   sig  og  vendt   sin  Hu  til 

Brudekronen,  geraadede  hun  i  fuldstændigt  Raseri 
og  raabte: 

»Forbandet  være  den  Stund,  da  jeg  fødtes! 
Forbandet  være  mit  glatte  Aasyn,  som  drog 
Mændenes  Blikke  paa  mig  I  Gid  jeg  var  død, 
gid  — « 

Men  da  faldt  hun  i  en  Krampegraad,  som 
berøvede  hende  Mælet,  smed  sig  paa  sin  Seng 
og  laae  der  længe  og  hulkede,  mens  Elseby  sad 
hos  og  forgjeves  søgte  at  berolige  hende,  indtil 
hun  hensank  i  en  Døs,  nu  og  da  afbrudt  af  et 
dybt  Suk.  Just  som  hendes  Udmattelse  var 
størst,  da  gjenlød  Klostergaarden  af  den  Heste- 
trampen, hvorefter  Elseby  saa  ofte  længselsfuldt 
havde  lyttet,  og  kort  efter  kom  Søster  Justa 
farende  ind  med  den  Melding,  at  Jakob  Axelsøn 
var  kommen  med  Jep  Muus  og  Abraham  Broder- 
søn i  Følge,  og  at  Jomfru  Kirsten  strax  skulde 
indfinde  sig  i  Talestuen  for  at  stedes  for  sin 
Farbroder. 

Da  reiste  Kirsten  sig  langsomt  i  Sengen  og 
stirrede  paa  Søster  Justa  med  et  tomt  Blik,  som 
om  hun  ikke  strax  forstod  Ordenes  Mening, 
men  lod  sig  dog  føre  af  Sengen,  sit  Haar  rede 
og  sin  Kjortel  ordne.  Villieløst  fulgte  hun 
Søster  Justa  ind  i  Talestuen,  hvor  hendes  Far- 
broder stod,  saa  tyk  som  han  var,  med  skræ- 
vende Been,  opspilede  Øine  og  en  barsk  Mine. 

>Ei,  hvad  er  dette?«  udbrød  han,  da  Kirsten 

traadte  ind.  »Du  er  jo  bleg  som  en  Dødning 
og  Dine  Øine  røde  af  Graad.  Dog  viid,  min 
Dukke,  at  nu  hjelper  ingen  Tænders  Gnidsel 
eller  Hulkegraad.  Du  skal  paa  Stand  i  Sadlen 
og  med  os  til  Næs;  derind  skal  Du  drage  ved 
Hr.  Jeps  Side;  han  er  selv  med.  Nogle  gode 
Frænder  vente  os  der;  i  deres  Nærværelse  sæt- 
ter han  i  Morgen  Fæstensringen  paa  Din  Finger, 
og  naar  Fæstensøllet  er  drukket,  da  drage  vi  til 
Helsingborg,  hvor  Brylluppet  snarest  skal  staae. 

Da  Kirsten  stod  og   stirrede  paa  ham  uden 

at  give  Svar,  stampede  han  i  Gulvet  og  raabte : 

>Hvi  staaer  Du  der  og    maaber?     Siig    dog 

et   Ord!      Du   vil    ikke?      Nu,    da   slæbe   vi   Dig 

herfra  og  — « 

»Farbroder,«  sagde  Kirsten  endelig,  -■siig' 
mig  Et  —  skeer  dette  med  Dronningens  Minder« 
»Dronningen  lader  det  skee,  og  det  maa 
være  Dig  Nok;  vent  ingen  Naade  der,  med 
mindre  Du  fremtræder  for  Fru  Margrethe  som 
Jep  Muus's  Fæstemø.« 

»Nu,      svarede    Kirsten,     »da    maa    det    vel 
skee!« 

Hendes  Aasyn  blev  end  blegere,  idet  hun 
tvang  Ordene  frem,  og  hendes  Stemme  lød  brudt. 
»Nu,  det  maa  jeg  lide!':  udbrød  Jakob 
Axelsøn  og  klappede  hende  paa  Kind.  /Nu  er 
Du  atter  min  gode  Kirsten,  og  nu  skal  Alt  vorde 
godt  for  Dig. « 


343 

»Tro  ikke  det,  Farbroder,  svarede  Kirsten, 
idet  hendes  Kinder  fik  Farve  og  en  mørk  Ild 
tændtes  i  hendes  Øine.  »Jeg  har  Hr.  Mogens 
kjær  og  hader  Jep  Muus.  Vort  Samliv  vil  blive 
som  de  onde  Aanders  i  Helvede,  og  det  volder 
Du  I  Forsvar  det  for  Gud,  om  Du  kan!  Vitter- 
ligt skal  det  vorde,    at  jeg  kun  viger  for  Vold.« 

>Men  Du  viger  dog,  min  Dukke,«  svarede 
Hr.  Jakob  med  et  grumt  Smiil,  »og  da  giver 
Resten  sig  nok.  Du  vil  ikke,  kjender  jeg  Dig 
ret,  raabe  det  ud  for  Alle,  at  Du  gaaer  den 
Gang  til  Brudeskamlen  af  Nød.  Du  vil  tee  Dig, 
som  det  sømmer  sig  en  Jomfru  af  Din  Æt  og 
bjerge  Æren;  og  sidder  Du  først  som  Huusfrue 
paa  Helsingborg,  under  Din  gode  Huusbondes 
Værn,  yndet  af  Dronningen  og  æret  af  Alle,  da 
ville  nok  de  mørke  Griller  forgaae  Dig. 

Kirsten  indlod  sig  ikke  paa  at  svare  paa 
den  Tale,  hun  sagde  blot: 

»Men  Et  begjærer  jeg.  Ikke  vil  jeg  føres 
herfra  nu,  paa  Stand,  i  usømmelig  Hast.  Jeg 
vil  have  Frist  til  i  Morgen  og  i  Dag  i  Ensomhed 
fatte  mig  og  berede  mig  til  at  see  min  Skjebne 
i  Øinene. 

»Det  skal  tilstaaes  Dig,  svarede  Hr.  Jakob. 
»Det  vil  være  en  Vinding,  om  vi  i  Morgen  faae 
Dig  at  skue  uden  svulne  Øine  og  i  en  mere 
fager  Skikkelse.  Hr.  Jep  og  Hr.  Abraham,  de 
dvæle    her   sikkert    gjerne  til  i  Morgen;    de   ere 

ikke  fremmede  for  de  gode  Søstre  i  Bossiø  og 
kjende  fra  forhen  Fru  Ingefrids  Kjødgryder, 
hi,  hi!« 

»Dog  endnu  Et,«  sagde  Kirsten,  som  alt 
havde  Haanden  paa  Dørklinken  —  »at  Elseby 
maa  følge  mig.« 

»Forstaaer  sig,  forstaaer  sig,«  svarede  Hr. 
Jakob;  »Elseby  skal  blive  hos  Dig,  og  Din  Huus- 
bonde  være  hendes  Værge;  det  har  han  alt 
lovet  mig  og  gjør  mig  derved  en  Venskabs- 
tjeneste.  Jeg  har  ved  min  Helgen  nu  faaet  Nok 
af  at  vogte  paa  Jomfruer  og  torteres  af  deres 
Nykker. « 

Dermed  skiltes  de;  men  den  næste  Morgen 
da  maatte  Kirsten  modtage  sin  Beiler  i  Tale- 
stuen. Først  vare  de  alene;  Hr.  Jep  kom  state- 
ligt trinende,  bukkede  høviskt  og  sagde  med  sin 
haarde,  skurrende  Røst: 

»I  have  Hjertens  Tak,  Jomfru  Kirsten,  at  I 
omsider  bønhørte  mig!« 

»Tal  ei  det  søde  Sprog  til  mig,«  svarede 
Kirsten  koldt  og  fast;  »jeg  ledes  ved  at  høre 
det.« 

»Ynder  I  da  bedre  det  sure?«  spurgte  Hr. 
Jep  i  en  spydig  Tone. 

»See  Tingen  an,  som  den  er,  Herre«,  sva- 
rede Kirsten  i  samme  Tone;  »ikke  af  Lyst  gaaer 
jeg  med  Eder;  I  faaer  en  uvillig  Hustru  i  mig.« 

»Nu«,   sagde  Hr.  Jep  med   et  Smiil,    »dette 


345 

er  dog  ærligt  talt  og  uden  Svig.  Faaer  jeg  end 
ikke  en  blid  Hustru  i  Eder,  saa  dog  sikkerlig 
en  ærlig  og  god.  I  vil  see  paa  mit  og  mit 
Huus's  Bedste  og  vorde  en  god  Moder  for  vore 
Børn,  om  Gud  skjenker  os  nogle.« 

Da  blev  Kirstens  Aasyn  purpurrødt,  og 
hendes  Blik  var  som  Dolkestik. 

» Af  mig,  foer  Jep  Muus  ufortrødent  fort, 
»har  I  kun  Godt  at  vente.  Jeg  skal  ære  Eder 
og  være  Eder  til  Villie  i  Alt,  hvad  I  med  Rime- 
lighed kan  forlange,  ja  mere  end  det.  Eders 
Kamre  skulle  vorde  dragne  og  smykkede  som 
Dronningens  egne,  og  Eders  skjønne  Person 
vorde  klædet,  som  var  I  en  Kongedatter.« 

»Jeg  takker,  svarede  Kirsten  spodsk;  »den 
Medgift,  jeg  bringer  Eder,  vil  holde  Eder  rigelig 
skadesløs  for  de  Vægtepper  og  de  Kjortler.« 

»Dog  evnede  jeg  at  gjøre  saa  selv  uden 
Medgiften,  svarede  Hr.  Jep,  idet  han  rettede 
sin  ranglede  Krop  og  sendte  Kirsten  et  af  sine 
glubende  Blikke ;  taug  et  Øieblik  og  sagde  der- 
paa  uden  Vrede  og  uden  Sledskhed,  med  det 
Præg  af  tør  Forstandighed,  som  ubetinget  klædte 
ham  bedst:  »nu  vil  jeg  vende  den  Formaning, 
I  før  gav  mig,  mod  Eder  selv  og  sige  til  Eder: 
kjære  Jomfru,  see  Tingen  an,  som  den  er! 
Eders  Samtykke  til  Trolovelsen  har  I  givet,  og 
efter  det  maa  Eders  fosse  og  hovmodige  Færd 
mod  mig    kaldes    heel   barnagtig  og  uforstandig. 

Bedst  vilde  det  være,  ikke  blot  for  mit,  men 
ogsaa  for  Eders  eget  Velvære,  om  vi  snarest 
kom  paa  en  taalelig  god  Fod  med  hinanden  og 
dog  for  Verdens  Øine  dækkede  over  det,  der 
ikke  er,  som  det  burde  være,  men  som  ved 
Guds  Moders  og  den  hellige  Katharinas  Bistand 
engang  vil  vorde  det.« 

Saa  greb  han  efter  hendes  Haand,  men  hun 
traadte  hastigt  tilbage  og  sagde: 

»Om  I  saa  synes,  da  kom  ikke  min  Person 
for  nær!« 

>Vogt  Eder,  lille  Jomfru,«  sagde  han  med 
dirrende  Stemme,  -»for  at  drive  den  Leg  med 
mig  for  vidt!  Jeg  har  teet  mig  mod  Eder, 
næsten  som  var  I  Guds  Moder  selv.  Større  end 
Fru  Margrethe  er  I  da  vel  ikke,  hvorfor  jeg  nu 
beder  Eder  naadigst  at  stede  mig  til  Haandkys. « 

Der  var  et  ondt  Glimt  i  hans  Øine,  som 
gjorde  Kirsten  ræd.  Saa  rakte  hun  ham  da  sin 
Haand,  som  han  kyssede  og  en  Stund  holdt 
fast  med  sine  Jernfingre,  hvorefter  han  begyndte 
at  tale  om  Trolovelsespagten  og  dens  Vilkaar, 
og  derpaa  horte  hun  i  Taushed,  indtil  endelig 
Fru  Ingefrid,  Jakob  Axelsøn  og  Abraham  Broder- 
søn traadte  ind  og  lykønskede  hende  til  den, 
som  Fra  Ingefrid  noget  spydigt  sagde,  gode  og 
fornuftige  Beslutning,  hun  havde  taget. 

Alle  vore  Frænder   ville    love  Dig  derfor, 
sagde  Hr.  Jakob.      »Nu  har  Du  atter  forligt  Dig 

med  Din  Slægt,  og  sandt  er  dog  det  Ord,  Kir- 
sten, at  hvo  der  er  langt  fra  sin  Æt,  er  nær  sin 
Uret. 

Men  nu  traadte  Hr.  Abraham  hen  til  hende, 
vinkede  hende  hen  med  sig  i  Vinduesfordyb- 
ningen  og  talte  hende  til  i  sin  meest  indsmig- 
rende Tone  og  med  dæmpet  Røst. 

Tillad  mig,  kjære  Jomfru  Kirsten,«  sagde 
han,  »at  sige  Eder  et  Par  Ord,  jeg  som  dog  er 
Eders  vordende  Huusbondes  gode  Ven  og  af 
mit  ganske  Hjerte  ønsker  og  at  turde  kalde  mig 
Eders  Ven.  Jeg  fatter  grant,  hvor  svært  det  er 
faldet  Eder  at  gjore  dette  Skridt,  forvildet  og 
misledet,  som  I  var  — « 

»Saa  forholder  det  sig  ikke,  Herre!-;:  svarede 
Kirsten  heftigt. 

»Nu,«  vedblev  Hr.  Abraham,  »derom  ville 
vi  ikke  strides.  Jeg  agter  Eder  høit,  fordi  I 
boiede  Eders  Villie  under  Eders  gode  Farbroders 
og  var  ham  hørig  og  lydig;  I  vil  neppe  komme 
til  at  angre  det.  Hvad  der  er  gaaet  forud,  det 
lader  jeg  uberørt.  Jeg  vil  blot  bede  Eder  være 
forvisset  om  min  oprigtige  Hengivenhed ;  stedse 
vil  jeg  være  Eder  til  Tjeneste  og  jevne  Eders 
Vei,  hvor  jeg  det  formaaer.  Alles  Glæde  ved 
Hove  over,  at  vi  have  vundet  Eder  tilbage,  vil 
blive  stor  og  ikke  mindst  vor  gode  Dronnings, 
Gud  signe  hende!  Sandelig,  det  vil  blive  en 
Glædesdag   for   os,    naar  I  drager    ind    paa  Hel- 

singborg  som  Huusfrue  og  spreder  Ynde  og 
Hygge  om  Eder!  Gik  det  end  ikke  i  denne 
Sag  efter  Eders  Sind  og  faaer  I  nu  ikke  den 
Mand  til  Huusbonde,  til  hvem  Eders  Hu  stod  — « 

»Hr.  Abraham,«  faldt  Kirsten  ind  med  dæm- 
pet, bævende  Røst,  »o  siig  mig  dog,  hvor  gaaer 
det  Hr.  Mogens?« 

>;I  bør  nu  ikke  mere  tænke  paa  ham,«  sva- 
rede Hr.  Abraham  barskt,  men  tog  sig  strax  i 
det  og  sagde  i  en  mildere  Tone:  »dog  vil  jeg 
ogsaa  heri  være  Eder  til  Villie  og  sige  Eder, 
hvad  jeg  veed.  Han  ligger  i  Gudhem  og  nyder 
god  Pleie  hos  Cistercientserne ;  hans  Liv  hænger 
i  en  Traad;  dog  er  det  muligt,  at  han  bjerger 
det;  men  vanfør  og  lam,  det  bliver  han  alle  sine 
Dage.« 

Da  brød  Taarerne  frem  hos  Kirsten,  men 
Hr.  Abraham  greb  hendes  Haand  og  sagde : 

»Kjære  lille  Jomfru,  I  maa  fatte  Eder  og 
see  at  komme  over  dette!  Som  jeg  vilde  sagt 
Eder  før  —  en  stor  og  skjøn  Lod  venter  Eder; 
megen  Ære  og  Glæde,  men  og  store  Pligter  bie 
paa  Eder.  Dog  mener  jeg  om  Eder,  at  i  Eders 
unge  Sjæl  er  der  Kraft  til  at  bære  Byrden  og 
drage  Læsset.« 

»Kjære  Hr.  Abraham,«  svarede  hun,  »jeg 
takker  Eder  for  Eders  Venskab ;  det  har  i  denne 
tunge  Stund  været  mig  til  Lise.« 

Saa  var  hun   nu    kommen  i   et  venligt  For- 

hold  til  den  Mand,  hvem  Mogens  Munk  havde 
lastet  i  saa  stærke  Udtryk  og  afmalet  for  hende 
som  en  Nidding;  men  hvor  kunde  hun  tænke 
Andet,  end  at  Abraham  Brodersøn  var  bleven 
malet  for  sort?  Det  var  jo  virkelig  ogsaa  Til- 
fældet, for  saa  vidt  som  han  endnu  kunde  have 
gode  Øieblikke,  og  dette  havde  været  et  saa- 
dant.  Han  mente  det  oprigtigt  med  det  Ven- 
skab for  Kirsten,  og  det  laae  ham  paa  Sinde 
som  en  Æressag,  at  Alt  skulde  gaae  vel  af 
mellem  Jep  Muus  og  hende. 

Saa  indtoge  de  et  Maaltid  i  Refektoriet,  ved 
hvilket  Kirsten  var  en  stum  Gjest,  men  Elseby 
en  desto  mere  talende.  At  Mænd  og  Kvinder 
sade  til  Bords  sammen,  var  mod  Klosterreglerne, 
men  Hr.  Abraham  bød,  at  saa  skulde  det  være, 
og  Fru  Ingefrid  maatte  føie  sig.  Saa  glad  var 
hun  desuden  over  at  blive  Kirsten  Pedersdatter 
kvit,  at  hun  gjerne  havde  givet  de  Herrer,  som 
førte  hende  af  Bossiø,  hver  et  Kys  til  Tak.  Da 
Maaltidet  var  endt,  toge  de  Afsked,  Kirsten  og 
Elseby  med  Nonnerne  hver  især,  og  Søster 
Justa  fik  en  skjøn  Ring  til  Mindegave,  i  hvilken 
Anledning  hun  fældede  en  Taare,  som  det  lyk- 
kedes hendes  at  frempresse,  fordi  hun  mente,  at 
det  hørte  sig  til. 

Derpaa  stege  de  til  Hest  og  rede  af  Kloster- 
gaarden,  mens  saa  mange  Øine,  som  der  var  i 
Bossiø,  fra  alle  Døre  og  Glughuller  stirrede  efter 
dem. 

Raskt  gik  det  saa  gjennem  den  grønnende 
Skov,  langs  den  blinkende  Sø  ad  Næs  til.  For- 
rest red  Kirsten  mellem  sin  Farbroder  og  Jep 
Muus,  efter  dem  fulgte  Hr.  Abraham  og  Elseby; 
og  hvo  der  saae  dem  fare  forbi,  maatte  tænke, 
at  ikke  den  blege  Jomfru  og  hendes  barske 
Ridder,  men  de  To,  som  fulgte  efter,  vare  i 
Færd  med  at  give  hinanden  deres  Tro,  saa 
glødende  Blikke  vexlede  de ,  og  saa  mange 
skjemtende  Elskovsord  faldt  der  imellem  dem. 

Saa  stod  Fæstensøllet  paa  Næs ,  og  der 
dvælede  de  en  heel  Uge,  hvorpaa  de  Alle  droge 
til  Helsingborg,  hvor  Dronningen  imidlertid  var 
indtruffen.  Kirsten  skulde  nemlig  nu  atter  ind- 
tage sin  Plads  blandt  Dronningens  Jomfruer, 
indtil  Brylluppet;  thi  det  var  Jep  Muus's  Ønske, 
at  det  skulde  staae  paa  Helsingborg,  og  Jakob 
Axelsøn  haabede,  at  Dronningen  vilde  vise  Kir- 
sten, som  flere  af  hendes  Jomfruer  før,  den  Ære 
at  gjøre  Brylluppet,  et  Haab,  som  heller  ikke 
slog  feil.  Nu,  da  Kirsten  havde  føiet  sig,  faldt 
Naadens  Straaler  rigeligt  paa  hendes  Hoved 
og  paa  Elsebys  med ;  thi  Dronningen  belønnede 
nu  hendes  Troskab  og  gav  hende  fuldkommen 
Opreisning  ved  endelig  at  gjøre  hende  til  en  af 
sine  Jomfruer-,  og  dermed  var  hun  kjendt  for 
ægte  og  god. 


ANDET  KAPITEL. 

KIRSTEN  BJERGER  SIN  SAMVITTIGHED. 

r\ldrig  havde  der  paa  Helsingborg  været 
en  større  eller  mere  glimrende  Forsamling,  end 
i  denne  Vaar,  og  dens  Beskaffenhed  var  et  Vid- 
nesbyrd om  en  Storhed  og  Magtfylde  hos  Nor- 
dens Dronning,  der  overgik  alle  hendes  Fædres. 
Baade  Danmarks,  Norges  og  Sverrigs  Stormænd 
strømmede  til.  og  med  deres  Følge  af  Svende 
og  Heste  fyldte  de  baade  Slottet  og  Staden, 
saa  at  hvert  Rum  var  belagt  indtil  det  sidste. 
Herrerne  kom  vel  alle  under  Tag,  maatte  end 
adskillige  af  dem  tage  til  Takke  med  et  Leie 
af  Straa  i  Stedet  for  bløde  Bolstre;  men  Sven- 
dene maatte  for  en  stor  Deel  blive  ved  Hestene 
og  leire  sig  under  aaben  Himmel.  Denne  viste 
midlertid  baade  Dag  og  Nat  et  mildt  Aasyn, 
og  Veirliget  var  saa  varmt,  at  Friluftsfolkene  fik 

en  sundere  Søvn,  end  de  mellem  fire  Vægge 
sammenstuvede  Herrer. 

Hvor  fast  Skillingen  end  ellers  sad  hos 
Dronningen,  naar  det  ikke  gjaldt  Gaver  til  Kir- 
ker og  Klostre,  saa  viste  hun  sig  dog  ved  denne 
Leilighed  rundhaandet  og  gjorde  sit  Yderste  for  at 
hævde  sit  Huus's  Ære  og  sørge  for  sine  Gjesters 
Bekvemmelighed.  Der  blev  udfoldet  stor  Pragt 
i  Klæder  og  en  ingenlunde  ved  hendes  Hof  sæd- 
vanlig Overdaadighed  i  Mad  og  Drikke,  saa  at 
Livsmodet  og  Lystigheden  steg  til  en  ikke 
ringe  Høide  hos  alle  Deeltagerne  i  disse  minde- 
værdige Dages  Hoffester. 

Iblandt  dem  var  Bengt  Ebbesøn,  som  paa 
sin  Skriftefaders  Opfordring  havde  sluttet  sig  til 
Dronningens  Følge,  da  hun  paa  Tilbagereisen 
fra  Bohus  overnattede  paa  Varberg;  thi  Evret 
var  ingenlunde  opgivet,  hvad  Karen  Sture  angik ; 
men  hun  følte  sig  nu  mere  tryg,  fordi  baade 
hendes  egen  og  Bo  Stensøns  Fader  vare  fulgte 
med  til  Helsingborg. 

Til  dette  Centrum  for  et  storladent  og 
stærkt  pulserende  Liv  førtes  nu  ogsaa  Kir- 
sten og  skulde  færdes  i  det  paa  samme 
Viis,  som  før,  men  dog  under  andre  Kaar,  indtil 
Brylluppet,  som  var  berammet  til  Peter  og  Po- 
velsdag,  den  29de  Juni,  umiddelbart  før  Dronnin- 
gen agtede  at  forlade  Helsingborg.  Den  Hvir- 
vel,   i    hvilken    hun    saaledes    droges    ind,    greb 

hende  trods  al  hendes  Hjertekvide  og  indre 
Modstræben  med  overvældende  Magt.  Nu,  da 
hun  atter  var  midt  i  denne  store  Forsamling  af 
sine  Standsfæller,  mellem  Frænder  og  Venner, 
rullede  Blodet  raskere  i  hendes  Aarer.  Den 
naadige,  næsten  hjertelige  Modtagelse,  hun  havde 
faact  af  Dronningen,  hendes  Veninders  søsterlige 
Omfavnelse  og  jublende  Glæde  ved  Gjensynet, 
den  Hyldest,  Alle  viste  hende  som  Helsingborgs 
vordende  Huusfrue  —  alt  dette  glædede  hendes 
Hjerte  og  smigrede  hendes  Stolthed. 

Hun  havde  derfor  i  Begyndelsen  Øieblikke, 
da  hun  glemte,  for  hvilken  Priis  Herligheden 
var  kjøbt;  men  denne  Ruus  varede  ikke  længe. 
Hun  blev  paa  en  uventet  Maade  vækket  og 
revet  ud  af  den.  Hendes  Fæstemand,  som  for 
en  Stund  var  bleven  taaleligt  godt  behandlet 
af  hende,  fik  atter  Grund  til  Klage,  og  hendes 
høviske  Ven,  Hr.  Abraham,  rettede  saa  skarpe 
Bebreidelser  til  hende,  at  Venskabet  mellem 
dem  bristede. 

Det  skete  nemlig  en  Aften ,  da  der  var 
Banket  paa  Slottet,  og  hun  traadte  Dandsen 
med  Bo  Stensøn,  thi  Jep  Muus  var  klog  nok  til 
at  unde  hende  al  Frihed,  at  en  høi  mørkladen  Herre 
traadte  ind  i  Hallen.  Han  bar  en  hin,  men  sort 
Klædning,  som  stak  af  mod  de  mange  brogede 
Dragter  omkring  ham,  og  paa  hans  Bryst  funk- 
lede  den    gyldne    Ridderkjede.     Han    bevægede 

Dronningens  Jomfruer. 

sig  langsomt  frem  i  Trængslen,  men  naaede  hen 
til  Kirstens  Plads,  da  Bo  Stensøn  satte  hende 
af  og  forlod  hende,  fordi  et  Par  af  hans  Venner 
kaldte  ham  hen  til  Skjenken,  hvor  de  vilde 
drikke  et  Bæger  Viin  med  ham. 

Da  faldt  Kirstens  Blik  paa  den  høie,  mørkt 
klædte  Herre.  Hun  studsede  og  blegnede,  thi 
hun  saae  ham  ikke  nu  første  Gang;  det  var 
Mogens  Munks  Broder,  Hr.  Stig;  og  saa  stor  var, 
trods  nogen  Forskjellighed  i  Trækkene,  baade  i 
Blik,  Skabning  og  Holdning  Ligheden  mellem 
de  to  Brødre,  at  det  foer  i  hende,  som  havde 
hun  seet  Hr.  Mogens  selv. 

Da  Bo  Stensøn  havde  forladt  Kirsten,  gik 
Stig  Munk  hen  til  hende,  bukkede  dybt  og 
sagde: 

»Vær  hilset,  Jomfru  Kirsten,  i  Eders  Lyk- 
kes Glands!  Lider  I  vel  og  savner  Intet?« 

Den  dybe  Stemmes  Klang  gav  Gjenlyd  i 
hendes  Hjerte,  saa  lig  var  den  Mogens  Munks ; 
men  Tonen  var  spydig. 

»Forhaaner  I  mig  i  min  Ulykke?«  udbrød 
Kirsten  heftigt;  men  tilføiede  med  et  Suk,  »I 
kommer  vel  fra  Hr.  Mogens,  og  dette  er  en 
Hilsen  fra  ham;  han  maa  nu  være  mig  gram; 
ingensinde  vil  det  forundes  mig  paa  denne  Jord 
at  retfærdiggjøre  mig  for  ham;  thi  hvad  jeg  har 
gjort,  Hr.  Stig,  det  gjorde  jeg  af  Nød.< 

Da  Stig  Munk  ikke   gav    noget    Svar,    men 

blot  saae  hende  ind  i  Øinene,  som  om  hun  for 
ham  var  en  Gaade,  han  grublede  over,  men 
ikke  kunde  raade,  sagde  hun  sørgmodigt  og 
bønligt : 

»Tænk  det  Bedste  om  mig,  kjære  Herre, 
og  vær  mig  god  I  Siig  mig,  hvorlunde  det  gaaer 
Eders  kjære  Broder;  døier  han  svare  Smerter? 

»I  gjettede  ret  før,«  svarede  Stig  Munk  i 
den  samme  kolde  Tone,  »jeg  kommer  fra  ham. 
Det  gaaer  fremad  med  ham,  skjøndt  lang- 
somt; han  er  oven  Senge;  Krøbling  vorder  han 
ikke,  saa  sagde  Broder  Martin  i  Gudhem,  som 
pleier  ham  og  har  helet  hans  Saar.« 

Kirstens  af  Ringe  funklende  Fingre  syslede 
skjelvende  med  Rosenkrandsen,  der  hang  ved 
hendes  Bælte,  som  om  hun  bad;  hendes  stumme 
Læber  ble  ve  ganske  hvide. 

»Jeg  bør  sige  Eder  mere  end  dette,«  foer 
Stig  Munk  fort  med  dæmpet  Røst;«  thi  enddog 
I  ikke  har  viist  Eder  at  være,  hvad  min  gode 
Broder  troede,  at  I  var,  en  Jomfru,  tro  som 
Guld  og  standhaftig  indtil  Døden,  tvivler  jeg 
ikke  om  Eders  Dyd  og  end  mindre  om  Eders 
Forstandighed.  Loddet  er  nu  kastet;  I  er  ved 
en  ubrydelig  Pagt  knyttet  til  Hr.  Jakob  Muus 
og  kan  ikke  vorde  min  Broders  Hustru,  det  jeg, 
naar  jeg  skal  være  ærlig,  nu  heller  ikke  mere 
ønsker,  selv  om  det  var  gjørligt.« 

Nu  kom  Bo  Stensøn,  men  Kirsten  vinkede 
af  med  Haanden.  Han  forstod  da,  at  hun  ikke 
ønskede  at  afbrydes  i  sin  Samtale  med  Stig 
Munk,  hvorfor  han  gik  tilbage  til  sine  Venner, 
mens  Kirsten  med  Spænding  lyttede  til  Hr.  Stig, 
som  nu  foer  fort  og  sagde: 

>Alt  mens  min  Broder  gjenvinder  sin  Helsen, 
mister  han  sit  Vid.  Han  vil  endda  ikke  slippe 
Eder  og  jeg  frygter  saare,  at  han  omgaaes  med  den 
Tanke  at  tage  Eders  Fæstemands,  snart  Eders 
Huusbondes,  Liv.« 

Der  tændtes  en  Glædesild  i  Kirstens  Øine. 
Nu  først  omstyrtede  Kjærligheden  alle  Skranker 
i  hendes  Hjerte;  hun  fornam,  at  hun  elskede 
Mogens  Munk  dybt,  brændende  og  til  Døden. 
Hr.  Stig  læste  det  i  hendes  Øine ,  og  det  ang- 
rede ham,  at  han  havde  talt;  men  hvad  der  var 
begyndt,  det  maatte  nu  føres  til  Ende. 

»Ønsker  I,«  spurgte  han,  »min  Broders 
Hænder  besmittede  med  Blod  og  hans  Samvit- 
tighed betynget  med  Brøde ;  ønsker  I  dertil 
hans  Død?  Det  vil,  tænker  jeg,  komme  ud  paa 
Et;  thi  ringe  er  dog  hans  Magt  mod  Jep  Muus's, 
og  selv  vorder  han  neppe  den  Mand  til  at  føre 
et  Værge  og  staae  en  D)rst,  han  var  forhen. 
Til  Eder  siger  jeg  nu  og  lægger  Eder  det  paa 
Sinde:  see  paa  min  stakkels  Broders  sande  Vel 
og  viis  Eder  tro  i  den  Pagt,  I  nu  har  sluttet. 
Giv  mis  et  Ord  med  til  min  Broder  og  lad  ham 

vide,  at  I  for  stedse  har  opgivet  ham,  og  at 
han  nu  maa  tage  sin  syndige  Lidenskab  fangen ; 
lad  mig  paa  Eders  Vegne  sige  ham  — « 

Men  i  det  Samme  nærmede  Bo  Stensøn  sig 
atter,  Kirsten  vinkede  ad  ham,  han  tog  hendes 
Haand,  og  de  gik  med  hinanden  i  Dandsen, 
mens  Stig  Munk  blev  staaende  og  saae  efter 
Kirsten  med  et  harmfuldt  Blik.  Saa  stod  han 
et  Øieblik  uvis,  men  dreiede  sig  derpaa  om 
paa  Hælen,  gik  af  Hallen  og  red  kort  efter  ad 
Berritzholm  til,  hvor  han  skulde  tage  sig  af  sin 
Broders  Anliggender.  Luften  ved  Hove  var  for 
Tiden  ikke  god  for  hans  Slægt;  blot  for  at  sige 
Kirsten  det  Alvorsord  og  faae  et  Middel  til  at 
helbrede  sin  Broders  syge  Sind,  havde  han  lagt 
\  eien  om  ad  Helsingborg.  Nu  red  han  sorg- 
fuld derfra,  idet  han  tænkte :  ustadig  og  falsk  er 
Kvinden,  snart  svag  som  et  Rør,  der  falder  for 
det  første  Pust,  snart  stiv  som  en  Tjørn,  den 
ingen  Storm  kan  bøie,  og  paa  hvilken  man  river 
sig  til  Blods;  og  i  denne  Jomfru,  hvem  min 
Broder  har  holdt  for  en  kurrende  Due,  dølger 
sig  en  Tiger,  det  læste  jeg  i  hendes  tindrende 
Øine;  gjerne  saae  hun  det  halve  Ridderskab 
ligge  i  Blod,  hende  til  Ære. 

Men  Gjenstanden  for  denne  haarde  Dom 
pintes  nu  af  svære  Anfegtelser.  Mens  Gigernes 
og  Fløiternes  Toner  skingrede  i  hendes  Øren, 
og  Latter  og  munter    Tale    lød    omkring    hende 

og  Bo  Stensøn,  som  svingede  hende  i  Dandsen, 
syntes  hun  at  høre  den  dumpe  Lyd  af  Sværd- 
slag, Kampraab,  Dødsrallen;  og  da  et  Bæger 
Viin,  blev  væltet  henne  paa  Skjenken,  tyktes 
det  hende,  at  det  var  Blod,  der  flød  henad 
Gulvet. 

Hendes  Fæstemand  kom  trampende  hen  til 
hende  og  sagde  til  Bo  Stensøn: 

»Nu  Bo,  have  I  Tak  for  Eders  Riddertjeneste 
hos  mit  Hjertes  Dame!  Nu  vil  jeg  selv  tage 
min  Rosenblomme  i  Favn  og  svinge  hende  i 
Dandsen.« 

Saa  maatte  hun  gaae  med  ham;  men  me- 
dens hun  dreiede  sig  rundt  med  ham  paa  Gulvet, 
forestillede  hun  sig,  at  hun  dandsede  med  ham 
hen  til  Randen  af  en  Afgrund,  som  han  ikke 
saae,  at  hun  stødte  ham  ned  i  den,  at  det  bidske 
Smiil,  som  krummede  Mundskjægget  under  hans 
Høgenæse,  blev  til  et  Dødsgriin  og  hans  skur- 
rende Latter,  da  en  af  hans  Venner  i  Forbifarten 
tilraabte  ham  et  Par  skjemtende  Ord,  til  et 
Dødshyl. 

Hun  ønskede  ham  død,  og  hun  følte  sig 
tilmode  som  en  Morderske ;  thi  hun  havde  jo 
ikke  medgivet  Stig  Munk  den  Hilsen,  som  ene 
vilde  formaaet  at  holde  hans  Broders  Sværd  i 
Skeden.  Hun  tvivlede  ikke  mere  om,  at  hendes 
Hjertensven  jo  før  eller  senere  vilde  komme  for 
at    tage    Hevn,    og    hun    troede    ikke    paa    den 

megen  Tale  om  hans  Vanmagt;  hun  følte  en 
indre  Forvisning  om,  at  naar  han  kom,  da  vilde 
Jep  Muus's  sidste  Time  slaae. 

Da  hun  den  Aften  var  kommen  til  Sengs 
og  laae  ved  Karen  Svendsdatters  Side,  thi  de 
delte  Leie  med  hinanden,  sagde  hun: 

»Karen,  hør  et  Ord  og  giv  mig  oprigtigt 
Svar!  Om  Du  nu  ved  Fæstensringen  var  lænket 
til  Bengt  Ebbesøn,  som  jeg  til  Jep  Muus,  og 
Nogen  sagde  til  Dig:  Bo  Stensøn  stræber  Din 
Fæstemand  efter  Livet  og  vil  myrde  ham;  gjør 
Din  Pligt  og  siig  til  Bo,  at  han  bør  afholde  sig 
fra  slig  Udaad  og  ikke  besmitte  sine  Hænder 
med  Blod  —  hvad  vilde  Du  da  gjøre? 

»O,  Kirsten,«  udbrød  Karen,  idet  hun  brat 
reiste  sig  i  Sengen,  »hvilke  ræddelige  Syner  Du 
har!  Mener  Du,  at  Sligt  vil  times  mig?' 

»Hvor  dum  Da  er!«  sagde  Kirsten  og  greb 
hende  i  Armen.  »Jeg  talte  om  mine  Kaar,  ikke 
om  Dine.  Jeg  er  stillet,  som  jeg  der  sagde  og 
lagde  blot  Sagen  til  Rette  for  Dig ,  saa  Du 
grant  kunde  skjønne  min  Stillings  sande  Beskaf- 
fenhed og  give  mig  Dit  bedste  Raad.« 

Da  udbad  Karen  sig  nærmere  Forklaring, 
fik  den,  grundede  nogle  Øieblikke  og  sagde  saa: 

»Ikke  vilde  jeg  røre  en  Finger  for  at  bjerge 
Bengts  Liv  og  det  saa  meget  mindre,  som  han 
har  undsagt  Bo,  og  jeg  læser   det    i   hans   onde 

Øine,  at  han  pønser  paa  hans  Død  —  o,  Kirsten, 
jeg  lever  hver  Dag  i  Kvide  og  Angst,  som  Du! 

-Bengt,  den  Pjalt!«  udbrød  Kirsten.  »Han 
vogter  sig  vel  for  at  røre  Bo;  han  har  det  kun 
i  Munden  og  i  Øinene.  Tænk  nu  blot  paa  mig ! 
Jeg  har  givet  Jep  Muus  min  Tro,  blev  jeg  end 
truet  og  tvunget  dertil;  men  jeg  gjorde  det  dog. 
Løftet  binder  mig,  men  dog  vilde  det  fryde  mit 
Hjerte,  om  jeg  saae  ham  død.  Hvorlunde  skal 
jeg  forlige  det  Ene  med  det  Andet  og  bjerge 
min  Samvittighed  ? « 

^O,  nu  har  jeg  det,«  sagde  den  snilde 
Karen;  .-vaer  Hr.  Jep  ad  og  lad  saa  Hr.  Mogens 
gjøre,  hvad  han  vil;  da  har  Du  en  frelst  Sam- 
vittighed.« 

»Tak,«  svarede  Kirsten,  DitRaad  er  godt; 
jeg  vil  følge  det.'; 

Og  det  gjorde  hun.  Den  næste  Dag  sagde 
hun  til  Jep  Muus: 

»Hr.  Mogens's  Broder  Stig  var  her  i  Gaar 
under  Banketten,  saae  I  ham  ei?« 

»Ved  min  Helgen  nei/<  svarede  Hr.  Jep, 
»end  ikke  Fligen  af  hans  Kappe.« 

»Men  han  var  her,«  vedblev  Kirsten,  »kom 
til  mig  i  Hallen  og  lod  mig  vide,  at  Hr.  Mogens 
pønser  paa  Hevn.  Naar  han  vorder  karsk,  og 
der  er  ei  længe  til,  da  vil  I  spørge  ondt  Nyt 
fra  ham.  Det  er  min  Pligt  at  sige  Eder  det  og 
vare  Eder  ad,  hvad  jeg  nu  har  gjort. 

Hendes  Blik  var  saa  koldt,  og  Ordene 
faldt  saa  tvungent,  at  Jep  saae  til  hende  med 
et  mistænksomt  Blik. 

»I  have  Tak,  lille  Jomfru.«  sagde  han  saa; 
men  vær  uden  Bekymring  for  mig!  Paa  Hr. 
Mogens's  gode  Villie  til  at  gjøre  det  af  med  mig, 
tvivler  jeg  ved  Guds  Moder  ikke;  men  ikke 
frygter  jeg  en  Fjende,  som  maa  komme  paa 
Krykker.  Hav  dog  Barmhjertighed  med  den 
stakkels  Herre,«  føiede  han  spydigt  til.  »Naar 
I  næste  Gang  kommer  Hr.  Stig  til  Ords,  da  bed 
hellere  ham  vare  sin  Broder  ad ;  thi  kommer 
han  inden  mit  Sværds  Rækkevidde,  da  turde 
det  hænde,  at  jeg  huggede  til  Finker,  hvad  der 
er  blevet  til  Rest  af  ham. 

Da  voxede  Kirstens  Had  til  hendes  Fæste- 
mand, og  hendes  Samvittighed  taug  ganske. 
Hver  Gang  Jep  Muus  red  ud,  haabede  hun,  at 
han  vilde  blive  baaret  død  hjem;  men  han 
vendte  hver  Gang  usaaret,  frisk  og  munter  til- 
bage. Dag  efter  Dag  gik,  uden  at  hun  spurgte 
Nyt  fra  Hr.  Mogens;  der  var  nu  ikke  langt  til 
Sanct  Hansdag,  det  sidste  Sting  paa  hendes 
Brudekjortel  var  syet,  og  Modet  sank  i  hendes 
Bryst. 


TREDIE  KAPITEL. 


BLODIG    SÆD. 

lNu  paafulgte  der  imidlertid  i  Anledning  af 
Pommeranernes  Ankomst  en  saadan  Festtummel, 
at  saa  vel  Mænd  som  Kvinder  paa  Helsingborg 
for  en  Stund  glemte  deres  hemmelige  Sorger, 
og  selv  hos  Kirsten  kom  Livsmodet  op,  saa  at 
Jep  Muus  atter  fik  en  taalelig  Naadens  Tid. 

Nogle  Dage  før  Sanct  Hansdag  indtraf  Her- 
skaberne, Hertug  Vratislav,  Hertuginde  Maria 
og  deres  tolvaarige  Søn  Henrik,  nu  kaldet  Erik, 
der  af  Dronningen  var  udseet  til  at  bære  Nor- 
dens trende  Kroner  og  til  at  tage  i  Arv  hele 
den  Magt  og  Herlighed,  som  hun  med  sit 
Snille,  sin  ubøielige  Villiekraft  og  sin  gode  Lykke 
havde  samlet  paa  sin  Haand. 

Modtagelsen,  da  Kogen,  det  store  Skib,  som 
havde  overført  de  fyrstelige  Gjester,  lagde  til 
ved  Bryggen  i  Helsingborg,    blev  saa  glimrende, 

som  en  stor  af  Guld  og  Staal  funklende  Skare 
Riddere  og  Væbnere  til  Hest,  Landsemænd  og 
Bueskytter  i  Brynier,  vaiende  Fjederbuske,  Trom- 
peters og  Paukers  Skrald  og  Buldren  kunde 
gjøre  den ;  men  midt  i  denne  Ring  af  blinkende 
Staal,  som  en  broget  Urtekost,  fæstet  til  en 
Ridders  Hjelm,  saaes  Dronningen  med  sine 
Jomfruer  og  alle  de  Fruer,  hvem  Dagens  Begi- 
venhed havde  draget  til  Hove. 

I  sin  blaa  Hermelins  Kaabe,  med  Guldringen 
om  det  hvide  Hovedliin,  som  paa  begge  Sider 
omfattede  hendes  Aasyn  og  i  bløde  Folder  faldt 
ned  over  hendes  Skuldre,  stod  Fru  Margrethe 
tæt  ved  Bryggen,  da  hendes  Gjester,  førte  af 
Hofmesteren,  Hr.  Erik  Bydelsbach,  gik  i  Land. 
I  hendes  Holdning  laae  der  saa  kongelig  en 
Værdighed,  og  af  hendes  Aasyn  lyste  saa  klar 
en  Følelse  af  hendes  personlige  Overlegenhed 
og  store  Magt,  at  Hertug  Vratislav  bøiede  sig 
dybere  for  hende,  end  han  havde  havt  til  Hen- 
tigt,  og  kyssede  hendes  behandskede  Haand, 
som  hun  rakte  ham,  næsten  ydmygt.  Han  var 
en  plump,  fnrskaaren  Herre  med  rødligt  Haar 
og  Skjæg,  grove  Træk  og  et  Par  lyse,  listige 
men  tillige  vildt  glimtende  Øine.  De  prægtige, 
guldstukne  og  af  Ædelstene  og  gyldne  Bjelder 
funklende  Klæder,  han  bar,  klædte  ham  ilde. 
En  Staalhat  og  en  Brynje  vilde  staaet  ham 
bedre    an;    han    lignede    meest    en    Viking,    og 

han  havde  heller  ikke  forsmaaet  nu  og  da  at 
øve  Hærværk  som  en  Røver  og  Søhane. 

Men  strax  efter  blev  Dronningen  lutter 
Blidhed  og  omfavnede  hjerteligt  sin  Søsterdatter, 
Hertuginde  Maria,  i  hvis  fagre  og  blomstrende 
Aasyn  Slægtligheden  med  hende  selv  svagt  spo- 
redes-, og  strax  derpaa  tog  Hertuginden  sin 
unge  Son  ved  Haanden  og  førte  ham  hen  til 
Dronningen,  som  et  Øieblik  saae  ham  fast  i 
Øinene  og  derpaa  omfavnede  og  kyssede  ham, 
mens  alle  Herrerne  og  den  hele  Menneskeskare, 
som  havde  forsamlet  sig  ved  Bryggen,  brød  ud 
i  et  rungende  Tilraab :  hil  Dronningen,  hil  Hertug 
Erik! 

Alle,  der  stode  nær  nok  dertil,  gjorde  som 
Dronningen  og  fæstede  Blikket  paa  Barnefyrsten, 
for  i  hans  Aasyn  at  læse,  hvad  der  mon  var  at 
vente  af  og  bygge  paa  hos  ham.  De  saae  en 
velskabt,  kraftig  Dreng  med  et  hint,  skjønt  Aa- 
syn, rødmende  som  en  Piges,  silkebløde,  brune 
Haar,  som  faldt  i  Lokker  om  hans  Hoved,  og 
et  for  en  Dreng  paa  hans  Alder  mærkeligt  stolt, 
fyrigt  og  selvbevidst  Blik.  Man  fik  strax  det 
Indtryk,  at  han  havde  et  heftigt,  opbrusende 
Sind;  men  den  Anstand,,  hvormed  han  nu,  til 
Tak  for  det  jublende  Tilraab,  bukkede  og  med 
sin  lille  befjedrede  Hat  hilste  til  alle  Sider,  viste, 
at  Høviskhed  maatte  være  ham  indpodet  fra 
Barndommen  af. 

Der  var  da  Øienlyst  nok  ved  ham,  hvorfor 
især  Kvinderne  fulgte  ham  med  beundrende 
Blikke,  da  han  sprang  i  Sadlen  paa  en  med 
et  prægtigt  Ridetøi  udstyret  Nordbakke,  Dron- 
ningens første  Gave  til  ham,  og  ved  sin  Faders 
Side  og  fulgt  af  den  hele  Skare  Riddere  red 
op  ad  Bjerget  ad  Slottet  til.  Dronningen,  Her- 
tuginden, hendes  Jomfruer  og  Fru  Gisele  agede 
i  den  kongelige  Karm,  men  alle  Dronningens 
tolv  Jomfruer  vare  til  Hest  og  rede  i  en  skjøn, 
lang  Række,  to  og  to,  bag  Karmen.  Omkring 
dem  flokkedes  snart  de  unge  Herrer;  thi  det 
lange  Tog,  som  end  ikke  havde  forladt  Bryggen, 
da  de  forreste  Ryttere  alt  havde  naaet  Slots- 
porten, skred  kun  langsomt  frem,  under  hyppige 
Standsninger  og  Brud  paa  Ordenen. 

Hr.  Abraham  havde  maget  det  saa,  at  han 
kom  til  at  ride  med  Karens  Fader,  Hr.  Svend; 
thi  han  greb  enhver  Leilighed  til  at  indynde 
sig  hos  ham  og  vinde  ham  for  Bengt. 

»En  fager  og  yndefuld  Jomfru  er  Eders 
Datter,  <  sagde  Hr.  Abraham;  »lykkelig  den 
Ungersvend,  der  vinder  hende!« 

Hr.  Svend  bøiede  høvisk  sit  Hoved  og 
svarede  smilende: 

»Jeg  takker  Eder  for  Eders  gode  Mening  om 
hende;  dog  er  der  i  Jomfruernes  Rad  dem,  der 
stikke  hende ;  og  tænk  ikke  om  hende,  at  hendes 
Hjerte  er  gjort  af  Vox ;  hun  haver  en  Villie,  og 

alt  mens  hun  smiler  og  kjæler,  naaer  hun  stedse 
sit  Maal.« 

»Ei,  Hr.  Svend,«  udbrød  Hr.  Abraham,  »er 
I  saa  svag  en  Fader?  Ved  min  Helgen,  havde 
jeg  en  Datter,  hun  skulde  ikke  have  anden  Vil- 
lie,  end  min!« 

»Hidtil,«  svarede  Hr.  Svend,  » har  Karen  og 
jeg  været  saa  lykkelige,  at  vore  Villier  i  Alt, 
hvorpaa  det  kommer  an,  gik  med  hinanden  som 
to  Strømme  i  eet  Leie;  men  skulde  det  skee, 
at  hun  satte  sig  op  mod  mig,  da  skal  jeg  tye 
til  Eder  for  at  lære  den  Konst  at  tæmme  en 
Jomfru;  deri  er  I  sikkert  en  Mester.« 

Saaledes  trak  Karens  Fader  snildt  Hovedet  ud 
af  enhver  Snare,  Hr.  Abraham  satte  for  ham, 
og  magede  det  dog  saaledes,  at  det  ikke  kom 
til  noget  Brud;  men  i  det  Samme  opstod  der 
Tummel,  og  Hestene  bleve  urolige. 

»Ei,«  udbrød  Hr.  Abraham,  »det  er  Bo 
Stensøn  og  min  Søn,  som  trænge  hinanden,  og 
begge  ville  ride  ved  Eders  Datters  Side ;  see, 
hvor  Øinene  gnistre  i  Hovedet  paa  dem!  Bengt 
kom  først;  vi  maae  derhen  og  hævde  hans  Ret.« 

Da  drev  en  statelig  Herre  de  to  Medbeilere 
bort  og  red  nu  selv  ved  Karens  Side;  det  var 
Bos  Fader,  Hr.  Steen. 

:>Ei,  Jomfru  Karen,«  sagde  han,  »jeg  seer, 
at  og  I  er  bleven  et  usaligt  Stridens  Æble  og 
forrykker  Hovedet  paa  de  unge  Karle.  < 


367 

»Ikke  med  min  gode  Villic,«  svarede  Karen 
og  saa  sky  til  Bos  strenge  Fader ;  »ikke  seer 
jeg  eens  til  Alle.« 

»I  seer  vel,  som  I  kan  og  maa,  lille  Jom- 
fru,« sagde  Hr.  Steen;  »I  har  Ild  i  Eders  fagre 
Øine  og  Gnisterne  tænde,  hvor  de  flyve  hen, 
snart  her,  snart  der.  I  burde  snarest  hjemgiftes, 
og  da  ville  alle  Parter  vorde  helbredede,  Eders 
Huusbonde,  fordi  han  fik  Eder,  de  Andre,  fordi 
Visen  da  var  ude  for  dem,  og  de  maatte  kvæde 
en  ny  et  andet  Sted.« 

Karen  blev  rød  som  et  dryppende  Blod  og 
gav  et  Ryk  i  Tøilerne,  saa  hendes  Hest  steilede. 
Da  greb  Hr.  Steen  den  ved  Milen  og  fik  den 
tæmmet,'  hvorpaa  han,  idet  han  bøiede  sig  over 
til  Karen,  sagde: 

»Siig  mig  —  hvem  af  de  To  undte  I  Plad- 
sen ved  Eders  Side,  Bengt  Ebbesøn  eller 
min  Søn? 

»Den  Sidste, «  svarede  hun  og  saae  op  med 
et  straalende  Blik. 

Hr.  Steen  skjønnede,  at  de  Øine  løi  ikke; 
han  nikkede  venligt  til  hende  og  sagde: 

»Vel!  I  Morgen  skal  jeg  tale  med  Eders 
Fader.  Jeg  kunde  gjort  det  før,  men  jeg 
ønskede  ikke  min  Søn  en  uvillig  Hustru.     — 

Nu  vare  de  oppe  ved  Slottet,  der  lig  en 
Leviathan  slugte  hele  den  store  Skare.  Snart 
var  Hallen  fyldt,    saa  der    kun    levnedes    nogen 

Plads  oppe  i  den  øverste  Ende,  hvor  Dronningen 
og  hendes  fyrstelige  Gjester  befandt  sig;  og  da 
Alle  vare  komne  tilstede  og  Velkomstbægeret 
tømt,  greb  Dronningen,  som  ved  en  pludselig  Ind- 
skydelse, den  unge  Hertug,  nu  hendes  Fostersøn 
og  Arving,  ved  Haanden,  førte  ham  nogle  Skridt 
frem  i  Hallen  og  forestillede  ham  for  Forsam- 
lingen. 

»Vender  Eders  Hjerter  til  ham,«  saaledes 
sluttede  hun  sin  Tale,  »modtager  ham  med 
Kjærlighed,  sætter  med  mig  Eders  Haab  til 
ham,  og  jeg  vil  bede  Gud  Herren  at  lønne 
Eder  derfor!« 

De  Ord  bleve  sagte  med  Kraft  og  dyb  Be- 
vægelse, og  de  fandt  saa  stor  Anklang,  at  et 
bekræftende  ja,  ja,  lød  fra  alle  Sider.  Nogle  af 
de  Ivrigste  hilste  endogsaa  den  unge  Hertug 
med  Kongenavn,  saa  det  Hele  kom  til  at  ligne 
en  formelig  Hylding,  hvad  det  dog  ikke  var. 

Saa  skjønt  blev  en  af  Danmarks  og  Nor- 
dens udueligste  og  uheldigste  Konger  indført  i 
Riget,  han  som  trods  sin  gode  Villie  i  Et  og 
Andet,  skulde  skuffe  alle  Forhaabninger  og  væ- 
sentligt aldrig  blive  Andet,  end  hvad  han  nu 
var,  et  lunefuldt  Barn ;  men  han  sprudlede  alle- 
rede nu  af  Livslyst  og  gav  Beviser  paa  sin 
Fremmelighed  i  Udvikling,  der  saa  ofte  kun  er 
et  Blændværk  og  ikke  giver  nogen  Borgen  for 
Fremtiden.  -  - 

Ved  den  glimrende  Banket,  Dronningen  den 
næste  Aften  gav,  gik  det  muntert  til  og  mere 
frit  end  ellers.  Pommerinken  Vratislav  var  en 
lystig  Fætter,  og  det  var  et  Under,  at  han  den 
Aften  kunde  gaae  til  sit  Sengekammer  og  ikke 
maatte  bæres;  men  han  havde  givet  sin  Gemal- 
inde det  Løfte,  at  tage  Reb  i  Seilene  ved  det 
danske  Hof,  hvor  Sæderne  under  hendes  dydige 
Mosters  Regimente  vare  strenge,  og  hvor  han 
desuden,  hvis  han  vilde  slaae  Gjekken  løs  her 
som  hjemme,  let  kunde  skade  sin  Søns  Sag. 
Der  skete  saaledes  ingen  anden  Ulykke,  end  at 
nogle  af  Jomfruerne  gik  derfra  med  smaa  Mærker 
af  hans  hertugelige  Naade,  fordi  han  kneb  dem 
i  Kinderne  og  i  Armene. 

Broget  var  Skuet  i  Hallen  med  den  myl- 
drende Menneskemængde  og  de  farverige  Dragter. 
Der  var  ikke  sparet  paa  Voxkjerter,  som  tidligt 
maatte  tændes,  da  Dagslyset  kun  sparsomt  faldt 
ind  ad  de  smaa,  smalle  Vinduer,  saa  at  der  ikke 
engang  ved  høilys  Dag  var  synderlig  lyst.  Tæt 
sade  Kjerterne  i  de  fra  Loftet  nedhængende 
Trækrandse,  og  da  dertil  kom  Armstager  i 
Væggene,  fik  Lysene  nogenlunde  Bugt  med 
Skumringen  i  den  gamle  Hal  med  det  sodede 
Loft  og  de   mørktpanelede,   lysslugende  Vægge. 

Det  var  alt  ud  paa  Natten ;  Vinen  begyndte 
at  gjøre  sin  Virkning,  og  Dandsen  gik  stedse 
livligere.     De  mange  gyldne  Smykker  og  Ædel- 

Dronnir.gens  Jomfruer.  24 

stene,  Ringe,  Kjeder  og  Bælter,  hvormed  Alle 
baade  Mænd  og  Kvinder,  vare  prydede,  lysnede, 
mens  de  svingede  sig  rundt,  og  de  smaa  Sølv- 
og  Guldbjelder,  hvormed  deres  Trøier,  Bælter, 
ja  hos  nogle  endogsaa  Skosnablerne  vare  be- 
hængte, lode  deres  fine  Toner  høre  og  sang  en 
underlig  Sang,  som  trængte  igjennem  og  hørtes 
trods  Fløiternes  Hvinen,  Trompeternes  Skrald 
og  Paukernes  Buldren.  Mange  Ord  bleve  vex- 
lede,  høviske  og  falske,  spodske  og  skarpe,  ven- 
lige og  ærlige,  ømme  og  kjærlige,  thi  høit  gik 
Lidenskabernes  Bølgegang,  naar  hiin  Tids  Men- 
nesker samledes ;  og  havde  Dronning  Margrethes 
strenge  Blik  ikke  hvilet  paa  dem,  vilde  det  neppe 
blevet  ved  Ord,  af  hvilke  de  fleste  veiredes  hen 
som  Skalmeiens  Toner  eller  det  hvirvlende  Støv, 
men  ikke  alle ;  nogle  af  dem  vare  som  Sæd,  der 
skulde  spire  og  bære  Frugt. 

Midt  paa  Hallens  ene  Sidevæg  stod  Dron- 
ningens Thronstol  med  en  Himmel  over  og 
pragtfulde  Hyndestole  til  hendes  fyrstelige  Gjester, 
som  dog  ofte  forlode  deres  Sæder  for  at  tage 
Deel  i  Dandsen;  men  ikke  saa  Dronningen.  Hun 
gav  aldrig  sin  Værdighed  hen  paa  den  Maade; 
end  ikke  Abraham  Brodersøn  havde  nogensinde 
kunnet  formaae  hende  til  at  træde  en  Dands; 
men  Hertuginde  Maria  forsmaaede  ikke  Dandsens 
Glæder,  og  de  svenske  Herrer  behagede  hende 
især  ved  deres   mandige  Skjønhed  og  ridderlige 

Anstand.  Dog  lod  hun  kun  nu  og  da  en  af 
Herrerne  opbyde  til  Dands,  og  hendes  Gemal 
holdt  mere  af  at  sladdre  med  de  unge  Jomfruer, 
end  af  at  svinge  dem  i  Dandsen;  men  unge 
Hertug  Erik  benyttede  den  Frihed,  der  denne 
Aften  blev  ham  tilstaaet,  med  samme  Vildskab 
som  en  Plag,  der  slipper  ud  af  Stalden. 

Folk  saae  paa  hans  Færd  med  forskjellige 
Øine;  de  uvenligste  Blikke  fik  han  af  Abraham 
Brodersøn,  og  det  havde  sin  bestemte  Grund; 
thi  der  var  overgaaet  ham  en  følelig  Krænkelse. 
Da  han  nemlig  efter  Ankomsten  blev  forestillet 
for  Hertug  Erik,  havde  denne  indskrænket 
sig  til  neppe  mærkeligt  at  bøie  sit  Hoved, 
og  uagtet  hans  Moder  bød  ham  at  række 
Hr.  Abraham  Haanden,  adlød  han  ikke,  men 
vendte  Ryggen  til  og  gik  hen  til  sin  Fader. 
Især  havde  det  dog  krænket  Hr.  Abraham,  at 
Dronningen,  som  saae  derpaa,  ikke  havde  revset 
den  unge  Hertug  for  denne  hans  Uvornhed, 
mens  hans  Fader  stod  og  loe  i  Skjægget  deraf. 

»Der  stikker  en  Djævel  i  den  pommerske 
Unge,«  sagde  Abraham  Brodersøn  til  Jep  Muus, 
som  stod  med  ham  i  en  Vinduesfordybning  og 
saae  paa  Dandsen;  »vi  ville  faae  vort  Læs  med 
ham.« 

»Det  er  blot  Drengenoder,«  svarede  Jep 
Muus;     »ujevn     som    Tordenregn     falder    stedse 

Herregunst,  endsige  da  her,  hvor  Herren  er  et 
Barn.« 

»Der  stikker  Nogen  bagved  dette,«  sagde 
Hr.  Abraham.  »Af  egen  Drift  vilde  han  neppe 
vovet  at  krænke  mig  saa  groveligt;  men  hvo 
det  end  er,  han  skal  finde  sin  Mand  i  mig.« 

»Vaer  Dig,«  svarede  Jep  Muus;  >gjennem 
denne  pommerske  Dreng,  af  hvem  Fru  Margrethe 
vil  gjøre  en  Konge,  gaaer  nu  Veien  til  hendes 
Hjerte  —  ei  see,  der  løber  han  af  med  Kirsten!« 

Kirsten  havde  denne  Aften  hidtil  ganske 
holdt  sig  fra  Gulvet.  Dronningen  undte  sine 
Jomfruer  Frihed  til  at  dandse,  men  forlangte 
dog,  at  en  af  dem  stedse  skulde  være  i  hendes 
Nærhed,  og  det  skulde  da  gaaet  paa  Omgang; 
men  Kirsten  havde  udbedet  sig  Tilladelse  til  at 
maatte  forblive  hos  Dronningen  og  gjøre  Tjeneste 
den  ganske  Aften.  Dette  huede  Dronningen 
godt,  da  hun  fandt,  at  det  sømmede  sig  bedst 
for  en  trolovet  Jomfru  at  holde  sig  fra  Dandsen, 
naar  ikke  hendes  egen  Fæstemand  bød  hende 
op;  og  saaledes  havde  Kirsten  faaet  Held  til  at 
sidde  i  Ly  bag  Herskaberne,  undtagen  naar  hen- 
des aldrende  Fæstemand  kom  og  hviskede  hende 
Ord  i  Øret,  som  ikke  bragte  en  Draabe  Blod 
op  i  hendes  blege  Kinder,  men  kun  lokkede 
Hadets  Glimt  frem  i  hendes  Øine. 

Da  kom  Hertug  Erik,  hidkaldt  af  Dronningen, 

som  stoppede   ham  i  Farten    og   bod  ham  unde 
sig  nogen  Hvile. 

»Nu,  Erik,  spurgte  Dronningen,  hvorlunde 
huer  det  Dig  paa  Helsingborg? 

»Over  al  Maade  vel,  Fru  Moder,«  svarede 
han,  thi  det  var  blevet  ham  paalagt  at  give 
Dronningen  Modernavn,  »om  da  mange  Dage 
og  Aftener  blive  som  denne;  men  end  har  jeg 
ikke  dandset  med  den  fagreste  af  Eders  Jom- 
fruer, som  har  siddet  ledig  her  den  ganske  Aften ; 
tor  jeg  byde  hende  op? 

»Ei  hør/<  udbrød  Hertug  Vratislav,  som  sad 
i  sin  Stol,  blussende  af  Viin,  »Drengen  forstaaer 
sig  alt  paa  Kvindfolk!« 

Dronningen  sendte  ham  et  hvast  Blik,  men 
vendte  sig  dog  til  Kirsten  og  sagde : 

»Kirsten,  nu  kan  Du  ikke  slippe;  Hertug 
Erik  begjærer  at  dandse  med  Dig.« 

Da  reiste  Kirsten  sig,  og  der  var  næsten 
moderlig  Værdighed  i  den  Maade,  hvorpaa  hun 
rakte  Drenge-Hertugen  Haanden;  men  han  førte 
hende  saa  vel,  at  det  blev  et  smukt  Syn  at  see 
derpaa,  og  da  de  havde  dandset  en  Stund,  tog 
han  hendes  Haand  og  førte  hende,  ikke  tilbage 
til  Dronningen,  men  til  en  Løibænk  i  en  Vin- 
duesfordybning. 

Jeg    maa    tilbage    til    Dronningen,       sagde 
Kirsten  modstræbende. 

Det  har   ingen  Hast,«    sagde  Hertug  Erik; 

»tag  Sæde  her  og  lad  os  sladdre  lidt  med  hin- 
anden. Du  huer  mig  godt,  thi  Du  har  ikke  sagt 
et  sødt  Ord  til  mig,  som  de  Andre 

Kirsten  saae  overrasket  paa  ham,  smilte  og 
sagde : 

»Vel  muligt,  at  det  Beske  ligger  fremmest 
paa  min  Tunge,  og  derfor  burde  Eders  Naade 
ladet  mig  fare.« 

»Jeg  veed  Aarsagen,«  svarede  han  med  et 
snu  Blik  og  idet  han  lagde  Fingeren  paa  Næsen; 
»den  tykke  Karen,  som  dandser  der  med  Din 
Broder,  har  fortalt  mig  derom.« 

»Om  Eders  Naade  saa  synes,«  sagde  Kir- 
sten og  blev  rød,  »saa  tale  vi  helst  ikke  om 
mine  Anliggender.' 

»Som  Du  vil,«  svarede  Hertug  Erik  med  en 
krænket  Mine;  .men  var  jeg  Konge,  da  skulde 
Du  blive  fri  for  den  glugøiede  Jep  Muus,  og  jeg 
vilde  give  Dig  til  ham,  til  hvem,  som  jeg  hører, 
Din  Hu  staaer. « 

»Ei,«  udbrød  Kirsten  og  loe  tvungent,  »Eders 
Naade  har  end  ikke  traadt  Eders  Børneskoe  og 
kun  været  her  i  tvende  Dage,  og  dog  leger  I 
alt  Konge  og  vil  give  Jomfruer  bort!  Dog,  lad 
os  blive  ved  den  Leg,  men  da  helst  strax  gaae 
til  større  Ting.  Om  I  nu  var  Konge,  hvad  vilde 
I  da  foretage  Eder?« 

»Nu,«  svarede  den  lille  Hertug  efter  et  Øie- 

bliks  Betænkning,  »først  vilde  jeg  gjøre  nogle 
Riddere.« 

Den  Lyst  fik  han  til  sin  Tid  styret,  thi  ved 
sin  Kroning  senere  i  Kalmar  gav  han  ikke  min- 
dre end  et  hundrede  og  tre  og  tredive  Herrer 
Ridderslaget. 

»Dog,«  føiede  han  til  med  dæmpet  Røst 
og  idet  han  bøiede  sig  hen  til  Kirsten,  »der 
gaaer  nogle  Riddere  om  her  i  Hallen,  af  hvis 
Hæle  jeg  vilde  hugge  de  gyldne  Sporer  og  rive 
Kjeden  af  deres  Hals.« 

»Ei,«  udbrød  Kirsten,  »hvo  kan  det  være, 
som  alt  har  paadraget  sig  Eders  Unaade?« 

»Jeg  vil  blot  nævne  En,«  hviskede  Hertugen, 
»Hr.  Abraham.« 

»Ei  saa!«  sagde  Kirsten  livligt.  »Hvori  har 
han  da  forseet  sig?« 

»Jeg  skal  betroe  Dig,  hvorledes  det  forhol- 
der sig  dermed:  Da  vi  droge  herover,  sagde 
min  Fru  Moder  til  mig:  Den  mægtigste  Mand  i 
Danmark,  og  hvem  Din  vordende  Fostermoder, 
Dronningen,  ynder  meest,  det  er  Abraham  Bro- 
dersøn ;  hans  Venskab  maa  Du  vinde ;  men  hvad 
troer  Du,  at  min  Hr.  Fader  sagde?  Lige  det 
Modsatte,  nemlig  disse  Ord:  før  Du  har  vundet 
Abraham  Brodersøn  over,  vil  Du  intet  gjelde; 
staa  ham  imod,  hvor  Du  kan!  —  og  det  Raad 
huer  mig  bedst;  thi  han  er  en  hovmodig  Karl. 
Da  han  blev  forestillet  for  mig,    var  det  blot  til 

Nød,  at  han  bøiede  sin  Nakke,  og  han  gaaer 
her  og  kneiser  som  en  Paafugl  og  teer  sig,  som 
var  han  Konge.« 

Kirsten  lyttede  med  Forundring  til  den  Tale. 
Hun  glædede  sig  over  den  vordende  Konges 
fjendtlige  Stemning  mod  Hr.  Abraham,  men 
frygtede  for  at  give  sit  Hjerte  Luft  for  en  aaben- 
mundet  Dreng.     Endelig  sagde  hun : 

»Muligt  dog,  at  Eders  Fru  Moders  Raad 
var  det  forstandigste,  og  at  det  ikke  var  vel 
betænkt  af  Eders  Hr.  Fader  at  ophidse  Eder  til, 
hvad  I  dog  ikke  magter.« 

»Siig  mig  Et,«  bad  Hertug  Erik;  »forholder 
det  sig  saa,  at  Dronningen  har  ham  kjær  og 
vil  gjøre  ham  til  sin  Gemal?  Saa  gik  Talen 
hjemme  paa  Stolpe  * 

»Nei,  nei,«  svarede  Kirsten,  »det  har  sikkert 
Intet  paa  sig.« 

»Men  Du  ynder  ikke  Hr.  Abraham,«  ved- 
blev Hertug  Erik  ivrigt.  »Jeg  kan  læse  ■  det  i 
Dine  Øine,  at  Du  hader  ham.  Claus,  min  Kam- 
merdreng, sagde  i  Gaar  til  mig,  at  han  er  en 
Tyran,  hvem  Alle  ønske  Døden.  * 

»Hr.  Hertug,«  svarede  Kirsten,  »hør  nu  et 
godt  Raad !  Hvad  I  er  til  Sinds  at  gjøre  med 
Hr.  Abraham,  det  bør  I  dølge,  indtil  I  har  Magt 
til  at  gjøre  det;  end  er  I  ikke  Mand,  end  sidder 
Kronen  ikke  paa  Eders  Hoved,  og  I  formaaer 
Intet. « 

Kirsten  gav  der  den  vordende  Konge  en 
Lære  i  den  for  en  Regent  og  Statsmand  navnlig 
i  hine  Tider  saa  nyttige  Forstillelseskonst.  Hun 
tænkte,  at  Drengehertugen,  længe  inden  han 
blev  Mand  og  Konge,  vilde  glemme  hendes  Raad 
og  have  forvundet  sin  Skinsyge  paa  Abraham 
Brodersøn ;  men  deri  tog  hun  feil.  Hvor  mange 
gode  Raad  han  end  overhørte,  saa  nemmede 
han  dog  dette  og  bevarede  det  i  sit  Hjerte, 
hvor  det  laae  som  et  Frø,  hvis  Spire  voxede 
med  ham  selv,  indtil  det  tilsidst  bar  blodig  Frugt. 
Hans  Adfærd  i  Øieblikket  var  ogsaa  skikket  til 
at  vække  Formodninger  om  Sligt;  thi  efterat  han 
i  nogle  Øieblikke  havde  siddet  og  stirret  paa 
Kirsten  med  dæmonisk  Kløgt  i  sine  store  Øine, 
reiste  han  sig  og  gik  fra  hende  uden  at  sige 
et  Ord. 

Men  ikke  langt  derfra  stode  Bo  Stensøn  og 
Karen  Sture,  straalende  af  Fryd  ;  thi  Alt  havde 
nu  tilsyneladende  jevnet  sig  for  dem.  Karens 
Fader  havde  viist  sig  fast  og  var  bleven  enig 
med  Hr.  Steen  om,  at  deres  Børns  Forening 
snarest  muligt  skulde  fuldbyrdes;  men  da  de 
vare  vidende  om  Abraham  Brodersøns  Planer 
med  Bengt,  som  skulde  paatvinges  Karen,  saa 
havde  de  med  stor  Klogskab  jevnet  Grunden 
for  sig  hos  Dronningen.  De  havde  ikke  blot 
formaaet  Folmer  Lunge,  som  var  Svend  Stures 
gode  Ven,    til    at    tale   Bo    Stensøns   Sag,    men 

endogsaa  henvendt  sig  til  Hertuginde  Maria,  der 
strax  havde  fattet  Godhed  for  den  tækkelige  og 
yndefulde  Karen,  og  som  med  Varme  antog  sig 
hendes  Sag.  Dronningen  havde  jo  ogsaa  alt  i 
Forveien  kun  ringe  Lyst  til  at  blande  sig  i  dette 
Familieanliggende  og  syntes  i  det  Hele  taget  i  disse 
Dage  opsat  paa  at  fordele  sin  Gunst  mere  lige- 
ligt og  vise  Abraham  Brodersøn  tilbage  indenfor 
de  rette  Grændser.  Udfaldet  blev  derfor  et  fuld- 
stændigt Nederlag  for  ham  og  Bengt.  Dronningen 
tilbød  at  gjøre  Brylluppet;  det  blev  berammet 
til  samme  Dag  som  Kirstens,  og  hvad  Jaordet 
angik,  da  kom  Folmer  Lunge  dem  til  Hjelp  og 
fik  det  indrettet  saaledes,  at  det  om  et  Par 
Dage  skulde  staae  hos  hans  Frænde,  Johan 
Lurtge,  som  boede  paa  det  kun  en  Miils  Vei 
Nord  for  Helsingborg  liggende  Gundestrup.*) 

Herom  stode  nu  de  to  Lykkelige  og  talte, 
glade  ved  hinanden  og  saae  Fremtiden  i  et  Ro- 
senskjær.  Der  kunde  ikke  tænkes  noget  lifligere 
Skue,  end  Karens  Aasyn,  naar  Øinene  straalede, 
og  Smilehullerne  kom  frem;  og  Bo  Stensøn  var 
saa  fager  og  ridderlig  en  Skikkelse,  at  man 
kunde  forstaae,  at  Karens  Øine  straalede,  naar 
hun  saae  paa  ham;  men  der  var  dog  i  hans 
Blik  og  Holdning  Noget,  der  vidnede  om  Over- 
mod og  sorgløst  Letsind.     Karen  havde  fornum- 


*)  Kulla-Gunnarstorp. 

met  noget  dertil  ved  den  ringeagtende  Haan, 
han  ved  enhver  Leilighed  viste  Bengt.  Ganske 
vist  havde  hun  selv,  tvungen  dertil  ved  hans 
Paatrængenhed,  viist  Bengt  eftertrykkeligt  af-, 
men  hun  frygtede  ham  dog,  eller  rettere  hans 
Fader,  som  stod  bagved.  Hun  havde  da  ogsaa 
nu,  da  Alt  var  afgjort  efter  hendes  Ønske,  af 
sin  kloge  Fader  faaet  Tilhold  om  at  vise  sig 
venlig  og  imødekommende  mod  Bengt,  om  han 
atter  skulde  nærme  sig  til  hende ;  og  dette  skete 
nu  paa  en  overraskende  Maade. 

Han  kom  hen  til  dem,  rakte  Bo  sin  Haand 
og  sagde: 

»Lad  der  nu  ikke  mere  være  Fjendskab 
mellem  os!  Jeg  har  trukket  det  korteste  Straa, 
og  det  er  gaaet  mig  nær  til  Hjerte ;  men  dog 
ønsker  jeg  helst,  om  da  I,  Bo  Stensøn,  Intet 
har  derimod,  nu  som  før  at  kalde  Karen  min 
gode  Veninde,  hvad  hun  dog  var  alt  fra  Barns- 
been    af. 

Karen  saae  Bengt  skarpt  ind  i  Øinene;  det 
tyktes  hende,  at  Blikket  var  falskt  og  Smilet 
tvungent;  men  Bo  havde  seet  for  meget  ned 
paa  Bengt  til  at  kunne  fatte  noget  dybt  Nag  til 
ham,  og  hans  Lykke  gjorde  ham  godtroende, 
hvorfor  han  strax  rakte  Bengt  sin  Haand  og 
sagde  muntert: 

»Det  maa  jeg  lide,  Bengt  Ebbesøn!  Jeg 
havde    ved    min   Helgen   ikke    tiltroet    Eder   saa 

megen  Fornuft.  Er  dette  ærligt  meent,  da  skal 
I  fra  nu  af  være  Karens  og  min  Ven.« 

»Det  er  saa,«  svarede  Bengt,  idet  der  viste 
sig  et  ondt  Glimt  i  hans  Øine ;  men  det  forsvandt 
strax  igjen. 

Karen  gav  ham  tøvende  sin  Haand,  idet 
hun  sagde: 

y- Dette  kommer  ellers  noget  hastigt,  Bengt-, 
men  kjært  er  det  mig,  om  du  ikke  mere  bærer 
Nag  til  Bo  og  mig.« 

»Hastigt  ?<  spurgte  Bengt  paa  sin  opbru- 
sende Maade,  men  fattede  sig  og  svarede  med 
et  Smiil.  »Det  tykkes  mig  ellers,  at  Hastværket 
er  paa  Eders  Side ;  Jaord  om  tre  Dage  og  Bryl- 
lup om  syv  —  « 

»I  har  Ret,  Bengt,«  svarede  Bo,«  dette  er 
mod  al  Sædvane  og  næsten  ikke  sømmeligt; 
men  baade  Karens  Fader  og  min  ønskede  det 
saa.  Jeg  er  nær  ved  at  troe,«  føiede  han  til  med 
et  Smiil,  >  at  de  have  frygtet  at  I  skulde  komme 
med  Eders  og  Eders  Faders  ganske  Magt  og 
voldføre  Karen.  Drag  Eder  til  Minde,  at  I  und- 
sagde mig  den  Aften  paa  Varberg.« 

»Ha,  ha!«  loe  Bengt  og  blev  rød.  »Ja,  da 
var  jeg  kruset  i  Hovedet;  men  nu  tale  vi  helst 
ikke  mere  derom.« 

Saa  blev  han  noget  hos  dem  og  sladdrede 
med  dem,  og  i  de  følgende  Dage  holdt  han  til 
med  Bo  Stensøn,  søgte  ham  stedse  op  og  teede 

sig  som  hans  bedste  Ven.  Dette  forundrede 
for  saa  vidt  Karen  mindre,  som  det  stedse  lige 
fra  Barnsbeen  af  havde  været  saa  med  Bengt. 
Han  kjendte  ikke  til  at  holde  Maade ;  det  skulde 
strax  være  saa  hedt  med  Venskabet,  eller  det 
bristede;  men  hun  havde  Ondt  ved  at  troe  paa 
hans  Oprigtighed  nu.  Dog  vilde  det  sandsynligviis, 
om  Bengt  havde  faaet  Lov  til  at  skjøtte  sig 
selv,  endt  med,  at  han  forvandt  sit  Nag-,  thi 
hans  Kjærlighed  til  Karen  var  hverken  dyb 
eller  sand,  blot  en  Elskovsruus,  dreven  til  Spid- 
sen af  hans  krænkede  Forfængelighed;  men  en 
stærkere  Haand  havde  skudt  ham  frem  og  holdt 
Traadené,  saa  at  Bengt  maatte  dandse,  naar  der 
blev  trukket  i  dem. 

Hr.  Abraham  var  nemlig  rasende  over  sit 
Nederlag  og  over  den  Kulde,  Dronningen  i  den 
sidste  Tid  havde  viist  ham.  Han  tørstede  efter 
Hevn  og  skjønnede,  at  Bengt  i  sin  nuværende 
ophidsede  Sindstilstand  vilde  blive  et  villigt 
Redskab  til  at  fuldbyrde  den.  Der  behøvedes 
blot  et  Pust  for  at  faae  den  ulmende  Glød  til  at 
slaae  ud  i  Flamme;  og  just  nu  ved  Banketten, 
da  Hr.  Abraham  stod  og  betragtede  de  to  El- 
skende midt  i  den  sorgløse  Nydelse  af  deres 
Lykke,  modnedes  hans  Beslutning. 

Han  vinkede  Bengt  hen  til  sig,  pegede  paa 
Bo  og  Karen  og  sagde: 

»Taaler  Du  det  Syn?« 

»Hvad  skal  jeg  gjøre  derved,«  svarede 
Bengt  med  et  mørkt  Blik;  »jeg  nødsages  vel  til 
at  taale  det.« 

»Er  da  alt  Mandsmod  nu  veget  fra  Dig:« 
spurgte  Hr.  Abraham. 

»Men,  Fader,«  udbrød  Bengt,  »har  I  for- 
glemt, at  da  jeg  paa  Varberg  vilde  undsige 
Bo ,  da  formaaede  I  mig  selv  til  at  holde 
Fred?« 

»Ja,«  svarede  Hr.  Abraham,  > dengang  var 
der  Noget  at  tabe  ved  at  yppe  Strid;  men  nu 
staaer  Sagen  heelt  anderledes.  Vi  ville  mage 
det  saa,  at  der  kommer  en  Slæde  i  Veien  for 
det  Bryllup;  Bo  Stensøn  maa  faa  Forfald.« 

»Hvad  mener  I,  Fader?«  spurgte  Bengt 
hviskende  og  saae  paa  Hr.  Abraham  med  et 
spændt  Blik. 

»Just  ikke  det  Værste,  om  det  kan  und- 
gaaes, «  lød  Svaret,  >men  kunde  det  ikke  fryde 
Dig,  Bengt,  at  skamfere  Ansigtet  en  Kjende 
paa  denne  svenske  Straajunker,  som  har  snappet 
Din  gode  Brud  bort  lige  for  vor  Næse?« 

»Visselig, «  udbrød  Bengt,  »længe  har 
min  Hu  staaet  til  Sligt;  dog  tager  jeg  helst 
hans  Liv.« 

»Nu,«  svarede  Hr.  Abraham  undvigende, 
»snildt  maa  det  i  hvert  Fald  gjøres ;  helst  saa- 
lunde,  at  Du  faaer  Retten  paa  Din  Side.  Slut 
først  Fred  med  Bo  og  gjør  ham  tryg;  da  gaaer 

han  lettest  i  Fælden ;  siden  tales  vi  nærmere  ved 
om  den  Sag.« 

Og  Bengt  fulgte,  som  vi  have  seet,  sin 
Stiffaders  lumske  Raad.  Begyndelsen  viste,  at 
han  havde  et  godt  Greb  paa  Tingen,  ret  som 
om  han  havde  været  Hr.  Abrahams  Søn  efter 
Blodet;  men  i  saa  Fald  vilde  Hr.  Abraham 
neppe  sat  hans  Liv  i  Vove  blot  for  at  slukke 
sin  Hevntørst.  Vel  vilde  han  ikke  sin  Stifsøns 
Død;  men  vist  var  det  dog,  at  om  det  alligevel 
gik  saa,  at  Bengt  og  ikke  Bo  blev  skamferet 
eller  lod  sit  Liv,  da  vilde  han  ikke  fælde  en 
Taare.  Det  betænkte  Bengt  ikke,  blind  som 
han  var  i  sin  Lidenskab. 


FJERDE  KAPITEL. 


HR.  ABRAHAM   SOM   SANDHEDSVIDNE. 

J-Ja  Hr.  Abraham  den  næste  Morgen  over- 
veiede,  hvorledes  det  Overfald  paa  Bo  Stensøn, 
som  han  tilsigtede,  skulde  sættes  i  Værk,  ind- 
saae  han,  at  Bengt  maatte  have  en  snild  og 
modig  Hjelper.  Et  Øieblik  havde  han  tænkt 
paa  at  lade  det  Hele  udføre  ved  Leiesvende; 
men  de  kunde  forraade  ham,  og  derfor  opgav 
han  den  Plan.  Bedriften  skulde  gaae  paa  Bengts 
Kappe,  han  vilde  ikke  brænde  sine  egne  Fingre 
derved;  men  han  var  dog  ikke  hjerteløs  nok 
til  at  lade  sin  Stifsøn  i  Stikken;  han  vilde  gjøre 
Sit  til,  at  han  havde  sin  Samvittighed  fri,  selv 
om  det  Værste  skulde  skee. 

Han  havde  begge  sine  Haandlangere  ved 
Haanden;  thi  baade  Hr.  Stopatz  og  Henrik  Raspe 
havde  med  en  Deling  af  deres  Skytter  og  Land- 
seknegte    ledsaget    Dronningen    til    Helsingborg 

og  laae  i  Leir  udenfor  Staden.  Henrik  Raspe 
forblev  paa  sine  Enemærker,  naar  ikke  Tjenesten 
kaldte  ham  derfra;  men  Hr.  Stopatz  viste  sig 
nu  og  da  ved  Hove ;  thi  Ridderkjeden  gav  ham 
Adgang  til  Dronningens  Ranketter.  Der  be- 
handlede Fruerne  og  Jomfruerne  ham  med  tem- 
melig Ringeagt;  men  han  kunde  ikke  trives 
uden  Kvindegunst,  og  derfor  tyede  han  gjerne 
til  Elseby. 

Hendes  Stilling  var  trods  Dronningens  Gunst 
trykket;  oftest  naar  Dandsen  gik,  sad  hun  ledig; 
de  unge  Herrer  holdt  sig  fra  hende,  deels  fordi 
ikke  engang  al  hendes  Skjønhed  i  deres  Øine 
kunde  dække  over  hendes  tvivlsomme  Herkomst, 
deels  og  maaskee  meest  fordi  de  vidste,  at  Hr. 
Abraham  havde  kastet  sine  Øine  paa  hende. 

Under  disse  Omstændigheder  maatte  Hr. 
Stopatz  være  velkommen,  og  der  opstod  et 
Venskabsforhold  mellem  ham  og  Elseby,  dog 
ikke  fordi  hun  paa  nogen  Maade  fandt  Behag  i 
ham,  tvertimod;  men  det  var  dog  bedre  at  føres 
i  Dandsen  af  denne  forlorne  Ridder,  end  at 
være  heelt  udenfor  Spillet.  Han  teede  sig  dernæst 
saa  sømmeligt  og  viste  hende  saa  stor  Ærbø- 
dighed, at  ikke  engang  Elsebys  Ven  og  hans 
Velynder,  Hr.  Abraham,  blev  nidkjær  derover. 
Han  var  endogsaa  Hr.  Stopatz  taknemmelig  for 
dette  Galanteri  og  betragtede  det  som  en  Op- 
mærksomhed,   der    var    viist    ham    selv.       Det 

Dronningens  Jomfruer.  2  - 

endte  da  med,  at  Hr.  Stopatz  nu  og  da  gik 
hans  Ærinde  som  Elskovsbud  til  Elseby;  og 
saaledes  var  nu  Kong  Peters  Ridder  kommen 
i  Gunst  og  nød  Behagelighederne  derved,  mens 
Henrik  Raspe  blev  forglemt.  Det  var  jo  ogsaa 
en  Selvfølge,  at  naar  Skuepladsen  for  Hr.  Abra- 
hams Rænker  var  de  bonede  Gulve,  kunde  en 
ubehøvlet  Leiesvend  som  Henrik  Raspe  ikke 
bruges,  og  Hr.  Stopatz  var  stedse  til  Tjeneste 
for  Intet.  Han  gjorde  tilsyneladende  Alt  for 
sin  egen  Fornøielse,  og  omendskjøndt  Hr.  Abra- 
ham ikke  tvivlede  om,  at  den  forlorne  Ridder 
jo  ventede  Løn,  behøvede  man  dog  ikke  altid 
at  have  Haanden  i  Pungen,  naar  man  trængte 
til  hans  Hjelp.  Hans  Mod  var  hævet  over  al 
Tvivl,  og  Hr.  Abraham  var  nu  kommen  efter, 
at  der  under  hans  Naragtighed  dølgede  sig  stor 
Snuhed.  Han  var  altsaa  den  rette  Mand  til  at 
vogte  paa  Bengt  og  sørge  for,  at  den  paatænkte 
Hevndaad  blev  udført  baade  sikkert  og  snildt. 

Hr.  Abraham  lod  ham  derfor  flux  hente  og 
sagde  til  ham: 

»Hr.  Stopatz,  I  kan  bevise  mig  en  Tjeneste. 
Der  er  overgaaet  min  Stifsøn  en  stor  Kræn- 
kelse ;  han  har  fra  Barndommen  af  havt  Karen 
Svendsdatter  kjær  og  haabede  engang  at  hjem- 
føre hende  som  sin  Hustru;  men  hendes  Fader 
vil  nu  give  hende  til  Bo  Stensøn;  har  I  intet 
fornummet  til  den  Sas? 

»Visselig,«  svarede  Hr.  Stopatz,  »jeg  har 
baade  Øine  og  Øren;  men  desforuden  har  Jom- 
fru Elseby  fortalt  mig  Noget  derom.« 

Hr.  Abraham  saae  skarpt  paa  Hr.  Stopatz, 
som  fik  en  Fornemmelse  af,  at  han  i  sin  Ind- 
bildskhed havde  begaaet  en  Bommert. 

»Nu,«  vedblev  Hr.  Abraham,  »saa  er  I  vel 
ogsaa  vidende  om,  at  Bengt  fnyser  af  Harme 
og  for  enhver  Priis  vil  tage  Hevn  over  Bo 
Stensøn?« 

»Nei, «  svarede  Ridderen  forsigtigt,  »derom 
veed  jeg  Intet  ;«  men  han  læste  det  strax  i  Hr. 
Abrahams  Øine,  at  han  atter  havde  været  uhel- 
dig ;  før  havde  han  været  for  meget,  nu  var  han 
for  lidet  vidende. 

»Da  forholder  det  sig  saa,«  sagde  Hr.  Abra- 
ham barskt-,  »jeg  evner  neppe  at  styre  ham  og 
frygter,  at  han  skal  komme  i  Ulykke  derved. 
Dog  er  hans  Harme  retfærdig,  og  Bo  fortjener 
en  Revselse;  jeg  kan  ikke  følge  Bengt  paa  alle 
hans  Veie  og  vogte  paa  ham,  det  Bruushoved 
han  er.  Vil  I  paatage  Eder  den  Gjerning?« 

Udtrykket  i  Hr.  Stopatz  Aasyn  blev  med 
Et  alvorligt;  det  sødlige  Smiil  forsvandt,  og  i 
hans  stirrende  Blik  laae  tydeligt  det  Spørgs- 
maal :  hvad  er  den  Tales  sande  Mening  ? 

Jeg  skal,«  vedblev  Hr.  Abrabam,  »skaffe 
Eder  nogle  Dages  Orlov,  saa  I  kan  gaae  og 
komme,  som  I  lyster.     Slut  Eder  til  Bengt,  vind 

hans  Fortrolighed  og  staa  ham  bi;  jeg  skal  lade 
ham  vide,  at  jeg  har  udseet  Eder  til  at  være 
hans  Hjelper  og  — « 

»Herre,«  udbrød  endelig  Hr.  Stopatz,  »den 
Part  af  Gjerningen  er  let  nok.  Hr.  Bengt  og  jeg 
ere  alt  vel  kjendte  med  hinanden;  det  vil  ikke 
falde  mig  svært  at  vinde  hans  Tillid ;  men  hvor- 
om dreier  det  sig?  Skal  Bo  Stensøn  skilles  ved 
Livet?  Tilkjendegiv  mig  Eders  Villie,  da  veed 
jeg,  hvad  jeg  gaaer  til,  saafremt  jeg  da  paatager 
mig  Hvervet. 

»O,«  svarede  Hr.  Abraham,  »jeg  vil  Intet  i 
den  Sag ;  det  er  min  Stifsøns  Villie,  som  skal 
fuldbyrdes,  og  han  under  Bo  Stensøn  det  Værste, 
men  jeg  ikke.  Drab  er  en  dyr  Spas;  at  slaae 
den  Karl  til  Krøbling  vil  være  Nok.« 

»Men  Udfaldet  af  en  Dyst  lader  sig  ikke 
forud  beregne/  indsendte  Hr.  Stopatz.  >Ere 
Sværdene  først  af  Balgen,  da  gaaer  Døden  i 
Hælene  paa  de  Kjæmpende-  som  det  gik  min 
Ven,  Wikman  von  Hugenez,  der  en  Dag  fegtede 
med  Albert  von  Sage,  og  det  endda  blot  for 
Spøg;  men  de  bleve  hidsige,  i  et  Nu  havde 
Wikman  sin  Modstanders  Kaarde  gjennem  Livet 
og  faldt,  idet  han  raabte  :  Sancte  Cuni  —  thi  den 
hellige  Cunibertus  var  hans  Skytspatron  —  men 
han  fik  end  ikke  Stunder  til  at  fuldføre  Ordet, 
Blodet  væltede  frem,  han  var  stum  og  kort  efter 
død.     Jeg  kan  ikke  borge  for  Bo  Stensøns  Liv, 

saa  lidt  som  for  Eders  Søns,  og  blander  jeg  mig 
i  Striden,  da  kan  og  jeg  blive  paa  Pladsen.« 

Vidste  jeg  ikke  bedre,«  svarede  Hr.  Abra- 
ham med  et  spydigt  Smiil,  da  maatte  jeg  af 
den  Tale  slutte,  at  I  var  en  Fredens  Mand, 
raadløs  og  usnild,  naar  det  gjelder;  menjegveed, 
at  I  før  har  gjort  som  denne  Albert  von  Sage 
og  det  med  koldt  Blod.  Sagen  kan  ikke  gives 
i  bedre  Hænder,  end  i  Eders.  I  skal  hindre 
Bengt  i  at  fare  buus  paa  i  Utide,  I  skal  passe 
Leiligheden  og  vælge  Stedet,  og  naar  I  mager 
det  saa,  at  I  og  Bengt  træffe  Bo  Stensøn  alene, 
saa  I  bliver  To  mod  En,  vilde  det  være  sært, 
om  han  da  ikke  maa  bukke  under.  Kan  det 
ikke  være  Andet,  da  maa  han  blive  paa 
Pladsen.« 

Nu  forstod  Ridderen  grant  Hr.  Abrahams 
Mening  og  vidste,  hvis  Villie  det  var,  der  skulde 
fuldbyrdes.  Han  besluttede  da,  at  den,  der  be- 
stilte Spillemanden,  ogsaa  skulde  betale  Mu- 
siken. 

»Hr.  Abraham,«  sagde  han  med  en  betæn- 
kelig Mine,  »dette  er  en  saare  vovelig  Sag.  Hr. 
Bo  er  en  Mand  af  stor  Æt  og  i  Gunst  hos 
Dronningen.  Dernæst  veed  I,  hvor  strengt 
Hendes  Naade  pleier  at  straffe  Enhver,  som  yp- 
per Strid  og  tager  sig  selv  til  Rette.  Eders 
mægtige  Beskyttelse  kan  muligt  bjerge  Hr. 
Bengt;   hans  store    Ungdom    og    skuffede  Kjær- 

lighed  vil  desuden  tale  til  Undskyldning  for  ham ; 
men  hvad  skal  undskylde  og  bjerge  mig?  Lov 
er  lagt,  at  den  skal  holdes;  naar  den  krænkes, 
da  kræver  den  sit  Offer,  og  det  turde  da  hænde, 
at  jeg  blev  Syndebukken.« 

»I  vil  da  ikke?«  spurgte  Hr.  Abraham. 

»Lad  høre  de  Vilkaar,  I  byder  mig,«  sagde 
Hr.  Stopatz  ligefrem. 

»I  skal  ikke  gjøre  det  omsonst,«  svarede 
Hr.  Abraham;  »men  I  overdriver  Faren.  Selvføl- 
gelig vil  min  Beskyttelse  og  vorde  Eder  til 
Deel ;  og  naar  I  tirrer  Bo  Stensøn,  saa  han  bliver 
den  Angribende,  da  er  det  blot  Selvforsvar.« 

»Og  hvor  ere  vore  Vidner?«  spurgte  Hr. 
Stopatz.  »Det  tykkes  mig,  I  sagde  før,  at  Hr. 
Bengt  og  jeg  skulde  see  at  træffe  Bo  Stensøn 
alene,  saa  vi  blive  To  mod  En?  Men,«  vedblev 
han  og  slog  storladent  med  Haanden,  »I  skal 
ikke  bekymre  Eder  for,  hvorledes  Sagen  bliver 
stillet  an.  Paatager  jeg  mig  Hvervet,  da  kan  I 
lide  paa,  at  Intet  skal  blive  forsømt  for  at  dække 
Hr.  Bengt  og  mig  det  meest  mulige;  men  for 
Intet  vover  jeg  ikke  Ære  og  Liv  i  en  Sag,  som 
ei  vedkommer  mig.« 

Hr.  Abraham  strøg  sit  Skjæg  og  tænkte 
efter;  endelig  sagde  han: 

»Jeg  kan  ikke  fortænke  Eder  deri;  det  har 
ikke  heller  været  min  Mening,  at  I  skulde  gaae 

ulønnet  derfra.  Lykkes  Sagen,  og  Alt  gaaer  efter 
Ønske,  da  skal  jeg  lønne  Eder  kongeligt.« 

»Nei,  ikke  saa!«  udbrød  Hr.  Stopatz. 
»Naar  jeg  gjør  Tingen  og  i  alle  Maader  handler 
forsvarligt,  da  maa  jeg  have  min  Løn,  hvordan 
end  Udfaldet  bliver.« 

»Nu,  hør  da,«  svarede  Hr.  Abraham.  »Jeg 
har  en  god  Gaard  i  Haslev,  ved  Hallandsaas; 
den  vil  jeg  skjenke  Eder  kvit  og  frit.« 

»Det  vilde  ikke  være  ilde/:  sagde  Hr.  Sto- 
patz,  »om  det  var  sikkert.« 

»Hvad?«  foer  Hr.  Abraham  op,  »tvivler  I  om 
min  Ærlighed  og  mener,  at  jeg  vil  bryde  mit  Ord?« 

Det  gjorde  Hr.  Stopatz,  og  han  vilde  tvivlet 
end  mere,  om  han  havde  vidst,  at  Hr.  Abraham 
engang  havde  smurt  Henrik  Raspe  om  Munden 
med  det  samme  Løfte,  eller  i  det  Mindste  givet 
ham  Haab  om  engang  at  erhverve  denne  Her- 
lighed, Gaarden  i  Haslev,  som  hørte  til  Skedal, 
men  laae  Eieren  afsides  og  ubekvemt,  og  dertil 
ikke  var  nogen  god  Gaard.  Hr.  Stopatz  svarede 
imidlertid  med  sit  sødeste  Smiil: 

»Paa  ingen  Viis,  Hr.  Abraham!  Eders  Ord 
er  mig  Nok;  det  er  hørt  og  skal  vorde  husket. 
Jeg  skal  ikke  undlade  til  sin  Tid  at  gjøre  mit 
Krav  gjeldende,  om  jeg  kommer  levende  derfra; 
men  om  jeg  end  alt  havde  Laasebrevet*)  i  min 

*j  Skjødet. 

Lomme,  hvad  Gavn  vilde  jeg  faae  deraf,  om 
jeg  bliver  lagt  i  Jern,  eller  muligt  jaget  ud  af 
Riget?  Giv  mig  strax  ti  Mark  Sølv*),  da  ere 
vi  kvit,  om  Anslaget  mislykkes ;  men  gaaer  Alt 
efter  Ønske,  da  staaer  dog  Eders  Løfte,  hvad 
Gaarden  i  Haslev  angaaer,  ved  Magt.  Paa  disse 
Vilkaar  er  jeg  Eders  Mand.  Mindre  kan  ikke 
gjøre  det.  Tykkes  I  ikke  derom,  da  vend  Eder 
hellere  til  en  Anden.« 

Det  var  imidlertid  ikke  raadeligt  at  indvie 
Flere  i  den  Sag,  og  da  Hr.  Abraham  skjønnede,. 
at  det  ikke  nyttede  at  prutte  her,  slog  han  til. 
Hr.  Stopatz  fik  Pengene,  bar  dem  i  en  Pose 
under  sin  Kappe  til  sit  Telt  og  forvarede  dem 
i  den  svære  jernbeslagne  Kiste,  som  stod  der, 
og  i  hvilken  befandt  sig  alle  Lykkeridderens 
Eiendele. 

Derpaa  vendte  han  tilbage  til  Slottet  og 
opsøgte  Bengt,  som  blev  saare  glad  ved  den 
Makker,  hans  Stiffader  der  sendte  ham;  thi  han 
var  i  Forlegenhed  med,  hvorledes  han  nu  under 
et  antagelig  Paaskud  skulde  komme  Bo  Stensøn 
tillivs ;  og  der  var  dog  for  megen  Ridderlighed 
i  ham,  til  at  han  gad  indlade  sig  paa  ligefrem 
Stimandsgjerning.  Det  var  derfor  neppe  blevet 
til  Noget,  hvis  Sagen  ikke  var  bleven  lagt  i  Hr. 
Stopatz  Hænder;  men  da  denne  i  slige  Bedrifter 

*)  ca.  600  Kr. 

saa  erfarne  Herre  havde  talt  en  liden  Stund  med 
Bengt  og  faaet  de  Oplysninger  om  Bo  Stensøns 
Gjøren  og  Laden,  som  han  ønskede,  havde  han 
strax  sin  Plan  fix  og  færdig. 

Han  fik  nemlig  at  vide,  at  Bo  Stensøn,  som 
ofte  færdedes  nede  i  Helsingborg  By  og  pleiede 
Omgang  med  Borgermesteren  og  nogle  af  de  for- 
nemste Kjøbmænd,  havde  ladet  sig  optage  i 
Stadens  Sanct  Knuds  Gilde  og  yndede  at  bi- 
vaane  Laugets  Møder.  Bengt  vidste,  at  et  saa- 
dant  skulde  holdes  samme  Dags  Aften,  og  at 
det  vilde  blive  en  større  Forsamling  baade  af 
Mænd  og  Kvinder  og  med  Dands.  Ved  en  slig 
Leilighed  turde  Gildebrødrene  medbringe  et  Par 
Venner  hver,  og  nu  foreslog  Hr.  Stopatz  Bengt 
at  anmode  Bo  Stensøn  om  at  tage  dem  begge 
med.  Ridderen  antog,  at  Bo,  som  var  en 
munter  Herre,  ret  slog  Gjekken  løs  blandt  Bor- 
gerne og  vilde  gaae  derfra  hed  af  Viin.  I  hvert 
Fald  maatte  han  sørge  for,  at  det  skete,  og  saa 
vilde  det  neppe  falde  vanskeligt  paa  Hjemveien 
at  yppe  Klammeri  og  gjøre  det  af  med  ham. 

Bengt  gjorde,  som  Hr.  Stopatz  havde  til- 
raadet,  og  Bo  erklærede  sig  strax  villig  til  at 
medtage  baade  ham  og  Hr.  Stopatz  og  indfore 
dem  i  Gildet.  Han  foreslog  Bengt  at  lade  sig 
gjøre  til  Knudsbroder  og,  glad  i  Hu,  som  han 
i  disse  for  ham  saa  lykkelige  Dage  var,  beskrev 
han,    hvor    muntert    det    ofte    gik  til  ved    disse 

Forsamlinger  og  lovede  Bengt  en  fornøielig  Af- 
ten. Saa  tillidsfuld  og  venlig  viste  han  sig  ved 
denne  Leilighed,  at  Bengt  med  de  Hevn-  og 
Mordtanker,  han  bar  paa,  følte  sig  heelt  ilde  til- 
mode derved;  men  Loddet  var  nu  kastet;  han 
kunde  ikke  trække  sig  ud  af  Sagen  uden  at 
staae  for  Hr.  Stopatz  som  en  Nar  og  feig 
Karl,  og  derved  krympede  hans  falske  Æres- 
følelse sig. 

Imidlertid  tog  Hr.  Stopatz  sine  Forholds- 
regler. Han  havde  fraraadet  Bengt  at  komme 
med  noget  stort  Følge  af  Svende,  da  det  kunde 
vække  Mistanke;  kun  Henning  skulde  tages  med; 
og  ligesaa  agtede  han  selv  blot  at  lade  sig  led- 
sage af  den  Skytte,  han  havde  til  sin  Betjening, 
og  som  pleiede  at  bære  hans  Kappe;  men  han 
sikkrede  sig  i  Smug  en  Bedækning  af  sex  Skyt- 
ter, haandfaste  Karle,  paa  hvilke  han  kunde 
stole.  Han  bød  dem  gaae  ned  til  Staden,  som 
om  de  vilde  gjøre  sig  en  glad  Aften  der,  og 
tage  Post  hos  en  Ølkone ,  som  havde  sin 
Bod  ikke  langt  fra  Gildehuset.  Der  skulde  de 
forblive  roligt,  indtil  de  fik  Bud  fra  ham,  hvilket 
vilde  skee,  naar  han  brød  op  for  at  begive  sig 
paa  Hjemveien ;  og  naar  han  med  sine  Venner 
var  gaaet  ud  af  Gildehuset,  da  skulde  de  følge 
efter,  men  ubemærket  og  i  nogen  Afstand,  dog 
ikke  længere  borte,  end  at  de,  naar  han  stødte 
i  sin  Pibe,   i  en  Fart  kunde  være  ved   Haanden. 

Han  bød  dem  komme  væbnede  med  Sværd  og 
Dolk,  ikke  sladdre  til  nogen  af  deres  Fæller  om, 
at  de  gik  i  hans  Ærinde,  og  lovede  dem  en 
god  Belønning,  hvis  de  nøiagtigt  efterkom  hans 
Befalinger. 

Udsigt  til  et  Sværdskifte  af  denne  Art  satte 
stedse  Hr.  Stopatz  i  dæmonisk  muntert  Lune, 
og  han  mente,  at  Kaarene  ved  denne  Leilighed 
vare  særdeles  gunstige  for  ham  selv.  Han 
skulde  blot  hidse  to  Hanekyllinger  paa  hinanden 
og  behøvede  ikke  at  bekymre  sig  synderligt  om 
Udfaldet.  Det  var  nemlig  hans  Forsæt  aldeles 
ikke  at  blande  sig  i  Haandmænget,  naar  han 
ikke  blev  angreben.  Faldt  Bengt,  da  blev  Hr. 
Abraham  for  saa  vidt  hevnet,  som  Bo  Stensøn 
som  Drabsmand  maatte  fiye  af  Landet,  og  det 
vilde  da  have  lange  Udsigter  med  hans  Bryllup. 
Høi  vilde  dernæst  den  Mandebod  blive,  Hr. 
Abraham  vilde  kræve  for  sin  Stifsøns  Drab ;  han 
vilde  hyle  af  Sorg  og  ophidse  Dronningen,  men 
i  sit  Hjerte  glæde  sig,  fordi  han  var  bleven  sin 
besværlige  Stifsøn  kvit;  og  der  var  størst  Sand- 
synlighed for,  at  Kampen  vilde  faae  dette  Ud- 
fald, thi  Bo  Stensøn  var  Bengt  overlegen  baade 
i  Styrke  og  Vaabenfærdighed.  Betænkeligere 
blev  Sagen,  hvis  Bo  Stensøn  faldt;  men  da 
maatte  han  give  det  Udseende  af,  at  han  havde 
gjort  Sit  til  at  forebygge  Kampen;  og  i  dette 
Tilfælde  maatte  Hr.  Abraham  endda  være  vel 
tilfreds,     eftersom    Hevnen    blev    fuldbyrdet    og 

Bengt  maatte  flye,  saa  Hr.  Abraham  for  lange 
Tider  kunde  blive  ham  kvit.  Mindst  tilfreds- 
stillende men  ogsaa  mindst  sandsynlig  var  den 
tredie  Mulighed,  at  det  Hele  løb  af  uden 
Mandefald.  Han  havde  det  imidlertid  i  sin  Magt, 
om  han  mente  det  tilraadeligt,  selv  at  gribe  ind. 
Det  gjaldt  blot  om  at  mage  det  saa,  at  de  bleve 
alene  med  Bo  Stensøn.  Han,  Hr.  Stopatz,  havde 
jo  desuden  sine  Skytter  ved  Haanden,  og  han 
mente  ved  gode  Haandpenge  at  kunne  faae  dem 
til  at  vidne,  hvad  det  skulde  være. 

Iført  sin  stadseligste  Klædning,  smykket  med 
Ridderkjeden  og  muntert  smilende  indfandt  Hr. 
Stopatz  sig  til  den  berammede  Tid  paa  Slottet; 
men  strax  blev  han  vaer,  at  Bengt  Ebbesøns 
Holdning  var  usikker  og  spaaede  ilde.  Snart  saae 
han  mørkt  hen  for  sig,  snart  loe  han  overstadigt 
og  forsikkrede  et  Par  Gange  uden  særlig  Foran- 
ledning Bo  Stensøn  om  sit  Venskab.  Dette 
overraskede  ham  dog  ikke ;  men  det  forundrede 
og  foruroligede  ham  tillige,  at  Bo  Stensøn  ogsaa 
lod  til  at  være  i  et  saare  fortrædeligt  Lune; 
men  han  fik  snart  Forklaringen,  thi  Bo  gjorde 
en  Undskyldning  for  den  noget  uvenlige  Mod- 
tagelse, han  havde  givet  sine  Gjester,  idet  han 
sagde: 

»Tag  mig  ikke  min  Vrantenhed  ilde  op! 
Min  Hjertenskjær  har  voldet  det.  Hun  lider 
ikke,  at  jeg  gaaer  til  de  Gilder  og  dandser  med 

Borgernes  Dottre,  og  det  var  heller  ikke  min 
Hensigt  at  fare  fort  dermed ;  men  alt  for  længe 
siden  har  jeg  givet  Løfte  om  at  indfinde  mig  til 
dette  Broder-  og  Søstermode  og  turde  ikke 
svigte.  Det  gav  saa  en  liden  Tørn  mellem  min 
Hjertenskjær  og  mig,  den  første  •  men  den  kom 
lovlig  hastigt,  alt  forinden  Trolovelsen.  Jeg 
lovede  hende  imidlertid,  at  denne  min  Gildesgang 
skulde  blive  den  sidste ;  saa  bleve  vi  forligte,  og 
hun  lod  mig  gaae.« 

»I  handlede  mandigt  og  klogt,«  svarede  Hr. 
Stopatz;  »det  gaaer  med  stridige  Kvinder,  som 
med  stædige  Heste;  faaer  man  ikke  Overtaget 
i  den  første  Dyst,  da  vorde  de  aldrig  tæmmede. 

Den  Lignelse  behagede  ikke  Bo  Stensøn, 
hvorfor  han  svarede: 

»Hvilken  Snak!  Der  findes  ingen  blidere 
Jomfru  i  det  ganske  Land,  end  Jomfru  Karen; 
og  det  bæres  mig  for,  at  hun  dog  havde  Ret; 
jeg  burde  blive  til  Huse ;  men  nu  kan  det  ikke 
gjøres  om,  uden  at  jeg  kommer  til  at  staae  for 
hende  som  en  Nar,  og  lad  os  da  se  at  komme 
fort!« 

Saa  gik  de  af  Slottet  og  ned  ad  Bjerget  til 
Staden,  idet  'Hr.  Stopatz  tænkte,  at  naar  Hr.  Bo 
først  var  nede  i  det  muntre  Selskab,  da  vilde 
alle  Griller  forgaae  ham,  og  det  slog  ogsaa  til. 
Det  blev  et  overstadig  lystigt  Gilde ;  Bo  Stensøn 
drak  mere,  end  han  havde  godt  af,  og  det  vilde 

ikke  frydet  Karen  Sture,  om  hun  havde  kunnet 
see,  hvor  frit  han  tumlede  sig  i  Dandsen,  og  om 
hun  havde  kunnet  høre  alle  de  smukke  Ting, 
han  hviskede  Kjøbstadsjomfruerne  i  Ørerne ;  men 
han  brød  dog  af  i  rette  Tid  og  gik,  fulgt  af 
Bengt  og  Hr.  Stopatz,  af  Gildehuset,  allerede 
inden  Natten  faldt  paa. 

Saa  vandrede  de  i  Aftenskumringen  op  ad 
Bjerget  tilbage  til  Slottet,  Bo  Stensøn  og  Bengt 
foran,  idet  Hr.  Stopatz  holdt  sig  noget  tilbage 
for  at  see,  om  hans  Skytter  vare  komne  paa 
Benene  og  fulgte  efter. 

Bo  havde  en  halv  Ruus,  og  Munden  løb 
paa  ham;  men  Bengt  sagde  ikke  et  Ord.  Han 
havde  ogsaa  drukket  tæt,  men  jo  mere  han  drak, 
desto  mørkere  i  Hu  blev  han. 

»Du  er  i  ondt  Lune  i  Aften,  Bengt,«  sagde 
Bo.  »Hvi  seer  Du  saa  mørkt?  Tog  Du  For- 
argelse deraf,  at  jeg  kyssede  Borgermesterens 
Juliane?  Jeg  veed,  at  Du  er  en  reenlivet  Yng- 
ling; men  tænk  nu  ikke  det  Værste  om  mig  og 
forraad  mig  ikke  for  Karen !  Det  var  blot  Spas 
af  mig,  som  af  den  glade  Jomfru  selv;  skjøndt 
lidt  løs  paa  det  er  hun.  Ak,  Bengt,  de  dydige 
Dannekvinder  i  Stæderne  ere  ikke' mange.  An- 
selmus,  Graabroderen,  som  løber  med  Tigger- 
posen, sagde  forgangen  Dag  til  mig :  der  er  ikke 
flere   dydige  Kvinder   her  i  Staden,    end  at   jeg 

kan  bære  dem  ud  i  min  Sæk;    men  han  har  en 
ond  Tunge.« 

Mens  han  saaledes  sladdrede,  gik  han  hur- 
tigt opad  Bakkestien,  og  da  Afstanden  fra  Gildes- 
huset  til  Slottet  kun  var  kort,  vare  de  allerede 
ikke  langt  fra  Borgporten,  da  Hr.  Stopatz  ind- 
hentede dem.  Da  han  saae,  at  de  gik  ganske 
som  før,  Arm  i  Arm,  tænkte  han,  at  Modet  var 
forgaaet  Bengt,  og  at  det  ikke  vilde  blive  til 
Xoget;  men  i  det  Samme  brød  Bengt  løs.  Bo 
var  vedbleven  at  snakke  og  sagde  tilsidst: 

.Men  nu  hører  min  Gildesgang  op,  Bengt! 
Fra  den  Dag  af,  at  jeg  har  sat  Fæstensringen 
paa  Karens  Finger,  og  vi  have  drukket  Fæstens- 
øllet  — 

Da  rev  Bengt  sin  Arm  ud  af  hans,  sprang 
fra  ham,  trak  sit  Sværd  og  huggede  efter  ham, 
idet  han  raabte: 

>Det  skal  aldrig  skee-  før  skal  det  blive 
Gravøl!« 

Det  var  just  ikke  meget  ridderligt  gjort, 
eftersom  Bengt  ikke  gav  sin  Modstander  Tid  til 
at  faa  Sværdet  af  Skeden;  men  det  skete  i  Ra- 
seri og  ikke  efter  lumsk  Beregning.  Bengt  havde 
slet  ikke  seet  efter  Hr.  Stopatz,  og  saa  vel  rettet 
og  kraftigt  faldt  Hugget,  at  det  vilde  gaaet  Bo 
Stensøn  ilde,  hvis  ikke  Faren  i  et  Nu  havde 
klaret  hans  Hoved  og  gjort  ham  ædru.     Let  og 

smidig,  som  han  var,  sprang  han  til  Side,  idet 
han  raabte: 

»Du  er  drukken  og  galen,  Dit  Sviin!« 

Bengts  Sværd  kløvede  blot  Luften,  Bos 
foer  af  Balgen  som  et  Lyn,  og  da  Bengt  løftede 
Armen  for  at  hugge  til  igjen,  stak  Bo  efter  ham. 
thi  hans  Værge  var  en  Stikkemetz  eller  Kaarde, 
og  ramte  ham  lige  i  Armhulingen.  Bengts  Sværd 
faldt  ham  af  Haanden,  han  skreg  op  og  faldt 
næsegruus  til  Jorden,  hvor  han  blev  liggende 
uden  Bevidsthed. 

Det  gik  lige  saa  hastigt,  som  med  Hr.  Sto- 
patz's  Ven,  Wikmann  von  Hugenez;  men  Hr. 
Stopatz,  det  være  sagt  til  hans  Ære,  kom  nu 
selv  under  den  samme  Uberegnelighedslov,  for- 
glemte sit  lumpne  Forsæt,  at  holde  sig  udenfor 
Haandmænget,  og  drog  sit  Sværd  for  at  hevne 
Bengt,  da  i  det  Samme  et  Sværd  lynede  for 
hans  Øine,  og  Henrik  Raspes  grove  Røst  lød  i 
hans  Øren. 

»Kast  Sværdet  og  overgiv  Eder,«  raabte 
han;  »I  er  min  Fange!  Jeg  skal  lære  en  Ridder 
af  Landeveien  som  Eder  at  bryde  Dronningens 
Fred  lige  udenfor  hendes  Borgport.« 

»Vi  faae  see!«  raabte  Hr.  Stopatz  og  stødte 
i  sin  Pibe,  hvis  Lyd  hidkaldte  Skytterne ;  men 
allerede  inden  de  naaede  derhen,  opdagede  han, 
at  Henrik  Raspe  ikke  var  alene;  bag  nogle 
Tjørnebuske   stod  en   stor  Hob  af  hans  Landse- 

knegte,  hvorfor  han  stak  sit  Sværd  i  Skeden  og 
sagde  koldsindigt: 

Der  pudsede  I  mig,  Henrik;  men  see  Eder 
vel  for,  inden  I  foretager  Mere  i  denne  Sag.  al 
den  Stund  dette  ikke  er  mit  Værk;  en  større 
Mand  staaer  bagved.« 

»Just  hvad  jeg  formodede,«  svarede  Henrik; 
»og  I  behøver  ikke  at  nævne  hans  Navn.  Han 
vil  nu  skjønne,  at  han  kunde  henvendt  sig  til  en 
klogere  Mand  end  Eder  for  at  faae  sit  Anslag 
sat  i  Værk,  hvilket  det  end  har  været;  dog 
neppe  saa  lige  det,  at  Hr.  Bengt  skulde  undlives 
af  sin  Medbeiler.« 

Saaledes  blev  alle  Hr.  Stopatz's  snue  Be- 
regninger gjorte  til  Skamme.  Han  havde  ikke 
skjenket  Henrik  Raspe  en  Tanke,  eller  forestillet 
sig  den  Mulighed,  at  han  kunde  blive  overlistet 
af  ham ;  og  dog  var  det  gaaet  heelt  naturligt  til. 
Hr.  Stopatz's  egen  Svend  havde  sladdret;  det 
var  blevet  bekjendt  i  Leiren,  at  han  var  gaaet 
til  Staden  i  Selskab  med  Bengt  Ebbesøn  og  Bo 
Stensøn,  og  at  han  havde  befalet  en  Deling 
Skytter  at  følge  sig  i  Smug.  Ikke  saa  snart  var 
dette  kommen  til  Henrik  Raspes  Kundskab,  før 
han  gav  sig  til  at  forske  videre  i  Sagen,  og  det 
lykkedes  ham  at  komme  efter,  at  Hr.  Stopatz 
om  Morgenen  havde  været  hos  Hr.  Abraham. 
Henriks  Skinsyge  paa  Hr.  Stopatz  og  Forbit- 
treise  over,  at  han  i  den    sidste  Tid  var  bleven 

.n  ingens  Jomfruer.  26 

stukket  ud  af  den  forlorne  Ridder  og  syntes 
heelt  forglemt  af  Hr.  Abraham,  var  imidlertid 
saa  stor,  at  han  besluttede  at  drage  ud  med 
nogle  af  sine  Folk  og  lægge  sig  paa  Luur  for  at 
komme  efter,  hvad  det  var,  Hr.  Stopatz  havde 
for  og  muligt  forpurre  det.  Han  opnaaede,  som 
vi  have  seet,  sin  Hensigt  og  frelste  efter  al  Sand- 
synlighed Bo  Stensøns  Liv;  thi  Hr.  Stopatz  havde 
ikke  sin  Lige  i  Vaabenfærdighed  og  Kjendskab 
til  alle  da  brugelige  Finter  og  Fif. 

Imidlertid  havde  Bo  givet  sig  til  at  under- 
søge Bengts  Tilstand  og  forsøgte  at  standse 
Blodet  med  sit  Lommeklæde.  Da  vaagnede 
Bengt  af  sin  Bevidstløshed,  og  Bo  saae  til  sin 
Beroligelse,  at  Saaret  ikke  lod  til  at  være  døde- 
ligt. Saa  skulde  der  tages  en  Bestemmelse  om, 
hvor  den  Saarede  skulde  bæres  hen ;  men  Hen- 
rik Raspe  afbrød  al  Forhandling  og  tog  Be- 
falingen. Paa  hans  Bud  omringede  Landse- 
knegtene  Hr.  Stopatz  og  afvæbnede  ham;  det 
skete  i  et  Nu.  Derpaa  bød  han  Skytterne,  som 
nu  tabte  Modet,  at  løfte  Bengt  forsigtigt  op,  og 
bære  ham  ind  paa  Slottet. 

»Nei,  Karle,«  raabte  Hr.  Stopatz  bestyrtet, 
»ikke  den  Vei;  til  Staden  med  ham!« 

»Hører  ikke  efter  ham,«  sagde  Henrik  Raspe, 
»men  gjører,  som  jeg  byder!  Da  skal  jeg  mage 
det  saa,  at  I  gaae  frie  for  Straf.  I  begribe  vel 
ogsaa,  at  om  I  slæber  Hr.  Bengt  den  lange  Vei 

ned  til  Staden,    ville  I    tage  Resten  af  hans  Liv 
og  blive  medskyldige  i  hans  Død. 

Skytterne  adlode,  dannede  to  og  to  af  deres 
sammenknyttede  Hænder  en  naturlig  Bærebør, 
paa  hvilken  Bengt  blev  lagt,  idet  han  stønnede 
af  Smerte,  og  saa  gik  de  langsomt  op  ad  Slottet 
til  med  ham ;  men  da  Toget  var  kommen  i 
Gang,  sagde  Hr.   Stopatz  til  Henrik  Raspe : 

»I  vil  komme  til  at  angre  dette!  I  gjør  det 
ikke  af  Pligtiver,  en  Røver  og  Voldsmand,  som 
I  selv  er,  og  ikke  heller  af  Medlidenhed  med 
Bengt  Ebbesøn,  men  af  Ondskab  mod  mig. 

»Ha,  ha!«  loe  Henrik  Raspe  med  sin  dybe 
Røst.  »Det  har  sin  Aarsag,  naar  Ulven  æder 
Faaret!  Men  naar  nu  denne  Eders  mislykkede 
Bedrift  vorder  kundbar,  da  vil  Dronningen  ikke 
bekymre  sig  om,  af  hvad  Aarsag  jeg  gjorde 
dette,  men  hun  vil  belønne  mig  for  min  Agtpaa- 
givenhed,  mens  Hr.  Abraham  vil  trække  Fingrene 
til  sig  og  lade  Eder  i  Stikken.« 

I  vil  vel  saa  ikke,  -  sagde  Bo  til  ham,  »und- 
lade at  bevidne,  st  Hr.  Bengt  var  den  angribende 
Part  og  faldt  over  mig  uden  mindste  Varsel.  I 
saae  jo,  hvorlunde  det  gik  til?« 

Da  holdt  Henrik  ham  tilbage  og  sagde  til 
ham  med  dæmpet  Røst: 

»Jeg  baade  hørte  og  saae,  min  kjære  Herre, 
al  den  Stund  jeg  var  paa  Siden  af  Eder,  allerede 
forinden  Hr.  Bengt  foer  løs  paa  Eder.     Jeg  havde 

nær  stukket  i  at  lee,  da  jeg  fornam  af  Eders 
Tale,  at  I  og  Jomfru  Juliane  havde  drevet  lidt 
Kjælenskab  med  hinanden;  men  vær  tryg;  jeg 
skal  ikke  forraade  Eder  for  Jomfru  Karen!« 

Da  taug  Bo  beskjæmmet.  Det  harmede  ham, 
at  han  paa  den  Viis  skulde  blive  denne  lumpne 
Leiesvend  Tak  skyldig;  men  det  blev  ham  en 
gavnlig  Advarsel.  Han  undgik  for  Fremtiden  at 
nedværdige  sig  ved  slige  letsindige  Streger,  saa 
at  Karen  blot  fik  Glæde  og  Ære  af  ham. 

Da  de  vare  komne  ind  i  Borggaarden,  mødte 
Lyden  af  Strengeleg  deres  Øren,  og  da  Hr. 
Stopatz  saae  op,  blev  han  til  sin  ubehagelige 
Overraskelse  vaer,  at  uagtet  det  var  langt  over 
Sengetid,  brændte  der  Lys  i  Hallen,  og  der  fær- 
dedes baade  Mænd  og  Kvinder  ude  paa  Svalen. 

Der  var  nemlig  ankommen  en  omvandrende 
tydsk  Leger  eller  Sanger,  og  da  en  Prøve  viste, 
at  han  besad  usædvanlig  Færdighed  i  sin  Konst, 
havde  Dronningen  ladet  ham  kalde  op,  dog 
meest  for  at  fornøie  sine  Gjester.  Hun  havde 
sit  Modersmaal  kjært  og  var  ingen  Ynder  af  det 
tydske  Sprog,  end  mindre  af  de  sødlige  tydske 
Elskovsviser;  men  til  en  saadan  var  det,  at 
baade  hun  og  hendes  fyrsterlige  Gjester  sad  og 
lyttede,  idet  de  ude  paa  Svalen  nøde  den  stille 
Sommeraftens  friske  Luft.  Det  var  Kong  Wen- 
zels  Vise.  Denne  Bøhmens  gjeve,  nu  snart  for 
et  Aarhundrede  siden  hensovede,    Konge  havde 

ogsaa    ladet   sin  Røst   høre    midt   i  Riddertidens 
elskovsglødende  Chor  og  sunget : 

Wer  die  schonen  Frauen 
In  die  Lange  anschauen, 
Der  vergiszt  alle  Sargen, 
Die  in  ihm  lagen  verborgen. 

De  Ord  løde  nu  ned  fra  Svalen  til  stakkels 
Bengt,  hvem  Livet  havde  lært  noget  ganske 
Andet,  og  til  den  skamfulde  Bo  Stensøn,  der 
paa  sin  Viis  havde  faaet  at  fornemme,  hvortil 
det  kan  føre  —  >die  schonen  Frauen  in  die 
Lange  anschauen.« 

Men  nu  forstummede  Sangen  brat.  Man 
var  bleven  dem  vaer  fra  Svalen,  og  Borggaarden 
gjenlød  af  forvirrede  Raab,  indtil  Dronningens 
Røst  lod  sig  høre ,  og  der  blev  Taushed, 
mens  hun  spurgte  og  Henrik  Raspe  svarede. 
Med  faa  og  fyndige  Ord  meldte  han,  hvad  der 
var  skeet,  hvorpaa  atter  en  Storm  af  forvirrede 
Udraab  brød  løs,  mens  Hr.  Abraham  og  Hr. 
Steen,  efterfulgte  af  Flere,    ilede  ned  i  Gaarden. 

Dronningens  Forbittrelse  over  dette  grove 
Brud  paa  Freden  var  imidlertid  saa  stor,  at  hun 
erklærede,  at  hun  ikke  vilde  gaae  til  Sengs,  før- 
end hun  havde  faaet  Rede  paa  Sagen.  Hun 
bød  derfor,  at  saa  snart  den  saarede  Bengt  var 
bleven  bragt  til  sit  Kammer  og  givet  under 
Saarlægens  Behandling,  skulde  hver  Mand,  som 
havde   været  Vidne   til   Kampen,    indfinde   sig   i 

Hallen  og  afgive  sit  Vidnesbyrd  for  hende.  Kun 
med  Møie  lykkedes  det  Hr.  Steen  at  frie  Bo  for 
at  blive  afvæbnet  og  ført  op  som  Fange. 

Saa  strømmede  Alle  til  Hallen,  og  Svalen 
blev  tom.  Kun  Kirsten  stod  der  endnu  med 
Karen,  som  grædende  faldt  hende  om  Halsen 
og  sagde: 

»Nu  see  Guds  Moder  i  Naade  til  Bo  og 
mig!     Der  sank  vor  Lykke  i  Gruus!« 

»Jeg  kan  ikke  troe  det,«  svarede  Kirsten. 
»Bo  er  ingen  Slagsbroder,  Bengt  maa  være  den 
Skyldige.  Jeg  har  læst  Ondskab  i  hans  Øine, 
mens  han  smidskede  for  Bo  og  Dig;  og  af 
hvad  Aarsag  mon  han  trak  Hr.  Stopatz  med 
paa  den  Fart?  Jeg  føler  mig  forvisset  om,  at 
dette  har  været  et  Anslag  mod  Bos  Liv.  Tak 
Du  Gud  og  alle  Helgene,  fordi  det  er  mislykket.« 

»Dog  gruer  jeg  for  Følgerne,«  sagde  Karen; 
»thi  hvis  det  forholder  sig,  som  Du  troer,  da 
stikker  vel  Hr.  Abraham  bagved,  og  saa  vil  Alt 
blive  udlagt  til  Skade  for  Bo.« 

»O,  Karen,«  udbrød  Kirsten  lidenskabeligt 
og  trykkede  hendes  Haand,  >det  være  som  det 
være  vil,  jeg  byttede  dog  gjerne  med  Dig!  Din 
Plageaand  ligger  slagen,  men  naar  kommer  det 
hevnende  Sværd  over  min  ?  Om  ikke  mange 
Dage  er  jeg  hans  Fange  og  min  Lod  ikke  bedre 
end  en  Trælkvindes.« 

Nu   saae  Karen   gjennem  Døraabningen,    at 

Dronningen  traadte  ind  i  Hallen  og  tog  Sæde 
i  sin  Stol,  hvorfor  hun  ilede  derind,  efterfulgt  af 
Kirsten. 

Hallen  var  fuld  indtil  den  sidste  Plads.  Alle 
vare  trængte  derind,  som  kunde,  baade  Mænd 
og  Kvinder,  Herrer  og  Svende,  Fruer,  Jomfruer 
og  Terner.  Livdrabanten,  som  stod  Vagt  ved 
Døren,  var  bleven  trængt  til  Side  og  havde 
heelt  opgivet  Evret,  mens  Dronningen  ikke  lod 
til  at  bemærke  denne  Uorden,  eller  hun  muligt 
netop  ønskede,  at  det,  der  nu  foregik,  skulde 
blive  vitterligt  for  Alle. 

Jep  Muus  stod  ved  hendes  Side.  Det  tilkom 
nærmest  ham  som  Slotsbefalingsmand  at  afhøre 
de  Skyldige,  og  det  gav  han  sig  nu  paa  Dron- 
ningens Befaling  i  Færd  med.  Han  begyndte 
med  Bo  Stensøn  og  talte  ham  bidsk  til;  men 
o  lod  sig  ikke  skræmme.  Han  gav  en  kort 
og  klar  Beretning  om  det  Forefaldne,  og  da  han 
havde  udtalt,  var  der  ikke  Mange  i  den  store 
Forsamling,  der  tvivlede  om  hans  Uskyldighed. 
Karen,  hvis  Øine  ikke  vare  vegne  fra  ham,  mens 
han  talte,  drog  et  lettende  Suk,  da  han  taug; 
og  end  gladere  blev  hun,  da  Henrik  Raspe,  som 
dernæst  blev  udspurgt,  i  alle  Maader  bekræftede 
hans  Udsagn;  men  Hr.  Jep  brød  ham  kort  af 
og  fremkaldte  Hr.  Stopatz. 

Han  traadte  frem  med  sin  vante  Zirlighed, 
lagde  Haanden  paa  Hjertet,  da  han  bukkede  for 

Dronningen,  og  begyndte  saa  med  at  udtale  sin 
dybe  Beklagelse  over  den  Ulykke,  der  var  skeet. 

»løvrigt,«  sagde  han  derpaa,  »er  jeg  ikke  i 
Stand  til  at  vidne  om  Andet,  end  det,  jeg  har 
seet.  Jeg  var,  som  Eders  Naade  alt  har  erfaret 
baade  af  Hr.  Bos  og  Henrik  Raspes  Beretning, 
ikke  nærværende,  da  Striden  begyndte.  Jeg  kom 
først  til  i  det  Øieblik,  da  Hr.  Bengt  faldt,  gjen- 
nemboret  af  sin  Modstanders  Værge,  og  jeg  blev 
i  høieste  Maade  overrasket,  al  den  Stund  jeg 
havde  seet  begge  Herrerne  forlade  Gildehuset 
Arm  i  Arm  og  i  den  bedste  Forstaaelse.  Jeg 
tænkte  derfor  strax  og  vover  endnu  at  troe,  at 
hele  Skylden  ikke  kan  være  paa  den  ene  Side. 
Hr.  Bo  maa  dog  sikkert  have  ladet  tirrende  Ord 
falde,  dem  han  muligt  nu  ikke  mere  mindes.  < 

Bo  gjorde  Mine  til  at  give  Svar,  men  hans 
Fader  tog  Ordet  og  sagde,  idet  han  henvendte 
sig  til  Dronningen: 

»Med  Eders  Naades  Tilladelse,  da  vil  jeg 
spørge  Hr.  Stopatz,  hvor  det  kom  sig,  at  han 
havde  en  heel  Hob  af  sine  Skytter  ved  Haanden 
og  kunde  stampe  dem  op  af  Jorden  ?  Henrik 
Raspe  sagde  nys,  at  Hr.  Stopatz  drog  sit  Sværd 
for  at  angribe  —  « 

»Ja,«  faldt  Hr.  Stopatz  ind,  »uridderligt  vilde 
det  været  af  mig,  om  jeg  ikke  havde  fornummet 
Lyst  til  at  hevne  mine  gode  Ven,  Hr.  Bengt, 
og    havde    jeg   gjort  det,    da  vilde,    haaber   jeg, 

1  Ir.  Bo  paa  Stedet  have  faaet  den  Straf  for  sin 
Misgjerning,  han  har  fortjent.  Dog  begav  jeg 
det  for  ikke  at  volde  stor  Blodsudgydelse;  thi 
Henrik  Raspe  tog  Parti  for  Hr.  Bo,  og  vare  vi 
røgne  sammen,  da  vilde  det  givet  en  heel 
Dræbning.  c 

Men  Skytterne,  Skytterne/  raabte  Hr. 
Steen,   »hvor  kom  de  fra:« 

»0/  svarede  Hr.  Stopatz,  »deres  Nærvæ- 
relse var  et  Tilfælde.  De  havde  med  Orlov 
været  i  Staden  og  gjort  sig  en  glad  Aften  hos 
Ølkonen  og  vare  paa  Hjemveien. 

»I  lyver/  raabte  Henrik  Raspe;  I  skikkede 
dem  selv  til  Staden. 

»Det  er  en  fræk  Beskyldning!«  raabte  Hr. 
Hr.  Stopatz.     »Beviis  den,  om  I  kan!« 

Oho!«  udbrød  Hr.  Steen.  »Nu  ere  vi  paa 
Sporet  !  Eders  Naade  maa  troe«,  vedblev  han, 
idet  han  vendte  sig  til  Dronningen,  »at  dette  har 
været  et  Anslag  mod  min  Søns  Liv.  Vi  vide 
dog  Alle,  hvor  nidkjær  Bengt  Ebbesøn  har 
været  paa  ham  for  Jomfru  Karens  Skyld,  saa 
Sligt  vel  tør  tiltroes  ham. 

»Kald  Skytterne  frem  og  af  hør  dem/  sagde 
Henrik  Raspe. 

Xei,«  raabte  Jep  Muus,  »dertil  giver  jeg 
ikke  mit  Minde.  Hr.  Stopatz  er  en  Mand  af 
Ære;    hans  Ord  bør  staae   til  Troende;     Eders 


4io 

Naade  maa  forlade  mig,  men,  hvad  her  foregaaer, 
er  ganske  utilbørligt.  Jeg  skulde  efter  Eders 
Naades  Befaling  afhøre  de  Skyldige,  men  Par- 
terne tage  Sagen  af  min  Haand  og  mundhugges. 
Om  Eders  Naade  saa  synes,  da  bryde  vi  nu  af, 
bringe  baade  Hr.  Bo  og  Hr.  Stopatz  i  sikker 
Forvaring  for  Natten  og  fortsætte  i  Morgen.« 

Da  hørtes  Mishagsudbrud  fra  fiere  Sider,  og 
en  Stemme  raabte: 

»Skam  faae  I,  Hr.  Jep !  I  tager  Parti  og 
holder  med  Niddingen!« 

Da  fortrød  Dronningen,  at  hun  havde  ind- 
ladt sig  paa  selv  at  overvære  Forhøret,  og 
eftersom  hun  maatte  give  Jep  Muus  Ret  i  hans 
Klage  over  Krænkelsen  af  hans  Myndighed,  stod 
hun  i  Begreb  med  at  indrømme  ham  den  be- 
gjærede  Udsættelse ;  men  i  det  Samme  traadte 
Bisp  Peder  hen  til  hende  og  sagde: 

»Jeg  beder  Eders  Naade  om  at  lade  skee, 
som  Henrik  Raspe  tilraadede.  Hvor  priselig  er 
ikke  den  retfærdige  Harme,  som  før  lod  Eders 
Naade  sige,  at  I  ikke  vilde  gaae  til  Hvile,  før  I 
havde  faaet  Rede  paa  denne  ulykkelige  Sag.  Jeg 
bønfalder  derfor  Eders  Naade  om  at  holde  ud 
til  Enden  og  — « 

»Nu,  nu,«  faldt  Dronningen  utaalmodigt  ind, 
»siden  jeg  saalunde  bliver  taget  paa  Ordet,  og 
jeg  fornemmer,    at    selv    ellers    vise    og    sindige 

Mænd  lade  sig  henrive  til  Utaalmodighed,  maa 
Sagen  helst  nu  til  Alles  Beroligelse  føres  til  Ende. 
Hr.  Jakob  — -« 

Men  inden  hun  fik  udtalt,  trængte  Hr.  Abra- 
ham gjennem  den  tætte  Skare,  som  omringede 
Dronningen,  og  sagde  i  stor  Ophidselse ; 

»Eders  Naade,  det  er  ufornødent  at  foretage 
Videre  i  denne  Sag  og  møjsommeligt  søge  efter 
Sandheden;  jeg  bringer  Eder  den.  Jeg  kommer 
fra  min  usalige  Søn,  som  trods  sine  store  Lidel- 
ser var  ved  sin  fulde  Samling  og  tilstod  for  mig 
sin  Brøde.  I  et  Anfald  af  Nidkjærhed  og  Hid- 
sighed, fremkaldt  af  den  store  Hjertesorg  og 
Skuffelse,  han  har  døiet,  faldt  han  over  Bo 
Stensøn,  uden  at  denne  gav  ham  nogen  Foran- 
ledning dertil.  Han  erkjender,  at  Hr.  Bo  er 
uden  Skyld  og  ganske  sagesløs.« 

Alle  stirrede  med  Forbauselse  paa  ham,  og 
da  han  taug,  herskede  der  et  Øiebliks  Dødsstil- 
hed i  Hallen.  En  slig  Falden  til  Føie  og  frivillig 
Erkjendelse  af  Sandheden  var  paa  det  Sted 
noget  saa  Uhørt,  at  de  Fleste  tænkte,  at  der 
maatte  stikke  noget  bagved;  men  over  Hr.  Sto- 
patz  blege  og  spændte  Aasyn  gik  der  en  livlig 
Glædesrødme,  saa  overraskende  kom  Frelsen  for 
ham;  og  Dronningen  troede  aabenbart  paa  sin 
Yndlings  Oprigtighed.  Hun  saae  til  ham  med  et 
mildt  Blik  og  sagde: 

»Nu,  da  behøve  vi  ikke  at  forhøre  og  tortere 
dem,  der  maae  være  ganske  uden  Skyld.  Der 
skal  Intet  foretages  videre  i  den  Sag,  Hr.  Jakob ; 
og  hvad  Eders  Søn  angaaer,  Hr.  Abraham,  da 
ligger  han  paa  sine  Gjerninger,  og  det  maa 
være  Straf  nok.  Er  hans  Forseelse  end  grov,  bør 
det  dog  regnes  ham  til  Gode,  at  den  blev  be- 
gaaet  i  Hidsighed  og  uden  Overlæg,  og  hans 
ærlige  Tilstaaelse  har  afvæbnet  vor  Vrede.« 

Hr.  Abraham  takkede  paa  det  Skjønneste 
Dronningen  for  hendes  Mildhed,  hun  forlod  Hal- 
len, og  Forsamlingen  skiltes  efterhaanden  ad; 
men  de  Fleste  gik  i  høi  Grad  skuffede  derfra, 
og  Nogle  følte  sig  aldeles  forvissede  om.  at 
Dronningen  var  bleven  ført  bag  Lyset.  Bisp 
Peder,  som  mindedes  sin  Samtale  med  Bos  Fa- 
der om  Abraham  Brodersøn  i  Ny  Lødøse,  sagde 
nu  til  ham: 

>  Det  er  det  gamle  Spil,  Hr.  Steen!  Hver 
Gang  vi  troe  at  have  Løkken  om  denne  Skalks 
Hals  —  I  gjetter,  hvem  jeg  mener  —  trækker 
han  med  djævelsk  Snuhed  Hovedet  til  sig  og 
slipper  uskadt  derfra.« 

»Nu,«  svarede  Hr.  Steen,  »denne  Gang  skal 
det  være  ham  vel  undt.  Glad  er  jeg,  fordi  Bo 
slap  lykkeligt  fra  dette,  og  Fæstensollet  ikke 
bliver  forpurret.«   — 

Det  stod  da  ogsaa  to  Dage  efter  med  Fryd 

og  Gammen  paa  Gundestrup.  Kirsten  var  med 
til  Gildet  og  fældede  Taarer.  som  flød  af  en 
dobbelt  Kilde,  Medfølelse  for  sin  Veninde  i 
Lykken  og  Græmmelse  over  sin  egne  haarde 
Skjebne,  der  ikke  syntes  at  skulle  afvendes. 

Karen  var  lystelig  at  skue  den  Dag-,  men 
kun  En  kjendte  den  dybeste  Aarsag  til  hendes 
Tryghed  i  Glæden.  Hendes  Fæstemand,  som, 
da  det  kom  til  Stykket,  var  for  stolt  til  at  leve 
af  Henrik  Raspes  Naade,  havde  inden  Trolovel- 
sen aabent  skriftet  sine  Smaasynder  fra  Uandsen 
i  Gildehuset  og  spurgt  hende,  om  hun  endda 
vilde  have  ham  til  Fæstemand;  og  hun  havde 
uden  lang  Betænkning  tilgivet  ham.  Hun  san- 
kede gloende  Kul  paa  hans  Hoved  ved  at  vise 
ham  fuld  Tillid,  og  han  lønnede  hende  ved  al- 
drig mere  at  svigte  den. 

Men  Hr.  Abraham  kogte  i  sit  Inderste  af 
Forbittrelse,  og  Hr.  Stopatz  havde  sit  Læs  med 
at  formilde  ham.  Han  lod  sig  udskjelde  som  en 
Hund  og  trøstede  sig  med  sine  ti  Mark  Sølv; 
han  var  dog  kommen  nemt  til  dem.  Derimod 
tog  det  en  gal  Fart  med  Bengt.  Hans  Ulykke 
vakte  det  gamle  Nag  til  hans  Stiffader;  han 
lod  til  Andre  falde  Ord  om  Hr.  Abraham,  som 
kom  til  dennes  Kundskab  og  gjorde  ham  i  hoi 
Grad  betænkelig.  Han  besluttede  derfor  snarest 
muligt  at  fjerne  ham ;    og    da   Bengts  Saar  viste 

sig  at  være  langt  mindre  farligt,  end  man  fra 
først  af  havde  troet,  og  han  selv  længtes  efter 
at  gjenvinde  sin  Frihed,  indvilligede  han  i  at  for- 
trække. Ikke  længe  efter  drog  han  op  til  Ros- 
saryd  og  blev  en  Stund  siddende  i  Stilhed,  idet 
han  rustede  sig  til  at  gjenoptage  Retstrætten 
med  sin  Stiffader.  Han  havde  nu  Tid  nok  til 
Selvprøvelse,  og  der  var  en  Gjæring  i  hans  Sind, 
om  hvilken  han  selv  neppe  vidste,  til  hvilken 
Side  den  vilde  føre  ham. 


FEMTE  KAPITEL. 

KIRSTENS    KORSEGANG. 

Oolen  skinnede  klart  Peder  og  Povelsdag, 
da  de  to  Bryllupper  skulde  feires,  og  de  tvende 
Brude,  den  villige  og  den  uvillige,  føres  til 
Altret.  Karen  stod  strax  op,  da  Morgensolens 
Straaler  loe  ind  ad  Glarruderne  til  hende  og 
Kirsten.  Hendes  Hjerte  bankede  af  Fryd,  da  hun 
efter  en  sund  Søvn  reiste  sig  fra  sit  Leie;  men 
Kirsten,  som  havde  ligget  vaagen  den  halve  Nat, 
rørte  sig  ikke  og  holdt  sine  Øine  til,  som  om 
hun  ved  at  lukke  Dagens  Lys  ude  kunde  for- 
hale dens  Komme.  Dog  maatte  ogsaa  hun  om- 
sider sætte  Fødderne  paa  Gulvet  og  berede  sig 
til  sin  Korsegang. 

De  bleve  redede,  det  vil  sige  iførte  deres 
Brudekjortler  og  smykkede ,  hver  i  sit  Kam- 
mer og  af  sine  Frænker.  Dronningen  saae  til 
dem  Begge  og  dvælede  længst  hos  Karen,  hvor 
Alt  var  Fryd,  og  hvor  de  gode  Kvinder  udførte 

deres  Gjerning  med  Lyst.  De  havde  aldrig 
hængt  Kjeder  og  Ringe  eller  fæstet  Hovedguld 
paa  en  mere  yndefuld  og  lykkelig  Brud.  Sidst 
gik  Dronningen  til  Kirsten,  og  der  havde  Visen 
en  anden  Tone. 

Kirstens  Haar  blev  kæmmet  og  flettet,  da 
Dronningen  traadte  ind.  Som  en  gylden  Flod 
bølgede  det  ned  om  hendes  Kinder  og  over 
hendes  Skuldre.  Det  var  et  skjønt  Syn,  et  dei- 
ligt  Billede,  indfattet  i  en  prægtig  Ramme;  men 
hendes  Aasyn  var  blegt,  Trækkene  skjærpede 
og  Blikket  morkt ;  hun  saae  ud,  som  om  hun 
paa  en  Nat  var  ældet  fiere  Aar. 

»Ei,«  sagde  Dronningen  i  en  opmuntrende 
Tone,  »hvilken  Fylde  af  fagert  Haar  Du  dog 
har!  Du  kunde  være  Brudekronen  foruden  og 
endda  fremtræde  herligt  smykket  for  Guds 
Alter. 

»Gid  de  Lokker  vare  faldne  for  Saxen  i 
Bossiøl«  udbrød  Kirsten  bittert. 

»Er  det  et  Svar  at  give  Dronningen,  naar 
hun  kommer  naadigt  og  venligt  til  Dig?  sagde 
Kirstens  Moster,  Margrethe  Grubbe;  »men  saa 
har  hun  været  den  ganske  Morgen.  Eders 
Xaade  maa  ikke  vente  at  see  Andet  end  sure 
Miner  hos  denne  Brud ;  og  beske  og  hvasse 
falde  Ordene  fra  hendes  Læber.« 

Bossiø«,  gjentog  Dronningen,    »ja  hvi  blev 

Du  da  ikke  i   Din  Helligheds    Paulun?    Det    var 
Dig  jo  ikke  formeent.« 

Da  vendte  Kirsten  sig  mod  Dronningen  med 
en  saa  heftig  Bevægelse,  at  Haaret  fløi  ud  af 
Hænderne  paa  hendes  Kammerpige,  Birthe. 

»Og  det  siger  Eders  Naade,«  udbrød  hun, 
»som  lod  mig  i  Stikken  og  gav  Voldsmændene 
frie  Hænder? 

Hendes  Øine  funklede,  og  hendes  Kinder 
glødede ;  det  var  de  eneste  Roser,  der  viste  sig 
paa  dem  den  Dag.  Fruerne  stirrede  forskræk- 
kede paa  hende  og  saae  derpaa  til  Dronningen, 
som  om  de  ventede,  at  nu  vilde  der  bryde  et 
Uveir  løs ;  men  det  skete  ikke. 

»Din  Adfærd,«  sagde  Dronningen  sindigt  og 
fast,  i  er  heel  barnagtig  og  Din  Beskyldning  mod 
os  ubillig.  Du  veed  med  Dig  selv,  at  om  Du 
havde  villet  det,  da  havde  Du  nu  været  Christi 
Brud,  og  vi  havde  ikke  havt  nødigt  at  trækkes 
med  Dig,  den  Stivnakke  Du  er! 

»Men  jeg  vilde  det  ikke,«  raabte  Kirsten, 
»og  Eders  Naade  ikke  heller.  Havde  Farbroder 
da  turdet  true  med  at  slæbe  mig  af  Klostret 
med  Vold,  som  han  gjorde?  Nei,  hvad  der  nu 
skeer,  det  er  Eders  Naades  Værk;  det  er  Eders 
Villie,  som  fuldbyrdes,  og  paa  Eder  falder  An- 
svaret for  det,  der  kan  følge  efter.« 

Blodet  skød  op  i  Dronningens  Kinder;  men 
hun  tæmmede  sin  Vrede  og  sagde  med  etSmiil: 

Dronningens  Jomfruer.  27 

»Hvad  mon  det  skulde  være?  Bier  Du  end 
paa  Hr.  Mogens,  at  han  skal  komme  og  voldføre 
Dig  i  den  yderste  Stund?  Det  staaer  at  læse  i  Dine 
Øine,  at  saa  forholder  det  sig.  Vi  havde  tiltroet 
Dig  større  Forstand;  men  viid,  lille  Jomfru,  at 
enddog  vi  have  taalt  dette  og  tilladt  Dig  at  rase 
og  sætte  den  Ærbødighed,  Du  er  os  skyldig,  til 
Side,  saa  maa  det  dermed  være  forbi.  Vil  Du 
gjøre  Dig  selv  til  en  Fabel  og  blive  til  Latter 
som  en  vægelsindet  Jomfru,  der  gaaer  fra  sit 
Ord,  siger  Ja  den  ene  Dag,  Nei  den  næste,  da 
kunne  vi  visselig  ikke  forhindre  Dig  deri,  al  den 
Stund  vi  ikke  agte  at  lade  Dig  slæbe,  bunden 
paa  Hænder  og  Fødder,  til  Brudeskamlen;  men 
vi  frygte  intet  Saadant.  Du  vil  skikke  Dig;  og 
hvad  os  angaaer,  da  have  vi  blot  ladet  Din 
Formynder  og  Dine  Frænders  Villie  nyde  Fremme ; 
er  der  Noget  at  angre,  da  bliver  Ansvaret  deres.' 

»O  ja,«  svarede  Kirsten  med  et  sygeligt 
Smiil,  »Eders  Naade  har  Ret;  tilgiv  mig  min 
Opfarenhed!  Ingen  er  at  laste  uden  jeg,  som 
havde  en  Villie  og  dog  lod  mig  kue;  jeg  er  led 
ved  mig  selv;  jeg  har  viist  mig  uværdig  til  den 
faste  Tro,  min  ædle  Hjertenskjær  satte  til  mig. 
Værtryg;  han  umager  sig  neppe  hid  for  at  vold- 
føre mig.« 

»Lad  det  saa  være  Nok  med  den  Snak,« 
sagde  Margrethe  Grubbe,  »ellers  forgaaer  Taal- 
modigheden  Hendes  Naade.« 

O  nei,<-  sagde  Dronningen;«  dette  maatte 
have  Luft;  derefter  vil  nok  Alt  vorde  godt.  Ret 
betænkt,  Kirsten,  da  mishager  Din  Frimodighed 
os  ikke ;  den  viser,  at  Du  er  intet  Lam ;  Du  vil 
ikke  segne  under  Byrden  af  det,  som  nu  i  Dine 
Øine  er  et  tungt  Kors.  Hustrutankerne  ville 
snart  drive  Jomfrunykkerne  ud;  Din  Forstand, 
som  er  over  Din  Alder,  vil  vise  Dig  den  rette 
Vei;  Du  vil  stille  Din  Huusbonde  tilfreds  og 
gjøre  Din  Slægt  Ære.  Dertil  sætte  vi  vort 
Haab;  vi  vil  bede  til  Guds  Moder  og  anraabe 
hende  om,  at  Dit  Ægteskab  maa  vorde  christe- 
ligt  og  godt;  gjør  Du  selv  ligesaalc 

Men  det  stod  tydeligt  at  læse  i  Kirstens 
Øine,  at  det  ikke  var  derom,  at  hun  vilde  bede 
Guds  Moder.  Dog  sagde  hun  Intet;  Dronningen 
fik  en  stum  Hilsen,  da  hun  kort  efter  forlod 
Kamret,  og  til  hendes  Frænker  vankede  der 
ikke  flere  Ord,  hverken  beske  eller  søde.  Hun 
lod  sig  uden  Modstand  smykke,  ja  hjalp  tilsidst 
selv  til  at  for  faae  Ende  derpaa. 

Deilig  i  sin  Brudekjortel,  men  hvid  i  sit  Aa- 
syn  som  en  Lillie  og  med  et  stirrende  Blik,  skred 
hun  ind  i  Hallen,  hvor  Brudefølget  samledes. 
Smilet  døde  hen  paa  Karens  Læber,  da  hun 
saae  hende;  men  hun  førte  sig  med  Anstand 
og  gav  intet  Anstød.  Kun  lignede  hun  en  Søvn- 
gængerske og  gjorde  Alt,  hvad  hun  skulde  og 
maatte,  som  i  Drømme. 

En  stor  Menneskeskare,  baade  Borgere  og 
Bønder,  var  strømmet  sammen  og  stod  langs 
Veien  for  at  see  Dronningen,  hendes  fyrstelige 
Gjester  og  det  prægtige  dobbelte  Brudetog  ride 
ned  i  Staden  til  Kirken;  og  Mængden  var  ikke 
stum.  Navnlig  hilstes  Dronningen  og  unge  Her- 
tug Erik  med  jublende  Raab;  men  ogsaa  en  og 
anden  Herre  i  Følget,  som  var  folkeyndet,  fik 
sin  Hyldest,  ja  blev  ligefrem  talt  til ;  thi  Almuen 
var  dengang  endnu  frimodig  og  ingenlunde  sla- 
visk og  ydmyg  ligeoverfor  de  Store.  Der  faldt 
ogsaa  hist  og  her  et  skjemtende  og  drøit  Ordr 
som  blev  hilset  med  Latter;  men  da  Jep  Muus. 
kom,  blev  der  tyst. 

Han  red  frem,  struttende  af  Fløil  og  Guld 
og  funklende  af  dyre  Stene.  Stiv  og  strunk  sad 
han  i  Sadlen  og  bidsk  og  suur  var  hans  Mine. 
Ved  hans  Side  red  Hr.  Abraham ;  thi  han  havde 
kun  faa  nære  Frænder  og  var  paa  Kant  med  dem, 
hvorfor  han  havde  anmodet  sin  Ven  om  at  være 
hans  Forlover.  Hr.  Abraham  gjorde  det  gjerne 
og  var  den  rette  Mand  dertil;  thi  uden  hans 
Bistand  vilde  Jep  Muus  aldrig  faaet  Kirsten  i  sin 
Vold;  men  da  hun  kom,  og  Folk  saae  hendes 
Aasyn,  begreb  de,  hvorfor  Jep  Muus  saae  saa 
vredt  paa  sin  Bryllupsdag. 

»Hr.  Jep  har  der  fæstet  sig  en  Steenbrud,« 
sagde  en  Borger;   »hun  seer  saa  stivt  og  strengt 

som  Sancte  Karen  med  Sværdet   og   er   lige    til 
at  sætte  op  paa  et  Alter.« 

Lysteligere  at  skue  var  Brudepigernes  Skare 
og  i  den  straalede  Elseby.  I  hendes  Øine  var 
der  Liv  og  Glands  og  Blus  paa  hendes  Kinder; 
dertil  var  hendes  Kjortel  prægtig.  Hr.  Jep  havde 
skjenket  hende  den;  han  var  jo  hendes  Værge 
og  viste  hende  stor  Yndest.  Til  hende  satte 
han  sit  Haab  og  ventede,  at  hun  ved  sin  For- 
maaenhed  hos  Kirsten  skulde  jevne  hans  Ægte- 
skabssti,  som  tegnede  til  at  blive  tornet. 

Den  ridderlige  Bo  Stensøn  og  især  hans 
yndige  Brud  fik  mange  venlige  Tilraab ;  og  da 
en  Lærke,  idet  Karen  red  ned  ad  Bjerget, 
standsede  i  Luften  og  slog  sin  Trille  over  hendes 
Hoved,  saae  Folket  deri  et  lykkeligt  Varsel. 
Lærken  spaaede  ikke  feil,  om  den  kviddrede 
til  Ære  for  Karen  Svendsdatter;  thi  hun  skulde 
blive  Stammoder  til  Helte,  de  yngre  navnkundige 
Sturer*). 

Kirken  straalede  af  Kjerter  og  duftede  af 
Røgelse.  Alle  de  gode  Helgene  viste  sig  paa 
deres  Altre  i  Høitidsskrud,  og  ingen  Ringere,  end 
Lunds  Erkebisp,  Hr.  Magnus  INielsøn,  forrettede 
Vielserne.      Der    skete    intet    Uventet    og    kom 


*)  Hendes  og  Bos  Søn  Niels    antog    nemlig    sin  Mødrene- 
slægts  Navn. 

ingen  Frelse  for  Kirsten.  Som  Jep  Muus's  ægte- 
viede Hustru  gik  hun  fra  Altret;  men  det  Ja, 
hun  gav  ham,  var  neppe  hørligt;  ja,  Nogle  paa- 
stod  endogsaa,  at  hendes  Læber  vare  forblevne 
lukkede,  og  at  der  ikke  var  kommet  en  Lyd 
over  dem. 

Taareløs  gik  hun  efter  Vielsen  ned  ad  Kir- 
kegangen ved  sin  Huusbondes  Arm ;  men  hun 
bar  ikke  Hovedet  mindre  høit  end  sædvanligt, 
og  der  sporedes  ingen  Svaghed  eller  Forsagthed 
hos  hende,  før  hun  nærmede  sig  Udgangen. 
Da  rev  hun  pludseligt  sin  Arm  til  sig,  løftede 
sin  høire  Haand,  raabte  »Jesus«  og  sank  afmægtig 
om  i  Armene  paa  Hr.  Jep.  Alle  strømmede  til, 
og  der  opstod  stor  Forvirring;  men  Afmagten 
varede  ikke  længe.  Snart  slog  hun  igjen  Øinene 
op,  saae  sig  om  med  et  vildt  Blik,  drog  derpaa 
et  Suk,  fattede  sig,  samlede  Brudesløret  med 
sine  rystende  Hænder  og  sagde,  at  nu  var  det 
ovre,  hvorpaa  hun  hastigt  gik  ud  af  Kirken, 
uden  at  see  til  sin  Huusbonde  eller  bie  paa 
ham;  men  da  han  havde  indhentet  hende  og 
vilde  hjelpe  hende  i  Sadlen,  stødte  hun  ham  fra 
sig,  hvorpaa  Hr.  Abraham  traadte  til,  tog  hende 
i  sine  stærke  Arme  og  satte  hende  paa  Hesten. 
Saa  lagde  han  Tøilen  i  hendes  Haand  og  sagde 
til  hende: 

»Nu    sidder   I    trygt,    Frue!    Det    staaer    til 

Eder  selv,  om  I  skal  fare  vel  eller  knække 
Halsen. 

Da  foer  Blodet  hende  op  i  Kinderne,  og 
hun  sendte  ham  et  Blik,  som  glødede  af  Had ; 
men  hendes  Husbonde,  som  imidlertid  var  kom- 
men i  Sadlen,  tog  ved  Tøilen,  førte  hendes  Hest 
frem  og  raabte  med  en  Stemme,  som  dirrede  af 
Arrigskab:  »Nu  fort!«  Saa  maatte  hun  ride 
med  ham  op  til  Slottet  og  der  gaae  sin  Korse- 
gang,  først  til  Gildebordet  og  derpaa,  omringet 
af  de  støiende  og  leende  Frænker  og  Veninder, 
til  Brudekamret;  men  hendes  Øren  vare  som 
døvede,  og  hun  saae  Alt  som  gjennem  et  Slør. 
For  hendes  indre  Øie  stod  det  Syn,  hun  havde 
seet  i  Kirken,  og  som  havde  slaaet  hende  med 
Afmagt;  men  Ingen  havde  seet  det  uden  hun. 

Da  hun  nemlig  nærmede  sig  Kirkens  Ud- 
gang, var  hun  bleven  en  Skikkelse  vaer,  som 
stod  i  Krogen  til  Venstre,  indhyllet  i  en  Kappe 
og  med  Hætten  over  Hovedet,  saa  at  Ansigtet 
næsten  var  dækket;  men  just  som  hun  saae  der- 
hen, løftedes  Hætten  og  fra  et  blegt,  indfaldent 
Ansigt  stirrede  et  Par  mørke,  dybtliggende  Øine 
hende  i  Møde  med  sælsom  Glands.  Det  Blik 
gik  som  et  Sværd  gjennem  hendes  Hjerte,  og 
hun  segnede ;  thi  Manden  var  Mogens  Munk. 

Efterretningen  om  Kirstens  Trolovelse  og 
forestaaende  Bryllup  var  naaet  op  til  Gudhem 
Kloster     og    havde    bragt    hans    Sind    i    Oprør. 

Uagtet  hans  Saar  ikke  vare  fuldkommen  lægte, 
og  Broder  Martin  spaaede  ham  det  Værste,  om 
han  allerede  nu  begav  sig  paa  Reise,  havde  han 
dog  forladt  Klostret  og  var  reden  Sønder  paa, 
blot  ledsaget  af  Kjeld.  Det  var  hans  Haab,  at 
han  kunde  naae  Helsingborg  inden  Peter  og 
Povelsdag,  og  i  saa  Fald  vilde  han  reise  Ind- 
sigelse mod  den  fuldbyrdede  Trolovelse,  som, 
det  følte  han  sig  forvisset  om,  kun  var  kommen 
i  Stand  ved  at  udøve  Tvang,  og  kunde  det  be- 
vises, da  var  den  ugyldig.  Han  vilde  samle  sine 
Frænder  og  Venner  om  sig  og  reise  en  saadan 
Storm  ved  Hove,  at  Dronningen  maatte  give 
sig,  opsætte  Brylluppet  og  henvise  Sagen  til  Af- 
gjørelse  ved  Herredagen ;  men  hans  Legeme  var 
svækket  og  lystrede  ikke  hans  stærke  Villie. 
Han  maatte  nøies  med  at  gjøre  smaa  Dagsreiser 
og  var  først  naaet  til  Helsingborg  samme  Mor- 
gen, da  Bryllupsklokkerne  ringede,  og  Brude- 
toget var  paa  Veien  til  Staden.  Dog  slæbte 
han  sig,  hvor  udmattet  han  end  var,  strax  efter 
sin  Ankomst  hen  til  Kirken,  og  det  lykkedes 
ham  at  trænge  sig  derind,  men  først  efterat 
Vielsesceremonierne  vare  til  Ende  og  Alt  forbi. 
Nu  var  der  Intet  for  ham  at  gjøre;  Ægte- 
skabets Baand  var  uløseligt  og  kunde  kun  over- 
skjæres  af  Døden.  Han  vilde  nu  helst  forblive 
ubemærket    og    ikke  i    sin    nuværende  Van  magt 

give  sig  til  Kjende.  Dog  kunde  han  ikke  mod- 
staae  Fristelsen  til  at  tøve  for  at  see  Kirsten 
gaae  af  Kirken,  og  saaledes  kom  han  mod  sin 
Yillie  til  at  røbe  sin  Nærværelse  for  hende ;  men 
han  var  vel  tilfreds  dermed,  og  Virkningen  voldte 
ham  dæmonisk  Glæde.  Han  havde  dog  Øie- 
blikke,  da  han  tvivlede  om  hendes  Troskab,  og 
et  saadant  var  dette,  da  hun  kom  skridende  med 
løftet  Hoved  og  i  al  sin  Pragt  ved  Jep  Muus's 
Side.  Dog  holdt  han  oftest  sin  Tro  paa  hende 
opret;  men  hvordan  det  nu  end  forholdt  sig  med 
hende,  og  enten  det  vilde  føre  ham  til  Maalet 
for  hans  brændende  Attraa  eller  volde  hans  Un- 
dergang, saa  svor  han  i  denne  Stund  atter  Jep 
Muus  Døden ;  men  hans  Legemssvaghed  nød- 
sagede ham  til  at  give  Stunder.  Han  maatte 
samle  Kræfter,  inden  han  kunde  lade  det  hev- 
nende  Slag  falde;  og  saa  var  det  bedst  at  for- 
svinde, for  at  hans  Dødsfjende  kunde  føle  sig 
tryg.  Jep  Muus  var  i  hans  Øine  ikke  mere 
værd  end  en  Hund  eller  snarere  et  skadeligt 
Kryb-,  det  var  en  god  Gjerning  at  udrydde  ham 
af  Jorden.  Det  var  derfor  ingenlunde  hans 
Agt  paa  ridderlig  Viis  at  advare  ham  ved  en 
Undsigelse;  Hevnen  skulde  komme  over  ham 
som  en  Dommedag,  uden  Varsel. 

Han  holdt  sig  den  Dag  skjult  i  sit  Herberge, 
og  da  Alle  i  Anledning  af  Brudefærden  vare 
strømmede  til  Slottet,  og  Byen  var  mennesketom 

lykkedes  det  ham  at  forblive  uopdaget.  Aarle 
den  næste  Morgen  gik  han  ombord  paa  en 
Skude,  som  laae  ledig  ved  Bryggen,  og  som 
Kjeld  havde  hyret  til  ham.  Skipperen  førte  ham 
lykkeligt  til  Jyllands  Kyst  og  kastede  Anker  ved 
Indløbet  til  Randers  Fjord,  hvor  hans  Fædrene- 
borg, Holbekgaard,  laae. 

Der,  i  sin  Hjemstavn,  levede  han  saa  en 
rum  Tid  stille,  styrede  sin  Gaard  og  tog  sig  af 
sine  smaa  Sønner.  Hans  Legemssvaghed  maatte 
gjelde  som  Undskyldning  for,  at  han  afsondrede 
sig  og  ikke  omgikkes  sine  Naboer;  men  den 
sande  Aarsag  var  hans  mørke  Sindsstemning, 
Græmmelsen  over  hans  Lykkes  Forliis  og  Har- 
men over  hans  Vanmagt,  som  kunde  stige  til 
Raseri. 

Dog  gjenvandt  han  efterhaanden  sit  Helbred 
og  sine  Legemskræfter,  og  hans  Broder  Stig, 
det  eneste  Menneske,  hvis  Tilnærmelse  han 
taalte,  glædede  sig  baade  derover  og  over  den 
Ro,  der  syntes  at  være  kommen  over  hans 
Broder;  thi  denne  viste  ham  et  glat  Aasyn  og 
dulgte  den  Hevnplan,  over  hvilken  han  rugede. 
Da  Stig  en  Dag  bad  ham  nu  hæve  Afspærringen, 
atter  modtage  Besøg  af  sine  Frænder  og  Venner 
og  vise  sig  blandt  dem,  svarede  han: 

Giv  Stunder,  Broder!  Min  Time  er  ikke 
kommen  endnu-,  men  naar  den  er  der,  og  jeg 
rider    af  Holbekeaard    for    atter    at   drage    ud   i 

Verden,  da  vil  det  spørges,  og  Du  vil  undre 
Dig;  thi  da  staaer  min  Hu  til  at  forandre  mig.« 
Disse  Ord,  mente  Stig  Munk,  kunde  jo  kun 
tydes  paa  een  Maade.  Hans  Broder  agtede  at 
tage  sig  en  Hustru,  og  han  glædede  sig  over, 
hvad  der  i  hans  Øine  var  et  sikkert  Kjendetegn 
paa,  at  Broder  Mogens  nu  ganske  havde  for- 
vundet sin  usalige  Lidenskab  og  slaaet  Kirsten 
af  Tankerne. 


SJETTE  KAPITEL. 


EN  ANVIISNING  PAA  HIMLEN. 

.Dagen  før  Opbruddet  fra  Helsingborg  gav 
Dronningen  Abraham  Brodersøn  Foretræde  i  sit 
eget  Gemak  og  uden  Vidners  Overværelse.  Han 
havde  nemlig  begjæret  en  Samtale  under  fire 
Øine  med  hende,  og  hun  havde  ikke  havt  Be- 
tænkeligheder ved  at  opfylde  hans  Ønske;  thi 
siden  den  Dag  paa  Varberg,  da  han  ved  sit 
Knæfald  havde  formildet  hende  og  atter  sat  sig 
fast  i  hendes  Gunst,  havde  han  strengt  holdt 
sig  indenfor  den  undersaatlige  Ærbødigheds 
Grændse  og  ikke  i  nogen  Henseende  givet  An- 
stød. 

Desuden  deltes  nu  deres  Veie.  Dronningen 
agtede  sig  op  i  Sverrig  for  at  tage  sit  nye  Rige 
i  Besiddelse,  lade  sig  hylde  der  og  udskrive 
Skat,  mens  Hr.  Abraham  havde  faaet  det  vig- 
tige Hverv    som  Øverstbefalende    for  Hæren    at 

træffe  Forberedelser  til  det  Tog,  der  paatænktes 
mod  Stokholm.  Nu  skulde  han  altsaa  faae  Lei- 
lighed  til  at  bruge  sit  Sværd  i  Dronningens 
Tjeneste;  men  uagtet  han  ikke  vægrede  sig  ved 
at  lyde  Kaldet  og  gjøre  sin  Pligt,  nærede  han 
dog  den  Mistanke,  at  hans  Modstandere  i  Raa- 
det  stak  bagved  dette  og  havde  paatvunget  ham 
denne  Ære  for  at  faae  ham  fjernet  fra  Dron- 
ningen. 

Han  rykkede  ikke  strax  frem  med  det 
Ærinde,  som  havde  ført  ham  til  Dronningen, 
saa  at  hun  begyndte  at  nære  den  Mistanke,  at 
han  blot  var  kommen  for  endnu  en  Gang  at 
dvæle  i  hendes  Nærhed  og  samtale  med  hende; 
men  om  det  ogsaa  forholdt  sig  saa,  var  hun 
dog  ikke  til  Sinds  at  vredes  paa  ham  derfor; 
thi  hun  var  selv  blød  om  Hjertet.  Hun  hastede 
da  ikke  med  at  udspørge  ham  om  hans  Ærinde 
og  gav  sig  til  at  tale  om  Bengt. 

»Jeg  har  Ondt  af  Eders  Stifsøn,«  sagde 
hun ;  »jeg  undte  ham  det  Bedste ;  men  min 
Magt  har,  som  det  desto  værre  ofte  viser  sig, 
sin  Grændse.  Mon  han  vil  gjenvinde  sin  Før- 
lighed?« 

Hun  talte  venligt  og  ligefrem  og  benyttede 
under  hele  denne  Samtale  ikke  en  eneste  Gang 
det  kongelige  »Vi«;  men  Hr.  Abraham  syntes 
ikke  at  bemærke  denne  hendes  store  Nedladen- 

hed.  Han  stod  hensunken  i  Grublen,  foer  nu 
op  som  af  en  Drøm  og  sagde: 

»Bengt?  O,  Eders  Naade,  med  ham  har 
det  ingen  Fare;  og  jeg  haaber,  at  den  Revselse, 
han  har  faaet,  vil  være  ham  til  Gavn,  saa  at 
han,  mens  hans  Saar  heles,  ogsaa  helbredes 
for  den  Fremfusenhed ,  han  har  i  Blodet ,  og 
en  anden  Gang  seer  sig  bedre  for.' 

Det  Ønske  var  for  saa  vidt  oprigtigt  meent, 
som  Hevnen  var  glippet,  fordi  Bengt  var  faret 
blindt  paa  og  i  et  Øieblik,  da  han  ikke  havde 
sine  Medhjelpere  ved  Haanden;  men  hvo,  som 
ikke  vidste  Besked,  skulde  ved  at  see  paa  Hr. 
Abraham  og  høre  ham  tale  med  saa  faderlig 
Værdighed,  faae  nogen  Anelse  om,  at  han  havde 
egget  sin  Søn  til  denne  Udaad  og  saaledes  selv 
var  den  egentlig  Skyldige?  Saa  vant  var  han 
nu  til  at  hykle  og  lyve,  at  enhver  Usandhed 
gled  let  over  hans  Tunge,  og  ofte  var  han  i 
den  Grad  inde  i  sin  Rolle,  at  han  maaskee  end- 
ogsaa  i  Øieblikket  troede  paa  sine  Løgne. 

»Vent  ikke  det,  svarede  Dronningen;  >de 
medfødte  Feil,  som  stikke  os  i  Blodet,  blive  vi 
ingensinde  kvit.  Derpaa  tænker  jeg  med  Be- 
kymring, naar  jeg  iagttager  min  Fostersøns  Færd; 
ogsaa  Hertug  Erik  er  et  født  Bruushoved.  Det 
skorter  ham  ikke  paa  Forstand,  men  Sindet 
regjerer  ham,  i  Dag  saa,  i  Morgen  anderledes; 
ustadig  er  han  som  Vinden  og  holder  end  ikke 
ved  med  nogen  Leg.' 

Muligt  dommer  Eders  Naade  ham  dog  for 
ringe  i  den  sidste  Post,«  svarede  Hr.  Abraham, 
idet  hans  Blik  formørkedes.  »Hertugen  kan 
være  vedholdende  nok,  om  ikke  i  Leg,  saa  dog 
i  Had.  Paa  mig  har  han  lige  fra  den  første 
Stund  kastet  sin  Unaade,  og  end  er  det  ikke 
lykkedes  mig  at  aflokke  ham  et  Smiil  eller  et 
naadigt  Ord.* 

»Drengestreger,  ikke  Andet,  «  sagde  Dron- 
ningen; »jeg  har  dadlet  ham  derfor;  det  skal 
vorde  anderledes.« 

Det  tykkes  vel  Eders  Naade  at  være  sært 
af  mig,«  svarede  Hr.  Abraham,  »men  det  bæres 
mig  for,  at  dette  ikke  vil  forandre  sig.  Det 
gaaer  med  os  Mennesker,  som  med  Dyrene;  vi 
drages  til  hinanden  eller  stødes  bort  formedelst 
en  uvilkaarlig  Følelse  og  ofte  uden  fornuftig 
Aarsag.  Jeg  har  aabenbart  ved  det  første  Syn 
indgydt  Hertugen  Modvillie,  uanseet  om  Nogen 
skulde  have  sat  Ondt  for  mig  hos  ham;  thi  selv 
om  saa  var,  maatte  det  dog  kunne  lykkes 
mig  at  modvirke  en  slig  fjendtlig  Indflydelse. 
Jeg  tør  nok  sige,  at  jeg  i  Underdanighed  og 
Iver  for  at  være  ham  til  Behag,  Intet  har  for- 
sømt; men  Alt  forgjeves;  strax  naar  jeg  kom- 
mer ham  for  Øie,  da  formørkes  hans  Aasyn. 
•Jeg  tænker  da,  at  naar  han  engang  kommer  til 
Skjels  Aar  og  Alder  og  faaer  Tøilerne  i  Hænde, 
da   vil  jeg   i   Gjerningen   faae   det   at   fornemme, 


432 

som  han  nu  blot  tor  tilkjendegive  ved  Blik  og 
Miner.« 

:>Ei,  Hr.  Abraham,«  udbrød  Dronningen, 
hvor  I  der  tænker  langt  frem!  Det  ligner  ikke 
Eder  at  tage  Varsel  af  et  Barns  Luner.' 

»Men  dette  Barn,«  svarede  Hr.  Abraham, 
vil  om  ikke  mange  Aar  være  myndigt  og  da, 
om  Eders  Naade  holder  fast  ved  Eders  Forsæt, 
vorde  Rigernes  mægtige  Konning;  og  selv  for- 
inden vil  han  finde  Øientjenere  nok,  som  ville 
være  villige  til  at  fremme  hans  Hensigter.« 

»Lad  ikke  det  volde  Eder  nogen  Bekym- 
ring,« sagde  Dronningen  skarpt;  »saa  længe  jeg 
er  oven  Jorden,  vil  jeg  selv  have  Indseende 
med  Rigernes  Styrelse,  og  hvorledes  der  hand- 
les med  mine  troe  Undersaatter.« 

»Ja,  Eders  Naade,  det  er  mit  Haab/  sva- 
rede Hr.  Abraham,  og  det  vil  for  Rigerne  og 
Folkene  være  en  Lykke.  Ikke  heller  nærer  jeg 
nogen  Tvivl  om,  at  saaledes  vil  det  jo  blive, 
om  Eders  Naade  da  er  oven  Jorden;  men  jeg 
tænkte  nu  paa  min  egen  ringe  Person  og  Lyk- 
kens Ustadighed .  Dernæst  tænkte  jeg  ikke  blot 
langt  frem,  men  og  paa  den  Tid,  som  nærmest 
staaer  for.  Jeg  drager  nu  bort  og  kommer 
Eders  Naade  af  Syne.  Da  ville  mine  Fjender 
faae  travlt  med  at  sværte  mig  og  gjøre  Eders 
Naades  Hjerte  koldt  imod  mig.     Jeg  beder  Eders 

Naade,    lyt    ikke   til   dem!    Tvivl   ingensinde  om 
min  Troskab  og  unddrag  mig  ikke  Eders  Gunst !  < 

Han  sagde  dette  i  en  saa  inderlig  og  bøn- 
lig Tone,  at  Dronningens  Hjerte  bevægedes. 

Hvortil  dog  den  Tale?«  udbrød  hun.  /Tæn- 
ker I  om  mig,  at  jeg  lytter  til  Klaffere  og  er 
som  et  Siv ,  der  svaier  hid  og  did ;  kjender  I 
mig  ikke  bedre?  Eller  mener  I,  at  jeg  ikke  har 
været  skjønsom  nok  og  ikke  lønnet  Eder  efter 
Fortjeneste?  Begjærer  I  Mere?« 

»Eders  Naade  mistydede  der  grusomt  mine 
Ord/  svarede  han.  Æders  Velgjerninger  mod 
mig  have  været  store,  og  mit  Hjerte  er  fuldt  af 
Taknemmelighed.  Nei,  Eders  Naade,  ikke  er 
jeg  i  Dag  kommen  for  at  begjære  Mere  af  Eder; 
tvertimod  er  det  mit  Ønske  som  Beviis  paa  min 
undersaatlige  Hengivenhed  at  bringe  et  lidet 
Offer,  om  Eders  Naade  vil  værdiges  at  mod- 
tage det.« 

Idet  han  sagde  dette,  tog  han  et  Papiir  af 
sin  Brystlomme  og  rakte  hende  det.  Det  var 
et  Beviis  for  en  betydelig  Pengesum,  hvormed 
han  havde  forstrakt  Dronningen,  og  som  skulde 
været  tilbagebetalt  ham  allerede  til  Sanct  Hans- 
dag; men  da  han  vidste,  at  der  paa  Grund  af 
den  kostbare  Krig  og  denne  Sommers  store  Ud- 
gifter til  Hofholdningen  var  Ebbe  i  det  konge- 
lige Skatkammer,  havde  han  ingen  Vanskelig- 
heder gjort,    da  Rentemesteren    begjærede  Hen- 

Dronningens  Jomfruer.  28 

stand.  Dog  havde  han  erklæret,  at  han  øn- 
skede at  ordne  denne  Sag  med  Dronningen 
personligt.  Hun  var  bleven  underrettet  herom 
og  antog,  at  hans  Mening  dermed  havde  været, 
ikke  at  afkræve  hende  Pengene,  men  at  be- 
gjære  Pant  i  Jordegods  og  derved  gjøre  sig 
Fordeel.  De  rige  Jorddrotter  benyttede  sig  nem- 
lig gjerne  af  Kronens  Pengemangel  til  paa  denne 
Maade  at  faae  Fingre  i  dens  Godser,  og  hvor 
svært  det  faldt  bagefter  at  vriste  Byttet  fra 
dem,  det  havde  baade  Kong  Valdemar  og  nu 
hans  Datter  erfaret.  At  tilbagevinde  det  tabte 
Krongods  havde  været  et  af  hans  vigtigste  For- 
maal.  Dronning  Margrethe  var  traadt  i  hans 
Fodspor,  og  hun  var  naaet  end  videre  frem  der- 
med; men  hvor  meget  ondt  Blod  det  satte,  det 
have  vi  seet  ved  Bjørn  Skaldres  Forbittrelse 
over  Tabet  af  hans  to  Gaarde. 

Hr.  Abrahams  Tale  om  at  bringe  et  Offer 
forekom  da  nu  Dronningen  heelt  ubegribelig. 
Hun  sad  med  Papiret  i  Haanden  og  saae  spør- 
gende paa  ham,  da  han  sagteligt  tog  det  fra 
hende ,  rev  det  sønder  og  kastede  Stumperne  i 
Kaminen. 

»Hr.  Abraham,«  udbrød  hun  og  løftede 
Haanden,  »hvad  gjør  I  dog  der!« 

»Jag  gjorde  det  med  velberaad  Hu,«  svarede 
han,  »og  i  den  Tro,  at  Eders  Naade  vil  vise 
mig  den  Ære    at  modtage   dette  Mammon   som 

en  Gave  fra  mig,    Eders   tro  Underdan   og  hen- 
givne Ven.« 

Han  læste  det  i  Dronningens  bevægede 
Aasyn,  hvor  stærkt  et  Indtryk  dette  Beviis  paa 
Uegennyttighed  gjorde  paa  hende.  Hun  var 
huusholderisk  og  sparsommelig,  stundom  indtil 
Gjerrighed.  Hun  havde  Pengene  kjær  og  vidste 
bedre  end  de  Fleste  at  vurdere  og  bruge  dem ; 
hun  slap  dem  nødigt,  og  det  Samme  var  Til- 
fældet med  ham.  Deri  samstemmede  de,  og 
hun  var  da  i  Stand  til  at  værdsætte  Betydningen 
af  det  Offer,  han  der  bragte ;  men  det  var  hende 
velkomment,  og  hun  betænkte  sig  ikke  paa 
at  modtage  det.  Pengemellemværende  mellem 
Fyrste  og  Undersaat  hørte  jo  ogsaa  dengang 
til  Dagens  Orden  og  havde  intet  Nedværdigende 
ved  sig,  hvortil  kom,  at  den  Overflødighed,  af 
hvilken  han  gav,  for  største  Parten  havde  sin 
Oprindelse  fra  Naadesbeviisninger  af  hende  selv, 
saa  at  en  Deel  af  Strømmen  blot  vendte  tilbage 
til  sit  Udspring. 

»I  have  Tak/  sagde  hun  med  et  huldsaligt 
Smiil,  henfaldt  derpaa  et  Øieblik  i  Tanker  og 
tilføiede  saa:  »men  enddog  jeg  modtager  Eders 
store  Gave,  som  er  mig  velkommen,  skal  I  ikke 
have  gjort  dette  omsonst.« 

Hun  taug  atter,  og  han  sagde: 
Jeg  beder  Eders  Naade    ikke    forringe  min 
Ære  og  min  Glæde  ved  noget  Vederlag.« 

28* 

Hun  saae  alvorsfuldt  paa  ham.  og  nu  kom 
dette  mærkelige  Udslag  af  hendes  Hengivenhed 
for  ham  og  hendes  Gudsfrygt,  som  er  bleven 
navnkundigt  i  Historiens  Aarbøger,  men  ofte 
mistydet. 

»Jeg  vil  gjøre  et  Løfte,«  sagde  hun,  idet 
hendes  Øine  fik  Glands;  »for  det  Mammon,  I 
har  skjenket  mig,  vil  jeg  stifte  en  Messe  til 
Eders  Sjæls  Frelse.« 

Hr.  Abraham  saae  overrasket  op.  Man 
stiftede  jo  ellers  kun  Sjælemesser  for  sine  Nær- 
meste, alene  det  særegne  Tilfælde  undtaget,  at 
det  skete  som  Bod  for  Drab,  til  den  Dræbtes 
Sjælefrelse,  og  det  vides  ikke,  at  en  fyrstelig 
Person  hverken  før  eller  siden  paa  den  Maade 
har  betalt  sin  Gjeld  til  en  Undersaat.  Gunst- 
bevisningen var  altsaa  aldeles  usædvanlig,  men 
dog  var  det  en  hellig  Sag,  en  Anviisning  paa 
Himlen  og  intet  Elskovspant. 

Han  modtog  Tilbudet,  og  de  takkende  Ord, 
der  fløde  fra  hans  Læber,  bare  Præget  af  en 
hos  ham  sjelden  Varme  og  Oprigtighed;  men 
det  var  ikke  Æren  alene,  der  voldte  ham  Glæde ; 
Hvor  stor  en  Synder  han  end  var,  saa  troede 
han  dog  paa  Sjælemessers  Kraft,  altsaa  paa  en 
Gud,  hvis  Straf  han  maatte  frygte,  og  hvis  Vrede 
paa  denne  Maade,  ved  Velgjerninger  mod  den 
hellige  Kirke,  kunde  afvendes.  Han  gik  stolt 
og  tilfreds  fra  sin  fyrstelige  Veninde,    men  ikke, 

som  hun  muligt  forestillede  sig,  bedre ;  ikke  løftet 
af  den  Aand,  som  i  dette  Øiebjik  virkelig  havde 
besjælet  hende,  men  kun  gjort  mere  tryg  ved 
det  Fribrev,  han  havde  i  Vente,  og  for  at  synde 
videre. 

Den  næste  Dag  brød  Dronningen  op  med 
hele  sit  Hof  og  forlod  Helsingborg.  Selv  drog 
hun  med  unge  Hertug  Erik  ind  i  Landet,  Hertug 
Vratislav  og  hans  Gemalinde  skibede  tilbage  til 
Pommern,  og  den  store  Skare  af  Rigernes  for- 
nemste Mænd  og  Kvinder,  som  havde  været  for- 
samlet i  Helsingborg,  spredtes  til  alle  Sider. 

Hr.  Abraham  dvælede  dog  et  Par  Dage  hos 
sin  Ven  paa  Helsingborg,  for,  som  han  spøge- 
fuldt sagde,  at  see,  hvorledes  Hr.  Jep  teede  sig 
som  Ægtemand;  men  Elseby  vidste  bedre  Be- 
sked med  Aarsagen  til  hans  Tøven.  Hun  fik 
nogle  Kjærlighedsord  og  skjønne  Løfter  at  leve 
paa,  men  hun  tænkte  sukkende,  at  de  sagtens 
aldrig  vilde  blive  indfriede.  Vel  havde  det  været 
for  hende,  om  hun  havde  faaet  Ret  deri,  og  om 
den  Mand,  der  holdt  hendes  Hjerte  i  sin  Haand, 
aldrig  var  vendt  tilbage  til  hende;  men  han  var 
som  Falken,  der  aldrig  taber  sit  Bytte  af  Syne, 
om  der  end  maa  gjøres  Omveie  for  at  naae  det. 
Nu  kaldte  Pligten  ham  bort,  og  han  var,  trods 
Alt,  dog  ikke  den  Mand,  der  svigtede  den  for 
et  Elskovseventyrs  Skyld ;  men  Intet  var  vissere, 

end  at  han,  naar  Leiligheden  kom,  atter  vilde 
vide  at  finde  hende. 

Han  drog  først  ad  Varberg  til,  ledsaget  af 
Hr.  Stopatz  og  Henrik  Raspe  med  deres  Leie- 
svende;  men  den  forlorne  Ridder  og  hans  uhø- 
viske Fælle  forligtes  nu  kun  daarligt.  Hr. 
Abraham  havde  desuden  et  Horn  i  Siden  paa 
Henrik  paa  Grund  af  hans  Indblanding  i  Over- 
faldet paa  Bo  Stensøn,  hvorfor  han  sendte  ham 
Nord  paa  til  Hæren,  hvorimod  han  tog  Hr.  Sto- 
patz med  sig  til  Varberg,  og  da  han  senere 
drog  derfra,  efterlod  han  ham  som  Borgfoged  der. 
Henrik  Raspes  Forbittrelse  over  denne  Begun- 
stigelse af  hans  Rival  var  stor.  Han  havde  stil- 
let sig  an,  som  om  han  ingen  Anelse  havde  havt 
om,  hvo  det  var,  der  stak  bag  ved  Anslaget 
mod  Bo  Stensøn,  og  som  om  det  havde  været 
hans  Hensigt  at  frelse  Bengt  Ebbesøn  af  Hr. 
Stopatz's  Kløer;  men  disse  Konster  nyttede  ham 
intet.  Han  var  for  bestandig  falden  i  Unaade 
hos  Hr.  Abraham  og  svor  i  sit  Hjerte,  at  Hr. 
Stopatz  før  eller  senere  skulde  komme  til  at 
undgjelde  derfor.    — 

Og  nu  sad  Kirsten  paa  Helsingborg  med 
sin  bidske  Ægtefælle  og  Elseby.  Hun  bar  ikke 
sin  Nedværdigelse  som  et  Lam;  hendes  ægte- 
skabelige Liv  blev  fra  den  første  Dag  af  en 
evig  Krig  med  korte  Vaabenstilstande.  Elseby 
havde    fuldt   op    at    gjøre    med   at    mægle   Fred 


439 

mellem  de  stridende  Parter,  og  nu  kom  dog  det 
Gode,  der  var  i  hende,  frem.  Hun  oprørtes 
nemlig  over  Jep  Muus's  Raahed  og  stillede  sig 
oftest  paa  den  Svagestes,  Hustruens  Side.  Kir- 
sten havde  derfor  Trøst  af  hendes  Nærværelse 
og  fik  hende  ligesaa  kjær,  som  fordum. 

Men  Jep  Muus,  som  ikke  sjeldent  kom  til 
Kort  i  sin  Kamp  med  to  snilde  og  modige  Kvin- 
der, bandede  sin  Skjebne.  Hans  Svend,  Niels, 
fik  derfor  en  ilde  Medfart,  da  han  en  Dag  min- 
dede sin  Herre  om  det  Løfte,  denne  havde  gjort 
sin  Helgen,   Sanct  Jakob. 

j-Nu,  Herre,«  sagde  han,  »har  I  jo  den 
gode,  fagre  Brud,  I  anraabte  Eders  Helgen 
om,  og  Eders  Fjende,  Hr.  Mogens,  er  slagen 
med  Vanmagt;  nu  er  det  Tid  at  bygge  det 
Alter,  I  lovede  Sancte  Jakob.« 

»Ti  med  den  Snak,«  raabte  Hr.  Jep  for- 
bittret,  celler  jeg  lader  Dig  smage  Stigremmen. 
God  er  ikke  Bruden,  jeg  fik,  men  en  sand  Djæ- 
velinde,  og  ikke  slog  Sanct  Jakob  Hr.  Mogens 
med  Død;  han  lever  end.  Sanct  Jakob  faaer 
bie,  Niels,  indtil  han  lærer  bedre  at  høre  efter 
mine  Bønner.« 

»Gud  Herren  forlade  Eder  de  syndige,  for- 
mastelige Ord,  svarede  Niels  djærvt.  >Jeg 
frygter  saare,  at  Sanct  Jakob  vil  straffe  Eder 
for  dem,  men  fornemmelig  fordi  I  bryder  Eders 
Løfte  og  ikke  bygger  ham  det  Alter. 

Til  Svar  tog  Hr.  Jep  sit  Ølkruus  og  kylede 
det  efter  Niels,  som  dukkede  sig  og  saa  skynd- 
somst løb  af  Hallen. 

»Blide  Dage  havde  jeg  aldrig  i  Hr.  Jeps 
Brød/<  sagde  han  i  den  Anledning  til  en  af  sine 
Medtjenere;  »men  nu  er  her  at  være  som  i  Hel- 
vede. « 


FJERDE  BOG. 


F6RSTE  KAPITEL. 

EN    GLAD    AFTEN. 

Næsten  et  Aar  hengik  for  Kirsten  i  stor 
Trængsel  og  under  mange  Anfegtelser ;  men  hen- 
imod  Slutningen  af  det  kom  en  Naadens  Tid; 
de  Storme,  der  pleiede  at  rase  omkring  hende 
og  i  hendes  eget  Hjerte,  lagde  sig,  og  det  blev 
stille. 

Den  Dag  nærmede  sig  nemlig,  da  Hr.  Jeps 
Haab,  at  faae  en  Livsarving,  skulde  gaae  i  Op- 
fyldelse; og  hvor  grum  han  end  var,  saa  vilde 
han  dog  ikke  myrde  sit  eget  Kjød  og  Blod ; 
men,  hvad  Kirsten  bar  under  sit  Hjerte,  var  jo 
ogsaa  hendes  Kjød  og  Blod,  skjøndt  avlet  i  Had 
og  ikke  i  Kjærlighed.  Moderfølelsen  arbeidede 
sig  langsomt  frem  i  hende  og  kom  til  sin  Ret. 

Da  Barnet,  en  Søn,  var  født,  og  hun  holdt 
det  i  sine  Arme,  fældede  hun  Taarer,  som  flød 
af  Kjærlighedens  Kilde,    var   der   end  Ynk   over 

det  og  hende  selv  blandet  deri;  og  hvad  dets 
Fader  angik,  saa  forvandledes  for  en  lille  Stund 
hans  Nag  til  Glæde  og  saa  megen  Blidhed,  som 
hans  kolde  Hjerte  kunde  rumme.  Fuldkommen 
død  og  sløvet  maa  den  Sjæl  være,  i  hvilken 
ikke  engang  Livets  to  Hovedbegivenheder,  et 
Menneskebarns  Indgang  i  Verden  og  Udgang  af 
den  vækker  nogen  Bevægelse.  Djævlen  blev 
dreven  ud  af  Jep  Muus,  og  nogle  gode  Engle 
fik  Bud  til  ham  og  bleve  indladte.  Han  strøede 
Guld  paa  Moderens  Seng  og  kjælede  for  Barnet. 

Det  naaede  at  blive  christnet  og  fik  sin 
Faders  Navn;  men  han  havde  ved  sin  Raahed 
og  Voldsomhed  givet  det  sit  Ulivssaar  alt  i 
Moders  Liv.  Svag  kom  Drengen  til  Verden  og 
døde  efter  nogle  Ugers  Forløb. 

Da  brød  Uveiret  løs,  og  denne  Gang  blev 
det  til  en  Orkan.  Hr.  Jep  beskyldte  sin  Hustru 
for  ved  Ligegyldighed  med  Pleien  at  have  voldet 
Barnets  Død,  men  hun  gav  ham  Beskyldningen 
tilbage  og  lod  ham  vide,  at  han  var  Morderen. 
Da  foer  han  løs  paa  hende,  og  havde  Elseby 
ikke  været  der  og  kastet  sig  imellem,  vilde  Kir- 
sten ikke  undgaaet  legemlig  Mishandling,  ja  hun 
tænkte,  at  han  vilde  dræbt  hende:  det  skete 
nemlig  under  Maaltidet,  og  han  sprang  op  med 
sin  Madkniv  i  Haanden. 

Fra  nu  af  tænkte  hun  kun  paa  Flugt;  men 
det    var    ikke    let   at   sætte   i  Værk,    og   Elseby 

turde  ikke  række  Haand  dertil.  Dog  vilde  Kir- 
sten nu  ikke,  det  koste  hvad  det  vilde,  fortsætte 
Samlivet  med  sin  Ægtefælle,  hvorfor  hun  opslog 
sin  Bopæl  i  et  afsides  liggende  Rum,  det  røde 
Kammer  kaldet,  og  som  var  i  ondt  Ry  for  Spø- 
geri. Der  gik  det  Sagn,  at  en  Borgfrue  i  gamle 
Dage  var  bleven  myrdet  der  af  sin  Gemal.  Hun 
valgte  en  Dag,  da  Hr.  Jep  var  fraværende,  til 
at  iværksætte  Flytningen,  og  alle  Elsebys  Mod- 
forestillinger vare  frugtesløse. 

»Guds  Moder  see  i  Naade  til  os,  hvad  gjør 
Du  nur«  udbrød  hun.  »Vil  Du  boe  hos  et 
Gjenfærd  og  end  een  Gang  egge  Din  Huusbonde 
til  at  tage  Livet  af  Digr« 

»Ja,  om  han  vilde  det!«  udbrød  Kirsten. 
»Da  maatte  jeg  takke  ham;  men  han  under  mig 
det  ikke  saa  godt;  det  volder  ham  større  Glæde 
at  tortere  mig  langsomt  til  Døde.  En  Trøst  skal 
det  være  mig,  om  nu  Fru  Ermegaards  Aand 
vil  aabenbare  sig  for  mig  og  vise  mig  Veien  til 
Himmerige;  da  fanger  jeg  vel  Mod  til  at  søge 
Døden.' 

Kammerets  Dør  var  af  stærkt  Egetræ,  og 
der  var  indvendig  en  svær  Jernbolt  at  skyde 
for.  Kirsten  mente  sig  da  i  det  Mindste  sikker 
for,  at  Hr.  Jep  strax  i  sin  første  Forbittrelse 
kunde  trænge  ind  til  hende,  og  muligt  kunde 
hun  imens  finde  Udvei  til  Flugt.  Forgjeves  fore- 
stillede Elseby   hende,    at  Hr.  Jep  sikkert  strax, 


446 

naar  han  kom,  vilde  lade  Døren  slaae  ind  og 
trække  hende  ud  ved  Haarene. 

»Jeg  vil  ikke  see  ham  mere,«  svarede  Kir- 
sten; »Synet  af  ham  svier  mig  ind  i  Sjælen; 
Fred  vil  jeg  have  for  en  Stund,  skal  det  end 
koste  mig  Livet.« 

»Du  har  mistet  Forstanden,«  svarede  Elseby 
og  gik  raadløs  og  forsagt  fra  hende. 

Dog  gjenvandt  Elseby  sin  Fatning  og  be- 
sluttede, at  hun  vilde  staae  Kirsten  bi  til  det 
Yderste.  Elseby  havde  trods  sin  Letsindighed 
et  varmt  Hjerte,  og  hendes  Samvittighed  levede 
endnu.  Det  tyngede  paa  hendes  Sind,  at 
hun  havde  hjulpet  til  at  spille  Kirsten  i  Jep 
Muus's  Hænder,  og  nu  vilde  hun  gjøre  Bod  ved 
at  udsætte  sig  for  det  Værste  for  at  bjerge  sin 
ulykkelige  Søster.  Hun  vilde  gaae  Hr.  Jep  kjekt 
i  Møde,  naar  han  kom,  og  tage  det  første  Stød. 
Hun  haabede,  at  det  vilde  lykkes  hende  at  jage 
ham  Skræk  i  Blodet  ved  at  forestille  ham,  at 
hvis  han  brugte  Vold  mod  sin  Hustru,  vilde  det 
sikkert  ende  med,    at  hun  tog  sig  selv  af  Dage. 

Dog  er  det  et  stort  Spørgsmaal,  om  det 
vilde  lykkedes  hende  at  kyse  Hr.  Jep  med  den 
Trudsel,  hvis  han  var  vendt  tilbage  til  Hjemmet 
alene ;  men  han  havde  en  Gjest  med  sig,  og  det 
viste  sig  til  Elsebys  frydefulde  Overraskelse  at 
være  ingen  Anden  end  Hr.  Abraham.  Han  var 
nu,    i  Høsten,    vendt    tilbage   til  Varberg   for    at 


447 

unde  sig  nogen  Hvile  og  see  Hr.  Stopatz  efter 
i  Sømmene.  Saa  havde  han,  som  han  sagde, 
fornummet  Længsel  efter  at  gjensee  sin  gamle 
Ven  paa  Helsingborg  og  hos  ham  forlyste  sig 
med  Harejagten.  Flux  var  han  draget  af,  og 
da  han  kun  var  en  Miil  fra  Helsingborg,  havde 
han  mødt  Hr.  Jep  selv,  som  fra  en  anden  Kant 
vendte  tilbage  fra  sin  Udfart. 

Jep  Muus  havde  paa  Ridtet  hjemad  været 
temmelig  forbeholden  og  undseet  sig  ved  at 
indvie  sin  Ven  i  sin  ægteskabelige  Elendighed. 
Han  haabede,  at  Kirsten,  naar  han  kom  med  en 
Gjest,  vilde  vide  at  bevare  Anstanden,  og  det 
var  hans  eget  Forsæt  at  gjøre  ligesaa;  men  der 
stod  ingen  Kirsten  for  at  tage  imod  dem,  kun 
Elseby;  og  det  var  saare  langt  fra,  at  Hr.  Abra- 
hams Nærværelse  lukkede  Munden  paa  hende. 
Nu  fik  hun  tvertimod  Tungen  lettere  paa  Gled, 
thi  hun  haabede  at  finde  en  Medforbunden  i 
ham,  og  denne  hendes  Forventning  blev  heller 
ikke  skuffet. 

Efterat  Hr.  Jep  havde  raset  en  Stund  og 
Hr.  Abraham  leet  i  Skjægget  af  ham,  sagde 
denne: 

»Jomfru  Elseby  har  Ret.  Du  har  været  for 
haard  mod  Din  Hustru  og  bør  ikke  drive  Krigen 
videre.  Lad  hende  have  sin  Villie  og  sove  i 
det  røde  Kammer  i  Nat,  ja  i  ti  Nætter,  om  hun 
vil.     Hun  vil    nok    blive   kjed    af   det ;    men  saa 

snart  vi  erfare,  at  hun  er  bleven  roligere  i  Sin- 
det, da  vil  jeg  begjære  at  faae  hende  i  Tale,  og 
det  skal  ikke  være  min  Feil,  om  jeg  ikke  bringer 
hende  til  Fornuft.« 

»Nu,  Tak  om  Du  vil,  •  svarede  Jep  Muus 
tvært,  »men  jeg  frygter,  at  det  vil  være  omsonst; 
thi  hvor  der  ingen  Fornuft  er  inde,  nytter  det 
ikke  at  banke  paa.« 

Han  indskrænkede  sig  da  til  strax  at  postere 
en  Skytte  som  Vagt  for  Kammerdøren-,  men 
denne  Foranstaltning  viste  sig  at  være  meget 
virksom ;  thi  den  betog  Kirsten  al  Udsigt  til 
Flugt,  hvorfor  det  lykkedes  Elseby  den  næste 
Morgen  at  faae  hende  i  Tale.  Følgen  blev  da, 
at  Kirsten  saa  vel  som  hendes  Kammerpige 
Birthe,  der  trofast  og  trods  Fru  Ermegaards 
Spøgeri  havde  fulgt  sin  Frue  til  det  røde  Kam- 
mer, atter  kom  for  en  Dag. 

Dog  frabad  Kirsten  sig  al  Forhandling  med 
Hr.  Abraham,  og  hun  kapitulerede  kun  paa  den 
Betingelse,  at  hun  maatte  beholde  det  røde  Kam- 
mer til  Soveværelse  og  Asyl.  Jep  Muus  gik 
efter  sin  Vens  Raad  ind  derpaa. 

»Giv  efter  for  hendes  Nykker  og  lad  som 
Intet,«  sagde  Hr.  Abraham,  da  vil  Alt  jevne 
sig.  Du  er,  hvad  Omgang  med  Kvindfolk  an- 
gaaer,  det  største  Dummerhoved,  jeg  har  kjendt. 

Jep  Muus  gav  sig,  og  saaledes  kom  Alt  i 
den  gamle  Skik,    for   saa  vidt   som  Kirsten   ind- 

fandt  sig  ved  Maaltiderne  og  gjorde  Fyldest  som 
Værtinde;  men  stadigt  havde  hun  Tanken  om 
Undvigelse  for  Øie,  og  hun  haabede  bedst  at 
naae  sit  Maal,  naar  hun  ved  Forstillelse  gjorde 
sin  Gemal  tryg.  Jep  Muus  havde  altsaa  dog  i 
dette  Tilfælde  viist,  at  han  forstod  Kirsten  Pe- 
dersdatter  bedre,  end  Hr.  Abraham;  men  denne 
høviske  og  glattungede  Herre  havde  en  sjelden 
Gave  til  at  lægge  en  glindsende  Firnis  over  Alt, 
hvad  der  var  ormstukket  og  huult,  saa  at  Brøst- 
fældigheden ikke  faldt  i  Øinene.  Det  lykkedes 
ham  da  ogsaa  nu  paa  Skuepladsen  for  saa  hidsige 
ægteskabelige  Kampe  at  fremtrylle  et  Samliv 
med  et  skuffende  Skin  af  Fred  og  Hygge.  Jep 
Muus  var  undertiden  nærved  at  indbilde  sig,  at 
Alt  virkelig  var  vel,  eller  dog  snart  vilde  blive  det. 

Men  Kirsten  hjalp  ogsaa  selv  til,  det  bedste 
hun  kunde.  Hvor  led  hun  end  var  i  sit  Hjerte 
ved  sin  falske  og  tvetungede  Gjest,  saa  lærte 
hun  dog  nu  at  paaskjønne  hans  sjeldne  Gaver 
som  behagelig  og  munter  Selskaber.  Ved  et 
skjemtefuldt  og  træffende  Ord  hjalp  han  hende 
ofte  over  fortrædelige  Vanskeligheder,  idet  hen- 
des bidske  Huusbondes  Gnavenhed  da  med  Et 
kunde  slaae  om  til  Latter,  og  det  kunde  end- 
ogsaa  hænde,  at  hun  selv  blev  reven  med  og  et 
Øieblik  glemte  Sagernes  sande  Stilling. 

Forunderligt  nok  var  den  ellers  saa  livlige 
Elseby  det  tauseste  og  mindst  virksomme  Medlem 

af  det  lille  Selskab,  over  hvilket  en  Troldmand 
svang  sin  Tryllestav,  saa  at  det  trods  alle  For- 
hindringer dandsede  skjønt  i  Takt.  Mellem 
hende  og  Hr.  Abraham  svævede  der  Noget  i 
Luften,  som  neppe  vilde  undgaaet  Kirstens  Op- 
mærksomhed, hvis  hun  havde  været  aandsfri  og 
ikke  saa  stærkt  optagen  af  sit  Eget.  Der  viste 
sig  kjendelige  Tegn  paa  en  hemmelig  Forstaa- 
else  mellem  de  To;  men  først  bagefter  kom 
Kirsten  i  Tanker  om,  at  der  hele  Tiden  havde 
været  noget  Dulgt  og  Mistænkeligt  over  Eiseby. 

Nu  nærmede  sig  imidlertid  Enden  paa  Even- 
tyret. Hr.  Abraham  havde  dvælet  i  tre  Uger 
paa  Borgen,  da  han  endelig,  en  Dag  sidst  i 
September  Maaned,  lod  sig  forlyde  med,  at  han 
aarle  den  næste  Morgen  agtede  at  bryde  op  og 
drage  tilbage  til  Varberg.  Det  beklagede  hans 
Ven  og  Vært  oprigtigt;  men  da  Hr.  Abraham 
ikke  lod  sig  overtale  til  at  forandre  sin  Beslut- 
ning, bød  Jep  Muus  sin  Hustru  at  lade  brase 
dygtigt  op  til  det  sidste  Aftensmaaltid  og  sætte 
de  skjønneste  Sølvstobe  og  Bægre  paa  Bordet. 
Selv  sørgede  han  for,  at  den  ældste  og  koste- 
ligste Druesaft,  han  havde  i  sin  Kjelder,  blev 
fyldt  i  Kanderne. 

Saa  samledes  de  da  alle  Fire  om  det  skjønt 
dækkede  Bord ,  det  samme,  ved  hvilket  Dron- 
ningen pleiede  at  sidde  og  holde  Taffel;  og 
det  stod  paa  sin  gamle  Plads    i    den    store  Hal, 

Skuepladsen  for  saa  mange  vigtige  Møder  og 
glimrende  Banketter,  men  ogsaa  for  Begivenheder, 
•der  havde  grebet  ind  i  deres  eget  Liv. 

Jep  Muus  syntes  imidlertid  ikke  at  gjøre 
sig  Tanker  om  Sligt;  han  aad  og  drak  med  sin 
vante  Graadighed,  og  naar  han  pustede  begyndte 
han  stedse  forfra  igjen  med  at  skjende  paa  Hr. 
Abraham,  fordi  han  ikke  var  at  formaae  til  at 
forlænge  sit  Besøg.  Kirsten  var  nedslaaet  og 
taus;  hun  maatte  tilstaae  for  sig  selv,  at  det 
dog  var  Hr.  Abraham,  der  havde  holdt  sit  Skjold 
over  hende ;  naar  han  drog  bort,  da  var  hun 
uden  Værn.  Hun  tænkte  nu,  at  han,  hvor  slet 
han  end  var,  dog  i  dette  Tilfælde  havde  handlet, 
som  han  gjorde,  i  en  god  Hensigt,  og  saaledes 
oplevede  hun,  hvad  hun  mindst  havde  ventet, 
nemlig  at  føle  Bedrøvelse  ved  at  skilles  fra  ham. 

Over  Elseby  var  der  Uro.  Hun  blev  ikke 
længe  ad  Gangen  siddende  paa  sin  Plads,  paa- 
tog  sig  en  Tjenerindes  Gjerning  og  gjorde  sig 
overflødig  Uleilighed  med  Opvartningen.  Naar 
Kirsten  saae  paa  hende,  undgik  hun  hendes 
Blik,  og  der  foer  en  Skamrødme  over  hendes 
Aasyn. 

Kun  Hr.  Abraham  var  fuldkommen  behersket, 
ridderlig  og  høvisk,  men  med  et  passende  An- 
strøg af  Hjertelighed.  Da  Maaltidet  nærmede 
sig  sin  Ende,  greb  han  sit  Bæger  og  sagde : 

»Nu  er  det  Tid  at  sige  Tak  til  min  gode  Vært 

og  hulde  Værtinde  for  den  nydte  store  Gjestmild- 
hed.  Kun  altfor  længe  har  jeg  dvælet  her,  tryllet 
fast  ved  Venskabs  Lænke  og  ved  tvende  skjønne 
Kvinders  Huldsalighed.  Jeg  beder  Eder,  Fru 
Kirsten,  tilgive  mig,  at  jeg  ved  mit  langvarige 
Besøg  har  voldet  Eder  saa  stor  Uleilighed!« 

Da  de  Ord  om  de  skjønne  Kvinders  Huld- 
salighed ramte  Elseby's  Øren,  blev  hun  rød  som 
Blod  og  reiste  sig  halvt  af  Sædet,  som  om  hun 
vilde  bort  for  at  dølge  de  frembrydende  Taarer; 
men  et  Lynglimt  fra  Hr.  Abrahams  Øine  naglede 
hende  til  Bænken. 

»O,  jeg  beder  Hr.  Abraham,«  begyndte 
Kirsten;  men  hendes  Huusbonde,  hvem  Vinen 
begyndte  at  stige  til  Hovedet,  tog  Ordet  fra 
hende  og  sagde  barskt: 

»Nu  ikke  flere  søde  Ord!  Du  gjør  Kvinderne 
galne  med  Din  Smiger,  Abraham!  For  Fanden, 
naar  jeg  byder  en  Ven  til  Gjest,  da  spørger  jeg 
ikke  min  Hustru,  om  det  er  hende  tilpas;  det 
er  da  vel,  skulde  jeg  troe,  blot  hendes  Skyldig- 
hed at  staae  for  Huset  og  gjøre  sit  Bedste.« 

Hr.  Abraham  saae  paa  ham,  som  om  han 
tænkte:  Du  er  og  bliver  et  Asen!  men  han 
kom  ikke  til  at  give  Svar.  Der  lød  Fodtrin  paa 
Fliserne,  og  da  han  vendte  sig  om,  saae  han  for 
sig  Elsebys  Kammerpige,  Martha. 

Hun  var  en  meget  tækkelig  Jomfru,  lille  og 
vever,  men  velskabt.     Hun  tog  sig  nydelig  ud  i 

sit  rode,  velsnørede  Livstykke,  de  hvide  Hænge- 
ærmer og  det  blaae  Skjørt.  Et  guldstukket 
Bælte  omfattede  hendes  smalle  Midie,  og  et 
blaat  Fløiels  Pandebaand,  fæstet  bagtil  med  et 
Guldspange,  holdt  hendes  gule,  krøllede  Haar 
sammen.  Blikket  fra  hendes  lyseblaae  Øine  var 
dristigt,  og  hendes  Hoveds  Reisning,  den  lille 
Opnæse,  de  halvt  aabne,  friske  Læber,  som  al- 
tid villigt  bøiede  sig  til  Smiil,  gav  hendes  Frem- 
træden noget  paa  een  Gang  Fripostigt  og  For- 
nøieligt,  Udfordrende  og  i  samme  Nu  Afvæbnende. 
Hun  var  ogsaa  en  Hallænderinde,  en  ægte  Af- 
fødning  af  det  livlige  og  snilde  Folkefærd  nord 
for  Hallandsaas. 

Hun  lod,  som  om  hun  slet  ikke  saae  Hr. 
Abraham  og  Elseby,  kastede  et  stjaalent  Blik 
til  den  strenge,  unge  Huusfrue,  i  hvis  Aasyn  hun 
læste  Mishag,  gjorde  et  Knix  for  Herren  og 
sagde : 

»Hr.  Jakob,  Niels  staaer  udenfor  Døren  og 
begjærer  Eder  i  Tale.« 

»Niels,  hvad  vil  han?'  brummede  Hr.  Jep; 
»hvi  kommer  han  ikke  ind  selv  ? 

»Han  var  ræd  ved  at  forstyrre  Eders  Madro, 
Herre,«  svarede  Martha,  »men  sagde,  at  han 
maa  have  Eder  i  Tale.  Jeg  kom  just  ned  ad 
Taarntrappen,  og  paa  hans  Begjæring  gik  jeg 
herind  for  at  kalde  Eder  ud.*: 

»Du  kom  just  ned  ad  Taarntrappen,«  sagde 

Hr.  Jep,  idet  han  med  pibende  Stemme  forsøgte 
at  efterabe  Marthas  spæde,  men  klare  Røst. 
Du  er  en  Rendemaske,  stedse  at  træffe  paa 
Gange  og  ved  Døre,  hvor  Du  Intet  har  at  skaffe. 
Fort  med  Dig  og  siig  til  Niels,  at  han  faaer 
umage  sig  selv  herind.« 

Martha  snurrede  sig  rundt  og  fløi  af  Hallen 
som  en  Vind,  idet  Hr.  Abraham  sagde : 

»Men  Jakob,  det  kunde  dog  være,  at  hvad 
Niels  har  at  melde,  ikke  er  for  Andres  Øren.  < 

»Vis,  vas!«  svarede  Hr.  Jep,  der  stedse, 
naar  Vinen  gik  ham  i  Hovedet,  blev  stædig  og 
gjorde  just  det,  man  fraraadede,  var  det  end 
nok  saa  galt;  og  nu  kom  Niels  trampende,  gjorde 
sit  Buk  for  Herskaberne  og  begyndte  paa  sin 
tvære  Maade: 

»Jeg  vilde  blot  lade  Herren  vide  — «  men 
saa  standsede  han,  idet  han  saae  sky  til  Huus- 
fruen. 

»Hvad  i  Djævlens  Navn  vilde  Du  lade  mig 
vider«  spurgte  hans  Herre  i  sin  meest  bidske 
Tone. 

Da  vinkede  Kirsten  Niels  hen  til  sig,  skjen- 
kede  Viin  i  et  Bæger  og  rakte  ham  det. 

»Drik  først,  Niels,«  sagde  hun;  »det  giver 
Mod,  om  det  er  en  ond  Tidende,  Du  har  at 
bringe ;«  og  saa  smilte  hun  skadefro,  som  om 
hun  tænkte,  at  en  Tidende,  der  var  slet  for 
hendes  Gemal,  maatte  være  god  for  hende  selv ; 

og   i  saa    Fald    blev    hendes    Forventning   langt 
overtruffen. 

Niels  tømte  Bægeret  tilbunds  og  saae  usæd- 
vanlig mildt  til  Fruen,  idet  han  takkede  og 
satte  Bægeret  fra  sig. 

»Bliver  det  til  Noget?«  brølte  hans  Herre 
og  knugede  sit  Bæger  i  Haanden,  som  om  det 
skulde  samme  Vei  som  det  Tinkrus,  han  havde 
kylet  efter  Niels  hin  Morgen  for  et  Aar  siden. 

»Nu  Herre,«  sagde  Niels  hastigt,  »det  er 
snart  fortalt.  Mogens  Munk  er  landet  her  ved 
Bryggen  i  Nat  og  drog  med  ti  Svende  i  Følge 
alt  inden  Daggry  Øster  paa.« 

Der  blev  et  Øieblik  tyst;  en  livlig  Rødme 
foer  over  Kirstens  Aasyn,  og  hendes  Øine  bleve 
klare  som  en  fangen  Fugls,  der  seer  Burets  Dor 
blive  aabnet  paa  Klem.  Hr.  Jep,  som  blev 
Glædesglimtet  i  hendes  Øine  vaer,  sagde  med 
dirrende  Røst: 

»Og  hvad  saa?  Hvad  rager  det  mig,  hvor 
Hr.  Mogens  færdes?« 

»Herre,«  svarede  Niels,  »det  er  kundbart 
over  det  ganske  Land,  at  han  har  svoret  Eder 
Hevn,  og  jeg  mente  da,  at  det  var  min 
Pligt  -« 

»Hold  Din  Mund  og  pak  Dig,«  raabte  Hr. 
Jep  rasende  og  sprang  op ;  men  Niels  lagde 
Haanden   paa  Fæstet  af   den    Kniv,    der    stak  i 

hans  Bælte,  saae  sin  vrede  Herre  fast  i  Øinene 
og  sagde: 

»Skik  Eder,  Jakob  Nielsøn!  Lægger  I 
Haand  paa  mig,  da  ved  min  Helgen  — « 

Men  i  det  Samme  sprang  hans  Herre  ind 
paa  ham,  og  hvis  ikke  Abraham  Brodersøn 
havde  kastet  sig  imellem,  vilde  det  gaaet/løs 
med  en  rasende  Holmgang;  men  nu  blev  Jep 
Muus  omsluttet  af  sin  Vens  stærke  Arme  og 
kastet  tilbage  paa  Bænken,  saa  det  knagede 
i  den. 

»Nu  fort  med  Dig,  Niels,«  raabte  Hr.  Abra- 
ham; »Din  Herre  er  drukken  og  veed  ei,  hvad 
han  gjør.« 

»Fanden  have  ham,«  lød  Niels  Svar;  »nu 
vil  jeg  ikke  længere  være  hans  Hund!« 

Saa  gik  han,  og  først  nu  opdagede  Hr. 
Abraham,  at  Kirstens  og  Elsebys  Pladser  vare 
tomme;  de  vare  flyede  af  Hallen,  da  Hr.  Jep 
sprang  løs  paa  Niels.  Hr.  Abraham  pegede  der- 
hen, hvor  de  havde  siddet,  og  sagde: 

»Din  Hustru  har  Du  kyset  af  hendes  Æres- 
sæde  og  krænket  Din  troeste  Svend.  Det  vil 
tage  en  gal  Ende  med  Dig,  Jep,  lærer  Du  ikke 
at  tæmme  Dit  Sind.« 

Jep  sad  der,  hvid  om  Kind  og  med  dirrende 
Læber.     Endelig  gjenvandt  han  Mælet  og  sagde : 

»Jeg  saae  det  paa  hendes  Øine,  Abraham, 
at  hun  frydede  sig,    da    hun    hørte,    at    Mogens 

Munk  er  i  Landet;  det  gjorde  mig  rasende 
og  ikke  Vinen,  jeg  drak.  Jeg  er  ikke  mere 
drukken,  end  Du.« 

»Nu,  det  er  vel,«  svarede  Abraham!  »da 
kan  Du  sandse  et  Alvorsord.  Du  maa  være 
paa  Din  Post,  Jep!  Mogens  Munk  vil  have  Dit 
Liv,  derom  nærer  jeg  ingen  Tvivl,  og,  efter 
hvad  jeg  har  hørt,  da  er  han  nu  en  ganske 
Mand  og  fører  et  Sværd  saa  godt  som  Du 
og  jeg.« 

»Jeg  blæser  ham  et  Stykke,«  svarede  Jep, 
skjenkede  sig  et  Bæger  Viin  og  tømte  det  i  eet 
Drag;  »jeg  skal  vide  at  hytte  mig  og  min  kjære 
Hustru  med,«  føiede  han  spodsk  til.  »Vi  ville 
holde  os  smukt  hjemme  en  Stund;  enddog  det 
er  at  gjøre  for  megen  Ære  af  en  Stakkarl,  som 
Mogens  Pedersøn.  Ikke  tvivler  jeg  om,  at  han 
jo  ønsker  mig  Døden;  men  tro  kuns  mig,  han 
vil  dog  ikke  fordriste  sig  til  at  foretage  sig  No- 
get mod  mig;  det  kunde  blive  ham  en  dyr 
Spas.« 

»Nu,  jeg  har  varet  Dig  ad,«  sagde  Abra- 
ham, det  var  min  Pligt  som  Din  fuldtro  Ven; 
og  jeg  vil  dertil  føie  end  een  Advarsel:  omgaaes 
Din  Hustru  lemfældigere.  Du  vil  kun  vinde  der- 
ved; naar  det  gjelder  Kvinder,  da  kommer  man 
længst  ved  at  fare  med  Lempe. 

»Jo,  jo!«  udbrød  Jep.  Du  forstaaer  Kon- 
sten,    Abraham;    men    det   sværger  jeg    Dig  til, 

at  havde  Du  med  Kirsten  Pedersdatter  at  gjøre, 
da  vilde  selv  Du  med  Din  glatte  Tunge  komme 
til  Kort.  Hun  er  ikke  som  andre  Kvinder,  hvem 
man  kan  smøre  om  Munden  med  Snak;  men 
jeg  skal  vide  at  tæmme  hende.« 

»Da  er  det  hidtil  kun  lykkedes  slet  for  Dig,  < 
sagde  Abraham. 

»Ja,«  svarede  Jep,  »men  det  har  Du  voldet, 
som  kom  og  tog  Braadden  fra  mig;  det  har 
gjort  hende  kry.  Nu,  Abraham,  det  har  været 
gode  Dage,  mens  Du  dvælede  hos  os ;  de  gik  glat ; 
naar  Du  er  fort,  da  vil  det  gamle  Spil  igjen  be- 
gynde; men  nu  vil  jeg  tage  Skeen  i  en  anden 
Haand.  Skikker  Kirsten  sig  ikke,  da  sætter  jeg 
hende  fra  Styret  og  lader  Elseby  staae  for  mit 
Huus ;  saa  vil  hun  nok  besinde  sig ;  thi  raade- 
lysten  er  hun.« 

Da  Jep  nævnede  Elseby,  strøg  Abraham  sig 
over  Panden,  som  om  han  vaagnede  af  en  Drøm 
og  saae  paa  Jep,  som  om  han  vilde  sige  Noget; 
men  Jep  lod  Munden  løbe  og  fortalte  videre,  at 
han  om  fornødent  vilde  gribe  til  Indespærring, 
indtil  han  omsider  brød  af  og  sagde: 

»Men  Du  kjedes  ved  min  Snak;  lad  os 
nytte  den  sidste  Aften  bedre,  Abraham!  Jeg  vil 
drukne  mine  Sorger  i  Viin;  kom,  pokuleer 
nu  med  mig;  og  skulde  det  give  en  liden  Ruus, 
og  Du  sover  over  Dig,   hvad  gjør  saa  det!  Dvæl 

her  da  til  i  Overmorgen;  det  kommer  dog  ikke 
an  paa  en  Dag.  En  glad  Aften  ville  vi  have 
os  trods  Djævelen,  som  har  været  her  paa 
Spil. « 

Saa  skjenkede  han  i  Bægrene  og  drak.  Jep 
blev  lystig  og  kvad  en  Vise ;  men  Abraham 
sagde  ikke  mange  Ord  og  stjal  sig  jevnligt  fra 
at  tømme  Bægret.     Tilsidst  sagde  han: 

>Naar  Du  vaagner  i  Morgen,  Jep,  og  det 
skulde  befindes,  at  jeg  har  spillet  Dig  et  lidet 
Puds,  da  bliv  ikke  vred:«  * 

»Ho,  ho,«  svarede  Jep  med  et  tykt  Mæle, 
pudser  Du  mig,  da  vil  det  ikke  —  være  — 
første  —  Gang.« 

Saa  sank  han  af  Bænken  og  gav  ikke 
mere  et  Kny  fra  sig.  Hr.  Abraham  tog  da  en 
af  Kjerterne  og  gik  efter  Niels,  for  at  han  skulde 
hjelpe  ham  med  at  bære  sin  drukne  Herre  til 
Sengs;  men  han  fandt  Niels's  Kammer  tomt. 
Dragkisten  stod  aaben,  og  det  meste  Tøi  var 
udtaget;  det  saae  ud  til,  at  han  var  rømmet. 

Deri  har  Karlen  gjort  klogt,  tænkte  Hr. 
Abraham ;  ellers  vilde  han  sikkert  i  Morgen 
faaet  sin  Ryg  stribet  og  muligt  ikke  ret  længe 
seet  Solen  skinne,  men  siddet  i  Fangehullet  med 
en  Krukke  Vand  og  en  Brødskorpe.  Dog  Pest 
ramme  ham;  thi  hvad  skal  jeg  nu  gribe  til?  Jeg 
kan  dog  ikke  lade  stakkels  Jep  ligge  paa  de 
kolde  Fliser. 

Saa  gik  han  tilbage  til  Hallen,  loftede  sin 
drukne  Ven  op  fra  Gulvet  og  bar  ham  ind  i 
hans  Kammer,  hvilket  var  et  drøit  Stykke  Ar- 
beide,  thi  Jep  Muus's  svære  Knokler  veiede 
tungt.  Da  han  lod  ham  falde  paa  Sengen,  aab- 
nede  Jep  Øinene  og  brummede  en  Kjende,  men 
vendte  sig  derpaa  om  paa  Siden  og  snorkede. 

Da  Hr.  Abraham  atter  kom  ud  paa  Gangen, 
skinnede  en  Kjerte  ham  i  Møde,  og  en  Kvinde 
i  Hættekaabe  ilede  hen  til  ham;  det  var 
Martha. 

»Ei,  min  Dukke,*  sagde  han,  ver  Du  alt 
paa  Benene?« 

»Herren    være    lovet,    at   jeg    fandt    Eder, 
sagde  Martha  hurtigt;  -Dagen  gryer  alt;  det  er 
paa  Tide,  at  vi  komme  fort;    Hestene    ere    sad- 
lede og  Eders  Svende  rede.« 

»Jeg  vil  tale  med  Elseby  først,«  svarede 
Hr.  Abraham  og  vilde  gaae  forbi  Martha;  »mu- 
ligt er  det  dog  bedst,  at  vi  lade  den  Daar- 
skab  fare.« 

»Daarskab,«  raabte  Martha  og  greb  ham 
i  Armen;  »saa  kaldte  I  det  ikke,  da  I  lokkede 
min  Frue.« 

Frue  r«  gjentog  Hr.  Abraham  barskt. 

»Ja,  Frue,«  svarede  Martha  og  saae  ham 
kjekt  i  Øinene!  »saa  vil  jeg  fra  nu  af  kalde 
hende  og  det  vil  jeg  sige  Eder,    Herre,    at  hvis 

I  ikke  nu,  da  hun  har  givet  sig  hen  til  Eder 
og  I  har  røvet  hende  hendes  Ære  fra,  tager 
hende  med  Eder  og  beskjærmer  hende,  da  er 
I  den  ringeste  Karl,  jeg  traf  paa  min  Vei.« 

»Ikke  saa  hidsig,  Martha,«  svarede  Hr. 
Abraham  og  klappede  hende  paa  Kind,  »staaer 
Elseby  ved  sit  Forsæt  og  vil  følge  mig,  da 
faaer  jeg  lade  hende  have  sin  Villie.  Men  hvor- 
lunde komme  vi  herfra  nu,  ved  Nattetide, 
uden  at  gjøre  Allarm  og  bringe  Skytterne  paa 
Benener« 

;Alt  har  vendt  sig  til  det  Bedste,«  svarede 
Martha;  »Niels  har  sluttet  sig  til  vort  Parti.« 

>Hvad,«  udbrød  Hr.  Abraham,  »jeg  troede, 
at  han  var  rømmet;  hans  Kammer  staaer 
tomt.« 

»Det  er  og  hans  Agt  «  svarede  Martha; 
men  jeg  fik  ham  i  Tale  først;  vi  lagde  vore 
Hoveder  i  Blød  og  fik  Tingene  i  Orden.  Port- 
gjemmeren  vilde  gjerne  have  sig  en  Friaften  og 
gaae  til  Stads;  det  vidste  Niels,  gav  ham  den 
paa  sin  Herres  Vegne  og  lovede  at  skaffe  en 
Stedfortræder.  I  vil  finde  ham  ved  Porten, 
rede  til  at  lukke  os  ud  og  ride  med;  thi  I 
under  ham  vel  en  Plads  i  Eders  Følge?« 

»Og  Du  venter  af  mig,  at  jeg  skal  gjøre 
Eders  Bryllup?«  spurgte  Hr.  Abraham  med  et 
Smiil.       »Du    er  en    stor    Skalk,    Martha,    men 

hvad,  om  jeg  har  et  Par  flere  eller  færre  af  den 
Sort  efter  mig,  gjør  Intet  til  Sagen.  Saa  lad 
os  komme  i  Sadlen  og  fort;  og  Sanct  Julian*) 
være  med  os  paa  Reisen!« 


*)  De  Reisendes  Helgen. 

'et  holdt  haardt  den  næste  Morgen  at 
faae  Hr.  Jep  rusket  vaagen;  men  det  maatte 
skee;  thi  der  herskede  stor  Forvirring  paa  Bor- 
gen. Alle  vare  i  Oprør  over  Jomfru  Elsebys, 
Marthas  og  Niels's  Forsvinden  og  raabte,  at 
der  burde  gjøres  Noget,  men  Ingen  turde  ud- 
stede Befalinger,  uden  det  skulde  være  Huus- 
fruen.  Hun  prøvede  ogsaa  derpaa,  idet  hun 
bød  Gøste,  en  af  Skytterne,  at  tage  nogle  af 
sine  Fæller  med  sig  og  sætte  efter  de  Flygtende  ■ 
men  Gøste  kjendte  Jep  Muus  for  vel  til,  at  han 
paa  egen  Haand  vovede  at  gjøre  saa  Meget, 
som  at  lade  en  Hest  sadle.  Han  gjorde  da 
det,  som  ogsaa  laa  nærmest;  han  gik  ind  for 
at  vække  sin  Herre. 

Gøste    var    en    Svensker,     en    smuk,    gran- 
voxen   Karl    med    Kjæmpekræfter.     Hans    Herre 

yndede  ham  paa  Grund  af  disse  hans  Fortrin 
og  den  Lydighed  og  Troskab,  han  hidtil  havde 
udviist,  og  Gøste  saae  med  Ærbødighed  op.  til 
den  mægtige  Befalingsmand.  Han  listede  sig 
da  ind  paa  Tæerne  i  Sengekamret;  men  da  han 
saae  sin  Herre  ligge  oven  paa  Dynen  med  Klæ- 
der og  Støvler  paa,  saa  skjønnede  han,  hvor- 
ledes det  var  fat  med  ham;  og  da  hans  Kalden 
ikke  frugtede,  brugte  han  sine  store  og  stærke 
Næver  saa  vel,  at  han  fik  Hr.  Jep  lysvaagen  og 
paa  Benene. 

»Hvad  nu?«  raabte  han.  »Gøste,  er  det 
Dig?  Hvor  er  Niels,  den  Galgenfugl?« 

»Rømmet,  Herre,«  svarede  Gøste. 

»Rømmet!'  raabte  Hr.  Jep  og  sprang  op 
fra  Sengekanten,  hvor  han  sad. 

^Og    ikke    Nok    dermed,«     vedblev    Gøste. 

Jomfru  Elseby  og  Martha,    de  ere  og  fort;    de 

ere    alle  Tre    undvegne    i  Nat.     Fru   Kirsten    er 

af  den  Mening,    at  Hr.  Abraham  har  taget  dem 

med  sig.« 

»Saa  han  er  og  fort?«  udbrød  Hr.  Jep. 
;Nu  hjelpe  os  alle  de  hellige  tre  Konger  i 
Kolln!« 

»Gak  i  Fruerstuen,  Herre,«  sagde  Gøste; 
»der  er  en  farlig  Tummel.  Fru  Kirsten  er  i 
stort  Sindsoprør,  og  Pigerne  græde  og  hyle  « 

Hr.  Jep  gav  sig  strax  paa  Vei  og  fornam 
allerede    paa  Afstand,    at   det  forholdt  sig,    som 

Gøste  havde  sagt;    men  da  han  viste  sig  i  Dør- 
aabningen,  blev  der  Taushed. 

»En  skjøn  Niddingsdaad  er  bleven  forøvet 
i  Nat,«  sagde  Kirsten  heftigt,  og  Eders  fine 
Yen,  Hr.  Abraham,  er  Manden.' 

Ei  saa!«  udbrød  Hr.  Jep.  Det  skal  dog 
først  bevises.  Jeg  beder  Eder,  lille  Frue,  at 
vare  Eders  Mund  og  ikke  i  vort  Tyendes  Paa- 
hør  at  sætte  Klik  paa  min  bedste  Ven.« 

>0,  en  ryggesløs  Karl  er  han,«  svarede 
Kirsten.  »Pigerne  ere  gaaede  til  Bekjendelse. 
De  have  vidst  Besked,  men  Martha  lukkede 
Munden  paa  dem  med  Pengegaver ,  som  Hr. 
Abraham  havde  givet  hende  til  det  Brug.  Jeg 
formoder,  at  Niels,  som  maa  have  hjulpet  dem 
ud,  og  er  bleven  kjøbt  dertil;  ja,  jeg  tænker,  at 
den  ganske  Besætning  er  i  Hr.  Abrahams  Sold, 
og  at  I  ikke  har  været  mere  Herre  i  Eders  eget 
Huus ,  end  Gaardhunden.  O,  stakkels  Elseby1. 
Guds  Moder  see  i  Naade  til  hende,  som  er 
bleven  saa  skammeligt  voldført!« 

>Saa  sagte,  min  Dukke  saa  sagte!«  svarede 
Hr.  Jep,  som  allerede  et  Par  Gange  havde  for- 
søgt at  komme  til  Orde.  Han  var  ganske  bleg 
om  Næsen,  og  hans  Stemme  rystede.  »Tal 
ikke  her  om  Voldførelse ;  at  Elseby  var  løs  paa 
Traaden,  det  har  jeg  længe  tænkt.  Hun  er 
gaaet  godvillig  med  Hr.  Abraham,  lid  derpaa; 
lad   os    dog    see   efter    i   hendes   Kammers;    jeg 

Dronningens  Jomfruer.  30 

formoder,    at  hun   har  taget  baade   Klæder    og; 
Klenodier  med  sig.« 

Saa  skred  han  derind  og  raabte  strax,  da 
han  var  kommen  over  Dørtærskelen: 

»Ei,  see  her!  Dragkisten  aaben  og  tom; 
ikke  en  Pille  i  den,  og  Smykkeskrin  og  Bønne- 
bog borte!« 

»De  førte  ogsaa  tvende  Pakheste  med  sig, 
sagde  en  af  Pigerne. 

»Det  er  ret,«  raabte  en  anden,  »der  er  fem 
Baase  tomme  i  Stalden.« 

»Fem  Heste  stjaalne  ud  af  min  Stald!« 
raabte  Hr.  Jep.  »Og  hvor  var  Nattevagten  r 
Jeg  lader  den  Karl  pidske!« 

»Men  hvad  mon  dette  er?  udbrød  Kirstens 
Kammerpige,  Birthe,  som  var  gaaet  ind  i  Kam- 
meret og  saae  sig  om.  Hun  pegede  paa  en 
Papiirsseddel,  der  var  stukken  fast  i  Senge- 
omhænget med  en  Naal.  Hr.  Jep  kom  til,  løste 
Sedlen  af,  saae  paa  den  og  sagde: 

»Ei,  hvad  har  hun  der  griflet,  den  Taske? 
Fanden  tyde  de  Kragetæer,  ikke  jeg!« 

Elseby  var  bleven  navnkundig  i  Bossiø  paa 
Grund  af  sin  skjønne,  tydelige  Haandskrift,  saa 
at  det  var  en  høist  uretfærdig  Beskyldning  mod 
hendes  zirlige  Bogstaver,  at  kalde  dem  Krage- 
tæer; men  Hr.  Jep  var  ikke  stiv  i  den  ædle 
Konst   at   læse.     En  af  Pigerne   kaldte   sin  Frue 

til,  Kirsten    tog   Sedlen   af  Hr.  Jeps  Haand,    og 
mens  hun  læste  det  Skrevne,  flød  hendes  Taarer. 

»Om  I  saa  synes,«  snerrede  Hr.  Jep,  »da 
gjør  os  vidende  om,  hvad  det  er,  der  bringer 
Vand  i  Eders  Øine!« 

Som  I  vil, c  svarede  Kirsten  og  læste  nu 
Brevet,  idet  hun  nu  og  da  af  Sindsbevægelse 
maatte  standse,  men  kom  dog  omsider  til  Ende 
dermed. 

Hav  Tak,  Kirsten,  stod  der,  for  al  Kjærlig- 
hed, Du  haver  udviist  mod  mig  ufortjent.  En 
Forræderske  har  jeg  været  mod  Dig  og  stod 
fra  først  af  i  Ledtog  med  Hr.  Mogens's  Fjender. 
Jeg  gjorde  Mit  til,  at  Du  kom  i  din  Huusbondes 
Vold,  det  vil  jeg  ærligt  sige  Dig  nu,  da  jeg 
har  faaet  min  Straf,  saa  Du  maa  ynke  mig. 
Vanæret  følger  jeg  nu  den  Mand,  som  forledte 
mig  til  at  svige  Dig,  Gud  forlade  ham  hans 
store  Synd  og  forbarme  sig  over  mig  og  over 
Dig  i  din  Elende!  Tak  dog  Hr.  Jep  for  al  God- 
hed, han  udviste  mod  mig,  men  bed  ham  lade 
mig  fare.  Ingensinde  mere,  Kirsten,  vil  jeg 
komme  Dig  for  Øine;  men  naar  Du  har  for- 
vundet din  Vrede,  da  bed  for  mig! 

Dette  er  overmaade  begrædeligt,«  sagde 
saa  Hr.  Jep ,  og  ilde  skurrede  hans  Røst  i  Kir- 
stens Øren;  »ikke  havde  jeg  tænkt,  at  Elseby 
var  en  slig  Taareperse;    men   hun  skal  have  sin 

Villie.  Gjerne  lader  jeg  hende  fare  og  er  glad 
ved,  at  den  liderlige  Jomfru  er  ude  af  mitHuus.« 

»Men  I  er  dog  hendes  Værge,«  svarede 
Kirsten;  -det  er  Eders  Pligt  at  drage  Hr.  Abra- 
ham til  Regnskab;  ja,  I  bør  strax  stige  til  Hest 
og  sætte  efter  ham.  Gjør  I  ikke  det ,  da  maae 
vi  troe,  at  I  spiller  under  Dække  med  ham  og 
har  givet  Elseby  i  hans  Vold.« 

»Lige  glad  er  jeg,  hvad  I  troer,«  svarede 
Hr.  Jep.  »Tænk  ikke,  at  jeg  vil  rage  i  Fejde 
med  min  bedste  Ven  for  en  Skjøges  Skyld.  Jeg 
har  handlet  mod  Elseby,  saa  jeg  kan  forsvare 
det  og  ikke  forkleinet  hende  for  en  Pending; 
ei  heller  har  jeg  havt  mindste  Kundskab  om,  at 
hun  vilde  løbe  bort  med  Hr.  Abraham.  Dog 
ikke/  vedblev  han  hidsigt,  er  det  Sandhed, 
hvad  I  sagde  før,  at  Besætningen  er  i  hans 
Sold ;  og  enddog  jeg  ikke  tvivler  om,  at  I,  som 
lignede  mig  med  Gaardhunden,  jo  helst  saae 
mig  bunden  med  en  Lænke  som  den,  saa  kan 
jeg  ikke  tjene  Eder  i  at  takke  af  og  krybe  i  et 
Hul,  for  at  I  kan  faae  Leilighed  til  at  gjøre 
som  Elseby  og  løbe  af  Gaarde  med  en  Galan. 
Jeg  skal  ved  min  Helgen  nu  vise  Eder,  at  jeg 
er  Herre  i  mit  eget  Huus.« 

Arrigskaben  kvalte  hans  Røst;  men  han 
kom  snart  til  Mælet  igjen,  vinkede  ad  Gøste  og 
de  andre  Karle ,  som  havde  samlet  sig  i  Fruer- 
stuen,   og  da  saa  mange,  som  Elsebys  Kammer 

kunde  rumme,  vare  trængte  derind,  tog  han  til 
Orde  og  sagde: 

»Hor  nu,  hvad  jeg  vil  sige  Eder!  Stor 
Efterladenhed  have  I  udviist,  eftersom  det  har 
kunnet  lade  sig  gjøre,  at  Niels  er  sluppen  ud 
i  Nat  selv  Tredie  og  har  stjaalet  fem  Heste  af 
min  Stald.  Om  Jomfru  Elseby  og  Martha  ere 
løbne  med  Hr.  Abraham  eller  med  Niels,  det 
maa  Fanden  vide  og  er  mig  lige  Et;  men  Intet 
af  den  Sort  maa  skee  igjen,  og  rækker  Nogen 
af  Eder  Haand  til  Sligt,  da  klynger  jeg  ham  op 
paa  Portstolpen  og  lader  ham  hænge  der  til 
Føde  for  Ravne  og  Krager,  saa  sandt  hjelpe 
mig  min  gode  Helgen,  Sanct  Jakob  af  Compo- 
stella !  :< 

Han  drog  Veiret  og  føiede  saa  til: 

»Ingen  maa  lades  ud  eller  ind  uden  mit 
Minde;  ja  skulde  end  Eders  Huusfrue  komme 
og  begjære  at  lukkes  ud,  da  vise  I  hende  til- 
bage. Nu  vide  I  min  Villie.  Pak  Eder  saa 
herfra  og  giver  Rum!« 

Folkene  rørte  sig  først  ikke  af  Pletten;  det 
saaes  tydeligt  paa  dem,  at  de  vare  i  en  op- 
hidset Stemning;  men  da  Hr.  Jep  gjentog  sin 
Befaling,  fortrak  de  dog,  skjøndt  langsomt  og 
tvært.  Han  bød  Gøste  at  blive  og  sagde  saa 
til  Kirsten: 

»Gaa  nu  til  det  røde  Kammer  og  forbliv 
der!    Eders  Hu   staaer  jo   saa  meget  til  Ensom- 

hed,  og  nu  skal  den  blive  Eder  forundt.  Jeg 
skal  sørge  for  godt  Lukke  og  sikker  Vagt.  Du 
skal  tage  Post  ved  Døren,  Gøste,  og  med  dit 
Liv  indestaae  mig  for,  at  Fruen  ikke  kommer 
over  Dørtærskelen,  eller  Nogen  indlades  til 
hende.« 

»I  vil  mure  mig  inde?«  raabte  Kirsten  bleg- 
nende. »Betænk  Eder  vel,  inden  I  gjør  det! 
Mine  Frænder  ville  hevne  det  og  befrie  mig.« 

At  blive  muret  inde  var  slemt  nok,  men 
betydede  dog  ikke  bogstaveligt  denne  Handling, 
derimod  streng  Indespærring,  stundom  for  Livs- 
tid; foretaget  uden  Dom,  var  det  selvfølgeligt 
en  utilstedelig  Voldsgjerning. 

»Det  kan  vel  blive  dertil,«  svarede  Hr.  Jep; 
»men  nu  ikke  mere  Snak.     Fort  med  Eder!« 

»I  er  den  værste  Bøddel,  der  findes  paa 
Jorden,«  sagde  Kirsten.  »Gøste,«  raabte  hun 
saa,  »staa  mig  bi  i  min  Nød!  Kald  Skytterne 
hid!  Var  jeg  Eder  ikke  stedse  en  god  Mad- 
moder? I  ville  ikke  taale,  at  der  handles  saa 
med  mig  — « 

»Tier  I  ikke  nu,«  raabte  Hr.  Jep,  »da  lader 
jeg  Eder  ved  min  Helgen  knevle.« 

Saa  tog  han  hende  ved  Armen,  men  hun 
sled  sig  løs  og  gik,  fulgt  af  den  grædende 
Birthe,  til  sit  Fængsel.  Hr.  Jep  gik  selv  med 
og  traf  sine  Foranstaltninger  med  Omsigt.  Han 
lod  Smeden   hente,    den   svære  indvendige  Jern- 

skodde  brække  fra  og  en  forsvarlig  Jernkrampe 
med  en  Hængelaas  anbringe  udvendigt.  Kirsten 
stod  med  krvdslagte  Arme  og  saae  roligt  der- 
paa,  mens  Hammerslagene  gjenløde  i  Gangen 
og  overdøvede  Birthes  Hulken. 

Da  Smeden  havde  fjernet  sig,  og  Døren 
var  lukket,  stak  Hr.  Jep  Nøglen  til  sig  og  sagde 
til  Gøste: 

»Forbliv  nu  her  i  Gangen  og  hold  god 
Vagt!  Ingen  maa  nærme  sig  Døren  eller  faae 
min  Frue  i  Tale.     Du  skal  siden  blive  afløst.« 

Vel,  Herre,  svarede  Gøste.  »I  byder,  og 
det  er  min  Pligt  at  lyde;  men  forlad  mig  min 
Dristighed,  at  jeg  giver  Eder  et  godt  Raad. 
Lad  dette  ikke  staae  for  længe  paa  og  brug 
ikke  Vold  mod  Eders  Hustru,  ellers  svarer  jeg 
for  Intet.  Folkene  ynde  hende  og  vare  heelt 
opsætsige;  havde  jeg  ikke  snakket  dem  til  Rette, 
vilde  det  gaaet  Eder  ilde.« 

Ei  hør!«  udbrød  Hr.  Jep.  »Siig  mig  dog, 
hvo  det  var,  der  vilde  staae  for  det  Oprør?' 

»De  vare  Alle  ophidsede  alt  forinden,«  sva- 
rede Gøste,  »thi  der  gik  i  Morges  den  Tale  i 
Borgstuen,  at  I  i  Gaar  vilde  myrde  Niels;  og 
da  nu  dette  kom  til  — « 

»Vel,  Gøste,  vel,«  sagde  Hr.  Jep,  »jeg  skal 
vide  at  tumle  de  Karle ;  vær  uden  Frygt  for 
mig!    Dog   var   det   ret,    at  Du   varede   mig   ad. 

Gjør    fremdeles    din  Pligt    og   vær   tro,    da   skal 
jeg  lønne  Dig  rundeligt.« 

Saa  gik  han  ned  j  Borggaarden  og  lod  støde 
i  Luur,  hvilket  var  Tegnet  til,  at  Alle  skulde 
møde  paa  Pletten;  og  da  Folkene  havde  ind- 
fundet sig,  talte  han  dem  til. 

»Jeg  har  fornummet,«  sagde  han,  »at  I  ere 
fortrydelige  over,  at  jeg  har  spærret  Eders  Mad- 
moder inde.  Dog  kan  det  ikke  være  Eder  ube- 
kjendt,  at  hun  ofte  har  været  opsætsig  imod 
mig;  ja,  hun  har  jo  nys  i  Eders  eget  Paahør 
krænket  mig  groveligt.  Nu  spørger  jeg  Eder  — 
naar  en  af  Eders  Hustruer  sætter  sig  paa  Bag- 
benene, mon  I  da  ikke  giver  hende  en  Kindhest 
eller  prygler  hende  med  en  Kjep?  Jeg  har  blot 
lukket  min  inde,  for  at  hun  kan  komme  til  Be- 
sindelse; ellers  skal  der  ikke  vederfares  hende 
noget  Ondt.  See,  det  kalder  jeg  en  mild  Straf. 
I  skulle  imens  ikke  komme  til  at  savne  hende ; 
jeg  skal  sørge  vel  for  Eder.« 

Folkene  fandt,  at  der  var  Forstand  i  den 
Tale ;  ingen  af  dem  vovede  at  knye ;  og  da  Hr. 
Jep  saa  lod  brase  op  for  dem  og  lod  Øllet  flyde, 
forgik  al  Lyst  til  Oprør  dem. 

Derpaa  gik  Hr.  Jep  op  i  Hallen,  lod  sin 
Davre  frembære  og  lædskede  sin  tørre  Hals  med 
en  varm,  kryddret  Morgendrik.  Mens  han 
slubbrede  den  i  sig,  foer  mange  Uroestanker 
gjennem    hans  Hoved.     Han    forudsaae,    at   det, 

han  havde  gjort,  neppe  vilde  løbe  stille  af.  Naar 
det  rygtedes,  da  vilde  hans  Hustrues  Frænder 
komme  farende  for  at  mægle  og  udfrie  hende 
af  hendes  Fængsel;  men  han  vilde  løbe  an  der- 
paa.  Formentlig  vilde  de  dog  staae  paa  hans 
Side,  især  naar  de  hørte,  at  Mogens  Munk  var 
i  Farvandet;  men  hvad  skulde  han  gribe  til  for 
at  faae  Bugt  med  sin  Hustrues  gjenstridige  Sind 
og  for  bestandig  bringe  hende  under  Aaget? 
Han  bandede  den  Time,  da  han  havde  beilet  til 
hende  og  mindedes  med  et  Suk  sine  gode,  sorg- 
løse Ungkarledage.  Han  bandede  Abraham  Bro- 
dersøn, som  havde  hjulpet  ham  til  Hustruen;  og 
der,  ved  hans  Ven  Abraham  og  hans  sidste 
Streg,  bleve  hans  Tanker  hængende. 

En  Fandens  Skjelm  er  han  dog,  den  Abra- 
ham, sagde  han  i  Aanden  til  sig  selv.  Som  han 
gik  mig  under  Øinene  og  indbildte  mig,  at  han 
dvælede  her  for  min  Skyld,  og  saa  var  det  El- 
seby,  den  Toite,  der  holdt  paa  ham ;  for  hendes 
Skyld  var  han  saa  from.  Jeg  burde  gjettet  det. 
Forunderligt  var  det  dog,  at  han  var  hos  mig  i 
trende  Uger,  uden  i  nogen  Maade  at  gjøre  sig 
Fordeel.  Han  snød  mig  ikke  saa  meget  som 
med  et  Hestekjøb;  —  men  Sancte  Jakob  see  i 
Naade  til  mig,  jeg  blev  dog  af  med  fem  gode 
Øg!  Han  varede  mig  ad  paa  det  sidste,  og 
sagde,  at  han  vilde  pudse  mig;  det  maa  jeg 
lade   ham;    men   den  Streg   var  for  grov.     Dog 

er  han  en  stor  Taabe;  hvad  vil  han  med  Pige- 
barnet? Hun  bliver  ham  snart  kun  til  Byrde, 
og  der  vil  gaae  stor  Sladder  om  den  Sag.  No- 
get bør  jeg  dog  for  Skams  Skyld  gjøre;  jeg  vil 
skikke  ham  en  Skrivelse,  begjære  Elseby  ud- 
leveret og  fordre  mine  Heste  eller  Erstatning 
for  dem. 

Det  gjorde  han  da;  men  da  han  selv  ikke 
var  stærk  i  Pennen,  lod  han  sin  Skriver  fæste 
Ordene  til  Papiret,  og  da  Skrivelsen  var  fuldført, 
kradsede  han  sit  Navn  under;  saa  Meget  evnede 
han  dog.  Saa  skikkede  han  et  ridende  Bud 
med  Brevet  til  Varberg-,  men  det  vendte  tilbage 
uden  Svar;  thi  Karlen  havde  ikke  truffet  Hr. 
Abraham.  Han  havde  ikke  været  der,  siden  han 
drog  til  Helsingborg,  og  Hr.  Stopatz  havde  ikke 
siden  seet  ham  eller  faaet  noget  Bud  fra  ham  ; 
han  vidste  ikke,  hvor  Hr.  Abraham  var  draget 
hen.  Hestene  kom  derimod  tilbage,  førte  af  en 
fremmed  Karl  fra  Haslev,  hvor  Hr.  Abraham 
havde  overnattet;  men  Karlen  vidste  ikke  Andet 
end  at  Pir.  Abraham  var  draget  videre  Nord  paa. 
Hr.  Jep  blev  glad,  da  han  fik  sine  Heste 
igjen.  »Der  handlede  Abraham  dog  ærligt  og 
redeligt,^  sagde  han,  og  slog  sig  dermed  til 
Taals. 

Saa  hengik  et  Par  Uger  i  Stilhed.  Hr.  Jep 
satte  ikke  Foden  i  Stigbøilen  og  forblev  hjemme. 
Ingen    blev    lukket   ud   og  Ingen,    uden  det  var 

haardt  fornødent,  indladt  paa  Borgen.  Vinde- 
broen var  Dag  og  Nat  opheiset  og  Vagtposter 
udstillede  paa  Borgvolden,  saa  at  Borgerne  nede 
i  Staden  begyndte  at  troe,  at  en  Fejde  stod  for. 

Men  saa  kom  det,  Hr.  Jep  havde  forudseet, 
nemlig  Frændernes  Skare;  først  Kirstens  Far- 
broder, Jakob  Axelsøn,  derpaa  hendes  Svoger, 
Niels  Svendsøn  Sparre  fra  Ellinge  med  sin  Hu- 
stru, Kirstens  Søster  Pernille,  som  var  svagelig 
og  ellers  aldrig  forlod  Hjemmet,  men  hvem  Ryg- 
tet om  hendes  Søsters  Nød  havde  sat  i  Bevæ- 
gelse; og  siden  flere,  kun  ikke  Oluf  Geed  og 
Fru  Mette,  Kirstens  Frænke,  og  hvem  hun  helst 
havde  seet. 

Nu  begyndte  en  drøi  Tid  for  Kirsten. 
Hængelaasen  blev  taget  fra  Døren  og  Frænkerne 
indladt  til  hende.  Baade  hendes  Søster  og  de 
Andre  prædikede  Fornuft  for  hende ;  men  de 
fandt  kun  døve  Øren ;  ja,  de  formaaede  end  ikke 
at  lokke  hende  ud  af  hendes  Asyl,  og  en  Gang, 
da  Hr.  Jep  selv  indfandt  sig  for  at  tale  hende 
til  Rette,  slog  hun  Døren  i  lige  for  hans  Næse. 
Da  sagde  Fru  Pernille  og  de  Andre,  at  hun  var 
sindssvag,  og  hendes  Farbroder  lod  et  Ord  falde 
om,  at  det  var  bedst  at  give  hende  en  Spænde- 
trøie  paa;  men  saa  faldt  hun  med  Et  for  saa 
vidt  til  Føie,  at  hun  kom  for  en  Dag  og  lod  sig 
see  ved  Maaltiderne,  just  som  dengang  Hr.  Abra- 
ham var  der  i  Besø^.    Deri  saae  hendes  Frænker 

et  Tegn  paa  Bedring  og  bleve  glade,  men  ikke 
Jep  Muus  selv.  Han  saae  kun  et  nyt  Fif  deri 
og  grundede  over,  hvad  der  monstro  stak  bag- 
ved ;  men  det  lykkedes  ham  ikke  at  komme 
efter  Noget.  Han  slog  sig  da  til  Taals  og  fandt 
sig  for  en  Stund  i  Sagernes  Stilling.  Han  var 
ikke  ugjæstfri  og  nød  nu,  ved  Frændernes  op- 
livende Nærværelse,  et  lignende  Velvære,  som 
da  hans  Ven  Abraham  var  hos  ham;  mens  hans 
Gjester  befandt  sig  saare  vel  hos  ham  og  ikke 
gjorde  Mine  til  at  bryde  op.  Der  blev  afholdt 
Jagter,  de  droge  nu  og  da  ud  paa  Besøg  hos 
Naboer,  og  Hr.  Jep  indbød  nogle  Gange  disse 
til  sig. 

Kirsten  holdt  sig  rigtignok  stadigt  hjemme, 
og  der  kunde  være  Dage,  da  hun  slet  ikke  lod 
sig  see ;  men  hun  teede  sig  roligt,  naar  hun  kom 
til  Syne,  og  gav  intet  Anstød.  Hendes  Frænker 
tænkte  da,  at  nu  vare  de  over  det  Værste  med 
hende.  Det  anede  ingen  af  dem,  at  det  rolige 
Aasyn,  Kirsten  bar  til  Skue,  kun  var  en  Maske. 
Vel  havde  hun  opgivet  al  Tanke  om  Flugt-,  hun 
vidste  heller  ikke,  hvor  hun  skulde  tye  hen ;  men 
hun  havde  udtænkt  et  Middel  til  Frelse  og  i 
Smug  givet  sig  i  Færd  med  at  sætte  det  i  Værk. 

Det  var  hendes  faste  Beslutning  at  skilles 
fra  sin  Ægtefælle,  men  til  at  naae  det  Maal  var 
der  kun  een  Udvei,  den  samme,  som  kunde  friet 
hende  fra  Giftermaalet,   nemlig  at  forsage  Verden 

og  gaae  i  Kloster.  Paa  den  Maade  kunde  Baandet 
blive  løst,   og  Sligt  var  skeet  før. 

Der  var,  mente  hun,  nu  ikke  levnet  hende 
noget  andet  Haab.  Om  Mogens  Munk  maatte 
hun  troe,  at  han  havde  opgivet  sine  Hevnplaner; 
thi  der  forlød  Intet  om  ham.  At  han  var  kom- 
men til  Skaane,  hvor  han  havde  et  Pantelæn, 
betydede  jo  i  og  for  sig  ikke  noget.  Dog  havde 
ogsaa  af  andre  Grunde  den  Glæde,  hun  et  Øie- 
blik  havde  følt  ved  Efterretningen  om  hans  An- 
komst, snart  tabt  sig.  Hvad  vilde  det  nemlig 
gavne  hende,  at  Mogens  Munk  skilte  Jep  Muus 
ved  Livet  og  hun  blev  Enke?  Det  vilde  efter 
det  falde  Hr.  Mogens  svært  nok  at  bjerge  sig 
selv,  end  sige  hende,  paa  hvem  der  sikkert  vilde 
falde  Mistanke  om,  at  hun  havde  staaet  i  For- 
bund med  ham  og  tilskyndet   ham  til  Drabet. 

Dog  nedslog  hende  allermeest  den  Tanke, 
at  Mogens  Munk  nu  maatte  ringeagte  hende. 
Det  var  jo  Aar  og  Dag  siden  hun  havde  hørt 
om  ham,  og  dengang  var  hun  endnu  ikke  bleven 
Jep  Muus's  Hustru  Nei,  der  var  intet  Haab  om 
Lykke  mere  for  hende  paa  denne  Jord.  Hun 
var  led  ved  Livet  og  det  vilde  være  bedst  for 
hende  at  dølge  sig  i  et  Kloster. 

Hun  gav  sig  da  i  Færd  med  at  affatte  et 
Brev  til  Bisp  Peder.  Det  laae  jo  nær  for  hende 
at  henvende  sig  til  ham,  hendes  fordums  Vel- 
ynder.    Hun  følte  sig  forvisset   om,    at  hos  ham 

vilde  hendes  Beslutning,  at  forsage  Verden,  finde 
Støtte,  hvis  hun  kunde  overtyde  ham  om,  at 
hun  havde  gyldig  Aarsag  til  at  reise  Klage  mod 
sin  Ægtefælle  og  forlade  ham;  og  det,  mente 
hun,  skulde  nok  lykkes  hende.  Ikke  blot  fore- 
laae  der  beviislige  Voldshandlinger,  men  hun 
kunde  reise  den  svære  Anklage  imod  ham,  at 
han  havde  sveget  sin  Pligt  mod  sin  Myndling, 
Elseby,  og  roligt  taalt,  at  Abraham  Brodersøn 
tog  hende  med  sig  for  at  gjøre  hende  til  sin 
Frillekone. 

Hun  havde  altsaa  Vaaben  nok  i  Hænde,  og 
hun  brugte  dem  vel.  En  heel  Uge  gik  hen  med 
Affattelsen  af  denne  Skrivelse,  som  bar  Sanddru- 
hedens Præg  og  blev  et  Vidnesbyrd  om  Brev- 
skriverindens  Aandsmodenhed  og  klare  Tænke- 
evne, men  just  ikke  om  stor  Længsel  efter  Him- 
len eller  Lyst  til  hellige  Gjerninger. 

Saa  gjaldt  det  at  skaffe  et  paalideligt  Bud 
til  at  overbringe  Brevet.  Bisp  Peder  var  med 
Dronningen  høit  oppe  i  Sverrig,  og  Reisen  var 
lang;  men  Birthe  hjalp  sin  Frue  ud  af  den  For- 
legenhed ;  thi  hun  og  Gøste,  de  havde  et  godt 
Øie  til  hinanden,  og  han  var,  skjøndt  en  Kjæmpe 
og  modig  i  Vaabenfærd,  dog  saare  svag  lige 
overfor  Kvinder. 

Han  paatog  sig  altsaa  Hvervet  og  gjorde 
sine  Sager  snildt.  Han  løb  ikke  af  Borgen  som 
Rømningsmand,  men  gik  til  Hr.  Jep  og  bad  om 

Orlov  til  at  drage  hjem  til  sia  Fødestavn  oppe 
i  Vermeland,  idet  han  foregav,  at  han  ved  en 
Bissekræmmer  havde  faaet  den  Tidende,  at  hans 
Fader  var  død. 

Hr.  Jep,  som  trods  sit  Løfte  til  Gøste  om 
rundelig  Løn  dog  ikke  havde  lukket  Pungen  op, 
mente  ikke  at  burde  negte  Gøste  denne  billige 
Begjæring.  Gøste  fik  altsaa  Orlov,  Hr.  Jep  gav 
ham  en  god  Hest  at  ride  paa  og  stillede  kun 
den  Betingelse,  at  Gøste  skulde  være  tilbage 
inden  en  Maaned. 

Saa  drog  Gøste  af,  medførende  en  saa  vel 
fyldt  Madpose,  at  han  i  mange  Dage  fik  Aarsag 
til  at  mindes  Birthe,  hvis  trofaste  Hænder  havde 
stoppet  den  fuld-  og  hans  Frue -opsendte  mange 
Bønner  til  Sanct  Julian  og  Guds  Moder  om  lyk- 
kelig Reise  for  sin  Budsvend.  I  stor  Spænding 
ventede  hun  paa  hans  Tilbagekomst,  og  hvad 
Svar  han  vilde  bringe;  men  dog  viste  hun  Alle 
et  roligt  Aasyn  og  gav  daglig  Beviser  paa  sin 
sjeldne  Sjælsstyrke. 


TREDIE  KAPITEL. 


NØGLEKNIPPET. 


Okjøndt  Elseby  havde  fældet  modige  Taa- 
rer,  da  hun  skrev  den  angerfulde  Afskedshilsen 
til  Kirsten,  og  hun  med  Angst  og  Bæven  i 
Nattens  Mørke  red  af  Helsingborg  ved  Hr.  Abra- 
hams Side,  gjenvandt  hendes  spændstige  Sind 
dog  snart  sin  naturlige  Munterhed,  og  hendes 
Smiil  glattede  Rynkerne  i  Hr.  Abrahams  Pande. 

Da  de  rede  over  Hallandsaas,  dalede  Solen 
for  snart  at  sænke  sig  i  Kattegat  og  kastede  et 
gyldent  Streiflys  over  Havets  næsten  speilblanke 
Flade  og  det  vidtstrakte  Landskab,  som  de 
oppe  fra  Høiderne  kunde  overskue.  Det  havde 
været  mildt  og  klart  Veir  lige  fra  Morgenstun- 
den af,  en  af  disse  skjønne  Eftersommerdage, 
som  Oktober  Maaned  stundom  bringer,  og  Af- 
tenen blev  Dagen  lig.  I  straalende  Pragt  viste 
sig  den  frodige,    skovrige   Slette,    som    laae    for 

deres  Fødder,  og  gjennem  hvis  grønne  Enge  og 
brogede  Skovfelter  Aaer  og  Vanddrag  droge  sig 
som  Sølvbaand. 

Det  Syn  var  som  et  Billede  paa  den  Frem- 
tid, Elseby  havde  udmalet  sig,  naar  hun  tænkte 
sig  ved  sine  Ønskers  Maal.  Nu  havde  hun 
naaet  det;  hun  red  ved  Hr.  Abrahams  Side, 
skjøndt  ikke  som  hans  Hustru  ;  men  hvad,  tænkte 
hun,  er  en  Frillekones  Lod  end  ikke  ærefuld, 
saa  er  den  dog  heller  ikke  heelt  i  Foragt;  hun 
bliver  dog  taalt.  Lader  Hr.  Abraham  mig  fæste 
Nøgleknippet  ved  mit  Bælte,  jeg  faaer  Lov  til 
at  styre  hans  Huus,  og  jeg  lever  skikkeligt  og 
bliver  ham  tro,  da  er  Alt,  paa  Brudemessen 
nær,  vel  og  som  det  skal  være. 

Men  da  de  nu  gjennem  en  Huulvei  red  ned 
ad  Aasen,  blev  hun  vaer,  at  Omgivelserne  vare 
hende  fremmede.  Dette  var  ikke  Veien  til  Laholm 
og  altsaa  heller  ikke  til  Varberg;  og  dog  havde 
Hr.  Abraham  lovet  hende,  at  han  vilde  føre 
hende  til  Varberg;  ja  han  havde  endogsaa  en 
Aftenstund,  da  de  vandrede  alene  med  hinanden 
paa  Helsingborgs  Borgvold ,  med  Ord ,  som 
vare  en  Skjald  værdige,  udmalet  for  hende, 
hvorledes  hun  skulde  sidde  i  Fru  Ingeborgs 
Kammer  og  i  den  samme  Stol,  hvor  Dronningen 
havde  siddet,  mens  han  vilde  ligge  for  hendes 
Fødder,  lig  en  anden  Knud  Porse.  Hvad  der 
havde    skræmmet    Rigernes     fuldmægtige    Frue, 

utingens  Jomfruer.  2 1 

det  daarede  stakkels  Elseby;  men  dette  var  ikke 
en  Leg  for  hende,  som  for  ham.  Hun  havde 
nu  givet  sig  hen  til  ham;  han  havde  hendes 
Skjebne  i  sin  Haand.  Hun  var  en  falden  Kvinde, 
men  den  Lidenskab,  der  havde  ført  hende  til 
Fald,  var  dyb  og  sand.  Hun  yar  dog  ikke  en  af 
dem,  der,  naar  det  første  Skridt  er  gjort,  med 
et  let  Sind  vandre  videre  ned  ad  Lastens  Bane. 
Hun  fornam  det  paa  sig  selv,  at  hvis  hun  blev 
forstødt,  da  vilde  hun  fortvivle;  bar  det  ikke, 
da  maatte  det  briste.  Hun  havde  allerede  i  en- 
kelte Øieblikke  havt  mørke  Anelser,  og  nu  kom 
de  igjen.  Hun  standsede  sin  Hest,  saae  paa 
Hr.  Abraham  og  sagde: 

»Dette  er  ikke  den  rette  Vei;  vi  ere 
redne  vild.« 

»Vist  ikke/  svarede  han.  »Lad  os  ikke 
tøve,  men  ride  fort,  at  vi  kunne  komme  under 
Tag,  inden  Natten  falder  paa.« 

>;Drage  vi  da  ikke  ad  Varberg  til?«  spurgte  hun. 

»Ikke  lige  derhen,«   svarede  han  undvigende; 

»først  til  Skedal;    der    ville   vi    dvæle  en  Stund; 

og    nu     overnatte    vi     hos     min     Brydie    her    i 

Haslev.« 

De  droge  saa  ind  paa  Gaarden  i  Haslev, 
den  samme,  som  Hr.  Abraham  havde  lovet  først 
Henrik  Raspe  og  siden  Hr.  Stopatz;  men  der 
var  kun  knap  Leilighed,  saa  at  Brydien,  eller 
Gaardstyreren,    og  hans  Hustru   bleve   heelt   for- 

skrækkede  over,  at  deres  Herre  kom  med  et 
stort  Følge  af  Svende  og  endda  en  fornem 
Kvinde  og  hendes  Kammerpige ;  ringe  var  Her- 
berget og  Kosten  grov. 

Hvilket  sært  Lune  af  Hr.  Abraham,«  sagde 
Martha  om  Morgenen  til  Elseby,  »at  føre  os  til 
denne  usle  Bondebo ;  vi  kunde  ligget  paa  bløde 
Bolster  i  Laholm  og  der  drukket  Malvasier  for 
blaasuur  Melk. 

O,  Martha,  svarede  Elseby,  »det  bekym- 
rer mig  kun  lidet,  hvad  vi  æde  og  drikke  og 
hvorpaa  vi  ligge ;  men  det  huer  mig  ilde,  at  min 
Herre  fører  mig  ad  afsides  Veie. 

Lad  det  ikke  sætte  Eder  Krøller  i  Panden, 
Frue,«  sagde  Martha.  -Udgangen  paa  Reisen 
kan  endda  blive  god.  Viis  blot  et  glat  Ansigt 
og  lad  som  Intet.  Sure  Miner  og  Veeklager, 
dem  døier  Hr.  Abraham  ikke;  Smiil  og  Gam- 
mensord,  de  binde  ham  længst.« 

Men  i  dette  lille  Ord  længst«  dulgte  sig  jo 
den  Tanke,  at  intet  Baand  vilde  kunne  fængsle 
ham  for  bestandig.  Havde  Elseby  da  ventet  sig 
Sligt?  Hun  kjendte  jo  Rygterne  om  hans  Usta- 
dighed og  mange  Elskovshandler ,  saa  man 
skulde  synes,  at  hun  forud  maatte  vide,  hvad 
hun  vovede  og  gik  ind  til,  naar  hun  indlod  sig 
med  ham-,  men  hvor  langt  seer  man  frem,  naar 
Lidenskaben  regjerer?  Hr.  Abrahams  Smiger  og 
daarende  Elskovsord  havde  gjort  hende  svimmel; 

hun  havde  indbildt  sig,  at  det  var  hende  be- 
skaaret,  hvad  ingen  anden  Kvinde  havde  for- 
maaet,  nemlig  at  fængsle  den  ustadige  Herre, 
saa  Baandet  holdt;  og  uagtet  hun  vel  vidste,  at 
hun  nu  ved  at  ofre  sin  Ære  havde  mistet  sin 
Ret,  saa  havde  hun  dog  ikke  forestillet  sig  Mu- 
ligheden af,  at  han  allerede  nu  kunde  tænke 
paa  at  svigte  hende.  Det  var  hendes  Stolthed 
for  Meget;  hun  agtede  ingenlunde  at  følge  Mar- 
thas Raad  og  vise  et  glat  Ansigt ;  Herren  skulde 
faae  at  fornemme,  at  gamle  Thors  Blod  flød  i 
hendes  Aarer;  hun  vilde  have  fuld  og  klar 
Besked. 

I  en  mørk  Stemning  red  hun  af  Gaarden 
og  holdt  sig  tilbage,  saa  at  hun  blev  den  Sidste 
i  Toget.  Solen  skinnede  klart,  ligesom  den 
foregaaende  Dag;  dens  Straaler  kastede  Glands 
over  den  lille  Skare  Ryttere,  alle  udsøgte  Karle 
paa  skjønne,  kraftige  Heste,  rigt  klædte  og  ud- 
rustede. De  blanke  Jernhatte,  Staalskinnerne, 
Sværdfæsterne  og  Hestenes  Bidsler  glimrede  i 
Solen,  og  deres  Herres  Vaabenmærke,  det  graae 
Tyrehoved  med  de  gyldne  Horn,  som  var  syet 
paa  Svendenes  Vaabenkjortler,  tegnede  sig  skarpt 
frem.  Den  foregaaende  Dag  havde  dette  præg- 
tige Syn  kildret  hendes  Forfængelighed ;  nu  skar 
det  hende  i  Øinene. 

Strax  udenfor  Haslev  skyder  Steensaa  sig 
forbi.     Strømmen   var   paa    Grund    af   en    stærk 

Regn  for  nogle  Dage  siden  opsvulmet  og  flød  i 
rasende  Fart  hvirvlende  hen  under  Broen.  Da 
Elseby  kom  ud  paa  Broen,  holdt  hun  sin  Hest 
an  og  stirrede  ned  i  Strømhvirvlerne.  En  Gysen 
kom  over  hende;  hun  tænkte,  at  dette  var  et 
Billede  paa  hendes  egen  Skjebne.  Med  samme 
Fart  havde  Lidenskaben  drevet  hende  frem,  og 
som  Aaens  Vande  hastede  mod  Havet  for  at 
forsvinde  der,  ilede  vel  hun  sin  Undergang  i 
Møde. 

Men  hendes  Hest  blev  urolig,  og  da  Hr. 
Abraham  saae  det,  sendte  han  en  Rytter  ud  for 
at  føre  hende  sikkert  over.  Dette  Beviis  paa 
Omhu  glædede  hende  dog  ikke  meget;  thi  han 
kom  ikke  selv.  Dog  kaldte  han  hende  hen  til 
sig,  og  saa  red  hun  videre  ved  hans  Side,  men 
taus  uden  Smiil  og  Kjærlighedsord.  Ogsaa  han 
var  ordknap,  saa  at  denne  Dagsreise,  den  anden 
og  sidste,  kun  blev  lidet  lystelig.  Først  da  de 
om  Aftenen  nærmede  sig  Fylle-Aa,  ved  hvis 
frodige,  skovrige  Bred  Skedal  laae,  fik  Elseby 
Tungen  paa  Gled,  og  det  kom  frem,  som  tryk- 
kede hende. 

»Dette  er  min  Fødeegn,«  sagde  Hr.  Abra- 
ham, »og  nu  drage  vi  ret  strax  ind  paa  min 
Fædrenegaard. « 

»En  stor  Ære  for  mig  at  komme  der  i  Følge 
med  Eder,«  svarede  Elseby  spodsk;  »men  dog 
begriber  jeg  ikke,  af  hvad  Aarsag  I  har  ført  mig 

herhid.  I  har  jo  ikke  til  Huse  her,  men  paa 
Varberg,  og  der  lovede  I  at  føre  mig  hen. « 

»Jeg  har  Ærinde  her,«  svarede  han-  »men 
af  hvad  Aarsag  er  det  Eder  ellers  saa  haardt 
imod,  Elseby,  at  dvæle  paa  Skedal  og  see  ind 
til  min  Fostermoder  Ellen?« 

Da  Elseby  saae  ham  forskende  ind  i  Øinene 
uden  at  svare,  vedblev  han : 

»Ellen  er  en  god  Sjæl  og  dertil  huusholde- 
risk;  hun  holder  skjøn  Orden  paa  Gaarden;  hun 
vil  sørge  vel  for  Eder.« 

»Sørge  vel  for  mig?«  udbrød  Elseby.  »Nei, 
Herre,  deraf  bliver  der  Intet  1  At  jeg  skulde 
være,  hvor  I  var,  fæste  Nøgleknippet  ved  mit 
Bælte  og  styre  Eders  Huus  —  saa  lød  Eders 
Tale,  inden  vi  drog  af  Helsingborg-,  gaaer  I  nu 
fra  Eders  Ord?« 

»Ih  nu,  Elseby,«  svarede  han  med  et  Smiil, 
»I  skal  komme  til  Varberg,  visselig  skal  I  saa! 
Vær  nu  blot  en  føie  Stund  Ellens  Gjest  her  paa 
Skedal.  I  er  dog  ogsaa  min  Gjest,  eftersom 
Gaarden  er  min  og  jeg  er  Husets  Herre.« 

Elseby  taug  et  Øieblik  for  at  standse  de 
frembrydende  Taarer.  Endelig  havde  hun  Fat- 
ning til  at  tale  og  sagde: 

»Betænk  vel,  hvad  I  gjør  med  mig!  Regn- 
skabstimen kunde  ellers  let,  naar  den  engang 
kommer,  vorde  Eder  for  tung.« 

»Tal  ikke  slige  mørke  Alvorsord,«    svarede 

han;  -De  klæde  Eder  ilde.  Saa  gjør  I  og  klo- 
gest i,  Elseby,  som  Sagen  staaer,  at  nyde,  hvad 
Glæde  Øieblikket  giver,  og  ikke  see  for  langt 
frem.  Jeg  skal  sørge  vel  for  Eder ;  det  har  jeg 
lovet,  og  det  Løfte  skal  jeg  holde ;  men  I  maa 
finde  Eder  i  Rimelighed  og  tage  de  Kaar,  jeg 
byder  Eder.« 

Da  brusede  Elseby  op  og  sagde: 

»Bild  Eder  ind,  at  jeg  gjør  det!  At  leve  her 
under  en  Bondekvindes  Regimente,  deri  finder 
jeg  mig  ei!« 

»Men  har  jeg  da  sagt,  at  I  skal  staae  under 
Ellens  Befaling?«  svarede  han.  Ellen  har  været 
mig  i  Moders  Sted  og  er  mig  tro  og  hengiven 
min  Villie  er  en  Lov  for  hende.« 

Ja.  om  jeg  kjendte  Eders  Villie  og  vidste, 
hvilken  den  er,«  udbrød  Elseby;  »men  I  taler  i 
Gaader.  Det  skal  I  dog  vide,  at  hvis  I  efter- 
lader mig  her,  da  — «  saa  brød  Taarerne  frem, 
og  Mælet  forgik  hende. 

Da  vil  I  løbe  efter  mig:  spurgte  Hr. 
Abraham. 

»Gid  jeg  laae  under  sorten  Muld!«  raabte 
Elseby,  og  saa  hulkede  hun  atter. 

»Tys,«  sagde  han,  »skrig  ikke  saa  op; 
Svendene  kunde  høre  det;  vær  stille  og  skik 
Eder,  da  vil  Alt  gaae  bedst. 

Det  gjorde  hun  da ;  men  da  de  kom  ind 
paa   Gaarden,    og  Ellen  viste  sig  i  Døren  for  at 

tage  imod  dem,  sank  Hjertet  i  Elsebys  Bryst; 
ikke  fordi  Ellens  plumpe  Skikkelse  og  barske 
Aasyn  skræmmede  hende,  men  paa  Grund  af 
den  Modtagelse,  hun  fik;  thi  da  Ellen  havde 
hilst  sin  Fostersøn  og  Herre  ved,  som  hun  pleiede, 
at  omfavne  ham  og  kysse  ham  paa  Kinden, 
stirrede  hun  paa  Elseby  med  et  spørgende,  me- 
getsigende Blik,  gjorde  et  lille  Knix  og  vendte 
hende  saa  Ryggen. 

Saa  gik  de  ind;  men  strax  forsvandt  Hr. 
Abraham  og  Ellen  i  et  Sidekammer,  og  derfra 
lød  nu  ind  til  Elseby  et  Bulder  af  Skjenderi, 
indtil  Hr.  Abraham  atter  kom  til  Syne  og  saae 
ophidset  ud,  men  sagde: 

»Den  Gamle  gjør  sig  ud  til  Beens;  men  lad, 
som  om  I  Intet  har  mærket,  Elseby.  Jeg  skal 
ved  min  Helgen  snart  faae  hende  tæmmet  I« 

Ellen  lod  sig  ikke  mere  see  den  Dag;  men 
en  af  Gaardens  Piger  indfandt  sig  og  førte  Elseby 
og  Martha  til  deres  Kamre,  som  vare  de  bedste 
i  Huset.  Dette  var  kun  lidet  anseeligt,  en  Byg- 
ning paa  kun  eet  Stokværk  og  gammelt,  men 
dog  smukt  holdt  vedlige  og  vel  udstyret  med 
Bohave. 

»Her  er  ikke  ilde  at  være,-  sagde  Martha, 
da  hun  løste  op  for  Sækkene,  tog  Elsebys  og 
sine  egne  Klæder  frem  og  hængte  dem  i  et 
stort,    skjønt  Skab,    som  stod  i  Elsebys  rumme- 

lige  Kammer.  Lad  os  dog  see  et  Smiil,  Frue; 
de  Taarer  fordærve  Sagen.« 

»Der  vil  rinde  flere,  Martha,«  svarede  Elseby, 
muligt  ogsaa  fra  Dine  Øine.  Den  gamle  Kvinde, 
som  raader  her,  vil  os  ilde.  Hun  saae  paa  mig 
før,  da  hun  gik  af  Stuen,  som  om  hendes  Hu 
stod  til  at  smide  mig  ud;  vi  ville  faae  vort  Læs 
med  hende. » 

»Paa  det  Lav  nei!«  svarede  Martha  kjekt. 
»Ikke  skal  hun  evne  at  presse  Taarer  af  mine 
Øine.  Staaer  Hr.  Abraham  paa  vor  Side,  da 
vil  jeg  lee  den  gamle  Drage  lige  i  Ansigtet. 
Vær  tryg,  jeg  skal  vide  at  tumle  hende!« 

Den  næste  Dag  kom  Ellen  dog  til  Syne  og 
behandlede  Elseby  sømmeligt;  men  det  gik  med 
Suk,  Hovedrysten  og  medlidende  Blikke  og  blev 
saa  pinefuldt  for  Elseby,  at  hun  næsten  vilde 
foretrukket  aaben  Krig.  Imidlertid  viste  Hr. 
Abraham  hende  nu  stor  Ømhed  og  veg  ikke  fra 
hende.  Han  færdedes  med  hende  i  Omegnen ; 
Jagten  gik  gjennem  Skoven,  som  gjenlød  af 
Jægerhornets  Klang  og  Hundenes  Halsen.  Bøn- 
derne begyndte  at  forundre  sig;  men  Elseby 
viste  sig  i  al  sin  Færd  saa  ganske  at  være  Hr. 
Abrahams  Lige,  at  de  Alle  hilste  hende  med 
Ærbødighed,  og  Nogle  troede,  at  hun  virkelig 
var  hans  Hustru. 

Martha  haabede,  at  hun  endnu  skulde  blive 
det,  og  en  Dag    slog    hun    paa    den    Streng   for 

Hr.  Abraham;  thi  hun  havde  stedse  frit  Sprog 
hos  ham. 

»Da  I  red  af  Helsingborg  med  Jomfru 
Elseby,  Herre/  sagde  hun,  »da  tog  I  med 
Eder  det  Bedste,  som  var  og  nogen  Tid  har 
været  inden  de  Mure  og  dog  satte  mange  Jom- 
fruer deres  Fødder  der,  ja  de  fagreste  og  snil- 
deste i  det  ganske  Land.  Hvo  rider  og  træder 
en  Dands  som  Elseby  Andersdatter,  hvo  fører 
sig  saa  yndefuld?  Og  Ordene  flyde  lifligt  fra 
hendes  Læber,  ret  som  den  klare  Viin.« 

»Ei,  Martha,«  udbrød  Hr.  Abraham,  »da 
tykkes  mig  dog  næsten,  at  hun  end  maa  kunne 
lære  af  Dig,  saa  vel  taler  "Du !  -■■ 

»Det  fryder  mig  at  fornemme,  at  I  mener 
det,  Herre,«  svarede  Martha,  »men  paa  Jomfru 
Elsebys  Vegne.  Dog  vil  jeg  sige,  at  gaae  mine 
Ord  Eder  ikke  til  Hjerte,  da  har  jeg  ikke 
talet  vel.« 

»Nu,«  sagde  Hr.  Abraham,  »det  var  unø- 
digt at  sige  det,  Du  der  sagde;  jeg  ved  det  kun 
altfor  godt.« 

»Men  da,«  svarede  Martha,  »maa  I  og  vide, 
at  bedre  Hustru  finder  I  ikke ;  og  hun  elsker 
Eder  og  vil  være  Eder  tro  til  Døden.  Før 
hende  til  Brudeskamlen  og  gjenopret  hendes 
Ære,   da  handler  I  saa  christeligt,  som  klogt.« 

»Ei,«  sagde  Hr.  Abraham  skjemtende,  »nu 
staaer  Verden   ikke  længe!   Ingensinde  før  præ- 

dikede  en  Kammerterne  Dyd  for  mig.  Dog,  jeg 
skal  overveje  det,  Du  der  sagde  om  Ægteskab, 
og  lægge  mig  det  paa  Sinde.' 

Martha  vidste  ikke  ret,  hvad  hun  skulde 
troe.  Den  Tone,  hvori  Ordene  bleve  udtalte  og 
det  Blik,  som  ledsagede  dem,  modsagde  deres 
Indhold.  Dog  var  hun  langtfra  at  gjette,  hvad 
der  dulgte  sig  under  dem;  men  hvad  der  fulgte 
paa,  det  var  talende  nok. 

Den  næste  Morgen  nemlig,  mens  hun  og 
Elseby  endnu  laae  i  Sengen,  da  kom  Ellen  ind 
til  dem  og  sagde: 

»Hilsen  fra  Hr.  Abraham!  Han  drog  af, 
inden  Sol  stod  op,  og  bød  mig  sige  Eder,  Jom- 
fru Elseby,  at  nødagtige  Sager  kalde  ham  til 
Varberg.  Han  vilde,  sagde  han,  spare  Eder 
Afskedens  Pine.« 

Elseby  havde  reist  sig  i  Sengen.  Hendes 
brune  Haar  faldt  ned  over  hendes  Skuldre,  hun 
støttede  sig  med  begge  Hænder  og  stirrede  paa 
Ellen,  mens  Farven  veg  af  hendes  Kinder. 

»Jeg  har  lovet  at  drage  Omsorg  for  Eder,« 
vedblev  Ellen  og  saae  sky  til  den  stirrende 
Elseby,  og  jeg  skal  holde  mit  givne  Ord, 
om  I  da  skikker  Eder,  hvad  jeg  og  sagde 
til  Abraham.  Han  er  min  Herre,  hvem  jeg 
maa  lyde.  Ingensinde  satte  jeg  mig  op  mod 
ham  uden  een  Gang,  og  det  var  den  Dag,  da  I 
kom  hertil.     Da  var  han  til  Sinds  at  flytte  Nøg- 

leknippet  fra  mit  Bælte  og  hen  til  Eders;  men 
da  sagde  jeg  til  ham:  Abraham,  Du  har  diet 
mit  Bryst  og  jeg  har  været  Dig  i  Moders  Sted. 
Derefter  har  jeg  nu  tjent  Dig  tro  i  to  Gange  ti 
Aar  og  stedse  blot  seet  paa  Dit  Bedste ;  og  nu 
vil  Du  sætte  mig  fra  Styret  og  jage  mig  af 
Gaarden  for  en  — «. 

»Vaer  Eders  Mund,  I  gamle  Hegle!«  raabte 
Martha,  som  hurtigt  var  faret  i  Klæderne  og  nu 
kom  til.  »Teer  I  Eder  ikke  sømmeligt  mod 
min  Frue  — « 

»Frue!«  gjentog  Ellen,  satte  begge  Hænder 
i  Siden  og  loe.  »Paa  den  Slags  Fruer  er  der 
ved  min  Helgen  godt  Kjøb.« 

»Vær  ikke  saa  kjephøi,«  sagde  Martha  og 
traadte  nærmere.  »Den  Dag  i  Gaar  lod  Hr. 
Abraham  til  mig  falde  et  Ord  om,  at  han  vil 
gjøre  — « 

»Din  Frue  til  sin?«  faldt  Ellen  spodsk  ind. 
»Nu,  vent  da  helst  med  Æresnavnet,  indtil  Æren 
er  der;  men  aldrig  gjør  han  det,  og  en  Taabe 
maatte  han  være,  om  han  gjorde  det.  Han  har 
drevet  Gjek  med  Dig,  det  tør  jeg  sværge  paa.« 
O  ja/  svarede  Martha.  »I  maa  vel  kjende 
ham!  I  to  Gange  ti  Aar  var  1  hans  lydige  Tje- 
nerinde og  Koblerske.« 

»Koblerskek  raabte  Ellen,  blev  blodrød  i 
Ansigtet,  sank  om  paa  Løibænken,  som  stod 
ved    Sengen,    og    stak    i    at    græde.      »At   jeg 

maa  lade  mig  det  byde  og  hore  Ukvemsord  af 
en  Tøite  som  Dig!« 

Saa  stønnede  hun.  tørrede  sine  Øine,  og 
reiste  sig  og  sagde: 

»Du  veed,  at  Du  lyver!  Aldrig  hørte  Du 
eller  Nogen  om  mig,  at  jeg  gjorde  noget  Uskik- 
keligt eller  rakte  Haand  til  min  Herres  Skjelms- 
streger.  Han  maa  forsvare  for  Gud  og  sin 
Helgen,  hvad  han  gjør;  jeg  kan  ikke  derfor.« 

Saa  stønnede  hun  atter,  stak  Lommeklædet 
til  sig  og  sagde: 

»Jeg  skal  lige  fuldt  handle  christeligt  mod 
Eder,  Jomfru  Elseby!  I  er  nu  meest  at  ynke; 
men  de  Fruenykker,  dem  maae  I  ved  Guds  Mo- 
der helst  slaae  af  Hovedet  og  see  Tingen  an, 
som  den  staaer.  En  Tort  er  det  for  mig,  at  jeg 
skal  huse  Eder;  men  jeg  skal  gjøre  det,  efter- 
som min  Herre  har  forlangt  det  af  mig  og  an- 
tage mig  Eder,  indtil  I  paa  anden  Maade  bliver 
forsørget. « 

Saa  gik  hun,  idet  Elseby,  der  hidtil  havde 
siddet  i  Sengen  som  en  Støtte,  sank  tilbage 
paa  Puden  og  brast  i  en  krampagtig  Graad. 


FJERDE  KAPITEL. 

DEN    BLØDE    SENG. 

JTjorten  Dage  efter,  en  Aften  henimod  Slut- 
ningen af  Oktober,  sad  Elseby  med  Martha  i  sit 
Kammer.  Kun  sjeldent  i  de  forløbne  to  Uger 
var  hun  gaaet  over  Dørtærskelen ;  enten  sad 
hun  ørkesløs  og  stirrede  hen  for  sig,  eller  hun 
vandrede  frem  og  tilbage  i  Stuen  i  stor  Ophid- 
selse og  udgød  sig  i  bittre  Klager,  paa  hvilke 
Martha  hørte  taalmodigt,  efterat  hun  havde  ud- 
tømt hele  sin  Skat  af  Trøstegrunde  og  gjort 
mange  forgjeves  Forsøg  paa  at  sætte  Mod  i 
Elseby.  Saaledes  var  det  ogsaa  gaaet  denne 
Aften,  indtil  Elseby  omsider  udbrød: 

»Jeg  udholder  ikke  dette  Liv  i  Længden, 
Martha!  Jeg  maa  herfra.  Vil  Du  som  jeg,  da 
drage  vi  sammen  ud  i  Landet  og  dølge  os  i  en 
Afkrog.  Jeg  har  mine  Smykker  og  en  lille 
Slump  Mønt.     Niels  har  ogsaa  nogen  Mønt  i  sin 

Pose;  gift  Dig  med  ham.  Vi  finde  vel  en  Hytte 
i  Skovens  Skjul,  hvor  I  kunne  sætte  Bo,  og  jeg 
vil  da  være  til  Huse  hos  Eder. 

Niels  var  forbleven  paa  Skedal;  thi  Hr. 
Abraham  vilde  ikke  have  ham,  en  Rømnings- 
mand,  i  sit  Følge ;  men  Martha  nærede  ikke 
nogen  brændende  Kjærlighed  til  sin  tvære  Beiler. 
Hun  havde  indladt  sig  med  ham,  fordi  hun  an- 
tog, at  hans  Herre  vilde  lønne  hans  lange  og 
tro  Tjeneste  med  en  god  Forsørgelse,  saa  at 
hun  kunde  faae  gode  Dage  som  hans  Hustru; 
men  nu  var  det  Haab  glippet;  og  det  andet,  at 
Hr.  Abraham  skulde  tage  sig  af  ham,  havde  nu 
ogsaa  kun  ringe  Udsigt  til  at  gaae  i  Opfyldelse. 
Hun  var  da  ikke  synderlig  ivrig  efter  at  gaae 
til  Brudeskamlen  med  ham. 

»Giv  Stunder,  Frue,«  sagde  hun  da  til  El- 
seby.  »Der  kan  end  komme  Bud  med  gode 
Tidender  fra  Hr.  Abraham,  eller  hvo  veed,  han 
kan  selv  vende  tilbage  til  Eder.  Lad  ham  gaae 
og  komme,  som  han  vil  og  kan.  Anderledes  er 
ikke  heller  de  fleste  Hustruers  Kaar,  naar  deres 
Ægteherrer  færdes  om  i  Dronningens  og  Rigets 
Tjeneste.  Frydelige  Dage  havde  han  dog  her 
med  Eder ;  han  kan  føle  Længsel  efter  at  nyde 
slige  igjen,  og  da  kommer  han.« 

Men  de  frydelige  Dage  vare  saa  faa, '  sva- 
rede Elseby,  »og  hvor  dyrekjøbte!  Ikke  heller 
begriber  jeg,  af  hvad  Aarsag  han  sneg  sig  herfra 

uden  Afsked,  naar  det  var  hans  Agt  at  vende 
tilbage.  Ak  nei,  Martha,  nei,  jeg  har  seet  ham 
for  sidste  Gang!« 

Alligevel  pleiede  hun  at  fare  sammen  ved 
enhver  Lyd  i  Gaarden  og  løbe  til  Vinduet,  naar 
Hundene  gjøede,  et  Beviis  paa,  at  hun  dog  endnu 
haabede  paa  et  Gjensyn;  og  dette  gjentog  sig 
netop  nu,  faa  Øieblikke  efter  at  hun  havde  talt. 
Der  lød  Bulder  i  Gaarden,  hun  og  Martha  løb 
til  -Vinduet  og  denne  Gang  ikke  forgjeves.  En 
Rytterhob  svingede  ind  ad  Ledet,  og  Elsebys 
Hjerte  tog  voldsomt  paa  at  banke ;  men  det  var 
ikke  Hr.  Abraham.  Med  Undren  saae  Elseby 
sin  galante  Ridder  fra  Banketterne  paa  Helsing- 
borg, Hr.  Stopatz,  ride  for  Døren. 

»Hr.  Stopatz,  -<  udbrød  Martha  glad.  »Han 
kommer  med  Bud  fra  Hr.  Abraham,  muligt  for 
at  føre  os  til  Varberg.  Nu  skal  I  see,  Frue,  at 
Alt  vorder  godt!     Jeg  vil  ud  og  forhøre  mig.« 

Saa  løb  hun  af  Stuen,  mens  Elseby  blev 
tilbage  i  stor  Spænding;  men  Martha  kom  snart 
tilbage,  ikke  mere  klog,  end  hun  var  gaaet  der- 
fra. Ellen  havde  nemlig  været  paa  Pletten  og 
gjennet  hende  væk,  saa  at  hun  ikke  fik  Hr.  Sto- 
patz i  Tale,  og  Svendene,  hvem  hun  havde  ud- 
frittet, vidste  ingen  Besked  om  Hr.  Stopatz's 
Ærinde,  eller  de  lode  saa. 

»Vi  maae  sove  derpaa, «  sagde  saa  Martha. 
>I  Morgen  vil  det  klare  sig.« 

Og  det  gjorde  det.  Da  Elseby  efter  en 
søvnløs  Nat  var  staaet  op,  indfandt  Ellen  sig  og 
teede  sig  uvant  mildt  og  høviskt,  idet  hun  bragte 
Hilsen  fra  Hr.  Stopatz  og  spurgte,  om  Jomfru 
Elseby  vilde  forunde  ham  en  Samtale  under  fire 
Øine?  Selvfølgeligt  svarede  Elseby  ja,  Martha 
maatte  rømme  Stuen,  og  strax  efter  traadte  Hr. 
Stopatz  ind. 

Han  havde  antaget  sin  meest  smægtende 
Mine  og  lagde  Haanden  paa  Hjertet,  idet  han 
bukkede  meget  dybt. 

»Hvor  lider  I,  Jomfru  Elseby?«   spurgte  han. 
Behager  det  Eder  vel  paa  Skedal?« 

Da  Elseby  stirrede  paa  ham  uden  at  svare, 
foer  han  fort  og  sagde : 

»Jeg  frygter  nei.  Eders  fagre  Kinder  ere 
saa  blege  og  Eders  Blik  tungsindigt.  Det  be- 
griber jeg;  her  er  sørgeligt  eensomt.  Ak,  det 
er  ikke  mere  for  Eder  og  ikke  heller  for  mig, 
som  i  gamle  Dage,  da  jeg  svingede  Eder  i 
Dandsen  paa  Helsingborg;  mindes  I  det?« 

»Herre,«  svarede  Elseby  omsider,  »hvortil 
den  Snak?  Kommer  I  fra  Hr.  Abraham?  Har 
I  Bud  til  mig  fra  ham,  da  udret  Eders  Ærinde 
°g  gjør  mig  Pinen  kort!« 

»Visselig    kommer   jeg    fra    Hr.    Abraham, 
svarede  Hr.  Stopatz,     men  dog  i  mit  eget  Ærinde. 
Vi  ville    imidlertid    ikke    strax  tale  derom.     Det 
maa    være    Eder    Nok    at    vide,    at    Hjertet   har 

Dronnir.gens  Jomfruer.  32 

drevet  mig  hid.  Svarligt  har  jeg  sukket  af  Læng- 
sel efter  Eder,  Jomfru  Elseby!  Jeg  mente,  at  I 
dog  havde  nogen  Godhed  for  mig  fra  forhen,  og 
at  det  ikke  vilde  være  Eder  ukjært  at  gjensee 
mig.  For  at  være  Eder  til  Behag  og  forkorte 
Eder  Tiden,  derfor  er  jeg  kommen  og  — « 

»Er  det  skeet  med  Hr.  Abrahams  Minde?« 
raabte  Elseby,  idet  en  dyb  Rødme  foer  over 
hendes  Kinder,  og  hendes  Øine  funklede. 

»Visselig,«  svarede  Hr.  Stopatz,  »ellers  vilde 
jeg  ikke  dristet  mig  dertil,  og  I,  lille  Jomfru, 
burde  af  den  Aarsag  givet  mig  en  mere  sømme- 
lig Modtagelse.« 

Elseby  stirrede  et  Øieblik  paa  ham;  men 
derpaa  foer  hun  som  en  Piil  forbi  ham  og  ud  af 
Døren,  som  hun  smækkede  i  efter  sig.  Hun  løb 
saa  gjennem  de  mellemliggende  Rum  ud  i  Køger- 
set,  som  var  Ellens  sædvanlige  Opholdssted,  og 
hvor  hun  ogsaa  nu  sad,  fordybet  i  Samtale  med 
Martha,  hvis  Aasyn  vidnede  om  en  høi  Grad  af 
Overraskelse.  Begge  sprang  de  op,  da  Elseby 
kom  farende,  og  troede,  at  der  var  skeet  en 
Ulykke ,  eller  at  Hr.  Stopatz  groveligt  havde 
krænket  hende;  men  Elsebys  første  Udraab  for- 
klarede dem  strax  Aarsagen  til  hendes  Heftighed. 

»Jeg  vil  det  ikke!  Ved  Guds  Moder  nei; 
jeg  lader  mig  ikke  skjenke  bort,  som  var  jeg  en 
Hund  eller  et  Stykke  Kvæg!  Dette  er  over  al 
Maade  skjændigt!     Ellen,  I  maa  beskjærme  mig 

—  med  mindre  denne  frække  Karl  lyver?  Ja, 
det  gjor  han  sikkert  — 

»Nei,  lille  Jomfru/  lød  det  bag  hende  med 
Hr.  Stopatz's  Røst;  thi  han  var  gaaet  efter  hende 
Ellen  Povelsdatter  kan  bevidne,  at  Hr.  Abra- 
ham har  skikket  mig  hid.« 

>  Det  forholder  sig,  som  Herren  siger,  sagde 
Ellen,  idet  hun  greb  i  sin  Taske,  tog  en  Ring 
frem  og  holdt  den  op. 

Elseby  kjendte  kun  altfor  godt  den  Ring. 
Hr.  Abraham  pleiede  at  bære  den  paa  sin  høire 
Pegefinger,  og  i  Stenen,  en  stor  Rubin,  var  hans 
Vaabenmærke,  Tyrehovedet,  udskaaret.  Han 
brugte  den  ogsaa  som  Signet,  og  den  var  saa 
god  som  et  Kreditiv,  Vidnesbyrd  om,  at  han 
havde  givet  Overbringeren  Fuldmagt  til  at  handle 
i  hans  Navn.  Elseby  stod  og  stirrede  paa  den, 
mens  Farven  veg  af  hendes  Kinder,  da  Hr.  Sto- 
patz  sagde : 

»Jeg  beder  Eder,  Jomfru  Elseby,  at  være 
uden  Frygt!  Det  smerter  mig  dybt,  at  min 
Nærværelse  saa  høiligt  mishager  Eder;  men  jeg 
vil  ikke  forulempe  Eder.« 

Elseby  saae  paa  ham  med  et  sky  Blik. 
Den  Tone,  hvori  han  talte,  tydede  paa  Oprigtig- 
hed ;  og  det  forholdt  sig  virkelig  saa,  at  Elseby 
havde  sat  hans  Hjerte  i  Brand ;  men  den  Ømhed, 
han  lagde  for  Dagen,  foruroligede  hende  aller- 
meest. 

»Jeg  tager  Eder  paa  Ordet,'  svarede  hun. 
»Jeg  gaaer  nu  tilbage  til  mit  Kammer  og  haaber, 
at  I  ikke  oftere,  mens  I  er  her,  vil  trænge  ind 
til  mig  og  krænke  mig.     Martha,  kom!« 

Saa  gik  de;  men  da  de  vare  komne  ind  i 
Elsebys  Kammer,  lukkede  hun  Døren,  skød 
Skodden  for,  vendte  sig  saa  mod  Martha  og 
udbrød : 

Gjetter  Du,  hvad  han  vil?« 

»Jeg  veed  det,«  svarede  Martha.  »Han 
kommer  i  en  god  Hensigt;  ikke  for  at  krænke 
Eder,  men  for  at  gjøre  Eder  til  sin  Hustru.« 

»Jeg  hans  Hustru!«  raabte  Elseby.  »Den 
Landstryger  og  Ugjerningsmand!« 

»I  burde  dog  overveie  den  Sag,  inden  I 
viser  ham  af,«  svarede  Martha  og  saae  paa  El- 
seby med  et  fiffigt  Blik.  »Han  evner  dog  at 
gjøre  Eder  til  Ridderfrue  og  fører  Eder  tilbage 
til  de  høie  Steder,  hvorfra  vi  kom.  Han  tager 
Skammen  bort  og  giver  Eder  med  Brudekronen 
Æren  tilbage.  Saa  bringer  han  Eder  og  en  god 
Gaard,  siger  Ellen,  just  den  i  Haslev,  i  hvilken 
vi  overnattede  paa  Opreisen. « 

Elseby  foer  sammen.  Hun  saae  for  sig  den 
usle  Gaard,  og  hun  stod  i  Aanden  atter  paa 
Broen  og  stirrede  ned  i  Steensaaens  hvirvlende 
Vande. 

»Der,«  vedblev  Martha,  »agter  han  at  føre 
Eder  hen,  for  at  Præsten  i  Haslev  kan  — > 

»Martha,«  sagde  Elseby,  idet  hun  gik  hen 
til  hende  og  greb  hende  i  Armen,  »jeg  troer 
ikke  den  lumske  Karl;  men  om  han  end  mente 
det  ærligt,  vilde  jeg  dog  ikke  følge  ham.  Jeg 
flyer  herfra  i  Nat,  siig  det  til  Niels ;  men  selv 
om  I  begge  svigte  mig,  bliver  jeg  dog  ved  mit 
Forsæt  og  gaaer  herfra  paa  mine  Fødder  og 
alene.« 

Martha  drog  et  Suk  og  sagde: 

»Ak,  Frue,  hvortil  nu  dette  høie  Sind?  Hvor 
var  det  henne,  da  I  gav  Eder  Hr.  Abraham  i 
Vold  og  løb  med  ham?  Ved  Guds  Moder,  var 
jeg  i  Eders  Sted,  da  greb  jeg  til.  I  er  jo  som 
en  Skibbruden,  hvem  en  frelsende  Haand  bliver 
rakt,  just  da  I  er  i  Færd  med  at  synke.  Det 
er  min  Tro,  at  Hr.  Stopatz  mener  det  ærligt.« 

»Han  skal  ikke  faa  Held  til  at  røre  mig 
med  en  Finger,«  svarede  Elseby,  idet  hendes 
Øine  tindrede.  »Før  vil  jeg  søge  Døden;  men 
jeg  vil  ikke  spilde  flere  Ord  paa  Dig,  der  taler 
om  Høisind,  mens  mit  Hjerte  fortæres  af  Kjær- 
lighed og  er  nærved  at  briste.  Du  veed  ikke, 
hvad  Elskov  er;  Du  regnede  det  stedse  ud  med 
Pendinge. « 

»O,«  svarede  Martha,  blev  rod  og  drog  et 
Suk;  »det  turde  dog  hænde,  at  jeg  vidste  Noget 
derom ;  men  Elskov  gjorde  mig  ingensinde  dum, 
som  det  er  Tilfældet  med  Eder.  I  sandser  Intet; 
hvor  er  al  Eders  Snildhed  ?    I  vil  fly  herfra,  siger 

I,  og  dog  har  I  nu  selv  gjort  Eders  Bedste  til 
at  forpurre  det.  I  Stedet  for  at  tage  sømmeligt 
mod  Hr.  Stopatz  og  smøre  ham  om  Munden 
med  Snak  —  I  kunde  jo  begjæret  nogle  Dages 
Betænkningstid,  saa  I  gjorde  ham  tryg  —  har  I 
nu  stødt  saaledes  i  Luur,  at  Fjenden  er  paa  sin 
Post. « 

Da  brast  Elseby  i  Graad  og  kastede  sig 
paa  Sengen,  hvor  hun  blev  liggende  en  Stund 
i  stum  Fortvivlelse,  mens  Martha  sad  hos  og 
trøstede  hende. 

»Jeg  skal  ikke  forlade  Eder,«  sagde  hun. 
»Jeg  kan  ikke  bære  det  over  mit  Hjerte  ;  I  var 
stedse  mild  og  god  mod  mig.« 

Da  reiste  Elseby  sig  i  Sengen.  Hendes 
Øine  lyste  med  sælsom  Glands,  hun  drog  Martha 
til  sig,  kyssede  hende  og  sagde: 

»Guds  Moder  lønne  Dig  for  Din  store  Kjær- 
lighed og  Troskab!  Jeg  faaer  ingensinde  Held 
dertil,  det  fornemmer  jeg  grant;  med  mig  vil 
det  snart  være  ude.« 

Hvad  er  det  for  Snak!«  sagde  Martha. 
»Tab  nu  ikke  Hovedet!  Jeg  vil  strax  gaae  og 
tale  med  Niels;  og  saa  snøre  vi  vore  Bylter  for 
at  være  rede,  om  der  dog  skulde  blive  Leilighed 
til  Flugt.« 

Men  da  hun  tog  i  Dørklinken  for  at  gaae, 
viste  det  sig,  at  Doren  udvendig  fra  var  laaset. 
Hun  fik  altsaa  Ret-,    Fjenden  var    paa  sin  Post; 

formodentlig  havde  Hr.  Stopatz  luret  ved  Døren 
og  hørt  deres  Tale  om  Flugt.  Saa  løb  Martha 
til  Vinduet  og  saae  ud;  men  i  det  Samme  gik 
en  af  Hr.  Stopatz's  Skytter  forbi,  og  da  han 
kort  efter  vendte  tilbage  og  efter  nogle  Øie- 
blikke  tredie  Gang  kom  igjen,  saa  kunde  der 
ikke  være  nogen  Tvivl  om,  at  han  var  stillet 
paa  Post  for  at  holde  Vagt. 

Dog  opgav  Martha  ikke  Evret;  thi  Skytten 
og  hun,  de  vare  gamle  Bekjendte  fra  Helsing- 
borg af,  og  hun  blev  rød  i  Kinderne  ved  at  see 
ham.  Det  var  en  ung  velvoxen  Karl  ved  Navn 
Claus.  Hr.  Stopatz  havde  i  sin  Tid  hvervet 
ham  ovre  i  Holsteen.  Han  havde  længe  havt 
et  godt  Øie  til  Martha,  og  det  var  paa  ham, 
hun  tænkte,  da  hun  sukkende  sagde  til  Elseby, 
at  ogsaa  hun  vidste  Noget  om  Kjærlighed ;  men 
Claus  var  fattig  som  en  Kirkerotte  og  dertil  en 
lystig  Fætter;  der  var  ikke  meget  at  bygge  paa 
der.  Dog  drog  Hjertet  Martha  til  ham,  og  det 
gik  da  i  en  Haandevending,  at  hun  fik  Glar- 
vinduet  paa  Klem,  og  at  han,  da  han  blev  hende 
vaer,  strax  var  ved  Haanden. 

» Claus,«  sagde  Martha,  »vil  Du  staae  os  bi 
og  hjelpe  os  til  Flugt?« 

»Det  turde  være  halsbrækkende  Gjerning, 
min  Dukke!«  svarede  Claus;  »men  om  jeg  nu 
vover  det,  hvad  giver  Du  mig  da  til  Gjengjeld?« 

»En  Rosenobel,«   svarede  Martha. 

»Ei,  er  mit  Liv  Dig  ikke  mere  værdr« 
spurgte  Claus  og  greb  hendes  Haand.  »Giv  mig 
den,«  vedblev  han  og  trykkede  Haanden,  »da 
følge  Rosenoblerne  med,  saa  mange  der  er  i  Din 
Taske 

»Snak!«  svarede  Martha  og  tog  Haanden 
til  sig;  »Rosenoblerne  ere  min  Frues;  jeg  haver 
ingen.« 

»Nu,«  sagde  Claus  med  et  Smiil  paa  sit 
rødmussede,  kjække  Aasyn,  * desto  mere  for- 
nødent er  det,  at  Du  bøder  med  Din  Person. 
Giv  mig  Din  Tro,  og  jeg  skal  tjene  Din  Frue 
og  Dig.  < 

»Det  er  for  silde,  Claus,«  svarede  Martha; 
»jeg  har  paa  Lidet  nær  lovet  mig  bort  til  Niels.« 

»Blæse  med  den  suurøiede  Karl,«  sagde 
Claus,  »jeg  slaaer  ham  En  paa  Skallen,  saa  ere 
vi  ham  kvit.« 

»Det  turde  feile,«  svarede  Martha,  »saa  det 
blev  Dig,  der  fik  den.« 

»Lad  mig  om  det,«  sagde  Claus.  »Giv  nu 
reent  Svar!  Vil  Du  være  min?  For  en  ringere 
Priis  gjør  jeg  det  ikke.« 

Martha  stred  imod,  men  det  endte  dog  med, 
at  hun  gav  sig  og  rakte  ham  Haanden  til  Be- 
kræftelse af  den  indgaaede  Pagt.  Saa  tog  han 
et  Kys  i  Tilgift. 

»Jeg  gjør  det  blot  for  min  Frues  Skyld  og 
af  Medlidenhed  med  hende,«    sagde  hun  tilsidst. 

Tak  have  Din  Frue,  som  voldte  det!« 
svarede  Claus  glad;  men  i  det  Samme  lød  Hr. 
Stopatz's  skarpe  Røst  henne  fra  Stalddøren,  hvor 
han  havde  staaet  paa  Luur,  og  Claus  fløi  fra 
Yinduet,  som  Martha  hurtigt  lukkede. 

Hr.  Stopatz  kaldte  imidlertid  Claus  hen  til 
sig  °g  tog  nam  i  Forhør.  Det  lykkedes  ikke 
Claus  at  klare  for  sig,  thi  hans  Herre  havde  seet, 
at  Martha  gav  ham  Haandslag. 

»Jeg  kan  ikke  stole  paa  nogen  af  Eder,« 
sagde  saa  Hr.  Stopatz.  »I  løbe  efter  ethvert 
Skjørt,  og  Du  er  den  Værste;  men  jeg  kan 
bjerge  mig  uden  Eder.  Her  er  en  Karl  paa 
Gaarden,  paa  hvem  man  kan  stole;  ham  vil  jeg 
bruge.« 

»Hvo  er  det,  med  Forlov?«   spurgte  Claus. 

»Du  maa  gjerne  vide  det,  <  svarede  Hr.  Sto- 
patz; »det  er  Niels,  Hr.  Jep  Muus's  Kammer- 
svend, som  rømmede.« 

»Ei  saa!'  udbrød  Claus  og  loe.  »Nei,  da 
maa  I  hellere  sætte  Eders  Lid  til  mig.  Niels 
gjorde  alt  paa  Helsingborg  sine  Hoser  grønne 
hos  Martha,  og  for  hendes  Skyld  rømmede  han. 
Hun  har  ham  ganske  i  Lommen;  men  jeg  lader 
mig  ikke  pudse  af  et  Kvindfolk,  fordi  jeg  gan- 
tes lidt  med  hende. 

»Fordømt  være  hun,  den  Taske!  udbrød 
Hr.  Stopatz.  Dog  stop,«  sagde  han  et  Øieblik 
efter,     nu  har  jeg  det!    Gak  Du  i  Borgstuen  og 

forbliv  der!    Befatter  Du  Dig  mere  med  Martha, 
da  skal  jeg  garve  Din  Ryg!« 

Saa  gik  Claus  slukøret;  men  Hr.  Stopatz 
vendte  tilbage  til  Stalden,  hvor  Niels  var  i  Færd 
med  at  fodre  Hestene,  og  sagde  til  ham: 

»Niels,  forholder  det  sig  saa,  at  Du  har  et 
godt  Øie  til  Martha?« 

»Ei,  Hr.  Stopatz,«  spurgte  Niels  med  et  af 
sine  tvære  Sideblikke,  »af  hvad  Aarsag  spørger 
I  derom?« 

i- Fordi  jeg  vil  Dig  vel,«  svarede  Hr.  Sto- 
patz. »Viid,  at  jeg  snarest  fører  Jomfru  Elseby 
herfra;  jeg  agter  at  formæle  mig  med  hende.' 

»Ei  hør!«  udbrød  Niels  og  lod  Foderkurven, 
som  han  holdt  mellem  sine  Hænder,  synke. 

»Og  det  skal  fuldbyrdes  til  Trods  for,«  ved- 
blev Hr.  Stopatz,  »at  hun  gjør  sig  kostbar  og 
strider  imod.  Jeg  er  kommen  efter,  at  hun  pøn- 
ser paa  Flugt,  og  nys  greb  jeg  Claus,  hvem  jeg 
havde  sat  paa  Post  ved  Jomfru  Elsebys  Kam- 
mervindue, just  som  han  stod  og  nebbedes  med 
Martha.     Du  kjender  da  Claus?« 

»Om  jeg  gjør?«  udbrød  Niels,  smed  Foder- 
kurven  og  gik  hen  til  Hr.  Stopatz.  »I  havde 
ingensinde  nogen  værre  Galgenfugl  i  Eders  Brød. 
Saa  han  er  ude  efter  Martha!  Pigen  har  givet 
mig  sin  Tro,  Herre  1  Sviger  hun  mig,  da  — 
saa  taug  han,  lagde  Haanden  paa  Fæstet  af  sin 
Bæltekniv  og  saae  hen  for  sig  med  et  skummelt 
Blik. 

»Hun  skal  vorde  Din,  om  Du  vil  tjene  mig 
og  vise  Dig  tro,«  sagde  Hr.  Stopatz.  »Vil  Du 
være  min  Kammersvend?« 

Niels  slog  øjeblikkeligt  til,  gav  Hr.  Stopatz 
sin  Haand  og  var  saaledes  fæstet;  men  Haand- 
slag  havde  ellers  ikke  været  nødvendigt  her;  thi 
Niels  droges  til  sin  nye  Herre  af  to  stærke 
Baand,  Skinsyge  og  egen  Fordeel.  Han  vogtede 
nu  paa  Elseby,  og  Marthas  Forsøg  paa  at  friste 
Niels  til  Frafald  bleve  afviste  med  stor  Barskhed. 
Al  Udsigt  til  Flugt  var  saaledes  lukket. 

Hr.  Stopatz  forundte  Elseby  en  Dag  til 
Eftertanke;  men  allerede  den  næste  Dags  Mor- 
gen lod  han  høre  fra  sig.  Han  kom  ikke  selv, 
men  skikkede  Ellen,  der  var  saa  glad  over  Ud- 
sigten til  at  blive  Elseby  kvit,  at  hun  heller  end 
gjerne  paatog  sig  at  tale  Hr.  Stopatz's  Sag.  Hun 
gjorde  det  da  ogsaa  med  Fynd;  og  nu  fik  El- 
seby at  høre  Argumenter  af  samme  Sort,  som 
hun  selv  havde  brugt  mod  Kirsten,  da  denne 
ikke  vilde  give  sig  hen  til  Jep  Muus.  Derved 
førtes  hun  imidlertid  blot  til  en  Sammenligning, 
som  dobbelt  pinligt  lod  hende  føle  sin  egen 
Nedværdigelse.  Hvor  høit  stod  ikke  Kirsten  over 
hende  i  Reenhed  og  personlig  Værdighed!  Dog 
ikke  i  Kjærlighedens  Varme  og  Trofasthed, 
tænkte  hun,  og  det  var  hende  en  Trøst;  men 
den     Tanke    styrkede     hendes     Modstandsevne. 

Ellen  kom  ingen  Vei  med  hende  ;  hun  gik  for- 
bittret  fra  hende,  idet  hun  sagde: 

»Vil  Du  ikke,  saa  skal  Dul« 

Da  tog  Martha  fat,  hvor  Ellen  havde  slup- 
pet, men  paa  en  anden  Viis  og  med  et  ganske 
andet  Maal  for  Øie. 

»Vi  maae  give  os,  Frue,«  sagde  hun,  »ellers 
bruge  de  Vold.  Lad  mig  gaae  til  Hr.  Stopatz 
og  forkynde  ham,  at  I  er  villig  til  at  drage  med 
ham,  naar  han  vil  handle  sømmeligt  med  Eder. 
Da  faae  vi  vor  Frihed,  og  jeg  skal  passe  mit 
Snit  til  at  hviske  Claus  et  Ord  i  Øret.  Her  er 
Flugt  umulig;  men  paa  Reisen  kan  der  blive 
Leilighed  til  at  undvige ;  det  er  vort  eneste 
Haab. « 

Elseby  indsaae,  at  Martha  havde  Ret  og 
fulgte  hendes  Raad.  Niels,  som  gik  paa  Luur 
ude  i  Gaarden,  blev  kaldt  til  Vinduet  af  Martha 
og  fik  Paalæg  om  at  hidkalde  Hr.  Stopatz,  da 
hendes  Frue  begjærede  ham  i  Tale.  Hr.  Stopatz 
indfandt  sig  strax;  men  han  teede  sig  ikke  saa 
ydmygt,  som  ved  det  første  Møde.  Den  smæg- 
tende Mine  var  heelt  borte,  og  han  lagde  ikke 
Haanden  paa  Hjertet,  da  han  bukkede.  Med 
faa  Ord  erklærede  Elseby  sig  villig  til  at  drage 
med  ham,    og  da  hun  havde  udtalt,    sagde  han: 

»Vel,  Jomfru  Elseby!,  Det  er  viseligt  handlet 
af  Eder.  Nødigt  bruger  jeg  Vold  mod  en  Kvinde; 
men  om  I  havde  nødsaget  mig  dertil,  da  mener 

jeg  dog  at  kunne  forsvare  det,  al  den  Stund 
jeg  blot  havde  Eders  eget  Vel  for  Øie.  I  vil 
nok  lære  at  værdsætte  den  Kjærlighed  til  Eder, 
som  har  ført  mig  hid.« 

Elseby  kjæmpede  en  haard  Kamp  med  sig 
selv  for  at  faa  Bugt  med  sin  opblussende  Harme; 
men  det  lykkedes  hende  dog  at  dæmpe  den. 
Hun  bøiede  i  Taushed  sit  Hoved,  mens  Hr.  Sto- 
patz  fæstede  sit  skarpe  Blik  paa  hende,  og  hvad 
han  læste  i  hendes  Øine,  huede  ham  ikke,  hvor- 
for han  sagde: 

»Jeg  haaber,  at  I  mener  det  ærligt;  tænk 
ikke,  at  I  kan  pudse  mig;  jeg  skal  vogte  vel 
paa  Eder,  indtil  jeg  har  forvisset  mig  om,  at  I 
ikke  har  givet  Eder  blot  paa  Skrømt.«    — 

Den  næste  Morgen  brøde  de  op  og  rede 
Sønder  paa.  De  vare  med  Hr.  Stopatz's  væb- 
nede Ryttere  ti  i  Tallet.  Forrest  red  han  selv 
med  Elseby  ved  sin  Side,  derpaa  kom  Niels 
med  Martha  og  tilsidst  Claus  i  Spidsen  for  Ryt- 
terne, som  førte  Pakhestene.  Han  var  deres 
Fører  og  maatte  som  den  stærkeste  og  kjekkeste 
af  dem  nødigt  savnes,  hvorfor  Hr.  Stopatz  fandt 
det  klogest  ikke  at  vise  ham  nogen  iøinefaldende 
Mistillid. 

De  droge  gjennem  Landet  ad  de  samme 
Smutveie,  som  Hr.  Abraham  havde  fulgt,  og 
med  stor  Forsigtighed.  Ofte  lod  Hr.  Stopatz 
Skovvejenes  kratbevoxede  Skrænter  afsøge,  inden 

han  vovede  sig  ind  imellem  dem,  og  paa  enhver 
Bakke  gjorde  han  Holdt  og  skuede  speidende 
om  sig.  Hans  Ledsagere  forundrede  sig  over 
denne  hans  store  Ængstelighed,  men  den  havde 
sin  gode  Grund. 

Henrik  Raspe  var  nemlig,  kort  førend  Hr. 
Stopatz  drog  af,  indtruffen  til  Varberg  med  en 
Deling  af  sine  Knegte  og  medførende  nogle 
Fanger,  som  vare  blevne  tagne  i  en  Skærmydsel 
oppe  i  Vestgothland.  Han  kom  fuld  af  Mis- 
undelse paa  sin  gamle  Medbeiler  til  Hr.  Abra- 
hams Gunst  og  gav  sig  strax  til  at  udspeide 
hans  Færd.  Det  lykkedes  ham  da  ogsaa  ved 
gode  Ord  og  en  Pengegave  at  lokke  ud  af  Hr. 
Abrahams  Kammerdreng,  Jens  Hakonsøn,  hvad 
denne  vidste,  nemlig  at  hans  Herre  havde  skjen- 
ket  Hr.  Stopatz  Gaarden  i  Haslev,  og  at  denne 
nu  drog  derned  for  at  tage  den  i  Besiddelse. 

Det  var  en  beesk  Skaal  for  Henrik  Raspe 
at  tømme,  hvorfor  han  svor  ved  sig  selv,  at 
Hr.  Stopatz  skulde  gaae  Glip  af  den  Løn,  der 
oprindeligt  var  bleven  lovet  ham,  men  for  hvil- 
ken han  nu  blev  narret.  I  sin  Forbittrelse  lod 
han  nogle  Ord  falde,  som  aabenbarede  for  Hr. 
Stopatz,  at  Henrik  havde  kigget  ham  i  Kortene; 
og  det  beroligede  ikke  Ridderen,  at  hans  gamle 
Modstander  derefter  strax  slog  om  og  under 
Resten  af  deres  Samværen  paa  Varberg  viste 
ham  stor  Venlighed.    Han  kjendte  Henrik  Raspe 

ud  og  ind  og  vidste,  at  naar  denne  aflagde  sin 
Barskhed  og  viste  sig  omgængelig,  da  pleiede 
han  netop  at  pønse  paa  Ondt.  Dertil  kom,  at 
Henrik  efter  Hr.  Abrahams  Befaling  var  draget 
af  med  sine  Folk,  Dagen  før  Hr.  Stopatz  red 
fra  Varberg,  og  Ridderen  kunde  ikke  blive  den 
Tanke  kvit,  at  Henrik  laae  et  eller  andet  Sted 
i  Baghold  for  at  falde  over  ham.  Derfor  saae 
han  sig  saa  vel  for  paa  hele  Reisen,  og  først 
den  sidste  Dag,  da  han  nærmede  sig  Hallandsaas, 
begyndte  han  at  føle  sig  tryg. 

Jo  længere  de  vandt  frem,  desto  mere  sank 
Elsebys  Mod.  Der  havde  ikke  tilbudt  sig  nogen 
Leilighed  til  Flugt;  thi  Hr.  Stopatz  red  stedse 
ved  hendes  Side,  og  i  Natteherbergerne  skiftedes 
han  med  Niels  til  at  holde  Vagt.  Det  led  ad 
Aften,  da  de  omsider  fra  en  Høi  kunde  see 
Haslev  Kirke  og  skimte  Steensaaens  Vande, 
som  mod  Vest  breder  sig  til  en  Sø.  Der  holdt 
de  et  Øiebliks  Rast,  og  Martha  fik  Leilighed  til 
at  vexle  et  Par  Ord  med  Elseby. 

»Tab  ikke  Modet,  Frue,«  sagde  hun.  »Hvad 
der  glippede  for  os  paa  Reisen,  det  kan  dog 
muligt  lykkes  i  Haslev;  men  I  maa  tage  mere 
Næring  til  Eder.  I  har  jo  næsten  Intet  nydt 
paa  Reisen  og  er  nu  saa  mødig,  at  I  neppe 
kan  holde  Eder  i  Sadlen.  Dog,  nu  ere  vi  snart 
ved   Maalet;   jeg    tænker,    det    skal    gjøre   Eder 

godt  at  komme  under  Tag  og  hvile  i  en  blød 
Seng. « 

»O  ja,«  svarede  Elseby  med  et  sælsomt 
Smiil;  vjeg  er  saare  træt;  til  at  hvile  og  sove 
længe,  længe,  staar  blot  min  Hu.« 

Da  de  kom  til  Steensaa,  var  Skumringen 
falden  paa.  Elseby  gyste,  da  hun  hørte  Aaens 
Vande,  som  nu  vare  end  mere  opsvulmede, 
bruse,  og  hun  saae  de  hvide  Skumhvirvler  under 
Broen.  Hun  mindedes  sin  Angst  og  sine  mørke 
Tanker,  da  hun  sidst  red  over  den;  men  hvor 
sort  hun  end  da  havde  seet  Fremtiden,  saa 
havde  hun  dog  ikke  tænkt  sig  Muligheden  af 
det,  som  nu  var  skeet. 

Hr.  Stopatz  red  først  over  Broen  med  Niels ; 
thi  han  længtes  efter  at  faae  Kig  paa  sin  Eien- 
dom,  og  Niels  havde  sagt  ham,  at  naar  man 
var  kommen  over  Broen,  da  kunde  man  see 
Gaarden.  Elseby  fulgte  efter  med  Martha;  hun 
red  langsomt  og  tæt  ved  Rækværket,  stirrende 
ned  i  den  hvirvlende  Strøm,  der  ligesom  forrige 
Gang  drog  hendes  Blik  med  dæmonisk  Magt  — 
da  hun  med  Et  skræmmedes  op  af  et  stort 
Bulder,  Raab,  Sværdklang  og  Hestetrampen. 
Rytterne,  som  red  bagefter  hende,  foer  forbi 
hende,  idet  en  af  dem  raabte:  »Henrik  Raspe 
er  kommen  over  os!-  Hendes  Hest  blev  vild  i 
Tummelen  og  steilede,    hun    faldt   af  Sadlen    og 

styrtede  over  Rækværket  i  Dybet;  Strømmen 
greb  hende  og  førte  hende  bort  i  et  Nu. 

Da  lød  et  skingrende  Skrig  fra  Martha,  og 
Claus,  som  havde  holdt  sig  tilbage,  red  frem. 

>Hun  styrtede  i  Aaen,  bjerg  hende!«  raabte 
Martha. 

Men  i  det  Samme  kom  Hr.  Stopatzs  Hest 
med  tom  Saddel  i  fuld  Fiirspring  og  foer  forbi 
dem,  saa  Broen  dundrede  under  dens  Hovslag. 
Nu  skjønnede  Claus,  hvorledes  Sagerne  stode, 
og  at  den  saa  længe  ønskede  Leilighed  til  Flugt 
endelig  var  kommen,  men  for  sent  for  stakkels 
Elseby.  Han  tog  uden  at  sige  et  Ord  Marthas 
Hest  ved  Tøilen,  vendte  den,  red  med  hende 
tilbage  over  Broen  og  langs  Aaen  mod  Vest. 

»Seer  Du  Intet?«  raabte  Martha,  som  ikke 
havde  vendt  sine  Øine  fra  Strømmen. 

»Det  er   ude    med    hende/     svarede    Claus; 

intet  Menneske  kan  bjerge    sig    i    de    Hvirvler, 

var  det  end  den  raskeste  Svømmer  uden  Tynge 

af  Klæder,  end  sige  en  Kvinde  hildet  af  Skjorter 

og  svøbt  i  en  Kaabe. 

Da  brast  Martha  i  Graad ;  men  i  det  Samme 
lød  der  Vaabenlarm  og  Skrig  over  til  dem. 

»Vi  maae  forti«  raabte  Claus,  sporede  sin 
Hest  og  gav  Marthas  et  Rap.  »Hvordan  den 
Leg  endogsaa  ender,  saa  bliver  det  ikke  til 
Vinding  for  os.« 

Saa  rede    de  raskt   ad   den  jevne    Engbund 

henad  Skottorp  til,  hvor  der  ogsaa  var  en  Over- 
fart. Der  standsede  de-,  Maanen  var  staaet  op 
og  kastede  Glands  over  den  lille  Søes  blanke 
Flade. 

»Claus!«  sagde  Martha, <?  vi  ville  søge  efter 
hendes  Liig  og  flye  det  christeligt  til  Jorde. 

Claus  lyttede  først;  men  da  Alt  var  stille, 
og  han  skjønnede,  at  de  ikke  bleve  forfulgte, 
sagde  han: 

»Jeg  gjør  det  gjerne,  om  det  er  muligt. 
Hun  var  et  herligt  Stykke  Kvindfolk-,  jeg  seer 
hende  end  for  mig,  som  hun  i  al  sin  Fagerhed 
og  Pragt  red  blandt  Brudepigerne  efter  Fru 
Kirsten ;  og  hun  havde  et  godt  Hjerte  og  var 
mild  mod  Alle.  Hun  havde  fortjent  en  bedre 
Lod,  end  at  falde  i  to  Niddingers  Hænder.« 

»Det  er  Sandhed,«  svarede  Martha,  »cnddog 
hun  sveg  Fru  Kirsten;  men  det  angrede  hende 
saare.  For  ikke  længe  siden  udøste  hun  sit 
Hjerte  for  mig  og  sagde:  jeg  vil  faae  min  Straf, 
det  seer  jeg  grant  i  Aanden.  Naar  jeg  ikke 
mere  er  oven  Jorden,  da  bed  for  min  Sjæl.« 

»Ja,<  sagde  Claus,  »hun  red  af  Skedal  med 
Dødens  Mærke  paa  sin  Pande,  saa  bleg  var  hun  -, 
mon  hun  ikke  gjorde  det  selv?  For  mig  saae 
det  ud,  som  om  hun  selv  kastede  sig  ud.« 

»Det  er  muligt,  <=  svarede  Martha ;  »det  veed 
kun  Gud  Herden;   men  om  saa  er,   da  gav   han 

hende  Leilighed  og  hjalp  selv  til.  Han  vil  vel 
da  være  hendes  Sjæl  naadig.« 

De  rede  nu  over  Broen  og  gave  sig  til  at 
søge  paa  den  søndre  Bred,  fordi  Strømmen 
bar  paa  der.  De  havde  allerede  redet  mere  end 
den  halve  Vei  tilbage  til  Haslev  uden  at  opdage 
Noget,  og  Claus  nærede  Betænkeligheder  ved 
at  vove  sig  længere  frem,  da  et  Udraab  af  Martha 
kaldte  ham  ned  til  Søbredden.  Hun  var  nemlig 
redet  forud  efter  en  mørk  Gjenstand,  som  hun 
skimtede  mellem  Sivene,  og  det  viste  sig,  at  hun 
endelig  havde  fundet,  hvad  de  søgte.  Strøm- 
men havde  ført  Liget  hen  til  en  lille  Vig;  der 
laae  det,  omslynget  af  Vandplanter.  Elseby 
havde  fundet  den  bløde  Seng,  Martha  ønskede 
hende,  og  den  dybeste  og  længste  Søvn  af  alle 
var  falden  over  hende. 

Claus  steg  af  Hesten,  gik  ud  i  Vandet, 
løftede  Liget  af  dets  vaade  Leie,  bar  det  op 
paa  Engen  og  lagde  det  der.  Nu  kom  Martha 
ogsaa  af  Hesten,  gav  Tøilerne  til  Claus,  ilede 
hen  til  Liget  og  knælede  ned  ved  det.  Hun 
lagde  sin  Haand  paa  Elsebys  Hjerte,  men  dets 
Slag  var  forlængst  standset. 

»Hun  er  blodig  i  Tindingen,«  sagde  Claus; 
»hun  maa  være  tørnet  mod  en  Bundsteen  og 
har  faaet  en  hastig  Død.« 

Saa  strøg  Martha  det  sammenfiltrede  Haar, 
der  hang  over  de    stivnede   Træk   som    et   Slør, 

til  Side,  og  de  fordum  saa  straalende  Øine  stir- 
rede hende  brustne  i  Møde.  Da  gyste  Martha, 
slog  en  Flig  af  Kaaben  over  den  Dødes  Aasyn 
og  brast  i  Graad. 

»Nu  nytte  Taarer  ikke,«  sagde  Claus.  »Tør 
dem  og  lad  os  overveie,  hvad  vi  nu  have  at 
gjøre. « 

»Vi  maae  soge  op  til  den  nærmeste  Gaard,  < 
sagde  Martha,  idet  hun  reiste  sig,  »og  der  hyre 
en  Vogn  til  at  age  Liget-,  vi  have  Midler  til  at 
betale.  See,  her  er  min  stakkels  Frues  ganske 
Skat,  som  hun  betroede  mig.« 

Saa  aabnede  hun  sin  rummelige  Taske,  og 
Claus  nød  det  oplivende  Syn  af  nogle  skjønne 
Smykker  og  en  lille  Hob  Guld-   og  Sølvpenge. 

»Det  er  nu  Alt  Dit,  Martha,«  sagde  han. 
Du  har  tjent  Din  Frue  uden  Løn,  sagde  Du 
forgangen  Dag;  nu  giver  hun  Dig  den  efter 
Døden. « 

»Jo  vist!«  svarede  Martha.  »I  Skytter  og 
Knegte  ere  nogle  skjønne  Galgenfugle!  Men  Du 
skal  ikke  have  en  Tyvekvinde  til  Hustru.  Naar 
Jordefærden  er  besørget  og  betalt,  da  drage  vi 
til  Helsingborg  og  jeg  giver  Klenodierne  og  Re- 
sten af  Mønten  i  Fru  Kirstens  Hænder.  Hun 
vil  gjøre  dermed,  hvad  Ret  er.« 

»Men  det  er  at  give  Byttet  i  Hr.  Jeps  Vold,  i 
indvendte  Claus;  »den  Røver  vil  tage  hele  Klat- 
ten og  beholde  den.« 

Forst  gjelder  det  at   holde  Dine  Fingre   af 
Tasken,«   svarede  Martha,  idet  hun  lukkede  den. 

Saa  stege  de  atter  til  Hest  og  rede  op  til 
en  Gaard,  som  laae  en  Fjerdingvei  derfra.  Claus 
bankede  Folkene  op,  og  da  Martha  lod  Bonden 
.see  lidt  Mønt,  blev  han  tjenstvillig,  saa  at  de 
allerede  ved  Daggry  fik  Elsebys  Liig  kjørt  op 
og  indlagt  paa  Gaarden;  men  Videre  turde  Claus 
ikke  foretage  sig,  inden  han  havde  indhentet 
Kundskab  om,  hvorledes  Sagerne  stode  i  Haslev. 
Det  var  lige  galt,  enten  han  faldt  i  Hr.  Stopatz's 
eller  i  Henrik  Raspes  Hænder ;  den  Første  vilde 
lade  ham  klynge  op,  fordi  han  var  rømmet  og 
og  havde  svigtet  i  Farens  Stund,  den  Anden 
vilde  udplyndre  ham  og  Martha,  og  farligt  vilde 
det  være  for  hende  at  falde  i  de  vilde  Landse- 
knegtes  Hænder. 

Claus  holdt  sig  da  stille  den  Dag;  men  den 
næste  Morgen  sendte  han  Bondens  Karl  ud  for 
at  speide,  og  denne  kom  tilbage  med  den  Besked, 
at  der  ingen  Krigsfolk  var  mere  i  Byen ;  men 
det  kjendtes,  at  de  havde  været  der.  De  havde 
plyndret,  ikke  blot  i  Hr.  Abrahams  Gaard,  men 
ogsaa  hos  Bønderne,  og  taget  saa  mange  Heste 
med  sig,  som  de  kunde  faae  fat  paa.  Nu  havde 
Claus  Vished  for,  at  Hr.  Stopatz  maatte  være 
bukket  under;  men  han  kunde  ikke  modstaae 
Fristelsen  til  at  faae  Underretning  om  sine  Fæl- 

lers,  de  fem  Skytters,  Skjebne,  og  desuden  skulde 
han  til  Præsten  i  Haslev  for  at  bestille  Elsebys 
Jordefærd. 

Han  red  altsaa  derhen  og  først  lige  ned 
til  Broen,  hvor  Kampen  havde  staaet.  Der 
saaes  kjendelige  Spor  af  den  blodige  Dyst;  Jor- 
den var  optrampet,  og  der  fandtes  Blodpytter 
og  Stumper  af  Klæder  og  Vaaben,  men  ingen 
Liig.  Claus  tænkte,  at  de  Døde  vare  kastede  i 
Aaen,  og  den  Formodning  fik  han  ogsaa  be- 
kræftet, da  han  kom  op  til  Byen  og  spurgte 
Bønderne  ud.  En  Karl,  som  havde  hugget  Ved 
nede  i  Krattet  ved  Aaen  og  der  været  Vidne 
til  Kampen,  fortalte  Claus,  hvorledes  det  Hele 
var  gaaet  til.  Der  havde  været  Tyve  mod  Sex, 
og  Overrumplingen  var  kommen  saa  pludseligt, 
at  hverken  Hr.  Stopatz  eller  Niels  havde  faaet 
Tid  til  at  drage  deres  Værger.  De  vare  blevne 
revne  af  Hestene  og  myrdede  med  koldt  Blod. 
Derefter  var  der  fulgt  en  kort  Kamp  med  de 
tililende  Ryttere,  som  huggede  modigt  ind  paa 
Henrik  Raspes  Skare,  men  de  vare  snart  blevne 
overmandede  og  uden  Barmhjertighed  dræbte. 
Ligene  vare  derpaa  blevne  udplyndrede  og  over 
Broens  Rækværk  kastede  i  Strømmen.  Derefter 
fulgte  Plyndringen  i  Byen;  men  det  Hele  var 
gaaet  i  en  Fart.  Allerede  inden  Dagen  gryede, 
vare  Voldsmændene  med  Hr.  Stopatz's  Pakheste 

og  det  øvrige  Bytte  redne  over  Broen  og  dragne 
Nord  paa. 

Da  Claus  ved  at  udspørge  Karlen  havde 
forvisset  sig  om,  at  Skarens  Anfører  ikke  kunde 
være  nogen  Anden,  end  Henrik  Raspe,  sagde  han: 

>En  Blodhund  og  Ransmand  var  Henrik 
Raspe  alle  sine  Dage.  Overalt  hvor  han  kom 
frem,  gjorde  han  stedse  reent  Bord,  men  dog 
havde  jeg  ikke  troet,  at  han  turde  dristet  sig 
til  en  slig  Stimandsdaad,  oven  i  Kjøbet  øvet 
mod  Hr.  Stopatz,  som  var  Hr.  Abrahams  høire 
Haand.     Efter  dette  maa  han  være  rømmet.« 

Saaledes  forholdt  det  sig  ogsaa.  Henrik 
Raspe  havde  allerede  i  nogen  Tid  tænkt  paa  at 
opsige  sin  Tjeneste  og  drage  bort;  thi  han  var 
kjed  af  det  strenge  Krigsliv  i  Sverrigs  øde  og 
ufarbare  Land.  Det  lod  sig  imidlertid  ikke 
gjøre  paa  en  Studs,  og  desuden  vidste  han,  at 
det  kunde  holde  haardt  for  ham  at  vriste  sin 
tilgodehavende  Sold  af  Hr.  Abrahams  Kløer. 
Derfor  besluttede  han  selv  at  skaffe  sig  Løn,  og 
idet  han  hentede  den  hos  Hr.  Stopatz,  fuldbyr- 
dede han  tillige  sin  Hevn  og  slog  to  Fluer  med 
eet  Smæk. 

Det  faldt  ham  ikke  svært  at  overtale  Kneg- 
tene  til  at  gaae  med  paa  det  Eventyr,  thi  de 
havde  ubegrændset  Tillid  til  ham,  og  han  kunde 
give  dem  Udsigt  til  rigt  Bytte.  Han  vidste  nem- 
lig, at  Hr.  Stopatz  havde   forstaaet  at  mele   sin 

Kage,  mens  han  sad  som  Borgfoged  paa  Var- 
berg, og  at  han  førte  en  ikke  lille  Skat  med  sig. 

De  satte  da  Kaasen  gjennem  Landet  lige 
ned  til  Haslev,  hvor  de  vilde  berede  Hr.  Stopatz 
en  varm  Modtagelse ;  thi  de  vovede  ikke  at 
foretage  det  paatænkte  Overfald  i  Nærheden  af 
Varberg ,  og  da  de  vidste ,  at  Hr.  Stopatz 
havde  Ærinde  paa  Skedal,  haabede  de  at 
komme  først.  Vel  var  Hr.  Stopatz  og  hans 
Følge  ridende,  mens  de  maatte  vandre  ti!  Fods ; 
men  deels  vilde  Pakhestene  sinke  Hr.  Stopatz 
i  Farten,  deels  vare  Landseknegtene  Folk,  der 
kunde  strække  Benene  og  holde  ud  i  Længden 
trods  nogen  Hest;  og  Beregningen  holdt  da  og- 
saa  Stik. 

Om  Henrik  Raspe  spurgtes  det  siden,  at 
han  med  sit  Bytte  lykkeligt  naaede  Halmstad, 
hvor  han  foregav,  at  han  og  hans  Folk  vare  af- 
takkede og  nu  agtede  sig  tilbage  til  Tydskland. 
Han  hyrede  en  Skipper  og  slap  bort;  man  hørte 
aldrig  siden  Noget  om  ham.  Hr.  Abraham  viste 
sig  heller  ikke  synderlig  ivrig  i  at  anstille 
Efterforskninger  i  Anledning  af  den  begaaede 
Udaad.  Det  tjente  ham  bedst  at  dysse  Sagen 
ned,  og  han  fældede  ingen  Taarer  ved  Efterret- 
ningen om  stakkels  Elsebys  Død. 

I  christen  Jord  kom  hun;  og  da  Martha 
havde  fældet  nogle  Taarer  ved  hendes  Grav, 
drog  hun  med  Claus  op    over    Hallandsaas,    idet 

hun  stadigt  vogtede  vel  paa  sin  indholdsrige 
Taske.  Claus  fristede  hende  til  at  lade  Fru 
Kirsten  være  Fru  Kirsten  og  drage  paa  Eventyr 
med  ham.  Han  snakkede  om  at  rømme  og 
føre  hende  over  til  Holsteen,  hvor  en  saa  rig 
Brud,  som  hun  nu  var,  vilde  være  velkommen  i 
hans  Slægt;  og  Martha  vilde  jo  sikkert  tilsidst 
givet  sig,  hvis  ikke  et  uventet  Møde  paa  en  heel 
anden  Maade  havde  afgjort  deres  Skjebne. 


FEMTE  KAPITEL. 


ÆRLIGE    SKJELMER. 

Jtlt  Par  Dage  efter,  en  smuk,  klar  Morgen 
først  i  November,  vandrede  en  høi,  velvoxen 
Karl  gjennem  de  vidtstrakte  Skove,  som  dække 
Hallandsaasens  sydlige  Skraaning  ned  mod 
Vestersø  og  Rossø.  Han  havde  en  Langbue 
over  Skulderen  og  et  Kogger,  fuldt  af  Pile,  hef- 
tet ved  Bæltet,  saa  at  det  lod  til  at  være  hans 
Hensigt  at  forlyste  sig  med  Jagten.  Han  listede 
sig  imidlertid  saa  forsigtigt  frem  og  standsede 
saa  ofte  for  at  lytte,  at  han  aabenbart  ikke  var 
i  Skoveierens,  Oluf  Geeds  Brød,  men  maatte 
være  en  Krybskytte.  Han  vilde  vel  heller  ikke 
vovet  sig  ud  paa  den  Fart,  hvis  han  ikke  havde 
været  paa  den  nordlige  Side  af  Rossø  og  havt 
Søens  Vande  mellem  sig  og  Rytzeholm,  hvor 
Oluf  Geed  boede. 

Denne    Fribytter    paa    Hr.    Olufs    Vildtbane 

var  ingen  Anden,  end  Gøste.  Han  var  vendt 
tilbage  fra  sin  Reise  op  i  Sverrig  med  uforrettet 
Sag;  thi  da  han  kom  op  til  Vadstena,  hvor 
Dronningen  skulde  være,  var  hun  med  Bisp  Peder 
og  sit  øvrige  Følge  draget  gjennem  Landet  til 
Norge.  Saa  havde  Gøste  sat  Kaasen  hjemad; 
men  han  var  bleven  hængende  hos  sin  Hjertens- 
kjærs, Birthes,  Forældre,  som  boede  i  Udkanten 
af  den  Skov,  hvor  han  nu  vandrede,  speidende 
efter  en  af  Oluf  Geeds  Hjoite.  Birthe  havde 
bedet  ham  om  at  see  derind  paa  Veien  og  bringe 
Hilsen  fra  hende,  og  Gøste  havde  staaet  sig  vel 
ved  at  efterkomme  hendes  Ønske.  Han  havde 
faaet  en  gjestmild  Modtagelse  hos  de  Gamle, 
der  fandt  Behag  i  ham;  og  da  de  ingen  Sønner 
havde  til  at  arve  Gaarden,  vare  de  vel  tilfredse 
med  at  faae  saa  rask  og  gjev  en  Karl  til  Datter- 
mand. 

Gøste  hastede  da  ikke  med  at  vende  tilbage 
til  Helsingborg  og  det  saa  meget  mindre,  som 
han  jo  intet  Svar  havde  at  bringe  sin  Frue. 
Dog  vilde  det  været  visere  af  ham,  om  han  var 
draget  af;  thi  i  sin  Ørkesløshed  havde  han  grebet 
til  den  farlige  Tidkort,  han  nu  var  i  Færd  med, 
og  hans  Omstreifen  i  Skovene  havde  tillige  bragt 
ham  i  slet  Selskab.  En  lille  Skare  Rømnings- 
mænd  holdt  nemlig  til  oppe  i  Skoven  og  døl- 
gede  sig  der  i  en  Jordhule.  Vel  vare  de  ikke 
Røvere  af  Haandtering,    men  dog  af  forskjellige 

Aarsager  paa  Kant  med  Loven  og  fredløse.  Af 
den  Slags  Folk  dølgede  der  sig  gjerne  nogle 
mellem  Hallandsaasens  Bakker  og  i  dens 
tætte  Skove,  helst  paa  Oluf  Geeds  Omraade, 
fordi  han  var  en  mild  og  lidet  nøieseende  Herre. 
De  levede  for  en  stor  Part  af  hans  Vildt,  og 
Gøste  var  truffet  paa  nogle  af  dem  og  havde 
sluttet  Venskab  med  dem;  thi  Jagten  gik  mere 
lysteligt  i  Selskab  med  Flere.  Han  var  just  nu 
paa  Veien  op  til  deres  Skjulested. 

Da  hændte  det,  at  to  store  Hunde  lige  med 
Et  kom  fare.ide  ud  af  et  Krat  og  henimod  ham. 
Skoven  gav  Gjenlyd  af  deres  rasende  Gjøen,  og 
i  det  Samme  kom  en  Mand  frem  af  Krattet  og 
kaldte  dem  til  sig.  Det  var  en  høi,  skulderbred 
Karl  og  saae  ud  til  mageligt  at  kunne  tage  det 
op  med  Gøste.  Den  Side  af  Sagen  foruroligede 
imidlertid  ikke  saa  modig  en  Karl,  som  Gøste, 
og  da  baade  Manden  og  Hundene  vare  ham 
ubekjendte  og  altsaa  neppe  fra  Rytzeholm,  blev 
han  staaende.  Den  Fremmede  gik  da  hen  til 
ham  og  spurgte : 

»Hvad  for  en  Karl  er  Du?  Hvad  gjør  Du 
her?« 

»Det  tykkes  mig,«  svarede  Gøste,  »at  jeg 
med  samme  Føie  kunde  spørge  Dig  ligesaa.« 

»Brug  Dine  Øine, «  svarede  Karlen  og  pe- 
gede paa  et  Vaabenmærke,  som  var  indsyet  paa 

Brystet  af  hans  Trøie;  det  var  et  rødt  Skjold 
med  en  guul  Tværstreg. 

>Ei  saa!«  udbrød  Gøste;  thi  han  havde 
været  for  længe  i  Jep  Muus's  Brød  til  ikke  at 
kjende  alle  de  Herrers  Vaabenmærker,  som  havde 
gjestet  Helsingborg. 

»Jeg  er  Hr.  Mogens  Munks  Svend  Kjeld,« 
lød  det  barske  Gjensvar  ;  »hvilken  Herre  tjener 
Dur« 

»En,  der  er  nok  saa  mægtig,«  sagde  Gøste, 
Hr.  Jep  Muus  paa  Helsingborg.« 

»Bild  en  Anden  det  ind,  <  svarede  Kjeld; 
»Hr.  Jep  skulde  vel  sende  sine  Svende  herhid 
for  at  jage  i  Oluf  Geeds  Skov?« 

Gøste  bar  ikke  sin  Vaabenkjortel  men  en 
graa  Kofte,  som  han  havde  laant  af  Birthes 
Fader. 

>Gak  med  til  Jørgen  Olsøns  Gaard,  sagde 
han,  »da  skal  jeg  overtyde  Dig  om,  at  jeg  er  i 
Hr.  Jeps  Brød ;  men  med  Forlov,  hvorlunde  kom- 
mer Din  Herre  her? 

»Han  er  Oluf  Geeds  Gjest,  om  Du  vil  vide 
det,  svarede  Kjeld  muggent,  »og  han  er  selv 
ikke  langt  herfra.« 

Gøste  vidste  god  Besked  om  Mogens  Munks 
Forhold  i  sin  Tid  til  Fru  Kirsten,  og  nu  slog 
den  Tanke  ned  i  ham  —  hvad  om  jeg  gav  min 
Frues  Brev  til  Hr.  Mogens  r  Han  kunde  maaskee 
skafte  det  til  Bisp  Peder.  —  Han  havde  Brevet 

stedse  hos  sig;  det  laae  vel  forvaret  i  en  liden 
Silketaske,  som  han  bar  i  en  Snor  om  Halsen, 
ganske  som  hans  Frue  havde  overleveret  ham 
den.  Hun  havde  paalagt  ham  at  hytte  Tasken 
vel  og  bære  den  skjult,  hvorfor  han  havde  ind- 
svøbt den  i  et  Stykke  Skind  og  hængt  den  in- 
derst ved  sit  Bryst. 

»Det  vilde  ikke  være  ilde,«  sagde  han  nu 
til  Kjeld,  >  om  jeg  kunde  faae  Din  Herre  i  Tale; 
hvor  stikker  han  ? 

Hvad  kan  Du  ville  ham?«  spurgte  Kjeld 
med  et  mistænksomt  Blik;  men  da  Gøste  ryk- 
kede ud  med  nærmere  Forklaring,  fik  Visen  en 
anden  Tone. 

»Ved  min  Helgen,«  udbrød  Kjeld,  »det  vilde 
være  vel,  om  min  Herre  vilde  paatage  sig  det 
Ærinde.  Da  blev  han  reven  ud  af  sit  Tungsind 
og  vi  kom  herfra.  Nu  have  vi  dvælet  her  i 
trende  Uger.  Han  tager  sig  Intet  for,  uden  at 
mundhugges  med  Hr.  Oluf  og  Fru  Mette,  eller 
han  vandrer  om  i  Skoven,  som  nu.  Vi  roede 
herover  for  at  fælde  en  Hjort;  men  strax  stillede 
han  mig  her  paa  Post  og  gik  fra  mig,  det  kan 
vel  være  en  Stund  siden.  Han  tog  end  ikke 
sin  Bue  med;  den  staaer  der  henne  ved  Egen 
med  min.  Dog,  lad  os  gaae  lidet  frem,  da  hitte 
vi  ham  vel.« 

De  søgte  ud  til  den  nærmeste  Fodsti  og 
vare   ikke   gaaede    langt    frem,    før  de    saae  Hr 


527 

Mogens  komme.  Han  gik  langsomt,  med  kryds- 
lagte  Arme  og  stirrede  ned  for  sig;  hans  Ud- 
seende var  sundt,  skjøndt  Græmmelsen  havde 
draget  nogle  Furer  i  hans  Aasyn,  og  han  var 
vel  ved  Magt;  kun  førte  han  det  venstre  Been 
lidt  stift.  Da  han  hørte  Fodtrin  i  de  raslende 
Blade,  standsede  han  og  saae  op.  Blikket  var 
skarpt,  og  hans  Holdning  saa  bydende,  at  Gøste 
strax  rev  sin  Hue  af. 

»Denne  Karl,  hvis  Navn  er  Gøste,«  sagde 
Kjeld,  »begjærer  Eder  i  Tale;  han  tjener  Hr. 
Jep  Muus.« 

»Hvad?*  udbrød  Mogens  Munk,  idet  Blodet 
foer  ham  op  i  Kinderne.  »Kommer  Du  fra  Hel- 
singborg?« 

»Nei,  ikke  lige  derfra,«  svarede  Gøste  og 
fortalte  saa,  i  hvilket  Ærinde  han  var  bleven 
udsendt,  og  hvorledes  det  var  gaaet  ham  dermed. 

»Da  jeg  hørte,  at  I  var  her,  Herre,«  sagde 
han  tilsidst,  tænkte  jeg,  at  om  jeg  gav  min 
FYues  Brev  i  Eders  Hænder  og  jeg  kunde  melde 
hende,  at  I  havde  lovet  at  besørge  det,  da  vilde 
det  blive  hende  til  Trøst.« 

Mogens  Munk,  som  havde  stirret  paa  Gøste 
med  et  spændt  Blik,  mens  denne  talte,  rakte  nu 
Haanden  frem  og  sagde: 

»Giv  hid!« 

Ordene  kom  saa  pludseligt  og  barskt,  at  det 
foer    i    Gøste.     Hurtigt   løsnede    han    sin   Trøie, 

fik  Tasken  aftaget,  afviklede  Skindet,  som  var 
svøbt  om  den  og  rakte  Hr.  Mogens  den.  Han 
rev  den  af  Gøstes  Haand  og  stak  den  til  sig, 
idet  han  sagde : 

»Det  er  vel!  Kom  i  Morgen  til  Rytzeholm, 
da  skal  jeg  give  Dig  Besked.  Kald  paa  Hundene, 
Kjeld;  vi  maae  nu  i  Baaden  og  hjemad.« 

Saa  gik  han  raskt  forud  og  ned  til  Søen; 
men  da  Kjeld  noget  efter  kom  derned,  fandt 
han  sin  Herre  siddende  paa  en  Vindfælde  med 
Tasken  i  Haanden  og  stirrende  paa  den.  Mo- 
gens Munk  kjendte  den ;  thi  Kirsten  havde  baaret 
den  hiin  Dag  paa  Ousbyholm,  hvis  Minde  levede 
i  hans  Hjerte  og  aldrig  vilde  glemmes  af  ham, 
mens  han  havde  Liv.  Det  rummede  jo  al  den 
Fryd,  der  var  bleven  Kirsten  og  ham  forundt, 
og  den  døde  Gjenstand,  han  holdt  i  sin  Haand, 
fremmanede  Kirstens  Skikkelse  levende  for  hans 
Tanke.  Hun  havde  paa  deres  Vandring  gjennem 
Skoven  plukket  et  Par  Blomster  og  lagt  dem  i 
Tasken.  Han  havde  seet  hendes  Fingre  sysle 
med  den,  og  da  var  hans  Blik  faldet  paa  hendes 
Slægtvaaben,  som  hun  havde  baldyret  paa 
Taskens  mørke  Grund.  Det  var  et  fiirdeelt 
Skjold  med  to  gyldne  og  to  røde  Felter.  Da 
havde  han  tydet  Farverne  paa  sin  Viis  og  tænkt : 
Rød  er  Rosen,  Kjærlighedens  Blomst,  og  Guld 
er  Jordens  ædleste  Malm ;  hun  vil  elske  mig  ømt 


529 

og  være  tro  som  Guld,  det  siger  hendes  Skjold- 
mærke til  mig. 

Nu  mindedes  han  disse  Tanker,  og  det  lille 
Vaaben  med  de  skinnende  Farver  skar  ham  i 
Øinene,  som  om  det  vilde  haane  ham.  Var  det 
Alt  Bedrag?  spurgte  han  sig  selv.  Har  Oluf  og 
hans  Hustru  Ret,  naar  de  paastaae,  at  Kirsten 
omsider  har  skikket  sig  i  sin  Skjebne  og  nu 
lever  i  Herlighed  og  Glæde  paa  Helsingborg? 
Med  den  Tale  gjorde  de  min  Beslutning  vak- 
lende og  lammede  min  Arm.  En  Taabe  var 
jeg,  som  ikke  strax  skred  til  Værket,  men  lod 
mig  lokke  hid  af  en  svagsindet  Ven  og  hans 
klynkende  Hustru. 

Saa  aabnede  han  Tasken,  tog  Brevet  frem 
og  læste  Udskriften,  idet  han  tænkte:  hvorom 
mon  hun  skriver  til  Bisp  Peder?  Han  kunde 
bleven  mere  vidende  om  Sagernes  Stilling  paa 
Helsingborg,  end  han  var,  hvis  han  ikke  i  sin 
Utaalmodighed  efter  at  faae  fat  i  Kirstens  Brev 
ved  sit  barske:  Giv  hid,  havde  lukket  Munden 
paa  Gøste.  Alligevel  tøvede  han  nu  med  at 
krænke  Brevhelligheden ;  men  med  Et  rev  han 
Silkesnoren  over,  aabnede  Brevet  og  gav  sig  til 
at  læse  det.  Jo  længere  han  kom  frem  i  det, 
desto  mere  klaredes  hans  Blik,  og  da  han  var 
færdig,  udstødte  han  et  Glædesraab,  som  fik 
Kjeld,  der  stod  nede  ved  Baaden,  til  at  gaae  op 

i  Skoven;  thi  han  troede,  at  hans  Herre  havde 
kaldt  paa  ham. 

Nu  vidste  Mogens  Munk  Besked.  Kirsten 
havde,  uden  at  vide  det,  ved  det  skrevne  Ord 
talt  til  ham  selv  og  klaget  sin  Nød.  Jep  Muus 
fik  der  sit  Skudsmaal,  belagt  med  Kjendsgjer- 
ninger,  og  hvad  der  stod  om  Elseby,  viste,  at 
hvad  der  var  blevet  fuldbyrdet  ved  Vold,  det 
havde  været  forberedet  ved  Rænker  og  For- 
ræderi. Kirsten  var  nu  i  hans  Øine  renset  for 
al  Skyld,  og  de  to  Niddinge,  som  havde  skilt 
hende  fra  ham,  blottede;  men  hvad  der  især 
frydede  hans  Hjerte,  var  følgende  Ord  i  Brevet: 

Jeg  var  engang  elsket  af  den  bedste  og 
ædleste  Ridder.  Hvad  mit  Hjerte  endnu  for- 
nemmer, naar  jeg  tænker  paa  ham,  det  tør  jeg 
ei  udsige.  Det  skal  nu  snart  med  mig  gjemmes 
i  en  Klosterbo  og  der  udtales  i  Sukke,  kun  hør- 
lige for  Guds  Moder;  men  det  tør  jeg  sige  og 
vil  tilstaae  for  Eder,  kjære  Hr.  Peder,  at  jeg 
ikke  var  ham  værd.  Jeg  er  led  ved  mig  selv 
og  bør  troe,  at  han  nu  og  ledes  ved  Tanken 
om  mig. 

Jeg  skal  vise  hende  Andet,  sagde  nu  Mo- 
gens til  sig  selv.  Vel  har  hun  været  i  en  Nid- 
dings Hænder;  men  Guld  bliver  vel  Guld,  har 
det  end  ligget  i  en  Skalkepung. 

Han  foldede  Brevet  sammen,  lagde  det  i 
Tasken  og  gjemte  den  omhyggeligt  i  sin  Trøies 

Inderlomme.  Saa  sprang  han  op,  og  da  I  lundene 
kom  farende  hen  imod  ham,  legede  han  med 
dem  og  klappede  dem.  Kjeld  glædede  sig  over 
den  Forandring,  der  var  foregaaet  med  hans 
Herre  og  vovede  at  sige: 

»Nu  bryde   vi  vel  op  og   gaae   paa  Reiser« 

»Ja,  Kjeld,«  svarede  Hr.  Mogens,  idet  han 
gik  i  Baaden,  »nu  er  jeg  Fru  Kirstens  Budsvend, 
og  jeg  skal  røgte  hendes  Ærinde,  saa  hun  maa 
takke  mig  derfor.« 

Saa  stødte  Kjeld  Baaden  fra  Broen,  og  de 
roede  over  Søen  tilbage  til  Rytzeholm,  mens 
Hr.  Mogens  nu  og  da  nynnede  et  Vers  af  en 
Vise  og  teede  sig  heelt  uroligt  og  underligt. 
Tilsidst  gav  han  Kjeld  sin  Aare  og  lod  ham  roe 
alene,  mens  han  selv  gik  hen  i  Bagstavnen.  Saa 
tog  han  Kirstens  Taske  frem  og  sad  længe  og 
stirrede  paa  det  baldyrede  Vaabenskjold. 

»Det  er  skjønt  gjort,«  sagde  Kjeld;  »man 
skulde  troe,  det  var  malet  og  ikke  stukket  med 
Naal  og  Traad.« 

Men  hans  Herre  gav  intet  Svar.  Hr.  Mo- 
gens sad  og  talte  med  sig  selv  i  Aanden,  idet 
han  nu  tydede  Vaabenskjoldets  Farver  ander- 
ledes, end  forhen. 

Det  Guld,  tænkte  han,  ligger  ikke  blandt 
Roser,  men  i  Blod.  En  Drage  ruger  over  min 
dyre  Skat,  og  gjennem  Blod  gaaer  Veien  til 
den.     Jeg  vil  sætte  Livet    ind    for  at  vinde  den; 

og  give  mine  gode  Helgene  mig  Lykke  dertil, 
da  skal  der  spire  Roser  af  Drageblodet. 

Oluf  Geed  og  Fru  Mette  bleve  snart  vaer, 
at  der  var  skeet  en  heel  Forvandling  med  deres 
Gjest.  Alt  hans  Tungsind  var  som  blæst  bort, 
han  var  munter  ved  Aftensmaaltidet  og  tømte 
flittigt  sit  Bæger.  Han  sagde  tilsidst  nogle  ven- 
lige Ord  om  den  Gjestmildhed,  han  havde  nydt 
paa  Rytzeholm,  og  takkede  sin  Vært  og  Vært- 
inde for  den;  men  da  Oluf  Geed  saa  spurgte 
ham,  om  det  var  hans  Agt  at  drage  bort,  sva- 
rede han  blot:  »I  skulle  erfare  det  i  Morgen!« 

»Der  maa  være  hændet  ham  Noget  i  Dag,« 
sagde  Fru  Mette  til  sin  Huusbonde,  da  de  gik 
til  Sengs;  »jeg  gad  vide,  hvad  det  er;  hans  store 
Munterhed  huede  mig  ikke  ret.« 

»Jeg  skal  udspørge  ham  i  Morgen,«  svarede 
Oluf. 

Deraf  blev  der  imidlertid  Intet;  thi  da  han 
aarle  den  næste  Morgen  traadte  ind  i  Gjeste- 
kamret,  fandt  han  det  tomt.  Saa  gik  han  i 
Stalden  og  fik  der  den  Besked,  at  Hr.  Mogens 
alt  ved  Midnatstide  havde  ladet  sine  Heste  sadle 
og  var  draget  bort  med  sine  Svende.  Da  Fru 
Mette  hørte  det,  udbrød  hun: 

»Han  gjør  det  alligevel,  og  al  vor  Møie  og 
de  mange  Ord  ere  spildte  I« 

»Vist  ikke,«  svarede  Oluf,   »han  var  jo  heel 

mild  og  god ;  saa  teer  et  Menneske  sig  ikke, 
naar  han  har  Mordtanker  i  sit  Hjerte.« 

»Han  er  ikke  som  I,  Oluf,  eller  som  et 
christent  Menneske  bør  være,«  svarede  Fru 
Mette;  »naar  det  gaar  til  Kamp  og  Blodsud- 
gydelse, da  hopper  Hjertet  i  Livet  paa  ham  af 
Glæde.« 

»I  forglemmer,  at  han  har  en  stor  Uret  at 
hevne,  <  svarede  Oluf  og  blev  rød ;  thi  han  vidste 
med  sig  selv,  at  han,  hvad  det  angik  at  hytte 
sin  Pelts  og  taale  Uret,  var  lovlig  from. 

Men  det  forholdt  sig  med  Mogens  Munk, 
som  Fru  Mette  havde  sagt.  Dog  fik  hans 
Glæde  strax  et  Skaar;  thi  da  han  nu  lod  Kjeld 
vide,  at  han  havde  i  Sinde  at  fejde  Jep  Muus 
paa,  mødte  han  der  bestemt  Modstand.  Kjeld  var 
ligesaa  stridig  og  egenraadig,  som  han  var  ærlig  og 
tro,  kort  sagt,  han  var  en  ægte  Jyde.  I  hans  Øine 
var  hans  Herres  Forsæt,  at  ville  krige  med  den 
mægtige  Befalingsmand  paa  Helsingborg,  et  stort 
Vovespil,  og  det  gik  over  hans  Forstand,  at 
man  blot  for  en  fager  Kvindes  Skyld  kunde 
styrte  sig  i  slig  en  Fare.  Hans  Modgrunde 
vare  uigjendrivelige,  hvorfor  Hr.  Mogens  omsider 
brød  kort  af  og  sagde: 

»Et  af  To,  Kjeld!  Enten  maa  Du  høre  og 
lyde  mig,  Din  rette  Herre,  hvem  Du  gav  Din 
Haand,     eller    jeg   jager    Dig    af   mit    Brød-,   og 

det  vil  være  en  mild  ■  Straf  for  en  Oprører, 
som  Dig.« 

»Nei,  Herre,«  svarede  Kjeld,  »det  var  ikke 
min  Tanke  at  svige  Eder.  Jeg  bliver  hos  Eder 
og  gaaer  med  til  det  Værste ;  men  nu  har  jeg, 
som  det  bør  sig  en  tro  og  ærlig  Tjener,  varet 
Eder  og  har  min  Samvittighed  fri.« 

»Jeg  skal  dække  baade  Dig  og  den,«  sva- 
rede Hr.  Mogens,  og  saa  red  de  videre  ad 
Skoven  til;  thi  det  første  Maal  for  Reisen  var 
Jørgen  Olsøns  Gaard.  Gøste  skulde  hverves; 
netop  fordi  han  var  i  Jep  Muus's  Brød,  vilde 
han  kunne  gjøre  god  Tjeneste  som  Speider. 

Gøste  studsede  ved  det  Tilbud,  der  blev 
gjort  ham  og  afviste  det  med  den  Undskyldning, 
at  Fru  Kirstens  Kammerpige,  Birthe,  var  hans 
Fæstemø.  Hun  vilde  sørge  sig  til  Døde,  om 
han  blev  nappet  og  klynget  op  som  en  For- 
ræder. 

»Men  det  vil  ikke  skee,<  svarede  Hr.  Mo- 
gens ;  »jeg  skal  gjøre  mine  Sager  saa  vel,  at 
Hr.  Jep  ingen  klynger  op  mere.  Din  Birthe  vil 
komme  til  at  lee;  jeg  skal  lønne  Dig  rundeligt. 
Du  maa  saa  og  vide,  at  nu,  da  du  kjender  mit 
Anslag,  da  nødsages  jeg,  om  Du  siger  Nei,  til 
at  lade  Dig  binde  og  føre  Dig  med  som  Fange.« 

Gøste  kastede  et  Blik  paa  Mogens  Munks 
ti  vel  rustede  Svende  osf  sagde ; 

»Nu,  Herre,  da  sparer  I  mig  jo  alt  Valg. 
Dog  vil  jeg  tilstaae,  at  skal  der  være  Krig  mel- 
lem min  Herre  og  min  Frue,  og  jeg  ikke  kan 
blive  udenfor  den  Dyst,  da  staaer  jeg  helst  paa 
Fruens  Side,  al  den  Stund  Hr.  Jep  er  en  Nid- 
ding og  dertil  en  stor  Snyder.  Han  lovede  mig 
Løn  for  min  Troskab   og  holdt  dog  Pungen  til.« 

Gøste  gjorde  sig  da  strax  rede  og  tog  Af- 
sked med  Birthes  Forældre,  som  vare  heelt  be- 
tuttede over  hans  bratte  Afreise.  Dog  undlode 
de  ikke  at  indbyde  Hr.  Mogens  og  hans  Svende 
til  at  tage  Deel  i  Davren,  og  deres  Gjestmildhed 
blev  ikke  vraget.  Mogens  Munk  var  ingen 
hoffærdig  Herre;  derfor  var  han  elsket  af  sine 
Tjenere.  Han  satte  sig  til  Bords  med  dem, 
aad  af  samme  Fad  og  sagde  til  Huusmoderen, 
at  bedre  Grød  havde  han  ikke  smagt,  siden  han 
drog  af  Holbekgaard.  Ved  Afskeden  drog  han 
en  skjøn  Ring  af  sin  Finger,  gav  den  til  gamle 
Jørgen  og  sagde: 

»Gjern  den  til  Anmindelse  om  mig;  men 
snak  ikke  om,  at  jeg  har  været  her.  Det  kan 
koste  Gøste  hans  Hals,  om  det  for  tidligt  rygtes, 
at  han  har  givet  mig  sin  Haand  og  er  gaaet  i 
i  mit  Brød. 

»Paa  mig  kan  I  lide,«  svarede  Jørgen,  da 
han  havde  takket  for  Gaven.  »Gøste  har  sagt 
mig,  hvad  det  gjelder.  »Alle  gode  Helgene 
styrke  Eders  Arm,   Hr.  Mogens!    Tak  vil  I  faae 

af  mig  og  mine  Lige,    om   I  udrydder  af  Jorden 
en  Røver  og  Skjelm,  som  Jep  Muus.« 

Det  var  Mogens  Munks  Hensigt  at  drage 
Sønder  paa,  over  Ousbyholm  til  Berritzholm, 
for  der  at  ruste  sig  til  Feiden;  men  da  de  Alle 
vare  komne  i  Sadlen,  sagde  Gøste: 

»Veed  I,  Hr.  Mogens,  at  der  oppe  i  Skoven 
dølger  sig  en  Snees  flinke  Karle,  Rømningsmænd, 
som  have  havt  den  Ulykke  at  komme  paa  Kant 
med  Loven,  men  ellers  ærlige  Folk;  kunde  I 
ikke  have  Brug  for  dem?  Hr.  Jep  rider  aldrig 
uden  med  stort  Følge  af  rustede  Svende;  det 
vil  ikke  være  raadeligt  at  gaae  mod  ham  med 
for  ringe  en  Styrke.« 

Da  loe  Hr,  Mogens  og  sagde: 

»Ei,  det  lader  sig  høre!  Vi  ville  gjøre  den 
Afstikker  og  mønstre  Dine  ærlige  Skjelmer. 

Saa  rede  de  ind  i  Skoven,  og  da  de  nær- 
mede sig  Stedet,  hvor  Rømningsmændene  havde 
deres  Tilhold,  saae  de  Røg  stige  op  af  Buskene. 

»De  maae  have  fældet  noget  Vildt  og  stege 
det  nu,«  sagde  Gøste. 

»Det  Tyvepak,«  udbrød  Hr.  Mogens.  Jeg 
burde  lade  dem  binde  og  føre  til  Rytzeholm. 

»Men  hvad  skulde  de  ellers  gribe  til,  de 
Stakler,«  sagde  Gøste;  »de  kunne  dog  ikke 
lægge  sig  hen  for  at  døe  af  Sult.  Bønderne  her 
paa  Aasen  forstrakte  dem  en  Tid  med  Fetalje, 
men  nu  ere  de  blevne   kjede    af  at   udrede    den 

Skat.  Herren  maa  ellers  troe,  at  de  forstaae 
at  flaae,  slagte  og  stege.  Der  er  en  flink  Mad- 
svend iblandt  dem  ved  Navn  Niklas.  Han  var 
før  Krovært  oppe  i  Kinna,  men  for  Noget 
siden  slog  han  Hjernen  ind  paa  en  Karl  og 
maatte  rømme.« 

»Ei,  udbrød  Hr.  Mogens,  »er  Niklas  af 
Kinna  vorden  fredløs ;  han  er  en  gjev  og  snild 
Karl  ;  gjerne  bjerger  jeg  ham,  om  jeg  kan.« 

De  standsede  et  Stykke  fra  Krattet,  og  Hr. 
Mogens  bød  Gøste  stige  af  Hesten  og  gaae 
alene  derhen,  for  at  lade  Folkene  vide,  at  der 
var  Fred  og  ingen  Fare.  Han  havde  im'dlertid 
ikke  været  længe  bag  Buskene,  før  der  hørtes 
et  Glædesraab,  og  nu  red  Hr.  Mogens  selv  der- 
hen. Han  fandt  Sagernes  Stilling  ganske,  som 
Gøste  havde  forudsagt.  Paa  en  Jernrist  over 
en  Bunke  Gløder  laae  en  Dyreryg;  men  der 
var  nu  al  Udsigt  til,  at  den  vilde  bl've  brændt. 
Niklas,  som  skulde  vende  den,  var  løbet  fra  sin 
Gjerning  med  de  Andre,  og  de  stode  nu  Alle  i 
Flok  omkring  Gøste. 

Hr.  Mogens  kom  let  til  Rette  med  Røm- 
ningsmændene.  De  havde  Intet  at  tabe  ved  at 
vove  deres  Pelts-,  de  vandt  blot  ved,  om  end 
kun  for  en  kort  Tid,  at  tjene  en  stor  Herre  og 
vare  glade  ved  de  Haandpenge,  de  fik.  Aftalen 
blev,  at  de  i  den  kommende  Nat  skulde  sprede 
sig  og  liste  sig   gjennem  Landet   ned  til  Berritz- 

holm,  hvor  Hr.  Mogens  haabede  at  være  før 
de;  men  Niklas,  som  jo  kjendte  Hr.  Mogens 
fra  forhen,  tog  sig  den  Frihed  at  spørge. 

»Med  Forlov,  Herre,  hvem  gjelder  Fejden?« 

»Du  skal  erfare  det,  naar  Timen  er  der, 
jeg  haaber  snart,«   svarede  Hr.  Mogens. 

»Vi  maae  gaae  listeligt  frem  og  være  tause, « 
sagde  Gøste;  »naar  Katte  gaae  paa  Musejagt, 
da  mjaue  de  ikke.« 

Hr.  Mogens  sendte  Gøste  et  straffende  Blik ; 
men  Niklas  forstod  aabenbart  ikke  Hentydningen, 
thi  han  svarede  med  en  krænket  Mine: 

»Nu,  jeg  er  lige  glad,  hvem  det  gjelder, 
og  hvorhen  I  fører  os,  Herre!  Vi  ere  nu  Alle 
lede  ved  at  hendrage  Livet  her  i  Skovens  Skjul 
og  ikke  have  stort  bedre  Kaar,  end  Ræve  og 
Ulve.« 

I  det  Samme  hørtes  der  et  Raab.  En  Karl 
kom  farende  gjennem  Krattet,  og  de  Andre 
raabte:  »Ei,  der  have  vi  Claus!«  Hr.  Mogens 
mønstrede  hans  Udseende  og  vilde  just  tale 
ham  til,  da  til  hans  Forundring  en  liden  tække- 
lig Jomfru  i  en  Hættekaabe  kom  til  Syne  og 
hastigt  skred  hen  imod  ham. 

»Hvad,«  udbrød  han,  »have  I  Kvindfolk 
hos  Eder?« 

»Det  er  min  Fæstemø,  Hr.  Mogens,«  sagde 
Claus;  »hendes  Navn  er  Martha.  Vi  vare  paa 
Reise  fra  Skedal  til  Helsingborg,  men  forvildede 

os  i  Skoven,    og  disse  gjeve  Mænd  modtoge  os 
gjestmildt. 

Han  farer  med  Usandhed,«  raabte  Martha. 
»Han  fik  Nys  om,  at  de  vare  her,  og  førte  mig 
mod  min  Villie  herhid.« 

Mogens  Munk  saae  fra  den  Ene  til  den 
Anden,  mens  de  talte,  og  sagde  nu: 

»Mig  tykkes,  at  jeg  har  seet  Eder  før.< 

»Det  har  I,  Herre,«  svarede  Martha,  »thi 
jeg  tjente  paa  Næs,  da  I  sidst  var  der.« 

Nu  paafulgte  en  Forklaring,  hvis  Følge  blev, 
at  Mogens  Munk  steg  af  Hesten,  dvælede  en 
Stund  hos  Rømningsmændene  og  tog  Deel  i 
deres  Maaltid. 

»Jeg  gjør  dette  Gilde  for  Eder,«  sagde  han, 
da  Martha  kom  med  et  Stykke  af  det  ristede 
Kjød  paa  en  Træbrik  og  bød  ham  det  med  et 
Knix.  »Min  Ven,  Hr.  Oluf,  skal  faae  Betaling 
af  mig  for  sin  Hjort,  saa  nu  kunne  I  æde  den 
med  god  Samvittighed.« 

Da  han  havde  spiist  og  drukket  en  Slurk 
af  Rømningsmændenes  01,  kaldte  han  Martha 
til  sig,  gik  et  Stykke  ind  i  Skoven  med  hende, 
dog  ikke  længere  bort,  end  at  de  vare  synlige, 
og  havde  en  lang  Samtale  med  hende.  Nu  fik 
han  en  omstændelig  Beretning  om  Kirstens  Li- 
delser og  Rede  paa  hendes  Stillings  Beskaffen- 
hed i  Øieblikket.  Tillige  erfarede  han  Alt  om 
Elsebys  Flugt,  sørgelige  Skjebne  og  bratte  Død. 

Han  havde  ingen  Grund  til  at  mindes  Elseby 
med  Godhed,  men  dog  oprørtes  han  over  Abra- 
ham Brodersøns  Færd  og  udbrød  i  stor  Op- 
hidselse: 

»Den  Niddings  Misgjerninger  raabe  til  Him- 
len efter  Hevn!« 

»Herre,  vil  I  hevne  min  Frue?«  spurgte 
Martha  glad.  .»Hun  var  dog,  saa  siges  der, 
Fru  Kirstens  Søster.« 

»Ja,  om  jeg  evnede  det,«  svarede  Hr.  Mo- 
gens; »havde  jeg  saa  sandt  hans  Hoved  og  et 
til  paa  een  Hals!  Da  vilde  jeg  med  eet  Hug 
kunne  hevne,  ei  blot  hende,  Du  kalder  Frue, 
men  En  til,  som  er  det  med  Ære  og  dog  ved 
Uret  og  af  Guds  Vrede.« 

Saa  bød  han  Martha  at  fortie,  hvad  han 
havde  sagt,  og  lovede  hende  sin  Beskyttelse. 
Da  hun  og  Claus  havde  deres  Heste  i  Behold, 
kunde  de  følge  ham.  Kort  efter  rede  de  Alle 
Sønder  paa,  og  hvo  der  saae  Rytterskaren  med 
Martha  i  sin  Midte,  troede,  at  det  var  en  Jom- 
fru, der  blev  voldført. 


SJETTE  KAPITEL. 

HØI    PRIIS. 

lir.  Mogens  brugte  Sporerne  og  red  saa 
skarpt,  at  de  Andre  havde  deres  Nod  med  at 
følge  ham ;  men  Veien  var  lang,  saa  at  det  led 
ud  paa  Natten,  inden  de  naaede  Ousbyholm. 
Alle  laae  der  forlængst  i  deres  Senge,  saa  der 
maatte  megen  Banken  og  Raaben  til,  inden  No- 
gen viste  sig.  Det  var  nu  saa  sin  Sag  ved 
Nattetide  at  lukke  op  for  Veifarende;  det  kunde 
være  Røvere  og  Skjelmer.  Bjørn  Skaldres 
Røst  lod  sig  derfor  høre  gjennem  et  Glughul, 
inden  han  kom  til  Syne ;  men  ikke  saa  snart 
havde  han  fornummet,  hvo  det  var,  der  holdt 
udenfor,  før  Stangen  kom  fra,  og  Døren  blev 
aabnet  paa  viid  Gab.  Selv  stod  den  Gamle  i 
Døraabningen  med  en  Lysepind  i  Haanden,  og 
da  Mogens  Munk  var  kommen  af  Hesten  og 
over  Dørtærskelen,  udbrød  Bjørn,  idet  han 
holdt  den  flagrende  Kjerte  op : 

»Ved  de  hellige  tre  Konger  i  Kølln,  er  det 
ikke  Eder  selv,  Mogens,  lyslevende  og  en  gan- 
ske Mand !  Ikke  havde  jeg  troet,  at  mine  gamle 
Øine  skulde  skue  Eder  mere  paa   denne   Jord.« 

Alle  i  Huset  bleve  nu  vækkede,  og  der  blev 
sørget  for  Folkene  og  Hestene ;  men  Else  Bølle 
viste  sig  ikke,  thi  hun  havde  allerede  i  nogen 
Tid  været  svagelig.  Bjørn  maatte  da  selv  see 
efter  Alt,  og  da  han  kom  ud  i  Køgerset  og 
blev  Martha  vaer,  sagde  han  til  Mogens  Munk, 
som  havde  fulgt  ham  derud: 

»Hvad,  kom  dette  Kvindfolk  i  Følge  med 
Eder?« 

»Hun  gjorde  saa, «  svarede  Hr.  Mogens.  »I 
Morgen  skal  jeg  give  Eder  Besked  om  hende, 
og  I  vil  faae  underlige  Ting  at  høre.  Nu  vil 
jeg  søge  Sengen  og  krybe  under  Dynen;  thi 
jeg  er  mødig.  Fra  Hallandsaas  og  hertil,  det  er 
en  drøi  Dagsreise.« 

»Ved  min  Helgen  ja,«  svarede  Bjørn.  »Ti 
Mile  i  eet  Træk,  det  bød  jeg  ingensinde  mine 
Heste.  Til  Sengs  da  med  Eder,  kjære  Ven! 
I  Morgen  er  atter  en  Dag,  som  Kong  Volmer 
havde  for  Vane  at  sige,  Gud  glæde  hans  Sjæl 
i  Himmerige!  Da  skulle  vi  have  det  fredeligt 
med  hinanden,  som  fordum.« 

Men  saaledes  blev  det  ikke;  thi  da  Bjørn 
den  næste  Morgen,  mens  han  og  hans  Gjest 
nød  deres  kryddrede  Morgendrik,    fik  Rede  paa 

Alt  og  erfoer,  at  det  gjaldt  Jep  Muus,  blev  han 
Fyr  og  Flamme,  og  et  heelt  Dusin  Helgene 
bleve  anraabte,  for  at  Straffen  nu  kunde  ramme 
den  største  Voldsmand  og  Skjelm,  han  kjendte, 
og  det  eneste  Menneske,  som  han  hadede. 

»En  Søhane  og  Plyndrer  af  fredelige  Skip- 
pere var  han  fordum;«  sagde  Bjørn,  siden  har 
han  efter  Tidernes  Leilighed  forøget  sin  Rig- 
dom ved  Svig  og  Vold  og  forurettet  og  mis- 
handlet mangen  ærlig  Mand.  Hør  nu  hans  sidste 
Bedrift!  Jeg  fik  Kundskab  om  den  under  Taus- 
heds  Løfte ;  men  nu,  da  Niddingens  Fald,  det 
haaber  og  troer  jeg,  staaer  for  Døren,  kan  jeg 
sætte  mig  ud  derover.  Det  vil  styrke  Eders 
Arm,  Mogens,  naar  I  erfarer,  at  I  tillige  hev- 
ner  en  from  og  ærlig  Herre,  hvem  Jep  Muus 
nys  groveligt  krænkede.« 

»Ikke,«  svarede  Mogens  Munk,  »gjøres  det 
nødigt.  Han  har  krænket  min  Hjertenskjær,  det  vil 
give  mig  ti  Mands  Styrke ,  naar  jeg  fuldbyrder 
min  Hevn;  og  var  han  end  den  ærligste  Mand 
ellers  i  det  ganske  Land,  han  skulde  dog  døe.« 

»Dog  skal  I  høre  det,«  sagde  Bjørn.  »Hr. 
Jep  vilde  tilegne  sig  sin  Frænkes.  Mariane  Jens- 
datters, Gaard  i  Høiby.  Saa  lavede  han  et 
falskt  Skjøde,  idet  han  misbrugte  hendes  Sigil 
og  kom  saa  til  Kanniken  i  Lund,  Hr.  Erik,  og 
tvang  ham  ved  Trudsler  paa  Livet  til  at  hænge 

sit  Sigil  for.  Saaledes  maatte  Hr.  Erik  nød- 
tvungen række  Haand  til  et  grovt  Bedrageri. 
Den  gamle  Herre  betroede  mig  det,  da  jeg  i 
Sommer  var  i  Staden.  Han  var  min  Ven  lige 
fra  vore  Ungdomsdage  af;  men  han  sagde,  at 
saa  længe  Hr.  Jep  var  oven  Jorden,  turde  han 
ikke  aabenbare  det,  af  Frygt  for  hans  store 
Magt  og  sikkre  Hevn.« 

»Jeg  tvivler  ikke  om  Sandheden  af  det,  I 
der  fortæller,  Bjørn,«  svarede  Mogens  Munk. 
»Der  gives  ikke  den  Misgjerning,  jeg  ikke  til- 
troer Jep  Muus  og  nogle  andre  Niddinge,  hvem 
Dronningen  taaler,  og  som  ride  Land  og  Rige 
lig  Marer.« 

»Der  traf  I  det!«  sagde  Bjørn.  »Mens  I 
blot  tænker  paa  at  hevne  Fru  Kirsten  og  vinde 
hende  — « 

»Vist  ikke,«  faldt  Mogens  Munk  ind.  »I 
har  mistydet,  hvad  jeg  før  sagde  derom.  End- 
dog  jeg  fegter  for  min  egen  Sag,  og  den  ret- 
færdiggjør  den  Daad,  jeg  vil  øve,  er  jeg  mig  dog 
fuldt  bevidst,  at  mit  Sværd  hevner  Tusinder; 
ja,  jeg  har  stillet  mig  for,  at  det  blot  er  som  et 
Redskab  i  den  straffende  Guds  Haand.« 

»Ret  saa!«  udbrød  Bjørn.  »Uanseet  vor 
egen  Sag,  da  'er  det  en  priselig  Gjerning  at 
undlive  Jep  Muus.  Det  er  som  at  kappe  en 
raadden  Green  af  et  sundt  Træ;  thi  ved  et  sligt  vil 
jeg  dog  helst  trods  Tidernes  Forfald  ligne  Rigets 

Samfund  af  gode  Mænd.  Lov,  som  ei  øves,  er 
som  ugjort,  og  hvor  Loven  slipper,  der  tager 
Selvtægt  ved.« 

Da  Bjørn  Skaldre  havde  udtalt  denne  far- 
lige, men  i  hine  lovløse  Tider  ved  Sædvanen 
hjemlede  Grundsætning,  tog  han  et  dybt  Drag 
af  sit  Bæger,  som  for  at  slukke  en  liden  Sand- 
hedsgnist,  der  ulmede  paa  Bunden  af  hans 
Hjerte,  nemlig  Bevidstheden  om,  at  han  ikke 
vilde  været  saa  nidkjær  en  Forfegter  af  Ret- 
færdigheden, hvis  ikke  Jep  Muus  havde  fradømt 
ham  de  to  Gaarde  i  Herløv.  Imidlertid  var  hans 
Tale  mere,  end  et  blot  Mundsveir;  thi  nu  rakte 
han  sin  Haand  over  Borde  til  Mogens  Munk  og 
sagde : 

»Vil  I  have  mig  med  paa  det  Togt,  da  er 
jeg  Eders  Mand  og  vil  følge  Eder  med  alle 
mine  Svende.« 

Da  lagde  Mogens  Munk  sin  Haand  i  hans 
og  udbrød  i  btor  Sindsbevægelse: 

»I  have  Hjertens  Tak!  Eders  Tilslutning 
fryder  mit  Hjerte  og  styrker  min  Sag.  Mange 
ere  Venner,  men  kun  faa  fuldtroe.« 

»Saa  er  vort  Forbund  sluttet,«  sagde  Bjørn, 
og  de  drak  derpaa. 

Men  I  bør  vide,  Bjørn,«  sagde  saa  Mogens 
Munk,  »at  I  staaer  ganske  ene  med  mig.  Da  jeg 
kom  herover,  drog  jeg  om  til  nogle  Venner  for 
at   spørge    Nyt    fra    Helsingborg    og    fornemme, 

Dronningens  Jomfruer.  o  - 

hvorledes  de  vare  sindede  mod  Jep  Muus;  men 
overalt  lød  Talen  heelt  spagfærdig.  Alle  ræd- 
dedes de  for  at  røre  ved  den  mægtige  Slotsbe- 
falingsmand. Da  traf  jeg  paa  min  Ven  Oluf 
Geed,  som  slæbte  mig  hjem  med  sig.« 

»Ja,«  svarede  Bjørn,  »hvi  drog  I  ikke  strax 
til  mig?« 

»Har  I  da  forglemt,«;  sagde  Mogens  Munk, 
»at  da  jeg  var  her  for  to  Aar  siden,  raadede  I 
stærkt  fra  og  formanede  mig  til  at  tage  Reb  i 
Seilene  og  ikke  sætte  Alt  ind  paa  den  Sag?« 

»Nei,  det  mindes  jeg  grant,«  svarede  Bjørn, 
»men  ogsaa  at  jeg  sagde,  at  naar  I  paa  ingen 
Viis  vilde  opgive  den  Jomfru,  da  vilde  jeg  i 
Eders  Sted  gaae  buus  paa.  Havde  I  dengang 
voldført  hende,  da  vilde  I  faaet  en  Jomfru.  Nu 
maa  I  nøies  med  en  Enke  og  først  slaae  Skallen 
ind  paa  Jep  Muus  for  at  gjøre  hende  dertil. 
Dog  bør  jeg  ikke  laste  Eder-,  thi  det  fryder  mig, 
at  det  forundes  mig,  inden  jeg  gaaer  i  min  Grav, 
end  een  Gang  at  faae  Værge  i  min  Haand  og 
hjelpe  til  at  fælde  en  Nidding.  Lad  det  saa 
heller  ikke  bekymre  Eder,  at  vi  ere  kun  To  om 
den  Gjerning.  Ligger  Hr.  Jep  først  slagen,  da 
vilde  nok  Alle,  hvem  han  forurettede,  faae  Tunge- 
baandene  løste.  Vidnesbyrdene  imod  ham 
ville  myldre  frem  som  Duer  af  et  Slag,  naar 
Høgen  er  fældet.«   — 

Den    næste     Morgen     drog    Mogens    Munk 

hjem  til  Berritzholm,  som  kun  laae  to  Mile  Søn- 
der paa,  og  hvorhen  Bjørn  Skaldre  om  et  Par 
Dage  vilde  følge  ham  med  ti  rustede  Svende. 

Martha  fik  Lov  at  blive  paa  Ousbyholm  og 
var  glad  ved  at  have  fundet  et  Asyl  der.  Ta- 
sken med  Elsebys  Klenodier  gav  hun  til  Hr. 
Mogens  og  sagde  ved  Afskeden  til  Claus: 

»Nu  er  jeg  fattig  som  en  Kirkerotte,  Claus! 
Bjerger  Du  Livet  og  vender  tilbage,  da  skal 
det  vise  sig,  om  det  var  min  Person  eller  det 
røde  Guld,  Din  Hu  stod  til,  da  Du  fæstede  mig. 

Og  til  hvad  stod  Din  Hu,  da  Du  gav  Niels 
Din  Tro?«  spurgte  Claus. 

»Hvo  veed ,  svarede  Martha,  »det  vilde 
maaskee  været  bedst  for  mig,  om  han  var  ble- 
ven i  Live;  han  evnede  dog  at  føde  og  klæde 
mig.  Din  Haand,  Claus,  er  som  et  Sold,  gjen- 
nem  hvilket  Guldet  løber  som  Vand.  Jeg  var 
en  Nar,  da  jeg  gav  Dig  min  Tro.« 

»Jeg  frygter  saare, «  sagde  Claus,  »at  det 
dog  slutteligt  er  mig,  der  vil  blive  Din  Nar.« 

Efter  denne  lidet  bevægede  Afsked  skiltes 
de,  og  Martha  skred  til  den  Gjerning,  der  var 
bleven  hende  anviist,  nemlig  at  pleie  gamle  Fru 
Else,  som  stadig  laae  i  Sengen,  og  holde  herude 
med  Selskab.  I  saa  Henseende  kom  Martha, 
som  om  hun  var  kaldet.  Else  Bølle  glemte 
næsten  sin  Svagelighed,  naar  hun  lyttede  til 
Marthas  Fortælling  om  alt  det,  hun  havde  oplevet 

i  den  sidste  Tid.  Beretningen  om  Kirstens 
Kamp  med  sin  onde  Huusbonde,  om  Elsebys 
Flugt,  sidste  Dage  og  bratte  Død  skaffede  hende 
bedre  Tidkort,  end  den  bedste  Vise  vilde  have 
formaaet,  og  gav  hende  Leilighed  til  at  prædike 
Dyd  for  Martha. 

»Lad  Dig  advare  af  Elsebys  Skjebne, «  sagde 
hun.  »Hun  færdedes  paa  de  høie  Steder  som 
Du  og  var  fra  først  af  og  blot  en  Kammerterne. 
Saa  kom  hun  paa  Syndens  Veie,  og  Gud  Her- 
ren straffede  hende  ved  at  kaste  hende  ud  til 
Føde  for  Fiskene,  uden  at  hun  fik  den  sidste 
Salvelses  Sakramente  eller  Renselse  for  sine 
Synder. « 

»Ih  nei,  Frue,«  svarede  Martha,  »Fiskene 
bleve  narrede  og  Fanden  med.  Jeg  sagde  Eder 
jo  nys,  at  hun  blev  christeligt  flyet  til  Jorde  og 
fik  Hostien  mellem  Læberne  som  Reisepenge  til 
Himlen.« 

»Nu,  de  gode  Helgene  være  hendes  Sjæl 
naadig!«  sagde  Fru  Else  og  slog  Kors  for  sig. 
»Ak  ja,  den  maa  staae  paa  et  høit  Bjerg,  som 
skal  see  sin  Skjebne  til  Ende!  Naar  jeg  mindes 
den  skjønne  Dag  i  Høst  for  to  Aar  siden,  da 
Kirsten  Pedersdatter  og  Karen  Svendsdatter  vare 
her  med  Elseby,  alle  Tre  sprudlende  af  Livslyst 
og  med  et  høit  Mod ;  og  kun  een  af  dem, 
Karen,  har,  og  det  endda  med  Nød,  bjerget  sin 
Lykke.     Elseby  ligger  uden  Ære  i  sorten  Muld, 

■og  Fru  Kirsten,  ja  hun  maatte  nok  ønske,  at 
hun  laae  der  med.  Men  siig  mig  dog,  hvorlunde 
staaer  nu  Sindet  paa  Hr.  Mogens?  Har  han  for- 
vundet sin  Hjertekvide?« 

O  nei, «  svarede  Martha,  han  er  mod  i 
Hu  endda;  men  nu  drager  Eders  Huusbonde 
ned  til  Berritzholm  for  at  holde  ham  med  Sel- 
skab og  trøste  ham. 

Det  sagde  Martha  efter  Bjørn  Skaldres  Be- 
faling, og  han  tog  saaledes  sin  Hustru  skamme- 
ligt ved  Næsen. 

»Siden  hun  ikke  er  syg  til  Døden/  sagde 
han  i  den  Anledning,  »saa  siger  jeg,  at  det  er 
vel,  at  hun  ligger  i  Sengen,  veed  Intet  og  spares 
for  al  Angst.«   — 

Imidlertid  var  Mogens  Munk  sysselsat  med 
at  væbne  sine  Folk,  skaffe  dem  Heste,  prøve 
deres  Vaabenfærdighed  og  øve  dem  i  at  ride  i 
sluttet  Trop.  Han  vidste,  at  Besætningen  paa 
Helsingborg  bestod  af  øvede  Krigsfolk,  og  at 
han  havde  al  Udsigt  til  at  trække  det  korteste 
Straa,  hvis  han  med  en  Flok  uøvede  Karle  an- 
greb Jep  Muus's  Ryttere.  Han  kunde  desuden 
trygt  og  ubemærket  træffe  disse  Forberedelser; 
thi  Berritzholm  var,  som  andetsteds  fortalt*), 
ved  sin  Beliggenhed  paa  et  Par  Øer  i  en  Indsø, 
afsondret  fra  Omverdenen  og  uangribelig. 


"i  Niels  Brahe  I.  pag.  79. 

Endelig  havde  han  nu  faaet  at  vide,  at  Jep 
Muus  maatte  været  bleven  underrettet  om  hans 
Ankomst  til  Skaane,  ja  formodentlig  var  han 
bleven  advaret  ved  en  af  de  Herrer,  hvem  Mo- 
gens Munk  havde  besøgt,  Hr.  Jep  var  nemlig  for 
et  Par  Dage  siden  kommen  forbi  Berritzholm 
med  et  Følge  af  over  tyve  Svende,  og  da  var 
han  reden  ud  paa  Dæmningen,  som  gjennem  et 
Morads  fra  det  faste  Land  førte  til  den  nærme- 
ste 0,  hvor  Porttaarnet  laae.  Han  havde  gjort 
Holdt  et  lidet. Stykke  fra  Vindebroen  og  sendt 
en  Svend  frem  med  Forespørgsel,  om  Hr. 
Mogens  var  til  Huse;  men  Borgfogden  havde 
været  saa  forsigtig  at  vende  det  døve  Øre  til 
og  ikke  at  nedlade  Vindebroen.  Derfor  høstede 
han  Roes  af  sin  Herre;  thi  der  kunde  neppe 
være  nogen  Tvivl  om,  at  Jep  Muus,  som  ikke 
veg  tilbage  for  nogen  Voldsdaad,  havde  paa- 
tænkt en  Overrumpling  for  at  gjøre  sin  Fjende 
til  Fange,  eller  om  det  glippede,  at  sætte  sig 
fast  paa  Gaarden. 

Det  var  ellers  Mogens  Munk  kjært  at  erfare, 
at  Jep  Muus  ikke  lukkede  sig  inde  paa  sin 
Borg,  men  færdedes  ude  i  Landet.  Det  gjaldt 
nemlig  at  udspeide  ham  for  at  faa  at  vide,  hvor 
han  en  Dag  med  Sikkerhed  var  at  træffe,  og 
med  det  Hverv  blev  Gøste  sendt  til  Helsingborg. 
Det  var  et  farefuldt  Hverv,  Birthes  Hjertenskjær 
der    paatog  sig.     Det    kunde    rigtignok    udføres 


55i 

uden  Fare,  nemlig  naar  han  red  op  paa  Slottet 
og  meldte  sig  til  Tjeneste  efter  udløben  Orlov. 
Da  vilde  han  faaet  al  ønskelig  Leilighed  til  at 
speide;  men  det  vilde  falde  ham  svært,  uden  at 
vække  Mistanke,  at  slippe  bort  og  give  Hr. 
Mogens  Underretning.  Derfor  blev  Aftalen,  at 
han  skulde  snige  sig  ind  i  Byen  og  dølge  sig 
der;  og  han  var  ikke  i  Forlegenhed  med  at 
finde  et  Skjul. 

Birthes  Søster,  liden  Mari,  tjente  nemlig  hos 
en  Harniskmager,  som  v?.r  Gøstes  gode  Ven  og 
Jep  Muus's  Uven.  Der  var  ingen  Mangel  paa 
den  Slags  Folk  i  Staden,  og  det  var  gjerne 
Haandværkere,  hvem  Hr.  Jep  paa  en  eller  anden 
Maade  havde  forurettet.  Harniskmageren  havde 
udført  forskjelligt  Arbeide  for  Hr.  Jep,  men  han 
var  bleven  snydt  for  Betalingen.  Til  ham  kunde 
altsaa  Gøste  trøstigt  tye,  og  i  Mari  vilde  han 
faae  en  paalidelig  Hjelperske.  Hun  kunde  uden 
at  vække  Mistanke  besøge  sin  Søster  oppe  paa 
Slottet  og  skaffe  noiagtig  Underretning  om,  hvad 
de  toge  sig  for  der. 

Gøste  drog  altsaa  af,  og  Hr.  Mogens  ven- 
tede i  stor  Spænding  paa  hans  Tilbagekomst; 
men  han  fik  snart  Selskab.  Bjørn  Skaldre 
kom  med  sine  Svende,  flinke  Karle  med  gode 
Sværd,  men  ellers  uden  nogen  Rustning  og 
intet  andet  til  Dækning  for  Legemet,  end  deres 
Yadmelstrøier.      Derimod    var    den    Gamle    selv 

rustet  til  Tænderne,  men  efter  den  gamle  Skik, 
som  brugtes  for  mere  end  et  halvt  Aarhundrede 
siden. 

Hr.  Mogens  smilte,  da  han  en  Aftenstund, 
som  Skumringen  faldt  paa,  fra  Porttaarnet  saae 
sin  gamle  Ven  ride  over  Vindebroen;  thi  Bjørn 
bar  Brynjetrøie  og  Hoser,  uden  Arm-  eller  Been- 
skinner,  og  en  liden  spids  Staalhue.  Denne  sim- 
ple Rustning  var  imidlertid  ikke  blot  skjøn;  den 
gav  tillige  større  Frihed  i  Bevægelserne.  Svær- 
det, som  hang  ved  hans  Bælte,  var  ikke  over 
almindelig  Størrelse,  hvorimod  Skjoldet  var 
baade  stort  og  tungt. 

Glad  som  en  stridslysten  Yngling  red  den 
Gamle  ind  paa  Gaarden.  Hans  eneste  Bekym- 
ring var,  at  det  ikke  skulde  komme  til  en  or- 
dentlig Dræbning,  hvorfor  det  var  ham  en  stor 
Tilfredsstillelse  at  høre,  at  Jep  Muus  var  paa 
Benene  og  havde  ladet  sig  see  med  et  anseeligt 
væbnet  Følge.  løvrigt  vexlede  han  og  hans 
Vært  ikke  mange  Ord  den  Aften,  thi  det  var 
silde,  og  saa  snart  Bjørn  havde  faaet  Nadvere, 
søgte  han  .Sengen. 

Da  han  den  næste  Morgen  kom  af  Dynerne, 
var  Mogens  forlængst  opstaaet.  Bjørn  fandt 
ham  i  Rustkammeret,  hvor  han  tog  Vare  paa 
en  af  Svendene,  som  stod  og  pudsede  hans 
store  Slagsværd.  Bjørn  blev  saa  bevæget  ved 
at-  see  det,  som  om  det  havde  været  et  levende 

Væsen.  En  god  gammel  Bekjendt  var  det,  thi 
han  havde  ofte  seet  det  i  Mogens  Munks  Faders 
Hænder,  og  det  mindede  ham  levende  om  hans 
egen  Krigerfærd  i  fordums  Dage. 

»Ei,  udbrød  han,  der  have  vi  Kværnbider ! 
Det  Navn,  gave  vi  Sværdet,  og  Eders  gjeve 
Fader  sagde:  lad  det  hedde  saa!« 

Ja,«    svarede   Mogens  Munk,     »jeg   mindes, 
at  min  Fader  kaldte  det  saalunde.« 

»Det  svarer  til  sit  Navn/  sagde  Bjørn, 
idet  han  følte  paa  Eggen,  og  har  staaet  sin 
Prøve.     Det  har  ei  sin  Lige.« 

»Nu,«  svarede  Mogens  Munk,  »gjennem  en 
Kværn  gaaer  det  vel  ikke,  men  sikkert  gjennem 
en  Hjerneskal,  er  den  end  nok  saa  tyk.  Med 
Haanden  paa  Knappen,  hvori  dyre  Helgenbeen 
ligge,  gjorde  jeg  i  Gudhem,  da  jeg  laae  paa  mit 
Smertensleie,  et  stort  Løfte  til  mine  gode  Hel- 
gene. De  faae  nu  hjelpe  til,  at  Sværdet,  i  hvil- 
ket en  Part  af  dem  selv  er  til  Huse,  gjør  sin 
Gjerning  saa  vel,  at  jeg  kan  indfrie  mit  Løfte, 
og  de  gode  Helgene  faae  de  Altre,  jeg  lovede 
dem.< 

»Det  vil  neppe  feile/  sagde  Bjørn;  >  men 
hvor  er  Skjoldet?' 

»Jeg  tager  intet  med,«  sagde  Mogens  Munk  ; 
»det  vilde  kun  være  mig  til  Besvær.  Lad  I  og 
helst  Eders  blive  her;  det  er  jo  saa  stort  som 
en    Ildskjærm.      Vi    tage    Niddingen    ved    Over- 

rumpling,  Bjørn;  i  et  Nu  skal  jeg  gjore  det  af 
med  ham.« 

»Vi  faae  see,  -    svarede  Bjørn,    lidt  krænket. 

Saa  gik  de  i  Hallen  og  satte  sig  til  Davren. 
Da  sagde  Bjørn: 

»Hør,  I  mindes  vel,  at  jeg  lovede  at  komme 
med  ti  Svender  Dog  bringer  jeg  tolv,  bemær- 
kede I  ikke  det?« 

»Nei,«  svarede  Mogens  Munk ;  »men  jo  flere 
desto  bedre.« 

»De  to,«  vedblev  Bjørn,  »kom  uventet.  Det 
er  en  ung  Herre  med  sin  Svend ;  I  kjender  ham. 
Han  begjærede  at  gaae  med  til  denne  Dyst,  og 
jeg  holdt  for  —  « 

»Men  hvo  er  det,  og  hvor  stikker  han 
da?«   udbrød  Mogens  Munk,    idet  han  reiste  sig. 

»Nu,  *  svarede  Bjørn,  »det  er  Bengt  Ebbesøn.« 

»Bengt!  <  raabte  Hr.  Mogens  og  lod  sig 
atter  falde  ned  paa  Bænken. 

»Veed  I  Noget  om  hans  Skalkestreger  ?« 
spurgte  Bjørn. 

»Jeg  veed,«  svarede  Hr.  Mogens,  »at  han 
forligte  sig  med  Hr.  Abraham  og  tragtede  Bo 
Stensøn  efter  Livet.  Det  er  Nok,  Bjørn;  jeg 
vil  ikke  have  den  Nidding  i  mit  Følge.« 

»Hør  mig  dog,  indeni  viser  ham  af,«  sagde 
Bjørn.  ;  Han  kom  til  Ousbyholm  i  Gaar  uden 
at  vide,  hvad  vi  have  for.  Han  spurgte  efter 
Nyt  om  Eder  og  udøste  sit  Hjerte  for  mig.    De 

Rænker  og  onde  Streger,  til  hvilke  hans  Stif- 
fader  forledte  ham,  angre  ham  dybt.  Han  har 
brudt  med  Hr.  Abraham  og  viist  i  Gjerningen, 
at  dermed  var  det  Alvor.  Han  gik  i  Sommer 
Hr.  Abraham  paa  Klingen  i  den  Retstrætte,  de 
havde  med  hinanden  om  Rossaryd,  og  ved  sin 
Farbroders  Arvids  Bistand  vandt  han  Seier. 
Hr.  Abraham  maatte  rykke  ud  med  Rossaryd, 
dertil  tyve  Gaarde  og  en  Mængde  Fæ  og  andet 
Løsøre.  Det  vorder  aldrig  tilgivet,  kan  I  nok 
vide.  Nu  staaer  Bengts  Hu  til  at  gjøre  sin 
Uret  mod  Eder  god  igjen,  ikke  ved  søde  Ord, 
men  i  Gjerningen,  og  han  lod  mig  ingen  Fred 
før  — « 

»Nu,«  udbrød  Mogens  Munk,  »lad  os  da 
faae  ham  fat!  Siden  I  siger  god  for  ham,  vil 
jeg  ikke  vise  ham  uhørt  af  Gaarde.« 

Bengt  blev  da  hidkaldt,  traadte  ind  paa  sin 
hastige  Maade,  gik  lige  hen  til  Mogens  Munk 
og  sagde: 

»Jeg  har  ikke  handlet  ærligt  imod  Eder, 
Hr.  Mogens.  I  maa  agte  mig  ringe  og  bære 
Nag  til  mig,  det  veed  jeg;  men  jeg  var  ganske 
fra  min  Samling  dengang  af  Elskov  og  Nidkjær- 
hed.  Jeg  beder  Eder  nu  tilgive  mig  mit  For- 
ræderi. « 

»Jeg  gjetter,  hvortil  I  sigter,  Bengt,«  svarede 
Mogens  Munk.  »I  bragte  ikke  min  Hilsen  til 
Jomfru  Kirsten.' 

►Nei,«  sagde  Bengt  og  blev  rød  i  Kinderne, 
>paa  Hr.  Abrahams  Begjæring  undlod  jeg  det 
og  gik  ikke  heller  til  Bisp  Peder.  Jeg  forraadte 
Eder  ganske,  Hr.  Mogens;  thi  kun  for  den  Priis 
kunde  jeg  vinde  min  Stiffaders  Venskab  og  Bi- 
stand. Han  sagde,  at  naar  jeg  vilde  være  hans 
Ven,  maatte  jeg  være  Eders  Fjende.« 

»Et  sandt  Ord,  Bengt!«  udbrød  Mogens 
Munk. 

»Men/  vedblev  Bengt,  »da  jeg  gik  til  Hr. 
Abraham  for  at  slutte  Fred  med  ham,  anede  det 
mig  ikke,  at  et  sligt  Valg  vilde  blive  mig  fore- 
lagt; jeg  pønsede  ikke  paa  Forræderi  mod  Eder; 
og  dog  kom  det  saaledes. 

Ja,  Bengt,"  sagde  Bjørn,  »saa  gaaer  det 
gjerne.  Naar  man  giver  Fanden  en  Finger,  da 
tager  han  hele  Haanden.« 

»Jeg  gjorde  det  nødigt,«  sagde  Bengt  og 
saae  til  Mogens  Munk,  som  sad  der  taus  og 
saae  ham  skarpt  i  Øinene;  »og  bittert  har  det 
siden  angret  mig.  Tillad  mig  nu,  Hr.  Mogens, 
at  gjore  Bod!  Lad  mig  gaae  med  Eder  til 
denne  Dyst  og  hjelpe  Eder  med  at  fælde  den 
Nidding,  som  høstede  Nytten  af  mit  Forræderi. 

»Tag  Sæde  og  æd  og  drik  med  os,«  sagde 
Mogens  Munk  roligt.  »I  maa  være  hungrig  og 
tørstig  efter  Reisen.  Siden  kunne  vi  tales  nær- 
mere ved.« 

Saa    skjønnede  Bengt,    at    hans    Brøde    var 

ham  tilgivet  og  slog  sig  foreløbig  til  Taals  der- 
med ;  men  efter  Maallidet  tog  Hr.  Mogens  Bengt 
for  i  Enrum  og  havde  en  lang  Samtale  med 
ham.  Han  spurgte  ham  nøie  ud  om  Alt,  hvad 
der  var  foregaaet  mellem  ham  og  Hr.  Abraham, 
og  blev  saa  betagen  af  Harme  over  det,  han  fik 
at  høre,  at  han  siden  sagde  til  Bjørn: 

»Den  største  Nidding  af  alle  er  dog  Hr. 
Abraham.     Naar  faae  vi  Ram  til  ham?< 

»Giv  Stunder,  sagde  Bjørn;  »hvem  Gud 
sparer  længe,  straffer  han  gjerne  med  det  Strenge. 

Men  til  Bengt  sagde  Hr.  Mogens : 

»Jeg  tvivler  ikke  om  Eders  Oprigtighed, 
Bengt,  og  takker  Eder,  fordi  I  vil  staae  mig  bi ; 
men  jeg  raader  Eder  til  at  lade  den  Grille  flyve 
og  ikke  befatte  Eder  med  denne  Sag.  Jeg  vil 
ikke  bringe  Eder  i  Ulykke. 

Det  Samme  burde  I  da  sagt  til  Bjorn 
Skaldre,'  svarede  Bengt,  som  følte  sig  krænket 
over,  at  hans  Trang  til  at  gjøre  sin  Uret  god 
igjen  betegnedes  som  en  Grille.  »Dog  jeg  for- 
staaer/  tilføiede  han;  Bjørn  bringer  ti  Svende, 
jeg  kun  een;  men  gjerne  var  jeg  mødt  med  alle 
mine  og  gjorde  det  endda,  om  der  var  Stunder 
til  at  hente  dem. 

Med  Bjørn  er  det  en  anden  Sag,  c  sagde 
Mogens  Munk.  »Han  har  Alder  og  Erfaring  og 
veed,  hvad  han  gjør.  Desuden  har  han  selv 
noget  Udstaaende  med  Jep  Muus;  men  I  ikke.« 

»I  viser  mig  da  af?«  udbrød  Bengt,  blus- 
sende af  Vrede. 

»O,«  svarede  Mogens  Munk,  »I  er  et  Bruus- 
hoved  og  bliver  aldrig  til  Andet!  I  springer  til 
det  Gode  som  til  det  Onde  uden  Overlæg;  men 
siden  I  endelig  vil,  saa  drag  da  med!  Henter  I 
Eder  en  braadden  Pande  eller  anden  Fortræd, 
da  maa  I  tilskrive  Eder  selv  det.« 

s  Visselig!«  svarede  Bengt  stolt.  »Jeg  er 
Mand  selv  og  handler  paa  mit  eget  Ansvar.  Til 
Meget  gik  jeg  muligt  uden  Overlæg,  men  ikke 
til  dette.  Gjennem  stor  Pine  er  jeg  kommen  til 
den  Beslutning  kun  at  søge  mine  Venner  paa 
den  rette  Side,  blandt  Dannemænd  og  ikke 
blandt  Niddinge ;  af  disse  har  jeg  nu  faaetNok.« 

Da  opklaredes  Mogens  Munks  Aasyn,  han 
rakte  Bengt  sin  Haand  og  sagde: 

>Det  var  gode  og  faste  Ord!« 

»Og  Daaden  vil  følge  paa  til  Bekræftelse,« 
sagde  Bengt. 

»Vel,  vel!«  svarede  Mogens  Munk.  ^Fra 
nu  af  vil  jeg  kalde  Eder  min  Ven.« 

»1  have  Tak!«  svarede  Bengt  med  et  lyst 
Smiil;  »og  naar.nu  den  Dyst,  hvortil  vi  gaae,  er 
vel  bestaaet,  vil  I  da  ved  Leilighed  lægge  et 
godt  Ord  ind  for  mig  hos  Karen  og  Bo  Stensøn? 
Med  dem  maa  jeg  forlige  mig,  om  jeg  skal  vorde 
glad  i  Hu.  De  Elskovsnykker  ere  nu  oprykkede 
med  Rode 

Bo  og  Karen!«  udbrød  Mogens  Munk  og 
henfaldt  i  Tanker.  >  Gjerne  skal  jeg  det,«  sva- 
rede han  omsider.  »Ja,«  føiede  han  til,  vil 
Gud  og  min  Helgen,  da  skeer  det,  førend  I  har 
ventet.«  — 

Nogle  Dage  hengik,  uden  at  Gøste  lod  høre 
fra  sig,  og  Hr.  Mogens  begyndte  i  sin  Utaal- 
modighed  at  tale  om  at  drage  ud  paa  Lykke 
og  Fromme,  da  endelig  en  Morgen  Portgjemme- 
rens  Horn  gjaldede,  og  Gøste  selv  red  ind  paa 
Gaarden.  Folkene  stimlede  strax  sammen  om 
ham;  men  Hr.  Mogens  kom  hurtigt  til  og  førte 
ham  ind  med  sig  paa  sit  Kammer. 

Godt  Nyt,  Gøste?«  spurgte  han,  da  han 
havde  lukket  Døren. 

»Kan  ikke  ønskes  bedre,«  svarede  Gøste. 
»Hr.  Jep  drager  i  Overmorgen  med  alle  sine 
Gjester  til  Gundestrup  for  at  æde  Mortensgaas 
hos  Hr.  Johan  Lunge.  Den  Leilighed  er  god, 
Herre;  til  den  Gildesfærd  drager  han  neppe  ud 
med  stort  væbnet  Følge;  det  er  jo  og  kun  en 
Reise  paa  en  Miil.« 

»Siig  ikke  det,«  svarede  Hr.  Mogens;  »og 
de  Venner,  som  ledsage  ham,  ville  forøge  Styr- 
ken; men  Leiligheden  maa  nyttes.  Fornam  Du 
noget  til,  om  Fru  Kirsten  og  de  andre  Fruer 
drage  med?« 

»Derom  spurgte  jeg  ved  min  Helgen  ikke 
Mari,«    sagde   Gøste   og    kløede    sig   i  Hovedet. 


\6o 


»Dog  stop,  jeg  mindes,  at  hun  forgangen  Dag 
sagde  noget  om,  at  Fru  Kirsten  stedse  holdt  sig 
hjemme  og  ikke  drog  ud  med  de  Andre.« 

Hr.  Mogens  tænkte  et  Øieblik  efter  og  sagde 
derpaa : 

.-Kvinderne  skulle  sikkert  med  til  det  Gilde; 
og  hør  nu,  Gøste,  det  ligger  mig  paa  Sinde,  at 
Fru  Kirsten  ikke  mangler.  Vi  maae  mage  det 
saa,  at  hun  drager  med.  Gak  i  Borgstuen,  hviil 
Dig  og  faa  at  æde  og  drikke ;  om  tre  Stunder 
maa  Du  være  rede  til  at  ride  tilbage  til  Helsing- 
borg.« — 

Da  Gøste  siden  indfandt  sig,  rede  til  at 
drage  af,  gav  Hr.  Mogens  ham  en  liden  Æske 
og  sagde : 

»Tag  den  og  forvar  den  vel!  I  den  er  mit 
Sekret.  < 

Hermed  mente  han  den  Ring,  i  hvis  Steen 
hans  Vaabenmærke  var  udgravet,  og  som  han 
brugte  til  Forsegling.  Gøste  tog  Æsken  med 
Ærbødighed  og  stirrede  paa  den;  han  følte  sig 
æret  ved,  at  en  saa  vigtig  Gjenstand  blev  en 
ringe  Svend,  som  ham,  betroet. 

Knap  op  Trøien  og  lad  see  Dine  Lommer!« 
bød  Hr.  Mogens,  og  da  det  viste  sig,  at  der 
var  en  Inderlomme,  tog  han  Æsken  af  Gøstes 
Haand,  stak  den  i  Lommen  og  sagde  saa:  »Lad 
den  nu  ligge  der  urørt,    indtil  den  skal  bruges.« 

»Jeg  kunde   hittet  paa  det  uden  Eders  An- 

viisning,  Herre/  sagde  Gøste  med  et  Smiil  paa 
sin  store,  skjæggede  Mund.  Hyttede  jeg  ikke 
Fru  Kirstens  Brev  vel  ? 

»Sandt,  Gøste,«  sagde  Hr.  Mogens;  »men 
Meget  hænger  af,  at  Du  udretter  det  Ærinde, 
jeg  nu  giver  Dig,  tro  og  sikkert.  Hør  nu  min 
Befaling  og  efterkom  den  nøje!  Jeg  har  ladet 
en  frisk  Hest  sadle  til  Dig.  Rid  fort,  om  den 
saa  styrter,  naar  Du  er  ved  Maalet.  Du  kan 
klare  de  ti  Mile  til  Nærbinde  inden  Nattens 
Frembrud;  derfra  har  Du  jo  kun  en  liden  Stunds 
Gang  til  Helsingborg.  I  den  første  Gaard  i 
Nærbinde  boer  Bonden  Lasse,  som  kjender  mig 
og  vil  modtage  Dig  vel,  naar  Du  siger,  at  Du 
kommer  fra  mig;  om  fornødent,  da  viis  ham 
Sekretet.  Hos  ham  lader  Du  Hesten  blive,  gaaer 
paa  Din  Fod  til  Helsingborg  og  sniger  Dig  i 
Nattens  Mørke  ind  i  Staden.  Har  Du  nemmet 
det?? 

»Ja,  Herre,«  svarede  Gøste,  >og  det  er  Alt 
vel  udtænkt.  Kun  som  ved  et  Under  slap  jeg 
vel  derfra  sidst ;  thi  en  af  Hr.  Jeps  Svende  kom 
imod  mig,  da  jeg  red  ind  i  Staden,  og  jeg  fryg- 
tede, at  han  havde  gjenkjendt  mig.  Jeg  var  da 
den  ganske  Tid  i  Hu,  som  om  jeg  havde  Strik- 
ken om  Halsen. 

Ja,  Gøste,«  svarede  Hr.  Mogens,  » Du  vover 
Din  Hals  for  mig;  men  Din  Løn  skal  og  blive 
derefter,  om  Du  tjener  mig  tro  og  udfører  dette 

vel  til  Enden.  Du  og  Birthe,  I  skulle  vorde  for- 
sørgede for  Eders  Levetid. « 

-Tak,  Herre,«  sagde  Gøste  glad.  »Jeg  har 
vovet  min  Hals  før  for  Mindre,  og  jeg  veed  om 
Eder,  at  I  er  ikke  som  Hr.  Jep,  der  snyder  sig 
fra  Alt.« 

»Det  huer  mig  vel,  Gøste,  og  styrker  min 
Tro  til  Dig,«  sagde  Hr.  Mogens,  »at  Du  Intet 
har  begjæret  paa  Haanden.  Jeg  kan  jo  blive 
paa  Pladsen,  og  hvad  Løn  faaer  Du  da?  Viid, 
at  derpaa  har  jeg  tænkt.  Jeg  efterlader  her  hos 
min  Borgfoged  Penge  til  at  lønne  alle  mine 
Hjelpere,  om  Ulykken  skulde  skee,  at  jeg  ikke 
vender  tilbage.  Det  vil  blive  dem  forkyndt, 
inden  vi  drage  af;  men  Din  Løn  er  i  en  Pose 
for  sig.  Naar  Du  bringer  mit  Sekret  og  giver 
det  til  Fogeden,  da  vil  han  udlevere  Dig  Posen. « 

»Herre,«  udbrød  Gøste,  »I  er  ved  min  Hel- 
gen en  retskaffen  Mand  og  dertil  mere  betænk- 
som og  forstandig  end  de  Fleste.  I  fortjener  at 
blive  tjent  med  Troskab;  lid  trygt  paa  mig!« 

»Vel,  Gøste,«  svarede  Hr.  Mogens,  »nu  for- 
staae  vi  hinanden.  Hør  nu  videre  og  mærk  Dig 
mine  Ord!  Strax  i  Morgen  giver  Du  Mari  Se- 
kretet —  hun  er  vel  snild  og  at  lide  paa?« 

»Ei,  Herre,«  svarede  Gøste,  »jeg  kjender 
ingen  klogere  Tøs,  uden  det  skulde  være  Birthe 
selv.« 

Nu,«  vedblev  Hr.  Mogens,  Du  giver  hende 
Sekretet  og  beder  hende  gaae  op  paa  Slottet 
og  levere  det  til  Birthe  med  disse  Ord  :  viis  Din 
Frue  det  hemmeligt  og  siig:  den  Herre,  som 
med  Rette  eier  denne  Ring,  sender  Eder  sin 
Hilsen  og  beder  Eder  drage  med  til  Gundestrup 
i  Morgen.  Der  vil  han  møde  Eder  og  bringe 
Eder  Svar  fra  Bisp  Peder.  —  Siig  Ordene  efter, 
Gøste!« 

Det  gjorde  Gøste  uden  at  feile,  og  derpaa 
sagde  Hr.  Mogens: 

Naar  Mari  er  vendt  tilbage  med  Sekretet, 
og  Du  er  bleven  underrettet  om,  hvordan  det 
er  løbet  af  for  hende,  da  gaaer  Du  tilbage  til 
Nærbinde,  tager  Din  Hest  og  rider  op  til  Alle- 
rum ved  Gundestrup.  Forbliv  der,  indtil  vi 
Andre  komme.« 

Vel,  Herre,«  svarede  Gøste,  »Alt  skal  blive 
gjort  til  Punkt  og  Prikke,  som  I  har  budet  og 
foreskrevet  mig  det.« 

»Og  saa  Tand  for  Tunge,  Gøste,«  sagde 
Hr.  Mogens  tilsidst.  >Ikke  et  Ord  til  Nogen 
her  paa  Gaarden  om  vor  Aftale.  Paa  Dine  ær- 
lige Skjelmer  fra  Hallandsaas  lider  jeg  ikke 
længere,  end  jeg  seer  dem.  De  maae  ikke  vide, 
hvorhen  vi  drage  og  hvor  Dysten  skal  staae, 
førend  vi  ere  ved  Stedet.«   — 

Den  Aften  gjorde  Hr.  Mogens  et  lidet  Gilde 

for  sine  Folk,  og  der  var  stor  Gammen  paa 
Gaarden.  Gjensynet  med  Niklas  havde  voldt 
Bengts  Svend,  Henning,  stor  Glæde.  De  op- 
friskede Minderne  fra  den  Nat,  da  de  narrede 
Hærens  rette  Udsendinge  og  bandt  Svøb  om 
Hestenes  Hove.     Dog  sagde  Niklas: 

2  Ak,  Herren  styrke  i  det  for  vor  Mo'er, 
som  nu  sidder  ene  i  Kinna!« 

»Hun  bjerger  sig  nok,«  sagde  Kjeld.  »Hun 
maa  være  belavet  paa  aldrig  at  see  Dit  Fjæs 
mere.  Vender  Du  engang  tilbage,  da  vil  Du 
vel  finde  hende  gift  med  en  Anden.« 

»Den  Karl,  der  vilde  vove  det,«  svarede 
Niklas,  »maatte  ikke  kjende  mig.  Mo'er  Sidsel 
vil  ikke  heller  gjøre  det,  med  mindre  hun  selv 
har  flyet  mig  til  Jorde  og  givet  mig  Ligsærken 
paa. 

Om  hun  ellers  faaer  Leilighed  dertil  og 
det  ikke  bliver  Rakkerens  Gjerning, «  svarede 
Kjeld. 

Hastigt  tog  Niklas  til  sin  Kniv,  og  det  vilde 
kommet  til  Blodsudgydelse,  hvis  ikke  Henning 
havde  lagt  sig  imellem. 

»Du  handlede  der  ilde,«  sagde  Henning 
siden  til  Kjeld;  »Du  vilde  faae  Utak  af  Din 
Herre,  om  han  vidste,  at  Du  groveligt  krænkede 
en  af  de  gjeveste  og  snildeste  Karle,  han  har 
hvervet. « 

»Henning,«  svarede  Kjeld,  »jeg  er  nærved 
at  sprække  af  Harme,  naar  jeg  sidder  paa  Bænk 
med  alle  disse  Landløbere  og  Ugjerningsmænd, 
min  Herre  har  taget  i  sit  Brød.« 

»Den  Ringeste  af  dem.<  sagde  Henning, 
»er  bedre  end  den  Herre,  hvem  Fejden  gjelder.« 

»Vee  over  Kirsten  Pedersdatters  Øine  blaae 
og  hendes  Lokker  gule,  som  fangede  min  Herre 
og  daarede  ham,«  udbrød  Kjeld.  »Betænk,  hvor 
stor  en  Mandebod  Hr.  Mogens  vil  komme  til 
at  give,  om  han  slaaer  Hr.  Jep  ihjel,  og  læg  saa 
dertil  Alt,  hvad  han  maa  udrede  i  Løn  til  alle 
de  Skjelmer,  han  har  fæstet!  Du  maa  tilstaae, 
at  den  Sum  paa  eet  Brædt  vil  blive  saa  høi  en 
Priis,  som  nogen  Mand  gav  for  den  bedste 
Gaard  i  Riget,  og  siig  mig  saa,  om  en  fager 
Kvinde  er  alt  det  Guld  værd,  uden  at  tale  om, 
at  Hr.  Mogens  og  vi  Alle  nu  skulle  sætte  Livet 
i  Vove  for  hendes  Skyld?' 

»Kjeld,«  sagde  Henning,  »naar  Du  seer  i 
sød  Melk,  da  vorder  den  suur.  Hil  være  Hr. 
Mogens,  den  gjeve  Herre  med  det  høie  Sind, 
det  siger  jeg!  Tak  have  han,  som  tør  drage 
Sværd  og  tugte  den  største  Nidding  i  dette 
Land ! « 

»Ja,«  sagde  Kjeld,  «vi  maatte  drage  til 
Skaane  for  at  finde  ham ;  saa  arge  Skjelmer 
have  vi  ikke  i  Jylland;  vi  taale  dem  ikke.     — 

Om  Natten  brøde  de  op  og  rede  sindigt 
Nord  paa. 

»Vi  maae  spare  vore  Heste,«  sagde  Hr.  Mo- 
gens; »vi  maae  have  dem  friske  til  Dysten,  og 
naar  Alt  er  lykkeligt  fuldbragt,  da  forestaaer  en 
lang  Reise  for  Nogle  af  os. 


SYVENDE  KAPITEL. 


KVÆRNBIDER    TAGER    HELE    ÆREN. 

JUet  led  mod  Aften.  Hr.  Jep  sad  med 
sine  Gjester  i  Hallen,  hvor  de  pokulerede  og 
spillede  Tavlbrædt.  Der  havde  staaet  et  Gilde, 
thi  der  var  kommet  nye  Gjester,  og  det  var 
Oluf  Geed  og  Fru  Mette.  Hun  havde  ingen 
Ro  havt  paa  sig,  efterat  Mogens  Munk  var  for- 
svunden ;  hun  vilde  til  Helsingborg  og  see,  hvorle- 
des Sagerne  stode  der,  og  Oluf  maatte  da  med. 
Kirsten  var  bleven  glad  ved  deres  Komme,  men 
Glæden  var  snart  forbi,  thi  hun  fik  strax  at 
mærke,  at  hendes  Frænke  var  kommen,  ligesom 
de  andre,  blot  for  at  udspeide  hende  og  holde 
Prædikener  for  hende.  Hun  havde  da,  det  sna- 
reste hun  kunde,  fjernet  sig  og  sad  nu  alene  i 
sit  Asyl,  det  røde  Kammer. 

Da    kom    Birthe,    lagde    en    liden    Æske    i 
hendes  Haand  os  sagde : 

»Luk  den  op  Frue  og  see,  hvad  den 
gjemmer  !« 

Kirsten  aabnede  den,  saae  Ringen,  sprang 
op,  løb  til  Vinduet  med  den,  stirrede  paa  den 
og  raabte: 

»Birthe,  hvor  fik  Du  den?« 

»Mari  bragte  mig  den,  og  hun  fik  den  af 
Gøste,«  svarede  Birthe  med  dæmpet  Røst. 

»Af  Gøste?  Hvor  er  han?«  raabte  Kirsten 
og  gik  hen  til  Birthe. 

»Tys,  Frue,  raab  ei  op!«  sagde  Birthe. 
»Viid,  at  Gøste  er  nede  i  Staden,  hos  Severins. 
Han  har  skikket  Mari  herop  med  Æsken  og 
bringer  Hilsen  fra  den  Herre,  som  eier  Ringen 
med  Rette,  og  som  beder  Eder  drage  med  til 
Gundestrup  i  Morgen.  Der  vil  han  møde  Eder 
og  bringe  Eder  Svar  fra  Bisp  Peder.« 

»Jesus!«  sagde  Kirsten  og  blev  bleg  som 
Døden ;  stirrede  saa  atter  paa  Ringen,  og  Blodet 
foer  hende  op  i  Kinderne. 

»Mari  venter  paa  Svar,«  sagde  Birthe,  »og 
hun  skal  have  Ringen  med  tilbage.« 

»Jeg  maa  til  Staden  og  tale  med  Gøste,« 
sagde  Kirsten  hurtigt. 

»Gjør  for  Alting  ikke  det,  Frue/<  svarede 
Birthe.  »Gøste  har  ladet  mig  sige  ved  Mari. 
at  end  ikke  jeg  maa  gaae  derned,  for  at  han 
ikke  skal  blive  røbet.  Strax  naar  han  har 
faaet  Eders  Svar  og  Ringen,  drager  han  af.« 

»Ja,  Birthe  jeg  vil!«  sagde  Kirsten  med  fast 
Røst. 

Saa  tog  hun  Ringen  af  Æsken  og  forte 
den  til  sine  Læber;  lagde  den  igjen  i  sit  Leie 
og  gav  Birthe  Æsken,  idet  hun  sagde:  »Tøv 
lidt!  derpaa  tog  hun  en  Sax,  klippede  en  liden 
Lok  af  sit  Haar  og  lagde  den  ved  Ringen. 

Det  var  vel  betænkt  af  Eder,  Frue,«  sagde 
Birthe.  »Nu  faaer  Hr.  Mogens  Vished  for,  at 
Ringen  har  været  i  Eders  Hænder.« 

Nu  fort  og  giv  Mari  Æsken?«  sagde  Kir- 
sten heftigt. 

Siig  mig  blot,  Frue,«  spurgte  Birthe,  hvad 
troer  I,  Meningen  er?« 

Som  Ordene  lyde,  Birthe,«  svarede  Kirsten 
idet  der  gik  en  Kuldegysning  igjennem  hende. 
»Hr.  Mogens  maa  være  paa  Gundestrup.  Han 
tor  ei  komme  her  og  —  har  vel  maget  det  saa 
—  at  vi  ere  blevne  budne  derhen.« 

Birthe  saae  paa  sin  Frue  med  et  megetsi- 
gende Blik  fra  sine  kloge  Øine. 

»Frue,  sagde  hun,  »har  I  saa  ringe  Tillid 
til  mig,  som  har  tjent  Eder  tro  indtil  denne  Dag 
og  døiet  Ondt  med  Eder?  O,  tag  mig  med  paa 
den  Fart!  Giv  mig  Eders  Klenodier;  jeg  vil 
bjerge  dem  i  et  Klæde  og  — « 

»Hvad  er  det  for  Snak?«  udbrød  Kirsten. 
»Hvor  kan  jeg  slæbe    Dig    med   til   Gundestrup? 

Vi  age  jo    derhen    fuldt    klædte    og    smykkede ; 
jeg  har  ikke  Dig  nødig  der.« 

>;Saa  vil  I  da  løbe  herfra  og  lade  mig,  i 
Stikken,«   svarede  Birthe  med  Graad  i  Halsen. 

»Løbe  herfra?«  gjentog  Kirsten  med  Glæ- 
desklang  i  sin  Røst.  »Betænk,  Birthe,  at  jeg 
ikke  er  vidende  om  Andet,  end  det  Du  veed ; 
og  det  tjener  os  begge  bedst  ikke  at  vide  mere. 
Tænk,  hvad  Du  vil,  men  gjør  som  jeg!  Vær 
taus  og  tro  og  lid  derpaa,  at  jeg  ikke  skal 
glemme  Dig. 

I  er  snild  som  stærk,  Frue,«  sagde  Birthe, 
idet  hun  gik,  og  deri  havde  hun  Ret.  Ikke  for 
Intet  havde  Kirsten  været  i  Margrethe  Valde- 
marsdatters  Brød,  og  Livets  haarde  Anfegtelser 
havde  yderligere  skærpet  Snildheden,  og  modnet 
Kraften. 

Saa  kom  han  dog  tilsidst,  jublede  det  i 
hendes  Hjerte.  Hvilken  Salighed  vil  det  blive 
at  slynge  mine  Arme  om  hans  Hals  og  hvile 
mit  trætte  Hoved  ved  hans  Bryst!  Vil  han  tage 
min  Huusbondes  Liv?  Ja,  Mindre  kan  ikke  gjøre 
det!  Han  faaer  ligge  paa  sine  Gjerninger-,  vi 
ville  lade  læse  Messer  for  hans  Sjæl.  O,  Guds 
Moder,  Du  Himlens  stærke  Dronning,  Du  Barm- 
hjertige, Du  Søde,  vær  nu  mit  Skjold  og  lad  dette 
lykkes!  Slaa  vore  Fjender  med  Lamhed  og 
hold  Dødens  Sværd  fra  min  Vens  Bryst !  Er  det 

Synd  vi  gjøre,  da  slet  den  ud;  jeg  kan  ei 
Andet ! 

For  første  Gang  i  lang  Tid  nød  hun  den 
Nat  en  sund  og  rolig  Søvn,  og  da  hun  om 
Morgenen  viste  sig  i  Hallen,  var  der  en  længe 
ikke  seet  Sundhedsglød  paa  hendes  Kinder. 

»Ei,  hvor  fager  Du  er  i  Dag,  <  udbrød  Fru 
Mette.  Jngen  skal  mere  faae  mig  til  at  troe, 
at  Du  er  svagelig.  Hør  nu  Fornuft,  Kirsten  1 
Hæv  den  Afspærring,  som  giver  saa  megen  Snak, 
og  flyt  atter  sammen  med  Din  Huusbonde.« 

»Ei  see,'  sagde  en  af  de  andre  Fruer,  -det 
gav  strax  en  suur  Mine.  Lad  os  hellere  begynde 
med  Mindre.  Drag  med  til  Gundestrup,  Kirsten, 
og  æd  Mortensgaas  med  os  der  i  Aften. 

»Nu,  det  faaer  jeg  vel  gjøre, «  svarede  Kir- 
sten og  lod  see  et  Smiil. 

»Hører  1/  sagde  Fru  Mette  til  Jep  Muus, 
som  i  det  Samme  kom  til,  »Eders  Frue  træder 
nu  ud  af  sin  Forborgenhed  og  drager  med  os 
til  Gundestrup,  i 

»Ei  saa«  svarede  Hr.  Jep  og  fæstede  Blik- 
ket paa  Kirstens  Aasyn.  »Nu,«  føiede  han  til, 
»det  er  mig  kjært  at  fornemme. 

Kort  efter  tog  Fru  Mette  ham  til  Side  og 
sagde: 

»I  skal  see,  hun  skikker  sig  tilsidst.  Hun 
er  en  forstandig  Kvinde  og  vilde  bleven  et 
Mønster   af  en    Hustru,    var    hun    ei    kommen  i 


572 

Kast  med  Hr.  Mogens,  førend  hun  kjendte  Eder. 
Siig  mig  dog,  har  I  Intet  fornummet  til  ham?« 

»Aa  jo,  i  svarede  Hr.  Jep.  »Jeg  veed,  at 
han  for  nogen  Tid  siden  var  paa  Gundestrup. 
Hr.  Johan  lod  mig  det  vide,  hvis  Aarsag  jeg 
forgangen  Dag,  da  jeg  red  forbi  Berritzholm, 
lod  forhøre,  om  han  var  der-,  men  Vindebroen 
blev  ei  nedladt,  og  min  Svend  fik  ei  Svar.« 

»Hvad,  vildel  gjesteham?«  udbrød  Fru  Mette. 

»Ja/  svarede  Hr.  Jep  med  et  grumt  Smiil; 
»jeg  vilde  spørge  til  hans  Helsen,  og  om  han 
end  var  lidende,   da  skaffe  ham  Ro.« 

»Han  var  vel  dengang  hos  os,«  svarede 
Fru  Mette  og  blev  bleg  om  Kind.  »Har  Oluf 
ei  sagt  Eder  det?  Viid,  at  for  at  advare  Eder, 
ere  vi  dragne  hid.  Saa  vidt  vi  kunde  skjønne, 
da  fører  Hr.  Mogens  Ondt  i  sit  Skjold  og  pøn- 
ser paa  Hevn-  men  vi  vide  Intet  med  Sikkerhed.  < 

Jep  Muus  stod  og  strøg  sit  Skjæg,  mens 
hans  Blik  var  fæstet  paa  Kirsten,  som  endnu 
sad  ved  Davren.  Nn  bøiede  han  sin  Tommel- 
finger derhen  og  spurgte  med  dæmpet  Røst: 

»Mon  hun  veed  Mere?-« 
Kirsten?«  udbrød  Fru  Mette.  Nei,  hvor- 
ledes skulde  det  vel  gaae  til?  O,  Hr.  Jep,  lad 
nu  ikke  slig  usalig  Mistanke  fæste  Rod  i  Eders 
Hjerte  og  det  just  nu,  da  Alt  tegner  til  at  vorde 
godt  mellem  Eder  og  Eders  Hustru!  Vær  paa 
Eders  Post,  men  ikke  mod  hende  !« 

»Nu  Frue/  svarede  Hr.  Jep,  »jeg  vil  tage 
det  Gode,  mens  det  tilbyder  sig.  Det  Onde 
kommer  vel  af  sig  selv;  men  vær  ellers  uden 
Bekymring  for  mig!  Sørg  hellere  for  Hr.  Mogens, 
hvis  Ven  Eders  Huusbonde  stedse  var  og  er  det 
vel  endnu.« 

Fru  Mette  gik  krænket  fra  ham;  men  han 
blev  staaende  og  stirrede  paa  Kirsten,  som  lod 
heelt  munter. 

Jeg  lider  ei,  tænkte  han,  den  Glands  i 
hendes  Øine  og  de  Roser  paa  hendes  Kinder. 
Stedse,  naar  jeg  fik  dem  at  see,  da  maatte  jeg 
siden  sande,  at  de  blot  sagde  til  mig:  vogt  Dig 
for  Tornene !  Mon  der  dølger  sig  Noget  bag 
denne  Glædesmaske?  Jeg  skal  vogte  vel  paa 
hende;  men  det  skjønner  jeg,  at  saa  længe 
Mogens  Munk  er  oven  Jorden,  fanger  jeg  ikke 
Fred.  Jeg  vil  lokke  ham  i  en  Fælde  og  gjøre 
det  af  med  ham;  inden  mange  Dage  skal  det 
være  fuldbragt.   — 

De  droge  af  om  Eftermiddagen.  Mændene 
rede  i  Spidsen  i  sluttet  Hob,  derefter  kom  Kar- 
men med  Kvinderne,  og  tilsidst  en  halv  Snees 
Ryttere.  Jep  Muus  tænkte  sig  ikke  Muligheden 
af  nogen  Fare  paa  denne  korte  Udflugt  og  i 
saa  stort  et  Selskab  Herrerne  vare  fjorten  i 
Tallet.  Dertil  kom  de  ti  Svende  og  to  Stald- 
drenge i  Alt  sex  og  tyve  Mænd,  alle  med  Sværd 
ved  Bæltet.     At  drage  ud  paa  en  Fart  af  kun  en 

Miils  Længde  med  et  stort  rustet  Følge  vilde 
have  gjort  ham  latterlig  i  hans  Venners  Øine ; 
men  han  kjendte  desuden  ikke  til  Frygt ;  han 
var  ligesaa  modig  og  glubsk  i  Kamp,  som  han 
var  bidsk  og  suur  i  sin  Stue. 

Kirsten  vilde  have  været  til  Hest,  men 
ingen  af  Fruerne  havde  Lyst  til  at  ride.  Det 
var  blevet  Frost  og  skarp  Blæst;  og  saa  var 
det  dog  et  besynderligt  Indfald  af  hende,  at  hun 
ikke  ved  en  slig  Leilighed  vilde  bruge  den 
skjønne  Karm,  hendes  Farbroder  havde  skjenket 
hende  i  Brudegave.  De  talte  meget  om  ham  og 
hans  store  Godhed  for  Kirsten,  som  kun  havde 
lønnet  ham  med  Utak.  Nu  var  han  aflægs  og 
sygelig,  men  Kirsten  havde  aldrig  umaget  sig 
til  Næs  for  at  see  til  ham,  saa  at  hendes  Søster 
Fru  Pernille,  da  hun  for  noget  siden  drog  hjem, 
maatte  gjøre  det  for  Skams  Skyld. 

»Paa  Nogle,«  sagde  Fru  Mette  til  en  af  sine 
Veninder,  »falder  al  Livets  Sødme  og  Lykkens 
rige  Gaver  som  Regn  paa  en  Klippe  og  glider 
af.  Andre,  som  vilde  annamme  det  med  Tak, 
maa  nøies  med  Mindre.« 

Der  sad  hun  nu,  Karmens  og  de  andre 
Herligheders  misundte  Eierinde,  midt  imellem 
sine  sladrende  Frænker  og  Veninder  og  viste  et 
glat  Aasyn,  mens  hver  Nerve  i  hende  var  spændt. 
Hendes  Hjerte  bankede ,  saa  hun  kunne  for- 
nemme  dets   Slag,    og  mens  hun   smilte   og  lod 

skjemtende  Ord  falde,  foer  hendes  Blik  speidende 
omkring,  og  hendes  Øre  opfangede  enhver  Lyd. 
Hvad  skulde  der  skee,  og  naar  vilde  det 
komme  ? 

Det  gik  raskt  henad  den  frosne  Vei,  og  de 
vare  nu  kun  en  Fjerdingmiil  fra  Maalet.  Da, 
ligesom  de  drog  ind  i  Skovens  Tykning,  hørtes 
der  et  mangestemmigt  Raab,  gjennem  hvilket 
Jep  Muus's  skarpe  Røst  lød  skingrende ;  Karmen 
standsede  med  et  Ryk,  Hestene  steilede,  og 
Kvinderne  sprang  skrigende  op  fra  deres  Sæder. 

Det  kom  ved  en  Omdrejning  af  Veien, 
hvor  Skoven  var  tættest.  Der  saae  Jep  Muus, 
som  red  fremmest,  pludseligt,  som  var  den  voxet 
op  af  Jorden,  en  Skare  Ryttere  med  blinkende 
Sværd,  saa  tæt  som  en  Mimr.  Den  spærrede 
hele  den  farbare  Plads,  og  i  det  Samme  lød  der 
Raab  bagved  ham.  Han  vendte  sig  hastigt  i 
Sadlen  og  saae,  at  en  anden  Rytterhob  angreb 
hans    Bagtrop ;  al  Udvei  til  Flugt  var  afskaaren. 

Raseriet  over  at  være  fangen  i  en  Fælde 
og  Forudfølelsen  af,  hvad  der  ventede  ham, 
blegnede  Jep  Muus's  Kind  og  lammede  hans 
Arm.  Lige  for  sig  saae  han  sin  Dødsfjendes 
mørke,  tindrende  Øine  og  hans  blinkende  Sværd. 
Dog  fik  han  sit  Sværd  af  Skeden,  men  først  i 
der  yderste  Øjeblik  og  blot  til  et  afmægtigt  For- 
søg paa  at  afbøde  det  dræbende  Hug.  Mo- 
gens   Munks    mægtige  Slagsværd    faldt,    ført    af 

begge  hans  Hænder,  med  en  saadan  Kraft, 
at  den  brede  Klinge  med  en  Øxes  Vægt  gik 
gjennem  Alt  og  kløvede  Jep  Muus's  Hjerneskal. 
Han  sank  af  Hesten  uden  at  give  en  Lyd  fra  sig. 

Saa  hurtigt  gik  dette  for  sig  og  vakte  saa 
stor  Rædsel,  at  ingen  af  de  Herrer,  som  rede 
med  Jep  Muus,  fik  Sværdet  af  Skeden.  Mogens 
Munks  Svende  holdt  sig  da  ogsaa  tilbage,  saa 
at  det  ikke  blev  nogen  Dræbning  i  stor  Stiil, 
som  Bjørn  Skaldre  saa  meget  havde  ønsket. 

»Nu  er  det  fuldbragt, «  sagde  Mogens  Munk. 
»Jeg,  Mogens  Pedersan,  er  Manden  derfor,  vider, 
det,  alle  I  Herrer,  som  ere  her  tilstede!  Æren 
for  at  have  fældet  denne  Nidding  tilkommer  mig, 
og  Skaden,  som  kan  følge  paa,  den  tager  jeg 
alene. 

»Mogens,«  raabte  Oluf  Geed  med  rystende 
Stemme,  »fly  det  Snareste  Du  kan!  Dette  vil 
volde  Din  Undergang.« 

»Af  Veien!«  lød  det  barske  Svar.  Hr.  Mo- 
gens rakte  det  blodige  Slagsværd  til  Kjeld  og 
gav  sin  Hest  af  Sporerne.  Alle  vege  til  Side 
for  ham,  og  i  et  Nu  var  han  henne  ved 
Karmen. 

Der  var  Alt,  som  det  skulde  være.  Bengt 
havde  glimrende  udfort  sit  Hverv,  som  fornem- 
melig var  at  sikkre  sig  Kirstens  Person  og  be- 
skjærme  hende.  Med  Claus,  Niklas  og  nogle 
andre  af  de  flinkeste    Karle    gjorde    han    et    saa 

pludseligt  og  kraftigt  Indhug  paa  Jep  Muus's 
Ryttere,  at  disse  ble  ve  fuldstændigt  overrump- 
lede og  efter  en  kort  og  temmelig  ublodig  Kamp 
toge  Flugten.  Derpaa  sprang  Bengt  af  Hesten, 
gik  hen  til  Karmen  og  raabte: 

»Kom  nu  flux,  Fru  Kirsten!  Vi  have  en 
opsadlet  Hest  med  til  Eder.' 

Men  i  det  Samme  kom  Mogens  Munk, 
fulgt  af  Bjørn  og  alle  Rytterne.  Hele  Styrken 
var  nu  samlet  og  omringede  Karmen,  hvor  Fru- 
erne sade  blege  og  stumme.  Mogens  Munk  steg 
af  Hesten,  gik  hen  til  Karmen,  rakte  Kirsten  sin 
Haand  og  førte  hende  ud  af  den.  Hendes  Aa- 
syn  var  dødblegt,  hun  stirrede  spørgende  paa 
ham  og  slap  ikke  hans  Haand. 

»Nu  er  I  Enke,  Fru  Kirsten,«  sagde  han; 
►jeg  tager  Eder  under  min  Beskjærmelse.« 

»Kirsten,«  raabte  Fru  Mette,  »rør  ei  ved 
den  Morder!  Hans  Haand  er  rød  af  Din  Huns- 
bondes  Blod.«: 

Da  skreg  nogle  af  Fruerne  op  og  sprang 
som  i  Vildelse  af  Karmen. 

»Værer  uden  Frygt,«  raabte  Mogens  Munk. 
»Der  skal  ikke  vorde  krummet  et  Haar  paa 
Eders  Hoveder.  Der  er  intet  Blod  flydt  uden 
den  Niddings,  som  jeg  vog,  fordi  han  ranede  fra 
mig,  hvad  mit  var,  og  hvad  jeg  nu  tager  igjen. 
Kom,  nu  flux  i  Sadlen  og  afsted!« 

Henning  førte  Hesten  frem,  Mogens  Munk  tog 

Drcnnir.gens  Jomfruer.  ->j 


Kirsten  i  sine  Arme  og   løftede    hende    op    paa 
den,  idet  han  sagde: 

»Min  Hjertenskjær,  skjelv  ei  saa!  Kom  her; 
Foden  i  Boilen  og  Tøilen  sikkert  i  Haanden! 
Evner  Du  at  holde  Dig  i  Sadlen?« 

Hans  dybe  Røst  fik  saa  blød  en  Klang; 
hans  ganske  Hjerte  laae  i  den,  og  for  første 
Gang  lød  det  fortrolige  Du  til  hende. 

»Ja, «  raabte  hun  og  greb  Tøilen.  »blot  fort, 
blot  fort!« 

Saa  sprang  han  i  Sadlen,  og  de  rede  derfra 
op  gjennem  Allerum  og  videre  ind  i  Landet. 
Det  gik  fremad  uden  Standsning,  indtil  de  silde 
om  Aftenen  naaede  Ørkelynge,  hvor  de  fik 
Natteherberge.  Saa  langt  fulgte  den  hele  Skare 
dem;  men  her  aftakkede  Hr.  Mogens  de  ærlige 
Skjelmer  fra  Hallandsaas.  De  fik  en  rigelig 
Pengeløn  og  spredtes  saa  som  Avner  for  Vinden  ; 
kun  Gøste,  Claus  og  Niklas  bleve  i  Hr.  Mogens's 
Brød  og  fulgte  ham  fremdeles. 

De  nærede  nu  ikke  mere  Frygt  for  at  blive 
forfulgte,  hvorfor  de  holdt  Rast  en  heel  Dag  i 
Ørkelynge.  Her  skulde  de  ogsaa  tage  Afsked 
med  Bjørn  Skaldre,  som  nu  vilde  skilles  fra 
dem  og  drage  Sønder  paa  ad  Hjemmet  til. 
Derom  talte  de,  da  de  sade  sammen  ved  deres 
tarvelige  Maaltid  i  Krostuen,  og  Ingen  skulde  nu 
paa  disse  fire  glade  Mennesker  seet,  at  de  kom 
fra  et  blodigt  Stevne.    Saa  fortrolig  var    den    da- 

levende  Slægt  endnu  med  Blodsudgydelse,  naar 
det  kom  til  Stykket,  næsten  ligesaa  staalsat  og 
ikke  synderlig  mere  christelig  end  de  hedenske 
Forfædre. 

Mogens  Munk  selv  teede  sig  som  en  Mand, 
fra  hvis  Bryst  en  svær  Steen  er  falden,  og  som 
efter  lang  Tids  Tynge  omsider  aander  frit;  og 
Kirsten  havde  nu  ganske  gjenvundet  sin  Fat- 
ning. Af  hendes  Øine  straalede  Kjærlighed, 
den  dybe,  selvbevidste  Kjærlighed,  i  hvilken 
der  ikke  er  Skygge  af  Tvivl.  Dog  teede  hun 
sig  stilfærdigt,  og  der  kom  kun  faa  Ord  over 
hendes  Læber.  Bengt  var  munter  og  meget 
talende;  kun  Bjørn  Skaldre    saae   lidt  suurt. 

»Jeg  beklager  oprigtigt,«  sagde  Hr.  Mogens 
til  ham,  »at  vi  nu  skulle  skilles;  og  saa  have  vi 
endogsaa  ikke  Andet  i  Afskedsbægeret,  end 
dette  sure  01. 

»DetEne  bør  svare  tildetAndet,  «sagdeBjørn. 
Den  Dyst  er  ingen  bedre   Drik   værd;    jeg    fik 
jo  end  ikke  mit  Sværd   løftet   til    Slag.     Kværn- 
bider  var  nidkjær  og  tog  hele  Æren.« 

Bjørn,«  svarede  Hr.  Mogens,  »skal  jeg, 
der  er  et  Barn  mod  Eder  i  Alder,  prædike  For- 
nuft for  Eder? 

»Fornuft?«  spurgte  Bjørn.  »Saamænd,  jeg 
trænger  dertil,  eftersom  jeg  til  ingen  Gavn 
rustede  mig;  jeg  kunde  lige  saa  gjerne  bleven 
til  Huse.« 

37* 

»Der  feiler  I  vidt,«  svarede  Hr.  Mogens. 
>Kun  derved,  at  vi  kom  med  saa  stor  en  Styrke, 
lykkedes  Anslaget  og  blev  saa  ublodigt,  dog 
ikke  at  forglemme  vore  Folks  Lydighed  og 
Sammenhold.  Det  er  vel,  Bjørn,  at  ingen  uskyl- 
dig, sagesløs  Mand  mistede  Livet,  og  at  der 
ikke  hefter  Blod  ved  Eders  Klinge.  Nu  vil  I 
og  Bengt  slippe  lempeligt  derfra.  * 

»Vi  ville  ikke  krybe  i  Skjul,  men  bære  vor 
Part  af  Ansvaret,«  sagde  Bengt.  »Naar  blot  I 
bjerger  Eder.« 

-Det  staaer  til  at   haabe, «    svarede   Mogens 

Munk. 

»Hvad  vil  I  da  nu  foretage  Eder?«    spurgte 

Bjørn. 

»Hvad  vil  Dronningen  sige?  spurgte  Kirsten. 

»Ei, «  svarede  Mogens  Munk,  »hun  er  langt 
borte;  men  naar  jeg  forliger  mig  med  Fræn- 
derne, vedkommer  den  Sag  jo  ikke  hende.  Først 
maa  jeg  bringe  Kirsten  i  Sikkerhed,  jeg  har 
sagt  hende,  hvorhen  vi  drage  —  til  Bo  Stensøn. 
Paa  Egesø  oppe  i  Smaaland  skal  hun  sidde  hos 
Karen  og  der  hendrage  Sørgeaaret;  Bengt  ind- 
gav mig,  uden  at  vide  det,  den  Tanke.  Vi  ere 
ham  nu  stor  Tak  skyldig.  Fru  Kirsten,  sted 
ham  til  Haandkys!«   — 

Den  næste  Morgen  forlod  Bjørn  dem,  men 
han  fik  det  Løfte  med,  at  de  vilde  gjeste  ham 
ad    Aare,    naar  Brylluppet   havde    staaet.     Selv 

droge  de  op  til  Bo  og  Karen,  som  modtoge 
dem  med  aabne  Arme. 

De  Dage,  som  Kirsten  nu  kom  til  at  hen- 
leve hos  sin  Barndomsveninde,  hørte  til  de  lyk- 
keligste i  hendes  Liv.  Trygt  sad  hun  under 
Bos  Beskjærmelse  paa  den  vel  befæstede  Gaard 
i  Skovens  Skjul,  delte  Karens  Glæde  over  den 
liden  Søn,  hun  nu  havde  ved  sit  Bryst,  gjennem- 
levede  atter  med  hende  i  Aanden  de  udstaaede 
Lidelser,  fældede  Taarer  over  Elseby  og  bad 
for  hendes  Sjæl,  som  hun  havde  begjæret;  men 
i  hele  det  Aar  saae  hun  ikke  sin  Hjertensven. 

Der  kom  imidlertid  kun  gode  Tidender  fra 
ham.  Han  var  kommen  til  Forlig  med  Jep 
Muus's  Frænder,  som  tildeels  vare  Kirstens  egne. 
Han  betalte  en  høi  Mandebod  og  forpligtede  sig 
til  at  stifte  en  Sjælemesse  for  Jep  Muus.  Der- 
med vare  Arvingerne  tilfredse  og  delte  gladeligt 
Bøden  og  Arven.  Det  var  det  bedste  Forsvar 
for  Mogens  Munks  Daad,  at  intet  Menneske 
fældede  en  Taare  over  hans  Fjendes  Død.  Der 
gik  en  Glædesluftning  gjennem  Landet,  da  det 
blev  kundbart,  at  Samfundet  var  blevet  den 
Voldsmand  kvit. 

Saa  ganske  stod  Folket  paa  Mogens  Munks 
Side,  at  Dronningen  ikke  fandt  det  raadeligt  at 
røre  ved  Sagen.  Dog  gjorde  han  Alt  for  at 
formilde  hende,  og  en  god  Hjelp  i  saa  Hen- 
seende    ydede    ham     Kirstens     Brev     til     Bisp 

Peder.  Det  gjendrev  ganske  den  Beskyldning 
mod  hende,  som  hendes  Uvenner  ikke  undlode 
at  fremkomme  med,  nemlig  at  hun  skulde  have 
staaet  i  Forbindelse  med  Mogens  Munk  og  været 
den  egentlige  Anstifter  af  Drabet.  Vel  kom 
hverken  hun  eller  Hr.  Mogens  nogensinde  i 
Gunst  hos  Dronningen,  men  han  fik  dog  store 
Læn  og  blev  en  af  Rigets  mest  formaaende 
Mænd. 

Da  Sørgeaaret  var  omme,  stod  Brylluppet 
paa  Næs.  Kirstens  Værge,  hendes  Farbroder, 
gamle  Jacob  Axelsøn,  bed  i  det  sure  Æble  og 
gav  hende  til  Mogens  Munk.  Ikke  blot  Bo 
Stensøn  og  Karen  samt  Bjørn  og  Bengt  vare 
med  til  Brudefærden  ;  ogsaa  Birthe  og  Gøste,  Mar- 
tha og  Claus  fulgte  deres  Herskab  til  Næs,  og 
Hr.  Mogens  indfriede  rigeligt  sine  Løfter  saavel 
til  dem,  som  til  Niklas,  hvem  han  hjalp  til  For- 
lig og  Fred.  Endnu  i  mange  Aar,  sad  den 
snilde  Krovært  i  Kinna,  vel  kjendt  blandt  alle 
Veifarende,  som  gjerne  lyttede  til  hans  Fortæl- 
ling om,  hvorledes  det  gik  til,  at  Hr.  Mogens 
vog  Jep  Muus.  — 

Men  trods  al  Kjærlighedslykke  og  Medgang 
havde  Mogens  Munk  dog  en  Torn  i  Kjødet,  og 
det  var  Abraham  Brodersøns  stedse  stigende  Rig- 
dom og  Vælde.  Bisp  Peder  syntes  at  skulle 
faae  Ret;  Hr.  Abraham  lod  til  at  være  en  Mand 
med  mange  Liv,  og  som  formaaede  at  reise  sig 

fra  ethvert  Fald  med  nye  Kræfter.  Fast  som 
Varbergs  Klippe  i  Havets  Bund  stod  han  frem- 
deles i  Dronningens  Gunst,  hoit  hævet  over  alle 
sine  Jevnlige. 

vNaar  faae  vi  Ram  til  ham,«  sagde  Hr. 
Mogens  en  Dag  til  Kirsten,  da  han  var  vendt 
hjem  fra  en  Herredag  og  der  ret  havde  faaet 
Hr.  Abrahams  Overmagt  at  fornemme. 

O,  lad  hans  Vælde  ikke  volde  Dig  Ærg- 
relse/ svarede  Kirsten;  »Du  har  jo  selv  Nok  og 
formaaer  lige  saa  Meget  her  i  Jylland,  som  han 
i  Halland. 

»Det  ligner  ikke  Dig,  mit  Hjerte,«  svarede 
Hr.  Mogens,  »at  lade  al  Stolthed  fare  og  tænke 
saa  ydmygt.  Skulle  da  aldrig  alle  de  Mænd, 
som  han  kuede  og  ptyndrede  og  ikke  heller 
alle  de  Jomfruer,  hvem  han  krænkede,  vorde 
hevneder  Har  Du  forglemt  Elsebyr« 

»Onei,«  svarede  Kirsten;  »var  det  da  ikke 
mig,  der  fik  Dig  til  at  stifte  den  Messe  for 
hendes  Sjæl?« 

»Vel,«  svarede  Hr.  Mogens;  »men  hvad 
gavner  det  de  Levende,  at  hendes  Sjæl  er  bjer- 
get ?  Han,  som  tog  hendes  Ære  fra  hende  og  voldte 
hendes  Død,  farer  fort  med  sine  Skjændsels- 
gjerninger.  Naar  jeg  hører  Vigilien  over  Elseby 
blive  sungen,  da  bæres  det  mig  for,  at  jeg  seer 
en  Herrens  Engel  med  Retfærds  hevnende  Sværd 
gaae  igjennem  Kirken. 

»O,  forjag  de  mørke  Syner,«  bad  Kirsten. 
»Jeg  kan  ei  derfor,  men  Tanken  om  den  Dom- 
medag, Du  beder  til,  fylder  mit  Hjerte  med 
Angst.  Stedse  bæres  det  mig  for,  at  kommer 
den,  da  vilde  vi  faae  svære  Tider  og  Ulykke 
ramme  os  selv.« 

»Vist  ikke,«  svarede  Hr.  Mogens,  idet  han 
klappede  hende  paa  Kind.  »Dine  Syner  ere 
mørke,  ikke  mine.  Vorder  denne  Nidding  en- 
gang styrtet,  da  vil  det  lysne  op  for  alle  gode 
Mænd  og  Kvinder.« 

»Jeg  tænker  som  Du,«  svarede  Kirsten; 
»men  jeg  ønsker  ikke  Retfærds  Sværd  tiere  lagt 
i  Din  Haand.  Dyrt  kjøbte  vi  vor  Lykke.  Jeg 
takker  Gud  Herren  for  hvert  Aar,  der  hengaaer 
i  Fred,  og  naar  det  er  udrundet,  beder  jeg  om 
et  til  « 

Det  fik  hun  Held  til  at  gjøre  i  mange  Aar, 
saa  at  de  mørke  Syner  svandt,  og  hun  følte  sig 
tryg;  men  omsider  kom  dog  de  svære  Tider, 
hun  havde  frygtet,  og  med  dem  Englen  med 
Retfærds  hevnende  Sværd,  som  Hr.  Mogens 
havde  skuet  i  Aanden. 


OTTENDE  KAPITEL. 

VED    HIMMERIGS    DØR. 

1  yve  Aar  vare  henrundne,  og  hvert  af  dem 
havde  givet  Væxt  til  Abraham  Brodersøns  Rig- 
dom og  Magt.  Han  var  Herre  paa  otte  Slotte 
og  Eier  af  mere  Jordegods,  end  nogen  anden 
dalevende  Mand  i  Norden;  og  endnu  sad  han 
paa  Varberg,  hvor  han  havde  opdynget  en  for 
hine  Tider  umaadelig  Skat  af  Penge  og  Kost- 
barheder. Endelig  havde  han  for  et  Par  Aar 
siden  atter  taget  sig  en  Hustru,  som  var  af  stor 
Æt  og  tilførte  ham  en  betydelig  Medgift.  Han 
førte  større  Pragt  og  red  med  fiere  Svende,  end 
Dronningens  Fostersøn,  Kong  Erik  selv. 

I  tretten  Aar  havde  denne  baaret  Kronen, 
sig  selv  til  liden  Glæde,  men  heller  ikke  Rigerne 
til  stor  Skade.  I  hans  Fru  Moders  stærke  Haand 
laae  Tøilerne,  og  hun  sagde  stedse  og  det  med 
god  Grund:     vi  vide  mere,  end  han!       Gav  hun 

noget  af  sin  Magt  bort,  da  var  det  ikke  til  den 
unge  vankelmodige  Konge  med  det  heftige  Sind 
og  de  uberegnelige  Luner,  men  til  Mænd,  paa 
hvis  Indsigt,  Kraft  og  Troskab  hun  kunde  stole. 
Øverst  i  disse  Mænds  Række  stod  fremdeles, 
hver  paa  sit  Felt,  Bisp  Peder  og  Abraham  Bro- 
dersøn. Kong  Erik  havde  maattet  sande  sin  Faders 
Ord,  at  førend  han  vandt  Abraham  Brodersøn 
over,  vilde  han  Intet  gjelde;  men  det  var  hidtil 
ikke  lykkedes  ham.  Endnu  havde  han  Dron- 
ningens mægtige  Yndling  paa  Siden  af  sig,  ja 
han  maatte  endogsaa  stundom  staae  til  Skamme 
for  ham. 

Da  oprandt  Aaret  141  o,  og  Kampen  om 
Sønderjylland  brød  løs.  Dronning  Margrethe 
havde  allerede  i  nogen  Tid  været  optagen  af 
denne  hendes  Livs  sidste  Stordaad,  som  snart 
saa  sørgeligt  skulde  blive  afbrudt  ved  hendes 
Død,  nemlig  Gjenerhvervelsen  af  Sønderjylland. 
Med  sin  sædvanlige  Snildhed  havde  hun  uden 
Sværdslag  erhvervet  den  største  Part  af  Hertug- 
dømmet, da  Begivenhedernes  Gang  og  Kong 
Eriks  Utaalmodighed  sønderrev  det  fine  og  dog 
stærke  Net,  hun  ved  fagre  Ord  og  Guld  havde 
spundet  om  Danmarks  Dødsfjender.  Kong  Erik 
erklærede  Krigen,  mens  hans  Fru  Moder  var 
høit  oppe  i  Sverrig,  og  nu  kom  de  svære  Tider, 
Kirsten  havde  seet  i  sine  mørke  Syner. 

To  Hære  bleve  udsendte.    Den  ene  rykkede 

ind  fra  Jylland  og  blev  anført  af  Mogens  Munk 
og  Henrik  Skarpenberg;  den  anden  kom  tilsøes 
og  blev  ført  af  Abraham  Brodersøn.  Kong  Erik 
fulgte  med  den  sidste,  som  forst  landede  paa 
Ærø,  og  da  denne  0  var  undertvungen,  skibede 
til  Als.  Nordborg  havde  alt  overgivet  sig,  og 
nu  laae  Hæren  for  Sønderborg  Slot. 

Det  trak  ud  med  Beleiringen,  og  dette  vakte 
Kong  Eriks  Misfornøielse,  uagtet  det  i  hine  Ti- 
der var  det  sædvanlige,  naar  den  angrebne  Fæst- 
ning blev  tappert  forsvaret:  thi  saa  længe  man 
ikke  kjendte  til  Artilleri,  eller  dette  var  i  sin 
Barndom,  var  Angrebsvaabnene  langt  svagere  end 
Forsvarsmidlerne.  At  udhungre  en  stærk  Fæst- 
ning var  næsten  det  eneste  Middel  til  at  faae 
Bugt  med  den.  Formodentlig  var  da  Hr.  Abra- 
ham uden  Skyld ;  men  i  hvert  Fald  mente  han 
det  selv. 

Dog  opførte  han  sig  ikke  ved  denne  Lei- 
lighed  overmodigt,  men  gjorde  tvertimod  et  For- 
søg paa  at  formilde  den  vrede  Konge.  Med  sin 
sædvanlige  Kløgt  betænkte  han  Kongens  fjendt- 
lige Stemning  imod  ham  og  den  for  ham  selv 
mindre  heldige  Omstændighed,  at  Dronning 
Margrethe  var  langt  borte.  Han  gjorde  da  en 
Banket  i  Leiren  til  Ære  for  Kongen  og  indbød 
alle  Riddere  og  ansete  Høvedsmænd  ved  Hæren 
til  den. 

Det  var  den  25de  August,  en  smuk,  solklar 

Høstdag.  I  Skyggen  af  nogle  ærværdige  Ege, 
som  stode  ved  Hr.  Abrahams  Telt,  havde  han 
ladet  opsætte  et  langt  Bord,  omgivet  med  Bænke, 
og  for  Enden  stod  der  en  med  Skarlagen  prydet 
Stol  til  Kongen.  Bordet  var  skjøndt  dækket; 
det  straalede  af  den  rige  Værts  mange  Sølv-  og 
Guldbægere  og  bugnede  af  lækkre  Madvarer 
og  store  Stobe  med  stærkt  01  og  ædel  Viin. 
En  mild  Vind  bevægede  nu  og  da  Træernes 
Blade,  saa  der  gik  Solglimt  over  Bordet  og  alle 
de  af  Staal  og  Guld  glindsende  Krigere,  som 
sade  om  det.  Vel  sad  Kongen  i  Høisædet  og 
hans  Vært  blot  paa  en  simpel  Foldestol  ved 
hans  Side;  men  dog  overstraalede  Hr.  Abraham 
sin  Herre  i  Pragt. 

Hans  ridderlige  Ziirlighed  var  ellers  veget  fra 
ham.  Han  var  nu  en  Mand  paa  henved  tre- 
sindstyve Aar,  besværet  ved  sit  Legemes  Fedme 
og  med  en  skaldet  Isse.  Hans  før  saa  fyrige 
Øine,  der  havde  daaret  saa  mange  Kvinder, 
skuede  sløvt  og  mat,  naar  han  ikke,  som  nu, 
opildnedes  af  Viin,  og  hans  svære  Træk  vare 
slappe.  Dog  var  hans  Mine  mere  hovmodig, 
end  nogensinde,  og  hans  fordum  skjønne,  men 
nu  af  et  heelt  Livs  Lidenskaber  og  Vellevnet 
vanheldede  Aasyn,  havde  fæstnet  sig  i  en  Form, 
som  gjorde  det  frastødende. 

Han  varetog  imidlertid  sine  Pligter  som 
Vært    med    en    eammel    Hofmands    Fiinhed    og 

Sikkerhed.  Han  viste  sin  kongelige  Gjest  al 
den  Ære,  der  tilkom  ham,  og  drak  Herrerne 
flittigt  til,  idet  han  lod  falde  smigrende  eller 
skjemtefulde  Ord.  Alle  viste  de  ham  Ærbø- 
dighed, men  under  de  glatte  Smiil  og  de  høviske 
Ord  dulgte  sig  Had,  Lede,  Foragt  eller  Frygt. 
Ingen  vovede  mere  at  røbe  sit  sande  Sindelag 
eller  røre  ved  Abraham  Brodersøn,  saa  stærk 
og  uantastelig  syntes  hans  Stilling  at  være.  Hvo 
af  hans  mange  Fjender  og  Misundere,  som  nu 
sad  ved  hans  Bord  og  bøiede  sig  for  ham, 
Dronningens  mægtige  Yndling  og  Hærens  øverste 
Befalingsmand,  tænkte  sig  Andet,  end  at  Hr. 
Abraham  vilde  gaae  ukrænket  i  sin  Grav,  kun 
segnende  under  Vægten  af  Lykkens  rige  Gaver 
og  sit  Vellevnet  ?  Og  dog  skulde  den  stolte  Byg- 
ning, han  havde  brugt  et  heelt  Liv  til  at  opføre, 
falde  for  et  Vindkast  og  styrte  i  Gruus  i  et 
Nu.  Sværdet  lynede  over  hans  Hoved,  og 
Enden  var  der. 

Hvorledes  gik  det  til?  Hvad  bevirkede  et 
saa  pludseligt,  i  Nordens  Historie  næsten  uhørt 
Fald?  Ja,  hvorledes  samle  Luftens  skjulte  Kræf- 
ter sig  efter  hemmelighedsfulde  Love,  saa  at 
Himlen  pludseligt  formørkes ,  Tordenskyen  er 
der,  og  Uveiret  bryder  løs?  Harmen  over  Abra- 
ham Brodersøns  mange  uretfærdige  Handlinger, 
hans  bundløse  Rænkefuldhed,  umættelige  Penge- 
gridskhed,     utæmmelige    Vellyst    og    Ubluhed, 


590 

Misundelsen  over  hans  exempelløse  Lykke , 
Rigdom  og  Magt,  det  var  de  skjulte  Kræfter, 
som  svævede  i  Samfundsluften ;  men  Gnisten, 
som  tændte  Lynet  og  fremkaldte  Udslaget  det 
var  Kong  Eriks  længe  ulmende  Forbittrelse  over 
sin  egen  Vanmagt. 

Pludseligt  hørtes  der  Larm  bag  Teltet,  høi- 
røstet  Tale  og  et  forbittret  Raab.  Hr.  Abraham 
bød  sin  Svend  at  gaae  hen  og  see,  hvad  der 
var  paa  Færde,  da  en  Bonde  med  en  ung  Pige 
ved  Haanden  sled  sig  løs  fra  nogle  Landse- 
knegte,  som  vilde  holde  ham  tilbage,  gik  hen 
til  Kongen  og  raabte,  idet  han  pegede  paa 
Pigen: 

»Herre  Konge,  dette  er  min  Datter;  hun 
er  i  Nattens  Mørke  bleven  tagen  med  Vold 
og  krænket  af  en  af  Dine  Mænd.  Jeg  har  ført 
hende  hid,  for  at  hun  skal  udpege  Niddingen, 
og  er  Du  mere  end  Konge  af  Navn,  da  vil  Du 
straffe  ham,  som  har  brudt  den  Fred,  Du  og 
alle  Dine  Høvedsmænd  svoer  og  lyste  over 
Landet.« 

Alle  stirrede  forundrede  paa  Bonden,  en 
høi,  velvoxen  Sønderjyde,  hvis  djærve  Aasyn 
blussede  af  Forbittrelse;  dernæst  paa  Pigen,  som 
var  fager  og  velskabt,  men  hendes  Aasyn  var 
opsvulmet  og  vanheldet  af  Graad. 

-See  Dig  om,  Barbara,  og  siig,  om  han 
er  her!« 

Hun  løftede  sit  Hoved,    og  da    hendes   Blik 

faldt  paa  Hr.  Abraham,  raabte  hun :     Det  er  ham,« 
og  brast  i  heftig  Graad. 

Da  sprang  Kongen  op  fra  sit  Sæde.  Han 
kunde  kun  handle  i  Lidenskab,  men  naar  den 
kom  over  ham,  da  gik  han  stedse  lige  løs  paa 
Maalet,  saaledes  ogsaa  nu. 

Er  det  sandt,«  raabte  han,  idet  han  vendte 
sig  til  Abraham  Brodersøn,    »har  Du  gjort  detr 

»Herre,  Konge,«  begyndte  Hr.  Abraham 
med  usikker  Røst,  men  da  gik    Mælet   fra   ham. 

»Hvad     vil    Fru     Cæcilie     sige     til    dette  r 
raabte  en  af  hans  Venner  og  loe;   men   Spøgen 
slog  ikke  an.     Alle    saae    med    spændte    Blikke 
paa    Kongen,     som   ikke    havde    vendt     Øinene 
fra   Hr.  Abraham. 

»Jeg  læser  i  dit  Aasyn,«  sagde  han,  »at 
Pigen  siger  Sandhed.  Du  har  gjort  det-,  men 
saa  har  Du  krænket  den  Landefred,  Du  selv 
besvor,  og  Lovens  Straf  for  det  er  Døden.« 

Der  herskede  et  Øiebliks  Stilhed  i  Forsam- 
lingen. Det  forholdt  sig  som  Kongen  sagde, 
Lovens  Bud  var  Dødsstraf;  men  naar  var  det  blevet 
efterkommet?  Hvor  mange  Voldsmænd  fandtes 
der  ikke  i  alle  Stænder,  som  trods  deres  Mis- 
gjerninger  endda  levede,  ja  der  sad  ved  Hr. 
Abrahams  Bord  Mænd,  der  mere  end  en  Gang 
havde  fortjent  Døden,  og  i  hvis  Øine  en  Bonde- 
pige ikke  var  stort  mere,  end  et  Dyr.  Det 
vilde  altsaa  være  en  Strenghed   uden   Lige,    om 

Dødsdommen  blev  fældet  over  Hr.  Abraham,  og 
det  vilde  sikkert  aldrig  skeet,  hvis  Kong  Erik 
havde  været  ham  god,  og  hans  Brøde  ikke  havde 
været  Draaben,  der  omsider  fik  det  til  Ran- 
den fyldte  Bæger  til  at  flyde  over. 

Efter  et  Øiebliks  raadvild  Taushed  brød  det 
løs  som  en  Orkan.  Kongens  Yndling  og  høire 
Haand,  Tyskeren  Henrik  Kønigsmark,  brød  Stil- 
heden og  raabte: 

»Til  Blokken  med  den  Nidding;  vi  have 
kun  taalt  ham  altfor  længe!«  og  nu  rullede  der 
gjennem  Forsamlingen  en  Torden  af  vilde  Raab; 
men  da  de  forstummede,  lod  der  sig  dog  en 
advarende  Røst  høre.  Det  var  Niels  Sorteskaa- 
ning, som  tog  sin  gamle  Ven  i  Forsvar. 

»Aldrig  i  mine  Dage,«  sagde  han,  »har  jeg 
hørt,  at  der  er  blevet  gjort  slig  Kvalm  for  en 
Bondetøs's  Skyld.  Hør  ikke,  Herre  Konge, 
efter  disse  Skrigere,  som  ville  forlede  Eder  til — « 

Da  standsede  han  brat;  thi  i  det  Samme 
faldt  et  Par  Karle  af  Kongens  Huustropper,  som 
vare  blevne  hidkaldte,  over  Hr.  Abraham  og 
lænkede  hans  Hænder. 

»Dette  er  Galmandsværk,«   raabte  da  Niels. 

»Tæm  Din  Tungel«  sagde  Kong  Erik  og 
truede  ad  Niels  med  sin  knyttede  Haand. 

»Nei,  ved  min  Helgen,  omjeggjør,«  svarede 
Niels  djærvt.  »Det  skal  siges  Eder,  Herre 
Konge,    at    naar    I    midt    under    Krigen    lægger 

Mærens  øverste  Befalingsmand  i  Lænker,  dertil 
en  saa  prøvet  og  kyndig  Hærfører,  som  Hr. 
Abraham,  da  lammer  I  Eders  egen  Magt  og 
skader  Rigernes  Anliggender.  Dronningen  vil 
drage  Eder  til  Regnskab  for  dette.« 

»Det  bliver  min  Sag  at  komme  til  Rette 
med  Dronningen,«  svarede  Kong  Erik  hidsigt. 
Her  byder  og  befaler  jeg.  I  har  at  tie 
og  lyde ! 

»Hil  Kong  Erik!«  lød  det  rundt  omkring 
ham.     'Han  er  vor  Drot  og  ingen  Anden  1« 

Da  skjønnede  Hr.  Abraham,  at  hans  Dom 
forud  var  fældet  og  hans  Skjebne  afgjort.  Ra- 
seriet over  hans  Modstanderes  lette  Seir  blev  nu 
stærkere  end  Dødsangsten  og  gav  ham  Kraft 
til  en  sidste  Opblussen.  Han  reiste  sig,  saae 
sig  om  i  Kredsen  med  et  trodsigt  Blik  og 
sagde: 

»Hvo  af  Eder,  som  nu  anklage  mig  og 
raabe  paa  min  Død,  har  rene  Hænder  og  tør 
kaste  den  første  Steen  paa  mig?  Denne  hylende 
Tøs  og  hendes  Skjelm  af  en  Fader  gjør  min 
Brøde  større,  end  den  er;  men  selv  om  den  var 
aldrig  saa  stor,  havde  jeg  dog  ikke  fortjent  slig 
haard  Medfart  af  Eder,  Kong  Erik!  Naar  hand- 
lede jeg-  Eder  imod  ?  Var  jeg  ikke  stedse  Kronen 
en  lydig  og  tro  Tjener  og  forglemte  jeg  nogen 
Tid  den  Taknemmelighed,  jeg  skylder  Eders 
Fru    Moder,    vor    naadige    Dronning?    Men    det 

DronningeLS  Jomfruer.  3 S 

gjør  I,  naar  I  forgriber  Eder  paa  mig,  hvem  hurt 
nu  i  over  tyve  Aar  viste  Tillid  og  undte  sin 
Gunst.  Hende  alene  skylder  I  den  Krone,  I, 
bærer;  men  det  har  alt  mangen  Gang  angret 
hende,  at  hun  udvalgte  Eder  til  den  Ære  — « 

»Slaa  ham  paa  Munden,  knevl  ham!«  raabte 
Henrik  Kønigsmark;  men  Hr.  .Abraham  foer  fort 
og  raabte : 

»En  ussel  Konge  er  I!  Forbandet  være  I! 

Da  overdøvede  et  rasende  Skrig  hans  Røst, 
og  Kong  Erik  drog  sin  Dolk,  som  om  han  vilde 
styrte  løs  paa  ham  og  fælde  ham  uden  Dom ; 
men  nogle  af  Herrerne  kastede  sig  imellem.  Hr. 
Abraham  blev  ført  til  sit  Telt  og  en  stærk  Vagt 
sat  udenfor. 

Endnu  samme  Dag  blev  Retten  sat  og 
Dommen  fældet.  Da  Hr.  Abraham  ikke  kunde 
fragaae,  at  han  havde  ladet  Pigen  bortføre  med 
Magt  fra  hendes  Faders  Gaard,  blev  han  dømt 
til  at  miste  Liv  og  Gods  og  halshugges  med 
Sværdet.  Straffen  skulde  fuldbyrdes  anden  Da- 
gen efter;  altsaa  gav  man  ham  dog  en  Dags 
Frist,  for  at  han  kunde  berede  sig  til  Døden. 

»Hans  Hoved  skal  falde,«  sagde  Kong  Erik. 
»Denne  Nidding  skal  udryddes  af  Jorden;  men 
vi  ville  ikke  myrde  hans  Sjæl. 

Han  vilde  derfor  sende  sin  Skriftefader, 
Munken  Arnold,  han  som  senere  blev  Bisp  i 
Strengnæs,  til  ham;  men  da  kom  en  Pilegrim  til 

Kongens  Telt  og  begjærede  Hans  Naade  i  Tale. 
Det  var  en  midaldrende  Mand,  hvis  Ryg  var 
bleven  bøiet  for  Tiden.  Hans  Aasyn  var  ma- 
gert, furet  og  stærkt  brunet  af  Solen  \  men  hans 
store,  lyse  Øine  vare  klare,  Blikket  selvbevidst 
og  gjennemtrængende.  Der  udstraalede  fra 
disse  Øine  et  Aandens  Lys,  som  gav  det  ud- 
tærede Aasyn  et  sjeldent  Præg  af  Sjæls-Reenhed, 
og  over  hans  Person  var  der  saa  stor  Værdighed, 
at  Livdrabanterne,  som  stode  ved  Indgangen  til 
Kongens  Telt,  modtoge  ham  med  Ærbødighed 
og  strax  meldte  ham  til  Kongens  Kammersvend. 

Han  blev  indladt  og  havde  nu  en  lang 
Samtale  i  Enrum  med  Kongen.  Derpaa  blev 
Kongens  Skriftefader,  Broder  Arnold,  tilkaldt, 
og  Følgen  af  Forhandlingen  mellem  Kongen  og 
de  to  geistlige  Mænd  blev,  at  det  blev  over- 
draget Pilegrimen  at  høre  Hr.  Abrahams  Skrifte- 
maal  og  berette  ham.  Dette  forundrede  Alle; 
men  da  nogle  af  Herrerne  spurgte  Broder  Ar- 
nold, hvo  den  fremmede  Munk  var,  og  af  hvad 
Aarsag  han  havde  givet  det  Hverv,  at  berette 
Hr.  Abraham,  fra  sig,  svarede  han: 

»Det  er  en  hellig  Mand,  ret  skikket  til  at 
vadske  den  sorteste  Sjæl  hvid.  Hr.  Abraham 
kommer  der  i  gode  og  skrappe  Hænder.  Dog 
ønsker  han  ikke  at  være  kjendt;  men  hvad  mig 
angaaer,  da  er  jeg  vel  tilfreds  med,  at  jeg  slip- 
per   for  at  høre    Hr.    Abrahams    Synderegister; 

det  maa  være  saa  langt,  at  Dagen  ikke  vilde 
forslaae  til  at  komme  igjennem  det.  Desuden, 
tilføiede  han,  »vilde  det  falde  mig  svært  at  gaae 
den  høviske  Herre  saa  haardt  paa  Klingen-,  han 
viste  mig  stedse  sømmelig  Agtelse.« 

Da  Pilegrimen  traadte  ind  i  Teltet  til  Hr. 
Abraham,  fandt  han  denne  siddende  i  sin  Folde- 
stol med  Hænderne  i  Skjødet  og  stirrende  hen 
for  sig  med  et  tomt  Blik.  Han  rettede  sig,  saae 
vredt  til  den  Fremmede  og  spurgte  barskt: 

»Hvo  er  I,  og  hvad  vil  I?« 

»Jeg  er  en  Guds  og  Kirkens  Tjener  og  vil 
frelse  Eders  Sjæl  fra  Skærsildens  Pine,«  lød  Svaret. 

»Jeg  kjender  Eder  ikke,«  sagde  Hr.  Abra- 
ham.    »Hvo  skikkede  Eder  hid?- 

»Hans  Naade  Kongen,«  svarede  Pilegrimen. 

»Ei  saa,«  sagde  Hr.  Abraham  med  Bitter- 
hed. »Jeg  kan  tænke,  at  Hans  Naades  egen 
Skriftefader  nu  er  for  god  til  mig.« 

^Saaledes  forholder  det  sig  ikke,«  svarede 
Pilegrimen.  »Kongen  vilde  skikket  Hr.  Arnold 
til  Eder,  Herre,  men  da  kom  jeg  og  bød 
mig  til.« 

»Af  hvad  Aarsag?«  udbrød  Hr.  Abraham 
og  reiste  sig  brat,  saa  hans  Lænke  raslede. 
»Hvo,  i  Djævelens  Navn,  er  Du?« 

»Kald  ikke  paa  den  Onde,«  lød  Svaret. 
»Han  er  nær  nok  og  lurer  paa  Eders  Sjæl,  men 
see  ret  paa  mig!  Gjenkjender  I  mig  ikke?« 

Da  Hr.  Abraham  stirrede  paa  Pilegrimen 
uden  at  give  Svar,  sagde  denne: 

»Nu,  det  er  troligt  nok.  Aarene  og  Livets 
haarde  Prøvelser  har  rakket  mig  slemt.  Jeg  er 
Elsebys   Broder,    Olaf  Anderson    af  Vadstena. » 

Da  sank  Hr.  Abraham  ned  paa  Stolen ;  men 
reiste  sig  lidt  efter  igjen  og  udbrød  i  stor  Op- 
hidselse: 

»I  er  kommen  for  at  tage  Hevn?  Dette  er 
da  Kronen  paa  Værket,  at  Pommerinken  sender 
mig  den  Værste  til  at  pine  min  Sjæl.  Hvorledes 
kommer  I  her?  Har  Djævelen  ført  Eder  hid  gjen- 
nem  Luften?  Pak  Eder!  I  faaer  ikke  flere  Ord 
af  min  Mund.«  *    '■ 

»Herre,«  svarede  Olaf  sagtmodigt  og  mildt, 
»fat  Eder  og  hør  mig  en  liden  .Stund!  Ikke  er 
jeg  kommen  for  at  tage  Hevn;  nei,  for  at  gjen- 
gjelde  Ondt  med  Godt.  I  Varbergs  Kjelder- 
gang,  hvor  jeg  forraskede  Eder  med  stakkels 
Elseby,  der  kom  jeg  ret  til  at  skue  ned  i  den 
Syndens  Afgrund ,  hvor  I  har  ravet  om  gjen- 
nem  hele  Eders  Liv,  saa  at  Ingen  bedre  end 
jeg  forstaaer,  i  hvilken  Pine  Eders  Sjæl  maa 
være  nu,  da  Domsbasunen  lyder  for  Eder.« 

»Ti  med  den    Snak!«    sagde    Hr.    Abraham. 
»Mine    Helgene,    Sanct    Laurentius    i    Lund    og   ■> 
Sanct    Lucius    i   Roeskilde,    hvem   jeg    byggede 
Altre,  de  ville  klare  for  mig.« 

»Lader  os  haabe  det,     svarede  Olaf.    »Tager 

I  mod  den  Bistand,  jeg  har  tilbudt  Eder, 
da  ville  vi  tale  mere  med  hinanden  derom. 
Først  vil  jeg  tale  lidet  om  mig  selv.  Sæt  Eder, 
Herre !  Jeg  vil  med  Eders  Tilladelse  tage  denne 
Stol  og  sætte  mig  hos  Eder.« 

Han  tog  en  Foldestol,  som  stod  i  en  Krog 
af  Teltet  og  satte  sig.  Hr.  Abraham  sank  ned 
i  sin  Stol  med  et  Suk,  og  Olaf  tog  atter  Ordet 
og  sagde : 

»Nu  tale  vi  sammen  som  gode  Venner! 
Min  Ven  skal  I  vorde,  forinden  jeg  gaaer  herfra, 
det  har  jeg  svoret!  Dog  er  det  fornødent,  at  I 
begriber,  hvorledes  det  er  gaaet  til,  at  jeg  har 
søgt  Eder  op.  At  jeg  for  tyve  Aar  siden  drog 
til  Rom  i  mit  Klosters  Ærinde ,  det  maa  være 
Eder  bekjendt.  Nu,  jeg  udrettede  Intet  der; 
drog  saa  til  det  hellige  Land,  blev  fangen  af 
Saracenerne  og  solgt  som  Træl  til  en  stor  Herre 
i  Marokko.  Siden  skiftede  jeg  flere  Gange 
Herre  og  døiede  meget  Ondt,  indtil  omsider  for 
et  Aar  siden  Hr.  Alfons,  Bispen  udi  Hispanien, 
kjøbte  mig  fri,  Gud  lønne  den  gode  Herre  der- 
for! Saa  vandrede  jeg  hjemad  paa  min  Fod, 
prisende  Gud  Herren  for  hans  Naade,  saa  I 
seer,  Herre,  at  ikke  kom  jeg  igjennem  Luften, 
og  allermindst  førte  Fanden  mig  hid.  Jeg  gik 
over  England  og  er  derfra  kommen  til  Søes  til 
Hamborg.  Der  traf  jeg  en  af  mine  Brødre  fra 
Vadstena,    som  var  paa  Udreise,    og    som    blev 

lieel  forfærdet  ved  at  see  mig,  hvem  han  troede 
død.  Af  ham  fik  jeg  Underretning  om,  hvad  der 
er  foregaaet  i  vort  Fødeland  i  de  mange  Aar, 
mens  jeg  vandrede  udi  Ørkenen.  Jeg  fik  da  at 
vide,  hvor  troløst  I  har  handlet  med  Elseby,  og 
hvor  sørgeligt  hun  endte.« 

Jeg  mente  det  ikke  ondt  med  hende,« 
sagde  Hr.  Abraham;  hun  teede  sig  som  en 
Vanvittig  og  var  over  al  Maade  hoffærdig.« 

»Skam  Eder,«  svarede  Olaf,  »ved  at  sige 
Sligt!  Gjør  intet  Forsøg  paa  at  rense  Eder, 
hvad  den  Sag  angaaer!  Det  skal  I  dog  vide,  at 
stor  Harme  greb  mig,  da  jeg  erfoer,  hvor  skæn- 
digt I  handlede  med  stakkels  Elseby,  og  da  jeg 
paa  Veien  herop  fornam,  at  I  var  her  paa  Als 
med  Hæren,  besluttede  jeg  at  trodse  alle  Farer 
og  vandre  hid  for  at  drage  Eder  til  Regnskab. 
Dog  see!  Da  jeg  i  Gaar  naaede  hertil,  erfoer 
jeg,  hvad  der  var  skeet.  Gud  Herren,  hvem 
Hevnen  tilhører,  havde  taget  Sagen  i  sin  Haand, 
og  nu  sidder  I  her  som  en  dødsdømt  Fange ! 
Da  ydmygede  jeg  mig  for  Herren  og  spurgte  ham 
i  Aanden:  hvad  skal  jeg  nu  gjøre?  Drage  forbi 
og  skaane  den  dødsdømte  Synder?  Nei,  lød  Sva- 
ret ;  gak  til  ham,  tal  Evangeliets  livsalige  Ord  til 
ham,  saa  at  han  angrer  og  hans  Sjæl  vorder  frelst ! 
Mindes  mine  Ord  —  elsker  Eders  Fjender,  vel- 
signer dem,  som  Eder  forbande,  gjører  dem 
Godt,  som  Eder  hade,   og   beder  for  dem,    som 

gjøre  Eder  Skade  og  forfølge  Eder!  —  Da 
prisede  jeg  Herren,  som  tog  Braadden  fra  mig, 
og  jeg  adlød  Kaldet.  For  at  staae  Eder  bi  i 
den  sidste  Strid,  derfor  er  jeg  kommen.  Hjelp 
nu  selv  til,  at  Naadens  korte  Stund  ikke  vorder 
spildt!« 

Hr.  Abraham  havde  viist  stor  Uro,  mens 
Olaf  talte.  Hans  stikkende  Blik  og  sammen- 
knugede Hænder  røbede  hans  Modvillie. 

»Munk,«  udbrød  han  nu,  »Du  er  fra  Din 
Forstand!  Hvor  kan  Du  elske  mig?  Læg  af  den 
hykkelske  Barmhjertighedsmaske  og  lad  mig 
see  Dit  sande  Aasyn!  En  ond  Aand  er  Du  og 
piner  min  Sjæl  med  djævelsk  Snildhed.« 

:  Ja,  -  svarede  Olaf,  idet  der  kom  Ild  i  hans 
Blik,  »Pine  maa  der  til,  det  skjønner  jeg  nu, 
Dit  Hjerte  er  ganske  forhærdet-,  men  var  det 
end  haardt  som  Flint,  saa  har  jeg  et  Sværd, 
som  kan  gaae  gjennem  det.  See  Dig  da  nu 
selv,  som  Du  er  —  et  med  Svig,  Vellyst  og 
ublu  Egenkjærlighed  beladt  Menneske,  en  Volds- 
mand og  Røver,  en  Tyran,  som  undertrykkede 
Alle,  hvem  Du  kunde  magte,  en  Fordærver  af 
Uskyld  og  rene  Sæder,  med  eet  Ord,  den  gro- 
veste Synder  af  alle  de  mange,  som  i  disse 
Tider  regjere  Verden  og  i  Æresskrud  hærje  og 
plyndre  og  nedtrampe  Alt.<-< 

Hr.  Abraham  blev  bleg  som  Døden,  hans 
Læber  bevægede  sig  og  han  løftede  sine  Hænder, 

som  om  han  vilde  værge  for  sig,  men  han  fik 
intet  Ord  frem.  Olaf  fattede  sig  og  foer  fort  i 
en  mildere  Tone: 

»See,  kjære  Herre,  der  malede  jeg  Eder  af, 
som  I  er  eller  har  været,  og  som,  det  skal  være 
tilstaaet,  mange  af  os  andre  kunde  blevet,  om 
vi  vare  komne  i  Fristelse,  og  vi  havde  faaet 
samme  Lykkens  vidunderlige  Medbør;  thi  vi  ere 
Alle  fra  Fødselen  af  onde.  Saa  sort  viser  sig 
Eders  Sjæl  at  være,  naar  Eders  Hovmods  Dække 
tages  af  den;  men  der  er  Mere,  som  blinder 
Eders  Øjne  —  den  Indbildning,  at  de  Gaver,  I 
skjenkede  til  Kirker  og  Klostre  og  de  Messer, 
I  stiftede,  og  som  ville  blive  stiftede  efter  Eders 
Død,  ved  deres  egen  Magt  kunne  frelse  Eders 
Sjæl.  Lad  den  hellige  Kirkes  Forbøn  være  god 
som  en  Medhjelp,  jeg  vil  ikke  benegte  det ;  men 
det  er  dog  min  Tro,  at  et  angerfuldt  Hjerte 
gjelder  mere  hos  Gud  end  et  Bjerg  af  Guld,  og 
at  Gaverne  ere  ganske  spildte,  naar  Giveren  ved 
dem  mener  at  have  erhvervet  sig  et  Fribrev  paa 
at  synde.  Er  Eders  Sjæl  ubodfærdig,  hader  I 
ikke  Eder  selv  og  afskyer  det  Onde,  I  gjorde; 
begræder  I  det  ikke  med  Angerens  bittre  Taarer, 
da  vil  det  intet  gavne  Eder,  om  saa  alle  Jordens 
Præster  sang  som  Serafer  i  Chor,  og  tusinde 
Kjerter  brændte  paa  Altrene  ved  den  Messe. 
Spildt  og  omsonst  vil  det  Alt  være,  Bøn,  Messe- 
sang   og  Blus,    hvis  I  ikke    bringer  Gud  Herren 

det  eneste  Offer,  som  behager  ham  og  som  kan 
rense  Eder,  et  bodfærdigt,  angrende,  sønderknust 
Hjerte.« 

Hr.  Abraham  lyttede  med  spændt  Opmærk- 
somhed til  den  Tale,  og  da  Olaf  taug,  viste  der 
sig  et  skadefro  Glimt  i  hans  Øine.  Ved  sine 
Samtaler  med  Dronningen  og  Bisp  Peder  var 
han  bleven  vel  kjendt  med  det  Røre,  som  alle- 
rede dengang  var  opstaaet  i  den  aandelige  Ver- 
den, og  til  hvilken  Fru  Birgitte  for  Nordens  Ved- 
kommende havde  givet  Stødet.  Han  havde  og- 
saa  hørt  om  Englands  store  Reformator  Wicleff, 
som  for  ikke  mange  Aar  siden  endnu  levede, 
og  Olaf  havde  jo  sagt,  at  han  var  dragen  hjem 
over  England.  Med  sit  naturlige  Skarpsind  drog 
han  sine  Slutninger  og  skjønnede  strax,  livad 
der  dølgede  sig  bag  Olafs  Tale. 

»Du  er  en  Kjætter!«  raabte  han.  :  Ikke  skal 
Du,  en  Lærling  af  den  gale  Seerske  i  Vadstena, 
faae  Held  til  at  tage  min  Tro  fra  mig,  saa  min 
Sjæl  farer  ned  i  Helvedes  Pøl.  Viig  fra  mig, 
Satan!  Gaaer  Du  ikke  nu,  da  giver  jeg  Dig  an, 
og  Enden  skal  blive  værre  for  Dig  end  for  mig. 
Paa  Baalet  skal  Du  brændes,  og  det  vil  være 
en  Trøst  for  mig  at  vide,  naar  jeg  lægger  mit 
Hoved  paa  Blokken.« 

Da  saae  Olaf  paa  ham  med  saa  livsaligt  et 
Smiil,  at  det  skar  ham  i  Hjertet,  vendte  sit 
brændende  Blik  opad  og  sagde : 

»O  ja,  det  vilde  være  en  skjøn  Død  og 
herligt  at  vorde  indlemmet  i  Martyrernes  hellige 
Skare,  som  jubler  om  Guds  Throne  og  Lammet ! 
Mit  Legeme  er  affældigt,  Livet  har  intet  Værd 
mere  for  mig.  Jeg  gaaer  dog  kun  herfra  for  at 
slæbe  mig  op  til  min  gamle  Klosterbo  og  døe 
der  i  min  Celle.  Gjør  det  da,  Herre!  Giv  mig 
an  for  Broder  Arnold,  da  vil  jeg  komme  i  gode 
og  faste  Hænder,  og  da  vil  min  eneste  Sorg 
være,  at  jeg,  som  kom  i  en  god  Hensigt,  ganske 
skød  Maalet  forbi.  I,  Herre,  er  den  Første,  for 
hvem  jeg  har  ladet  Sandhedens  nye  Lys  skinne, 
I,  som  trænger  haardere  til  Guds  Naade,  end 
nogen  anden  Synder,  jeg  kjender.  Eder  havde 
jeg  udkaaret  til  at  høste  Førstegrøden  af  den 
himmelske  Sæd,  der  er  bleven  nedlagt  i  mit 
Hjerte  og  see  —  jeg  udrettede  Intet;  ja,  jeg 
gjorde  kun  Ondt  værre;  fra  en  Synder  er  I  nu 
bleven  til  en  Djævel  med  Fortabelsens  Døds- 
mærke paa  Eders  Aasyn. 

Sveden  stod  Hr.  Abraham  paa  Panden. 

»Ti,  Munk,«  sagde  han,  ?Du  gjør  mig  van- 
vittig!« 

»Det  er  ikke  saa  vel,«  svarede  Olaf,  »I  er 
ved  Eders  fulde  Forstand,  og  I  fik  mere  deraf, 
end  de  Fleste.     Brug  den  nu,  da  det  gjelder!« 

»Jeg  vil  døe  med  den  Tro,  i  hvilken  jeg 
levede!«  raabte  Hr.  Abraham. 

»Det,  I  kalder  Eders  Tro, c   lød  Svaret,   »var 


604 

blot  en  Træls  fejge  Frygt.  Tilstaa,  at  de  Gaver 
og  Messer  dog  ikke  skjenkede  Eders  Hjerte  et 
Øiebliks  Fred.  Stedse  hang  Sværdet  over  Eders 
Hoved,  det  fornam  I,  og  see,  nu  skal  det  falde, 
Eders  Blod  rinde  og  Eders  Sjæl  fare  til  Helvede.« 

Hr.  Abraham  hensank  et  Øieblik  i  Grublen, 
foer  sammen  og  sagde: 

»Din  Tale  lyder  sælsomt  i  mine  Øren  og 
giver  mig  ingen  Trøst;  nei,  den  tager  alt  Haab 
om  Frelse  fra  mig.  Har  jeg  været  saa  stor  en 
Synder,  som  Du  siger,  hvor  kan  da  nogle  Timers 
Anger  udslette  min  Brøde?  Nei,  det  maa  til, 
som  Du  i  Din  Sjæls  Forvildelse  ringeagter,  den 
hellige  Kirkes  Forbønner,  som  jeg  har  sikkret 
mig.' 

»Det  kan  gjores  i  et  Nu,«  svarede  Olaf. 
»Røveren  paa  Korset  fik  en  kortere  Frist  end 
I.  Lyt  til  mig!  Herren  har  sendt  mig  til  Eder; 
jeg  bringer  Eder  Fred  og  Frelse.  Bed  blot  om 
Naade;  puk  ikke  paa  Gaver,  Messer  og  Kirkens 
fortjenstlige  Gjerninger,  tro,  at  Jesus  Christus 
har  gjort  Fyldest  for  alle  Eders  Synder,  da  vor- 
der  Eders  Sjæl  reen  som  Snee  og  kan  ikke 
mere  vorde  besmittet.  Glad  kan  I  da  gaae  i 
Døden.  Sværdet  skjærer  Baandet  over,  og  jub- 
lende farer  Eders  frelste  Sjæl  til  Himlen. 

Som  Dug  paa  en  døende  Blomsterkalk  faldt 
disse  Ord  paa  Abraham  Brodersøns  syge  Hjerte. 

Om  det  var  saa!'  sagde  han.  »Om  jeg 
kunde  troe  det!« 

»Nu  er  I  paa  Sporet,  Herre!  Der  greb  I 
en  Finger;  o,  tag  den  ganske  Haand!  Men  I 
er  mødig  paa  Sjælen ;  jeg  vil  nu  forlade  Eder 
og  give  Eder  Ro  til  Overveielse.  Skik  Bud 
efter  mig,  naar  I  vil.  Jeg  er  rede  til  at  komme 
strax;  ja,  jeg  vil  blive  hos  Eder  og  bede  og 
vaage  med  Eder  den  ganske  Nat,  om  I  ønsker 
dit. 

Saa  gik  Olaf;  men  der  kom  ikke  Bud  efter 
ham,  hvorfor  han,  da  det  led  ad  Aften,  af  sig 
selv  gik  til  Teltet;  men  der  erfarede  han  af 
Vagten,  at  Hr.  Abraham  havde  ladet  Broder 
Arnold  kalde,  at  denne  havde  været  hos  ham, 
skriftet  ham  og  givet  ham  Sakramentet.  Dog 
gik  Olaf  ind  til  ham;  han  var  ikke  saa  smaalig, 
at  han  følte  sig  krænket  ved  Forbigaaelsen. 
Uagtet  en  Anden  havde  givet  Hr.  Abraham  Sa- 
kramentet, var  det  dog  muligt,  at  de  Sandheds- 
ord,  han  selv  havde  sagt  til  ham,  havde  hjulpet 
Synderen  til  Fred. 

Han  fik  heller  ikke  nogen  uvenlig  Modtagelse, 
men  af  Fred  var  der  ikke  meget  at  mærke.  Hr. 
Abraham  gik  op  og  ned  i  stor  Uro,  og  hans 
Øine  glødede  som  af  Feber. 

»Er  I  der?«  sagde  han.  Viid,  at  nu  er 
det  gjort!  Jeg  har  skriftet  for  Broder  Arnold 
og  faaet  Syndernes  Forladelse.     Han  sagde  som 

I,  at  et  bodfærdigt  Hjerte  maatte  der  til;  men 
de  Messer  kunde  dog  ikke  undværes.  Ilde  vilde 
det  gaaet  mig,  sagde  han,  om  jeg  havde  undladt 
at  give  til  Kirker  og  Klostre,  og  jeg  ingen  An- 
deel havde  havt  i  Guds  Tjeneres  fortjenstlige 
Gjerninger.  Saa  nu  har  jeg  det  paa  begge  Leder, 
Olaf,  og  er  ganske  dækket.  I  rynker  Panden? 
Vær  nu  godl  I  har  dog  tilgivet  mig  den  Streg 
med  Elseby ;  I  er  min  Ven ;  jeg  takker  Eder  for 
Eders  store  Godhed! 

Olaf  havde  taget  Sæde  paa  Foldestolen  og 
sad  og  saae  paa  ham  med  et  sørgmodigt  Blik. 

»Dog,«  vedblev  Hr.  Abraham,  »angrer  det 
mig,  at  jeg  ikke  stiftede  en  Messe  for  Elsebys 
Sjæl.  Hun  var  en  god  Pige  og  havde  mig  kjær. 
Mon  hendes  Sjæl  nu  er  over  det,  Olaf?« 

»Det  veed  kun  Gud  Herren,«  svarede  Olaf; 
»men  ved  at  spare  den  Messe  gjorde  I  hende 
ingen  Skade.« 

»Nu,  I  tænker  saa;  det  faaer  blive  Eders 
Sag,  Olaf!  Ti  dog  helst  dermed!  Jeg  forraadte 
Eder  ikke  for  Broder  Arnold ;  jeg  gav  Eder  det 
bedste  Lov;  men  hvad  I  end  tænker  om  de 
Messers  Kraft  eller  Vanmagt,  saa  maa  I  dog  til- 
staae,  at  Rundhed  til  at  give  til  Guds  Tjenere 
og  Trofasthed  i  at  opfylde  de  givne  hellige  Løf- 
ter maae  behage  Gud.  Ikke  var  jeg  en  Snyder, 
som  Jep  Muus.  Han  narrede  Sanct  Laurentius 
for   et  Alter,    derfor    blev   han   sendt  af  Verden 

uden  Skriftemaal  og  Hostie  og  pines  vel  end 
trods  alle  Messer  i  Skærsilden.« 

Saa  gik  han  nogle  Gange  i  Taushed  frem 
og  tilbage,  men  tog  derpaa  atter  paa  Vei  med 
stor  Heftighed  og  talte  om,  hvor  haardt  det  var 
at  skilles  ved  Livet.  Han  talte  om  sin  Hustru, 
som  snart  vilde  være  Enke,  om  sin  liden  Datter 
Birthe,  som  han  havde  kjær,  og  sine  troe  Tje- 
nere, som  vel  nu  skulde  gaae  ulønnede  derfra. 

»Hvi  stirrer  I  saa  og  siger  Intet?«  sagde 
han  derpaa  til  Olaf.  »Er  I  kjed  af  at  høre  mine 
Klager : « 

;Vist  ikke,«  svarede  Olaf  mildt;  »det  I  der 
sagde  om  Eders  Hustru,  Eders  Datter  og  Eders 
Tjenere,  det  huer  mig  bedre  end  noget  af  det 
Andet. « 

Men  nu  kom  det  frem,  som  laae  dybest  hos 
ham  og  havde  fæstet  stærkest  Rod  i  hans  Hjerte, 
hans  Kjærlighed  til  Mammon.  Vel  begyndte 
han  med  at  klage  over,  at  hans  Efterladte,  naar 
hans  Godser  bleve  inddragne,  vilde  blive  stedte 
i  Nød;  thi  han  havde  jo  forbrudt  baade  Gods 
og  Liv;  men  derpaa  fordybede  han  sig  i  Tanken 
om  sin  store  Rigdom,  regnede  op  alle  sine 
Gaarde  og  nævnede  dem  ved  Navn,  som  om 
de  vare  dyrebare  Venner,  og  hans  Hjerte  blødte 
ved  Skilsmissen. 

»O,  Varberg,«  udbrød  han  tilsidst,  »ingen- 
sinde mere   skal   jeg   skue  Dit  stolte  Huus,    Du 

alle  Borges  Dronning,  mit  rette  Æresæde  og 
Grundvolden  for  min  Magt  I  Du,  som  gjemmer 
alle  mine  Skatte,  hvert  dyrebart  Klenodie,  al 
min  prægede  Mønt!  Jeg  maa  slippe  det  Alt, 
Alt!« 

»Lad  det  fare,  lad  det  fare!«  sagde  Olaf. 
»Usselt  Muld  var  det  og  meget  deraf  uretfærdigt 
Gods.« 

Men  Hr.  Abraham  agtede  ikke  paa  den 
Formaning.  Han  gik  tæt  hen  til  Olaf,  stirrede 
paa  ham  og  sagde: 

»Veed  I,  hvorledes  det  vil  gaae  dermed? 
Fru  Margrethe  vil  komme  farende  og  annamme 
det  Altsammen  h 

»Hvad?«  udbrød  Olaf.  »Tvivler  I  om  Dron- 
ningens Naade?  Hun  vil  græde  ved  Tidenden 
om  Eders  Død  og,  om  hun  end  ikke  tør  hevne 
den,  saa  vil  hun  sikkert  antage  sig  Eders  Efter- 
ladte.« 

»Jeg  skal  sige  Eder,  hvad  hun  vil  gjøre,« 
svarede  Hr.  Abraham  med  et  sygeligt  Smiil. 
»Vel  muligt,  at  hun  vil  fælde  en  Taare,  og  hun 
vil  sikkert  indfrie  sit  Løfte  og  stifte  den  Messe 
for  min  Sjæl,  som  jeg  selv  har  betalt,  idet  jeg 
eftergav  hende  den  store  Gjeld  til  mig;  men 
derved  vil  det  blive.  Som  en  gridsk  Høg  vil 
hun  komme  farende  og  slaae  ned  paa  Byttet. 
Hun  vil  tage  min  ganske  Formue  og  ikke  levne 
en  Pending.« 

»Nu,  om  saa  er,  da  gjør  hun  det  vel  til 
Kronens  og  Rigernes  Gavn,--  sagde  Olaf. 

»O  ja!«  udbrød  Hr.  Abraham  i  en  bitter 
Tone,  -saa  vil  hun  sige.  Jeg  kan  det  Litani ; 
jeg  horer  end  i  mine  Øren  hendes  Klager  over 
Lænsmændenes  Gridskhed  og  Kronens  Armod 
og  Vanmagt;  og  dog  har  ingen  Mand,  der  nogen 
Tid  bar  Kronen,  havt  et  saadant  Maal  af  Magt, 
og  ingen  Konge  havt  et  saa  vel  fyldt  Skatkam- 
mer, som  Margrethe  Valdemarsdatter.  Der  er 
ingen  Mand  i  Riget,  hvem  hun  er  større  Tak 
skyldig,  fordi  hun  nu  sidder  saa  fast  i  Sadlen, 
end  mig;  og  dog  siger  jeg  Eder,  at  hun  vil 
lonne  mig,  som  hun  har  lønnet  andre  fortjente 
Mænd,  der  gik  i  Døden  for  hende;  hun  vil 
plyndre  mit  Huus,  som  hun  plyndrede  deres.« 

»Men   med    større   Ret,«    sagde  Olaf. 

Dog  vedblev  Hr.  Abraham  i  største  Op- 
hidselse at  tale  om  den  Sag.  Dronningen  havde 
mere  end  een  Gang  gjort  det,  han  der  beskyldte 
hende  for,  ja  endogsaa  i  sin  Nidkjærhed  for 
Kronens  Ret  forgrebet  sig  saaledes  paa  Privateie, 
at  hun  maatte  give  tilbage ,  hvad  hun  havde  taget. 
Det  gik  da  ogsaa  ganske,  som  han  havde  for- 
udsagt. Det  maa  siges  til  Kong  Eriks  Roes, 
at  først  han,  da  Dronningen  var  død,  viste  den 
Mildhed  at  tilbagegive  Hr.  Abrahams  Arvinger 
noget  af  det  forbrudte  Gods. 

Tilsidst  lagde  Stormen    sig  i  Hr.  Abrahams 

Sjæl,  og  han  bad  Olaf  om  at  give  ham  sin 
Velsignelse.  Den  fik  han  da,  men  i  saa  kraftige 
og  indtrængende  Ord,  at  den  rystede  ham  i 
hans  Inderste.  - — 

Med  stolt  løftet  Hoved  gik  han  den 
næste  Morgen  sin  Korsegang  op  til  Skafottet, 
ledsaget  af  Broder  Arnold  og  Olaf.  Den 
ganske  Hær  var  samlet,  og  Kong  Erik  holdt 
der  til  Hest  med  alle  Hærens  Befalings- 
mænd. Vildt  rullede  Blodet  i  Aarerne  paa 
mange  af  Tilskuerne,  og  der  lod  sig  høre  Ud- 
brud af  Haan  og  Had,  da  han  gik  forbi  dem  i 
sin  Ridderdragt,  som  han  skulde  afklædes  inden 
Henrettelsen.  Han  bøiede  sit  Hoved  for  Kongen, 
da  han  gik  forbi  ham ;  men  der  var  mere  Trods, 
end  Ærbødighed  i  den  Hilsen.  Der  kom  intet 
Ord  over  hans  Læber,  før  han  havde  lagt  sit 
Hoved  paa  Blokken.  Da  hørte  man  ham 
sige:  Sancte  Laurents!  Sancte  Lucius! 

»Han  raaber  paa  sine  Helgene,«  sagde 
Henrik  Kønigsmark;  »ja,  nu  kan  han  have  deres 
Bistand  behov!« 

Da  hans  Hoved  var  faldet,  lød  der  et  tu- 
sindstemmigt  Raab,  og  mange  af  Herrerne  priste 
Kong  Erik,  som  havde  udøvet  saa  streng  Ret- 
færdighed; men  denne  Retfærdighedshandling 
blev  dog  sikkert  en  medvirkende  Aarsag  til,  at 
Kongen   maatte   hæve   Beleiringen   og   trods   sin 

Overmagt  drage  bort  fra  Sønderborg    med  ufor- 
rettet Sag. 

»I  var  jo  hos  ham  paa  det  Sidste,  sagde 
Niels  Sorteskaaning  om  Aftenen  til  Olaf.  »Hvor- 
lunde teede  han  sig?  Bar  han  sin  Skjebne  som 
en  Mand ? 

I  saae  det  jo  selv,  hvorlunde  han  gik  i 
Døden,«  svarede  Olaf;  som  han  da  var,  det 
kalder  I  vel  en  Mand. 

»Visselig,«  sagde  Niels.  -Jeg  kunde  selv 
ikke  have  gjort  det  bedre.  Ak,  at  tænke  sig,  at 
et  Menneske,  hvis  Indgang  i  Livet  var  saa 
herlig,  skulde  ende  saa  forsmædeligt!« 

> Udgangen,  svarede  Olaf,  *var  dog  be- 
dre. Han  var  i  Gaar  ved  Himmerigs  Dør. 
Lader  os  haabe,  at  den  dog  bliver  opladt 
for  ham! *   — 

Saaledes  blev  Synderen  straffet  og  de 
krænkede  Jomfruer  hevnede ,  uden  at  Retfærdig- 
hedens Sværd,  som  Kirsten  havde  frygtet,  blev 
lagt  i  Mogens  Munks  Haand.  Dog  gik  hendes 
sørgelige  Anelse  om  Ulykke  i  Opfyldelse,  ja  det 
var  allerede  skeet,  inden  Abraham  Brodersøns 
Hoved  faldt  ved  Sønderborg. 

Hr.  Mogens  lod  sit  Liv  ved  Eggebæk  i 
Sønderjylland,  hvor  Grev  Adolf  af  Holsten  over- 
rumplede hans  Hær  og  tilføiede  de  Danske  et 
stort  Nederlag.  Hans  ædle  Blod  kom  til  at 
væde  det    dyrekjøbte,  saa    ofte    gjenvundne    og 

atter  tabte  Lands  Jordbund.  Ogsaa  han  gav  sit 
Liv  hen  for  Fædrenelandet  og  lagde  et  af  de 
Sædekorn,  som  engang  skal  spire  og  bære 
Frugt. 

Kirstens  Sorg  varede  saa  længe,  som  hen- 
des Liv,  uagtet  hun  blev  gammel.  Hun  vidste 
og  glemte  det  aldrig,  at  kun  faa  Kvinder  ere 
blevne  elskede  som  hun  eller,  kjøbte  saa  dyrt. 

Men  hvad  Dronning  Margrethe  fornam  og 
tænkte,  det  fik  Ingen  at  vide.  Det  skulde  da 
være,  at  det  Kapel,  hun  byggede  for  Hr.  Abra- 
hams Penge  i  Lund,  med  sine  pragtfulde  Altre, 
de  stærke  Gittre  og  malede  Ruder  meldte  om 
Noget,  som  hun  gjemte  i  sit  Bryst. 

Paa  det  Brev,  ved  hvilket  Dronningen  skjen- 
ker  alt  sit  Gods  i  Tyringe  og  Oxie  Herreder  og 
en  Sum  Penge  til  Sanct  Dionysii  Kapel  i  Lund, 
staaer  vedføiet,  at  for  dette  Gods  skal  der  læses 
Messer  —  »for  Dronning  Margrethes  og  Hr. 
Abrahams  Ro  og  Hvile 

Den  Munkepen,  som  skrev  det,  tog  neppe 
meget  feil. 

